
Fredo Niumeno atminimui 
Reiškiu pagarbą! 


Siuzana nekentė jo motociklo. Vis primindavo Natui, kad moto- 
ciklai pražūtingi, o pasaulyje nieko nėra pavojingiau, kaip vairuoti mo- 
tociklą. Kartodavo ir kartodavo be paliovos. Natui patikdavo ją erzinti, 
jis atkirsdavo, jog statistika teigia kitką. Iš tikrųjų rimčiausią grėsmę gy- 
vybei keldavo apsilankymas virtuvėje. Nes būtent šioje vietoje egzistavo 
didelė tikimybė pražūti. 

Kaip vyresnysis gydytojas stažuotojas, buitinių aukų jis prisižiūrė- 
davo kiekvieną dieną. Pasitaikydavo ir baisiai susižalojusių motocikli- 
ninkų, tačiau jų atvejai nė iš tolo neprilygdavo tam, kas įvykdavo virtu- 
vėse. 

Žmones nuolat nukratydavo elektra, kai į skrudintuvus kišdavo ša- 
kutes. Jie nusisukdavo sprandus, nugriuvę nuo taburečių. Paspringdavo. 
Apsinuodydavo maistu. Natas ypač mielai porindavo istoriją apie mote- 
rį, pristatytą į Sasekso grafystės Karališkosios ligoninės priimamąjį, kur 
jis plušėdavo, tiksliau, ardavo — nelaimėlė kyštelėjo galvą į užstrigusią 
indaplovę, norėdama pažiūrėti, kas nutiko, ir jos akį pervėrė siauraaš- 
menis peilis. 

Motociklai nepavojingi, netgi tokie monstrai, kaip jo raudonas 
„Honda Fireblade“ (iki šešiasdešimties mylių per valandą įsibėgėjantis 
per tris sekundes), tvirtindavo Natas; problemų pridaro kiti eismo daly- 
viai. Tereikia jų pasisaugoti, ir baigta. Beje, „Fireblade“ palieka gerokai 
mažiau anglies dvideginio pėdsakų negu jos iškleręs „Audi TT“. 

Tačiau Siuzana nuleisdavo aiškinimus negirdom. 

Lygiai taip pat nekreipdavo dėmesio ir į vyro aimanas, kad Kalėdų 
dieną, kuri išauš po penkių savaičių, tradiciškai teks praleisti su galva- 

žudžiais, kaip Natas vadindavo antrosios pusės tėvus. Velionė jo motina 
mėgdavo sakyti, esą pasirinkti galima draugus, o ne gimines. Ir buvo 
velniškai teisi. : 

Jis kažkur skaitė, neva vesdamas vyriškis tikisi, kad žmona am- 
žiams išliks tokia pati, o moteris ištekėdama užsibrėžia tikslą pakeisti 
sutuoktinį. 

Siuzanai Kuper puikiai sekėsi įgyvendinti šitą darbotvarkės punktą, 
pasitelkus galingiausią moteriško arsenalo ginklą: prieš šešis mėnesius 
ji pastojo. Be abejo, Natas neapsakomai tuo didžiavosi. Visgi sau liūdnai 
pripažino, kad netrukus reikės susitaikyti su tikrove — „Fireblade“ turės 
išmainyti į kokią nors praktiškesnę transporto priemonę. Pavyzdžiui, 
į universalą arba vienatūrį. Ir, siekdamas patenkinti Siuzanos polinkį į 
visuomeniškumą bei aplinkos tausojimą, privalės įsigyti prakeiktą elek- 
trinį-dyzelinį hibridą, dėl Dievo meilės! 

Anoks čia smagumas? 

Paryčiais grįžęs namo į nediduką kotedžą Rodmelio kaimelyje, 
plytinčiame per dešimt mylių nuo Braitono, jis žiovavo sėdėdamas už 
virtuvės stalo ir žiūrėdamas per televiziją „Pusryčių“ laidą, per kurią 
transliavo žinias apie Afganistane susisprogdinusį savižudį. Televizo- 
riaus ekranas jau rodė 08.11, o rankinis laikrodis — 08.09. Tačiau vyriš- 
kis jautėsi taip, tarsi vis dar būtų naktis. Natas šaukšteliu į burną įsimetė 
dribsnių, užgėrė juos apelsinų sultimis ir juoda kava, tuomet laiptais už- 
bėgo viršun, pabučiavo Siuzaną ir atsisveikindamas paglostė jos Gum- 
biuką. 

— Vairuok atsargiai, — įspėjo žmona. 

Kodėl, tavo manymu, aš turėčiau važinėti pavojingai, — pagalvojo 
vyras, bet, užuot visa tai pasakęs balsu, tarė: 

— Myliu tave. 

— Ir aš tave myliu. Paskambink man. 

Antrąkart pabučiavęs Siuzaną, jis nusileido į pirmą aukštą, užsi- 
smaukė šalmą ir odines pirštines, tada žengė į šerkšnoto ryto žvarbą. 
Ką tiktai prašvitus sunkų raudoną dviratį agregatą išstūmė laukan ir su 
trenksmu uždarė garažo duris. Nors ant žemės blizgėjo šarma, pasta- 
rąsias kelias dienas nelijo, todėl pavojingas plikledis ant asfalto nesusi- 
darė. 

Natas pakėlė akis į užuolaidomis uždengtą langą ir paskutinį sykį 
gyvenime spustelėjo numylėto motociklo starterį. 


Pasimatymai su daktaru Rosu Hanteriu buvo vienas iš kelių pas- 
tovių dalykų jos gyvenime, mąstė Linė Beket, stovėdama prie durų ir 
prieangio telefonspynėje spausdama gydytojo kabineto mygtuką. Atvi- 
rai kalbant, nė nežinia ar pavyktų įvardyti likusius. Išvien nesėkmės. Ko 
jau ko, o šitų netrūko. Susimauti ji visada mokėjo. Tiesiog nuostabiai. 
Nevykėlių varžybose galėjo atstovauti Anglijai. 

Jei trumpai, Linės gyvenimą sudarė trisdešimt septyneri metai ne- 
gandų, pradedant nuo smulkmenų, pavyzdžiui, kai automobilio durelės 
jai, septynmetei, nukirto smiliaus galiuką, ir baigiant kitomis, laikui bė- 
gant rimtėjančiomis problemomis. Kaip vaikas, ji nepateisino tėvų lū- 
kesčių, kaip žmona, neįstengė išsaugoti sutuoktino, o dabar, kaip vieniša 
motina, buvo benuvilianti paauglę dukrą. 

Savo kabinetą daktaras įsirengė milžiniškoje karaliaus Eduardo 
laikų viloje, stūksančioje ramioje, kitados gyvenamoje Houvo gatvėje. 
Didumą sujungtų, seniai nugriautų namų pakeitė daugiabučiai. Išliku- 
siuose pastatuose, kaip šitas, įsikūrė firmų biurai ir privačia praktika be- 
siverčiantys medikai. 

Ji žengė į pažįstamą koridorių, kuriame vilnijo baldų lako kvapas, 
nežymiai atmieštas antiseptiko dvelksmu, prie rašomojo stalo išvydo te- 
lefonu šnekančią daktaro Hanterio sekretorę ir smuko į laukiamąjį. 

Linė čia lankėsi maždaug penkiolika metų, bet per minėtą laikotar- 
pį erdvioje niūrioje patalpoje niekas nepasikeitė. Ta pati vandens dėmė, 
išplitusi ant tinkuotų lubų, kontūrais mažumėlę panaši į Australiją, tas 
pats priešais židinį pastatytas stambialapio fikuso vazonas, įsisenėjęs ap- 
linkui tvyrantis pelėsių tvaikas, tie patys tarpusavyje nederantys, tartum 
miglotoje praeityje iš varžytinių nupirkti foteliai ir sofos. Tie patys, re- 
gis, net keli žurnalai, padėti ant apvalaus ąžuolinio stalo viduryje kam- 
bario. 

Ji dirstelėjo į trapios išvaizdos senuką, susmegusį fotelyje nudreng- 
tomis spyruoklėmis. Žmogus laikė lazdą įrėmęs į kilimą ir tvirtai ją 

spaudė lyg bijodamas visiškai prasmegti. Greta „BlackBerry“ telefoną 
maigė nekantraujantis, į ketvirtą dešimtį įkopęs vyriškis, kuris dėvėjo 
mėlyną paltą aksomine apykakle. Į akis krito įvairūs ant lentynos išri- 
kiuoti lankstinukai, ir vienas jų siūlė patarimus, kaip atprasti nuo ci- 
garečių, tačiau šiuo momentu nervinės įtampos varginamai Linei būtų 
pravertusios konsultacijos, kaip rūkyti dažniau. 

Ant staliuko ji pamatė naują The Times egzempliorių, bet nuspren- 
dė nenorinti skaityti. Bluosto faktiškai nesudėjo nuo tada, kai vakar 
popiet sulaukė skambučio iš daktaro Hanterio sekretorės, kuri paprašė, 
kad ponia Beket rytoj atvyktų iš pat ryto ir vienui viena. Organizme 
pernelyg nukrito cukraus lygis, todėl jai linko kojos. Vaistus Linė išgėrė, 
bet pusryčiaudama tenurijo porą kąsnių. 

Pritūpusi ant kietos su stačia atkalte kėdės kraštelio, ji panaršė ran- 
kinę ir burnon įsimetė dvi gliukozės tabletes. Kodėl daktaras Hanteris 
panūdo taip skubiai susitikti? Dėl kraujo tyrimų, kuriuos Linei darė aną 
savaitę, ar, kas labiau tikėtina, dėl Keitlinos? Anksčiau, kai ją apnikda- 
vo panika, tarkim, krūtyje užčiuopus gumbiuką arba išsigandus, kad 
permainingą dukters elgseną galbūt nulėmė smegenų auglys, gydytojas 
skambtelėdavo asmeniškai ir perduodavo geras naujienas, pranešda- 
mas, jog biopsijos, skenavimo ar kraujo analizės rezultatai puikūs, todėl 
nerimauti priežasčių nėra. Bent jau įprastų, susijusių su Keitlina. 

Linė sukryžiavo kojas ir vėl jas atkryžiavo. Ji buvo puošniai apsi- 
rengusi, vilkėjo dailiausią savo paltuką — žydrą, pusilgį, pasiūtą iš vil- 
nos ir kašmyro audinio, įsigytą per sausį vykstantį prekių išpardavimą, 
— ir tamsiai mėlyną trikotažinę palaidinę, mūvėjo juodas kelnes, avėjo 
juodus zomšinius batelius. Sau niekada nedrįso to pripažinti, bet prieš 
viešnagę pas daktarą visuomet apsitaisydavo kuo gražiau. Nors, aišku, 
ne taip, kad išverstų vyrus iš koto, nes šioje srityje seniai prarado įgū- 
džius, o ką jau kalbėti apie pasitikėjimą. 

Išsiskyrus su Malku, jos savivertė nukrito žemiau grindjuostės. 
Kaip trisdešimt septynerių metų moteris, Linė buvo simpatiška, bet, pa- 
sak kelių draugų ir jau amžinatilsį sesers, galėtų atrodyti žaviau, jei kiek 
priaugtų svorio. Ji žinojo esanti sudžiūvusi ir nusikamavusi: juk save 
matydavo veidrodyje. Išseko, nes nuolat dėl visko nerimavo, o labiausiai 
jaudinosi dėl dukros, kuri jau ilgiau nei šešerius metus sunkiai sirgo. 

Netrukus po devintojo gimtadienio Keitlinai diagnozavo kepenų 

ligą. Nuo to laiko jiedvi tarsi keliavo tamsiu, į neįžvelgiamas tolybes nu- 
sitęsusiu tuneliu. Begaliniai vizitai pas specialistus. Tyrimai. Trumpa- 
laikiai gydymai vietinėse Sasekso gydymo įstaigose ir ilgesni periodai 
— vienas jų truko veik metus, — Pietų Londono Karališkojoje ligoninė- 
je. Mergaitė turėjo iškęsti operacijas, per kurias gydytojai į tulžies pūslę 
kišdavo plėtiklius, o vėliau juos šalindavo. Nesibaigiančias kraujo per- 
pylimo procedūras. Protarpiais liga taip nualindavo Keitliną, kad ji per 
pamokas užmigdavo. Pamėgtu saksofonu groti nesugebėdavo, nes pri- 
stigdavo kvapo. Be kita ko, paauglystėje vis smarkiau niršo ir maištavo 
atkakliai siekdama suvokti: kodėl aš? 

Linė nesugebėjo atsakyti į šį klausimą. 

Ji nė nesuskaičiavo, kiek sykių dirgliai sėdėjo Sasekso grafystės 
Karališkosios ligoninės priimamajame laukdama, kol medikai apžiūrės 
Keitliną. Kartą, būdama trylikos, iš gėrimų spintelės atžala nušvilpė deg- 
tinės butelį, todėl mergiotei teko plauti skrandį. Kitąsyk, jau keturioli- 
kos, prisirūkiusi hašišo ir apsvaigusi nusirito nuo namo stogo. O kur 
dar šiurpus atvejis, kai antrą valandą nakties duktė įkėblino į motinos 
miegamąjį pastiklėjusiomis akimis, žliaugdama prakaitu, iš šalčio ka- 
lendama dantimis ir pranešė išgėrusi ekstazio tabletę, gautą iš kažkokio 
Braitono padugnės, ir pasiskundė, kad jai skelia galvą. 

Hanteris kaskart prisistatydavo į gydymo įstaigą ir palaikydavo 
Keitlinai draugiją, kol įsitikindavo, kad mergaitei pavojus nebegresia. Į 
ligoninę važiuoti neprivalėdavo, bet toks jau jis buvo žmogus. 

Galų gale durys prasivėrė, ir daktaras pasirodė laukiamajame. 
Aukštas, elegantiškas, puikios laikysenos, užsimetęs ruoželiais išmar- 
gintą švarką, patrauklaus veido, įrėminamo banguotų žilstelėjusių plau- 
kų, ir žalių rūpestingų akių, kurias dalinai pridengė pusmėnulio formos 
akinukai. 

— Line! — stiprus, skardus jo balsas šįryt skambėjo keistai slo- 
piai. — Užeikite. 

Rosas Hanteris pacientus sutikdavo dviem skirtingomis išraiško- 
mis. Per daugelį metų Linė teregėjo įprastą nuoširdžią šypseną, bylojan- 
čią, kad gydytojas džiaugiasi ją matydamas. Ir niekada nebuvo susidū- 
rusi su liūdna, mąslia grimasa. Kurios jis nepakęsdavo rodyti. 

Kuri šiandieną darkė daktaro veidą. 

Šioji vieta puikiai tiko gaudyti greičio viršytojus. Į Braitoną sku- 
bantys, dažnai vietine Luiso kelio atkarpa važinėjantys čionykščiai ži- 
nojo, kad kitapus šviesoforo jie gali spausti akceleratorių nepaisydami 
leistino keturiasdešimties mylių per valandą greičio ir saugiai lėkti ma- 
gistrale, nes pristabdyti reikės tiktai prie matuoklio, sumontuoto maž- 
daug už mylios. 

Daugumai nemalonia ankstyvo ryto staigmena tapo kvadratiniu 
mėlynos, geltonos ir sidabrinės spalvų raštu nudažytas policijos BMW 
universalas, dunksantis šalutiniame kelyje, iš dalies pasislėpęs už auto- 
busų stotelės stoginės. 

Konsteblis Tonis Omotosas stiebėsi ties tolimuoju automobilio 
galu, rankoje laikė lazerinę šaudyklę, atrėmęs ją į stogą, ir raudonu 
tašku varstė priešakinius numerio skydelius, pagal kuriuos tiksliausiai 
sekdavosi nustatyti, kokį tempą išvystė pažeidimu įtariamas transporto 
priemonės vairuotojas. Jis spustelėjo nuleistuką pašaudamas „Toyota“ 
sedaną. Skaitmeniniame ekrane nušvito užrašas: 44 mpv. Įkandin tojo- 
tos neleistinai sparčiai nuburzgė juodas „Harley Softail“ motociklas, bet 
šįkart konsteblis nespėjo prisitaikyti. 

Kairėje pusėje stoviniavo bendražygis konsteblis Janas Apertonas 
— aukštas liesas vyrukas, užsimaukšlinęs kepurę ir apsivilkęs geltoną, 
šviesą atspindinčią striukę. Jis ketino šokti į gatvę, vos tik pasigirs Tonio 
šūksnis. Abu kelių patruliai stingo nuo šalčio. 

Apertonas žvilgsniu palydėjo baikerį. Jam patiko harliai, tiksliau, . 
patiko įvairūs motociklai, ir konsteblis svajojo kada nors įsilieti į patru- 
liuojančių motociklininkų gretas. Vis dėlto „Harley“ rinkdavosi klajones 
mėgstantys žmonės. O jis aistrą puoselėjo greitaeigiams lenktyniniams 
motociklams, tokiems kaip BMW, „Suzuki Hayabusa“, „Honda Firebla- 
de“, kuriais mėginant įsipaišyti į vingius, reikėdavo visu kūnu pasvirti 
ant šono, užuot sukus vairo rankenas. 

Akiratyje išdygo raudonas „Ducati“, bet jo savininkas, laiku paste- 
bėjęs policininkus, pro šalį prašliaužė kone vėžlio greičiu. Visai kitaip 
pasielgė žalias „Fiesta“. 

— Fiesta! — riktelėjo Omotosas. — Penkiasdešimt du! 

Konsteblis Apertonas žengė į priekį ir gestu paakstino automobilį 

sustoti. Galbūt vairuotojas neatkreipė dėmesio į patrulį, o gal sąmonin- 
"gai praleido jį pro akis, bet fiesta, šiaip ar taip, nurūko tolyn. 

— Ką gi, lekiam. — Jis šūksniu perdavė registracijos numerį: — 
„Viskis Keturi Trys Du Citrina Pokštas Noras“. — Ir nėrė prie vairo. 

— Šūdžiai! 

— Aha, nuopisos! 

— Kodėl nesivaikote nusikaltėlių? 

— O persekiojate vairuotojus? 

Tonis Omotosas pakreipė galvą ir išvydo palei BMW gūrinančius 
jaunuolius. 

Nes per metus Anglijos keliuose gyvybę praranda 3500 žmonių, o 
nužudomi tik 500, va, kodėl, užsigeidė atšauti. Nes dėl tokių avigalvių 
kaip fiestos šeimininkas mudu su Janu kiekvieną prakeiktą dieną nuo as- 
falto grandome negyvėlius ir sumaitotus kūnus. 

Bet pokalbiams nebuvo laiko. Partneris įjungė mėlynus švyturėlius 
ir policijos sireną. Tonis sviedė lazerį ant užpakalinės sėdynės, pats įsi- 
taisė greta porininko ir patimpčiojo saugos diržą mėgindamas jį prisi- 
segti, tuo metu Apertonas, sulaukęs spragos transporto sraute, žaibiškai 
išvairavo mašiną iš šalutinio kelio ir iki dugno numygo akceleratorių. 

Po krūtine pajutus pagreičio spaudimą, nugarkauliui įsirėžus į sė- 
dynės atlošą, organizmą užplūdo adrenalinas. O, taip, štai vienas iš svai- 
ginančių jo darbo džiaugsmų. 

Ant prietaisų skydelio supypsėjo ANAS, automatinės numerių 
atpažinimo sistemos, ekranas, pateikdamas informaciją apie fiestą. Už 
automobilį, kurio numeris buvo „Viskis Keturi Trys Du Citrina Pokštas 
„Noras“, mokesčiai nesumokėti, jis neapdraustas, registruotas pažymėji- 
mo netekusio vairuotojo pavarde. 

Šovęs į antrą juostą Apertonas sparčiai nusivijo fiestą. 

Netikėtai atgijo radijo stotelė: 

— „Herbas Tango Keturi Du“? 

Omotosas atsiliepė: 

— „Herbas Tango Keturi Du“, klausau. 

— Mums pranešė apie rimtą avariją, — tarė dispečeris. — Koldino 
alėjos ir Dičlingo kelio sankirtoje susidūrė automobilis ir motociklas. 
Galite ten nuvykti? 

Velniava, pagalvojo jis, nenorėdamas paleisti fiestos. 


12 PETER JAMES * MIRTIS UŽKLUPS RYTOJ 


— Taip, taip, netrukus būsime vietoje. Perspėkite visus Braitono 
patrulius apie žalią „Ford Fiesta“ numeriu „Viskis Keturi Trys Du Citri- 
na Pokštas Noras“. Luiso keliu mauna į pietus viršydamas greitį ir artėja 
prie žiedo. Įtariame, kad prie vairo sėdi žmogus, iš kurio atimtas pažy- 
mėjimas. 

Jam nė nereikėjo raginti porininko sukti atgal, nes Apertonas jau 
spaudė stabdį, įjungęs dešiniojo posūkio signalą, ir dairėsi tarpo prieš- 
priešinio eismo tėkmėje. 


Kai prieš trisdešimt metų pagamintas mėlynas jo MGB GT sustojo 
prie šviesoforo priešais išvažiuojamąjį kelią, Malkolmas Beketas užuo- 
dė artėjančią jūrą. Ji veikė kaip narkotikas, tarytum organizmas būtų 
prisikaupęs vandenyno druskos, kurios atsargoms ištirpus prisireikda- 
vo eilinės dozės. Vėlyvoje paauglystėje jis įstojo į Karališkąjį karinį jūrų 
laivyną, gavo mechaniko stažuotojo pareigas ir nuo tada visą gyvenimą 
plaukiojo. Dešimtmetį praleido Karališkajame, paskui dvidešimt viene- 
rius metus išdirbo Prekybos laivyne. 

Malkolmas mėgo gimtąjį Braitoną, nes miestas plytėjo pakrantėje, 
vis dėlto geriausiai jausdavosi laive. Šiandieną baigėsi trijų savaičių atos- 
togos, ir nūnai jis trims savaitėms persikraustys į „Arco Dee“, kuriame 
dirba vyriausiuoju mechaniku. O taip dar neseniai buvo vadinamas jau- 
niausiu vyr. mechaniku visame Prekybos laivyne, liūdnai pagalvojo, bet 
šiuo metu, sulaukęs keturiasdešimt septynerių, netrukus taps veteranu, 
senu jūrų vilku. 

Jis žinojo ne tik kiekvieną numylėto laivo kniedę, bet ir kiekvie- 
ną detalę, priklausančią MGB GT, kurį begalę kartų ardė ir montavo. 
Šiuo metu meiliai pasiklausęs laisvąja eiga veikiančio variklio burzgimo, 
išgirdęs retsykiais sustuksenantį vožtuvo stūmiklį, nusprendė, kad per 
kitas išeigines nuims cilindro galvutę ir pašalins nesklandumus. 

— Gerai jautiesi? — paklausė Džeinė. 

— Aš? Aha. Puikiai. 

Rytas išaušo žavingas, dangus buvo giedras ir žydras, vėjas nepūtė, 
jūra atrodė lygi it stiklas. Po vėlyvo rudens audrų, pagadinusių praėjusią 

išvyką laivu, oras nusistovėjo neblogas, bent jau šiandieną. Diena bus 
"žvarbi, bet nuostabi. 

— Ar tu manęs ilgėsies? 

Slystelėjusi jo ranka apkabino ir spustelėjo Džeinei pečius. 

— Beprotiškai. 

— Melagis! 

Malkolmas ją pabučiavo. 

— Kai mudu išsiskiriame, tavęs ilgiuosi nuolat. 

— Skiedi! 

Jis antrąsyk pakštelėjo Džeinei. 

Užsidegus žaliai šviesai, ji įspaudė sankabą, sutreškino svirtimi 
įjungdama pirmą pavarą ir nuvairavo automobilį šlaitu žemyn. 

— Varžytis su laivu sudėtinga, — pastebėjo. 

Malkolmas plačiai išsišiepė. 

— Šįryt šauniai pasibarškinome. 

— Tikiuosi, ilgai nepamirši. 

— Be abejo. 

Jie pasuko kairėn apvažiuodami Houvo lagūną, porą dirbtinių 
ežerų, kur žmonės irkluodavo valtis, mokydavosi valdyti burlentes ir 
plukdydavo laivų modeliukus. Priešakyje atsivėrė vaizdas į privačią, pa- 
lei rytinį prieplaukos perimetrą nusidriekusią gatvę, pilną baltų, mau- 
rų stiliaus pajūrio namų, kuriuos buvo įsigijusios turtingos garsenybės, 
įskaitant Heterą Mils ir Normaną Kuką, žinomą kaip Fatboy Slim. 

Oras vis stipriau atsidavė druska, jį papildė uostui įprastas sieros 
tvaikas ir alyvos, takelažo, dervos, dažų, anglies kvapai. 

Šorehamo uostą, įkurtą vakariniuose Braitono ir Houvo pakraš- 
čiuose, sudarė mylios ilgio įlankėlė su medienos aikštelėmis, sandėliais, 
laivų kuro cisternomis, mineralų saugyklomis, išsirikiavusiomis iš abie- 
jų jos pusių, taip pat jachtų prieplaukos kartu su saujele nuosavų namų 
ir butų. Kitados vietinėse apylinkėse virė prekyba, bet uosto ypatumus 
pakeitė nepaliaujamai augantys, čia prisišvartuoti negalintys konteiner- 
vežiai. 

Jo paslaugomis iki šiol naudojosi tanklaiviai, mažesni prekiniai lai- 
vai ir traleriai, bet didžioji transporto dalis susidėjo iš komercinių žem- 
semių, tokių kaip „Arco Dee“, iš jūros dugno kasančių žvyrą ir smėlį, 
kuriuos pirkdavo statybos įmonės. 

— Ką esi numačiusi per kitas tris savaites? — pasiteiravo Malkolmas. 

Klausimas, ar jie gali pasitikėti sausumoje likusiomis antrosiomis 
pusėmis, rūpėdavo visiems jūreiviams. Kai tik pateko į Karališkąjį karinį 
jūrų laivyną, jam teko klausytis istorijų apie žmonas, kurios, sutuokti- 
niams išplaukus, prie lango priglausdavo OMO skalbimo miltelių pake- 
lį, reiškiantį „senis užjūryje“.* 

— Džema vaidins Kristaus gimimo spektaklyje, bet tu, žinoma, jo 
nematysi. Po dviejų savaičių Eimei prasidės mokyklinės atostogos, ir ji 
ims niūrinėti po namus. 

Malkas neblogai sutarė su Eime, vienuolikmete podukra, tačiau 
juodu visuomet skyrė nematoma užtvara. Gerokai artimiau bendravo su 
Džema, šešiamete jo ir Džeinės atžala, nepaprastai mielu, gyvu, savimi 
pasitikinčiu žmogeliu, tikra priešingybe keistai, atokiai, ligotai dukrai iš 
pirmos santuokos. Pastarąją mylėjo, bet, kad ir kaip stengėsi, niekaip ne- 
pajėgė su ja užmegzti glaudesnio ryšio. Malkolmas siaubingai gailėjosi 
neišvysiąs, kaip Džema vaidins Mergelę Mariją, tačiau jau buvo įpratęs 
prie šeimos aukų, kurių reikalavo pasirinkta profesija. Toji gerokai pri- 
sidėjo prie ištuokos su pirmąja žmona ir netgi dabar nuolat suteikdavo 
peno apmąstymams. 

Jis nukreipė akis į Džeinę, už vieno iš statinių sukančią dešinėn į 
ilgą tiesų kelią, vairuojančią automobilį pietinėje įlankos pusėje, turbūt 
sąmoningai neskubančią, tartum mėginančią pratęsti paskutines kelias 
bendras minutes. Vaidinga, bet tikra gražuolė raudonais, trumpai kirp- 
tais plaukais, šelmiška riesta nosyte, baltais trumparankoviais marškinė- 
liais, odine striuke, paplėšytais džinsais. Ak, kokios nepanašios tos dvi 
moterys. Džeinė, psichoterapeutė, fobijų specialistė, tvirtino dievinanti 
nepriklausomybę, teigė, kad džiaugiasi trimis laisvės savaitėmis, nes šios 
skatina dar labiau branginti namo parsibeldusį vyrą. 

O Linę, dirbančią skolų išieškojimo agentūroje, nepaliaujamai 
graužė poreikis. Pernelyg didelis poreikis. Viena yra, kai moteris tavęs 
nori, trokšta, geidžia. Bet jeigu jai tavęs reikia... Štai todėl, bėgant laikui, 
jiedu nutolo vienas nuo kito. Malkas tikėjosi — jei atvirai, vylėsi abu, 
— kad gimus vaikui padėtis pasikeis. Deja, lūkesčiai neišsipildė. 

Santykiai tiktai blogėjo. 


* OMO — (angl) Old Man Oversees 

Mažindama greitį Džeinė įjungė posūkio signalą, spustelėjo stabdį 
ir praleido pro šalį griaudintį medienos prikrautą sunkvežimį. Galų gale 
jie nuriedėjo dešinėn pro atvirus „Solent Aggregates“ kompanijos vartus 
ir sustojo priešais apsaugos būdelę. 

Jau su baltu kombinezonu, apsiavęs ilgaaulius batus guminiais pa- 
dais, Malkas išlipo laukan ir atšovė MGB GT bagažinę. Iš ten iškrapštė 
didelį kelioninį krepšį ir užsidėjo geltoną šalmą. Tuomet pasilenkė, pro 
langą įkišo galvą į saloną ir atsisveikindamas įsisiurbė Džeinei į lūpas. 
Apdovanojo ilgu bučiniu. Jų aistra nepriblėso net ir po septynerių metų 
— štai dar vienas nuolatinio, tris savaites trunkančio išsiskyrimo pliusas. 

— Myliu tave. 

— Aširgi tave myliu, — atsiliepė Džeinė ir vėl jį pabučiavo. 

Malkolmas buvo aukštas, lieknas, fizinių jėgų nestokojantis vyras 
patraukliais bruožais, atviru, nuoširdžiu veidu, trumpais, šviesiais, retė- 
jančiais plaukais. Toks žmogus, kuriam bendradarbiai bemat pajusdavo 
simpatiją ir pagarbą. Žmogus be kaukių — ką galvoja, tą ir šneka. 

Keletą sekundžių jis stebėjo, kaip žmona slenka atbuline eiga, ir 
klausėsi gargiančios išmetimo sistemos, sunerimęs dėl parpimo, kuris 
atsklido padidėjus variklio sūkių skaičiui. Vienas iš dvigubo duslintuvo 
vamzdžių prašėsi pagalbos. Grįžęs namo pasinaudos keltuvu. Sykiu už- 
mes akį į linges, nes automobilis ne itin gerai įveikdavo kelio duobeles. 
Galimas daiktas, turės įsigyti naujus priešakinius amortizatorius. 

Tačiau įžengiant į apsaugos kilnojamąjį namuką, pasirašant žurna- 
le, su sargybiniu persimetant mandagiais žodeliais, mintis pamažu už- 
valdė kiti reikalai. Dešinysis „Arco Dee“ variklis jau veikė beveik dvide- 
šimt tūkstančių valandų, taigi artinosi prie kompanijos nustatytos ribos, 
po kurios reikia imtis nuodugnios jo apžiūros. Taigi teks pasiskaičiuoti 
ir išsirinkti remontui tinkamą laiką. Per Kalėdų atostogas sausieji dokai 
užsidarys. Bet šventės „Arco Dee“ savininkams nė kiek nerūpėjo. Mal- 
kui atrodė, kad irgi į jas numotų ranka, jeigu už laivą būtų sumokėjęs 
devyniolika milijonų svarų. Dėl šios priežasties šeimininkai ir siekė, kad 
laivas dirbtų kiauromis paromis ir kuo didesnę metų dalį. 

Guviai pėdindamas krantine link juodo žemsemės korpuso ir oran- 
žinio antstato, Malkolmas Beketas, laimė, nenutuokė, ką parsigabens iš 
įprastinio, po dviejų valandų numatyto reiso ir kaip netikėtas krovinys 
traumuos jo paties gyvenimą. 

Daktaras Hanteris pacientus priimdavo pailgame žemalubiame 
kambaryje su pakeliamaisiais langais, už kurių ji įžiūrėjo aptvertą sodelį, 
siaurutį dykvietės ruožą, žiemos sustingdytus medžius bei krūmokšnius 
ir metalines, prie kito pastato pritvirtintas atsarginio išėjimo kopėčias. 
Linė dažnai pagalvodavo, kad geresniais laikais, kai namas priklausė 
vienai šeimai, gydytojo kabinetas, ko gero, atliko valgomojo funkciją. 

Ji mėgo apžiūrinėti statinius, ypač interjerus. Neapsakomai mėg- 
davo užsukti į visuomenei atviras užmiesčio vilas ir senovinius dvaro 
rūmus — kadaise tokia veikla patikdavo ir dukrai. Linė nuo neatmena- 
mų laikų svajojo gilintis į interjero dizainą, planavo užsirašyti į kursus, 
kai Keitlina suaugs, išsikraustys iš namų ir motinos nebeslėgs būtiny- 
bė uždirbti kuo daugiau pinigų. Galbūt tada pasisiūlys Rosui Hanteriui 
pagražinti kabinetą, nes pastarąjį, kaip ir laukiamąjį, derėtų aptvarkyti. 
Tapetai ir dažai senėjo sparčiau nei pats gydytojas. Nors Linė sau pri- 
pažino, kad permainų stygius kambaryje, kuriame ji tiek metų lankėsi, 
veikė keistai raminamai. Nekintanti, gerai pažįstama atmosfera visada, 
bent jau iki šiol, kurstydavo jaukumo pojūtį. 

Tiesa, sulig kiekvienu vizitu kabinetas rodėsi vis labiau užgrioz- 
dintas. Pilkos, prie sienos išrikiuotos, po keturis stalčius turinčios do- 
kumentų spintelės tarytum dauginosi, kaip ir ant jų užkrautos, pagal 
abėcėlę sužymėtos pacientų kortelių dėžutės, prie kurių nė trupučio ne- 
siderino plastikinis, šalia kėpsantis vandens automatas. Kitą sieną den- 
gė į šviesos stendą įkišta akių tikrinimo diagrama, kažkokio išminčiaus 
— tikriausiai Hipokrato, dingtelėjo jai, — biustas ir šeimos nuotraukos, 
kabančios virš senamadiškų, knygų prikimštų lentynų. 

Vienoje patalpos pusėje, už stovinčios pertvaros, ji įžvelgė kušetę, 
elektroninius stebėjimo prietaisus, įvairius medicininius aparatus ir ke- 
letą šviestuvų. Dėl ten pakloto, kilimais apsupto linoleumo stačiakam- 
pio toji vieta panėšėjo į miniatiūrinę operacinę. 

Rosas Hanteris mostelėjo į porą juodų odinių krėslų, stovinčių 
priešais rašomąjį stalą, ir Linė prisėdo, ant grindų nuleido rankinę, bet 
palto nenusirengė. Gydytojo veide atsispindėjo ligi tol nematyta rimtis, 
todėl moteris velniškai jaudinosi. Staiga suzirzė telefonas. Daktaras at- 

siprašė iškeldamas ranką, stvėrė ragelį, tačiau akimis patikino, kad po- 
kalbis ilgai netruks. Šnekėdamas stebeilijosi į nešiojamojo kompiuterio 
ekraną. 

Linė dairėsi po kabinetą ir klausėsi, kaip jis bendrauja su žmogumi, 
veikiausiai turinčiu rimtai pasiligojusį giminaitį, kuris artimiausiu metu 
bus perkeltas į „The Martletts“ slaugos ligoninę. Skambutis privertė mo- 
terį pasijusti dar nesmagiau. Ji įsispoksojo į kabyklą, ant kurios teišvy- 
anksčiau neregėtus arba nepastebėtus elektrinius įrenginius ir išsiblaš- 
kiusi ėmė spėlioti, kokia jų paskirtis. 

Hanteris baigė pokalbį, greitosiomis užsirašė pastabą, vėl įsispigi- 
no į kompiuterio ekraną ir pagaliau sutelkė dėmesį į viešnią. Prabilo 
švelniu, nerimo kupinu balsu: 

— Dėkui, kad atvykote. Prieš pasimatydamas su Keitlina, iš pra- 
džių norėjau susitikti su jumis. 

— Aišku, — žioptelėjo ji, bet neišspaudė jokio garso. Burną ir gerk- 
lę tarytum užkimšo sugeriamojo popieriaus gniutulai. 

Nuo stirtos dokumentų gydytojas paėmė aplanką, padėjo jį ant sta- 
lo ir atvertė, pasitaisė pusmėnulio formos akinius ir įniko skaityti lyg 
bandydamas užtempti laiką. Po kelių sekundžių ištarė: 

— Iš daktaro Greindžerio gavau naujausių tyrimų rezultatus, deja, 
Line, naujienos nekokios. Kepenų funkcijos pernelyg patologiškos. 

Nilas Greindžeris, vietinis gastroenterologas konsultantas, pasta- 
ruosius šešerius metus rūpinosi Keitlinos tyrimais. 

— Enzimų lygis gerokai pakilęs, — tęsė jis. — Ypač gama GT. 
Trombocitų kiekis itin žemas — jis gan drastiškai sunykęs. Ar Keitlinai 
ilgai neišnyksta mėlynės? 

Linė kinktelėjo galva. 

— Taip, ir jei įsipjauna, iš žaizdos ilgai sunkiasi kraujas. — Ji Ži- 
Tiojo, kad trombų gamyba priklauso nuo kepenų, kurios, jei tik sveikos, 
veikiai padeda sustabdyti kraujavimą krešėjimu. — O kiek padidėjo en- 
zimų lygis? 

Daugelį metų Linė internete tikrindavosi visą iš dukters gydytojų 
gaunamą informaciją, todėl šią sritį neblogai išmanė. Pakankamai ge- 
rai, kad suprastų, kada reikia išsigąsti, bet per prastai, kad nutuoktų, ką 
daryti. 

— Na, jei kepenys normalios, lygis turėtų svyruoti ties keturiasde- 
šimt penkiais. Aną mėnesį atlikti laboratoriniai tyrimai rodė tūkstantį 
penkiasdešimt. Naujausias tyrimas parodė, kad jis išaugo iki trijų tūks- 
tančių. Daktaras Greindžeris labai sunerimo. 

— Rosai, ką tai reiškia? — šaižiai, mažne springdama išspaudė ji. 

Gydytojas pervėrė moterį įdėmiu užjaučiančiu žvilgsniu. 

— Anot Greindžerio, jai stiprėja gelta. Taip pat ir encefalopatija“. 
Jei kalbėtume paprastai, mergaitės kūną nuodija toksinai. Ji vis dažniau 
atrodo sutrikus, ar ne? 

Linė linktelėjo. 

— Mieguista? 

— Taip, kartais. 

— Kamuoja niežulys? 

— Jis ją varo iš proto. 

— Tiesą sakant, vaistai ir procedūros Keitlinai nebepadėda. Ji serga 
nepagydoma ciroze. 

Giliai viduje nusėdus slogiam sunkumui, Linė trumpam pasuko 
galvą ir įsispitrijo pro langą. Į atsarginio išėjimo kopėčias. Į belapį, ske- 
letą primenantį medį. Šis atrodė negyvas. Ji pati jautėsi kaip mirusi. 

— Kaip jūsų dukra šiandieną laikosi? — pasidomėjo daktaras. 

— Gana gerai, tik kiek prislopusi. Skundžiasi nuolatiniu niežuliu. Di- 
džiąją nakties dalį nemiegojo, kasėsi plaštakas ir pėdas. Skundėsi, kad jos 
šlapimas per tamsus, o pilvas išsipūtęs, to tai duktė nepakenčia labiausiai. 

— Galiu skirti šlapimą skatinančių tablečių, jos padėtų atsikratyti 
skysčio pertekliaus. 

Daktaras brūkštelėjo pastabą Keitlinos kortelėje, ir Linę netikėtai 
užvaldė apmaudas. Šiuo atveju reikėtų kažko daugiau nei prakeikto įra- 
šo kortelėje, argi ne taip? Ir kodėl tokiais laikais jis nesinaudoja kom- 
piuteriu? 

— Rosai, kai sakote „gan drastiškai sunykęs“, ką... hmm, kaip... kaip 
procesą sustabdyti? Ar pakreipti atgal? Kokių priemonių derėtų imtis? 

Jis pašoko nuo krėslo, nuskubėjo prie knygų lentynų, jungiančių 
grindis su lubomis, grįžo nešinas rudu, pleišto pavidalo objektu ir padė- 
jo jį ant stalo, prieš tai į šalis prastumdęs dokumentus. 


* Smegenų veiklos sutrikimas. 

— Taip atrodo normalios suaugusio žmogaus kepenys. Jos truputį 
didesnės nei Keitlinos. 

Linė matė modelį tūkstantį kartų ir dabar į jį dėbsojo lygiai taip 
pat, kaip anksčiau. Neliniuotame bloknoto puslapyje Hanteris ėmė pieš- 
ti kažką panašaus į brokolį. Ji kantriai klausėsi aiškinimų, kaip veikia 
tulžies latakai, tačiau iš daktaro, pagaliau nustojusio braižyti diagramą, 
nieko naujo neišgirdo. Linei terūpėjo vienintelis klausimas. 

— Tačiau sutrikimus atitaisyti įmanoma, ar ne? — paklausė ne- 
tvirtu balsu, tarsi žinodama, tarsi jie abu būtų žinoję, kad po šešerių 
bergždžių vilčių sklidinų metų netrukus teks susitaikyti su neišvengia- 
ma baigtimi. 

— Apgailestauju, procesas negrįžtamas. Daktaro Greindžerio nuo- 
mone, egzistuoja grėsmė, kad neužteks laiko. 

— Ką turite galvoje? 

— Keitlinos organizmas nereagavo į jokius medikamentus, ir 
mums nebeliko vaistų, kuriuos galėtume jai išrašyti. 

— Jūs privalote kaip nors padėti. Gal dialize? 

— Ji taikoma esant inkstų problemoms. Kepenims atitikmens 
nėra. 

Hanteris porą sekundžių patylėjo. 

— Kodėl nėra, Rosai? — neatlyžo Linė. 

— Nes kepenų funkcijos pernelyg sudėtingos. Minutėlę, tuojau nu- 
brėšiu skerspjūvį... 

— Užteks man demonstruoti tas sumautas diagramas! — užrėkė ji 
ir pravirko. — Aš tik noriu, kad mano angelėlis pasijustų geriau. Netikiu, 
jog niekuo negalite pagelbėti. — Šniurkštelėjusi Linė paklausė: — Rosai, 
kaip toliau viskas klostysis? 

Daktaras prikando lūpą. 

— Jūsų dukrai reikalinga transplantacija. 

— Kepenų persodinimas? Po velnių, jai tik penkiolika! PENKIO- 
LIKA! 

Jis linktelėjo, bet nieko neatsakė. 

— Atleiskit, aš nešaukiu ant jūsų... tiesiog... — Linė rankinėje ap- 
čiuopomis susirado nosinę ir jos kampeliu pasišluostė akis. — Per savo 
trumpą gyvenimėlį vargšelė patyrė tiek daug išbandymų. Persodini- 
mas? — pakartojo. — Čia vienintelė išeitis? 

— Deja, taip. 

— Antraip*.. 

— Jei visiškai atvirai, ji neišgyvens. 

— Kiek laiko mums beliko? 

Hanteris bejėgiškai pakėlė rankas. 

— Šito jums nepasakysiu. 

— Savaitės? Mėnesiai? 

— Daugiausia keli mėnesiai. Arba gerokai mažiau, jeigu jos kepe- 
nų būklė taip sparčiai prastės. 

Ilgam pakibo tyla. Linė nudūrė akis į savo sterblę. Galiausiai su- 
kuždėjo: 

— Rosai, ar transplantacijos operacija pavojinga gyvybei? 

— Meluočiau tvirtindamas, kad Keitlina niekuo nerizikuos. Bet 
sunkiausia bus rasti kepenis. Jų trūksta, nes trūksta donorų. 

— Ir jos kraujo grupė reta, ar ne? 

Gydytojas pasitikrino užrašus. 

— AB rezus neigiamas. Taip, reta. Tokią turi tiktai du procentai 
visų šalies gyventojų. 

— Ar kraujo grupė yra svarbus faktorius? 

— Svarbus, bet dėl tikslių kriterijų nesu tikras. Turbūt tiktų ir dar 
kokios nors. 

— O kaip aš — ar galėčiau jai atiduoti savo kepenis? 

— Taip, dalį audinių persodinti galima, panaudojus vieną iš skil- 
čių. Bet reikia, kad jūsų kraujo tipai būtų suderinami... ir jūs, manau, 
esate per smulki. 

Jis pasirausė tarp kortelių, aptiko ieškomą ir užmetė akį. 

— Jūsiškis — A rezus teigiamas. Hmm, nežinau... — daktaro lūpas 
iškreipė niūri, šiurpą kelianti šypsena, kurioje rusenanti užuojauta ribo- 
josi su bejėgiškumu. — Į konkrečius klausimus geriau atsakys daktaras 
Greindžeris. Ir nepamirškite, jūs sergate diabetu. 

Linė išsigando suvokusi, kad žmogus, kuriuo ji taip kliovėsi, staiga 
visiškai sutriko. 

— Nuostabu, — su kartėliu tarstelėjo. Antrojo tipo cukrinis diabe- 
tas tapo dar vienu nepageidaujamu žlugusios santuokos atminimu. Pa- 
sak daktaro Hanterio, diabetą galėjo sukelti stresas. Taigi ji net negalėjo 

nusiraminti mėgaudamasi gardžiu valgiu. — Keitlinai teks laukti, kol 
mirs žmogus, turintis deramą kraujo grupę? Teisingai supratau? 

— Taip, greičiausiai. Nebent atsirastų dar koks šeimos narys arba 
artimas draugas, kuris sutiktų paaukoti dalelę savo kepenų. 

Jo žodžiai Linei suteikė šiokią tokią viltį. 

— Vadinasi, galimybė yra? 

— Derėtų atsižvelgti ir į kūno apimtis - šiuo atveju reikėtų auga- 
loto asmens. 

Šiuo momentu iš visų lengvai prieinamų augalotų asmenų ji įsten- 
gė prisiminti tiktai Malką. Tačiau jų abiejų identiškos kraujo grupės, vis- 
kas išsiaiškinta prieš daugelį metų, kai tapo kraujo donorais, norėdami 
būti atsakingais piliečiais. 

Linė mitriai paskaičiavo. Jungtinėje Karalystėje gyvena šešiasde- 
šimt penki milijonai žmonių. Keturiasdešimt penkis milijonus, saky- 
kim, sudaro paaugliai arba jaunimas. Todėl du nuošimčiai lygūs devy- 
niems šimtams tūkstančių. Devynioms galybėms. Individų su AB rezus 
neigiama kraujo grupe tikriausiai miršta kiekvieną dieną. 

— Mes stosime į eilę, tiesa? Kaip grobuonys? Lauksime, kol kas nors 
numirs? O jei perspektyvos pašiurpins Keitliną? Juk žinote, kokia mano 
duktė. Ji baisisi žudymu. Nusimena netgi tada, kai priploju musę! 

— Atveskite ją pas mane — su Keitlina galiu pasišnekučiuoti dar 
šiandieną. Daugybė šeimų mano, kad organų aukojimas bent jau įpras- 
mina artimųjų mirtį. Norite, jog šitai paaiškinčiau jūsų dukrai? 

Linė įsikibo į kėdės šonus, siekdama nuslopinti išsikerojusį siaubą. 

— Rosai, negaliu patikėti, kad net galvoju apie tokius dalykus. Aš 
nesu žiauri — virtuvėje nepakęsdavau žudyti musių net ir tuomet, kai man 
įtakos nedarė Keitlina. O dabar linkiu nepažįstamam žmogui numirti. 


Koldino alėjoje rytinio piko eismą sustabdė avarija, ir transpor- 
to virtinė jau spėjo nusitęsti beveik iki kalvos papėdės. Kairėje pusėje 
stūksojo po karo suręsti socialiniai būstai, dešinėje, už akmenų sienelės, 
buvo matyti medžiai, kurie ženklino rytinį Stanmerio parko, vieno iš 
didžiausių atvirų miesto plotų, pakraštį. 

Konsteblis Janas Apertonas lėtai suko patrulinio BMW pirmagalį 
iš už eilės gale purpsinčio autobuso, kol pagaliau įžvelgė kelią ir nurūko 
priešpriešine juosta, įjungtų sirenų kauksmu drebindamas ramų orą. 

Tonis Omotosas sėdėjo šalia ir atidžiai dairėsi į automobilius, kad 
kuris nors iš nekantraujančiųjų nesukvailiotų ir nebandytų ištrūkti iš 
spūsties ar apsisukti. Pusė vairuotojų pusakliai arba taip garsiai klauso- 
si muzikos, kad negirdi sirenų, ir į veidrodėlį teikiasi žvilgtelėti nebent 
užsigeidę susiglostyti plaukus. Konsteblį kaskart kaustė įtampa ir sting- 
dė nerimas, kai keliaudavo apžiūrėti transporto priemonių susidūrimo, 
kaip nūdien, pagal amžinai kintantį policijos žodyną, reikėjo vadinti au- 
toavarijas. Ir kaskart, važiuodamas į nelaimės vietą, nežinodavai, ką ten 
rasi. i 

Jeigu nutinka rimta avarija, automobilis iš gero draugo virsta pik- 
čiausiu priešu, kuris persmeigia, išskrodžia, sutraiško žmones, kai ku- 
riais siaubingais atvejais netgi pačirškina. Vieną akimirką jie sau ramiai 
važiuoja, mėgaujasi muzika arba linksmai plepa, o kitą, vos po sekundės 
dalelės, atsiduria lyg skustuvas aštraus metalo raizgynėje, kurioje dryb- 
so kęsdami agonišką skausmą, sukrėsti ir bejėgiai. Jis nekentė keliuose 
besiblaškančių, prastai arba neatsargiai vairuojančių idiotų ir diržų ne- 
prisisegančių pusgalvių. 

Kai pareigūnai užkilo ant kalvos, priartėjo prie pavojingos staigių 
posūkių sankryžos, Koldino alėjos ir ją kertančio, į rytus bei vakarus nu- 
sidriekusio Dičlingo kelio, grūsties priešakyje Omotosas pamatė mėly- 
ną, avarinėmis šviesomis mirksintį „Range Rover“ visureigį. Netoliese, 
nučiuožęs į kitą kelio pusę, stovėjo baltas seno modelio trečios serijos: 
BMW kabrioletas atviromis vairuotojo durelėmis ir tuščiu salonu. Spar- 
ną bjaurojo gilus „V“ kontūrų įlenkimas. Smūgis deformavo galinį ratą. 
Užpakalinis langas virto šukėmis. Tolėliau, važiuojamojoje gatvės daly- 
je, būriavosi grupelė žmonių. Prisistačius policijai, keli atsisuko, vienas 
kitas pasitraukė atokiau. 

Pro atsivėrusią spragą Omotosas tolimojoje kalvos keteros dalyje 
išvydo riogsantį baltą nediduką „Ford“ furgoną. Greta tysojo nekru- 
tantis išsikėsnojęs motociklininkas, ant asfalto plito tamsiai raudono, iš 
juodo šalmo srūvančio kraujo klanas. Sužeistąjį supo priklupę moteris 
ir du vyrai. Vienas iš pastarųjų, rodos, jį kalbino. Visai čia pat gulėjo 
raudonas motociklas. 

— Dar vienas „Fireblade“, — niauriai, kone pašnibždomis pratarė 
'Apertonas sustabdydamas automobilį. 

„Honda Fireblade“ įkūnijo klasikinį atgimusio baikerio agregatą, 
vieną iš tokių, kokius rinkdavosi į penktą dešimtį persiritę, paauglystėje 
motociklus vairavę, vėliau pinigų užsidirbę ir vėl jais važinėti panūdę 
vyručiai. „Atgimusieji“, suprantama, troško eikliausių mašinų, tik nepa- 
jėgė įsisąmoninti, kokios sparčios ir kaip sunkiai suvaldomos jos tapo. 
Anot žiaurios statistikos, patvirtinamos kasdieniais vaizdais, kurių pri- 
sižiūrėdavo Omotosas su Apertonu ir tuzinai į juos panašių kelių patru- 
lių, susižaloti labiausiai rizikuodavo ne nutrūktsprandžiai paaugliai, o 
vidutinio amžiaus verslininkai. 

Omotosas per radijo stotelę pranešė esąs avarijos vietoje ir sužino- 
jo, kad greitoji pagalba ir ugniagesiai jau atskuba. 

— Verčiau atsiųskite EP inspektorių „Herbas Tango Trys Devyni 
Devyni“, — paprašė dispečerio, perduodamas budinčio eismo priežiū- 
ros inspektoriaus šaukinį. 

Reginys nekoks. Net ir iš automobilio salono matyti, kad kraujas 
ne šviesus, ne ryškiai raudonas, koks teka iš negilios, galvą suraižiusios 
žaizdos — grėsminga spalva bylojo apie vidinį kraujavimą. 

Abu vyrai išniro laukan, pasistengė kuo sparčiau ir atidžiau įver- 
tinti padėtį. Patruliuodamas gatvėse Tonis Omotosas suprato, kad apie 
autoavarijų aplinkybes negalima daryti skubotų išvadų. Bet stabdymo 
žymės ir transporto priemonių išsidėstymas piršo prielaidą, jog BMW 
užkirto kelią motociklui — šis veikiausiai dūmė dideliu greičiu, jei suge- 
bėjo apsukti kabrioletą ir pridaryti tiek žalos. 

Pagal darbų planą, kurį jis susidarė mintyse, pirmiausia derėjo pa- 
sirūpinti kitų eismo dalyvių saugumu. Laimė, kamštyje užstrigęs trans- 
portas nejudėjo nė viena kryptimi. Iš tolumos sklido stiprėjantis sirenos 
staugimas. 

— Toji suknista kvaiša nusprendė persirikiuoti jam prieš pat 
nosį! — link policininkų atvilnijo vyriškas balsas. — Jis neturėjo jokios 
galimybės išsigelbėti! 

Nepaisydami šūksnio patruliai nubėgo prie motociklininko. Čilė: 
tosas prasispraudė pro Žmones, susispietusius aplink auką, ir atsiklaupė. 

— Jis praradęs sąmonę, — informavo moteris. 

Tamsus šalmo antveidis buvo nuleistas. Policijos pareigūnas ži- 

nojo, kad sužeistojo negalima judinti. Kiek įmanoma švelniau pakėlė 
antveidį, palietė vyriškio veidą, praskyrė lūpas ir įkišęs pirštus į burną 
apgraibomis užčiuopė liežuvį. 

— Sere, ar girdite mane? Ar girdite? 

Už nugaros stovintis Janas Apertonas paklausė: 

— Kas vairavo BMW? 

Prie jo žengė mirtinai išbalusi, rankoje mobilųjį spaudžianti mote- 
ris. Daugiau kaip keturiasdešimties, vulgarios išvaizdos, peroksidiniais 
plaukais, su džinsine, kailio apvadais padailinta striuke ir zomšiniais ba- 
teliais. 

Prislėgta blondinė atsiliepė gergždžiančiu užkietėjusios rūkorės 
balsu. 

— Aš. Velnias, velnias, velnias. To žmogaus nemačiau. Jis atūžė 
kaip vėjas. Aš nieko nemačiau. Kelias buvo tuščias. — Nuo šoko jos 
kūną purtė drebulys. 

Patirties nestokojantis pareigūnas prikišo veidą prie vairuoto- 
jos — gerokai arčiau nei reikėjo, kad ją girdėtų. Į šnerves įtraukė moters 
kvapo, tiksliau, burnos kvapo. Turėdamas aštrią uoslę dažnai pajusdavo 
nuo vakarykštės dienos užsilikusį alkoholio tvaiką, kuriuo atsiduodavo 
girtuokliavęs žmogus. Nežymius gėrimo dvelktelėjimus tarsi užuodė, 
bet garantuoti nedrįso, nes juos nustelbė mėtinė kramtomoji guma ir 
cigarečių tabako dvokas. 

— Prašom sėstis į mano automobilį, — į ją kreipėsi Apertonas. — 
Įsitaisykite priešakinėje keleivio vietoje. Po kelių minučių ateisiu. 

— Ji išlėkė į kitą juostą! — paskelbė vyriškis, apsirengęs striuke su 
gobtuvu. Sprendžiant iš tono, jam sunkiai sekėsi patikėti tuo, ką regė- 
jo. — Aš važiavau paskui motociklininką. 

— Sere, būčiau dėkingas, jei pasakytumėte savo pavardę ir adre- 
są, — tarė konsteblis. 

— Žinoma. Ta moteris tiesiog nėrė į kitą juostą. Aišku, ir jis skrie- 
jo kaip įkirptas, — pripažino pašnekovas. — Aš važiavau reindžrove- 
riu, — nykščiu dūrė į visureigį. — Motociklas prašvilpė pro mane kaip 
pro stovintį. 

Apertonas pamatė artėjančią greitąją pagalbą. 

— Tuojau grįšiu, sere. 

Jis nuskubėjo sutikti felčerių. 

Tolesnė įvykių eiga iš esmės priklausys nuo to, kaip padėtį įvertins 
atvykusieji. Jeigu jie nuspręs, kad žmogus nebeatsigaus, kelią teks užda- 
ryti, kol sankryžą apžiūrės avarijos vietos tyrėjai. Apertonas per radiją 
susisiekė su dispečeriu ir paprašė atsiųsti dar du policijos automobilius. 


Šiais metais šventiniai vakarėliai prasidėjo anksti. Trečiadienio 
rytą, maždaug be penkiolikos devintą, vyresnysis detektyvas Rojus 
Greisas sėdėjo savo kabinete ir gaivelėjosi po vakar dienos išgertuvių. 
Kadaise jokių pagirių nejausdavo, bent jau ne itin dažnai, bet pastaruoju 
metu jos kamuodavo be paliovos. Galbūt dėl amžiaus — rugpjūtį sukaks 
keturiasdešimt. O gal dėl... 

Dėl ko konkrečiai? 

Gyvenimas lyg ir nusistovėjo. Pirmą kartą po devynerių metų, nuo 
tada, kai dingo žmona Sendė, jis palaikė artimus ryšius su dievinama 
moterimi. Neseniai pradėjęs eiti aukštesnes pareigas, vadovavo Sunkių 
nusikaltimų skyriui, o rimčiausias kliuvinys karjeroje — policijos virši- 
ninko pavaduotoja Alisona Vosper, kuri jam niekada nepuoselėjo sim- 
patijos, kraustėsi į kitą šalies galą, nes gavo policijos viršininko atstovės 
postą. 

Tad kodėl rytais amžinai kankindavo mėšlina savijauta? Kodėl jis 
įniko taip beatodairiškai gerti? 

Negi todėl, kad veikiai trisdešimties sulauksianti Kleo ėmė laidyti 
subtilias — o kartais ir akis badančias — užuominas apie įsipareigoji- 
mus? Juk Rojus faktiškai persikėlė pas ją ir Hamfrį, išgelbėtą maišytos 
veislės šunytį. Pokyčiams įtaką darė tiek nuoširdus noras būti kartu su 
mylima moterimi, tiek geriausias draugas ir kolega detektyvas seržan- 
tas Glenas Brensonas, kuris dėl žlungančios savo santuokos iš esmės 
nuolat glaudėsi jo namuose. Vyresnysis detektyvas mylėjo bičiulį, bet 
manė, kad jųdviejų, kaip sugyventinių, porelė atrodo pernelyg keistai, 
ir lengviau atsipūsdavo palikęs Gleną vieną, nors, matant jo sujauktus 
kambarius — ką jau kalbėti apie išmėtytą vertingųjų vinilinių ir kom- 
paktinių plokštelių kolekciją, — nudiegdavo širdį. 

Greisas ištuštino kavos puoduką, šįryt jau antrą, ir atsuko mine- 
ralinio vandens butelio kamštelį. Vakar drauge su Braitono ir Houvo 
morgo personalu dalyvavo kalėdiniame pobūvyje, lankėsi Prieplaukos 
rajone įsikūrusiame kinų restorane, vėliau, užuot paklausęs sveiko proto 
balso, su visa šutve užėjo į „Pasimatymo“ lošimo namus, ten susivertė 
porą taurių brendžio, kuris paprastai sukelia bjauriausias pagirias, prie 
ruletės stalo akimoju prakišo penkiasdešimt svarų, dar šimtą prarado 
nutaręs palošti akį, bet paskui, laimė, Kleo ištempė jį laukan. 

Į darbovietę vyresnysis detektyvas paprastai atkakdavo prieš sep- 
tintą ryto, bet šiandien prisistatė į kontorą vos prieš dešimt minučių. 
Kol kas tesugebėjo užsikaisti kavą ir įsiregistruoti į kompiuterio sistemą. 
Vakare vėl teks keliauti į vakarėlį, organizuojamą Džimo Vilkinsono, į 
pensiją išeinančio vyriausiojo detektyvo, garbei. 

Jis dirstelėjo pro langą, pažiopsojo į automobilių aikštelę, į anapus 
kelio stovintį ASDA prekybos centrą ir už pastato atsiveriantį numylėto 
miesto peizažą. Nuostabų giedrą rytą lauke buvo toks tyras oras, kad pa- 
vyko įžiūrėti iškilų baltą Šorehamo jėgainės kaminą ir pilkšvai melsvą An- 
glų sąsiaurio* juostą, ties tolimu horizontu susiliejančią su dangumi. Ši- 
tame kabinete jis dirbo neilgai, anksčiau triūsė priešingoje pastato pusėje, 
iš kur atsiverdavo tiktai pilko areštinės korpuso vaizdas, todėl dabartinė 
žavinga, malonia naujove tapusi panorama džiugino. Bet ne šiandieną. 

Vyresnysis detektyvas abu delnus prispaudė prie kavos puodelio 
ir sunerimo pamatęs, kad rankos virpa. Prakeikimas, kiek vakar išgėrė? 
Miglotai prisiminė, kad Kleo, ačiū Dievui, neragavo nė lašo ir jį parsi- 
vežė į savo butą. Tuomet... po paraliais, Greisas nė neįstengė atgaminti, 
ar jiedu mylėjosi. 

Rytą sėstis prie vairo ir pačiam važiuoti į darbą nederėjo. Alko- 
holio kiekis kraujyje veikiausiai tebeviršijo leistiną ribą. Skrandis tarsi 
virto įjungta cemento maišykle, ir jis niekaip neapsisprendė, gerai Kleo 
pasielgė ar blogai, privertusi suvalgyti du keptus kiaušinius. Kūną kratė 
šaltis. Greisas stvėrė ant kėdės atkaltės pakabintą švarką, užsimetė ant 
pečių ir nukreipęs akis į kompiuterio ekraną peržvelgė naktinius nutiki- 
mus — Braitono ir Houvo mieste įvykusių incidentų sąrašą. Sulig kiek- 
viena minute prie jų prisidėdavo nauji, o senesni būdavo papildomi. 


* Lamanšo sąsiauris. 

Tarp svarbesniųjų figūravo Kemptaune užfiksuotas homofobiškas 
išpuolis, rimtas smurto proveržis Karaliaus kelyje. Ir avarija Koldino 
alėjoje, motociklo ir automobilio susidūrimas: 08.32 užregistruotą žinią 
ką tik atnaujino informacija, kad patruliai iškvietė H900, policijos sraig- 
tasparnį su pirmosios pagalbos medikais. 

Nieko gero, virptelėjęs pagalvojo jis. Motociklais važinėdavo jau- 
nystėje, kai atėjo į policiją ir ėmė susitikinėti su Sende, bet nuo tada 
jų nebevairavo. Buvęs, jau į pensiją išėjęs kolega Deivas Geiloras nu- 
sipirko prašmatnų juodą „Harley“ raudonais ratais, ir dabar karjeros 
laiptais pakilusį, nevaržomai automobiliu galintį naudotis Greisą vi- 
liojo mintis išmainyti savąjį, per gaudynės sudaužytą „Alfa Romeo“ į 
motociklą, vos tiktai — tiksliau, jeigų — šunsnukiai iš draudimo ben- 
drovės teiksis sumokėti pinigus. Tačiau paminėjus sumanymą Kleo, toji 
audringai užprotestavo, nors įsitaisiusi prie vairo pati elgdavosi gana 
nerūpestingai. 

Kleo, Braitono ir Houvo miesto morge dirbanti vyresniąja pato- 
loganatomijos laborante (kaip lavoninės darbuotojus vadindavo vado- 
vaudamiesi politiškai korektiška, į kiekvieną policijos gyvenimo aspektą 
prasismelkusia naujakalba, kuria Rojus iš visos širdies bjaurėjosi), pra- 
trūkdavo dėstyti litanijas apie mirtinai sužalotus baikerius, nuolatinius 
lavoninės svečius, kaskart, kai pokalbis pakrypdavo šia tema. Beje, jis ži- 
nojo, kad kai kurie medikai, ypač iš juoduoju humoru garsėjančių trau- 
matologijos.skyrių, motociklininkus pravardžiavo „ratuotais donorais“. 

Štai kodėl keletą laisvų kvadratinių colių, išlikusių ant absurdiškai 
užversto stalo, dengė šūsnis automobilių žurnalų su naudotų transporto 
„priemonių reitingais ir straipsniais apie mašinų bandymus natūraliomis 
sąlygomis. 

Neskaitant poreikio nagrinėti su naujuoju jo vaidmeniu susijusius 
rašytinius duomenis ir iš Kriminalinės teisės departamento gautą kalną 
dokumentų apie artėjančius teismo procesus, Greisas turėjo vadovau- 
ti aklavietėje atsidūrusių bylų tyrimams, paveldėtiems tuomet, kai jis 
netikėtai atsisveikino su kolega. Dalis jų aplankų buvo sudėta į žalias 
plastikines dėžes, okupavusias didžiumą grindų ploto, kurio neužėmė 
rašomasis stalas, apvalus posėdžių staliukas, keturios kėdės, juodas odi- 
nis krepšelis su reikmenimis ir apsauginiais nusikaltimų vietose naudo- 
jamais drabužiais. 

Darbas su minėtomis bylomis stūmėsi į priekį baisiai lėtai, kadangi 
nei jis pats, nei kiti iš Kriminalinio skyriaus valdybos nebejstengė joms 
skirti daug laiko ir, maža to, negalėjo imtis jokių konkręčių veiksmų. 
Policijai teko laukti, kol ištobulės įtariamąjį nurodančios teismo eksper- 
tizės procedūros, tokios kaip DNR analizė, arba kol pasikeis šeimyniniai 
santykiai — tarkim, žmona, melavusi pareigūnams, kad apsaugotų su- 
tuoktinį, supyks ant vyro ir jį įduos. Bet permainos ne už kalnų, nes jam 
priskyrė naują komandą, kuri susitelks į neišspręstas bylas. 

Greisą slėgė neištirtos žmogžudystės, ir dėžių vaizdas vis primin- 
davo, kad aukoms jis įkūnijo vienintelį šansą, jog teisingumas bus įvyk- 
dytas, o šeimos pagaliau sužinos, kas kaltas dėl jų artimųjų mirties. 

Didžiąją bylų turinio dalį vyresnysis detektyvas mokėjo mintinai. 
Antai, pavyzdžiui, Ričardas Ventnoras, gėjus veterinaras, prieš dvylika 
metų mirtinai sumuštas savo paties priėmimo kambaryje. Arba seniau- 
sias giliai sukrėtęs atvejis — prieš dvidešimt septynerius metus, vieną 
vasario popietę vienuolikmetis berniukas Tomis Laitlas atsisveikino su 
mokykla ir nužingsniavo namo. Nuo tada niekas jo nebematė. 

Greisas vėl pažvelgė į Kriminalinės teisės departamento dokumen- 
tus. Teisėtvarkos sistema skendėjo bemaž nejįtikimai giliame biurokra- 
tijos liūne. Išlenkęs vandens mauką jis pasvarstė, nuo ko pradėti. Galų 
gale nusprendė peržiūrėti kalėdinių dovanų sąrašą. Tačiau toliau pirmojo 
punkto, devynmetės dukterėčios Džėjos Somers tėvų prašymo, nenusi- 
gavo. Jie žinojo, kad Rojus mėgo mergaitei pirkti dovanėles, dėl kurių 
jos akyse atrodė kaip šaunus vyrukas, o ne nykus senas bezdalius. Šįsyk 
gimdytojai siūlė parūpinti juodus zomšinius trečio dydžio UGG batus. 

Kurgi jų ieškoti? 

Vienas asmuo, be jokių abejonių, į klausimą atsakytų. Vyresnysis 
detektyvas pasisuko dešinėn ir nukreipė akis į žalią dėžę, užkeltą ant 
kitų trijų. Batžmogis. Neišspręsta, seniai jį intriguojanti byla. Prieš kele- 
tą metų Sasekso grafystėje Batžmogis išprievartavo šešias moteris, vieną 
jų nužudė, turbūt atsitiktinai, supanikavęs, bent tokią išvadą padarė ty- 
rėjai. Ir nelauktai liovėsi smurtavęs. Rasi išsigando, nes paskutinė auka 
drąsiai pasipriešino, sugebėjo nuplėšti dalį užpuoliko kaukės ir taip su- 
teikė policijai progą apsirūpinti jo fotorobotu. Galimas daiktas, nusikal- 
tėlis jau miręs. Arba kažkur persikraustęs. 

Prieš trejus metus Jorkšyre areštavo keturiasdešimt devynerių 

metų verslininką, kuris devinto dešimtmečio viduryje žagino moteris ir 
"visuomet pasiimdavo jų apavą. Sasekso pareigūnai tikėjosi, kad už gro- 
tų nugrūstas jų ieškomas žmogus, tačiau viltis sužlugdė DNR analizė. 
Juolab kad abiejų smurtautojų metodai buvo panašūs, bet ne tapatūs. 
Džeimsas Loidas, jorkšyrietis, prigriebdavo abu aukos batelius. Sasekso 
Batžmogis pasisavindavo tik vieną, kairįjį, ir apatines kelnaites. Aišku, 
jis galėjo nuskriausti daugiau nei šešias. Ieškant prievartautojų, sunku- 
mų kelia ir tai, kad nukentėjusios moterys neretai gėdijasi kreiptis į po- 
liciją. 

Greisas labiausiai nekentė pedofilų ir žagintojų. Jie griovė aukų gy- 
venimą. Po akistatos su vaikų tvirkintoju arba prievartautoju žmonės iki 
galo taip ir neatsigaudavo. Savo gyvenimą susitvarkyti mėgindavo, bet 
niekada nepamiršdavo, ką patyrė. 

Jis įstojo į policiją ne vien dėl tėvo, kuris taip pat tarnavo teisėtvar- 
kos pajėgose, bet ir dėl nuoširdaus troškimo net jei ir nežymiai pakeisti 
pasaulį. Pastaruoju metu besidžiaugiant tobulėjančiomis technologi- 
jomis vyresniojo detektyvo mintis užvaldė svajonė, kad vieną dieną į 
teisingumo rankas pakliūtų visi nusikaltėliai, kurių aukų bylos užpildė 
žaliąsias dėžes. Vis iki vieno, velniai rautų. Ir, svarbiausia, tas šlykštus 
Batžmogis. 

Vieną dieną. 

Vieną dieną Batžmogis pasigailės gimęs. 


Daktaro kabinetą Linė apleido priblokšta. Išnirusi laukan prisiar- 
tino prie oranžinio nustekento savo pežiuko, kurio ratui trūko gaubto, 
ir įsirangė į saloną. Mašinos nerakindavo bergždžiai vildamasi, kad kas 
nors ją nukniauks, ir draudimo kompanijai teks atseikėti kompensaciją. 

Pernai autoserviso darbuotojas įspėjo, kad be rimto remonto, kuris 
kainuos daugiau nei kledaras yra vertas, jis neatlaikys nei saugumo, nei 
dujų išmetimo patikros. Techninę apžiūrą reikės atlikti po savaitės, ir ši 
mintis kurstė Linei stingdančią baimę. 

Malkas suremontuotų automobilį pats — juk gebėdavo pataisyti 
bet ką. Dieve, kaip ji ilgėjosi auksinių vyro rankų. Ir žmogaus, su kuriuo 

dabar galėtų pasišnekėti. Kuris paremtų per neišvengiamą, siaubą ke- 
liantį pokalbį su dukra. 

Rankinėje Linė sugraibė mobilųjį ir mirksėdama, siekdama už- 
gniaužti ašaras, paskambino geriausiai draugei Sju Šekelton. Toji irgi 
buvo išsiskyrusi, vienui viena augino keturis vaikus. Bet, kas svarbiau- 
sia, visada tryško pakilia nuotaika. 

Bekalbant telefonu, akiratyje pasirodė išdidžiai atžirgliojantis eis- 
mo inspektorius, tačiau moteris neturėjo jokio pagrindo nerimauti, nes 
stovėjimo vietos bilietėlis, padėtas ant prietaisų skydelio, galiojo dar va- 
landą. Kaip įprastai, Sju reagavo su užuojauta, bet realistiškai. 

— Brangioji, kartais taip atsitinka. Vienam mano pažįstamam, re- 
gis, prieš septynerius metus persodino inkstą, ir ką tu manai, šiandien 
jis jaučiasi kuo puikiausiai. 

Išgirdusi apie Sju draugą, su kuriuo teko matytis, Linė kinktelėjo 
galva. 

— Taip, bet mūsų padėtis kiek kitokia. Net jeigu žmogus nesulau- 
kia inksto transplantacijos, daugelį metų jam padeda išgyventi dializė. 
Kai streikuoja kepenys, nebėra iš ko rinktis. Sju, aš taip dėl jos bijau. 
Operacija labai sudėtinga. Visko gali nutikti. O daktaras Hanteris nė 
nedrįsta garantuoti sėkmingos persodinimo baigties. Dėl Dievo meilės, 
Keitlinai tik penkiolika! 

— Kokia alternatyva? 

— Čia ir esmė — mes jos neturime. 

— Tokiu atveju tau belieka vienintelė išeitis. Tu nori, kad ji gyventų 
ar mirtų? 

— Gyventų, aišku. 

— Tuomet susitaikyk su tuo, kam lemta įvykti. Dėl dukros būk sti- 
pri ir pasitikėk savimi. Dabar jai mažiausiai reikia, kad pultum į isteriją. 

Tie žodžiai tebeskambėjo ausyse net ir prabėgus penkioms minu- 
tėms nuo tada, kai Linė atsisveikino su bičiule, prižadėdama vėliau su ja 
pasimatyti ir išgerti kavos, jei tik galės palikti Keitliną vieną. 

Dėl dukros būk stipri ir pasitikėk savimi. 

Lengva pasakyti. 

Ji surinko Malko mobiliojo numerį, nors nenutuokė, kur šiuo mo- 
mentu ras buvusį vyrą, kurio laivas sukiodavosi vis po skirtingas apylin- 

kes — ne taip seniai slankiojo Bristolio įlankoje, netoli Velso pakrantės. 
Jiedu palaikė draugiškus, tačiau oficialokus santykius. 

Malkolmas atsiliepė po trečiojo pyptelėjimo, bet ryšio linija gero- 
kai traškėjo. 

— Labas, — pasisveikino Linė. — Kur tu? 

— Išplaukęs iš Šorehamo. Nuo uosto nutolęs per dešimt mylių, 
traukiu ten, kur semsime žemes. Po kelių minučių atsidursiu už ryšio 
zonos ribų. Kas naujesnio? 

— Aš privalau su tavimi pakalbėti. Keitlinos būklės prastėja — ji 
rimtai serga. Baisiai serga. 

— Prakeikimas. — Jo balsą slopino stiprėjantis čežėjimas. — Pa- 
sakok. 

Linė išpyškino diagnozės esmę, iš patirties žinodama, kaip sparčiai 
gali nutrūkti signalas. Vos įstengė nugirsti Malko atsakymą — jis pa- 
skambins po septynių valandų, kai laivas grįš į uostą. 

Paskui ji susisiekė su motina, kuri bridžo klube gardžiavosi rytine 
kava. Motina buvo tvirta moteris, prieš ketverius metus praradusi vyrą, 
bet per šį laikotarpį tartum įgavusi dar daugiau stiprybės. Ji kartą prisi- 
pažino dukrai, kad jie ne itin mėgo vienas kitą. Motina buvo praktiška, 
ir jos, rodės, niekas nesutrikdydavo. 

— Tu privalai kreiptis į kitą gydytoją, — kaipmat paskelbė mama. — 
Perduok daktarui Hanteriui, jog tau reikalinga dar viena nuomonė. 

— Manau, dėl išvadų abejonių nekyla. Taip tvirtina ne vien Hante- 
ris, bet ir gastroenterologijos ekspertas. Vyksta tai, ko mes bijojome. 

— Išklausyk dar vienos nuomonės. Daktarai amžinai klysta. Jie 
nėra šimtu procentų patikimi. 

Linė nenoriai prisiekė motinai šnektelėti su kitu gydytoju. Baigusi 
kalbėti telefonu, keliaudama namo, vėl apsvarstė pasiūlymą. Kiek dar 
specialistų teks ieškotis? Per šešerius metus išbandė viską. Naršė inter- 
netą, domėjosi kiekviena stambiąja universitetine ligonine, veikiančia 
Jungtinėse Valstijose, Vokietijoje, Šveicarijoje. Išmėgino visas įmanomas 
alternatyvas. Įvairiausius gydūnus, propaguojančius tikėjimą, vibracijas, 
nuotolinę arba manualinę terapijas. Kunigus. Koloidinio sidabro piliu- 
les. Homeopatus. Žolininkus. Akupunktūrininkus. 

O jeigu motina teisi? O jeigu diagnozė neteisinga? Ir kitas specia- 
listas, savo sritį išmanantis geriau už daktarą Greindžerį, rekomenduotų 

ne tokias drastiškas priemones? Pavyzdžiui, naujoviškus vaistus? Bet ar 
galima taip ilgai dairytis pagalbos, jei tavo dukters sveikata nenumaldo- 
mai blogėja? Kiek laiko turi praeiti, kol pripažinsi, kad vienintelė išei- 
tis — operacija? 

Išvažiuodamas iš mini žiedo, iš Londono kelio sukdamas dešinėn 
į Kardeno prospektą, automobilis pasviro ir klaikiai sudžeržgė. Keičiant 
pavarą, po išmetamuoju, lūžusia gembe sutvirtintu vamzdžiu, pasigirdo 
įprastas metalinis barbenimas. Anot Keitlinos, į duris beldėsi giltinė, nes 
pežo merdėjo. 

Duktė turėjo makabrišką humoro jausmą. 

Šlaitu kylant į Pečemą, jai ašaras išspaudė nepakeliamai slegiantis pa- 
dėties rimtumas. Sukrėsta Linė palingavo galva. Niekas, ničniekas, nega- 
lėjo žmogaus paruošti tokiai įvykių eigai. Kaip, po velnių, pranešti dukrai, 
kad jai prireiks naujų kepenų? Ir greičiausiai paimtų iš negyvo kūno? 

Pasiekusi kalvagūbrį ji nuvairavo automobilį į savo gatvę, neilgai 
trukus pasuko kairėn, į privažiavimo taką, užtraukė rankinį stabdį ir iš- 
jungė variklį. Kaip visada prieš nurimdamas jis porą sekundžių vibravo, 
drebino kėbulą ir bildino duslintuvo vamzdį. 

Ramiame gyvenamajame kvartale stovintis sublokuotas namas, 
kaip dauguma miesto pastatų, stiebėsi ant stačiašlaitės kalvos. Pro langus 
vėrėsi vaizdas į Londono kelią užstojančių medžių viršūnes, geležinkelio 
bėgius, vieną kitą elegantišką, į miglą panirusį kotedžą ir milžiniškus, 
anapus slėnio vešančius Vitidino kelio sodus. Jos gyvenamoje alėjoje 
namus statė pagal tą patį elementarų projektą: dvidešimto amžiaus ke- 
tvirtojo dešimtmečio statybos būstuose buvo po tris miegamuosius, iš. 
išorės mūrus dengė užapvalinta art deco stiliaus metalo apdaila, kuri jai 
visada patiko. Kiekvieną pastatą papildė priešakinis sodelis, trumpas, 
garažo link vedantis takas ir nemažas užnugaryje plytintis sklypas. 

Kitados namas priklausė pagyvenusiai porelei, ir čia atsikėlusi Linė 
ketino jį neatpažįstamai pakeisti. Bet per septynerius metus nė neišga- 
lėjo nuplėšti senos, apskretusios kiliminės dangos, ką jau kalbėti apie 
rimtesnius planus nugriauti vieną kitą vidinę pertvarą ir savaip sutvar- 
kyti sodą. Kol kas tepajėgė padažyti sienas ir jas apklijuoti naujais tape- 
tais. Nykioje virtuvėje vis dar tvyrojo priplėkęs senimo kvapas, kurio 
neišsklaidė nei aromatiniai sausų žiedlapių mišiniai, nei kištukiniai oro 
gaivikliai. 

Vieną dieną... sau žadėdavo ji. Vieną dieną... 

Linė save tikindavo, kad, be kitų dalykų, tą vieną dieną sode susi- 
meistraus dirbtuvę. Nes dievino akvarele tapyti Braitoną ir kai kuriuos 
paveikslus netgi įstengdavo parduoti. 

Ji atrakino lauko duris ir įėjo į siaurą koridorių. Spėliodama, ar 
Keitlina jau išsirito iš lovos, pakėlė akis į laiptatakį, pasiklausė, bet nieko 
neišgirdo. Prislėgta užlipo į antrą aukštą ir sustojo prie dukters miega- 
mojo durų, ant kurių kabėjo didžiulis, ranka brūkštelėtas užrašas, rau- 
donos raidės baltame fone: PRAŠOM BELSTIS. Linė nė neprisiminė, kada 
užrašas čia atsirado. Ji pastukseno. 

Kaip paprastai neišgirdo jokio atsakymo. Arba Keitlina parpė, arba 
griausmingais muzikos garsais drebino savo ausų būgnelius. Motina 
žengė per slenkstį. Žvelgiant į kambarį susidarė įspūdis, lyg kažkas bul- 
dozeriu būtų užsukęs į urminę parduotuvę, kaušu pasėmęs įvairių daik- 
tų, atidundėjęs prie namo ir pro atvirą langą juos suvertęs vidun. 

Už drabužių raizgyno, pliušinių žaisliukų, kompaktinių plokštelių, 
DVD diskų, batų, kosmetikos dėklų, perpildytos rožinės šiukšliadėžės, 
apverstos rausvos taburetės, lėlių, mėlynais, organinio stiklo drugeliais 
išdailinto mobiliojo, „Top Shop, „River Island“, „Monsoon“, „Aber- 
crombie 8 Fitch“, „Gap“ ir „Zara“ parduotuvių maišelių, smiginio tai- 
kinio ir ant jo kybančio ilgo purpurinio šaliko vos sekėsi įžiūrėti lovą. 
Dukra gulėjo ant šono, viena iš daugybės neįtikėtinų pozų, kuriomis 
persikreipdavo per miegus, sulenkusi kojas, į šonus įrėmusi rankas, iš 
po pūkinės antklodės iškišusi pliką sėdimąją ir šlaunis; „iPod“ grotu- 
vo ausinukai tebetūnojo ausyse, veikiantis televizorius rodė kartojamą 
„Kalvų“ realybės šou seriją. 

Ji atrodė kaip negyva. 

Vieną siaubingą akimirką Linė patikėjo, kad Keitlina išties numirė. 
Pakeliui užkliūdama už įkraunamo mobiliojo laido, metėsi pirmyn ir 
palietė ilgą, liauną jos ranką. 

— Aš snaudžiu, — irzliai pratarė atžala. 

Motiną užliejo palengvėjimas. Liga išderino dukters miego ritmą. 
Ji nusišypsojo, prisėdo ant lovos kraštelio, paglostė mergaitei nugarą. 
Juodais, trumpais, želė suteptais gaurais Keitlina panėšėjo į lankstomąją 
lėlę. Liguistai liesoje ilgšėje sakytum slypėjo ne kaulai, o vielos. 

— Kaip jautiesi? 

— Man niežti. 

— Pusryčiausi? — viltingai paklausė Linė. 

Keitlina nebuvo tikra anoreksikė, bet iki visiško išsekimo jai buvo 
netoli. Dėl kūno masės kraustėsi iš proto, nepakentė tokio maisto kaip 
sūris arba makaronai, jį vadino riebalų koše ir amžinai sverdavosi. 

Dukra pajudino galvą. 

— Mieloji, man reikia su tavimi pakalbėti. 

Linė žvilgtelėjo į rankinį laikrodį. Jau 10.05. Vakar bendradarbiams 
minėjo, kad vėluos atvažiuoti į kontorą, bet po minutės teks stvertis te- 
lefono ir perspėti kolegas, jog šiandieną darbovietėje išvis nepasirodys. 
Gydytojas galėjo Keitlinai ištaikyti laisvą valandėlę tiktai įpusėjus po- 
pietei. 

— Aš užsiėmusi, — suurzgė duktė. 

Ūmai apimta pykčio, Linė ištraukė jai iš ausų ausines. 

— Tai svarbu. 

— Atvėsk, moteriške, — atšovė Keitlina. 

Motina prikando lūpą ir kelias sekundes patylėjo. 

— Pusę penktos turėsi pasimatyti su daktaru Hanteriu, — galop 
susitvardžiusi prabilo. 

— Nekvaršink man galvos. Popiet susitinku su Luku. 

Lukas, jos vaikinas, studijavo Braitono universitete, įstojęs į kažko- 
kį informacinių technologijų kursą, kurio esmės nesugebėjo paaiškinti 
taip, kad Linė jį suprastų. Ir visa galva pranoko bet kokius gyvenime 
regėtus dykūnus. Su Keitlina draugavo ilgiau nei metus, bet per tą laiko- 
tarpį iš jo vargais negalais pavyko išspausti daugiausiai penkis žodžius. . 
Vyruko leksikoną sudarė tik „mm-hmm“, „aha“, „panašiai“, „na, žinai“. 
Linė pamažu ėmė įtarti, kad tuodu vienas kitą traukė, nes abu buvo kilę 
iš tos pačios planetos — iš tolimiausio visatos pakraščio. Iš sumauto ga- 
laktinio aklagatvio. 

Ji pabučiavo dukrą į skruostą, švelniai paglostė standžius plaukus. 

— Angelėli, kaip išvis tavo savijauta? Apie niežulį jau sakei. 

— Ai, normali. Aš pavargusi. 

— Šiandien lankiausi pas daktarą Hanterį. Privalome aptarti pa- 
dėtį. 

— Ne dabar. Nematai, kad ilsiuosi? 

Linė sustingo ir giliai įkvėpė, idant neprarastų savitvardos. 

— Brangioji, nuvykti pas daktarą būtina. Jis nori, kad jaustumeis 
geriau. Kiek supratau, ligos atsikratysi tik tuo atveju, jeigu tau persodins 
kepenis. Gydytojas ketina su tavimi pašnekėti apie transplantaciją. 

Keitlina linktelėjo. 

— Ausines grąžinsi? Čia viena iš mėgstamų mano dainų. 

— Ko klausaisi? 

— Rijanos. 

— Mieloji, ar girdėjai, ką sakiau? Apie kepenų persodinimą? 

Duktė patrūkčiojo pečiais ir suniurnėjo: 

— Koks man skirtumas. 


„Arco Dee“, kuris vilkosi dvylikos mazgų greičiu, užtruko beveik 
pusantros valandos, kol nukako iki dugno valymo teritorijos. Malkol- 
mas Beketas daugiausiai laiko praleido kaip paprastai tikrindamas visus 
keturiasdešimt du avarinius signalus ir švieseles. Tris iš jų ką tik pataisė 
— variklių skyriaus, žiaunos, laivapriekio privairavimo sistemos — ir 
dabar tiltelyje testavo kiekvieną iš tarpusavyje susijusių, prietaisų skyde 
įmontuotų signalinių lempučių. 

Nors vėjas dvelkė žvarbus, nuostabiai giedrame danguje tvieskė 
saulė, o švelnios vilnys nekėlė įgulai jokių rūpesčių. Būtent tokios dienos 
jūroje jam patikdavo labiausiai. Bet nūnai širdyje buvo pakibęs tamsus 
debesis: Keitlina. 

Malkas baigė lempelių apžiūrą, dirstelėjo į orų pranešimų ekraną ir 
apsidžiaugė pamatęs, kad geros šiandieninės prognozės nepasikeitė. Ry- 
toj žadamas pietvakarių vėjas, siekiantis nuo penkių iki septynių metrų 
per sekundę, paskui pasikeis į panašaus stiprumo vakarų, vidutiniškai 
arba smarkiai banguota jūra, protarpiais pratrūksiantis lietus. Oras ne 
itin malonus, bet dėl jo nerimauti nevertėjo. „Arco Dee“ gebėdavo siurbti 
žemes net ir pliekiant septynių balų stiprumo vėjui, bet jeigu oro sąlygos 
pabjurdavo dar smarkiau, jie susidurdavo su grėsme pakenkti žemsemės 
įrangai, ypač jūros dugne esančiam siurblio antgaliui. 

Pagal pirminę paskirtį laivas privalėjo sukinėtis saugiose upės žio- 
tyse, nes dėl plokščio dugno nugrimzdavo vos į trylikos pėdų gylį net 


36 PETER JAMES * MIRTIS UŽKLUPS RYTOJ 


ir visiškai pakrautas. Nedidelė gramzda praversdavo smėlio seklumas 
turinčiuose uostuose, tarkim, Šorehame, kurio prieigos retsykiais taip 
nusekdavo, kad laivybą tekdavo nutraukti. „Arco Dee“ sugebėdavo iš- 
trūkti iš įlankos ir grįžti atgal, likus valandai iki atoslūgio. Tačiau juo 
blaškytis audringoje jūroje būdavo nemalonu. 

Erdviame, jaukiai šiltame, moderniai įrengtame tiltelyje viešpata- 
vo tylaus susikaupimo atmosfera. Keliaudami į pietryčius, nuo Braitono 
atitolę per dešimt jūrmylių, jie veik nusigavo iki darbų zonos. Geltona, 
žalia, mėlyna linijos, juodame ekrane susijungusios į kreivašonį sta- 
čiakampį, žymėjo šimto kvadratinių mylių plotą, išnuomotą „Hanson 
Group“ konglomeratui, kuriam priklausė žemsemė. Išklydę iš savo teri- 
torijos, paženklintos taip pat skrupulingai, kaip fermų ribos, jie rizikavo 
užsidirbti dideles baudas ar net prarasti veiklos licencijas. 

Komercinė žemsiurbystė tam tikra prasme prilygo povandeninio 
karjero eksploatavimui. Į triumus įtrauktus, vėliau išrūšiuotus smėlį ir 
apvalainukus pirkdavo statybinės arba dekoratyvine sodininkyste užsii- 
mančios kompanijos. Aukščiausios kokybės akmenėliai persikraustyda- 
vo ant dailių takų, nusidriekiančių link prabangių gyvenamųjų namų, 
smėlį panaudodavo cemento pramonė, o kitkas susmulkinta atsidurda- 
vo betono ir gudrono mišiniuose arba kaip skalda užpildydavo statinių, 
kelių bei tunelių pamatus. 

Kapitonas Denis Maršalas, lieknas, bet raumeningas, geraširdiškas 
keturiasdešimt penkerių metų vyras, vairavo „Arco Dee“ dviem vandens- 
raigčius kontroliuojančiomis svirtimis, kurios laivui suteikdavo daugiau. 
manevringumo nei tradicinis šturvalas. Kelias dienas nesiskutęs, buvo 
užsimovęs juodą megztą kepurę su kutu, ant melsvų marškinių užsime- 
tęs storą mėlyną megztinį, mūvėjo džinsus ir avėjo patvarius ilgaaulius 
batus. Panašiai apsirengęs šturmanas nenuleido akių nuo kompiuterio 
ekrano ir jame grafiškai pavaizduoto dugno valymo sektoriaus. 

Maršalas spragtelėjo radijo ryšio, jungiančio laivą su krantu, apara- 
tą ir pasviro prie mikrofono. 

— Čia „Arco Dee“, „Maikas Maikas Viskis Era“. 

Kai pakrantės sargyba atsiliepė, jis perdavė žemsemės koordinates. 
Plušant vienoje iš visame pasaulyje judriausių laivybos magistralių, ku- 
rioje dėl dažnų, Anglų sąsiauryje įsitvyrančių ūkanų ir tiršto rūko ma- 

tomumas gali sumažėti iki poros jardų, apie savo pozicijas reikėdavo 
informuoti nuolat. 

Kaip ir kiti septyni įgulos nariai, dauguma iš kurių petys į petį triū- 
sė pastarąjį dešimtmetį, Malkolmas Beketas gyveno jūra. Jaunystėje šiek 
tiek maištavo, todėl apleido namus, vos tiktai sulaukė galimybės, įstojo 
į Karališkąjį karinį jūrų laivyną, gavo mechaniko stažuotojo pareigas 
ir pirmus metus klajojo po pasaulį. Visgi kaip ir okeaniniuose laivuose 
karjerą pradėję kolegos, gimus pirmajam vaikui, Keitlinai, jis panūdo 
susirasti jūrininko darbą, kuris neleistų per daug nutolti nuo šeimos. 

Žemsemė tapo tobulu problemos sprendimu. Komandiruotės 
trukdavo ne ilgiau kaip tris savaites, laivas užsukdavo į uostą du sykius 
per dieną. Kartais, kai „Arco Dee“ bazuodavosi Šorehame arba Niuhei- 
vene, Malkas net ištaikydavo progą valandėlei grįžti namo. 

Kapitonas sumažino greitį. Malkolmas patikrino variklio sūkius ir 
temperatūros matuoklius, tuomet žvilgtelėjo į rankinį laikrodį. Į mo- 
biliojo ryšio zoną jie parsigaus tik po penkių valandų. Penktą vakaro. 
Linės skambutis išmušė iš vėžių. Keitlina, žinoma, buvo sunkus vaikas, 
tačiau Malkas be galo ją mylėjo ir jos asmenyje įžvelgdavo daug savo 
bruožų. Tomis dienomis, kai mergaitę išsiveždavo į miestą, jį visada 
pralinksmindavo Keitlinos nepasitenkinimas motina. Atrodo, jai ner- 
vus gadino tie patys dalykai, kurie dirgino ir tėvą. Ypač maniakiški Linės 
nuogąstavimai — nors iš tiesų per daugelį metų duktė suteikė užtektinai 
progų nerimauti. 

Sprendžiant iš naujienų, šįsyk padėtis gerokai sudėtingesnė, tad 
nutrūkęs ryšys gerokai suerzino. Negana to, jį apėmė baimė. 

Užsimaukšlinęs šalmą, apsivilkęs ryškiaspalvę striukę Malkolmas 
pasišalino iš tiltelio; stačiais, žemyn vedančiais metaliniais laipteliais 
pasiekė grotuotą trapą ir nudundėjo į pagrindinį denį. Žygiuojant į 
priešingą jo pusę, iš kur teks prižiūrėti, kaip į jūrą bus nuleistas žemsi- 
urbio vamzdis, drabužius plaikstė šaižus, po jais prasiskverbiantis žie- 
mos vėjas. 

Pora kolegų iš Karališkojo laivyno, su kuriais Malkas retsykiais 
susitikdavo išgerti, juokaudavo, esą žemsemės tebuvo plūduriuojantys 
siurbliai. Ir jie iš esmės neklydo. „Arco Dee“ galima vadinti „Hoover“ si- 
urbliu, sveriančiu du tūkstančius tonų, arba, užsipildžius dulkių maišui, 
tris tūkstančius penkis šimtus tonų. 

Per kiekvieną kelionę įspūdingiausių akimirkų Malkolmas sulauk- 
davo stebėdamas, kaip tamsiose gelmėse prasmenga plieninis, prie deši- 
niojo borto pritvirtintas šimto pėdų ilgio vamzdis. Tuo momentu laivas, 
rodės, pagaliau atgydavo. Staiga pasigirsdavo metalinis pompos žvan- 
gesys, imdavo veikti latako mechanizmai, aplink įrenginius suputodavo 
vanduo, ir po kelių sekundžių į „Arco Dee“ griausmingai plūstelėdavo 
vanduo, smėlis bei žvirgždas, kurie centrinę laivo dalį, krovinių triumą, 
paversdavo drumzlino skysčio pilnu katilu. 

Kai kada vamzdžio žiotyse užstrigdavo netikėti objektai, tokie kaip 
patrankos sviedinys, per Antrąjį pasaulinį karą sudužusio lėktuvo de- 
talė arba — vieną kartą, o, siaube! — sveika bomba. Bėgant metams iš 
vandenyno dugno žemsemė iškėlė tiek daug artefaktų, kad valdžia turė- 
jo sukurti oficialias procedūras, nurodančiais, kaip su jais elgtis. Bet ką 
daryti su tuo, ką „Arco Dee“ netrukus ištrauks iš jūros, nebuvo aprašyta 
jokiose direktyvose. 

Iš pilnutėlio triumo vanduo ištekės pro slenksčių ertmes, ir tada 
laivo vidurys faktiškai taps smėlėtu, akmenukais nuklotu paplūdimiu. 
„Arco Dee“ sukant atgal į uostą, Malkolmas mielai juo vaikštinėdavo, 
traiškydamas šimtus susemtų kriauklelių, kai kada užeidavo varganą žuvį 
arba krabą. Prieš porą metų rado kaulą, kuris vėliau buvo identifikuotas 
kaip žmogaus blauzdikaulis. Jūros paslaptys, ir ypač slypinčios gelmėse, 
tebežadindavo vaikišką jaudulį net ir po visų jūreivystės dešimtmečių. 


Po dvidešimties minučių reikės iškelti žemsemės vamzdį. Nu- 
sprendęs šiek tiek atsipūsti Malkolmas sėdėjo tuščioje kajutkompanijoje 
ant įdubusios sofos, rankoje atsargiai laikė puodelį arbatos ir žiaumojo 
pusryčių bandutę — arba blyną, kaip ją vadindavo jūrininkų žargonu. 
Televizorius veikė, bet vaizdas taip išskydęs, kad ekrane nieko nesisekė 
įžvelgti. Jo akys atsitiktinai užkliuvo už vakarienės valgiaraščio, baltos 
lentos su raudonu žymikliu pakeverzotais užrašais: kreminė porų sriuba, 
bandelės, škotiški kiaušiniai, skrudintos bulvytės, šviežios salotos, pudingas 
su plikytu kremu. Grįžus į uostą teks iškrauti smėlį, ir keletą valandų už- 
trunkantis darbas dažniausiai pakurstydavo vilko apetitą. Bet šiuo metu 
mintis buvo užvaldžiusi Keitlina; prarijęs porą kąsnių jis suvokė nebeno- 
rįs valgyti ir sviedė bandutę į šiukšliadėžę. Už nugaros išgirdo balsą. 

— Malkai... 

Atsisukęs vyriausiasis mechanikas išvydo antrąjį savo padėjėją, ap- 
kūnų liverpulietį su kombinezonu, šalmu ir apsauginėmis pirštinėmis. 

— Bose, vamzdžio žiotys užsikimšo. Manau, turėtume jį iškelti. 

Malkas stvėrė šalmą ir sekdamas įkandin padėjėjo išskubėjo lau- 
kan. Ant denio atlošė galvą ir kaipmat pamatė, kad vanduo nuleistuvu 
vos sruvena. Kamščių pasitaikydavo retai, nes bet kokias kliūtis į šonus 
nustumdavo sunkios plieninės, antgalį supančios žnyplės, bet žemsemė 
kartkartėmis įsiurbdavo žvejybinių tinklų. 

Jis šūksniais perdavė nurodymus dviem pagalbininkams, luktelėjo, 
kol bus išjungti siurbliai bei latako mechanizmai, ir įjungė gervę, kuri 
ėmė kelti vamzdį. Šiam pamažu išnyrant, mechanikas stebeilijosi į puto- 
jantį vandenį palinkęs virš dešiniojo borto. Kai tarp masyvių plieninių 
žnyplių įstrigęs objektas pasirodė akiratyje, Malkolmui netikėtai sutrau- 
kė gerklę. 

— Koks čia šūdas? — paklausė liverpulietis. 

Sekundė kitą visi stovėjo nuščiuvę. 


10 


Rojų Greisą vis dažniau apnikdavo jausmas, kad gyvenimas virto 
nuolatine kova su laiku. Tarytum jis dalyvautų niekada nesibaigiančia- 
me, todėl už laimėjimą jokių prizų nesiūlančiame televizijos žaidime. 
Kiekvieną atsakytą elektroninį laišką papildydavo dar penkiasdešimt. 
Kiekvieną išnarpliotą bylą pakeisdavo kitos dešimt — jų aplankus pri- 
statydavo asistentė Eleanora Hodgson arba kas nors kitas, tarkim, pas- 
taruoju metu jam segtuvus nešiojo Emilė Geilor iš Kriminalinės teisės 
departamento, kuri privalėjo padėti ruošti bylas teismui, bet, rodės, 
piktdžiugiavo galėdama užversti stalą pluoštais dokumentų. 

Šią savaitę jis ėjo budinčiojo vyriausiojo tyrėjo pareigas, kitaip 
sakant, jeigu Sasekse bus įvykdytas sunkus nusikaltimas, Greisas turės 
vadovauti jo aplinkybių nagrinėjimui. Nežinia, koks konkrečiai dievas 
globojo policininkus, bet detektyvas mintyse meldėsi, kad artimiausios 
septynios dienos praeitų ramiai. 

Šiandien toji dievybė nusprendė pasiimti išeiginę. 

Suzirzė telefonas. Skambino Ronas Kingas, pažįstamas iš policijos 
valdymo centro. 

— Rojau, — prabilo jis, — pakrantės sargyba ką tik pranešė, kad 
iš Anglų sąsiaurio, už dešimties mylių nuo Šorehamo uosto, žemsemė 
ištraukė lavoną. 

Nuostabu, pamanė Greisas. Tik to, po velnių, man betrūko. Į Brai- 
toną, kaip į pajūrio miestą, kasmet pakliūdavo daugybė vandenyje su- 
graibytų negyvėlių. Savižudžiai arba iš jachtų iškritę nelaimėliai. Jūroje į 
paskutinę kelionę palydėti asmenys, kuriuos tinklais užkabindavo žvejai, 
neperžvelgę jūrlapių, tralavę kokį laidojimo sektorių. Šiaip jau tokiais ra- 
diniais rūpindavosi uniformuoti konstebliai, todėl skambutis vyresnia- 
jam detektyvui bylojo, kad čia kažkas ne taip. 

— Kokią informaciją turi? — pareigingai pasiteiravo Greisas sau 
primindamas, kad neprasižiotų apie kates. Nes anąsyk, kai bendravo su 
Kingu, dispečeris apie jas pliurpė dešimt minučių. 

— Vyriškos lyties, jaunas, kokių šešiolikos metų. Vandenyje išbu- 
vęs neilgai. Įvyniotas į plastiko plėvelę, nuskandintas svarmenimis. 

— Ne iš kapavietės? 

— Nepanašu. Ir tai ne įprastas skenduolis. Pasak kranto apsaugos, 
kapitonas baiminasi susidūręs su ritualine žmogžudyste. Kūną vagoja 
keistas pjūvis. Man paprašyti sargybos, kad lavoną pristatytų kateriu? 

Greisas trumpam nutilo, ir jo galvoje sūkuriuojančios mintys per- 
sijungė į tyrimo režimą. Ant rašomojo stalo sukrautoms ir į kompiuterį 
įrašytoms byloms teks palaukti, bent jau kol jis apžiūrės negyvėlį. 

— Palaikai perkelti ant denio ar į triumą? 

— Įstrigę siurblio vamzdyje. Įgulos nariai jų nekrutino, tiktai per- 
rėžė plastikinę plėvelę, norėdami patikrinti, ką ji dengia. 

— Laivas plaukioja netoli Šorehamo uosto? 

— Taip. 

Prieš keletą metų Greisas lankėsi žemsemėje, iš jūros dugno iškė- 
lusioje smarkiai apirusį numirėlį, todėl nepamiršo, kaip veikia jos me- 
chanizmai. 

— Ronai, nenorėčiau, kad kūną judintų, — tarė jis. Ant palaikų 
arba vamzdžio žiotyse galėjo likti svarbų įkalčių. — Tegu įgula kuo ge- 
riau jį išsaugoja ir pažymi jūrlapyje, kur tiksliai aptiko lavoną. 

Baigęs kalbėti su Ronu, jis paskambino žmonėms, kurių komandą 

derėjo suburti artimiausiu metu. Pirmiausia užmezgė ryšį su koronere, 
informavo ją apie incidentą ir paprašė atsiųsti patologą iš Vidaus reika- 
lų ministerijos. Daugumą jūroje rastų arba į krantą išplautų lavonų pa- 
viršutiniškai apžiūrėdavo policijos gydytojas arba felčeris, — nelaimės 
vietoje jie konstatuodavo mirties faktą, net jeigu asmuo akivaizdžiai bū- 
davo negyvas, vėliau morge tirdavo, kokios aplinkybės lydėjo subjekto 
baigtį: natūralios ar įtartinos. Šiuo atveju, iš visko sprendžiant, labiausiai 
tikėtinas antrasis variantas. 

Po pusvalandžio Greisas jau sėdėjo prie policijos „Hyundai“ vairo 
ir drauge su detektyve inspektore Liza Mentl, su kuria ne sykį bendra- 
darbiavo narpliodamas kitus nusikaltimus, traukė į uostą. Kaip krimina- 
listė, detektyvė inspektorė puikiai išmanė savo darbo sritį, o kitą kolegės 
pliusą įkūnijo daili, akis prikaustanti išvaizda. Ji turėjo šviesius, pečius 
siekiančius plaukus, buvo žavių veido bruožų ir kaip visada nešiojo ei- 
lutes, kokias mielai rinktųsi vyrai — šiandieną baltą šiugždančią palai- 
dinukę dengė mėlynas švarkas baltais dryželiais. Kai kurios tokį švarkelį 
užsimetusios moterys pernelyg suvyriškėtų, tačiau Liza atrodė dalykiška 
ir išliko moteriška. 

Apvažiuodami uosto galą, jie nuriedėjo palei privatų kelią, vedantį 
į aklagatvį, kur stūksojo Heteros Mils namas. 

Kai Greisas pasuko galvą tarsi mėgindamas įžiūrėti buvusią bitlo 
žmoną, detektyvė inspektorė pasiteiravo: 

— Ar kada teko susitikti su Polu Makartniu? 

— Ne. 

— Bet tu mėgsti klausytis muzikos, ar ne? 

Jis linktelėjo. 

— Taip, bet ne visokios. 

— O tau niekuomet nesinorėjo būti roko žvaigžde? Na, žinai, kaip 
vienam iš bitlų? 

Greisas kelias sekundes pagalvojo. Apie tokius dalykus nesusimąs- 


tydavo. 
— Nemanau, — galiausiai atsakė. — Ne. 
— Kodėl? 
— Nes... — jis padvejojo ir sumažino greitį, ieškodamas reikiamo 


prieplaukos sektoriaus. — Nes mano balsas siaubingas! 
Liza plačiai išsišiepė. 

— Net jeigu mokėčiau dainuoti, to nedaryčiau, nes man nuo senų 
laikų knietėjo imtis veiklos, kuria įstengčiau ką nors pakeisti. — Grei- 
sas gūžtelėjo pečiais. — Supranti? Kad pasaulis taptų geresnis. Todėl ir 
įstojau į policiją. Skamba banaliai, bet detektyvu dirbu kaip tik dėl šitos 
priežasties. 

— Tavo nuomone, policininkas geba nulemti daugiau pokyčių 
negu roko megažvaigždė? 

Jis nusišypsojo. 

— Mes bent jau mažiau žmonių ištvirkiname. 

— Bet ar prisidedame prie permainų? 

„Hyundai“ slenkant pro medienos sandėliavimo aikštelę, prie van- 
dens Greisas išvydo tamsiai žalią furgoną su auksine koronerio emble- 
ma ir sustabdė automobilį greta. Likusieji komandos nariai dar nepri- 
sistatė. 

— Jei neklystu, laivas jau turėjo būti grįžęs į uostą, — suburbėjo 
vyresnysis detektyvas nerimaudamas dėl laiko, žinodamas, kad šįvakar 
privalo dalyvauti vakarėlyje, kuris rengiamas į pensiją išeinančio parei- 
gūno garbei. Į pobūvį atvyks ir keletas Sasekso policijos šulų, vadinasi, 
Greisui pasitaikytų gera proga prisimeilinti viršininkams, ir, norint ją 
išnaudoti, negalima pamiršti punktualumo. Tačiau įvykių eiga liudijo, 
kad į priėmimą jis vėluos. 

— Tikriausiai užsilaikė prie šliuzo. 

Greisas kinktelėjo galva, išlipo laukan ir nužingsniavo iki pat kran- 
tinės krašto — ne taip seniai persekiodamas nusikaltėlį sudaužė savo 
numylėtą „Alfa Romeo“ ir pats iki šiol raišavo. Sustingus prie geležinio 
švartavimosi stulpelio, veidą nusvilino ledinis vėjas. Dienos šviesa blėso 
įžvelgė uždarytą šliuzą ir tolėliau iškilusį oranžinį laivo, ko gero, žemse- 
mės, antstatą. Virpėdamas nuo šalčio, tvirčiau įsisupo į paltą, užsitempė 
pirštines ir įkišo rankas į kišenes. Paskui nudūrė akis į rankinį laikrodį. 

Be dešimties minučių penkta. Džimo Vilkinsono, būsimo pensi- 
ninko, vakarėlis prasidės septintą tolimojoje Vortingo dalyje. Jis ketino 
parlėkti namo, persirengti ir nuvažiuoti pasiimti Kleo. Bet dabar viskas 
priklausys nuo paties radinio ir nuo to, kokį kruopštumą demonstruos 
į vietą atvykęs patologas, todėl Greisui labai pasiseks, jeigu jis iš viso 

nusigaus į pobūvį. Laimė, apžiūrėti lavoną paskyrė Nadiušką De Sančą, 
spartesnę — ir smagesnę — iš dviejų Vidaus reikalų ministerijos patolo- 
gų, su kuriais jie nuolat dirbdavo. 

Kitapus uosto, įsijungęs navigacines šviesas, iš savo prieplaukos 
pukšėjo didžiulis traleris. Vanduo bemaž pajuodo. 

Už nugaros atsivėrė ir užsitrenkė automobilio durelės. 

— O, varge, kaip tau klius nuo poniutės, jeigu pasivėlinsi, — nu- 
skambėjo spigus balsas. — Nenorėčiau atsidurti tavo kailyje, Rojau! 

Greisas atsisuko ir pamatė Volterį Horderną, aukštaūgį žvitrų vy- 
riškį, visuomet tvarkingai ir diskretiškai apsirengusį — tamsiu švarku, 
baltais marškiniais ir juodu kaklaraiščiu. Be kitų veiklos sričių, Braitono 
ir Houvo kapinių viršininkas, kaip oficialiai vadinosi jo pareigos, padė- 
davo iš nelaimės vietų išvežti kūnus ir tvarkydavo šūsnis su kiekvienais 
palaikais susijusių dokumentų. Nors darbas reikalavo rimties, Volteris 
mėgo šelmiškai juokauti ir itin mėgo erzinti Rojų. 

— Kodėl? 

— Prieš pokylį lankėsi grožio salone, kur paliko krūvą pinigų. Jei 
susimausi, ji pasius. 

— Vakarėlio aš nepraleisiu. 

Atvykėlis pabrėžtinai nukreipė žvilgsnį į rankinį laikrodį. Ir pakėlė 
akis, kuriose atsispindėjo abejonė. 

— Volteri, jeigu neturėsiu iš ko rinktis, vadovauti nelemtam tyri- 
mui skirsiu tave. 

Jis papurtė galvą. 

— Ne-e, man mieliau dirbti su numirėliais. Jie paklusnūs ir nieka- 
da nepriešgyniauja. 

Greisas nusišypsojo. 

— Dareną atsivežei? 

Darenas, Kleo asistentas, dirbo morge. 

Volteris bedė nykščiu į furgoną. 

— Sėdi ana ten, telefonu riejasi su savo mergužėle. — Jis patrūkčio- 
jo pečiais ir aukštyn užvertė akis. — Ak, jau tos moteriškės. 

Greisas linktelėjo ir mobiliajame parašė žinutę: 


Laivas dar neatplaukė. Vėluosiu. Verčiau susitinkam vietoje. XXX 

Vos tiktai grįžęs atgal į kišenę aparatas du sykius čaižiai supypsėjo. 
Per daug nesivėlink. Turiu kai ką tau pasakyti. 


Teksto pobūdis ir „X“ raidžių stoka jį sutrikdė. Atsitraukęs nuoša- 
liau, kad pokalbio negirdėtų Volteris ir detektyvė inspektorė Mentl, ką 
tik išnirusi iš „Hyundai“ salono, Greisas paskambino Kleo. Ji atsiliepė 
beregint. 

— Negaliu šnekėti, — trumpai atžariai tarstelėjo. — Bendrauju su 
šeima, kuri atvažiavo patvirtinti mirusiojo tapatybę. 

— Ką norėjai man perduoti? — Vyresnysis detektyvas suvokė, kad 
jo balsas išduoda nerimą. 

— Pranešiu akis į akį, ne telefonu. Vėliau, gerai? — Ji nutraukė ryšį. 

Velnias. Dar labiau sudirgęs Greisas sekundę padėbsojo į mobilųjį 
ir galų gale įgrūdo aparatą į kišenę. 

Jam visiškai nepatiko Kleo tonas. 

Simona žinojo, kaip reikia alsuoti „Aurolac“ garais iš plastikinio 
maišelio. Metalo dažų buteliuko, kurį įmanoma lengvai nugvelbti iš bet 
kokios ūkinių prekių parduotuvės, užteks kelioms dienomis. Romeo pa- 
mokė vogti, pūsti į maišelį, idant su dažais susimaišytų oras, tuomet šį 
traukti į plaučius, iškvėpti į maišiuką ir vėl įtraukti į save. 

Įkvėpus garų, alkio diegliai atlėgdavo. 

Įkvėpus garų, gyvenimas namuose tapdavo pakenčiamas. Namuo- 
se, kuriuose Simona nakvodavo, kiek save pajėgė, tiksliau, kiek norėjo, 
atsiminti. Namuose, į kuriuos patekdavo ropodama pro skylę sueižėju- 
siame šaligatvyje, metalinėmis kopėtėlėmis leisdamasi po judria, cha- 
otiška gatve, smukdama į požeminę ertmę, išraustą tam, kad technikai 
galėtų prižiūrėti ir remontuoti šilumos vamzdį. Pastarojo skersmuo sie- 
kė trylika pėdų ir jis priklausė komunalinei centrinei šildymo sistemai, 
aprėpiančiai daugumą miesto pastatų. Žiemą šiame lizdelyje būdavo 
sausa ir jauku, bet pavasario mėnesiais, prieš baigiant kūrenti, čia tvyro- 
davo nepakeliamas karštis. 

Vieną iš kerčių, ankštą nišą tarp vamzdžio ir sienos, ji pavertė savo 
buveine. Kamputį ženklino sena pūkinė, sąvartyne aptikta antklodė ir 
neatmenamais laikais įsigytas Gogas, rusvai gelsvas, beformis, nutrintas 
dirbtinio kailio rėžis, į kurį Simona miegodama įsikniaubdavo veidu. 
Išskyrus kūną dengiančius drabužius ir Gogą, ji neturėjo ničnieko. 

Nuolatinių šiluminėje trasoje apsistojusių gyventojų grupę sudarė 
penki žmonės, arba, priskaičiavus ir kūdikį, šeši. Kai kada atklysdavo 
ir daugiau, bet vėliau jie išsikraustydavo. Žvakėmis apšviestame prie- 
globstyje kiauromis paromis griaudėjo muzika, bent jau kol išsekdavo 
elementai. Dažniausiai vakarietiškos pop stiliaus dainos, kartais nutei- 
kiančios pakiliai, protarpiais varančios iš proto, nes jos skambėdavo 
garsiai ir retai kada nutykdavo. Penkiukė amžinai dėl jų bardavosi, bet 
grotuvo neišjungdavo. Nūnai savo kūrinį atliko Bijonsė, kurios Simona 
mėgo klausytis. Jai patiko ir Bijonsės išvaizda. Kada nors, svajodavo ji, 
ir aš atrodysiu kaip Bijonsė, ir dainuosiu kaip Bijonsė. Kada nors ir aš 
apsigyvensiu tikrame name. 

Romeo tikino, kad ji graži, kad ateityje būtinai praturtės ir išgarsės. 

Vėl ėmė knerkti kūdikis, ir šnerves pasiekė silpna išmatų smarvė. 
Atgijo Antonijus, aštuonių mėnesių mažylis. Padedant aplinkiniams, 
Valerija, berniuko motina, slėpė jį nuo valdžios atstovų, nes tie atimtų 
vaiką. 

Už likusius gerokai vyresnė Valerija kadaise irgi buvo daili, tačiau 
sulaukusi dvidešimt aštuonerių iš veido, kurį išsunkė ir raukšlėmis išva- 
gojo sunkus gyvenimas, priminė seną moterį. Jos plaukai buvo rudi ilgi 
ir lygūs, kitados akyse degė liepsna, bet jau seniai spėjo užgesti. Anto- 
nijaus mama rengdavosi ryškiai ir šiuo metu vilkėjo apdriskusį žalsvai 
melsvą, geltonomis bei rožinėmis juostelėmis papuoštą treningą, buvo 
apsivilkusi smaragdinę žieminę „Puffa“ striukę, avėjo raudonus plasti- 
kinius sandalus — didžiumą rūbų atrausdavo šiukšlių konteineriuose, 
kurie riogsojo geresniuose miesto rajonuose, arba noriai imdavo iš šal- 
pos centrų. 

Ji pačiūčiavo kūdikį, įsuptą į zomšinį nudėvėtą, kailiu pamuštą 
paltą. Prakeiktas virkavimas nervino stipriau negu nenutylanti muzi- 
ka. Simona suprato, kad vaikas plūsta ašaromis, nes nori valgyti. Jie visi 
amžinai jautėsi alkani. Krimsdavo tai, ką pavogdavo, nusipirkdavo už 
išmaldas ir pinigus, kurių kartais užsidirbdavo prekiaudami senais laik- 

raščiais, aptikdavo nudžiautose rankinėse ir piniginėse arba gaudavo už 
parduotus, iš turistų rankų išplėštus mobiliuosius ir fotoaparatus. 

Romeo, mėlynomis, it lėkštės apvaliomis akimis, patraukliu tyru 
veidu, trumpais juodais, į priekį šukuojamais plaukais ir nesveika su- 
džiūvusia ranka, turėjo eiklias kojas. Lėkdavo kaip vėjas! Pats nežinojo, 
kiek jam metų. Manė esąs keturiolikos. Galbūt trylikos. Simona taip pat 
nenutuokė, kada gimė. Pokyčiai, apie kuriuos pasakojo Valerija, dar ne- 
prasidėjo, taigi jai tebuvo trylika arba dvylika. 

Tačiau dėl amžiaus mergaitė nekvaršino galvos. Viso labo troško 
įtikti šitiems Žmonėms, savo šeimai. Ir juos pradžiugindavo kiekvieną 
sykį, kai drauge su Romeo parnešdavo maisto, šlamančiųjų arba ir vie- 
no, ir kito. Kartais parūpindavo elementų. Ir grįždavo į būstą, trenkiantį 
siera, nešvariais kūnais, dulkėmis, kūdikio triedalais, dvokiantį jai ge- 
riausiai pažįstamais kvapais. 

Trikdančioje, jos praeitį apgaubusioje migloje kai kada sušmėžuo- 
davo atsiminimai apie varpelius. Jie kadaravo ant apsiausto arba striu- 
kės, kurią dėvėjo aukštas, ilgą lazdą laikantis vyras. Simonai tekdavo prie 
jo prisiartinti ir iš kišenės išgriebti piniginę, bet taip, kad nesuskambėtų 
varpeliai. Jei bent vienas sutilindžiuodavo, vyriškis lazda kirsdavo per 
nugarą. Ne vieną sykį, o penkis, dešimt arba daugiau — ji netgi pames- 
davo skaičių. Dažniausiai prarasdavo sąmonę, jam dar nebaigus karšti 
kailio. 

Bet dabar Simona gyvenimu nesiskundė. Drauge su Romeo sudarė 
puikią komandą. Drauge su Romeo ir šunimi. Rudu ciuckiu, tapusiu 
jųdviejų bičiuliu, nakvojančiu po sugriuvusia tvora, virš šiluminės tra- 
sos nusidriekusios gatvės pakraštyje. Ji pati, ant apspurusio margaspal- 
vio treningo apsivilkusi mėlyną „Puffa“ liemenę, su megzta kepure ir 
sportbačiais, Romeo, dėvintis palaidinę su gobtuvu, užsitempęs džinsus, 
avintis sportukus, ir amsius, kurį jie praminė Arturu. 

Romeo pamokė, į kokius turistus derėtų sutelkti dėmesį. Į pagyve- 
nusias poreles. Kai jų trejetas — Simona, Romeo ir prie virvės pririštas 
šuo, — prisigretindavo prie žmonių, berniukas ištiesdavo nesveiką ran- 
ką. Jei turistai atšlydavo, apimti pasibjaurėjimo, arba mostu pavarydavo 
juos šalin, elgetaujantys jaunikliai pasišalindavo, bet prieš tai ji spėda- 
vo nušvilpti vyriškio piniginę, kurią paslėpdavo striukės kišenėje. Jeigu 

žmogus įnikdavo ieškoti smulkių, per tas kelias sekundes, kol Romeo 
susižerdavo monetas, Simona iš moters rankinuko iškrapštydavo pini- 
ginę ir ją nepastebimai perkeldavo į savo kišenę. O jei žmonės sėdėdavo 
kavinėje, jiedu tiesiog puldavo prie staliuko, stverdavo telefoną arba fo- 
toaparatą ir leisdavosi tekini. 

Melodija pasikeitė. Bijonsė užleido vietą Rijanai. 

Jai patiko Rijana. 

Kūdikis aprimo. 

Šiandieną reikalai klostėsi prastai. Jokių turistų. Jokių pinigų. Tar- 
pusavyje jie galėjo pasidalyti tiktai duonos kriaukšliais. 

Simona apžiojo iš plastikinio maišelio krašto surauktą „kakliuką“, 

Palengvėjimas. Palengvėjimas užliedavo visuomet. 

Tiktai ne viltis. 

Be penkiolikos šeštą, jau trečią sykį per dieną, Linė sėdėjo gydytojo 
laukiamajame, šįkart prie gastroenterologo konsultanto kabineto. Pro 
erkerio langus matė ramią Houvo gatvę, kurioje patamsius prasklaidė 
lauko žibintai. Jos viduje taip pat išsikerojo tamsa. Ir šaltis su baime. 
Slogios nuotaikos nepataisė nei patalpa su senais nuzulintais baldais, 
panaši į daktaro Hanterio priimamąjį, nei pernelyg blausus apšvietimas. 
Iš Keitlinos ausinukų sunkėsi tylutėliai muzikos garsai. 

Staiga duktė pakilo, tartum girta ėmė siūbuoti po kambarį ir įnir- 
tingai kasytis rankas. Jiedvi drauge praleido visą popietę, todėl Linė ži- 
nojo, kad atžala prie alkoholio nesilietė. Svirinėjimas tebuvo ligos simp- 
tomas. 

— Prisėsk, mieloji, — sunerimusi paprašė. 

— Aš truputį nusiplūkusi, — atsakė Keitlina. — Ar mums būtina 
čia laukti? 

— Labai svarbu, kad su specialistu pasimatytume dar šiandieną. 

— Aha, taip, bet Žinai, aš irgi svarbi. Ar ne? — ji kreivai vyptelėjo. 

Linė nusišypsojo. 

— Tu esi svarbiausias žmogus pasaulyje. Jau žinau, kad pavargai. 
O kaip dar jautiesi? 

Keitlina sustingo ir nudelbė akis į Sussex Life, vieną iš žurnalų, pa- 
dėtų ant staliuko. Giliai įkvėpė ir po tylos pauzės atsiliepė: 

— Man baisu, mama. 

Atsistojusi Linė ją apkabino, bet dukra, kad ir kaip keista, nesusi- 
gūžė ir neatšoko — vis labo prigludo prie gimdytojos kūno ir stipriai 
suspaudė jai ranką. 

Per metus Keitlina paaugo, ir motinai iki šiol sunkiai sekėsi įprasti 
prie to, kad žiūrint jai į veidą reikėdavo pakelti galvą. Ūgio genus duktė, 
be abejo, paveldėjo iš tėvo, ir dabar dėl kaulėtos išstypėlės sudėjimo kaip 
niekad priminė lanksčią, bet itin gražią lėlę. 

Savo apranga ji demonstravo pamėgtą atsainų stilių — ant trum- 
parankovių marškinėlių vilkėjo megztą, purvinai pilkos ir rūdžių spalvų 
palaidinę, po kaklu buvo pasikabinusi ant plonos odinės juostelės su- 
vertų akmenėlių karolius, mūvėjo džinsus nudilusia sėdimąja ir avėjo 
nesuvarstytus sportbačius. Be to, atsižvelgdama į šaltą orą ir, kaip spėjo 
Linė, turbūt siekdama nuslėpti lyg pastojusios moters apvalainą pilvą, 
nešiojo rusvą vyrišką laisvo kirpimo paltą, kuris atrodė tarsi įsigytas lab- 
daros parduotuvėje. 

Trumpi, dygūs, kaip degutas juodi plaukai, stirksantys virš actekų 
raštais išdailintos, didžiąją galvos dalį slepiančios juostos, ir auskarai jai 
teikė iš dalies gotišką išvaizdą. Viena smeigė kyšojo smakro viduryje, 
kita skrodė liežuvį, o kairįjį antakį puošė auskarėlis. Dar tris, kol kas ne- 
matomus žiedelius, kuriuos specialistas, suprantama, užtiks per apžiū- 
rą, Keitlina pasirūpino įsiverti į dešinįjį spenelį, bambą ir kiek aukščiau 
vaginos — įsitaisiusi pastarąjį jautėsi gana nepatogiai, kaip vieną iš retų 
artumo akimirkų nedrąsiai prisipažino motinai. 

Ne diena, o tikras pragaras, pagalvojo Linė. Nuo tada, kai rytą at- 
sisveikino su daktaru Hanteriu ir popiet į jo kabinetą atsivedė Keitliną, 
gyvenimas apsivertė aukštyn kojomis tarsi po seisminio poslinkio. 

Rankinėje ėmė čirkšti telefonas. Sugraibius aparatą ir dirstelėjus į 
ekranėlį paaiškėjo, kad skambina Malkas. 

— Sveikas, — pasilabino ji. — Kur tu? 

— Pro šliuzą plaukiame į Šorehamą. Na, ir sumauta dienelė. Iš jū- 
ros dugno išgriebėme lavoną. Bet tu verčiau papasakok apie Keitliną. 

Linė apsakė pokalbį su daktaru Hanteriu nenuleisdama akių nuo 
dukters, kuri žingsniais tebematavo kambarį, daugmaž trečdaliu mažes- 
nį už Hanterio laukiamąjį, ir energingai kilnojo žurnalus, tarytum būtų 
užsigeidusi perskaityti visus leidinius, bet niekaip negalėjusi apsispręsti, 
nuo kurio pradėti. 

— Daugiau informacijos turėsiu po valandos. Iš Hanterio kabineto 
atvykome tiesiai pas specialistą. Artimiausiu metu liksi ryšio zonoje? 

— Maždaug keturias valandas. Gal net ilgiau. 

Priešais lankytojas pasirodė santūriai besišypsanti daktaro Grein- 
džerio sekretorė. Solidi, į šeštą dešimtmetį įkopusi moteris standžiu 
plaukų kuodu. 

— Judvi kviečia daktaras. 

— Paskambinsiu tau vėliau, — prižadėjo Linė. 

Kitaip nei Hanteris, dirbantis erdviame kabinete, Greindžeris įsi- 
rengė priimamąjį ankštame pirmo aukšto kambarėlyje, kuriame vos už- 
teko vietos rašomajam stalui ir dviem priešais jį sustatytoms kėdėms. 
Įrėmintose nuotraukose — gastroenterologas jas pakreipė taip, kad 
atvaizdus įžiūrėtų kiekvienas pacientas, — šypsojosi tobula specialisto 
žmona ir trys tokie pat tobuli vaikai. 

Daktaras Greindžeris, aukštaūgis, į penktą dešimtį persiritęs vy- 
riškis stambia nosimi ir retėjančiais plaukais, dėvėjo kostiumą šviesiais 
dryželiais, po švarku buvo apsivilkęs baltus marškinius ir tvarkingai pa- 
sirišęs kaklaraištį. Linei atrodė, kad dėl nežymaus nuo gydytojo sklin- 
dančio atokumo pašalinis žmogus lengvai galėjo jį supainioti su advo- 
katu. 

— Prašom sėstis. 

Greindžeris atsivertė rudą aplanką, kuriame Linė pastebėjo Roso 
Hanterio laišką. Jį skaitydamas pats prisėdo. 

Motina švelniai suspaudė dukteriai ranką, ir Keitlina nė nepabandė 
jos nusikratyti. Daktaro akivaizdoje Linė jautėsi nesmagiai. Jai nepatiko 
šaltos gastroenterologo manieros ir šeimyninės fotografijos, išstatytos 
perdėtai atvirai, tarsi sakančios: Man reikalai einasi puikiai, priešingai 
negu jums. Kad ir kokias naujienas pateikčiau, jos nepakeis mano gyve- 
nimo. Šiandien grįšiu namo, pavakarieniausiu, užmesiu akį į televizorių, 
galbūt pasiūlysiu žmonai pasimylėti, o jūs... na, nieko nepadarysi... po 
nakties jūs atsibusite asmeniniame pragare, o aš kelsiuos lygiai taip pat, 

kaip kiekvieną rytą, žinodamas, kad manęs laukia pavasario džiaugsmai 
ir laimingi vaikai. 

Galų gale nuleidęs laišką Greindžeris palinko į priekį, ir nuo jo vei- 
do dvelkianti žvarba mažumėlę aptirpo. į 

— Keitlina, kaip tu jautiesi? 

Mergina tik patraukė pečiais. Linė lūkuriavo, kol duktė prabils. 
Toji išvadavo ranką iš motinos delno ir suskato pakaitomis kasytis plaš- 
takas. 

— Man niežti, — po kelių tylos sekundžių atsakė. — Visą kūną. 
Netgi lūpas. 

— Dar kas nors? 

 — Aš pavargusi. — Keitlina netikėtai apniuko. Dabar atrodė kaip 
įprastai. — Noriu jaustis geriau. 

— Ir vaikštinėdama šiek tiek svyruoji? 

Ji prikando lūpą, po akimirkos linktelėjo. 

— Manau, daktaras Hanteris tau pranešė tyrimų rezultatus? 

Vengdama į jį žiūrėti Keitlina vėl sulinksėjo, tuomet panaršė 
minkštą, it zebras dryžuotą rankinę ir išsiėmė mobilųjį. 

Specialistas išplėtė akis, kai paauglė suspaudė kelis mygtukus ir 
įniko skaityti, kas parašyta ekrane. 

— Aha, — ji atsiliepė tyliai ir abejingai, lyg kalbėdama su savi- 
mi. — Pranešė. 

— Taip, — įsiterpė Linė. — Jis perdavė naujienas... na, žinote, tai, 
ką išgirdo iš jūsų. Ačiū, kad sutikote taip greitai su mums pasimatyti. 

Kažkur gatvėje ėmė žviegti automobilio signalizacija. 

Įbedęs žvilgsnį į Keitliną gydytojas luktelėjo, kol ji išsiųs žinutę ir 
grąžins telefoną į rankinę. 

— Mes privalome veikti sparčiai, — tarė jis. 

— Aš nelabai susigaudau, kas konkrečiai pasikeitė, — prisipažino 
Linės duktė. — Ar galite viską išaiškinti paprastais žodžiais? Idiotų kalba? 

Greindžeris nusišypsojo. 

— Pasistengsiu. Kaip žinai, tave jau šešerius metus kamuoja pirmi- 
nis sklerozuojantis cholangitas. Iš pradžių sirgai švelnesne — jei galima 
taip sakyti, — vaikiška forma, bet ji visai neseniai progresavo į suaugu- 
siems būdingą ligą. Pastaruosius šešetą metų mėginome padėtį valdyti 
vaistų ir operacijų deriniu, tikėdamiesi, kad tavo kepenys pačios išsigy- 

dys. Bet taip nutinka itin retai, deja, šiuo atveju tau nepasisekė. Kepenų 
būklė taip suprastėjo, kad tavo gyvybei grės pavojus, jeigu nesigriebsime 
veiksmų. 

— Vadinas, aš mirsiu? — ūmai pritykusiu balsu paklausė Keitlina. 

Linė tvirtai įsikibo dukrai į ranką. 

— Ne, brangioji, nieko panašaus. Tu pasveiksi, — užtikrino ir atsi- 
gręžė į daktarą vildamasi, kad šis patvirtins jos žodžius. 

Gastroenterologas atsiliepė apatišku tonu: 

— Aš susisiekiau su Pietų Londono Karališkąja ligonine. Mano 
prašymu, dar šį vakarą jų specialistai tave priims ir nustatys, ar esi tin- 
kama persodinimo operacijai. 

— Nekenčiu tos sukruštos vietos, — paskelbė Keitlina. 

— Jos transplantacijos skyrius geriausias šalyje. Galima kreiptis ir į 
kitas ligonines, bet kai pacientų būsena rimtai pablogėja, mes dažniau- 
siai bendradarbiaujame su Karališkąja. 

Mergina vėl ėmė knistis rankinėje. 

— Bėda ta, kad šiandieną aš užsiėmusi. Mudu su Luku keliausime 
į „Digital“ naktinį klubą. Ten gros viena grupė, kurią būtinai turiu iš- 
girsti. 

Trumpam stojo tyla. Specialistas nutraukė pauzę tokiu švelniu bal- 
su, kokio Linė iš jo nesitikėjo. 

— Keitlina, tu nesi sveika. Traukti į miestą būtų labai neišmintinga. 
Tave nedelsiant reikia vežti į ligoninę. Noriu kaip įmanoma greičiau tau 
rasti naujas kepenis. 

Pakėlusi nuo ligos pagelsvėjusias akis, ji pervėrė gydytoją skeptišku 
žvilgsniu. 

— Ką reiškia „sveika“? 

Šaltą Greindžerio miną sušildė šypsena. 

— Tikrai nori išgirsti mano apibrėžimą? 

— Taip. Apibūdinkite sąvoką „sveika“. 

— Kaip tau skamba „būti gyva ir nesijausti ligota“? 

Keitlina patrūkčiojo pečiais. | 

— Turbūt neblogai. — Ji linktelėjo mintyse akivaizdžiai gromu- 
liuodama daktaro žodžius. 

— Jeigu tau persodins kepenis, — tarė Greindžeris, — labai tikėti- 
na, kad pasveiksi, ir gyvenimas grįš į normalias vėžes. 

— Ojei ne? Tai yra, kas bus, jeigu jų nepersodins? 

— Tada tu mirsi, — tiesiai rėžė jis. — Be transplantacijos gyvensi 
neilgai. Geriausiu atveju kelis mėnesius. Ar net trumpiau. 

Šįsyk tylos pauzė užsitęsė. Linė pajuto, kad jos dilbį suveržė duk- 
ters pirštai, ir pati atsakė tuo pačiu, kaip galėdama stipriau spausdama 
Keitlinos ranką. 

— Mirsiu? — pašnibždomis, virpančiu balsu išlemeno paauglė. 

Priblokšta atsigręžė į motiną ir įsižiūrėjo jai į veidą. Linė nusišyp- 
sojo nepajėgdama sumąstyti nieko, ką galėtų pasakyti savo vaikui. 

— Mama, tai tiesa? — baikščiai paklausė dukra. — Va, ką iš jų su- 
žinojai? 

— Mieloji, tu rimtai sergi. Bet po persodinimo operacijos pasitai- 
sysi. Ir galėsi džiaugtis normaliu, visaverčiu gyvenimu. 

Keitlina atitraukė ranką ir įsikišo pirštą į burną, nors Linė jau daug 
metų nematė, kad ji taip elgtųsi. Ant lentynos pyptelėjo fakso aparatas, 
iš jo išniro popieriaus lapas su išspausdintu raštu. 

— Aš žiūrėjau internete, — staiga pratarė Keitlina. — Per „Goog- 
le“ paieškojau informacijos apie kepenų transplantantus. Jie imami iš 
numirėlių. 

— Dažniausiai. 

— Ir aš gausiu negyvo Žmogaus organą? 

— Nėra jokių garantijų, kad išvis sugebėsime tau gauti naujas ke- 
penis. 

Praradusi žadą motina dėbtelėjo į daktarą. 

— Kaip tai „nėra garantijų“? 

— Judviem derėtų suprasti, kad kepenų nebūna kiek nori. — Daly- 
kiškas Greindžerio tonas sužadino Linei norą atsiplėšti nuo kėdės ir skel- 
ti jam antausį. — Didelė kliūtis ir tavo reta kraujo grupė. Įvykių tėkmė 
priklausys nuo to, ar įstengsiu tau išrūpinti pirmumo teisę — viliuosi, 
kad pavyks. Bet formaliai tavo būklė yra chroniška, o pirmenybė įpras- 
tomis aplinkybėmis teikiama pacientams, kuriuos ištiko ūminis kepenų 
nepakankamumas. Man teks dėl tavęs pakovoti. Bent tiek gerai, kad ati- 
tinki kelis reikiamus kriterijus: esi jauna ir kitais atžvilgiais sveika. 

— Jei mane vis dėlto operuos, iki gyvenimo pabaigos savyje nešio- 
siu negyvos moters kepenis? 

— Arba vyro. 

— Nieko sau! 

— Brangioji, bet tokia išeitis geresnė už kitą alternatyvą. 

Linė vėl pabandė suimti dukters ranką, bet Keitlina jos pirštus nu- 
braukė šalin. 

— Ir jas išpjaus iš organų donoro? 

— Taip, — atsakė Nilas Greindžeris. 

— Oašiki mirties žinosiu, kad kažkas padėjo galvą ir kad to žmo- 
gaus dalelė slypi manyje? 

— Jei nori, galiu duoti paskaityti tam tikros literatūros. Karališ- 
kojoje ligoninėje susitiksi su įvairiais specialistais, įskaitant socialinius 
darbuotojus ir psichologus, kurie su tavimi aptars persodinimo reikšmę. 
Bet nepamiršk vieno svarbaus dalyko. Mirusio asmens šeimą ir myli- 
muosius guodžia suvokimas, kad artimojo baigtis nebus visiškai bepras- 
mė. Kad ji leis išgyventi kitam žmogui. 

Keitlina pasėdėjo liūdnai susimąsčiusi. 

— Nuostabu, — galop prabilo. — Jūs norite, jog man persodintų 
kepenis, nes tada kažkokie žmonės pasijus geriau dėl dukters, vyro arba 
sūnaus mirties? 

— Anaiptol. Aš tik siekiu išgelbėti tavo gyvybę. 

— Gyvenimas užknisa, ar ne? — tarė Keitlina. — Gyvenimas išties 
užknisa. 

— Mirtis dar labiau užknisa, — atsakė gydytojas konsultantas. 


13 


Sasekso grafystės Karališkojoje ligoninėje, aštuntame aukšte, vos 
praėjus pro liftus, Siuzanai Kuper pasisekė aptikti langą, pro kurį atsi- 
vėrė puikus vaizdas į Anglų sąsiaurį, tyvuliuojantį anapus Kemptauno 
stogų. Kiaurą dieną jūra žėrėjo skaisčiu mėliu, bet dabar, vėlyvą lapkri- 
čio vakarą, laikrodžiui rodant šeštą valandą, atslenkanti tamsa pavertė ją 
rašaline tuštuma, kuri už miesto žiburių driekėsi iki begalybės. 

Šiuo momentu ji žvelgė į tą beribę juodymę. Laikėsi už radiato- 
riaus, bet ne dėl jo skleidžiamos šilumos — tiesiog stengėsi paremti nu- 
alintą kūną. Tylėdama rūškanu žvilgsniu varstė savo atspindį ir, be žvar- 

baus oro dvelksmo, prasismelkiančio kiaurai ploną stiklą, nieko daugiau 
nejautė. 

Siuzaną stingdė šokas. Tuo, kas atsitiko, stačiai neįmanoma patikėti. 

Ji mintyse susidarė sąrašą žmonių, kuriems dar reikės paskambinti. 
Bijojo ir pagalvoti, kad naujienas turės perduoti Nato broliui, Austra- 
lijoje įsikūrusiai seseriai, draugams. Abu jo gimdytojai atgulė į kapus 
nesulaukę šešiasdešimties, tėvą pakirto širdies smūgis, motiną pražudė 
vėžys, todėl Natas pokštaudavo, esą jam nelemta iškaršti. Na, ir juokai. 

Apsigręžusi Siuzana nuslinko atgal į Intensyviosios terapijos sky- 
rių ir prie durų paspaudė skambutį. Ją įleido seselė. Koridoriuje buvo 
šalčiau nei viduje, kur vyravo nuolatinė 24-25 laipsnių temperatūra, pa- 
kankamai aukšta, kad pacientai nerizikuotų persišaldyti gulėdami ap- 
rengti vien ligoninės pižamomis arba nuogi. Argi ne ironiška, dingtelėjo 
jai, kad pati kadaise dirbo tame pačiame skyriuje. Būtent ligoninėje su- 
sipažino su Natu — netrukus po to, kai jis pradėjo jaunesniojo gydytojo 
stažuotojo karjerą. 

Pilvą iš vidaus sudrebino judesiai. Spardėsi kūdikis. Jydviejų kūdi- 
kis. Trisdešimties savaičių. Berniukas. 

Pasukusi dešinėn, iš lėto eidama palei centrinį medicinos seserų 
punktą ir greta jo stovinčią kėdę, ant kurios kažkas paliko kojos prote- 
zą, Siuzana išgirdo, kaip sučiužėjo užuolaida. Nukreipus akis į tolimą- 
jį palatos kampą, krūtinėje ėmė spurdėti širdis. Sesutė traukė mėlyną 
užuolaidą aplink lovą nr. 14, slėpdama Natą nuo smalsuolių. Medikai 
ketino atlikti naujus tyrimus, ir ji abejojo, ar turės drąsos per procedūras 
palaikyti sutuoktiniui draugiją. Nors šalia prasėdėjo beveik visą dieną ir - 
suprato privalanti čia likti. Šnekinti vyrą. Neprarasti vilties. 

Natas patyrė atvirus ir impresinius kaukolės lūžius, o dėl sužaloto 
kaklo slankstelio greičiausiai nebevaldys rankų bei kojų, net jeigu išgy- 
vens. Maža to, susilaužė dešinįjį raktikaulį ir dubenį — tiesa, pastarosios 
traumos atrodė kone nereikšmingos. 

Ji nesimeldė daugelį metų, bet šiandien pagavo save kartojančią 
maldelę, nebyliai sakančią tuos pačius žodžius: Viešpatie, neleisk Natui 
numirti. Neleisk, Viešpatie. 

Po velnių, kokia iš jos nauda! Kas iš tų medicinos sesers įgūdžių, 
jeigu nieko negalima pakeisti. Tik kalbinti vyrą. Kalbinti, kalbinti, kal- 
binti ir bergždžiai laukti reakcijos. Bet galbūt pasisektų dabar... 

Kilnodama kojas per išblizgintas grindis, Siuzana apėjo iš dešinės 
stovinčią lovą ir ją prislėgusią siaubingai nutukusią moterį, kurios rieba- 
lų rievės, bjaurojančios veidą ir visą kūną, priminė trimačio žemėlapio 
kontūrus. Viena iš seselių atskleidė, kad storulė sveria trisdešimt devy- 
nis stonus.* Kojūgalyje pakabintas ženklas skelbė: NEMAITINTI. 

Kairėje pusėje tysojo daugiau nei keturiasdešimties metų vyriškis 
alebastro spalvos veidu, prijungtas prie kvėpavimo aparato, aplipdytas 
pluoštais laidų, kuriuos medikai pritvirtino prie krūtinės ir galvos. Žiū- 
rint patyrusiu jos žvilgsniu, tam pacientui, regis, ką tik atliko širdies šun- 
tavimo operaciją. Greta, ant instrumentų stalelio, kažkas parėmė didelį, 
linksmą, pasveikti raginantį atviruką. Na, šis bent jau taisosi, pamanė 
Siuzana, ir iš ligoninės greičiausiai išeis savo kojomis, o ne bus išneštas. 

Natas turbūt jau nepakils. 

Sutuoktinio būklė prastėjo nuo pat ryto, ir žmoną pamažu užvaldė 
siaubingos neišvengiamybės pojūtis, nors ji iki šiol kabinosi į despera- 
tiškos, vis sunkiau išlaikomos vilties šiaudą. 

Begarsiu režimu veikiančio mobiliojo vibracija kas porą minučių 
pranešdavo apie gautą žinutę. Į kelias ji atsakė išėjusi į koridorių. Į moti- 
nos. Į Nato brolio, šįryt čia apsilankiusio, dabar prašančio naujausios in- 
formacijos. Į jo sesers, gyvenančios Sidnėjuje. Į geriausios savo draugės 
Džeinės, kuriai, likus valandai iki išvažiavimo į ligoninę, paskambino ir 
liedama ašaras pasiskundė, kad daktarai nežino, ar vyras išgyvens. Į ki- 
tas Siuzana numojo ranka. Nenorėjo blaškytis, tesiekė būti čia dėl Nato, 
viso labo troško, kad jis išsikapstytų. 

Kas keletą sekundžių pasigirsdavo kontrolinio aparato pypsėjimas 
ir gaudesys. Į nosį įtraukusi sterilizavimo chemikalų kvapo, ji užuodė ir 
silpną, retsykiais palatoje nuvilnijantį odekolono aromatą, ir užuominas 
į fone tvyrančią, nuo elektrinių įrengimų sklindančią šilumą. 

Tarp užuolaidų, trisdešimties laipsnių kampu pakreiptoje lovoje, 
gulėjo Natas, iš išvaizdos panašus į ateivį — sutvarstytas, apraizgytas 
laidais, su endotrachėjiniais ir nazogastriniais vamzdeliais, kuriuos gy- 
dytojai įkišo į burną bei šnerves. Vienas zondas kaukolėje matavo intra- 
kranijinį spaudimą, antras buvo pritvirtintas prie piršto; nuo maišiukų, 
kabančių ant lašelinių stovų, iki rankų ir pilvo leidosi galybė žarnelių ir 


* Apytikriai 248 kg 

vamzdelių. Akys užmerktos, kūnas sustingęs, apsuptas kontroliniais ir 
gyvybės palaikymo aparatais. Jam iš dešinės žvilgėjo du vaizdo ekranai, 
gulto kojūgalyje stovėjo ratuotas stalelis su nešiojamuoju kompiuteriu, 
kuriame buvo matyti Nato būklės parodymai ir su tuo susiję įrašai. 

— Labas, brangusis, — ištarė Siuzana. — Aš grįžau. — Šnekėdama 
nenuleido akių nuo ekranų. 

Jokios reakcijos. 

Iš jo burnos styrantis vamzdelis driekėsi iki maišiuko, apačioje su 
čiaupu, perpus užpildyto tamsiu skysčiu. Ji perskaitė lašinės žarnelių eti- 
ketes: manitas, hidroksietilkrakmolo tirpalas, morfinas, midazolamas, 
noradrenalinas. Medikamentai, išsaugantys stabilią ligonio būseną. Pa- 
laikantys gyvybę. Neleidžiantys užgesti. 

Vieninteliai ženklai, kurie liudijo, kad jis dar nenumirė, — besikil- 
nojanti krūtinė ir monitoriuose žybsinčios švieselės. 

Siuzana nužvelgė lašelinės žarneles, prijungtas prie sutuoktinio 
plaštakų, mėlyną plastikinę kortelę su jo pavarde, vėl įsispigino į apa- 
ratus, tarp jų išvydo anksčiau nematytus mechanizmus ir ekranėlius. 
Dėl komercinio darbo farmacijos pramonėje atsisakė seselės pareigų 
vos prieš penkerius metus, ir per tą laikotarpį spėjo pasirodyti naujos, 
nepažįstamos technologijos. 

Mėlynėmis ir pjūviais sudarkytas Nato veidas atsidavė vaiduokliš- 
ku, ligi tol neregėtu blyškumu — savo fizine forma jis nesiskundė, nuolat 
žaisdavo sieninį ir šiaip jau liguistai neblykšdavo, nors darbovietėje pra- 
leisdavo beprotiškai daug valandų. Augaloto sudėjimo, šviesiais, kone 
per ilgais kaip gydytojui plaukais, neseniai atšventęs trisdešimtąjį gim- 
tadienį. Koks jis dailus. Tikras gražuolis. 

Ji užsimerkė, idant sulaikytų besitvenkiančias ašaras. Koks velniškai 
išvaizdus. Laikykis, brangusis. Laikykis, Natai, tu išgyvensi. Ir pasveiksi. 
Aš tave myliu. Kaip aš tave myliu. Man tavęs reikia. Palietusi savo pilvą 
mintyse pridūrė: Mums abiem tavęs reikia. 

Siuzana praskyrė blakstienas, akimis permetė monitorių skales, 
skaitmeninius ekranus, įvairius rodmenis, nesėkmingai mėgindama 
įžiūrėti menkiausius viltį kurstančius atsigavimo požymius. Pulsas 
tvinkčiojo silpnai ir neritmiškai, kraujyje deguonies lygis drastiškai su- 
mažėjęs, smegenų bangos sunkiai pastebimos. Bet Natas, žinoma, pa- 
prasčiausiai miegojo ir galėjo atsipeikėti bet kurią akimirką. 

Į ligoninę ji atvažiavo dešimtą ryto, sulaukusi policijos skambučio. 
Vėlgi ironiška, nes čia turėjo prisistatyti dėl jai pačiai reikalingos proce- 
dūros. Štai kodėl, užuot keliavusi į „Harcourt Pharmaceuticals“ kompa- 
niją, kur drauge su bendradarbių komanda užsiėmė klinikiniais naujų 
vaistų bandymais, dar buvo namuose, kai suskambo telefonas. 

Laimė, Siuzana puikiai orientavosi klaidžiuose gydymo įstaigos 
pastatuose, o daugybė vietinių medikų pažinojo Kuperių porą, todėl ap- 
siėjo be įprastų banalybių, atsisakė mėginimų neprileisti žmonos prie 
paciento ir išklojo nemalonią tiesą nieko neslėpdami. 

Jai atvykus — pusvalandžiu vėliau už sutuoktinį, — Natą jau tyrė 
Kompiuterinės ašinės tomografijos skyriuje. Jeigu per smegenų skena- 
vimą gydytojai būtų aptikę krešulį, jį būtų perkėlę į Herstvudo parko 
neurologinį centrą ir bemat išoperavę. Skenograma parodė rimtą vidinį 
kraujavimą, taigi chirurgai niekuo negalėjo pagelbėti. Nors susiklostė 
„pagyvensim — pamatysim“ situacija, egzistavo labai didelė tikimybė, 
kad per avariją vyrui negrįžtamai pažeistos smegenys. 

Stabilią paciento būklę medikai palaikė keturias valandas, per ku- 
rias ji nė trupučio nepakito, be to, Nato iki šiol neveikė jokie išoriniai 
dirgikliai. 

Prieš suleisdami raminamųjų vaistų, gydytojai patikrino Siuza- 
nos vyrą pagal Glazgo komos skalę ir jam priskyrė tris taškus iš galimų 
penkiolikos. Natas žvilgsniu nereagavo nei į žodinius nurodymus, nei į 
akių spaudimą, todėl tegavo vieną balą. Tiek pat pelnė ir dėl verbalinio 
atoveikio stokos, nes neatsiliepė į klausimus, komentarus ir paliepimus. 
Vienas taškas ir motorinės reakcijos srityje — niekaip neparodė, kad 
jaučia skausmą. Penkiolika buvo maksimalus rezultatas, trys — mini- 
malus. 

Siuzana žinojo, ką tai reiškia. Skaičius trys negailestingai, nors ir ne 
garantuotai bylojo, kad Nato smegenys mirusios. 

Tačiau stebuklų įvykdavo. Šitame skyriuje dirbdama sesute, regėjo 
tris taškus gavusius, bet vėliau visiškai išgijusius pacientus. Na, gerai, jų 
procentas nežymus, bet Natui jėgų netrūko. Jis galėjo atsigauti. 

Taip ir bus! 

Jai nusišypsojo Saleha, žemaūgė draugiška malajiečių kilmės sese- 
lė, kiaurą popietę slaugiusi Natą. 

— Jums reikėtų grįžti namo ir atsipūsti. 

Siuzana papurtė galvą. 

— Privalau toliau jį kalbinti. Retsykiais žmonės sureaguoja į balsą. 
Kadaise pati mačiau, kaip tai nutiko. 

— Kokia muzika jam patinka? — pasiteiravo Saleha. 

— „Snow Patrol“, — atsakė ji ir sekundėlę susimąstė. — Dar „Eag- 
les“. Natas mėgsta šias grupės. 

— Paieškokite jų albumų ir leiskite vyrui paklausyti dainų. Ar tu- 
rite „iPod“ grotuvą? 

— Namuose. 

— Kodėl gi jums neatvežus jo į ligoninę? Kartu paimtumėte ir hi- 
gienos reikmenų. Muilą, plaušinę, dantų šepetuką, skustuvą, dezodo- 
rantą. 

— Aš nenoriu palikti Nato, — atsakė Siuzana. — Nes jeigu... — ji 
gūžtelėjo. 

— Jo būklė stabilizuota. Paskambinsiu jums, jei manysiu, kad turė- 
tumėt kuo greičiau parsigauti atgal. 

— Padėtis liks stabili, kol veiks tie mechanizmai, ar ne? Kas bus, 
jeigu juos išjungsite? 

Palatoje įsivyravo nejauki tyla, nes atsakymą žinojo abi moterys. 
Pirmoji pauzę nutraukė sesutė. 

— Tikėkimės, per naktį jam pagerės, — maloniai pratarė. 

— Taip, — Siuzana stengėsi užgniaužti ašaras, todėl žodį išspaudė 
lūžtančiu balsu. 

Ji įsmeigė žvilgsnį į sutuoktinio veidą, į nuleistus, nevirpančius 
akių vokus, iš visos širdies geisdama, kad Natas pajudėtų, atsimerktų, 
šyptelėtų. 

Bet jokių permainų nesulaukė. 


14 


Neilgai trukus atskirais automobiliais atvyko Deividas Braunas, 
vadovaujantis nusikaltimo vietos tyrėjams, ir Džeimsas Gartrelas, fo- 
tografas iš teismo ekspertų komandos. Braunas, lieknas, raumeningas, 
per keturiasdešimt metų vyriškis rausvai gelsvais, labai trumpai kirptais 

plaukais ir gyvu, strazdanotu veidu, dėvintis storą striukę su gobtuvu, 
užsitempęs džinsus, įsispyręs į sportinius batelius, ir Gartrelas, apkūnus, 
bet smarkus individas trumpais tamsiais plaukais, jau plušėjo pagrindi- 
niame „Arco Dee“ denyje — jį filmavo ir fotografavo. 

Braunas sutiko su Rojaus Greiso nuomone, kad laivo laikyti žmog- 
žudystės vieta nedera, todėl nei vyrų trijulė, nei Liza Mentl nepasivar- 
gino persirengti apsauginiais drabužiais. Vyresnysis detektyvas tiktai 
izoliavo siurblio vamzdžio žiotis, jas apsukdamas nusikaltimo vietos 
juosta. 

Greisas stoviniavo prie užkardos, su dėkingumu rankose laikyda- 
mas karštos kavos puodelį, ir oficialiai apklausė kapitoną su vyriausiuo- 
ju mechaniku, kurių komentarus bloknote žymėjosi šalia stypsanti de- 
tektyvė inspektorė Mentl. Vienu metu per pokalbį jis dirstelėjo į rankinį 
laikrodį. Jau dešimt minučių po šeštos. 

Kapitonas Denis Maršalas, ant megztinio apsivilkęs ryškiaspalvę 
striukę, regis, nerimavo ir taip pat nuolat žvilgčiojo į laikrodį. Vyriausia- 
sis mechanikas Malkolmas Beketas baltu suodinu kombinezonu atrodė 
truputį ramesnis, bet Greisas juto, kad abu vyrus kausto įtampa. Lavono 
radimas prislėgė jūreivius, tačiau jiems, aišku, nerimą kėlė ir mintys apie 
finansinius nesklandumus, susijusius su nutrauktu reisu. 

Prie jų prisiartino dar vienas įgulos narys, nešinas milimetrinio 
popieriaus lapu su koordinatėmis, nurodančiomis tikslią vietą, kurioje 
žemsemė įtraukė negyvėlį. 

Liza Mentl persirašė informaciją, įmetė stačiakampį popierėlį į 
plastikinį įkalčių maišelį ir įsikišo jį į kišenę. Kūną buvo nugramzdinę 
-svarsčiai, bet Greisas iš patirties žinojo apie galingas Anglų sąsiaurio 
sroves, lavonus nuplukdančias nemenkus atstumus. Jam reikės suburti 
policijos narų komandą ir apskaičiuoti tikėtiną sektorių, kuriame į jūrą 
išmesti palaikai. 

Ausis netikėtai pasiekė motociklo ūžesys, po akimirkos sutraškėjo 
radijo stotelė ir į jį kreipėsi jauna bendruomenės paramos pareigūnė, 
budinti trapo apačioje, kad į laivą neprasibrautų pašaliniai asmenys. 

— Sere, atvyko paramedikas. 

— Tuojau nusileisiu. 

Rojui perėjus denį, blerbimas sustiprėjo. Krantinę perliejo prieki- 
nio žibinto spindulys. Po kelių sekundžių laivo prožektorių nutviekstoje 

zonoje sustojo BMW motociklas su skiriamuoju medicinos darbuotojų 
ženklu. Grehemas Luisas nužergė nuo sėdynės ir atsargiai parėmė moto- 
ciklą į spyriu atlenktą stovelį, tuomet nusimovė šalmą, nusismaukė odi- 
nes pirštines ir iš krepšio ėmė traukti medicinos reikmenų lagaminėlį. 

Net jeigu kūną apžiūrėjęs pareigūnas neabejoja, kad žmogus ne- 
gyvas, pagal koronerių taisykles įvykio vietoje mirties faktą oficialiai 
konstatuoja kompetentingas medikas, neskaitant tų atvejų, kai iš palaikų 
belikę kaulai arba lavonui trūksta galvos. Anksčiau atlikti apžiūrą priva- 
lėdavo policijos gydytojas, bet pastaruoju metu reikalavimai pasikeitė, ir 
jo vaidmenį perėmė paramedikas. 

Nesaugiai atrodančiu trapu su lynų turėklais Greisas nulipo į prie- 
plauką pasitikti atvykėlio, praėjo pro bendruomenės paramos pareigūnę 
ir apsidžiaugė pamatęs, kad uoste kol kas nesimaterializavo nė vienas 
iš vietinių žurnalistų, dažniausiai atzvimbiančių į žmogžudystės vietą 
greičiau negu mėsinės musės. 

Luisas, žemas, lieknas, bet raumeningas vyrukas banguotais žilais 
plaukais, turėjo malonų, užuojautą spinduliuojantį veidą, kuris bemat 
apramindavo nelaimingo atsitikimo aukas. Pats visada rodėsi džiugiai 
nusiteikęs, kad ir ko prisižiūrėdavo darbe. 

— Kaip sekasi, Rojau? — guviai prabilo Luisas. 

— Geriau nei bėdžiui laive, — atsakė Greisas. Bet bus prastai, jeigu 
nespėsiu nusigauti į vakarėlį, prieš jam pasibaigiant, vos susiturėjo nepri- 
dūręs. — Vargu ar tau prireiks lagaminėlio. Jis akivaizdžiai miręs. | 

Vyresnysis detektyvas nusivedė Grehemą Luisą siūbuojančiu tra- 
pu, užsikoręs viršun patraukė deniu, apšviestu akinančiais laivo prožek- 
toriais palei kabelių suktuvus ir oranžinius konvejerio turėklus. Įprasto- 
mis aplinkybėmis juostinis transporteris bildėtų ir žvangėtų, iš triumo 
keldamas krovinį, kuris patektų ant nuleistuvo ir persikraustytų į kran- 
tinę. Bet dabar mechanizmai neveikė. Sekdamas paskui Rojų Greisą, pa- 
ramedikas nužingsniavo į priešingą laivo dalį. 

Plieninio vamzdžio žiočių gnybtuvai kybojo per porą pėdų atsiplė- 
šę nuo denio ir priminė gigantiškas, lygiagrečiai atkištas krabo žnyples. 
Tarp jų spraudėsi į juodą plėvę įsuktas, lynais apvytas ryšulys. Dar kelio- 
mis virvėmis kažkas pririšo šlakbetonio blokus, kurie dabar kėpsojo ant 
nešvaraus, metalinio, oranžine spalva nudažyto denio. 

— Negyvėlis maiše, — tarė detektyvas. — Darbuotojai plėvę pra- 
“pjovė, bet kūno nelietė. 

Grehemas Luisas prisiartino ir įsižiūrėjo pro plyšį, žiojintį palei 
visą ryšulio ilgį. Ten pat akis įbedė ir pasibaisėjęs, bet didžiai susidomė- 
jęs Rojus Greisas. 

Luisas užsitempė latekso pirštines ir praplėtė skylę, atidengdamas 
balzganą, kone perregimą lavoną — Greiso vertinimu, šešiolikmečio ar 
septyniolikmečio kūną, sprendžiant iš būklės, neilgai skendėjusį vande- 
nyje. 

Ore padvelkė stiprus plastiko kvapas ir silpnesnis dūlėjimo tvaikas, 
bet nosies nerietė šleikštus pūvančios mėsos dvokas, koks sklisdavo nuo 
seniai akis užmerkusio žmogaus. Detektyvas spėjo, kad jaunuolis mirė 
vos prieš kelias dienas, nors tikslesnį mirties laiką turėtų pateikti skro- 
dimo ataskaita. 

Vaikinukas buvo liesas, tačiau, regis, kaulėtas jis buvo ne dėl fizi- 
nio krūvio, o dėl prastos mitybos, nusprendė Greisas, atkreipęs dėmesį į 
raumenų stygių. Ūgis siekė penkias pėdas ir septynis ar aštuonis colius, 
virš kampuotų, gana keistų veido bruožų juodavo trumpi plaukai, kurie 
sruogomis lyg kepurės snapeliu dengė kaktą. 

Luisas nežymiai pasuko jo veidą. 

— Kol kas galvos traumų nematyti, — tarė. 

Greisas linktelėjo, tačiau akis — ir mintis — buvo nukreipęs į kitą 
kūno dalį. Tiksliau, į dailų vertikalų pjūvį, nuo kaklo apačios einantį 
žemiau bambos, nutrūkstantį tiktai prie tankių gaktplaukių trikampio, 
ir storas žaizdos siūlės. 

Jo ir paramediko žvilgsniai trumpam susidūrė, galop vyresnysis 
detektyvas savąjį vėl nukreipė į palaikus. Į rėžį. Į varpą, kone juoduojan- 
čią, prislėgusią plaukelius, raukšlėtą ir gležną tarsi gyvatės išnara. Kelias 
sekundes nepajėgė nuo jos atplėšti akių. Negyvų vyrų peniai visuomet 
kurstydavo beribį liūdesį, sakytum pagrindinis vyriškumo įvaizdis suak- 
menėjęs virsdavo esminiu mirties simboliu. Greisas antrąsyk apžvelgė 
pjūvį. | 

— Kokia čia velniava? — paklausė Grehemas Luisas. — Surandėji- 
mo nėra, vadinasi, pjauta per skrodimą arba žmogui merdėjant. 

— Ir labai lygiai, — pastebėjo Greisas. — Su skalpeliu? 

Netoliese stovintis Denis Maršalas dirgliai paklausė detektyvės ins- 

pektorės Mentl, kada policija perims kūną ir leis išplaukti — jūreiviai 
jau prarado vieną iš brangių krovos darbams skirtų valandų. „Arco Dee“ 
reikėjo eksploatuoti kiauromis paromis, kad laivo išlaikymas apsimokė- 
tų. O tai reiškė, kad potvynius derėtų išnaudoti visada. Uždelsę valandą 
jie nespės laiku atsikratyti triumo turinio ir dar šį vakarą prieš atoslūgį 
pasišalinti iš uosto. 

Detektyvė inspektorė atsakė, kad dėl to apsispręs Rojus Greisas. 

Pirmą kartą per savo karjerą Maršalas suprato poros pažįstamų, 
žvejybiniams laivams vadovaujančių škiperių, elgesį — tie prisipažino, 
esą tinklais iš gelmių sužvejotus negyvėlius įmeta atgal į jūrą, nes neno- 
ri, kad juos gaišintų policijos procedūros. 

— Neabejotinai, — atsakė Luisas. — Čia ne žaizda. Vargšą vaikiną 
operavo. Bet... — jis pritilo sudvejojęs. 

— Kas „bet“? — paragino Greisas. 

— Aš asmeniškai įsitikinęs, kad kūną suraižė per skrodimą. 

— Vyresnysis detektyve, ar bent numanote, kiek dar laiko užtruk- 
site? — pasiteiravo kapitonas. 

— Nelygu kada atvyks patologas, — atsiprašomu tonu atsakė Greisas. 

— Turėsime laukti? 

Staiga suzirzė Greiso mobilusis. 

— Vilką mini... 

Susisiekti bandė Nadiuška De Sanča, patologė iš Vidaus reikalų 
ministerijos. 

— Rojau, — prabilo ji, — atleisk, mane netikėtai iškvietė į nelaimės 
vietą. Nežinau, kada galėsiu pas tave atvažiuoti. Ne anksčiau kaip po 
keturių, gal penkių valandų. 

— Gerai, aš tau paskambinsiu. 

Grehemas Luisas patikrino jaunuolio pulsą. Laikėsi taisyklių. Atli- 
ko formalumą. 

Greisas priėmė sprendimą, kurį daugiausia nulėmė aplinkybės, 
nors tam tikrą įtaką padarė ir noras kuo greičiau nukakti į vakarėlį. 
Žemsemės įgulą sudarė aštuoni asmenys, ir visi jau apklausti. Kiekvie- 
nas galėjo paliudyti, kad lavonas rastas jūroje. Džeimsas Gartrelas liovėsi 
spragsėjęs fotoaparatu, nes nuotraukų ir filmuotos medžiagos sukaupė 
užtektinai. Plastiku apgaubtus palaikus ištraukė iš vandens, taigi mažai 
tikėtina, kad laive pavyks aptikti teismo ekspertams vertingų įkalčių — 

net jeigu pastarųjų buvo, juos visus nuplovė anksčiau nei kūnas išniro į 
paviršių. 

Vyresnysis detektyvas turėjo teisę perimti laivą policijos žinion, 
paskelbęs jį nusikaltimo vieta, tačiau nematė reikalo taip elgtis. Jūreiviai 
paprasčiausiai išgriebė negyvėlį iš vandenyno dugno. Su nusikaltimo 
vieta laivas susijęs tiek pat, kiek ir sraigtasparnis, iš jūros keliantis sken- 
duolį. Mirties priežastis bus išsiaiškinta morge. 

— Geros naujienos! — Deniui Maršalui tarė Greisas. — Galėsite 
keliauti, tik surašykite įgulos narių pavardes ir adresus. — Jis atsigręžė 
į paramediką. — Perneškime lavoną į krantą, bet palikime jį įsuptą į 
plastiką. 

— Nieko prieš, jeigu oficialią ataskaitą atsiųsiu vėliau? — paklausė 
Grehemas Luisas. — Šįvakar privalau patreniruoti vaikų regbio komandą. 

— Patreniruoti? 

— Aha! 

— Tu esi regbio treneris? 

— Taip. 

— Nežinojau. Aš vadovauju regbininkams iš Kriminalinio sky- 
riaus. Mums reikia naujo trenerio. 

— Paskambink man. 

— Būtinai. Ataskaitą gali brūkštelėti rytoj, — pasakė Greisas. 

Jis vėl pažvelgė į kaulėtą sumaitotą negyvėlį. Kas tu? Iš kur tu, įniko 
spėlioti. Kas perpjovė tavo kūną? Ir kodėl? 

Kaip įprastai, kodėl. 

Nužudymo vietose šitą klausimą Rojus Greisas sau pateikdavo pir- 
miausia. Pagal savo užimamas pareigas policijoje buvo gana jaunas, ta- 
čiau jų prisižiūrėjo labai daug. 

Pernelyg daug, kad smurtinė mirtis vis dar keltų šoką. 

Bet per mažai, kad vyresnysis detektyvas į ją reaguotų atsainiai. 


15 
Linė nepakentė A23 greitkelio net ir palankiausiomis eismo sąly- 


gomis, nemėgo vėžlio žingsniu šliaužti per pietinius Londono priemies- 
čius. Jos traukė į Kristal Hile veikiančią Pietų Londono Karališkąją ligo- 

ninę, kur artimiausias keturias dienas Keitlinos būklę vertins komanda 
medikų, kurie prieš transplantaciją tiria pacientus. 

Pastarąjį kartą šituo keliu ji važiavo balandį, kai nutarė apsilankyti 
IKEA prekybos centre, kad Keitlina savo miegamajam pasirinktų naujų 
daiktų. Bent tiek gerai, jog diena buvo smagi — tik vargu ar sveiko proto 
žmogų džiugintų galimybė sekmadienio popietę grūstis sausakimšoje 
IKEA parduotuvėje. 

Tačiau išbandymas vis dėlto baigėsi maloniomis akimirkomis — jei 
tiksliau, dėl Keitlinai nebūdingo poelgio, — jos ypač pakėlė Linei nuo- 
taiką. Duktė ne šiaip suvalgė patiekalą, dėl kurio kitomis aplinkybėmis 
raukytų nosį tvirtindama, esą jis nesveikas, bet tiesiog prisikimšo. 

Įsigijusios naktinį staliuką, šviestuvą, lovatiesę, tapetus ir užuolai- 
das, abi atstovėjo eilę prie kasos, o tada restoranų zonoje užsisakė mė- 
sos kukulių su šviežiomis bulvėmis ir porą ledų porcijų. Dar linksmiau 
pašėliojo, vakarienei nusipirkusios du kečupo ir garstyčių prišvirkštus 
dešrainius, kuriuos sukirto automobilyje, gerokai anksčiau, negu grįžo 
namo. Motina bemaž tikėjosi, kad dukra lieps sustoti ir pratrūks vemti, 
bet toji sėdėjo šalia plačiai išsišiepusi, kartais aplaižydavo lūpas ir iš- 
droždavo: „Na, ir padūkome! Puikumėlis!“ 

Kiek Linė save atsiminė, jai retai kada tekdavo matyti, kaip Keitlina 
mėgaujasi maistu, ir tądien širdyje sukirbėjo viltis — vėliau išblėsusi, 
— kad nuo šiol dukters gyvenime prasidės naujas, gerėjimo, etapas. 

Kairėje pusėje pasirodė IKEA, aukšti, prožektoriais nutvieksti ka- 
minai su mėlynomis ir geltonomis juostomis viršuje. Linė žvilgtelėjo į 
dukrą, įsitaisiusią greta, susikūprinusią virš mobiliojo, įnikusią į žinu- 
čių rašymą. Keitlina jas siuntinėjo kiaurą valandą, nuo tada, kai apleido 
Braitoną. Ryški artėjančių priešakinių žibintų šviesa nudažė paauglės 
veidą gelsvoku, vaiduokliškai balsvu atspalviu. 

— Mieloji, gal norėtum mėsos kukulių? 

— Aha, kurgi ne. — Ji atsiliepė tingiai, nepakeldama akių, tarytum 
motina būtų siūliusi paragauti nuodų. 

— Mes važiuojame pro IKEA — galėtume ten užsukti. 

Keitlina nesiliovė maigiusi klaviatūros. 

— Parduotuvė jau neveiks, — po pauzės atsakė. 

— Dar tik be penkiolikos aštunta. Jei neklystu, ji užsidaro dešimtą. 

— Mėsos kukuliai? Fui. Užsigeidei mane nunuodyti? 

— Pameni, kaip balandį čia atvykome tavo miegamajam nupirkti 
įvairių dalykų? Tada juos valgėme, ir tau patiko maistas. 

— Apie mėsos kukulius skaičiau internete. — Duktė ūmai atku- 
to. — Juose pilna riebalų ir kitokio mėšlo. Žinai, į kai kuriuos netgi pri- 
kemša susmulkintų kaulų ir kanopų. Panašiai gaminami mėsainiai — 
grūstuvėse traiškoma visa karvė. Supranti, visa?! Su galva, oda, viduriais. 
Todėl ir sakoma „natūrali jautiena“. 

— Tik jau ne IKEA centre. 

— O, taip, pamiršau, kad meldiesi prie IKEA altoriaus. Lyg šitos 
parduotuvės prekes būtų palaiminusi kokia skandinavų dievybė. 

Linė nusišypsojo, ištiesė ranką ir palietė mergaitės riešą. 

— Ten skaniau negu ligoninėje. 

— Nesijaudink. Toje superstoje skylėje nekišiu nagų prie jokio mais- 
to. — Keitlina vėl įniko į klaviatūrą. — Beje, aš ką tik vakarieniavau. 

— Ne, brangioji, valgiau aš. Tu neparagavai nė kąsnio. 

— Koks skirtumas. — Išsiuntusi kažkelintą žinutę duktė pridū- 
rė: — Tiesą sakant, tu neteisi. Aš pasisotinau jogurtu. 

Motina sustabdė pežo prie šviesoforo, į neutraliąją padėtį perjungė 
pavaros svirtį ir vėl nuleido delną Keitlinai ant riešo. 

— Tau derėtų ko nors užkąsti. 

— Kurių galų? 

— Kad neprarastum jėgų. 

— Aš ir taip stipri. 

Ji spustelėjo dukteriai ranką, bet reakcijos nesulaukė. Iš durelių ki- 
šenės iškrapštė planą ir pasitikrino kelią. Varikliui veikiant laisvąja eiga, 
po automobiliu bildėjo duslintuvo vamzdis. Užsidegė žalia šviesa. Linė 
grąžino žemėlapį į vietą, patraukė svirtį įjungdama pirmą pavarą ir at- 
leido sankabą. 

— Kaip jautiesi? 

— Man baisu. Ir aš pavargus. 

Sekdama įkandin kitų transporto priemonių, ji perjungė antrą, 
paskui trečią pavarą ir dar sykį suspaudė Keitlinai riešą. 

— Mieloji, tu pasveiksi. Tave gydys geriausi specialistai. 

— Lukas patyrinėjo internetines svetaines. Ką tik atsiuntė žinutę. 
Sako, kad Amerikoje devyni iš dešimties asmenų, kuriems reikia perso- 
dinti kepenis, išleidžia kvapą prieš jas gaudami. Jungtinėje Karalystėje kas- 

dien miršta po tris operacijos laukiančius ligonius. Jungtinėse Valstijose ir 
Europoje transplantantai būtini šimtui keturiasdešimt tūkstančių žmonių. 

Įniršusi Linė nepastebėjo, kaip priešais riedančiuose automobi- 
liuose užsižiebė raudonosios šviesos, todėl pirštais surakino vairą ir koja 
tėškė per stabdį, kad neįsirėžtų į furgoną. Internetas! Velniop sušiktą in- 
ternetą. Velniop tą mulkį Luką. Kodėl besmegenis netikša gąsdina mano 
dukrą? Nejau neturi kuo užsiimti? 

— Lukas klysta, — užprotestavo ji. — Aš kalbėjau su daktaru Han- 
teriu. Ir žinau, kad tavo draugas apsirinka. Bėda ta, kad rimtai pasiligoję 
žmonės į eilę įtraukiami per vėlai. Tavo padėtis kitokia. 

Linė mėgino sugalvoti, ką dar pasakyti, mintyse ieškojo tinkamų, 
neglobėjiškai skambančių žodžių. Bet sąmonė netikėtai ištuštėjo. Gydy- 
tojas konsultantas, daktaras Greindžeris, tvirtino pasistengsiąs, kad jai 
suteiktų pirmumo teisę. Tačiau atvirai pripažino, jog nieko negali garan- 
tuoti. O kur dar didžiulė problema dėl Keitlinos kraujo grupės. 

Ji nugrimzdo į tylą, kurią prasklaidė tiktai nuolatinis mobiliojo 
klavišų spragt spragt spragt ir kartais pasigirstantis, apie atsiųstą žinutę 
informuojantis dzin dzin. 

— Mieloji, muzikos pasiklausysi? — galiausiai prabilo. 

— Tik ne to šlamšto, kurį vežiojies, — atkirto Keitlina, laimė, ge- 
raširdiškai. 

— Kodėl gi tau neįsijungus radijo? 

— Gerai jau, gerai. — Duktė pasviro į priekį ir paspaudė imtuvo 
mygtuką. Per garsiakalbius atvilnijo sena „Scissor Sisters“ daina „Man 
nesinori šokti“. — Čia apie mane. Šiandieną aš nešoksiu. 

Linė kreivai vyptelėjo. Sudžiūvusi, persigandusi šmėkla, kurią ne- 
lauktai nušvietė gatvės žibinto tvykstelėjimas, jai atsakė liūdnai mąsliu 
šypsniu. 

— Žiū, kas prisistatė! Šįkart sugebėjote aplenkti net mėsmuses! — 
sušuko Rojus, kai žingsniuodamas įkandin detektyvės inspektorės Mentl 
ir trapo apačioje apeidamas laivo sergėtoją nusivylė atpažinęs Argus, 
Braitono laikraščio, reporterį. 

Į nelaimės vietą Kevinas Spinela atsibelsdavo bet kokiu paros metu, 
visada pasirodydavo greičiau už kitus korespondentus, ir ypač tuomet, 
kai pakvipdavo žmogžudyste. 

O galjį priviliodavo pačios mirties tvaikas? Galbūt tobulai jautrios 
jaunojo reporterio šnervės užuosdavo ją per keturias mylias lygiai taip 
pat, kaip ir mėsinukės? 

Arba Spinela kažkaip prasiskverbė į naujausiomis priemonėmis 
apsaugotą policijos ryšio sistemą. Greisas seniai įtarė, kad tarp polici- 
ninkų žurnalistas turėjo informatorių, ir vieną dieną ketino pastarąjį 
demaskuoti. Tiesa, šiuo momentu ramybės nedavė kitkas. Jam magėjo 
kuo skubiau nukakti į vyriausiojo detektyvo Džimo Vilkinsono vakarėlį 
ir išsiaiškinti, ką konkrečiai reiškė šalta Kleo replika: Pranešiu akis į akį, 
ne telefonu. 

Ką moteris, kurią jis taip karštai mylėjo, ketino pasakyti? Ir kodėl 
bendravo tokiu atšiauriu tonu? Ruošėsi jį palikti? Perduoti, kad susirado 
kitą vyrą? Arba grįžta pas ankstesnį mylimąjį, į krikščionybę atsivertusį 
pusgalvį advokatą? 

Taip, taip, anas pašlemėkas studijavo Itono koledže, ir Greisas ži- 
nojo, išsilavinimo atžvilgiu jam nė iš tolo neprilygo. Kleo savo ruožtu 
kilusi iš gerokai aukštesnio socialinio sluoksnio. Augo pinigais apteku- 
sioje šeimoje, mokėsi privačiame pensione ir pasižymėjo nepaprastais 
protiniais gabumais. 

Lyginant su ja, Greisas tebuvo paikšas faras iš viduriniosios klasės, 
kuriai priklausė ir faru dirbęs tėvas. Nieko daugiau nesiekė; visuomet 
svajojo įsisukti į teisėtvarkos pajėgas ir nė nesirengė apleisti policijos. Jis 
mėgo tiek darbą, tiek kolegas. Ir mielai būtų pripažinęs, kad, jei pavyktų 
sustabdyti laiko tėkmę, norėtų amžiams likti tarnyboje. 

Nejau Kleo jį perprato? 

Rojus kaip įmanydamas stengėsi gilintis į filosofiją, kurią mylimoji 
studijavo Atvirajame universitete, bet gerokai nuo jos atsiliko. Negi Kleo 
pamanė palaikanti ryšius su jai per kvailu vyru? 

— Malonu jus matyti, vyresnysis detektyve Greisai, detektyve ins- 
pektore Mentl. 

Reporteris nusišypsojo sublyksėdamas dantimis ir užkirto parei- 
gūnams kelią. Sekundę jų veidai taip priartėjo, kad Greisas užuodė mė- 
tinį kramtomosios gumos kvapą, sklindantį Spinelai iš burnos. 

— Kas porą vyresniųjų kriminalistų atvedė į uostą, ir dar tokį žvar- 
bų vakarą? 

Žurnalistas buvo siauro veido ir skvarbių akių, trumpai šiuolai- 
kiškai apsikirpęs. Ploną vasarinį švarką ir kruopščiai parištą kaklaraištį 
dengė smėlio spalvos lietpaltis aukštyn pakelta apykakle. Juodi kutuoti 
jo batai atrodė pigūs ir rėžė akį. 

— Iš jūsų aprangos spėju, kad žuvauti neplauksite, — nusišaipė 
Liza Mentl. 

— Aš žvejoju faktus, — atšovė jis ironiškai pakėlęs antakius. — O 
gal reikėtų sakyti, kad juos siurbiu iš jūros dugno? 

Reporteriui už nugaros iš vietos pajudėjo morgo furgonas. Spinela 
dirstelėjo į automobilį ir po sekundės atsigręžė į abu detektyvus. 

— Ar kas nors iš jūsų gali pakomentuoti, kas čia vyksta? 

— Tik ne dabar, — atsakė Greisas. — Galbūt rytoj po skrodimo 
surengsiu spaudos konferenciją. 

Spinela išsitraukė bloknotą ir jį atsivertė. 

— Sakote, paprasčiausias skenduolis? Galėsiu jus pacituoti, vyres- 
nysis detektyve? 

— Atleiskit, jokių komentarų. 

— Vadinas, kapavietė jūroje? 

Greisas patraukė savo automobilio link. Spinela nuo jo neatsiliko. 

— Argi ne keista, kad jis nusvarintas šlakbetonio blokeliais? 

— Jūs turite mano mobiliojo numerį. Paskambinkite rytoj, maž- 
daug vidurdienį. Tuo metu gal jau ką nors žinosiu. 

— Pavyzdžiui, apie pjūvį ant kūno? 

Greisas sustojo kaip įkaltas. Vargais negalais susiturėjo neprataręs 
nė žodžio. Iš kur, po velnių, jis gavo informaciją? Matyt, liežuvį paleido 
vienas iš įgulos narių. Reporteris meistriškai gebėdavo prašnekinti ką 
tiktai nori ir išpešti reikiamus duomenis. 

Spinela šyptelėjo žinodamas, kad pateikė detektyvui staigmeną. 

— Ar tai gali būti koks nors ritualinis nužudymas? Juodosios ma- 
gijos apeigos? 

Greisas mąstė greitai, nes nė kiek nenorėjo, kad rytinis laikraštis 
pasirodytų su sensacinga antrašte, kuri pašiurpintų žmones. Vis dėlto 
Spinela teisus. Pjautinė žaizda itin keista. Ir, kaip aiškino Grehemas Lui- 
sas, panašu, kad lavoną suraižė per skrodimą. Gal ir per ritualą? 

— Tebūnie, siūlau sandėrį. Jeigu parašysite tiktai kelis esminius fak- 
tus, viso labo paminėsite, kad žemsemė iš jūros iškėlė neatpažintą kūną, 
rytoj, po autopsijos, aš susisieksiu su jumis ir prasklaidysiu drumzliną 
vandenėlį — išsamiau papasakosiu apie mūsų radinį. 

— Prasklaidysite drumzliną vandenėlį! — Spinela pritariamai pa- 
linksėjo. — Pataikėte tiesiai į dešimtuką. Man patiko! Puikus posakis, 
vyresnysis detektyve! Nuostabus! 

Simona buvo alkana ir šlapia. Pliaupiant lietui, ištisas valandas 
slankiojo tamsiomis miesto gatvėmis. Šiuo prastu metų laiku šaltas oras 
priversdavo visus likti namuose ir išbaidydavo turistus. Beliko tikėtis, 
kad didesnį pelną užtikrins kitos savaitės, kai artėjant Kalėdoms par- 
duotuves užplūs minios pirkėjų. 

Ji nuvilko kojas palei uždarytą banką ir pajuodusius šio langus spė- 
liodama, ką žmonės ten veikdavo. Svarbūs žmonės. Turtingi žmonės. 
Paskui prasliūkino pro viešbutį: savo budriu žvilgsniu durininkas tar- 
si parodė nuo jos saugojąs reikšmingus tipus. Netrukus nukėblino pro 
nebedirbančią krautuvėlę ir godžiai paspoksojo į vitrinas, anapus kurių 
regėjo maisto skardines ir marinuotų agurkų stiklainius. 

Simona nebeturėjo metalo dažų, kurių įkvėpusi numalšintų alkio 
dieglius. Kiek anksčiau dėl paskutinio buteliuko susivaidijo su Romeo 
— indelis plojos ant žemės, ir dažai nutekėjo į griovelį. Jis pasiėmė kas 
liko, griebė šuns saitą ir tūžmingai nužygiavo šalin, prieš tai pareiškęs, 
kad keliauja namo slėptis nuo lietaus. Mergaitė neketino tuščiu pilvu 
belstis atgal į požeminę skylę — pirmiausia reikėjo rasti maisto. Be to, 
grįžti neviliojo ir kaip niekad griausmingas kūdikio klykavimas. 

Nuo vakar dienos ji tesukrimto porą skrudintų, kaip degtukai plo- 
nų bulvyčių, kurias aptiko kartoniniame prie „McDonald's“ numestame 
pakelyje. Simona bandė prašyti išmaldos šalia prabangaus restorano, 
kankinosi į šnerves traukdama čirškinamo česnako ir kepamos mėsos 
aromatus, bet savimi patenkinti, nė trupučio nesudrėkę, iš mašinų li- 
pantys arba į jų salonus sėdantys klientai praeidavo pro ją lyg pro ne- 
matomą. 

Žliugina gatve burzgė automobiliai, taksi ir furgonai. Ji stūmėsi 
pirmyn, šlaputėliais sportukais tekšendama per balas, bet dėl to nesuk- 
dama galvos. Priešakyje stūksojo Gara de Nord* geležinkelio stotis — vi- 
duje bent jau bus sausa. Ten tikriausiai sukiosis keli pažįstami, kuriuos 
prieš vidurnaktį laukan išvarys policija, ir, galimas daiktas, jie pasiūlys 
ko nors užkąsti. Arba iš tenykštės vis dar atidarytos parduotuvės pavyks 
nušvilpti šokoladuką. 

Užlipusi laiptais Simona įžengė į milžinišką blausiai apšviestą pag- 
rindinę Bukarešto geležinkelio stotį. Nuo balučių, telkšančių ant grindų, 
nykiai atsispindėjo baltos, viršuje poromis pakibusios natrio lemputės, 
kurių virtinė nusidriekė iki tolimojo stoties galo. Priešais kabojo didžiu- 
lė elektroninė, į aukštybes iškelta skelbimų lenta su užrašu: PLECARI, tai 
yra, IŠVYKIMAS. Prie informacinio pranešimo įtaisytas laikrodis apvaliu 
ciferblatu rodė 23.36. 

Maršrutų sąrašą papildė šįvakar ir rytojaus rytą išvažiuosiančių 
traukinių laikas. Kelių miestų pavadinimus ji žinojo, bet gausybės kitų 
nė neteko girdėti. Kai kada žmonės šnekėdavo apie įvairias vietas. Apie 
darbus užsienio šalyse, kur įmanoma gauti padorius atlyginimus ir gy- 
venti gražiuose namuose, kur niekada nebūna šalta. Ausis pasiekė vago- 
no ratų dundėjimas. Gal reikėtų tiesiog sėstis į traukinį, kad ir kur tas 
važiuotų; rasi galutinėje stotelėje ją pasitiktų šiluma, daug maisto ir ten 
nevirkautų jokie kūdikiai. 

Simona apėjo uždarytą kavinę su iškaba, kurios mėlyname fone 
bolavo žodis METROPOLIS. Prie užeigos fasado ant žemės kiurksojo ir * 
iš butelio alkoholį maukė senas barzdočius megzta kepure, nuplyšusiais 
rūbais ir guminiais batais. Greta gulėjo purvinas miegmaišis, kiti jo 
daiktai turbūt sugrūsti į languotą pirkinių krepšį. Jis linktelėjo mergai- 
tei, ir toji atsakė tuo pačiu. Didžiuma gatvinių pažinojo vieni kitus ne 
pagal vardus, o iš veidų. 

Ji slinko į priekį. Kairėje cigaretes dūmijo pora nuobodžiaujančių 
farų ryškiai geltonomis striukėmis — jauni, grėsmingos išvaizdos vyru- 
kai. Tuodu laukė vidurnakčio, kai galės griebtis savo lazdų ir iš stoties 
vaikyti benamius. 


* Šiaurinė geležinkelio stotis (rumun.) 

Dešinėje veikė skaisčiai tvieskiantis konditerijos kioskas, prie jo 
stūksojo kavos automatas, kurio viršutinėje dalyje puikavosi užrašas 
NESCAFE. Melsvai nudažytą prekystalį supo įstiklinti, nealkoholinių gė- 
rimų ir alaus butelių pilni šaldytuvai. Su pardavėju bendravo elegan- 
tiškas, apytikriai penkiasdešimties metų vyriškis ruda sportine striuke, 
mėlynomis kelnėmis ir juodais nublizgintais batais. Į maišelius jis kimšo 
galybę sausainių pakelių, saldainių, šokoladų, riešutų ir limonado skar- 
dinių. 

Mergaitė stabtelėjo ir pasvarstė, ar įstengtų ką nors nugvelbti, ta- 
čiau atėjūnę pamatęs kiosko savininkas stebėjo sakalo žvilgsniu. Išsisuk- 
ti galbūt pavyktų nuo prekeivio nagų, bet tiktai ne nuo policininkų, o 
ji nejautė jokio noro būti sumušta. Antra vertus, kalėjime apdžiūtų ir 
pavalgytų. Bet vėliau ją išvežtų atgal į prieglaudą. 

Toje įstaigoje Simoną siųsdavo į mokyklą. Ji mėgo šviestis, žino- 
jo privalanti gilintis į mokslus, jei nori pakeisti savo gyvenimą. Bet ne- 
apkentė pačių globos namų, tenykščių bjaurių mergiokšlių ir šlykštaus 
direktoriaus, kuris versdavo jį liesti, prikuldavo, atsisakius apžioti jo 
daikčiuką, ir užrakindavo tamsiame kambaryje, kur nuolat krebždėda- 
vo žiurkės. 

Ne, ji nieku gyvu ten negrįš. 

Siūbuodama palei peroną Simona sustojo ir akimis palydėjo už- 
pakalinius nutolstančio, greitį didinančio traukinio žibintus. Vienišas 
valytojas, kaip ir farai užsimetęs fluorescencinę geltoną striukę, šlavė 
drėgną tviskantį prievažos paviršių. 

Žvilgsnis nelauktai užkliuvo už saviškių, susigrūdusių kamputy- 
je, pusiau pasislėpusių už betoninės kolonos, ir Simonos širdį perliejo 
džiaugsmo pliūpsnis. Šeši pažįstami veidai — septyni, priskaičiavus kū- 
dikį. Mergaitė pasuko grupelės link. 

Tavijanas, liaunas devyniolikmetis ilgšis nežymiu čigoniško gymio 
atspalviu, nusišypsojo, pirmasis išvydęs atvykėlę. Jis nuolat vypsodavo. 
Žmonės iš jos pasaulio šypsodavosi nedažnai, ir Simonai patiko tokia 
vaikino savybė. Patiko prakaulus simpatiškas veidas, šiltos rudos akys, 
tankūs vyriški antakiai. Tavijanas buvo užsimaukšlinęs megztą kepurę 
su nukarusiomis ausinėmis, ant kelių drabužių sluoksnių ir pilkos nai- 
loninės vėjastriukės vilkėjo karišką maskuojamąją striukę, o glėbyje lai- 
kė kūdikį, kuris snaudė aprengtas velvetiniu kombinezonu ir įvyniotas į 

antklodę. Rankose spaudė trečiąjį savo vaiką. Kitus du valdžia atėmė ir 
apgyvendino globos namuose. 

Prie jo stoviniavo Čičė, mažylio motina, iš pažiūros kokių septy- 
niolikos metų. Toji irgi amžinai šypsodavosi, tarsi gyvenimas būtų to- 
lygus pokštui, kuris visad priversdavo kvatotis. Mažutė, bet po nėštumo 
dar neatsikračiusi pilvuko, Čičė mūvėjo dukslias žalias treningo kelnes 
ir avėjo baltus naujutėlaičius, ko gero, šiandieną pavogtus sportbačius. 
Burnoje trūko kelių priekinių dantų, apvalainas putlus veidas slypėjo po 
gobtuvu, padailintu mėlyna ir balta juostelėmis. Simonai mergina primi- 
nė eskimą, kurio nuotrauką kadaise matė per geografijos pamoką. 

Kuo vardu likusieji, ji nenutuokė. Prie būrelio prisidėjęs rūgščia- 
veidis, maždaug trylikos metų berniokas su megzta slidininko kepure, 
didele juoda striuke, džinsais ir sportukais, nuolat slėpdavo rankas kiše- 
nėse, kaip šįvakar, ir tylėdavo. Greta paniurėlio suktinę rūkė vaikinukas, 
galbūt vyresnis brolis vylinga mina, siaurais ūseliais, šviesiais plaukais, 
kurių smailėjančios peršlapusios sruogos buvo aplipusios kaktą. 

Grupei priklausė dar dvi merginos. Vyriausioji, daugmaž dvide- 
šimt penkerių metų, taip pat panėšėjo į čigonę. Nuo gyvenimo gatvėje 
suvytusį veidą rėmino ilgi, glotnūs, tamsūs plaukai. Antra, dvidešimt- 
metė, bet iš pirmo žvilgsnio dvigubai vyresnė, buvo užsitempusi storas 
pašiltintas kelnes ir apsivilkusi striukę su multino pamušalu. Vienoje 
rankoje smilko pridegta cigaretė, kita gniaužė plastikinį maišelį su dažų 
buteliuku, o ji pati užsimerkusi, priglaudusi maišelį prie šnervių, alsavo 
garais. 

— Ei! Simona! — pasisveikindamas Tavijanas iškėlė ranką. 

Mergaitė su juo pliaukštelėjo delnais. 

— Kaip einasi? Kur Romeo? 

Ji patrūkčiojo pečiais. 

— Mudu šiek tiek anksčiau išsiskyrėme. Kaip jūs visi laikotės? Kaip 
kūdikis? 

Čičė džiugiai prašiepė lūpas, bet nutylėjo. Kalbėdavo retai. Į klau- 
simą atsakė Tavijanas. 

— Prieš dvi dienas jie bandė atimti kūdikį, bet mums pasisekė iš- 
nešti kailį! 

Simona linktelėjo. Kaip tik taip valdžia ir elgdavosi: kūdikį išplėš- 
davo iš rankų, o tave palikdavo gatvėje. Vaiką įkurdindavo valstybiniuo- 

se namuose. Kaip tuose, iš kurių ji, būdama aštuonmetė, vis sprukdavo, 
kol pagaliau prieš ketverius ar penkerius metus sugebėjo amžiams juos 
apleisti. 

Įsitvyrojo tyla. Visi sužiuro į mergaitę. Tavijanas ir Čičė šypsojosi, 
kiti žvelgė abejingai, tartum iš jos būtų tikėjęsi ko nors sulaukti — mais- 
to arba galbūt naujienų, — bet iš tamsos, iš drėgnos nakties Simona at- 
klydo tuščiomis. 

— Arjau radote vietą nakvynei? — pasidomėjo ji. 

Tavijanas trumpam apniuko ir beviltiškai papurtė galvą. 

— Ne. Beje, dabar farai labai įsisiautėjo. Jie mus amžinai lupa, ver- 
čia kraustytis kitur. Kartais, jei neturi ką veikti, paskui mus sekioja kiau- 
rą naktį. 

— Tie, kurie bandė atimti kūdikį? 

Jis vėl krestelėjo galvą, iš dėžutės išgriebė ir prisidegė sumaigytą 
cigaretės nuorūką, laisvąja ranka švelniai sūpuodamas vaiką. 

— Ne-e. Paskambino į kažkokį skyrių. 

— Aš girdėjau apie neblogą laisvą vietelę šiluminėje trasoje, — tarė 
Simona. 

Vaikinas abejingai patraukė pečiais. 

— Ai, mums ir taip gerai. 

Perprasti šios grupės niekaip nesisekė. Jie visais atžvilgiais priminė 
Simoną ir buvo neką turtingesni. Tam tikra prasme ji gyveno geriau, nes 
naktimis bent jau apsistodavo prieglobstyje, kurį vadino savo namais. O 
šie elgėsi kaip tikri klajokliai. Miegodavo kur papuolė — skersgatviuose, 
parduotuvių prieangiuose arba atviroje erdvėje, susispaudę į krūvą, kad 
nesušaltų. Apie šiluminės trasas žinojo, bet ten nekeldavo kojos. Jai galva 
neišnešė, kodėl Tavijanas su saviškiais atsisako leistis į požemines trasas, 
kita vertus, nesuvokiama atrodė ir daugybė sutiktų žmonių poelgių. 

Pavyzdžiui, prie konditerijos kiosko matyto vidutinio amžiaus 
vyro, kuris artėjo apsikrovęs pirkinių krepšeliais. Kiek manieringas jo 
vypsnis Simonai kaipmat sužadino įtarumą ir paskatino įsitempti. 

— Manau, esate išalkę, todėl atnešiau jums maisto, — pratarė ne- 
pažįstamasis trykšdamas entuziazmu ir atkišdamas maišelius. 

Staiga visi puolė grūstis pro mergaitę ir stumdytis alkūnėmis, mė- 
gindami pagriebti dovanas. Jas džiugiai dalijantis vyriškis buvo kresno 
sudėjimo, malonaus kultūringo žmogaus veido ir išpuoselėtais plaukais. 

Balti marškiniai prasegta apykakle, ruda striukė, tamsiai mėlynos kelnės 
ir tviskantys batai, regis, kainavo brangiai, bet Simona paspėliojo, kodėl 
tokią žvarbią naktį jis nevilki palto — akivaizdu, kad storesnį viršutinį 
apdarą įsigyti išgalėtų. 

Palaukęs, kol benamių antplūdis atslūgs ir kiekvienas ims tyrinėti 
savo paketo turinį, atėjūnas paskutinį išsaugotą maišelį atidavė Simonai, 
kuri užmetusi akį vidun išvydo saldumynų ir sausainių lobį. 

— Prašau vaišintis. Pasiimk viską. Čia tau! — pareiškė jis dėmesin- 
gai žvelgdamas į mergaitę. 

Ji įkišo ranką į krepšiuką, sugraibė „Mars“ batonėlį, nuvyniojo po- 
pierių ir dantimis godžiai įsikirto į šokoladą. Ak, kaip skanu! Neapsako- 
mai! Simona skubiai atkando antrą gabalėlį, paskui ir trečią lyg būgštau- 
dama, kad gardėsį gali kas nors paveržti. Likutį susigrūdo į burną ir taip 
ją užkimšo, kad vos įstengė krutinti žandikaulius. Vėl panaršė maišą, 
iškrapštė biskvitą su šokolado glajumi ir įniko plėšti popierėlį. 

Ūmai kilo sambrūzdis. Petį nutvilkė skausmingas kirtis, ji išsigan- 
dusi suriko ir apsisuko, o gėrybės žnektelėjo ant žemės. Priešais stovėjo 
faras, gniaužiantis juodą lazdą, veido mina spinduliuojantis neapykanta 
ir pasirengęs dar kartą trenkti. Iškėlusi rankas mergaitė pajuto, kaip rie- 
šą peršniojo toks stiprus ir skaudus kirtis, kad jis, rodės, sulaužė kaulą. 
Pareigūnas užsimojo trečią kartą. 

Juos apsupo policininkai. Septyni ar aštuoni, gal net daugiau. 

Pasigirdo pokštelėjimas, ir ant žemės dribo Tavijanas. 

Čičė suspiegė: 

— Mano kūdikis, mano kūdikis! 

Simonai bežiūrint, lazda tėškės Čičei į burną praskeldama dante- 
nas, suskaldydama kelis dantis. 

Pasipylė smūgių kruša. 

Kažkas Simoną timptelėjo už delno, patraukė atgal, toliau nuo po- 
licijos. Mergaitė atsigręžė ir išvydo saldumynus pirkusį nepažįstamąjį. 
Aukštas kaulėtas faras žiurkiška fizionomija ėmė grūmoti lazda tarytum 
ketindamas vožti jiems abiem ir kažką užrėkė. Vyriškis striukės kišenėje 
sužvejojo pluoštelį kupiūrų. 

Policininkas stvėrė pinigus ir mostu nuginė juos šalin, tuomet sutel- 
kė dėmesį į grupę benamių ir vienam iš jų lazda pašventino nugarą. Simo- 
na girdėjo šleikštulį keliantį bumbtelėjimą, bet nematė, kas nukentėjo. 

Išmušta iš pusiausvyros mergaitė įsistebeilijo į suaugus; žmogų, 
kuris antrąsyk patrūkčiojo ją už rankos. 

— Greičiau! Eime, aš tave išvesiu. 

Simona žvelgė į vyrą nežinodama, ar gali juo pasikliauti. Vėl atsi- 
suko į grūstį, pastebėjo klūpančią Čičę, kuri isteriškai klykė, iš burnos 
plūdo krauju ir savo rankose vaiko nebespaudė. Ant žemės sukritę be- 
namiai virto beformiu, vis stipriau kraujuojančiu, nuo trenksmų krušos 
nepaliaujamai smengančiu kauburiu. Policininkai juokėsi. Smaginosi. 

Jie taip pramogavo. 

Po kelių akimirkų, tebejausdama geležinius, ranką veržiančius 
gelbėtojo gniaužtus, Simona išniro pro pagrindines stoties duris, laip- 
tais nuklupčiojo žemyn ir per liūtį nuskubėjo link atvirų užpakalinių 
didžiulio juodo mersedeso durelių. 

Švediškas stalas erzindavo tuo, kad lėkštę paprastai užversdavai 
maistu anksčiau nei apžiūrėdavai visus patiekalus. Vos tik spėdavai 
aplinkiniams sudaryti nepataisomo ėdrūno įspūdį, akiratyje nelauktai 
šmėkštelėdavo karališkosios krevetės, šparagai ar kitokie mėgstami gar- 
dumynai. 

Bet Džimo Vilkinsono vakarėlyje tokie pavojai negrėsė. Rojus 
Greisas dieną valgė nedaug, tačiau alkis jo nekamavo. Apetitą slopino 
noras nusivesti Kleo į tylų kampelį ir iškamantinėti, ką ji norėjo pasakyti 
savo žinute, kurią atsiuntė į krantinę. 

Deja, Greisui atvykus į sausakimšą Vilkinsonų kotedžą, Kleo ben- 
dravo su būreliu detektyvų iš Informacijos analizės padalinio ir su juo 
pasisveikindama tesiteikė šyptelėti. 

Kas, velniai rautų, jai atsitiko? Šįvakar, pasipuošusi kuklia, iš mė- 
lyno atlaso pasiūta, tobulai pobūviui tinkama suknele, mylimoji atrodė 
kaip niekad graži. 

— Kaip einasi, Rojau? — prie švediško stalo prisiartino Džulė Kol, 
ištekėjusi už vyriausiojo detektyvo iš Kriminalinės teisės departamento. 

— Gerai, ačiū. O tau? — Prisiminęs, kad sulaukusi vidutinio am- 

žiaus ji nutarė pakeisti profesiją ir neseniai tapo orlaivio palydove, Grei- 
sas pasidomėjo: — Kaip skrydžiai? 

— Nuostabiai! Aš juos dievinu. 

— Dirbi „Virgin“ kompanijoje? 

— Taip! — Džulė pirštu bedė į marinuotų svogūnų dubenį. — Pa- 
ragauk šitų. Džosė pati juos gamina — skonis pasakiškas. 

— Ketinu grįžti į savo vietą. Gal vėliau kelis mesteltum ant mano 
padėklo? 

Ji plačiai nusišypsojo. 

— Akiplėša! Šiuo metu aš nesu darbe. — Šakute pervėrusi porą 
svogūnų žiedų, nukratė juos ant pilnos savo lėkštės. — Na, vis dar jokių 
naujienų? 

Greisas paraukė antakius svarstydamas, apie ką moteris kalba. Stai- 
ga suprato. Kad ir kaip stengėsi užmiršti praeities įvykius, tie niekada 
neišblėsdavo iš atminties. Su užuominomis į Sendę susidurdavo nuolat. 

— Ne, — atsakė. 

— Ten naujoji tavo širdies dama? Aukšta blondinė? 

Vyresnysis detektyvas linktelėjo ir mintyse savęs paklausė, kiek dar 
laiko ji išliks širdies dama. 

— Žavinga. 

— Dėkui, — jo lūpas perkreipė nežymus vypsnis. 

— Pameni, kaip Deivo Geiloro vakarėlyje šnekėjomės apie mediu- 
mus? 

Greisas suskato naršyti smegeninę. Atrodo, Džulė anuomet prašė 
rekomenduoti gerą aiškiaregį, nes pati irgi buvo praradusi artimą žmo- 
gų. Pokalbį jis miglotai prisiminė, bet smulkmenų neatgamino. 

— Taip. 

— Ką tik užtikau naują — ji nuostabi, Rojau. Stulbinamai tiksli. 

— Kas tokia? 

— Džaneta Porter. 

— Džaneta Porter. — Vardas ir pavardė negirdėti. 

— Telefono numeris yra mano užrašų knygelėje, bet šįvakar jos 
nepasiėmiau. Ta moteris gyvena pajūryje, netoli „The Grand“ viešbučio. 
Skambtelėk rytoj, ir aš jį padiktuosiu. Manau, būsi apstulbintas. 

Greisas jau nebesuskaičiavo, kiek mediumų aplankė per devyne- 
rius metus, nuo tada, kai dingo Sendė. Apie daugumą, kaip ir apie šitą, 

girdėjo itin palankius atsiliepimus. Bet niekas iš jų nesugebėjo pateikti 
jokių teigiamų žinių. Vienas aiškino, neva Sendė gydosi sielą ir džiau- 
giasi grįžusi pas gimdytoją, bet, Greiso nuomone, jis mažumėlę prašovė 
pro šalį, nes jos motina kol kas mirti nesiruošė. 

Saujelė jo požiūriu patikimiausių aiškiaregių tvirtino, kad Sendė 
dar nepersikėlė į dvasių pasaulį. Kitaip sakant, nemirė. Todėl šiandien 
Greisas jautėsi ne mažiau sutrikęs negu tą vakarą, kai ji pranyko. 

— Pagalvosiu, Džule. Dėkui už žinią, bet aš stengiuos judėti pirmyn. 

— Be abejo, Rojau. Puikiai tave suprantu. 

Džulė Kol taip pat pajudėjo iš vietos, ir minutę kitą prie švediško 
stalo vyresnysis detektyvas liko vienas. Jis nužvelgė naująjį policijos vir- 
šininką, atsikėlusį į Saseksą vos prieš kelias savaites, Tomą Martinsoną, 
su kuriuo vylėsi šnektelėti. Truputį žemesnis už Greisą keturiasdešimt 
aštuonerių metų vyras trumpais tamsiais plaukais, geros fizinės formos, 
malonių dalykiškų manierų kimšo maistą ir energingai diskutavo su jį 
apsupusių meilikaujančių pareigūnų grupe. 

Greisas šakute persmeigė ploną kumpio luistelį, į lėkštę įsimetė 
bulvių salotų, viską suvalgė ir padėjo indą, kad šio nereikėtų nešiotis po 
kambarį. 

Nusigręžęs nuo stalo pastebėjo, kad už nugaros išdygo Kleo, kuri 
rankoje laikė taurę, regis, su gazuotu mineraliniu vandeniu. Telefonu ji 
bendravo atšiauriu balsu, bet dabar šiltai šypsojosi. Tiesiog švytėjo. 

— Labas, brangusis, — pasisveikino. — Šaunuolis — smarkiai ne- 
pasivėlinai! Kaip sekėsi? 

— Gerai. Nadiuška mielai atidėjo skrodimą iki ryto. Kaip pati lai- 
kaisi? 

Kleo, iš kurios veido nepranyko šypsnis, pakreipė galvą, gestu aks- 
tindama eiti iš paskos. Tuo momentu policijos viršininkas atšlijo nuo 
pašnekovų ir vienui vienas numynė švediško stalo link. Štai ideali proga 
prisistatyti! 

Tačiau ji teberagino sekti įkandin, o Greisas nenorėjo, kad Kleo 
įsileistų į pokalbį su kitu žmogumi. Jis žūtbūt siekė išsiaiškinti, kas čia 
vyksta. 

Vyresnysis detektyvas stengėsi nuo jos neatsilikti manevruodamas 
pro sausakimšą oranžeriją, su kolegomis pasilabindamas tiktai nežymiu 
linktelėjimu. Netrukus abu išniro į užpakalinio kiemo sodelį. Šaltas va- 

karo oras šiurpino kūną dar stipriau negu uoste ir atsidavė rūkalų dū- 
mais, sklindančiais nuo mišrių vyrų ir moterų grupelių. Kvapas nuteikė 
maloniai, ir turėdamas cigaretę Greisas tikrai būtų ją prisidegęs. Galėjo 
apsieiti tik su viena, kurios šiuo momentu jam velniškai reikėjo. 

Kleo pastūmė vartelius ir nuslinko palei namą, apeidama šiukš- 
lių konteinerius, o paskui sustojo priešais pastogę automobiliui, greta 
Vilkinsono „Ford Focus“ universalo. Be jųdviejų čia nebuvo nė gyvos 
dvasios. 

— Ką gi, — prabilo ji. — Turiu tau naujieną. 

Gūžtelėjusi pečiais pagrąžė rankas, ir Greisas suvokė, kad mylimą- 
ją kamuoja ne šaltis, o įtampa. 

 — Papasakosi? 

Savo rankų ramybėje nepaliekančios Kleo veide pasirodė drovus, 
nejaukumą išduodantis vypsnis. 

— Nežinau, Rojau, kaip tu reaguosi į žinią. — Ji nusišypsojo tarsi 
sutrikęs vaikas ir viltingai patraukė pečiais. — Aš nėščia. 

Aukštaūgis vyriškis užlipo spiraliniu laiptatakiu, viršuje trumpam 
sustingo, patikrino, ar į krokodilo odos piniginę įsimetė patarnautojo 
įteiktą automobilio vietos bilietėlį ir rūbinės numeriuką. Tuomet lėtai, 
įdėmiai apžiūrėjo „Pasimatymo“ lošimo namų salę, kurioje klientai žais- 
davo iš didelių sumų, stebėdamas ją nelyginant policininkas. 

Nors veik penkiasdešimtmetis, savo sudėjimu jis priminė žmogų, 
kuris nepamiršta mankštintis. Stambius aštrius bruožus papildė kaip 
degutas juodi retėjantys, link pakaušio sušukuoti plaukai. Dėl blausaus 
vietinio apšvietimo atrodė simpatiškas, tačiau dienos šviesoje veidas 
pašiurkštėdavo. Languotus marškinius prasegta apykakle dengė juodas 
kašmyro bluzonas, po atviru kaklu blizgėjo stora auksinė grandinėlė, 
iš po brangių džinsų kyšojo gyvatės odos batai su dviejų colių kulnais. 
Buvo dešimta vakaro, tačiau jo akys slėpėsi už tamsių aviatoriaus akinių. 
Ant vienos rankos žioravo masyvi auksinė apyrankė, kitą puošė „Pane- 
rai Luminor“ laikrodis didžiuliu ciferblatu. Kaip visada, atvykėlis panė- 
šėjo į žmogų, kuris turėtų vaikščioti į prašmatnesnes įstaigas, bet iš tiesų 

priklausė nuolatiniams, vietiniuose lošimo namuose apsilankantiems 
švaistūnams. 

Žiaumodamas kramtomąją gumą jis patyrinėjo keturis ruletės sta- 
lus, akies, trijų kortų pokerio, kauliukų stalus bei automatus, pro akinius 
atidžiai nužvelgė kiekvieną veidą, vėliau ir tolimajame salės gale esančio 
restorano klientus. Galų gale, patenkinęs smalsumą, neskubriu žingsniu 
nulingavo prie mėgstamo stalo, savo įprastinio stalo, sėkmę nešančio stalo. 

Prie jo įsitaisę lošė keturi žmonės — iš pažiūros jau gana ilgai. Vi- 
dutinio amžiaus kinė, viena iš nuolatinių lankytojų, jauna pora, spren- 
džiant iš aprangos, grįžusi iš pobūvio arba ketinanti važiuoti į vakarėlį, 
ir kresnas barzdočius stora palaidine, kuriam, rodės, labiau pritiktų sė- 
dėti geologijos paskaitoje. 

Ruletės ratas sukosi lėtai, pakraščiu ridinėjosi rutuliukas. Aukšta- 
ūgis ant žalios gelumbės nuleido pluoštelius po penkiasdešimt svarų, 
iš viso dešimt tūkstančių, įsmeigęs akis į krupjė, o šis jam linktelėjo ir 
pranešė: 

— Statymai nebepriimami. 

Rutuliukas nuslydo nuo apvado, barškėdamas pašokčiojo per grio- 
velius ir pagaliau sustingo. Rato sūkiams lėtėjant, visi, neskaitant augaus 
vyriškio, ištiesė kaklus, kad geriau matytų ruletę. Krupjė bejausmiu vei- 
du informavo: 

— Septynioliktas. Juodas. 

Numeris užsižiebė elektroniniame už rato esančiame ekranėlyje. Že- 
tonais apklojusi didžiąją stalo dalį, išskyrus septynioliktą ir aplinkinius 
skaičius, kinė nusikeikė. Įkaušusi, iš juodos suknelės kone išsinerian- 
ti mergina tyliai džiugiai paūkčiojo. Lošimo namų tarnautojas susišlavė 
prakišusiųjų žetonus ir išmokėjo laimėjimus, pirmiausia atseikėdamas di- 
džiausią sumą, o tuo metu aukštaūgis neatplėšė akių nuo savo banknotų. 

Krupjė paėmė kupiūrų pluoštus ir įgudusiais judesiais suskaičiavo 
pinigus. Nors galėjo jų nė netikrinti, nes tą pačią procedūrą buvo atlikęs 
begalę kartų ir tiksliai žinojo, kokią sumą gaus. 

— Dešimt tūkstančių svarų. 

Žodžius ištarė aiškiai, kad juos girdėtų ir klientas, ir balso įrašymo 
įranga. Į šeštą dešimtmetį įkopusi kinė pagarbiai dirstelėjo į augalotąjį 
lošėją. Vertinant šitų lošimo namų lygį, vyriškis atsinešė visą stirtą šla- 
mančiųjų. Krupjė sukrovė jo žetonus į krūvelę. 

Kaipmat ėmęs žaisti aukštaūgis paskleidė žetonus ant dvylikos Ei- 
lės 5/8 skaičių, dalį nuleido ant neporinių, pažymėtų tinklelyje, už ovalo 
ribų, bet daugumą perkėlė ant šešių ankstesnių laimingų-numerių, ku- 
rie spindėjo elektroniniame ekrane. Jis rinkosi ir pavienius skaičius, ir 
dviejų bei keturių skaičių kombinacijas. Po akimirkos žetonai apklojo 
didelius stalo plotus, tarsi žemėlapyje užkariautas teritorijas paženklinę 
smeigtukai. Krupjė pasirengus pradėti lošimą — jis privalėjo paklusti 
taisyklei, nurodančiai sukti ratą kas devyniasdešimt sekundžių, — li- 
kusieji irgi suskubo dėlioti statymus, išbarstydami juos ant stalo, savo 
pinigais prislėgdami kitų žaidėjų žetonus. 

Krupjė švelniai pasuko ruletę ir spragtelėjo rutuliuku, kuris nusi- 
rito rato pakraščiu. 

Kambelas Makolis per ausinuką išgirdo lakonišką stebėjimo kame- 
rų prižiūrėtojo perduotą žinutę: 

— Klintas jau čia. 

— Įprastoje vietoje? — vos pakrutinęs lūpas sumurmėjo direktorius. 

— Prie ketvirto stalo. 

Lošimo namuose Makolis dirbo visą gyvenimą. Karjerą pradėjo 
kaip vienas iš krupjė, vėliau ėmė vadovauti salei, galiausiai pakilo iki 
valdytojo. Jis dievino veikiančių lošimo namų atmosferą, tarpusavyje 
derančią rimtį bei energiją, ką jau kalbėti apie finansinį faktorių. Kli- 
entai retsykiais prakišdavo stambias sumas, kartais jas laimėdavo, bet 
ilgalaikėje perspektyvoje verslo modelis pasižymėjo įstabiu stabilumu. 

Jam nepatiko tiktai du darbo aspektai. Visų pirma būtinybė tvarky- 
tis su nepataisomais lošikais, kurie finansiškai save žlugdydavo Makolio 
ar kitose azartinių žaidimų vietose. Iš esmės tie žmonės kenkė verslui. 
Lygiai taip pat erzindavo ir vidurnaktį prižadinantys pavaldiniai, kurie 
skambindavo pranešti, kad eilinė, reguliariai apsilankanti smulkmė arba 
nepažįstamas asmuo ką tik pastatė rimtą sumą — tarkim, šešiasdešimt 
tūkstančių svarų, — nes tokie dalykai nutikdavo, kai tave norėdavo ap- 
sukti. Štai kodėl įtartinus tipus reikėjo atidžiai stebėti. 

Geras lošėjas, puikiai išmanantis azartinių žaidimų subtilybes, geba 
apriboti patiriamus nuostolius. Akies ar kauliukų stalą pasirinkę, kaip 
elgtis žinantys profesionalai gali beveik išlyginti savo ir lošimo namų 
šansus. Bet didžiuma stokodavo išmanymo arba kantrybės, todėl kelių 
nuošimčių pranašumas, kurį kone prie kiekvieno stalo įgydavo lošimo 

namai, vidutiniškai išaugdavo iki dvidešimties procentų nuo kliento lei- 
džiamų pinigų. 

Nepriekaištingai susišukavęs, apsirengęs kaip paprastai tamsoku, 
akies nerėžiančiu kostiumu ir idealiai išlygintais marškiniais, pasirišęs 
dailų šilkinį kaklaraištį, apsiavęs juodus žvilgančius Oksfordo batus, 
Makolis grakščiai sukiojosi pokerio salėje, įrengtoje pirmame „Pasi- 
matymo“ aukšte. Dėl vieno iš nuolat organizuojamų turnyrų šįvakar 
čia žmonių netrūko. Penkis stalus, stovinčius atokiau nuo centrinės pa- 
talpos dalies, supo po dešimt kortuotojų. Pastarųjų šutvę sudarė tikri 
nevalos, apsitaisę kuo papuola — nuo džemperių ir džinsų iki beisbolo 
kepurėlių ir sportbačių — bet jie buvo vietiniai pasiturinčiųjų sluoksnio 
atstovai ir mokėdavo didelius startinius mokesčius. 

Jo karjeros pradžioje, prieš dvidešimt septynerius metus, kone visi 
lošimo namai turėjo griežtą aprangos kodą, ir šiandieninis elegancijos 
stygius Makoliui kėlė apmaudą. Bet, norint privilioti svečius, derėjo 
žengti koja kojon su laiku. Jeigu „Pasimatymas“ atsisakytų švaistūnų, 
juos mielai priimtų kiti miesto kazino. 

Direktorius nužingsniavo pro tviskančią virtuvę, kur darbas virte 
virė, linktelėjo vyriausiajam virėjui ir keliems iš jo pagalbininkų stebėda- 
mas, kaip į valgomąjį keliauja padėklas su krevečių užkandžiu ir pailgos, 
rūkyta lašiša nuklotos lėkštės, ir galop išniro į pagrindinę lošimo salę. 

Lankytojų nepaliaujamai daugėjo. Žvilgsniu permetęs automatus 
jis pamatė, kad du trečdaliai jau užimti. Klientai žaidė prie visų akies, 
trijų kortų pokerio, ruletės ir kauliukų stalų. Puiku. Prieš Kalėdas vers- 
las neretai apmirdavo, bet pastaruoju metu reikalai klostėsi vis geriau, o 
vakarykštės įplaukos dešimt procentų pranoko anos savaitės pajamas. 

Makolis nuslinko palei stalus, įsitikino, kad jį pastebėjo kiekvienas 
krupjė ir salės vadovas, priešingoje patalpos pusėje žengė į liftą ir pakilo 
į antrą aukštą, kur žmonės lošdavo iš stambių sumų. Viršuje akimoju 
išvydo Klintą, stūksantį pamėgtoje vietoje lyg sargybinis. 

Klintas pasirodydavo mažiausiai tris kartus per savaitę — prisista- 
tydavo dešimtą vakaro, išvykdavo tarp antros ir ketvirtos nakties. .Pra- 
vardė jam prilipo, nes Makolio asistentė Žaklina kartą pasakė, esą tas 
vyrukas panašus į aktorių Klintą Istvudą. 

Anksčiau, kai dar negaliojo draudimas rūkyti viešose uždarose pa- 
talpose, jo lūpose nuolat stirksodavo cigarilė, todėl Klintas priminė vei- 

kėją iš senų vesternų. Dabar jis kramtydavo gumą. Kai kada atsibelsdavo 
vienas, protarpiais užsukdavo drauge su moterimi — dažniausiai vis su 
kita, nors jos, regis, buvo nulipdytos iš to paties molio. Šiandieną atkly- 
do be palydos. Prieš porą dienų, pavyzdžiui, jam draugiją palaikė aukš- 
ta jauna gražuolė juodais tviskančiais plaukais, mini sijonėliu, odiniais, 
šlaunis siekiančiais batais, apsikarsčiusi blizgučiais. Iš išvaizdos, kaip ir 
likusios, atrodė tartum paimta iš valandinės nuomos punkto. 

Klintas vairavo juodą sportinį „Mercedes SL55 AMG“, stovėjimo 
aikštelės patarnautojui duodavo dešimt svarų arbatpinigių tiek atvažia- 
vęs, tiek prieš išvykdamas, kad ir kiek laimėdavo arba pralošdavo. Du 
kartus, atėjęs ir išeidamas, po dešimtinę įteikdavo ir rūbininkei. 

Su aplinkiniais jis nebendraudavo, geriausiu atveju burbtelėdavo ar 
sumurmėdavo vienskiemenį žodelį, visuomet grynaisiais atsinešdavo tą 
pačią sumą. Žetonus įsigydavo prie stalo, baigęs lošti juos išsikeisdavo 
pas kasininką, dirbantį apatiniame aukšte. 

Žetonų Klintas nusipirkdavo už dešimt tūkstančių svarų, bet vie- 
nam vakarui skirdavo tiktai du tūkstančius — vis dėlto toks pinigų kie- 
kis dešimt kartų viršijo vidutinio svečio išleidžiamą sumą. Žaisti mokė- 
jo, statydavo stambiai, tačiau apdairiai, pasirinkdavo kombinacijas, iš 
kurių pasipelnydavo nedaug, bet dėl kurių smarkiai ir neprasilošdavo. 
Retsykiais jo kišenė pasipildydavo, tarpais suplonėdavo. Pasak lošimo 
namų kompiuterio, per mėnesį Klintas pralaimėdavo apie dešimt pro- 
centų nuo pradinio statymo. Vadinasi, šešis šimtus svarų per savaitę, 
trisdešimt tūkstančių svarų per metus. 

Kaip klientas, jis išties šaunus. 

Tačiau Kambelui Makoliui ramybės nedavė smalsumas. Kai atsi- 
rasdavo laisvo laiko, jam patikdavo per apsaugos kameras stebėti Klintą. 
Tas tipas kažką rezgė, tik neaišku ką būtent. Apmauti lošimo namų lyg 
ir nesistengė — tokius ketinimus, direktoriaus nuomone, jau seniai būtų 
pamėginęs įgyvendinti. Juolab kad didžioji dalis aferų kliūdavo akies 
stalams, itin pažeidžiamiems nuo kortų skaičiuotojų ir papirktų krupjė. 
Labiausiai tikėtina, kad Klintas plovė pinigus. Jeigu šioji prielaida tei- 
singa... ką gi, čia ne Makolio problema. Be to, jis nenorėjo prarasti gero 
kliento. 

Pagal tradiciją grynieji kursuodavo lošimo namuose nuo senų lai- 
kų. O valdytojai nemėgdavo kvosti lankytojų apie pinigų kilmę. 

Vis dėlto direktorius pareigingai apie jį užsiminė seržantui Vočo- 
pui, vadovaujančiam vietiniam policijos licencijavimo skyriui. Užuot 
atlikęs piliečio prievolę, tebandė apsisaugoti tam atvejui, jeigu Klintas 
užsiėmė neteisėta veika. Makolis pirmiausia buvo atsidavęs savo bend- 
rovei, „Harrah'“, Las Vegaso milžinei, kuri visuomet juo rūpinosi. 

Svečių knygoje Klintas save įvardydavo Džo Beikeriu, todėl seržan- 
tas Vočopas pateikė staigmeną, kai atsidėkodamas už paslaugą perdavė 
konfidencialią informaciją — pranešė, kad mersedesas priklauso Vladui 
Kosmesku. 

Kambelui Makoliui ši pavardė nieko nesakė. Tačiau jos savininką 
jau ilgokai stebėjo Interpolo radaras. Sulaikymo orderio kol kas niekas 
neišdavė. Kai kurių policijos padalinių sąrašuose jis tefigūravo kaip su- 
sidomėjimą keliantis asmuo. 


20 


Prie Bukarešto Gara de Nord stoties vairuotojas su trenksmu už- 
darė mersedeso dureles. Ir akimirką, panirusi į netikėtą salono tylą, su- 
smegusi ant plačios minkštos sėdynės, į šnerves traukdama aštrius odos 
kvapus, Simona pasijuto saugi. Smukęs į automobilį iš priešingos pusės, 
gelbėtojas taip pat trinktelėjo durelėmis. 

Sudunksėjo ir jos širdis. 

Vairuotojas atsisėdo priešakyje ir įjungė variklį. Vidaus švieselės 
pritemo, po sekundės visiškai užgeso. Kai ratai nuriedėjo pirmyn, ausis 
pasiekė veriantis spragt, tarytum būtų suveikęs užraktas. Mergaitė ėmė 
spėlioti, ką išgirdusi. Staiga supanikavo. Kas šitas žmogus? 

Įsitaisęs kitoje didžiulės sėdynės pusėje jis nusišypsojo ir švelniu, 
raminančiu balsu paklausė: 

— Ar gerai jautiesi? 

Pastarųjų minučių įvykiai ją išmušė iš pusiausvyros, bet Simona 
linktelėjo. 

— Tu alkana? 

Įtarumo ji neatsikratė, nes vyriškio veidą iki šiol darkė atgrasi pasi- 
pūtėlio mina, tačiau jis neatrodė blogas. Kartais nepažįstamieji, turtingi 
nepažįstamieji, prie tavęs prieidavo ir duodavo pinigų arba maisto. Nors 

ir ne dažnai, tokių nutikimų pasitaikydavo — kaip, regis, ir dabar. Mer- 
gaitė sulinksėjo. 

— Kuo tu vardu? 

— Simona. 

— Ką labiausiai mėgsti valgyti? 

Užuot atsakiusi, ji patraukė pečiais. Nė nenumanė, kokiam maistui 
teikė pirmenybę. Anksčiau niekas to neklausinėjo. 

— Patinka mėsa? Kiauliena? 

Simona sudvejojo. 

— Taip. 

— Bulvės? 

Ji kinktelėjo galva. 

— Keptos dešrelės? 

Mergaitė vėl linktelėjo. 

Vyriškis pasviro į priekį, iš spintelės paėmė stiklą, pripildė viskio 
ir jai įteikė. Laikydama gėrimą abiem rankomis, Simona susivertė didelį 
mauką. Ir, kai gerklę perliejo ugnis, iš nuostabos įsitempė. Po kelių se- 
kundžių viduje nuribėjo malonus šilumos pojūtis. Priešais save tiesda- 
ma kojas ji nurijo dar vieną gurkšnį ir gana greitai ištuštino visą stiklą. 

Ligi tol viskio gerti teko tik kartą, kai Romeo pavogė butelį iš par- 
duotuvės, bet šito skonis buvo kur kas geresnis, daug švelnesnis. 

Suzvimbė gelbėtojo mobilusis. Jis atsiliepė į skambutį, sykiu jai 
šliukštelėjo dar alkoholio ir ėmė kalbėtis verslo reikalais su žmogumi iš 
Amerikos. Akivaizdu, kad iš Jungtinių Valstijų, nes vyriškis pasiteiravo 
apie orą Niujorke. Jis ėmė dėl kažko tartis, iš visko sprendžiant, ketino. 
sudaryti svarbų sandėrį. Bet kai kada atsisukdavo ir nusišypsodavo, o 
Simona sulig kiekvienu viskio sriubsniu vis labiau juo pasitikėjo. 

Vairuotojas automobilį valdė tylėdamas. Jo plaukai buvo nurėžti 
iki perregimų pūkelių; artėjančių priešakinių žibintų šviesoje mergaitė 
nelauktai įžvelgė tatuiruotę — gyvatę su atsikišusiu dvišaku liežuviu, ta- 
rytum ketinančią pulti auką, išnyrančią iš po dešiniosios apykaklės da- 
lies, apsivijusią aplink sprandą, tarsi vinguriuojančią smakro link. Lauke 
šmėžavo Bukarešto žiburiai, į langus barbeno lietus. 

Simona niekada neskraidė lėktuvais, ir nūnai mintyse spėliojo, ar 
taip jaustųsi pakilusi į orą. Iš garsiakalbio, įmontuoto kažkur už pakau- 
šio, vilnijo melodijos garsai. Dainą traukė romus sodrus vyriškas balsas, 

tik neaišku, angliškai ar amerikietiškai. „Tu manyje“, tvirtino jis, tačiau 
mergaitė per menkai mokėjo anglų kalbą, kad galėtų išsiversti žodžius. 

Ji nukreipė akis pro langą mėgindama susiorientuoti aplinkoje. 
Mersedesas braukė palei milžinišką pastatą, kurio statybas, anot Romeo, 
palaimino buvęs prezidentas. Toji struktūra vadinama Liaudies rūmais, 
bet Simona niekuomet juose nesilankė, nes statinys priklausė kitokios 
rūšies žmonėms, kitokiam, nepasiekiamam ir nesuvokiamam pasauliui, 
lygiai taip pat kaip šie ratai, ant užpakalinės sėdynės įsitaisęs vyriškis ir 
muzika. 

Alkoholis pakėlė ūpą. Vis didesnį prielankumą ji jautė ir gelbėtojui 
su automobiliu, ir pačiam miestui, kurio gatvės slydo pro šalį, nors dar 
visai neseniai jomis maklinėjo sužvarbusi ir alkana. Galbūt, tik galbūt, 
nepažįstamasis padės pakeisti gyvenimą. 

Neilgai trukus mersedesas įsuko į anksčiau nematytą gatvę ir su- 
mažino greitį. Kai į šoną nuslinko priešais atsiradę automatiniai vartai, 
jie nuriedėjo pirmyn ir sustojo greta aukšto namo, kurio įėjimą apšvietė 
ryškūs prožektoriai. 

Vairuotojas atidarė Simonos dureles ir iš jos rankos paėmė tuščią 
stiklą. Įkaušusi mergaitė išsvirduliavo į gūsingą lietų. Laukan žengęs 
vyriškis apkabino ją per pečius ir švelniai paakstino lipti akmeniniais 
laipteliais, vedančiais link paradinių durų, kurias pravėrė uniformuota 
vidutinio amžiaus moteris, tikriausiai tarnaitė. 

Kitapus slenksčio juos pasitiko muziejams būdingas mastikos 
kvapas. 

— Čia Simona, — tarė nepažįstamasis. — Jai reikia maisto ir karš- 
tos vonios. 

Moteriškė maloniai nusišypsojo. 

— Eikš, — pakvietė viešnią. — Tu išalkusi? 

Mergaitė sulinksėjo galva. 

Jos nupėdino marmurinėmis grindimis ir iš prieškambario, pilno 
įspūdingų baldų, žavingų paveikslų bei skulptūrų, įžengė į erdvią šiuolai- 
kišką virtuvę. Simona priblokšta apsidairė. Į tokią didingą vietą užklydo 
pirmąsyk gyvenime. Kažką panašaus matė tiktai žurnalų nuotraukose ir 
per televizorių, žiūrėtą namuose, kuriuose kitados buvo apsistojusi. 

Moteris liepė sėstis prie stalo ir po kelių akimirkų pristatė lėkš- 
tę, sklidiną įstabiausio maisto, kokį jai teko regėti, indą, apkrautą kepta 

kiauliena, dešrelėmis, lašinukais, sūriu, marinuoto arbūzo skiltelėmis, 
pomidorais ir bulvėmis, atnešė krepšelį su didelėmis traškiomis bande- 
lėmis ir kokakolos stiklinę. 

Simona į burną kimšo valgį abiem rankomis ir kaip į įmanoma mit- 
riau, būgštaudama, kad gėrybes pašalins nuo stalo anksčiau negu ji pa- 
sisotins. Moteriškė viešnią stebėjo atsisėdusi priešais, pati nepratarė nė 
žodžio, tik kartais padrąsinamai kinktelėdavo smakru. 

— Tu gyveni gatvėje? — kažkuriuo momentu paklausė. 

Atsakydama mergaitė palinksėjo. 

— Ir kaip sekasi? 

Simona atsiliepė pilna burna: 

— Neblogai. Mes įsikūrę šiluminėje trasoje. 

— Bet maisto nepakanka? 

Ji pakratė galvą. 

— Kada paskutinį sykį maudeisi? 

Kramtydama storą spirgutį Simona gūžtelėjo pečiais. Kada mau- 
dėsi? Sunku pasakyti. Turbūt prieglaudoje. Prieš daugelį metų. Kai ne- 
spausdavo šaltis, ji apsiprausdavo vandeniu, kurio į butelius prisipildavo 
iš gatvės vamzdžių. 

— Tavęs laukia nuostabi vonia. 

Simonai baigus doroti patiekalus, moteris ant stalo nuleido dar vie- 
ną lėkštę, šįkart su gigantiška, dubens formos spurga, prislėgta vaniliniais 
tirpstančiais ledais. Mergaitė įniko ryti desertą nepaisydama greta padė- 
to šaukštelio. Draskė gardėsį pirštais, grūdosi į burną, vis greičiau ir grei- 
čiau, po to ranka susėmė ledų likučius ir ją nulaižė. Pilnutėlį pilvą ėmė 
mausti, nuo viskio sukosi galva. Skrandį nežymiai sutraukė blogulys. 

Moteriškė atsistojo nuo kėdės ir pamojo. Į treningą apsišluosčiusi 
delnus Simona nusekė įkandin, užkopė prašmatniu marmuriniu išsirie- 
tusiu laiptatakiu, nulingavo plačiu koridoriumi, kurio sienas vėlgi puošė 
dailūs paveikslai, įslinko į vonios kambarį ir sustingo kaip įkalta. Sekun- 
dę kitą žvalgėsi jausdama pagarbią, širdyje stiprėjančią baimę. 

Patalpa atrodė neapsakomai graži, iškilni... milžiniška. Tiesiog ne- 
įtikėtina, kad jai išpuolė proga čia patekti. 

Lubas dabino tapyti debesys ir angelai. Likusiame paviršiuje bliz- 
gėjo marmurinės juodos ir baltos plytelės, viduryje burbuliavo impo- 

zantiška, grindyse įtaisyta vonia, kurią supo ant cokolių užkeltos nuogų 
vyrų ir moterų statulos. 

— Kaip gražu, — išspaudė ji. 

Palydovė šyptelėjo. 

— Tau pasisekė, — tarė. — Ponas Lazarovičius yra geras žmogus. 
Ir mėgsta kitiems padėti. Jis labai geras. 

Moteris pagelbėjo jai išsivaduoti iš drabužių, nurengė iki paskuti- 
nio siūlelio. Tuomet suėmė už rankos, kad Simona neprarastų pusiaus- 
vyros lipdama į karštą — pasakiškai karštą, kone per karštą — vandenį, 
paskui, mergaitei nugrimzdus, palengva atlošė jos galvą, idant sušlaptų 
plaukai, ir juos įtrynė gardžiai kvepiančiu šampūnu. Galų gale išskalavo 
sruogas, vėl jas išmuilino ir dar kartą nuplovė putas. 

Simona mėgavosi vonia, žiopsojo į sparnuotas, lubose pavaizduo- 
tas esybes ir svarstė, kaip jaustųsi tapusi angelu, nuo maisto bei viskio 
atsipalaidavo ir apsnūdo, nors šleikštulys neatlėgo. Mažai trūko, kad 
būtų sumerkusi akis. Bet moteris, muilu perbraukusi kiekvieną kūno 
colį ir nuplovusi mergaitę vandeniu, galiausiai ją išlaipino, apgaubė bal- 
tu minkštu rankšluosčiu, rūpestingai nušluostė ir nuvedė į gretimą mie- 
gamąjį, kuris pribloškė dar labiau negu maudyklos kambarys. 

Centre stūksojo didžiulė lova su dviem baldakimo stulpeliais. Ant 
visų sienų kabėjo erotinės drobės paauksuotais rėmais. Ne vien atskirų 
žmonių, bet ir porų. Simona išvydo besimylinčius vyrą ir moterį. Dvi 
susipynusias, oraliniu seksu užsiimančias moteris. Tarpusavyje lytiš- 
kai santykiaujančius vyrus. Aukštus, lubas siekiančius langus pridengė 
klostėtos sodriaspalvės užuolaidos. Patalpoje stovėjo šezlongas ir kito- 
kie prabangūs baldai. 

— Miegamasis tau tinka? — į ją kreipėsi palydovė. 

Simona atsakė šypsniu ir linktelėjimu. 

Moteris nutraukė rankšluostį nuo išsimaudžiusios viešnios, kurios 
vokai dar labiau apsunko, paguldė ją į lovą, įsupo į baltus šilkinius ap- 
klotus. Ir pranyko kitapus tarpdurio. 

Išsitiesusi, panirusi į blausią dviejų masyvių stalinių lempų šviesą, 
mergaitė ėmė snūduriuoti. Po kelių minučių — ji nenutuokė, kiek tiks- 
liai laiko praėjo — atsidarė durys. Simona kaipmat atsimerkė. 

Per slenkstį žengė ją atsivežęs namų šeimininkas, ponas Lazarovi- 
čius. Ant nuogo kūno jis vilkėjo juodą šilkinį chalatą praskleistais skver- 

nais, tarp kurių buvo matyti ilgas, stačias penis, kyšantis iš po drūto 
pilvo. 

Artėdamas prie lovos vyriškis paklausė: 

— Kaip jautiesi, mano žavusis Gara de Nord angele? 

Svaigulio miglą persmelkė nerimo dūriai. 

— Puikiai, — sumurmėjo ji. — Labai jums ačiū už viską. Aš tokia 
nuvargusi. 

Standi varpa prisilietė prie kairiojo mergaitės skruosto. 

— - Čiulpk, — atšiauriu balsų įsakė ponas Lazarovičius. 
juodi ratilai, kaip rašalas juodi vyzdžiai spinduliavo grėsmę. 

— Čiulpk, — pakartojo namų šeimininkas. — Argi tu nesi man 
dėkinga? Nejau nenori parodyti savo dėkingumo? 

Vyriškis užsikorė ant lovos ir taip įsitaisė, kad sukietėjęs kotas ir 
sėklidės pakibo tiesiai virš jos veido. Baimės apimta Simona dešine ranka 
įsikibo į penį ir atsargiai jį palietė lūpomis. Organas atsidavė išsivadėju- 
sio prakaito prieskoniu. 

Skruostą ūmai nudegino smūgis. 

— Čiulpk, šliundra! 

Mergaitė apžiojo didesnę varpos dalį, lūpomis ėmė ja slankioti 
aukštyn žemyn. 

— Oi oi! Sušikta idiote, tau maga, kad išmalčiau dantis? 

Ji spoksojo išplėtusi akis, sparčiai blaivėdama. 

Ponas Lazarovičius nustūmė šalin Simonos smakrą, ištrūko iš jos 
burnos. 

— Dieve, kokia nedėkinga kekšė! 

Vyras taip nuožmiai trūktelėjo ją už pečių, kad privertė skausmo 
nutvilkytą vaiką surikti, tada apvertė ant pilvo, veidu įkniaubdamas į 
pagalvę, ir vieną akimirką Simona įtikėjo, kad namo savininkas ruošiasi 
ją uždusinti. 

Staiga mergaitė pajuto, kaip jis tyrinėja makštį, ir vos neapsivėmė. 
Vargais negalais sulaikė gerkle kylančią tulžį. Svetimi pirštai nuo vagi- 
nos persikraustė prie analinės angos. Dar po kelių sekundžių į šią pa- 
bandė įsibrauti penis. 

Ji ėmė spiegti iš skausmo, nes namų šeimininkas galop įsiskverbė 
vidun. Suskato veržtis giliau. Ir giliau. 

— Ne! Gogai! — klykė Simona kone springdama tulžimi. 

Vis giliau. 

Ją tarsi draskė perpus. 

Ir giliau. 

Mėgindama išsivaduoti auka desperatiškai purtė galvą ir kratėsi 
visu kūnu. Prievartautojas griebė už drėgnų plaukų kuokšto ir su tokia 
jėga ėmė talžyti jos veidą per pagalvę, kad mergaitė vos pajėgė prakvė- 
puoti. Jo kotas vėl įniko spraustis giliau. Vis giliau. 

Ji inkštė. Raudojo. Šaukė: „Gogai, Gogai, Gogai!“ Kovojo. Grūmėsi 
su skausmu. Mėgino į plaučius įtraukti oro. 

— Aš tave užkrušiu, nedėkinga šliundra, — į ausį sukuždėjo ponas 
Lazarovičius. 

Simona pasuko veidą į šoną, godžiai įkvėpė liedama ašaras, kurias 
išspaudė agoniška kančia. 

— Užkrušiu tave, kekše, — tebešnypštė jis. 

Penis nesiliovė standėjęs. Iš plėšęs ją pusiau. 

— Užkrušiu, užkrušiu, užkrušiu, kale! — į skruostą tėškės kumš- 
tis. — Užkrušiu tave, nedėkinga padugne! 

Vyriškis įgrūdo varpą dar giliau. 

Ji vėl pratrūko kliegti, ir smurtautojas įplojo Simonos veidą į pagal- 
vę, užkimšdamas kvėpavimo takus. Mergaitė muistėsi ir stengėsi pakelti 
galvą, bet nesugebėjo pasipriešinti spaudimui. Pajudėti iš vietos nesise- 
kė, nes kūnas buvo prikaustytas prie lovos, ir jį tarsi skrodė smaigas. Ją 
sukratė priešmirtinės dusulio konvulsijos, krūtinę svilino tokie diegliai, 
kad Simona neabejojo tuojau prarasianti sąmonę. Ponas Lazarovičius 
netikėtai trūktelėjo už plaukų, įsisiurbė aukai į lūpas, o mergaitė spring- 
dama įtraukė orą, jo plaučiuose susikaupusį orą. 

— Pasakyk, kad tau patiko, — staiga atsiplėšęs liepė jis. — Pasakyk, 
kad esi man dėkinga. — Galva įsispaudė į jos veidą ir pridūrė: — Esi 
man dėkinga, nes tave išgelbėjau. Sakyk. Sakyk, kad esi dėkinga. Sakyk 
ačiū. 

— Aš jūsų nekenčiu! — sušvokštė Simona. 

Namų šeimininkas nykščiu dūrė jai į skruostą. Ir kumščiu smogė į 
akį. Po pauzės abiem rankomis nuožmiai įsikibo į plaukus, lyg panūdęs 
juos nudrėksti nuo viršugalvio. Tebegniauždamas sruogas ponas Laza- 
rovičius išliejo sėklą vidun. Mergaitė apsivėmė. 

Vėliau, nors neaišku kada, nes ji prarado laiko pojūtį, Simona grįžo 
į didįjį juodąjį automobilį. Iš garsiakalbio sklido ta pati muzika, ir be- 
reikšmius dainos žodžius traukė tas pats sodrus balsas: „Tu manyje.“ 

Palei langą slinko ta pati Bukarešto naktis. Maudė visą kūną. Siau- 
bingai. Veidas turbūt išpurtęs. Galvą skėlė. Į Gara de Nord stotį Simona 
atėjo apskretusi. Dabar išoriškai buvo švari, bet viduje jautėsi purvina. 
Suteršta. 

Akys baudėsi patvinti ašaromis, bet pravirkti trukdė nepakeliamas 
skausmas. Ir ji nenorėjo provokuoti gyvatę išsitatuiravusio vyriškio, ku- 
ris vairavo tylėdamas, bet vis šnairavo į veidrodėlį ir šlykščiai, gašliai 
viepėsi. 

Simona tetroško grįžti namo. Namo. Namo pas Romeo, šunį, spie- 
giantį kūdikį. Pas žmones, kurie ja rūpinosi. Pas savo šeimą. 

Jis sustabdė automobilį. Gatvėje viešpatavo tamsa, ir mergaitė ne- 
numanė, kur esanti. Vairuotojas atidarė užpakalines dureles ir smuko 
atgal į mersedesą. Prisėdo šalia. Atkišo banknotus. 

— Čia geri pinigai, — paskelbė išsišiepęs. Įgrūdo kupiūras jai į sau- 
ją ir atsisegė kelnių užtrauktuką. 

Porą sekundžių ji spitrijosi į vyrą stebėdama, kaip tas laukan krapš- 
to kietėjantį penį. Paskui dėbtelėjo į puolančios, iš po apykaklės išnyran- 
čios gyvatės tatuiruotę. 

— Čia geri pinigai, — pakartojo jis, griebė mergaitę už plaukų kaip 
ponas Lazarovičius ir pritraukė veidą prie standaus koto. 

Simona apžiojo varpos galvutę ir kaip įmanoma stipriau sukando 
dantis, kurių nepraskyrė, kol burnoje pajuto kraujo prieskonį, o nuo vai- 
ruotojo riksmo ėmė spengti ausyse. Tada apčiuopomis susirado ranke- 
nėlę, nuleido ją, iš visų jėgų pastūmė dureles ir išvirtusi iš salono nukūrė 
į nakties tamsą. Skuodė nesustodama, sutrikusi ir praradusi orientaciją, 
lėkė begaliniu aptemusių gatvelių ir uždarytų parduotuvių labirintu, ži- 
nojo, kad jeigu nesiliaus bėgti, nesiliaus bėgti, nesiliaus bėgti, atsidurs 
pažįstamoje vietoje ir sugrįš į požeminį savo būstą. 

Užvaldyta akinančios panikos, Simona nematė juodojo automobi- 
lio, kuris šiek tiek blaškėsi kelyje, tačiau burzgė iš paskos, nuo jos nuto- 
lęs saugiu atstumu. 

Linė keletą minučių sukinėjosi klaidžiose Pietų Londono Karališ- 
kosios ligoninės valdose, kol pagaliau dirgliai numygo stabdį priešais 
taką, vedantį Skubiosios pagalbos skyriaus link, nes toliau važiuoti ne- 
leido metalinė užkarda. Laikrodis rodė po pusės devintos vakaro. 

— Jėzau! — pyktelėjo ji. — Kaip, po velnių, čia rasti kelią? 

Taip atsitikdavo nuolat; jos amžinai pasiklysdavo ligoninės teri- 
torijoje. Dėl nesibaigiančių statybų kepenų skyrius vis keldavosi į kitą 
pastatą — bent toks įspūdis susidarė Linei. Paskutinį kartą šioje gydymo 
įstaigoje teko lankytis prieš dvejus metus, ir nuo tada, regis, pasikeitė net 
vietinio eismo sistema. 

Suirzusi ji apžvelgė pežo supančius statinius. Aukštus monolitus, 
įvairių architektūros stilių kratinį. Greta automobilio pamatė raudona, 
geltona ir šviesiai žalia spalva nudažytas iškabas, bet turėjo įtempti akis, 
kad sugebėtų jas perskaityti gatvės žibinto šviesoje. Nė vienoje neaptiko 
ieškomo priestato pavadinimo. Roslino flygelio, į kurį, kaip ją informa- 
vo, galima patekti iš Banermano flygelio. 

— Matyt, esame ne ten, kur derėjo atvažiuoti, — tarė Keitlina įbe- 
dusi žvilgsnį į telefone rašomą žinutę. 

— Išties taip manai? — nors Linės balsas skambėjo maloniai, ji pati 
taip nesijautė. 

— Aha. Juk suprastume, jeigu nusigautume į reikiamą vietą, ar 
ne? — duktė maigė klavišiukus pašėlusiai susikaupusi. 

Nors motiną slėgė nuovargis, baimė ir nusivylimas, keista Keitli- 
nos logika privertė ją nusišypsoti. 

— Taip, tu teisi. 

— Kaip visada. Kitąsyk kreipkis į mane, Aš, žinai, esu lyg kokia 
orakulė. 

— Gal orakulė patartų, kur link sukti? 

— Iš pradžių įjunk atbulinę pavarą. 

Linė kiek pavažiavo atgal ir stabtelėjo šalia kitų iškabų. Hopgud fly- 
gelis, perskaitė ji. Auksinio jubiliejaus flygelis. Pagrindinis ligoninės įėji- 
mas. „Variety“ vaikų ambulatorinis gydymas. 

— Velniai rautų, kur dingo Banermanas? 

Dukra pakėlė akis nuo mobiliojo ekrano. 

— Atvėsk, moteriške. Čia kaip televizijos viktorina, supranti? 

— Aš nepakenčiu, kai taip šneki! 

— Kai sakau „televizijos viktorina“? — paerzino Keitlina. 

— Ne. „Atvėsk, moteriške.“ Tavo žodžiai skamba nemaloniai. 

— Nes tu žiauriai įsitempusi. Ir keli man stresą. 

Linė dirstelėjo sau per petį ir vėl nuvairavo automobilį atbulą. 

— Gyvenimas yra žaidimas, — pridūrė Keitlina. 

— Žaidimas? Ką čia kalbi? 

— Laimi — išsaugai gyvybę, praloši — miršti. 

Motina netikėtai sustabdė pežo ir atsigręžė į dukterį. 

— Brangute, tu tikrai taip galvoji? 

— Aha! Šitame komplekse paslėptos naujos mano kepenys. Jas 
būtina surasti. Jeigu aptiksiu laiku, išgyvensiu. Jei ne... vadinasi, man 
klaikiai nepasisekė. 

Linė prajuko. Apkabino Keitlinos pečius, prisitraukė arčiau, pabu- 
čiavo galvą, įkvėpdama jos šampūno ir želė aromatus. 

— Dieve, mieloji, kaip aš tave myliu. 

Dukra gūžtelėjo pečiais ir apsimestinai rimtai pareiškė: 

— Aba, aš nusipelnau meilės. 

— Kai kada! — atkirto motina. — Tiktai kai kada! 

Keitlina palinksėjo, veido išraiška bylodama, kad susitaiko su liki- 
mu, ir mobiliajame vėl įniko rašyti žinutes. 

Atbuline eiga išbildėjusi į Kristal Hilą, Linė nuvairavo pežo pir- 
įvažiavimą. Ji pasuko kairėn, už būrelio geltonų greitosios pagalbos au- 
tomobilių, kurie rikiavosi priešais stiklinį išgaubtą keistai šiuolaikiško 
korpuso fasadą, spustelėjo stabdį. Galiausiai, kai į akiratį papuolė Ba- 
nermano flygelio ženklas, įriedėjo į stovėjimo aikštelę, plytinčią dešinėje 
pusėje, greta karalienės Viktorijos laikų iš pažiūros ką tik kosmetiškai 
suremontuoto statinio. 

Dar po dviejų minučių, nešina dukters kelionmaišiu, Linė praėjo 
pro vyriškį, kuris kiurksojo prie žibintais nutviekstos skulptūros įsitaisęs 
ant suoliuko, ant ligoninės pižamos užsimetęs paltą, ir pūtė cigaretės 
dūmą, paskui pro kolonomis apsuptas paradines duris įžengė į Baner- 
mano flygelį. Apsirengusi žalsvai gelsva palaidine su gobtuvu, užsitem- 

pusi skylėtus džinsus nudilusia sėdimąja, apsiavusi nesuvarstytus spor- 
"tukus, Keitlina kėblino pavymui. 

Priešakyje, už dviejų vertikalių organinio stiklo iškabų su užrašu 
PIETŲ LONDONO KARALIŠKOJI LIGONINĖ, stiebėsi virtinė baltų, korido- 
riuje stūksančių kolonų. Dešinėje, prie informacijos stalo, telefonu kal- 
bėjo įspūdingai apkūni juodaodė. Laukdama, kol ji baigs šnekėti, Linė 
pasidairė aplinkui. 

Koridoriaus link kojas nuvilko į šlepetes įsispyręs sutrikęs žilaplau- 
kis vyriškis, kuris rankose laikė raudoną krepšį ir juodą rankinę. Jai iš 
kairės laukiamajame sėdėjo grupelė žmonių. Karšinčius motorizuotame 
invalido vežimėlyje. Kitas senukas apskrita kepuraite ir šiltu treningu, 
sudribęs ant žalios kėdutės, priešais save gniaužė medinę lazdelę. Džin- 
sus mūvintis, pilką bluzoną su gobtuvu apsivilkęs vaikinas per „iPod“ 
grotuvą klausėsi muzikos. Jaunas vyriškis trumparankoviais mėlynais 
marškinėliais, džinsais ir sportbačiais, iš veido išraiškos susisielojęs 
— palinkęs pirmyn, tarp šlaunų spaudė rankas, tartum lūkuriuodamas 
kokio žmogaus arba tiesiog kažko. 

Patalpoje tvyrojo slogios, bežadės nevilties sklidina vėlyvo vaka- 
ro atmosfera. Tolėliau ji pastebėjo saldumynais ir gėlėmis prekiaujančią 
krautuvėlę. Pro parduotuvės duris išėjo senutė melsvai dažytais plau- 
kais, nailoniniu sportinio stiliaus kostiumu. Ji nuo šokolado plytelės 
plėšė popierėlį. 

Prie informacijos stalo įsitaisiusi juodaodė nuleido telefono ragelį 
ir maloniai pasiteiravo: 

— Kuo galėčiau jums padėti? 

— Roslino flygelyje mūsų laukia Širlė Linsel. 

— Jūsų vardai... 

— Keitlina Beket, — atsakė Linė. — Ir jos mama. 

— Aš perduosiu žinią. Liftu pakilkite į ketvirtą aukštą. Ten jus pa- 
sitiks. — Moteris dūrė pirštu į koridorių. 

Motina su dukra nužingsniavo palei krautuvėlę ir ženklus su už- 
rašais UŽGESINKITE NUORŪKAS, DIDŽIOSIOS BRITANIJOS GYDYMO ĮS- 
TAIGOSE DRAUDŽIAMA RŪKYTI, SAUGOKITĖS INFEKCIJŲ, pro pailsusius, 
sumišusius, priešinga linkme siūbuojančius žmones. Linę visada šiur- 
pino čionykštė aplinka, ji nuolat prisimindavo Šorehame veikiančią 
Sautlandso ligoninę, kur begalę sykių lankė insulto pakirstą tėvą. Pakili 

nuotaika nevyraudavo nė vienoje ligoninėje, išskyrus gimdymo namus. 
Čia atvykdavai, kai tave arba tavo mylimuosius užklupdavo bėdos. 

Koridoriaus gale, šalia plieninių lifto durų, mirguliavo šviesa, Li- 
nės nuomone, labiau pritinkanti diskotekoms arba filmavimo aikštelei, 
kurioje statomas fantastinis filmas. 

Sustojusi paauglė atitraukė akis nuo mobiliojo ekrano. 

— Jėga, — tarė pritariamai sukinkavusi galva. Staiga jai kvapą už- 
ėmė dirglaus jaudulio pliūpsnis. — Ei! — sušuko atgavusi žadą. — Ma, 
žinai, ką? Tai užuomina! 

— Užuomina? — pasitikslino Linė. 

Keitlina linktelėjo. 

. — Supranti, kaip frazė „Į kelionę“ iš „Žvaigždžių kelio“ — Ji pa- 
slaptingai išsišiepė. — Tokia lempą užžiebė dėl mūsų. 

Linė pašaipiai klausiamai žvilgtelėjo į dukrą. 

— Aha. Bet kodėl? 

— Išsiaiškinsime ketvirtame aukšte. Ten bus kita užuomina! 

Joms lėtai kylant liftu, motina pasidžiaugė, kad Keitlina atkuto. Ją 
amžinai kamuodavo nuotaikų kaita, kuri dėl ligos pastaruoju metu itin 
sustiprėjo. Laimė, kol kas ji nusiteikusi pozityviai. 

Kai atsidarė durys ir Linė su dukra išniro iš kabinos, su abiem pa- 
sisveikino ketvirtą dešimtį įpusėjusi rausvaskruostė tipiška anglų gra- 
žuolė ilgais rudais, bruožus įrėminusiais plaukais, baltais marškinėliais, 
rožine trikotažine palaidinuke ir juodomis kelnėmis. Iš pradžių ji šiltai 
nusišypsojo Keitlinai, o paskui nekeisdama veido išraiškos atsigręžė į 
motiną, galop vėl pasisuko į merginą. Kairiojoje moteriškės akyje Linė 
pastebėjo smulkutę įtrūkusią kraujagyslę. 

— Keitlina? Labas, aš esu Širlė, taviškė transplantacijos koordina- 
torė. Prižiūrėsiu tave, kol čia viešėsi. 

Paauglė tylėdama ramiai ją nužvelgė, vėl įsmeigė akis į telefoną ir 
kaip paprastai įsigilino į žinučių rašymą. 

— Jūs Širlė Linsel? — pasiteiravo Linė. 

— Taip. O jūs Keitlinos mama Linė? 

Motina šyptelėjo. 

— Malonu su jumis susipažinti. 

— Nuvesiu jus į palatą. Artimiausioms kelioms dienoms tau, Keit- 
lina, skyrėme mielą vienvietį kambarį. Ir pasirūpinome, kad jūs, ponia 

Beket, netoliese galėtumėte nakvoti. — Kreipdamasi į jas abi, Širlė pri- 
dūrė: — Esu čia tam, kad atsakyčiau į bet kokius jūsų klausimus, todėl 
nesidrovėkite ir domėkitės viskuo, ką pageidaujate sužinoti. 

— Ar aš mirsiu? — išsižiojo Keitlina tebespoksodama į mobiliojo 
ekraną. 

— Ne, aišku, ne, brangioji! — užtikrino Linė. 

— Klausiau ne tavęs, o Širlės, — atšovė duktė. 

Trumpam pakibo nejauki tyla. 

— Keitlina, kas tave verčia taip manyti? — galų gale prabilo perso- 
dinimo operacijos koordinatorė. 

— Aš būčiau sumauta mulkė, jeigu apie tai nė nepagalvočiau, ar ne? 


22 


Rojus Greisas važiavo paskui užpakalinius gerokai nutolusio juo- 
do „Audi TT“ žibintus ir matė, kad jųdviejų ratus skiriantis atstumas 
nenumaldomai didėja. Kleo nepajėgė įsisąmoninti, kam reikalingi grei- 
čio apribojimai. Ir nesuvokė šviesoforų reikšmės, sprendžiant iš to, kaip 
„Audi“ artėjo prie Sekvilio ir Nevilio kelių sankirtos. 

Šūdas. Jį pervėrė baimės dūris. 

Blykstelėjo geltona šviesa. Tačiau raudonieji stabdžių žibintai ne- 
įsijungė. 

Greiso širdis baudėsi iššokti pro gerklę. Vienas iš rimčiausių trau- 
mų sukeldavo avarijos, per kurias automobilio šoną taranuodavo švie- 
soforo nepaistantis greičio mėgėjas. O dabar jo link dūmė ne vien Kleo, 
bet ir jųdviejų vaikas. 

Užsižiebė raudonas signalas. Dar po dviejų sekundžių į sankryžą 
įlėkė „Audi“. Dėl jos persigandęs Rojus tvirtai suspaudė vairą. 

Ji sėkmingai kirto kryžkelę ir nurūko Senuoju Šorehamo keliu, 
traukdama kairėje išplitusio Houvo parko link. 

Detektyvas sustabdė „Ford Focus“ universalą prie šviesoforo 
jausdamas, kaip krūtinėje įnirtingai daužosi širdis, apimtas pagundos 
skambtelėti Kleo ir paprašyti sulėtinti tempą, bet žinojo, kad stengtis ne- 
verta, nes ji taip lakiodavo visuomet. Per penkis artimų santykių mėne- 
sius suprato, kad mylima moteris prasčiau valdo automobilį nei jo drau- 

gas ir kolega Glenas Brensonas, kuris, neseniai įveikęs aukštesnio lygio 
greitaeigio važiavimo egzaminą, kiekviena pasitaikiusia proga mėgdavo 
Rojui pademonstruoti savo vairuotojo įgūdžius — tiksliau, jų stygių. 

Kodėl sėdusi prie vairo Kleo tapdavo vėjavaike, nors bet kokioje 
kitoje veikloje buvo skrupulingai kruopšti? Jo manymu, kiekvienas, dir- 
bantis morge ir beveik kas dieną regintis sumaitotus, keliuose žuvusių 
žmonių lavonus, pats turėtų vairuoti itin atsargiai. Vis dėlto daktaras 
Čerčmenas, vienas iš patologų konsultantų, priskirtas Braitonui ir Hou- 
vui, neseniai perkeltas į šiaurę, savaitgaliais dalyvaudavo automobilių 
lenktynėse. Galbūt, mąstė Greisas, dirbdamas taip arti mirties nejučia 
panūsti mesti jai iššūkį? 

Užsidegė žalia šviesa. Įsitikinęs, kad niekas nebando atlikti Kleo 
manevro ir prašvilpti pro šalį, jis pervažiavo sankryžą ir paspaudė ak- 
celeratorių, podraug sau primindamas, kad kitame kelio ruože veikia 
du greičio matuokliai. Nutrūktgalvė griežtai neigė lakstanti per sparčiai, 
tarytum nebūtų sugebėjusi įžiūrėti savo spidometro. Ir tai jį gąsdino. 
Greisas ją mylėjo iš visos širdies — šįvakar labiau nei kada nors anks- 
čiau, — ir nepakėlė minties, kad Kleo galėtų kas nors atsitikti. 

Nuo Sendės dingimo praėjo veik dešimtmetis, per kurį jis nepajėgė 
užmegzti artimų santykių su kitomis moterimis. O paskui atsirado Kleo. 
Per tuos metus nepaliaudamas ieškojo žmonos, laukdavo naujienų, vil- 
davosi išgirsti jos skambutį arba žingsnius, artėjančius prie namo durų. 
Bet aplinkybės ėmė keistis. Greisas mylėjo Kleo ne mažiau, gal netgi 
karščiau negu Sendę, ir net jeigu toji netikėtai pasirodytų — net jei pa- 
teiktų įtikinamus paaiškinimus, kodėl buvo prapuolusi, — vargu ar jis 
paliktų Kleo. 

O kur dar šiandieninė neįtikėtina naujiena. Ji nėščia! Jau šešias sa- 
vaites. Galutinai tuo įsitikino šįryt, kaip sakė. Savyje nešiojo jo vaiką. Jų 
vaiką. 

Argi ne ironiška, pagalvojo Greisas, kad per bendrą santuokinį gy- 
venimą, prieš išgaruodama be pėdsakų, Sendė niekaip neįstengė pastoti. 
Pirmuosius keletą metų jie dėl to nesijaudino, nusprendę vaikais apsi- 
rūpinti vėliau. Bet kai ėmėsi darbo, nieko neišdegė. Paskutiniais metais, 
prieš jai pranykstant, jiedu pasitikrino dėl vaisingumo. Problemos kilo 
dėl Sendės, dėl biocheminių, su gleivių klampumu kiaušintakiuose susi- 

jusių faktorių, kuriuos specialistas aiškino su visomis smulkmenomis, 0 
Rojus kaip įmanydamas stengėsi suprasti. 

Daktaras jai prirašė gerti atitinkamus vaistus, bet užsiminė, esą eg- 
zistuoja tiktai penkiasdešimties procentų tikimybė, kad jie suveiks, to- 
dėl Sendė jautėsi prislėgta ir nevisavertė. Jai patikdavo vadovauti. Matyt, 
todėl žmona irgi mėgdavo važinėti sparčiai — mėgdavo užvaldyti kelią. 
Būtent ji, dzenbudizmo paveikta, namuose sukūrė minimalistinio sti- 
liaus interjerą ir suprojektavo sodelį. Jeigu jiedu susiruošdavo kur nors 
išvykti, pati tvarkydavo organizacinius reikalas. Kartais Greisas pasvars- 
tydavo, ar tik nevaisingumas nesukėlė rimtos depresijos, kuri prasprūdo 
jam pro akis. Gal kaip tik šioji ir tapo Sendės dingimo priežastimi? 

Kiek daug neatsakytų klausimų. 

Nūnai gyvenimo tuštuma užsipildė. Artimi santykiai su Kleo žadi- 
no džiaugsmo pojūtį, kokio jis nemanė vėl patirsiąs. Ir dar ta nepapras- 
ta, pasakiška Žinia! 

Greisas pamatė jos automobilį, šįsyk dėl greičio matuoklio stabte- 
lėjusį prie šviesoforo, už kurio driekėsi Širlės alėja. 

Meldžiu, brangioji, neskubėk. Neužsimušk avarijoje, ir ypač dabar, 
kai aš tave suradau. Kai mūsų gyvenimas tik prasideda. 

Kai tavyje užsimezgė nauja gyvybė. 

Ties dar vienu greičio matuokliu nutvisko raudonieji „Audi TT“ 
žibintai, ir galų gale prie kito šviesoforo Greisas ją prisivijo. Nusekė pa- 
vymui į Daiko kelią ir įsuko į Seven Dajelso rajono žiedą. Buvo trečia- 
dienis, po pusės vienuoliktos vakaro, bet šioje tankiai gyvenamoje teri- 
torijoje gatvėmis tebezujo nemažai žmonių. 

Jis instinktyviai patyrinėjo veidus, ir bemat išvydo pažįstamą 
— apskurusį smulkų narkotikų prekeivį ir policijos informatorių Mail- 
są Penį, kuris kėblino nulenkęs galvą, įsikandęs cigaretę. Vangi eisena 
liudijo, kad šiandieną vyrukui nepavyks įsigyti arba parduoti kvaišalų, 
nors Greiso jo veikla nedomino. Kol Penis nieko neišprievartavo ir ne- 
nužudė, juo turėjo rūpintis kitas policijos skyrius. 

Vyresnysis detektyvas, nusekęs paskui Kleo, pralėkė pro geležinke- 
lio stotį ir nėrė į siauras Šiaurinio Lauko gatveles, kur įniko sukiotis tarp 
sublokuotų namų, vietinių krautuvėlių, kavinių, restoranų, antikvariatų, 
kol netoli savo namų ji rado laisvą vietiniams gyventojams skirtą stovė- 
jimo vietą. Iš akių nepamesdamas „Audi“, Greisas sustabdė automobilį 

ant geltonos linijos, išlipo laukan ir budriai pasidairė įtartinų šešėlių, nes 
noras apsaugoti Kleo nuo nemalonumų dvigubai sustiprėjo. 

Jiedu prisiartino prie vartų į gyvenamąjį, iš sandėlio perdarytą pas- 
tatą, kuriame ji buvo įsikūrusi, ir, Kleo spusčiojant telefonspynės mygtu- 
kus, Greisas ją apkabino. 

Ant suknelės mylimoji vilkėjo juodą apsiaustą su gobtuvu, ir vy- 
resnysis detektyvas, įspraudęs ranką tarp skvernų, priglaudė delną prie 
jos pilvo. 

— Nuostabu, — ištarė. 

Į Greisą ji įbedė išplėstas patiklias akis. 

— "Tu tikrai džiaugiesi? 

Jis ištraukė pirštus iš po apsiausto ir abiem delnais suėmė Kleo veidą. 

— Visa širdimi. Ir ne šiaip džiaugiuosi. Aš neapsakomai laimingas. 
Bet... nemoku nupasakoti, kaip jaučiuosi. Tai vienas iš Žavingiausių da- 
lykų. Manau, tu būsi puiki motina. Fantastiška. 

— Otubūsi puikus tėvas. 

Jiedu pasibučiavo. Kadangi jau buvo vėlu ir tamsu, Greisas vėl ap- 
sižvalgė, akimis varstydamas šešėlius. 

— Tik viena smulkmena, — pasakė. 

— Kokia? 

— Kalbu apie tavo vairavimą. Luisas Hamiltonas tave negyvai už- 
graužtų! 

— Keista girdėti pastabas iš žmogaus, kuris pasirūpino, kad jo au- 
tomobilis nušvilptų nuo Byči Hedo kyšulio. 

— Na, tam turėjau savų motyvų. Dalyvavau gaudynėse. O tu be. 
jokios priežasties spaudei iki aštuoniasdešimties mylių per valandą ten, 
kur greitis ribojamas iki keturiasdešimties, ir sankryžoje pralėkei pro 
raudoną šviesoforą. 

— Ir ką? Išrašyk man baudą! 

Jie padėbsojo vienas kitam į akis. 

— Retsykiais tu būni tikra bjaurybė, — plačiai nusišypsojo Rojus. 

— O tu — pedantiškas slunkius! 

— Aš tave myliu. 

— Iš tiesų, Greisai? 

— Taip. Dievinu ir myliu. 

— Kaip stipriai? 

Jis išsišiepė, prispaudė Kleo prie savęs ir sukuždėjo į ausį: 

— Aš tau parodysiu, kai įeisim vidun ir tu nusimesi visus drabužius. 

— Šįvakar geresnio pasiūlymo nesu girdėjusi, — pašnibždomis 
atsiliepė ji ir suspaudė telefonspynės mygtukus. Spragtelėjus užraktui, 
pastūmė vartus. 

Pajudėję akmenimis grįstu kiemu abu nusigavo iki laukujų jos būs- 
to durų. Kleo atrakino spyną ir žengusi per slenkstį atsidūrė katastrofiš- 
kai nusiaubtuose savo namuose. 

Iš viso šio chaoso išniro juodas tornadas, tėškėsi Kleo į krūtinę ir 
vos neišvertė jos iš kojų. 

— Sėdėt! — užrėkė ji. — Hamfri, sėdėt! 

Nespėjus Greisui pasiruošti smūgiui, šuo galva kirto jam į tarpkojį. 

Vyresnysis detektyvas susvyravo atbulas, pritrūkęs oro. 

— HAMEFRI! — ant labradoro ir borderkolio mišrūno užrėkė Kleo. 

Hamfris smuko atgal į nuniokotą patalpą ir grįžo nasruose sukan- 
dęs rožinę sumazgytą virvę. 

Atgavęs kvapą, krūpčiodamas nuo slėpsnas raižančių dieglių, Grei- 
sas nužvelgė atviro išplanavimo, įprastomis aplinkybėmis idealiai tvar- 
kinga kambarį. Augalų vazonai riogsojo parversti. Nuo dviejų raudonų 
sofų šuo nutrenkė pagalves ir keletą pradrėskė, išblizgintas ąžuolines 
grindis nudrabstydamas kamšalu ir plunksnomis. Ant šonų gulėjo ap- 
kramtytos žvakės. Visur bolavo išsklaidyti laikraščio puslapiai, nuo Su- 
ssex Life žurnalo buvo perpus nuplėštas priekinis viršelis. 

— BLOGAS BERNIUKAS! — ėmė bartis Kleo. — BLOGAS, BLOGAS, 
BLOGAS! 

Šuo vikstelėjo uodega. 

— TU LABAI MANE NUVYLEI. AŠ SIAUBINGAI PYKSTU. SUPRANTI? 

Hamfris vėl suvizgino uodega. Staiga antrąkart šoko ant šeimininkės. 

Ji įsistvėrė į šuns snukį, priklupo ir užbliovė: 

— BLOGAS BERNIUKAS! 

Greisas prajuko. Tiesiog nesusivaldė. 

— Nair šūdas! — Kleo palingavo galva. — BLOGAS BERNIUKAS! 

Išsivadavęs iš jos rankų, Hamfris vėl puolė ant Greiso. Šįsyk vyres- 
nysis detektyvas laiku sureagavo ir griebė jį už letenų. 

— Man nepatinka, kaip tu elgiesi! 

Bet uodega viksnojantis šuo atrodė velniškai patenkintas savimi. 

— Nair šūdas! — pakartojo Kleo. — Sutvarkysiu kambarį vėliau. 
Viskio? 

— Neblogas pasiūlymas. 

Greisas nustūmė Hamfrį šalin. Tačiau tas Kesiikaikė — buvo pasi- 
rengęs mirtinai užlaižyti žmogų. 

Šeimininkė suėmė jį už pakarpos ir nuvilko į užpakalinį kiemelį. 
Kai užtrenkė duris, jiedu nuėjo į virtuvę. Iš lauko atsklido Hamfrio stau- 
gimas. 

— Jiems reikia mankštintis po dvi valandas per dieną, — tarė ji. — 
Bet tiktai nuo vienerių metų. Jaunesni gali pakenkti savo klubams. 

— Ir tavo baldams. 

— Labai juokinga. — Iš automato, įrengto šaldytuvo durelėse, Kleo 
iškratė ledo kubelių ir juos sumetė į du stiklus — vieną per kelis pirštus 
pripildė „Gleffidich“ viskio, į kitą šliūkštelėjo gazuoto vandens. — Man 
turbūt nederėtų svaigintis, — pridūrė. — Kokia aš doruolė, ar ne? 

Apimtas stipraus poreikio užsirūkyti, Greisas panaršė kišenes, bet 
staiga prisiminė sąmoningai nepasiėmęs cigarečių. 

— Esu tikras, kad kūdikis neprieštaraus dėl lašelio. Tegu jis arba ji 
nuo mažens įpranta prie stipresnių gėrimų! 

Kleo padavė stiklą. 

— Dzingu lingu, — tarė. 

Greisas kilstelėjo savo porciją. 

— Šmakšt.... 

— ... ir dingo, — užbaigė ji. 

Vyresnysis detektyvas susivertė alkoholį į gerklę. Ir jiedu įsižiūrėjo 
kits į kitą. Lauke tebestūgavo Hamfris. Jis arba ji. Iki šiol Greisas apie tai 
negalvojo. Įdomu, gims berniukas ar mergaitė? Tiesą sakant, koks skir- 
tumas. Savo vaiką jis dievins. Kleo neabejotinai bus šauni motina. Bet 
ar jam lemta tapti geru tėvu? Akimis pasekęs mylimosios žvilgsnį, kuris 
nukrypo į netvarką, Greisas paklausė: 

— Nori, kad padėčiau apsikuopti? 

— Ne. — Kleo lėtai ir gašliai įsisiurbė jam į lūpas. — Man velniškai 
reikia orgazmo. Pajėgsi jį suteikti? 

— Tiktai vieną? Juokų darbas. 

— Bjaurybė. 

Vladas Kosmesku kramtė gumą stebėdamas, kaip dramblio kaulo 
rutuliukas strakčioja per griovelius. Iš pradžių jis barkšėjo, paskui, lėtė- 
jant rato sūkiams, ėmė taukšėti ir galiausiai nutyko suakmenėjęs. 

24. Juodas. 

Jis pasitaisė aviatoriaus akinius, šiuos stumtelėjęs ant viršunosės, su 
pasitenkinimu nužvelgė savuosius penkių svarų vertės žetonus, apžer- 
gusius 23 ir 24 liniją, žvilgsniu palydėjo krupjė, kuris nuo kitų numerių 
ir derinių susišlavė pralaimėjusiųjų pinigus, įskaitant ir Vlado Kosmes- 
ku. Atitraukęs rankogalį, užmetė akį į laikrodį ir pamatė, kad jau dešimt 
minučių po dvyliktos. Kol kas reikalai klostėsi prastai; jis spėjo prakišti 
tūkstantį aštuonis šimtus svarų ir artėjo prie savo nusistatytos naktinių 
išlaidų ribos. Bet galbūt sėkmė vėl ėmė šypsotis, nes, naudojant Eilės 5/8 
strategiją, pavyko laimėti du kartus iš eilės. 

Pusę išloštos sumos 'Kosmesku sukrovė greta likusiųjų žetonų ir 
drauge su aplinkiniais žaidėjais — azartiška kine, nesitraukiančia nuo 
stalo nuo tada, kai jis čia pasirodė, ir keliais kitais, neseniai atvykusiais, 
— suskato dėlioti pinigus ant stalo. Kai ratas ėmė suktis ir krupjė pranešė: 
„Statymai nebepriimami“, žetonai jau dengė beveik kiekvieną skaičių. 

Kosmesku visada kliovėsi tomis pačiomis dviem sistemomis. Ne- 
norėdamas rizikuoti rinkdavosi Eilę 5/8 ir šešiais statymais apklodavo 
trečdalį priešais nulį esančių skaičių. Pasitelkęs minėtą metodą daug ne- 
laimėdavo, bet paprastai ir neprasilošdavo. Tokia strategija leisdavo prie 
stalo likti ištisas valandas ir tuo pat metu tobulinti nuosavą, ne vienus 
metus kantriai tobulinamą sistemą. Jam kantrybės nestigo. Kosmesku 
viską kruopščiai planuodavo, štai kodėl netrukus sulaukęs skambučio 
jis rimtai susierzino. 

Jo strategija rėmėsi matematikos ir tikimybių deriniu. Europietišką 
ruletę sudarė trisdešimt septyni numeriai. Bet, kaip Kosmesku žinojo, 
šansas, kad visi iškris per trisdešimt septynis statymus, lygus vienam iš 
milijonų. Per keliolika suktelėjimų vieni skaičiai nušvisdavo ekrane du, 
tris, keturis sykius ar net dažniau, o kiti išvis nepasirodydavo. Jis dėdavo 
Žetonus tik ant tų numerių ir šių derinių, ties kuriais rutuliukas jau buvo 
sustojęs, nes numanė, kad jie gali pasikartoti. 

Nenuleisdamas akių nuo skaičiaus 24, Kosmesku kojos nykščiu 

dusyk numygo paspaudę, įtaisytą dešiniajame bate, ir šešis kartus spus- 
telėjo vidinę kairiojo bato dalį. Vėliau, parsigavęs namo, iš kišenėje pa- 
slėpto atmintuko perkels duomenis į kompiuterį. 

Sistema toli gražu nebuvo tobula, ir jis nuolat pralošdavo, tačiau 
bėgant laikui pralaimėdavo vis mažiau ir rečiau. Pats neabejojo, kad 
trikdžių liko vos vienas kitas. Įveikęs nesklandumus susikrautų turtus 
ir... na, ir tada niekam nebepatarnautų. Net jeigu planas neišdegtų, rule- 
tė padėdavo praleisti laiką, kurio jis turėjo su kaupu. Netgi per daug. 

Kosmesku gyveno kaip atsiskyrėlis. Veikė iš savo apartamentų, 
įrengtų miesto centre, viršutinėje stiklo bei plieno struktūros dalyje, ir 
sąmoningai vengė bendrauti su aplinkiniais. Įvykdydavo šeimininko 
įsakymus ir, kaip lieptas, išplaudavo grynuosius lošimo namuose. San- 
dėris visai neblogas. Sef, kitaip sakant, šefui, reikėjo patikimo žmogaus, 
kuris ryžtingai atliktų nurodytas užduotis ir nemėgintų jo apiplėšti. Be 
to, jiedu šnekėjo ta pačia kalba. 

Tiksliau, dviem. Rumunų ir pinigų. 

Išskyrus šlamančiuosius, Vladas Kosmesku beveik niekuo nesi- 
domėjo. Žurnalų ir knygų neskaitė. Per televizorių nebent pažiūrėdavo 
kokį veiksmo filmą. Serija apie Borną, kurioje vaidino Metas Deimonas, 
patiko, kaip ir visos trys „Transporterio“ dalys, nes save jis sutapatindavo 
su vienišiumi Džeisono Stathamo veikėju. Kartais įsijungdavo pornofll- 
mą, jei tuo momentu draugiją palaikydavo viena iš jo merginų. Nega- 
na to, Kosmesku po dvi valandas per dieną treniruodavosi didžiuliame 
sporto klube. Tačiau kitkas kurstė nuobodulį — netgi valgymas. Maistas 
viso labo prilygo kurui, tad jis užkrimsdavo tiktai iškilus būtinybei ir 
tik tiek, kiek prisireikdavo. Į skonį nekreipdavo dėmesio ir nesuprato 
maniakiško britų polinkio į televizines kulinarijos laidas. 

Lošimo namus jis mėgo dėl finansinio aspekto. Šiose vietose pini- 
gus galima įkvėpti, užuosti, išgirsti, paliesti, net pajusti ore dvelkiantį jų 
prieskonį, malonesnį už bet kokį ragautą patiekalą. Banknotai suteikda- 
vo laisvę, valdžią. Galimybę pakeisti savo ir artimųjų gyvenimą. 

Jie leido Vladui išvaduoti Lenutą, neįgalią seserį, iš valstybinės ca- 
min spital, slaugos ligoninės, užslėptos Plasteračio kaime, už dvidešimt 
penkių mylių į šiaurės rytus nuo Bukarešto, ir perkelti ją į Šveicariją, į 
nuostabius, Montrė kalnuose įsteigtus namus, iš kurių atsiveria vaizdas 
į Ženevos ežerą. 

Prieš dešimt metų, kai po ilgų paieškų ir nuolatinių kyšio daliji- 
mų jis pirmą kartą išvydo vienuolikmetę seserį, toji buvo priskirta ne- 
pagydomų kategorijai. Gulėjo senoje, vertikaliomis grotomis aptvertoje 
lovelėje, buvo maitinama tik pienu ir smulkintais grūdais. Sunykusios, 
į skeletą panašios figūros, nuo badavimo išpampusiu pilvu, su vystyklą 
atstojančiu skarmalu ji priminė konclagerio auką. 

Ankštoje patalpoje tarsi laboratoriniai žvėrių narvai stovėjo trisde- 
šimt grotuotų lovų. Nuo vėmalų ir skystų išmatų smarvės rietė nosį. Jis 
matė, kaip stipresni, bet protiškai atsilikę vaikai, kurie tebemito iš bute- 
liuko pieną su maltų grūdų mišiniu, nors buvo penkiolikmečiai, šešio- 
likmečiai ar net vyresni, išsriuobę skystą maistą, prakišdavo rankas pro 
grotas ir atimdavo davinius ir jaunesnių, silpnesnių — nekvalifikuota, 
savo poste sėdinti ir su pareigomis nesusitvarkanti slaugytoja į jų veiks- 
mus žvelgdavo pro pirštus. 

Rutuliukui vėl nutarškėjus per metalinius rato griovelius, suvibra- 
vo begarsiu režimu veikiantis Kosmesku telefonas. Iš kišenės imdamas 
aparatą jis pastebėjo, kad laimėjo numeris 19. Prakeikimas. Vieni nuos- 
toliai. Kosmesku kiek atsitraukė nuo stalo, kojų nykščiais įrašė skaičių į 
atmintuką ir nukreipė akis į mobiliojo ekraną. Gavo žinutę iš sef. 


Privalome pašnekėti. Tuojau pat. 


Kosmesku, pasišalinęs iš lošimo namų, perėjo automobilių aikštelę 
ir nuskubėjo link „Wetherspoon“ baro, kurio pirmame aukšte, kaip ži- 
nojo, veikė telefonas automatas. Kai ten nukako, jo numerį mobiliuoju 
persiuntė bosui. Skambučio laukė trumpiau nei minutę. Sausakimšoje 
užeigoje buvo triukšminga, todėl ragelį teko prispausti prie ausies. 

— Klausau. 

— Tu susimovei, — iš kito laido galo atsklido balsas. — Labai rimtai. 

Kosmesku pakalbėjo keletą minučių ir grįžo prie ruletės. Bet atgal 
parsibeldė išsiblaškęs. Nuostoliai padidėjo, peršoko nusistatytą ribą, išaugo 
iki dviejų tūkstančių trijų šimtų, gan greitai ir iki dviejų su puse tūkstančio 
svarų. Tačiau lošti skatino pyktis. Pyktis ir kvailas lošėjo užsispyrimas. 

Be dešimties minučių pusę ketvirtos nakties jis pagaliau apleido 
stalą, prie šio palikęs daugiau kaip penkis tūkstančius svarų. Pirmą kartą 
per vieną vakarą tiek daug pralaimėjo. 

Vis dėlto rūbininkei ir automobilį atvairavusiam patarnautojui 
Vladas Kosmesku kaip visada davė arbatpinigių — kiekvienam įteikė po 
naują, šiugždančią dešimties svarų kupiūrą. 


24 


Rojus Greisas šiltu treningu, beisbolo kepuraite ir sportiniais bė- 
gimo bateliais išniro iš Kleo namų prieš pusę penktos. Gatvės žibintų 
šviesoje priešaušrio sutemos virto gintarine migla, veidą sūria dulksna 
drėkino šaltas vėjas. 

Iš susijaudinimo jis nenustygo vietoje ir naktį beveik nesumerkė 
akių, nes galvoje sukosi mintys apie Kleo, apie jos pilve augantį kūdikį. Jis 
jautėsi kaip ant sparnų. Nors šiuo momentu, paprašytas nupasakoti savo 
jausmus, Greisas nebūtų radęs tinkamų žodžių. Jį užvaldė keistas galios 
arba atsakomybės pojūtis, ir pirmąsyk per ilgą karjerą pakito prioritetai. 

Vyresnysis detektyvas numynė per kiemą, išėjo pro vartus, pasi- 
žvalgė po gatvę tikrindamas, ar visur ramu. Taip elgdavosi kiekvienas 
policininkas. Užtekdavo kelerių metų teisėtvarkos pajėgose, kad nuolat 
automatiškai fiksuotum, kas vyksta aplinkui — tiek lauke, tiek parduo- 
tuvėse ar restoranuose. Įprotis, kurį Greisas juokais vadino „sveiku įta- 
rumu“, jam buvo naudingas daugybę kartų. 

Ketvirtadienio rytą, vėlyvo lapkričio dieną, susiruošęs palakstyti, 
kaip niekad globėjiškai nusiteikęs Kleo atžvilgiu, jis nusprendė, kad įta- 
rimų nekelia jokie tuščiose Braitono gatvėse regimi vaizdai. Nepaisyda- 
mas skausmo, varstančio nugarą ir šonkaulius, kuriuos apsidaužė vers- 
damasis automobiliu, jis nurisnojo akmenimis grįstu, tik pėstiesiems 
skirtu Kensingtono sodų taku, palei kavines, butikus, naudotų baldų 
parduotuves, antikvariatus ir senienų krautuvėlę, paskui leidosi tekinas 
Gardnerio gatve ir pralėkė pro „Luigi“, vieną iš parduotuvių, į kurias jį 
kai kada tempdavosi ir atnaujinti garderobą versdavo Glenas Brensonas, 
apsišaukėlis patarėjas mados klausimais. 

Tuščioje Šiaurinėje gatvėje vyresnysis detektyvas pamatė prieša- 
kinius automobilio žibintus ir išgirdo galingo variklio riaumojimą. Po 
akimirkos pro šalį praūžė juodas sportinis „Mercedes SL“ kupė, bet 
už tamsintų langų tūnantį vairuotoją vos pavyko įžvelgti. Greisas pa- 

stebėjo aukštą liekną vyrišką figūrą ir nieko daugiau. Įdomu, ką tokiu 
paros metu jis veikė gatvėse? Keliavo iš pobūvio? Skubėjo į keltą arba 
į oro uostą? Taip anksti rytą prabangios transporto priemonės po mies- 
tą paprastai nekursuodavo. Dažniausiai akiratyje pasirodydavo pigūs 
automobiliai arba darbininkų furgonai. Aišku, mersedeso šeimininkas 
galėjo sėstis prie vairo dėl įvairių teisėtų priežasčių, bet Greisas vis tiek 
įsiminė numerį: GX57 CKL. 

Jis perbėgo kelią, nuturseno siauromis Skersgatvių kvartalo gatve- 
lėmis ir galiausiai pasiekė pajūrio taką, kur teišvydo vienišą žmogų, ve- 
džiojantį senyvą apkūnų taksą. Įšilęs, vis menkiau raišuodamas, pakeliui 
pralėkdamas pro tamsų nebylų „Honey“ naktinį klubą, nusileido nuo- 
žulniu taku, stabtelėjo ir porą kartų palietė kojų pirštus. Tuomet sustin- 
gęs į šnerves įtraukė paplūdimio, druskos, mašinų alyvos, trūnijančios 
žuvies, laivo lako, pūvančių dumblių kvapų, pasiklausė jūros ošimo ir 
šniokštimo. Krapnojantis lietus nutaškė veidą vėsiais purslais. 

Be kitų pamėgtų miesto vietų, jam labiausiai patikdavo lankytis 
pajūryje. Ypač ankstyvą rytą, kai apylinkėse nebūdavo nė gyvos dvasios. 
Greisą kerėjo Anglų sąsiaurio platybės. Vyresnysis detektyvas dievino 
čionykščius garsus, kvapus, spalvas, nuolat kintančią nuotaiką ir ypač 
jūros slėpinius, retsykiais pateikiamas mįsles, tokias kaip vakar aptiktas 
lavonas. Nė neįsivaizdavo, kaip galėtų gyventi sausumos apsuptyje, už 
daugelio mylių nuo vandens. 

Rūmų tiltas, vienas iš garsiausių miesto objektų, vis dar tviskėjo. 
Prieš keletą metų naujieji savininkai jį praminė Braitono tiltu, bet Grei- 
sas ir tūkstančiai kitų vietinių gyventojų liko ištikimi senajam pavadi- 
nimui. Viršutinė jo dalis blizgėjo nuo dešimčių tūkstančių lempučių, o 
spiralinė čiuožykla atrodė kaip į dausas šaunantis švyturys, ir Greisas 
nejučia pasvarstė, kiek laiko praeis, kol tilto šeimininkus privers paklus- 
ti energijos taupymo reikalavimams naktį išjungti šviesas. 

Jis pasuko kairėn, prisiartino prie tilto į jūrą, prasmego po sant- 
varomis išplitusioje tamsoje, kur prieš dvidešimt metų jiedu su Sende 
pirmąsyk pasibučiavo. Galbūt čia su mylimuoju arba mylimąja pirmą 
kartą bučiuosis ir jo atžala, pagalvojo kitoje pusėje išnirdamas iš šešėlių. 
Įveikė dar pusmylį ir nutarė grįžti atgal į Kleo namus. Šiandieną sukorė 
nedidelį ratą, bėgiojo kiek ilgiau nei dvidešimt minučių, bet dabar jau- 
tėsi pažvalėjęs ir kupinas energijos. 

Kleo ir Hamfris tebemiegojo. Greisas nusiprausė duše, į mikroban- 
gų krosnelę įkišo jam paliktą dubenėlį košės, skubiai ją suvalgė varty- 
damas vakarykščio Argus puslapius, po pusryčių išvažiavo į darbą ir be 
penkiolikos septintą pastatė automobilį priešais Sasekso kriminalinės 
policijos valdybą. 

Jeigu niekas nesutrukdys, pusantros valandos jis galės skirti per 
naktį gautiems elektroniniams laiškeliams ir neatidėliotiniems doku- 
mentams tvarkyti, o paskui reikės traukti į morgą ir dalyvauti autopsijo- 
ję — patologai skros Neatpažintą Vyrą, kaip šiuo metu buvo vadinamas 
lavonas, kurį žemsemė iškėlė iš jūros. 

Iš pradžių vyresnysis detektyvas prisijungė prie kompiuterių sis- 
temos ir peržvelgė nuo praėjusio vakaro užregistruotus įvykius. Naktis 
pasitaikė gana rami. Iš visų incidentų rimtesni pasirodė tiktai keli: Ryti- 
niame kelyje apiplėšė vyriškį, kažkas įsibrovė į vieną iš biurų, socialinia- 
me Molskombo rajono būste susipešė girti asmenys, A27 greitkelyje ap- 
virto vilkikas, Švariojoje gatvėje įsilaužta į šešias transporto priemones. 
Pastarąją ataskaitą jis išnagrinėjo įdėmiau, nes automobilius apšvarino 
visai netoli Kleo namų, tačiau nuodugnesnės informacijos pranešimas 
nepateikė. Perėjęs prie kitų punktų Greisas sužinojo apie muštynes au- 
tobusų stotelėje, įrengtoje Londono kelyje, ir mopedo vagystę. 

Vien tik smulkmenos, pastebėjo jis skaitydamas sąrašą. Neilgai trukus 
atsivėrė kabineto durys ir nuskambėjo pernelyg gerai pažįstamas balsas. 

— Ei, senučiuk! Anksti atvykai ar tik dabar ruošiesi baigti darbus? 

— Baisiai juokinga. — Greisas pažvelgė į bičiulį — ir nūnai pasto- 
vų nuomininką — Gleną Brensoną, kuris iš išvaizdos kaip visad atrodė 
pasiruošęs keliauti į vakarėlį. Aukštas juodaodis detektyvas seržantas 
pliku, lyg biliardo rutulys blizgančiu viršugalviu, garsėjo dabitos polin- 
kiais. Šiandieną buvo apsirengęs žvilgančiu pilkšvu trijų dalių kostiumu, 
vilkėjo marškinius pilkais ir baltais dryželiais, ryšėjo šilkinį tamsiai rau- 
doną kaklaraištį ir avėjo juodus nevarstomus batus. Rankoje laikė kavos 
puodelį. 

— Kiek girdėjau, vakar atidavei pagarbą naujajam policijos virši- 
ninkui, — tarė Brensonas. — O gal turėčiau sakyti — bandei jam prisi- 
meilinti? 

Vyresnysis detektyvas nusišypsojo. Taip džiaugėsi Kleo naujie- 
nomis, kad per pobūvį ištaikęs progą akis į akį šnektelėti su policijos 

viršininku nesumąstė, ką protingo pasakyti, ir suvokė neįstengęs jam 
"padaryti įspūdžio. Bet kam tai rūpi? Kleo nėščia! Laukiasi jydviejų kū- 
dikio. Va, kas svarbiausia! Greisas mielai būtų pasidalijęs žinia su Glenu, 
tačiau jiedu su Kleo vakar nusprendė laikyti liežuvį už dantų. Ji pastojo 
vos prieš šešias savaites; nežinia, kas gali nutikti artimiausioje ateityje. 

— Aha, — atsakė Greisas, — ir jam dėl tavęs labai neramu. 

— Dėl manęs? — susirūpino Glenas. — Kodėl? Ką tau sakė? 

— Pareiškė, kad žmonės, turintys kaip tavo muzikinį skonį, nieka- 
da netaps gerais policininkais. 

Gleno kaktoje sekundėlę vėl įsirėžė raukšlė. Staiga jis bedė pirštu į 
draugą. 

— Šungalvi! Tu mane maustai? 

Greisas plačiai nusišypsojo. 

— Na, kas naujesnio? Kada atgausiu savo namą? 

Brensonas apniuko. 

— Nori mane išspirti? 

— Už kavą mielai ką nors pribaigčiau. Vietoj kito mėnesio nuom- 
pinigių man nešiosi kavos puodelius. Sutarta? 

— Be abejo. Atiduočiau net ir šitą, bet jau pasaldinau. 

Greisas nepatenkintas susiraukė. Ė 

— Cukrus tave pražudys. 

— Kuo greičiau, tuo geriau, — niūriai atsiliepė Brensonas ir prany- 
ko kitapus slenksčio. 

Po penkių minučių detektyvas seržantas jau sėdėjo priešais vyres- 
niojo detektyvo stalą, atsargiai apglėbęs puodelį. Greisas įtariai pažvelgė 
į savąjį gėrimą. 

— Kavos tikrai nesaldinai? 

— O, velnias! Atnešiu kitą. 

— Nesvarbu. Aš jos nemaišysiu. — Greisas nukreipė akis į draugą, 
kuris iš veido atrodė siaubingai. — Marloną pamaitinai? 

— Aha. — Jis mąsliai palinkčiojo. — Mudu su Marlonu užmezgė- 
me labai artimus santykius. Esame giminingos sielos. 

— Nejaugi? Tik per daug prie jo neprisirišk. 

Marlonas, prieš devynerius metus atrakcionuose laimėtas auksi- 
nis karosas, iki šiol kuo puikiausiai gyvavo. Atšiaurus, asocialus pada- 
ras suėsdavo kiekvieną žuvelę, kurią Greisas nupirkdavo ir paleisdavo 

į akvariumą. Na, bet šešių pėdų ir dviejų colių ūgio detektyvo seržanto 
nepajėgtų sudoroti netgi tas ėdrūnas, nusprendė jis. Vėl dirstelėjo į kom- 
piuterio ekraną ir atkreipė dėmesį į duomenis, papildžiusius informaciją 
apie vagystes Švariojoje gatvėje. Už kampo, Trafalgaro gatvėje, buvo su- 
imti du jaunuoliai, kurie stebėjimo kameros akiratyje bandė apkraustyti 
automobilio saloną. 

Labai gerai, lengviau atsipūtė Greisas. Antra vertus, tuodu veikiau- 
siai paleis už užstatą, ir jie dar šįvakar grįš į gatves. 

— Kokie pokyčiai Brensonų šeimynoje? 

Prieš keletą mėnesių Glenas pabandė išgelbėti žlungančią santuoką 
ir už kompensaciją, gautą dėl patirtų sužalojimų, nupirko žmonai Arei 
brangų ristūną. Tačiau savo veiksmais tesugebėjo užsitikrinti, kad į ne- 
bepataisomai priešiškus santykius įsiterptų trumpos paliaubos. 

— Įsigijai dar arklių? 

— Aną savaitę nuvažiavau pasimatyti su vaikais. Arė pranešė, kad 
netrukus gausiu laišką iš jos advokato, — patraukdamas pečiais atsakė 
Brensonas. 

— Skyrybų advokato? 

Jis niūriai sulinksėjo. 

Liūdesį, kuris Greisą apėmė dėl draugo, tik nežymiai atmiešė min- 
tis, kad jo namuose Brensonas įsitvirtins ilgam — vyresnysis detektyvas 
žinojo nesiryšiąs išprašyti bičiulio. 

— Norėtum šiandieną vakare išgerti ir šnektelėti? — paklausė 
Glenas. 

Kad ir kaip jis mylėjo tą vaikiną, Greisas atsiliepė anaiptol ne en- 
tuziastingai: 

— Aha, be abejo. 

Prie stikliuko Glenas dudendavo tiktai apie Arę ir nuolat kartoda- 
vosi. Nors žmona, tiesą sakant, jo nebemylėjo — sutuoktinis jai nė nebe- 
patiko. Greiso manymu, ji priklausė padermei moterų, kurioms niekaip 
neįtiksi, bet kaskart, kai jis mėgindavo išsakyti savo nuomonę, Glenas 
imdavo ginti antrąją pusę tartum tebetikėdamas, kad kokį nors sprendi- 
mą rasti įmanoma, net jeigu šis slypi sunkiai įžiūrimoje migloje. 

— Žinai ką, drauguži, — tarė Greisas, — ar šįryt esi užsiėmęs? 

— Taip, bet ne tokiais svarbiais darbais, kurie nepalauktų porą va- 
landų. O ką? 

— Vakar žemsemė iš jūros iškėlė lavoną. Rūpintis palaikais liepiau 
detektyvei inspektorei Mentl, bet šiandien ir rytoj ji dalyvaus Bramšilo 
policijos koledže rengiamuose kursuose. Pamaniau, kad neatsisakytum 
sudalyvauti skrodime. 

Brensonas išsprogino akis ir palingavo galva, neva negalėdamas 
patikėti savo ausimis. 

— O, varge, tu tikrai moki guosti prislėgtus žmones. Ketini pakelti 
ūpą, drėgną lapkričio rytą nusiveždamas mane į skenduolio autopsiją? 
Taip, taip, aš garantuotai prapliupsiu juokais. 

— Aba, tau vertėtų pamatyti žmogų, kurio būklė prastesnė už ta- 
viškę. 

— Labai ačiū. 

— Beje, skrodimą atliks Nadiuška. 

Be to, kad profesionali ir smagaus charakterio, Nadiuška De Sanča, 
keturiasdešimt aštuonerių metų patologė iš Vidaus reikalų ministerijos, 
išsiskyrė ir pribloškiančiu grožiu. Tiesi kaip styga, raudonplaukė, kilusi 
iš rusų aristokratų šeimos, ji atrodė bent dešimtmečiu jaunesnė; nors 
buvo laimingai ištekėjusi už garsaus plastikos chirurgo, nepraleisdavo 
progos paflirtuoti ir mėgdavo šelmiškai pajuokauti. Greisui neteko susi- 
durti su Sasekso policijoje dirbančiu pareigūnu, kurio ji nežavėtų. 

— O! — Brensonas atkuto. — Kodėl iš karto nesakei? 

— Nejau esi toks lengvabūdis, kad ši naujiena galėtų paveikti tavo 
apsisprendimą? 7 

— Tu — mano bosas. Vykdau visus iš tavęs gautus įsakymus. 

— Tikrai? Anksčiau to nepastebėjau. 

Pro gretimą langą nepaliaujamai traukė šaltas skersvėjis, ir seržan- 
tę Tanią Vitlok nukratė drebulys. Dešinioji veido pusė tarsi apsitrau- 
kė ledu. Ji nurijo karštos kavos gurkšnį ir žvilgtelėjo į rankinį laikrodį. 
Dešimt minučių po vienuoliktos. Pusė dienos beveik prabėgo, bet ant 
stalo vis dar kėpsojo gąsdinamai storos stirtos ataskaitų ir formų, kurias 
derėjo užpildyti. Lauke pilkos dausos tebepurškė dulksną. 

Už lango vėrėsi vaizdas į žolėtą aerodromą ir lėktuvų stovėjimo 

zoną, kurie priklausė Šorehamo oro uostui, pasaulyje seniausiam civi- 
liniam uostui, atsiradusiam 1910-aisiais vakariniuose Braitono ir Hou- 
vo pakraščiuose. Šiandien juo dažniausiai naudojosi privatūs orlaiviai 
ir pilotavimo mokyklos. Prieš keletą metų šalimais išdygo pramoninės 
paskirties statiniai, ir viename iš jų, perdarytame sandėlyje, įsikūrė Sa- 
sekso policijai pavaldus Specialiosios paieškos skyrius. 

Rytą Tania beveik negirdėjo variklių gausmo. Iki vienuoliktos ge- 
riausiu atveju pakilo ir nusileido vos vienas kitas lėktuvas arba sraig- 
tasparnis. Gal apsiniaukęs oras neskatino skraidyti, o žemai pakibusios 
debesų lubos nubaidė nepatyrusius lakūnus, kurie turėjo teisę atsiplėšti 
nuo aerodromo tiktai gero matomumo sąlygomis. 

Meldžiu, tegu diena būna rami, pagalvojo ji ir sutelkė dėmesį į savo 
užduotį. Įbedė akis į pranešimą koroneriui, į standartinę ataskaitos for- 
mą su tuščiomis diagramoms skirtomis grafomis ir smulkmeniškai pa- 
teikta informacija, kaip aną penktadienį Braitono prieplaukoje jos būrys 
nėrė į gelmes, nes reikėjo ištraukti buriuotoją, kuris paslydo ant trapo 
— regis, pasak liudininkų, įkaušęs — ir kartu su pakabinamuoju, diržais 
prie nugaros pritvirtintu laivo varikliu nugarmėjo į vandenį. 

Nedidukė, smulkutė dvidešimt devynerių metų seržantė buvo gu- 
vaus, patrauklaus veido ir ilgų tamsių plaukų. Ant uniforminių marški- 
nėlių apsivilkusi mėlyną multino striukę, mūvėdama dukslias mėlynas 
kelnes ir avėdama darbinius batus, atrodė gležna ir trapi. Nė vienas pir- 
mąsyk ją regintis asmuo nebūtų atspėjęs, kad prieš užimdama dabar- 
tines pareigas seržantė penkerius metus tarnavo vietinės operatyvinės 
pagalbos komandoje, elitiniame Braitono ir Houvo padalinyje, ir drauge 
su vyrais verždavosi į priešakines pozicijas, kai tekdavo organizuoti rei- 
dus ir areštus, viešose vietose malšinti bruzdėjimus ar suvaldyti kitokius 
smurtą žadančius incidentus. 

Specialiosios paieškos skyrių sudarė devyni pareigūnai. Pavyzdžiui, 
Stivas Hargreivas, prieš įstodamas į teisėtvarkos pajėgas, buvo profesio- 
nalus giliavandenis naras. Visi kiti įgūdžius išlavino Niukasle, Policijos 
narų mokykloje. Vienas iš komandos kadaise tarnavo jūrų pėstininkų 
gretose, kitas anksčiau dirbo kelių patruliu — ir tapo legenda, nes kartą 
išrašė baudą saugos diržo neprisisegusiam tėvui. Tania, vienintelė mo- 
teris, vadovavo grupei žmonių, Sasekso policijoje vykdančių iš esmės 
bjauriausias užduotis. 

Jie privalėjo surinkti negyvėlius bei palaikų liekanas ir ieškoti įkal- 
čių kitiems pareigūnams neprieinamose arba pernelyg pavojingose vie- 
tovėse. Dažniausiai aukų ieškodavo po vandeniu — pratakuose, upėse, 
ežeruose, šuliniuose, jūroje, — bet tuo neapsiribojo. Iš svarbiausių arba 
šlykščiausių — nelygu požiūris — pastarųjų dvylikos mėnesių įvykių 
galima įvardyti itin siaubingą, šešis individus pražudžiusią autoavari- 
ją, kurios vietoje jos komanda sugraibė keturiasdešimt septynias kūnų 
dalis, ir tą atvejį, kai iš sudužusio lengvojo orlaivio jie iškrapštė keturis 
apanglėjusius žmones. Pro kabineto langą matomus privačius lėktuvus 
iš dalies užstojo policijos priekaba, prikimšta tokiu kiekiu lavonmaišių, 
kad jų nepritrūktų, net jei nutiktų milžiniška oro lainerio katastrofa. 

Išsaugoti sveiką protą padėdavo humoras, todėl kiekvienas būrio 
narys turėjo pravardę. Tanią praminė Smurfe, nes ji buvo smulkaus su- 
dėjimo ir po vandeniu pamėlynuodavo. Iš visų žmonių, su kuriais dirbo 
nuo tada, kai prieš dešimt metų tapo policininke, šitie kolegos buvo šau- 
niausi. Seržantė kiekvienam puoselėjo simpatiją ir pagarbą, o bendra- 
darbiai jai atsakydavo tuo pačiu. 

Savo pastate jie laikė nardymo įrangą, įskaitant visą komandą talpi- 
nančią pripučiamą „Zeppelin“ valtį, vieną kambarį buvo pavertę džiovy- 
kla ir turėjo sunkvežimį, aprūpintą įvairiausiais reikmenimis, pradedant 
alpinistų įranga, baigiant instrumentais, kurie praversdavo, kai tekdavo 
ropoti tuneliais. Specialiosios paieškos skyrius budėjo nuolatinės pa- 
rengties režimu. 

Didžiumą ankšto ir sujaukto Tanios kabineto ploto užėmė doku- 

„mentų spintelės, o ant vienos iš jų geltonavo lipdukas, raginantis saugotis 
radiacijos. Baltą, virš stalo kabančią lentą margino neatidėliotinų, žalsvu 
ir mėlynu žymekliais surašytų darbų sąrašas. Greta kybojo kalendorius 
ir keturmetės dukterėčios Medės nuotrauka. Bemaž visą stalviršį dengė 
nešiojamasis kompiuteris, plastikinė užkandžių dėžutė, šviestuvas, tele- 
fonas, šūsnys dokumentų ir blankų. 

Žiemos mėnesiais patalpoje amžinai tvyrodavo stingdanti žvarba, 
štai kodėl ji dėvėjo multino striukę. Nors prie kojų lyg astmatikas gargė 
šildytuvas, pirštai taip šalo, kad seržantė vos nulaikė tušinuką. Šilčiau 
būtų Anglų sąsiaurio gelmėse, dingtelėjo jai. 

Tania atvertė kitą narų žurnalo puslapį, ataskaitoje brūkštelėjo dar 

kelias pastabas. Darbą nutraukė staiga sučirškęs telefonas, ir ji pakėlė 
ragelį truputėlį išsiblaškiusi. 

— Seržantė Vitlok. 4 

Prabilusio žmogaus balsas kaipmat prikaustė jos dėmesį. Skambino 
vyresnysis detektyvas Rojus Greisas iš Kriminalinės policijos valdybos, 
ojis, be jokių abejonių, susisiekė ne tam, kad paplepėtų apie orą. 

— Labas, kaip sekasi? 

— Gerai, Rojau, — pakiliau negu jautėsi atsakė Tania. 

— Girdėjau gandus, kad neseniai ištekėjai? 

— Vasarą. 

— Jis — tikras laimės kūdikis! 

— Ačiū, Rojau. O, kad jam kas nors pakartotų tavo žodžius! Na, 
kuo galiu padėti? 

— Esu Braitono morge, ruošiuosi dalyvauti skrodime. Patologė iš 
Vidaus reikalų ministerijos atliks autopsiją jaunam vyrui, kurį vakar už 
dešimties jūrmylių į pietus nuo Šorehamo uosto iš vandens iškėlė žem- 
semė „Arco Dee“. ' 

— Tą laivą žinau. Jis paprastai plaukioja netoli Šorehamo ir Niuhei- 
veno. 

— Taip. Manau, tau su bičiuliais reikėtų patikrinti, ar tenykštėse 
apylinkėse nieko daugiau nėra. 

— Kokios bus informacijos? 

— Visų pirma, yra gan tikslios koordinatės. Kūnas įvyniotas į-plas- 
tiką ir nugramzdintas svarmenimis. Galimas daiktas, aptikome kapavie- 
tę, bet dėl to nesu tikras. 

— Kiek suprantu, „Arco Dee“ ištraukė lavoną savo darbų teritori- 
joje? — pasitikslino ji jau rašydamasi pastabas į bloknotą. 

— Taip. 

— Jūroje laidoti išskirti konkretūs sektoriai. Kūną galėjo pernešti 
srovės, bet jei kapavietė įrengta profesionaliai, tuomet tokia tikimybė 
abejotina. Man atvažiuoti? 

— Tu nieko prieš? 

— Būsiu po pusvalandžio. 

— Dėkui. 

Seržantė nuleido ragelį susiraukusi. Šiandieną ketino anksčiau par- 
sigauti namo ir sutuoktiniui Robui paruošti ypatingą vakarienę. Vyras 

dievino tailandiečių maistą, tad pakeliui į darbovietę ji nupirko visko, ko 
reikėjo, įskaitant šviežias krevetes ir riebų vilkešerį. Robas, „British Air- 
ways“ avialinijų lakūnas, pilotuojantis tolimo maršruto lėktuvus, išskris 
jau rytoj ir grįš tiktai po devynių dienų. Deja, jos planams tikriausiai 
lemta žlugti. 

Atsivėrė durys ir pro tarpelį nosį kyštelėjo Stivas Hargreivas, pra- 
varde Gonzas. 

— Šefe, tik norėjau pažiūrėti, ar nesi labai užsiėmusi. Galėtume 
šnektelėti? 

Tanios veidą perkreipė rūgštus šypsnys, tačiau ji bendradarbiui ne- 
leido įžvelgti begalinio apmaudo. 

Gonzas atšlydamas pakėlė pirštą. 

— Atėjau netinkamu momentu, ar ne? 

Ji nesiliovė gaižiai šypsojusi. 


26 


Kas tu, spėliojo Rojus Greisas nudūręs akis į nuogą Neatpažinto 
Vyro kūną, kuris gulėjo ant nerūdijančio plieno stalo, viduryje skrodi- 
mo kambario, po atšiauriai švytinčiomis lempomis. Kažkieno vaikas. 
Gal brolis. Kas tave myli? Ką sukrėstų žinia apie tavo mirtį? 

Keista, mąstė jis. Kadaise ši aplinka šiurpindavo kaskart, kai tekda- 
vo čia atvykti. Bet padėtis pasikeitė, vyresniąja patologanatomijos labo- 
rante tapus Kleo Morėj. Dabar į lavoninę Greisas važiuodavo su mielu 
noru, pirma pasitaikiusia proga. Net ir apsirengusi melsvais mediko 
drabužiais, pasirišusi žalią plastikinę prijuostę ir apsiavusi baltus gumi- 
nius batus, Kleo vis tiek atrodė neįtikimai seksuali. 

Galbūt jis nesveikas, o gal žmonės teisūs sakydami, kad meilė akina. 

Vyresniajam detektyvui dingtelėjo, kad morgai iš dalies primena 
teisininkų biurus. Išskyrus personalą, retai kas atklysdavo į patologų 
darbovietę džiugiai nusiteikę. Čia nakvodavai tuo atveju, jeigu išleis- 
davai kvapą. Jei tik apsilankydavai, vadinasi, tavo pažįstamą ir mylimą 
žmogų užklupo netikėta ir, kaip dažnai pasitaiko, žiauri mirtis. 

Įkurtą pailgame vienaukštyje bungalo tipo statinyje, netoli Luiso 
kelio žiedo, greta dailių, ant kalvos šlaito išdrikusių Vudveilo kapinių, 

Braitono ir Houvo miesto morgą sudarė palaikų priėmimo sektorius, 
kontora, įvairiems tikėjimams pritaikyta koplytėlė, apžiūros kambarys 
su stikline sienele, dvi saugyklos, neseniai atnaujintos platesniais šaldy- 
tuvais, kurių prisireikė, nes pastaruoju metu daugėjo rubuilių negyvė- 
lių, izoliatorius, skirtas mirusiems nuo AIDS arba kitokių užkrečiamųjų 
ligų, ir pagrindinis skrodimo kambarys. 

Nuo tolimosios sienos atsklido kampinio šlifuoklio ūžesys, bylo- 
jantis, kad statybininkai tebeplušėjo plėsdami pastatą. 

Prie pelenų spalvos dienos niauriai derėjo čionykštė atmosfera. 
Pilka, pro matinius langus besismelkianti šviesa. Pilkos sienų plytelės. 
Rudomis ir pilkšvomis dėmelėmis išmargintos, savo atspalviu į negyvo 
žmogaus smegenis panašios grindų plytutės. Neskaitant melsvų medikų 
drabužių ir žalių standžių prijuosčių, papildžiusių lavoninės personalo 
bei patologės aprangą, ryškiaspalvis tebuvo rožinis dezinfekcijos skystis, 
kurio plastikinis apverstas indas kabojo virš praustuvės. 

Autopsijos kambarys dvokė „Jeyes Fluid“ ir „Trigene“ dezinfeka- 
vimo priemonėmis. Prie visur prasisunkusio atgrasaus tvaiko kartais 
prisidėdavo vemti verčianti, tarsi iš ką tik atkimštos kanalizacijos tvos- 
kianti prapjautų lavonų smarvė. 

Kaip įprastai, kai skrodimą atlikdavo patologė iš Vidaus reikalų 
ministerijos, patalpa buvo sausakimša. Be Greiso, Nadiuškos ir Kleo, 
prie draugijos prisidėjo Darenas Volisas, dvidešimt vienerių metų pa- 
tologanatomijos laborantas, suaugusiojo gyvenimą pradėjęs nuo. mė- 
sininko mokinio pareigų, rimtas, susikaupęs, ketvirtą dešimtį įpusėjęs 
koroneris Maiklas Formanas, Džeimsas Gartrelas, apkūnusis fotografas. 
iš teismo ekspertų komandos, ir kone žiaukčiojantis Glenas Brensonas, 
kuris stengėsi laikytis atokiau nuo palaikų. Praeityje Greisas keletą kartų 
atkreipė dėmesį, kad detektyvas seržantas, iš pažiūros tvirtas žaliūkas, 
skrodimų nepakęsdavo. 

Neatpažintas Vyras buvo vaškinės, balzganos spalvos. Rojui Greisui 
ji visada asocijuodavosi su gyvybines jėgas praradusiais kūnais, kuriuo- 
se dar nebuvo matyti, bent jau plika akimi, pasibjaurėtinų irimo proce- 
sų. Šiuo atveju juos vėlino žiemos oras ir šaltas jūros vanduo, tačiau, iš 
pirmo žvilgsnio, vaikinas miręs seniai. 

Nadiuška De Sanča, nūnai susisegusi raudonus plaukus, žavingos 
formos nosį pabalnojusi akiniais su vėžlio kiauto rėmeliais, apytikriai 

nustatė, kad žmogus gyvybės neteko prieš keturias penkias dienas, bet 
tikslesnės informacijos pateikti negalėjo. Ir kol kas neįstengė pasakyti 
mirties priežasties, nes Neatpažintam Vyrui stigo daugumos esminių 
organų. 

Jaunuolis pasirodė besąs išvaizdus — juodais banguotais, trumpai 
kirptais plaukais, romėniška nosimi, rudomis, šiuo metu išplėstomis, 
sustingusiomis akimis. Kūnas laibas ir prakaulus, tačiau lieknumą vei- 
kiausiai nulėmė ne daugybė fizinių pratimų, o prasta mityba. Genitalijas 
slėpė trikampis nuo krūtinės nupjautos odos lopinėlis, kuriuo Nadiuš- 
ka uždengė slėpsnas tarsi norėdama, kad jis net ir po mirties išsaugotų 
orumą. Abipus ilgo, per diafragmą nudrykusio pjūvio, po atlupta, ties 
šonais prignybta oda, atsivėrė vaizdas į keistai tuščiavidurę krūtinės ląs- 
tą ir žarnas, susirangiusias nelyginant blizgūs perregimi lynai. 

Ant sienos kabojo lentelė su grafomis, skirtomis velionio vardui ir 
pavardei, jo smegenų, plaučių, širdies, kepenų, inkstų, blužnies svoriui 
užrašyti. Brūkšniai buvo pažymėti ties kiekvienu punktu, išskyrus sme- 
genis, vienintelį esminį organą, kurį tebeturėjo lavonas, ir greičiausiai 
vienintelį, su kuriuo jis atguls į kapą. 

Patologė sugraibė šlapimo pūslę, nuleido ją ant metalinio padėklo, 
kojelėmis apžergusio lavono šlaunis, ir aštriu skalpeliu perrėžė plėvelę. 
Ištekėjusį skystį perpylė į buteliuką, kurį atidėjo vėlesniems tyrimams. 

— Kokie tavo vertinimai? — paklausė Greisas. 

— Rojau, mirties priežastis dar nėra visiškai aiški, — rafinuota, bet 
laužyta anglų kalba atsiliepė ji. — Akyse nematyti taškinių kraujosruvų, 
liudijančių, kad jis užduso arba paskendo. Nėra plaučių, todėl negaliu 
garantuoti, kad į jūrą žmogus paniro jau negyvas. Bet, manau, toks spė- 
jimas labai tikėtinas, nes iš kūno kažkas pašalino organus. 

— Retas kuris iš chirurgų darbuojasi po vandeniu, — pašmaikšta- 
vo Maiklas Formanas. 

— Nedaug informacijos teikia ir skrandžio turinys, — tęsė Nadiuš- 
ka. — Didžiąją valgio dalį ištirpdė virškinimo procesas, nors po mirties 
jis sulėtėja. Bet, jei neklystu, aptikau vištienos, bulvių, brokolių gabalė- 
lių — taigi gerokai prieš savo baigtį asmuo valgė normalų maistą. O tai 
nedera su organų trūkumu. 

— Kokia prasme? — pasitikslino vyresnysis detektyvas jausdamas, 
kad jį varsto smalsūs koronerio ir Gleno Brensono žvilgsniai. 

— Na... — patologė skalpeliu pamojo į atvirą diafragmą, — ... taip 
rėžtų chirurgas, ketinantis apdoroti donorą. Vidinius organus išėmė pa- 
tyręs specialistas. Prielaidą patvirtina ir tai, kad prieš šalindamas orga- 
nus jis susiuvo kraujagysles ir tik paskui šias perpjovė. — Bedusi pirštu 
į lavoną pridūrė: — Periferinius, inkstus supančius riebalus — arba tau- 
kus, kaip pasakytų virėjas, — praskyrė ašmenimis. 

Greisas sau priminė, kad niekada nebevalgytų taukų. 

— Taigi, — tęsė Nadiuška, — iš visų požymių peršasi išvada, kad 
mes susidūrėme su organų donoru. Taip manyti esu linkusi ir dėl iš- 
orinių medicininės intervencijos ženklų. — Ji dūrė pirštu į negyvėlio 
ranką. — Adatos žymė plaštakoje. — Mostelėjo į kaklą. — Vienas dūris 
čia. — Parodė į dešiniąją alkūnę. — Kitas dūris alkūnės lenkimo taške. 
Šiose vietose įstatomos lašelinių kaniulės. 

Patologė paėmė žibintuvėlį, pirštinėta ranka švelniai pražiodė la- 
voną ir pašvietė į burną. 

— Kvėpuojamojoje gerklėje, žemiau gerklų, galima įžvelgti parau- 
dimą ir opeles, kurios atsirado dėl balionėlio, išpūsto gale endotrachė- 
jinio vamzdelio. 

Greisas linktelėjo. 

— Bet jis kramtė kietą maistą, o to nebūtų įstengęs padaryti, jei iš 
burnos kyšotų endotrachėjinis vamzdelis. 

— Teisingai, Rojau. Kaip tik šito ir nesuprantu. 

— Kas, jeigu mes tikrai aptikome organų donorą, kurį, palaidotą 
jūroje, iš kapavietės iškėlė sąsiaurio srovės? — spėjo Glenas Brensonas. 

Nadiuška kietai sučiaupė lūpas. 

— Taip, visai įmanoma, — pagaliau pripažino. — Bet didžiuma 
donorų daug laiko praleidžia prijungti prie gyvybės palaikymo apara- 
tų, intubacinės įrangos ir lašelinių. Todėl keista, kad skrandyje radome 
nesuvirškinto maisto. Per toksikologinį tyrimą galbūt aptiksiu raumenų 
relaksantų arba kitokių vaistų, kurie leidžiami, kai tenka išpjauti perso- 
dinti reikalingus organus. 

— Ar apytiksliai pasakytum, kada valgyta? 

— Sprendžiant iš maisto būvio, likus keturioms šešioms valandoms 
iki mirties. 

— Ar jis galėjo mirti staiga? — paklausė Greisas. — Tarkim, dėl 
širdies smūgio? Žūti per automobilio arba motociklo avariją? 


PETER JAMES * MIRTIS UŽKLUPS RYTOJ 117 


— Rojau, aš neįžiūriu traumų, kurias sukelia rimti nelaimingi atsi- 
tikimai. Nesužalota nei kaukolė, nei smegenys. Širdies arba astmos prie- 
puolio variantai tikėtini, bet, atsižvelgiant į jauną, paauglišką, amžių, 
labai abejotini. Mano nuomone, gyvybę jis prarado dėl kitokios prie- 
žasties. 

— Pavyzdžiui? — Greisas bloknote sau brūkštelėjo kelis žodžius, 
staiga pagalvojęs apie vieną dalyką, kurį derėjo patikrinti. 

— Aš negaliu spėlioti dabartinėje tyrimų stadijoje. Viliuosi, kad 
daugiau duomenų pateiks laboratoriniai tyrimai. Mums praverstų ir in- 
formacija apie asmens tapatybę. 

— Mes stengiamės ją išsiaiškinti. 

— Esu tikra, kad atsakymą sužinosime iš tyrimų. Manau, iš mė- 
ginių nieko neišpešime, nes plastikas, į kurį lavonas įsuptas, pralaidus 
vandeniui. — Po trumpos pauzės Nadiuška pridūrė: — Beje, dėl maisto 
skrandyje... Jungtinėje Karalystėje nevalia taip greitai išpjauti organų, 
todėl mirus smegenims praeina nemažai valandų, kol iš artimųjų gau- 
namas sutikimas. Bet šalyse, kur velionis paliekamas ramybėje tik tuo 
atveju, jeigu prieš mirtį jis oficialiai atsisako donorystės, sakykim, Aus- 
trijoje arba Ispanijoje, procesas būna spartesnis. Galimas daiktas, jau- 
nuolis gyveno vienoje iš tų valstybių. 

Greisas susimąstė. 

— Bet kaip jis atsidūrė už dešimties jūrmylių nuo Anglijos krantų, 
jeigu pasimirė Ispanijoje arba Austrijoje? 

Šaižiai suzvimbė durų skambutis. Darenas, patologanatomijos la- 
borantas, išlėkė iš patalpos. Po kelių minučių grįžo atgal drauge su ser- 
žante Tania Vitlok iš Specialiosios paieškos skyriaus, apsirengusia medi- 
ko drabužiais ir įsispyrusia į antbačius. 

Rojus Greisas nedelsdamas ją supažindino su detalėmis. Atvykėlė 
pasidomėjo apie svarmenis ir kūną gaubusią plėvę, tad Kleo nusivedė 
ją į saugyklą ir visa tai parodė. Netrukus abi grįžo į skrodimo kambarį. 
Patologė jau dudeno pastabas į savo diktofoną. Vyresnysis detektyvas, 
Glenas Brensonas ir Maiklas Formanas stovėjo šalia velionio. Fotogra- 
fas patraukė į sandėlį, kur įniko spragsėti aparatu, iš arti įamžindamas 
plastikinį apdangalą ir virves. 

— Ar srovės galėjo atplukdyti kūną iš kapavietės jūroje? — į Tanią 
kreipėsi Greisas. 

— Taip, — patvirtino ji alsuodama per burną, stengdamasi igno- 
ruoti dvoką. — Bet tie svarmenys sunkūs, ir pastaruoju metu oro sąlygos 
nusistovėjo gana ramios. Jei nori, brėžinyje pažymėsių, iš kur atklystų 
menkesniais svoriais nugramzdintas lavonas. 

— Aba, toks planelis praverstų. O gal laivas nukako į laidojimo 
vietą supainiojęs koordinates? 

— Galbūt, — atsakė seržantė. — Bet aš susisiekiau su „Arco Dee“. 
Negyvėlis iškeltas iš vandens už penkiolikos jūrmylių į rytus nuo jūros 
kapavietės, kuri išskirta Braitonui ir Houvui. Apskaičiuodama savo ko- 
ordinates įgula turėjo itin smarkiai apsirikti. 

— Ir aš taip manau, — tarė jis. — Vieta, kurioje aptiko kūną, nusta- 
tyta ganėtinai tiksliai, ar ne? 

— Labai tiksliai. Paklaida tesiektų porą šimtų jardų. 

— Reikia kuo greičiau patikrinti, gal dar ten kas nors tūno, — tarė 
Greisas. — Šiandieną laiko rastum? 

Tania nukreipė žvilgsnį į ciferblatą, kabantį ant sienos, tuomet lyg 
juo nepasitikėdama dirstelėjo į savo masyvų naro laikrodį. Ir pažiūrėjo 
pro langą. 

— Saulė leidžiasi maždaug ketvirtą. Už dešimties mylių nuo kranto 
jūra smarkiai banguos — mums prireiks didesnio laivo nei įprastos gu- 
minės valties. Tems po trijų valandų. Laivą išsinuomosime rytoj, sulig 
pirmąja aušra — šiuo metų laiku galėsime rinktis iš kelių užsakomų- 
jų žvejybinių botų, kuriems stinga klientų. Paieškas pradėsime auštant. 
Šiandieną išplauksime guminuke ir teritoriją pažymėsime plūduru, kad 
jūros dugno nedrumstų žemsemės. 

— Puikus planas! — pagyrė Greisas. 

— Tam mes ir esame! — atsakė Tania, kur kas pakiliau nusiteikusi 
nei tada, kai prisistatė į morgą. Ji neabejojo, kad atlikusi organizacinius 
darbus spės grįžti namo ir paruošti vakarienę. 

Greisas atsigręžė į Gleną Brensoną. 

— Atrodai pablyškęs. 

Detektyvas seržantas linktelėjo. 

— Aha. Sunegaluoju kaskart, kai čia atvykstu. 

— Žinai, ko tau reikia? 

— Ko? 

— Įkvėpti jūros oro! Pasimėgauti kruizu. 

— O, taip. Kruizas man nepakenktų. 

— Labai gerai! — vyresnysis detektyvas patapšnojo jam per nuga- 
rą. — Rytoj prisidėsi prie Tanios. 

Brensono veidą perkreipė grimasa, ir jis mostu parodė į langą. 

— Po velnių, seni, ar matai, koks sumautas oras! Maniau, tu kalbi 
apie Karibus ar ką nors panašaus. 

— Pradėk nuo Anglų sąsiaurio. Bent priprasi prie jūros supimo. 

— Aš nė neturiu buriavimo reikmenų! — sudejavo detektyvas ser- 
žantas. 

— Tau jų neprireiks, nes mėgausies iškyla pirmos klasės denyje! 

Tania nužvelgė Gleną neslėpdama abejonių. 

— Prognozės nežada nieko gera. Ar tu lengvai pakeli keliones jūra? 

— Prastai, — atsakė jis. — Patikėk manim! 

Džiaugtis derėtų bent tuo, kad per naktį Nato būklė nepablogėjo, 
mąstė Siuzana, kuri, ilgas valandas budėdama prie jo lovos, bandė gal- 
voti apie teigiamus dalykus. Bet ji ir negerėjo. Vyras išliko bežadžiu pa- 
šaliečiu, atremtu lovoje trisdešimties laipsnių kampu, apraizgytu laidais 
ir prijungtu prie stulbinančios gausos gyvybės palaikymo įrenginių ir 
kontrolinių prietaisų. 

Prie sienos pritvirtintas apvalus įstaigos laikrodis rodė be dešim- 
ties minučių pirmą dienos. Artėjo pietūs, nors jie, žinoma, nerūpėjo 
nei Natui, nei daugumai kitų Intensyviosios terapijos skyriaus pacientų. 
Maisto medžiagos patekdavo į jo organizmą kiaurą parą lašėdamos iš 
nazogastrinio vamzdelio. Nors ir pavargusi, Siuzana ūmai nusišypsojo. 
Ji visuomet priekaištaudavo sutuoktiniui, kai šis kviečiamas nesiskubin- 
davo ateiti valgyti. Jo, kaip mediko, darbo grafikas buvo permainingas, 
ir Natas neretai be jokio išankstinio perspėjimo užsisėdėdavo ligoninėje 
iki išnaktų. Netgi namuose jam reikėdavo „patikrinti dar vieną elektro- 
ninį laiškelį, brangioji!“ kiekvieną sykį, kai Siuzana pašaukdavo vyrą 
prie pietų arba vakarienės stalo. 

Čia tai tikrai nevėluoji užkąsti, pamanė ji ir vėl liūdnai vyptelėjo. 
Sušnirpštė, iš švarkelio kišenės išsitraukė nosinę ir šios kampeliu pa- 
šluostė skruostais tekančias ašaras. 

Nejau viskas taip užsibaigs? Ne, to negali būti. 

Tarsi pritardamas arba ją ramindamas, į pilvą bakstelėjo kūdikis. 

— Ačiū, Gumbiuk, — sukuždėjo Siuzana. 

Nuo tada, kai vizitaciją atliko pilkas kelnes mūvintis, marškinius 
prasegta apykakle dėvintis gydytojas konsultantas ir kartu su juo atėju- 
sių, chalatus vilkinčių medikų grupelė, intensyviosios terapijos palatoje 
įsitvyrojo nyki tyla. Kone vienintelius garsus skleidė kas porą minučių 
atgyjantys, vis stipriau ją dirginantys pavojaus signalai, sklindantys iš 
pacientus stebinčių ir pagrindinius organizmo būklės rodiklius fiksuo- 
jančių prietaisų. 

Nors kiekvieną ligonį prižiūrėjo atskira budinti seselė, patalpa at- 
rodė apleista. Tiesa, už mėlynų kitos lovos užuolaidų Siuzana įžvelgė 
grindis blizginančią moterį ir šalia jos pastatytą geltoną ženklą su per- 
spėjimu: VALOMA. Dar už poros lovų fizioterapeutas masažavo laidais 
apipinto intubuojamo senuko kojas. Visi pacientai tysojo nebylūs, vieni 
snaudė, kiti stebeilijosi į tuštumą. Šiandieną Siuzana matė keletą lanky- 
tojų, bet dabar palatoje ji sėdėjo viena. 

Ausis vėl pasiekė kone muzikinis pavojaus signalo pyp pyp pong, 
tarsi orlaivio skambutis, kurį spaudžia susierzinęs, išsikviesti palydo- 
vę besistengiantis keleivis. Jis atvilnijo iš už akiračio ribų, iš tolimosios 
kambario pusės. 

Natas gulėjo lovoje Nr. 14. Jos buvo sunumeruotos nuo pirmos iki . 
septynioliktos. Bet iš tiesų palatoje rikiavosi tiktai šešiolika. Atsisakyti 
tryliktosios paskatino prietaringumas. Taigi Nr. 13 pakeitė Nr. 14. 

Jos sutuoktinis išmanė gydytojo darbą. Viską apmąstydavo, išana- 
lizuodavo, racionaliai paaiškindavo. Vengė bet kokių prietarų. Bet šių 
paisydavo Siuzana. Jai nepatiko išvysti vieną šarką ir nepastebėti antros 
arba pro žiūronus spoksoti į jauną mėnulį, ir, žinoma, sąmoningai nieku 
gyvu nebūtų ėjusi po kopėčiomis. Ir vyro lovos numeris nė kiek jos ne- 
džiugino. Deja, palata užpildyta, ir kitur Nato perkelti nepavyktų. 

Siuzana atsistojo kovodama su žiovuliu, žengė iki lovos kojūga- 
lio, link sesutės nešiojamojo kompiuterio, pastatyto ant ratuoto stalelio. 
Vakarykštė diena tęsėsi labai ilgai. Moteris sėdėjo ligoninėje beveik iki 

vidurnakčio, galų gale nusigavo namo ir pabandė pamiegoti, bet po ke- 
lių valandų savo užmačių atsisakė, nes tesugebėjo priešokiais snustelėti. 
Todėl nusiprausė po dušu, užsikaitė stiprios kavos, prisiminusi, ką siūlė 
seselė, stvėrė kelias Nato mėgstamas „Eagles“ ir „Snow Patrol“ kompak- 
tines plokšteles bei higienos reikmenis ir sugrįžo. 

Per „iPod“ grotuvą jis klausėsi melodijų jau porą valandų, bet kol 
kas į garsus niekaip nereagavo. Netgi tūnodamas savo darbo kambarė- 
lyje pagal muziką dažniausiai siūbuodavo, linkčiodavo galvą, krypuoda- 
vo pečiais arba lėtai mostaguodavo rankomis. Leidęs sau atsipalaiduoti 
pademonstruodavo nuostabius šokėjo įgūdžius. Siuzana atsiminė, kaip 
ją užbūrė Nato šokis, kai per vienos sesutės gimtadienio vakarėlį jiedu 
pirmą kartą trypė rokenrolą. 
vamzdelį, kuris styrojo iš burnos. Prie galvos prilipdytą intrakraniji- 
nį spaudimą matuojantį zondą. Kitus priklijuotus, kaniulėmis į kūną 
įspraustus įtaisus. Išsišovusius, virš lūžusių kojų apklotą laikančius rė- 
mus. Pagrindinio monitoriaus ekraną, organizmo būklės rodiklių smai- 
les ir banguojančias linijas. 

Šiuo momentu Nato pulsas buvo pusėtinas ir siekė septyniasde- 
šimt septynis tvinksnius per minutę. Kraujospūdis — 160/90 mm Hg. 
Problemų nekilo ir dėl įsotinimo deguonimi lygio. Intrakranijinio spau- 
dimo rodmuo slankiojo tarp penkiolikos ir dvidešimties. Jei asmuo būtų 
sveikas, jis nukristų žemiau dešimties. Šoktelėjęs per dvidešimt penkis 
pakurstytų nerimą. 

— Natai, brangusis, labas. — Siuzana palietė dešiniąją jo ranką, 
virš tapatybės kortelės ir pleistrų, prilaikančių lašelinės adatas. Švel- 
niai ištraukė „iPod“ ausines, priglaudė lūpas prie dešiniosios ausies ir 
pasistengė prabilti kuo džiugiau: — Aš čia, su tavimi, mielasis. Aš tave 
myliu. Gumbiukas kaip reikiant spardosi. Ar girdi mane? Kaip jautiesi? 
Tavo reikalai klostosi gerai. Tik laikykis. Tau puikiai sekasi! Netrukus 
visiškai pasveiksi! 

Ji luktelėjo sekundę kitą, grąžino ausinukus į vietą, apėjo baltą su- 
kamąjį stovą, prislėgtą keliais prietaisais, įskaitant švirkštines pompas, 
kurios leido raminamuosius vaistus ir kūno bei kraujospūdžio būklę 
stabilizuojančius preparatus. Nužingsniavo mėlynu linoleumu, palei 
mėlynas, ant metalinio strypo kabančias lovų užuolaidas, galiausiai 

prisiartino prie lango, kurį dengė mėlynos žaliuzės. Dirstelėjo kairėn, į 
ilgą virtinę automobilių, pamažu įvažiuojančių į aikštelę. Apačioje ply- 
tėjo šiuolaikiškas grįstas kiemas su suoleliais, stovėjo iškylos staliukas ir 
aukšta glotni skulptūra, kuri kėlė šiurpą, nes priminė vaiduoklį. 

Siuzana vėl verkė. Nosinės kampučiu šluostydamasi akis ir vėl iš- 
girdo prakeiktą pavojaus signalą. Šįsyk skambantį kur kas garsiau. PYP 
PYP PONG. 

Ji apsisuko. Nukreipė žvilgsnį į monitoriuje vilnijančias linijas, ne- 
tikėtai apimta siaubingos panikos. 

— Sesele! — suglumusi apsidairė ir leidosi tekina sesučių punkto 
link. — Sesele! Sesele! 

Kas sekundę stiprėjantis pypsėjimas stačiai kurtino. 

Staiga Siuzana išvydo stambų, pliką, šiaip jau linksmo būdo slau- 
gytoją, kuris į darbą prisistatė puse aštuntos ryto. Pro ją bėgančio, Nato 
link lekiančio žaliūko veidas virto nerimo kauke. 

Kūdikis aprimo prieš kelias valandas, bet dabar ašaras liejo Simo- 
na. Ji rietėsi greta šildymo vamzdžio ir prie veido spaudė Gogą. Kurį 
laiką gokčiojo, vėliau sumerkė akis, tačiau pabudusi vėl pravirko. 

Likusieji kažkur bastėsi, ir draugiją palaikė tik Valerija su vaiku. 
Per traškantį grotuvą Treisė Čepman dainavo „Greitą automobilį“. Vale- 
rija dažnai klausydavosi Treisės Cepman, nes mažyliui jos muzika, regis, 
patiko — vaikas nuščiūdavo, tarsi jam kas būtų niūniavęs lopšines. Lau- 
ke išaušo žvarbi, drėgna diena, lietų tarpais pakeisdavo šlapdriba, ir į jų 
buveinę prasismelkdavo ledinis skersvėjis. Ant betoninių grindų stiebėsi 
ištirpusio vaško stalagmitai, ant kurių be paliovos mirgėjo žvakių lieps- 
nelės, todėl per visus paviršius nuolat nutįsdavo šešėliai. 

Jie neturėjo elektros, būstą apsišviesdavo tiktai žvakėmis, bet ir šias 
naudojo taupiai. Kartais pirkdavo už pinigus, kurių gaudavo pardavę 
nudžiautus daiktus, arba už grynuosius, pavogtus iš kišenių bei ranki- 
nių, bet dažniausiai jas gvelbdavo iš krautuvėlių. 

Retsykiais, kai užeidavo itin sunkūs laikai, tekdavo nešti žvakes 
iš stačiatikių bažnyčių, nors Simonai taip elgtis nepatiko. Eidama su 

Romeo, ji nukreipdavo pašalinių žiūrovų dėmesį, ir tuomet abu prisi- 

"kimšdavo pilnas kišenes plonų rudų žvakučių, kurių liūdintys žmonės 
nupirkdavo ir uždegdavo melsdamiesi už savo mylimuosius ir įstaty- 
davo į dvi metalines trišones dėžes; viena buvo skirta gyviesiems, kita 
— mirusiems. 

Tačiau mergaitė visada bijojo, kad už tokias piktadarybes sulauks 
Dievo bausmės. Dabar kūkčiodama svarstė, gal vakar Viešpats ją nu- 
baudė. 

Įprastomis aplinkybėmis Simona nesilankydavo šventyklose ir 
melstis nemokėjo, tačiau slaugytojas iš prieglaudos tvirtino, esą visare- 
gintis Dievas baudžia už kiekvieną blogą darbą. 

Už geltono liepsnelių švytėjimo nevirpantys šešėliai driekėsi iki tu- 
nelio pabaigos ir ties juo vamzdis niro į paviršių, nudrykdamas per prie- 
miestinį Kangašio rajoną. Gatvėje buvo įsikūrusios ištisos bendruome- 
nės žmonių, vamzdžio pašonėje susirentusių varganas lūšnas. Simona 
pati trumpam glaudėsi viename iš laikinų trobesių, bet ten buvo ankšta, 
o lyjant varvėdavo pro stogą. 

Geriau gyventi po žeme, kur sausa ir apstu erdvės. Tik tiek, kad ji 
nedrįsdavo čia likti viena — bijojo anapus žvakių šviesos viešpataujan- 
čios tamsos, kur netrūko pelių, žiurkių, vorų. Ir dar kai ko, keliančio 
didesnę baimę už bet kokius gyvius. 

Romeo mėgo tyrinėti tamsybes, bet nieko įdomaus ten nerasdavo, 
išskyrus graužikų skeletus ir — vieną sykį — sulaužytą prekybos centro 
krepšelį. Kartą į šiluminę trasą Valerija parsivedė vyrą. Ji nuolat atsi- 
tempdavo vaikinų, su jais dulkindavosi trankiai ir atvirai, nesukdama 
„galvos, ar juos kas nors mato. Bet tas konkretus tipas visus išgąsdino. 
Kaip pats sakė, su ja permiegoti nė nesiruošė. Tenorėjo pakalbėti apie 
Viešpatį ir velnią. Aiškino, atseit nelabasis slypi tamsoje, tvyrančioje už 
žvakių šviesos, nes jam, kaip ir čionykščiams, reikia vamzdžio šilumos. 

Vyriškis pridūrė, kad šėtonas nuo kiekvieno nenuleidžia akių, nes 
jie pasmerkti dėl savo nuodėmių, taigi lai miegodami tegu verčiau ne- 
praranda atsargumo, antraip raguotasis gali atšliaužti iš juodymės ir vie- 
ną jų pasigrobti. 

Simona netikėtai sušuko: 

— Valerija, ar Dievas mane baudžia? 

Ant dygsniuotos striukės palikusi miegantį kūdikį, Valerija priėjo 

prie mergaitės ir pritūpė, kad galva neatsitrenktų į kniedes, kyšančias iš 
skersinių sijų, kurios sutvirtino viršuje nutiestą kelią. Kaip paprastai ant 
ryškiaspalvio treningo moteris vilkėjo smaragdinę „Puffa“ striukę; abi- 
pus sunerimusio veido kabojo rudi, lygūs, it batų raišteliai nutįsę plau- 
kai. Ji apkabino Simoną. 

— Ne, čia tikrai ne Dievo bausmė. Tave pasičiupo blogas žmogus. 

— Man įkyrėjo toks gyvenimas. Aš noriu iš čia ištrūkti. 

— Ir kur trauktum? 

Simona bejėgiškai gūžtelėjo pečiais ir vėl paplūdo ašaromis. 

— Aš, pavyzdžiui, mielai bėgčiau į Angliją. — Valerija ilgesingai 
nusišypsojo, ir jos veidas ūmai pagyvėjo. — Taip, į Angliją. Mes esame 
Europos Sąjungoje, todėl ten galėtume važiuoti. 

Mergaitė raudojo dar kelias minutes, bet pagaliau liovėsi verkusi. 

— Kas yra Europos Sąjunga? 

— Na, toks dalykas, reiškiantis, kad rumunai turi teisę važiuoti į 
Angliją. 

— Ten būtų geriau? 

— Anksčiau pažinojau kelias merginas, kurios nusprendė iškeliau- 
ti. Gavo erotinių šokėjų darbą. Ir joms pažadėjo didelius atlyginimus. 
Rasi, mudvi irgi galėtume tapti erotinėmis šokėjomis. 

Simona sušniurkštė. 

— Aš nemoku šokti. 

— Darbų yra visokių. Žinai, baruose, restoranuose. Gal net kepyk- 
lose. 

— Į Angliją norėčiau. Dabar pat. — Ji šnarpštelėjo. — Ar tu prisi- 
dėtum prie manęs? Tu, Romeo... ir kūdikis, be abejo. 

— Reikia susirasti pažįstamų, kurie galėtų padėti. Manai, Romeo 
sutiktų su mumis važiuoti? 

Simona patrūkčiojo pečiais. Už nugaros nelauktai nuskambėjo Ro- 
meo balsas: 

— Eli! Aš grįžau ir kai ką atnešiau! 

Vaikinas nušoko nuo kopėčių skersinių ir prisigretino prie jųdviejų 
sunkiai dvėsuodamas, peršlapęs, galvą paslėpęs po gobtuvu. 

— Turėjau bėgti, — tarė. — Labai ilgai. Kai kur mane stebėjo, nes 
mus jau pažįsta. Teko sukarti nemažą kelią. Bet gavau! 

Lyg lėkštės didžiulėmis akimis spinduliuodamas pasitenkinimą, jis 

įkišo ranką į užantį ir iškrapštė rausvą celofaninį maišelį. Įniko smarkiai 
"kosėti, ir po kelių sekundžių, kai priepuolis atlėgo, sužvejojo drūtą plas- 
tikinį metalo dažų butelį ir pasukęs dangtelį nulaužė plombą. 

Simona nuo jo neatplėšė akių, užmiršusi viską pasaulyje. 

Romeo šliūkštelėjo dažų į maišiuką, suėmė jį už kraštų ir perdavė 
mergaitei, bet rankas nuleido tik įsitikinęs, kad toji tvirtai gniaužia ce- 
lofaną. 

Simona papūtė į maišelį tarsi į balioną ir per burną giliai į plaučius 
įtraukė oro. Iškvėpė ir antrąsyk įkvėpė. Paskui trečią kartą. Jos veidas 
suglebo. Lūpų kampučius išrietė atoki šypsena. Akių obuoliai šoktelėjo 
viršun ir pastiklėję nukrypo žemyn. 

Skausmas trumpam atslūgo. 


Pažliugusia gatve lėtai riedėjo juodas, valytuvais caksintis mer- 
sedesas. Jis pravažiavo pro nudrengtą krautuvėlę, kavinę, mėsinę, pas- 
toliais apsuptą stačiatikių bažnyčią, automobilių plovyklą, kurioje trys 
žarnas laikantys vyrai purškė vandenį ant balto furgono, ir būrelį šunų 
vėjo pašiauštais kailiais. 

Užpakalinėje salono dalyje sėdėjo du žmonės: elegantiškas, veik 
penkiasdešimties vyriškis, apsirengęs pilku megztiniu aukšta apykakle 
ir juodu paltu, ir kiek jaunesnė moteris simpatišku atviru veidu, kupeta 
šviesių plaukų, ant dukslios palaidinės apsivilkusi odinę striukę su mul- 
tino apykakle, mūvinti siaurus džinsus, apsiavusi juodus zomšinius ba- 
tus, pasipuošusi bižuterijos dirbiniais. Ji atrodė tartum buvusi nereikš- 
minga roko žvaigždė arba karjeros aukštumų nepasiekusi aktorė. 

Vairuotojas sustabdė mersedesą priešais aptriušusį daugiaaukštį — 
iš pusės jo langų kadarojo džiūstantys skalbiniai, plikas sienas margino 
tuzinas palydovinės televizijos lėkščių, — išjungė variklį ir pro priekinį 
stiklą parodė į dantytą, kelkraštyje žiojinčią ertmę. 

— Ji gyvena ana ten, — pasakė. 

— Ir tikriausiai ne viena, — tarė vyriškis nuo galinės sėdynės. 

— Taip, bet tos, apie kurią šnekėjau, pasisergėkite, — įspėjo vairuo- 
tojas. — Ji vaidinga. 

Valytuvams sustingus, langą veikiai aptemdė lietaus lašai. Praeivių 
kontūrai išskydo. Na, ir gerai. Įžiūrėti, kas slepiasi salone, jiems trukdys 

ne vien tamsinti stiklai, bet ir liūtis. Po čionykštį rajoną sukinėdavosi tik 
apdaužyti kledarai. Todėl bet kuris pro šalį kulniuojantis žmogus paste- 
bės žvilgantį S klasės mersedesą ir ims spėlioti, kas juo atvyko. 

— Tvarka, — prabilo moteris. — Keliaujame. 

Limuzinas pajudėjo iš vietos. 

Ten, gerokai žemiau, po degutbetoniu, į akį pūtė kūdikis. Valerija 
skaitė prieš porą dienų išleistą laikraštį. Treisė Čepman vėl traukė „Greitą 
automobilį“. Romeo giliai alsavo, prie lūpų priglaudęs celofaninį maišelį. 

Simona romi gulėjo ant čiužinio ir svajojo apie Angliją. Ji išvydo 
aukštą laikrodžio bokštą, vadinamą Didžiuoju Benu. Į stiklą įsimetė 
ledo kubelių ir prisipylė viskio. Pro šalį slinko šviesos. Didmiesčio ži- 
buriai. Miesto gyventojai šypsojosi. Kažkas nusijuokė. Simona stovinia- 
vo erdviame, paveikslų ir skulptūrų pilname kambaryje. Toje patalpoje 
buvo sausa. Sopuliai nesvilino nei kūno, nei širdies. 

Mergaitė miegojo ilgai ir pakirdo visiškai apsisprendusi. 


29 


Linė Beket krūptelėjusi atsibudo. Kelias akimirkas nesusigaudė, kur 
esanti. Dešinioji koja aptirpo, nugarą badė skausmo dūriai. Sumišusi ji 
pažiopsojo į aukštai iškeltą, ant metalinės atšakos įtaisytą televizorių, ku- 
ris rodė animacinį filmuką. Ekrane į sieną nušvilpė iš katapultos išlėkęs 
vyriokas. Mūras nė kiek nenukentėjo, bet ant jo liko žmogelio atspaudas. 

Atmintis pagaliau grįžo, ir Linė suskato švelniai kumščiuoti savo 
šlaunį, idant atlėgtų tirpulys. Čia Pietų Londono Karališkoji ligoninė, 
vienvietė, kepenų skyriui priklausanti Keitlinos palata. Matyt, ji ėmė 
snūduriuoti. Nūnai užuodė maistą, bulvių košę. Šnerves pakuteno ir de- 
zinfekcinių medžiagų bei grindų vaško kvapai. Staiga akys užkliuvo už 
dukters vien naktiniais marškiniais, sutaršytais plaukais, tysančios ant 
lovos ir kaip visada kažką skaitančios mobiliojo ekrane. Pro langą už 
jos nugaros buvo matyti dalis krano, taip pat statomo namo smailės ir 
šlakbetonio blokai. 

Nors jai skyrė miegamąjį, Linė nakvojo Keitlinos palatoje. Iš pradžių 
nepatogiai snaudė kėdėje, bet kai galūnes sutraukė mėšlungis, persikraus- 
tė ant lovos ir užmigo susirietusi, šaukšteliu prigludusi prie dukros. 

Jas pažadino siaubingai anksti, ir Keitliną, pasodinę į vežimėlį, iš- 
gabeno į skenavimo procedūras. Po kurio laiko ją parvežė atgal. Duris 
nuolat varstė sesutės, ateinančios paimti kraujo mėginių. Devintą Linė 
paskambino Livai Tomas, griežtai, bet geraširdei savo komandos va- 
dovei, ir pranešė nežinanti, kada grįš į darbą. Liva išreiškė užuojautą, 
tačiau pridūrė, kad nuo plano ji neatsiliktų, jei kitą savaitę papildomai 
padirbėtų keletą valandų. Linė prižadėjo stengtis kiek galės. 

Tiesą sakant, jai velniškai reikėjo pinigų. Gydymo įstaiga gerokai 
patuštino kišenę: trys svarai per dieną atsieidavo televizija ir mobilu- 
sis ryšys; penkiolika svarų per dieną atimdavo automobilių stovėjimo 
aikštelė, o kur dar maistas ligoninės valgykloje. Beje, nederėtų užmiršti 
pavojaus, kad darbdaviai gali nutarti nebesitaikstyti su pravaikštomis ir 
ją atleisti. Kuklią, per skyrybas iš Malko gautą sumą ji įnešė už būs- 
tą, kuriame dabar gyveno, norėdama Keitliną aprūpinti tikrais namais, 
užauginti dukrą kuo normalesnėje ir saugesnėje aplinkoje. Tačiau dėl 
paskolos susidūrė su nuolatine finansine įtampa. Maža to, problemų pri- 
dėjo būtinybė rasti grynųjų ir suremontuoti automobilį, kad jis pereitų 
techninę apžiūrą. 

Uždirbo ji nemažai, tačiau algos dydį, kaip ir prekybos srityje, nu- 
lemdavo rezultatai. Subjektų paieškoms Linė privalėdavo skirti nemažai 
valandų, o geriausio darbuotojo laukdavo savaitinė premija. Paprastai 
per savaitę ji gaudavo daugiau negu kokia Braitono ir Houvo sekreto- 
rė arba asmeninė asistentė ir, kadangi neturėjo deramos kvalifikacijos, 
save laikė laimės kūdikiu. Bet sumokėjus už komunalines paslaugas, 
degalus, Keitlinos gitaros pamokas ir visus dukrai reikalingus daiktus, 
pavyzdžiui, mobilųjį, kuriuo ji palaikydavo ryšį su draugais, nešiojamąjį 
kompiuterį, drabužius, dalį šlamančiųjų paklojus už tam tikrą praban- 
gą, tarkim, už pigią poilsinę kelionę į Šarm el Šeichą, kur jiedvi vasarą 
atostogavo, jai nekas belikdavo. Ir dar — Linė amžinai turėdavo pildyti 
ištuštėjusią einamąją Keitlinos sąskaitą. Aštuoneri metai, praleisti skolų 
išieškojimo agentūroje, kurstė liguistą baimę būti įsiskolinusiai, štai ko- 
dėl ji nepakentė kreditinių kortelių. 

Per ištuokos procesą, su ja sudarydamas sandėrį, Malkas bent jau 
elgėsi sąžiningai ir vėliau šiek tiek pagelbėdavo, jei dukrai ko prisireikda- 
vo, tačiau Linė buvo pernelyg išdidi, kad dar prašytų. Keitlinos senelė taip 
pat padėdavo kuo galėdavo, bet jai irgi trūkdavo pinigų. Per metus Linė 

įstengė susitaupyti tūkstantį svarų ir už juos ketino suorganizuoti kalė- 
dinę šventę — nors nenutuokė, ar Keitlinai vis dar rūpėjo Kalėdos. Arba 
gimtadieniai. Arba kiti dalykai, kurie asocijavosi su normaliu gyvenimu. 

Moteris abejojo, ar išdrįs trumpam atsisveikinti su dukra, grįžti į 
Braitoną ir nuvažiuoti į darbą. Ligoninė Keitliną slėgė, ir šiandien ją ka- 
mavo viena iš keistųjų nuotaikų — veikiau pyktis negu baimė. Kas, jeigu 
likusi viena užsimanys pasprukti? Linė žvilgtelėjo į rankinį laikrodį. Be 
dešimties minučių pirma. Per televizorių rodomo filmuko veikėjas sto- 
vėjo kažkokiame name, raukėsi ir pūškavo. Staiga nukūrė link durų ir 
kartu su jomis išgriovė visą fasadą. Linė nejučia nusišypsojo. Animaciją 
ji mėgo nuo vaikystės. 

Keitlina ėmė klapsėti telefono klaviatūra. 

— Atleisk, brangioji, — tarė motina, — aš užsnūdau. 

— Nesuk sau galvos. — Nepakeldama akių nuo mobiliojo, duktė 
netikėtai išsišiepė. — Senoliams miegas reikalingas. 

Trumpam pamiršusi savo bėdas Linė prajuko. 

— Labai tau ačiū. 

— Ne, rimtai. — Keitlina šelmiškai nusivaipė. — Ką tik žiūrėjau te- 
levizijos laidą. Net svarsčiau, ar tave žadinti, nes tau vertėjo ją pamatyti. 
Bet, hmm, kadangi iš ekrano pasakojo, kaip senukams praverčia miegas, 
nusprendžiau tavęs pagailėti. 

— Kokia akiplėša! 

Linė bandė pajudėti, tačiau abi kojas stingdė tirpulys. 

Lauke džeržgė ir griaudėjo statybinė įranga. Netrukus atsidarė du- 
rys ir į palatą žengė vakar matyta persodinimo operacijos koordinatorė. 

Pailsėjusi, dienos šviesoje kaip niekad panaši į rausvaskruostę 
tipišką anglų gražuolę, Širlė Linsel vilkėjo baltus marškinėlius, ant jų 
buvo apsivilkuši mėlyną berankovį nertinį ir mūvėjo laisvas tamsiai ru- 
das kelnes. 

— Sveikos, — pasilabino. — Kaip šiandieną jaučiamės? 

Paauglė teberašė žinutę ir atėjūnės nepaisė. 

— Puikiai! — atsiliepė Linė ryžtingai atsistodama, abiem kumš- 
čiais talžydama apmirusias šlaunis. — Mėšlungis, — paaiškino. 

Transplantacijos koordinatorė užjaučiamai šyptelėjo ir pranešė: 

— Šiandieną atliksime kepenų biopsiją. — Ji priėjo prie Keitli- 
nos. — Užsiėmusi? Gauni daug žinučių? 

— Siunčiu instrukcijas. Na, žinote, nurodau, ką daryti su mano 
kūnu ir daiktais. 

Linė matė, kad Širlė Linsel apstulbo, o tuo metu dukra nutaisė iro- 
nišką miną, iš kurios niekaip nepavykdavo atspėti, šaiposi ji ar kalba 
rimtai. 

— Siekdami, kad pasijustum geriau, manau, mes galime rinktis 
iš daugybės variantų. — Koordinatorės balsas skambėjo maloniai, bet 
anaiptol ne globėjiškai. 

Keitlina sučiaupė lūpas, ir jos veidas tapo mąslus. 

— Ai, koks skirtumas. — Patraukusi pečiais pridūrė: — Bet verčiau 
pasiruošti bet kokiems netikėtumams, ar ne? 

Širlė nusišypsojo. 

— Geriausia būtų neprarasti optimizmo! 

Linės duktė palingavo galvą į šonus lyg apmąstydama išgirstus žo- 
džius ir linktelėjo. 

— Teisingai. 

— Mes norėtume tau atlikti vietinę anesteziją ir adata paimti kepe- 
nų trupinėlį. Jokio skausmo nejausi. Po minutės ateis daktaras Sadlas ir 
išsamiau paaiškins procedūrą. 

Abidas Sadlas, jaunatviškos išvaizdos trisdešimt septynerių metų 
afganų kilmės gydytojas konsultantas, buvo vienintelis asmuo, kuris, Li- 
nės nuomone, Keitliną veikė raminamai. Bet jis ne visada sukiodavosi 
aplinkui, nes medikų komandos nuolat keisdavosi. 

— Bet per daug neimsite? 

— Tiktai mažutėlę dalelę. 

— Aš gi žinau, kad mano būklė suknista. Todėl man prireiks visko, 
kas liko. 

Koordinatorė keistai ją nužvelgė vėl nesuprasdama, ar Keitlina juo- 
kauja. 

— Mes ištrauksime minimalų reikalingą kiekį. Nesijaudink, jis ne- 
žymus. 

— Akha, bet aš velniškai persiusiu, jeigu per daug nurausite. . 

— Galime apsieiti ir be biopsijos, — švelniai patikino Širlė Lin- 
sel. — Jeigu tu jos nenori. 

— Taip, taip, ir tada liktų planas „B“, tiesa? 

— Planas „B“? — perklausė koordinatorė. 

Keitlina atsakė įsmeigusi akis į mobiliojo ekraną. 

— Aba, jei nuspręsiu numoti ranka į jūsų tyrimus. — Jos veide 
atsispindėjo bejausmė, neįskaitoma išraiška. — Tuomet pereitume prie 
plano „B“, ar ne? 

— Apie ką tu kalbi? — pasiteiravo Širlė. 

— Planas „B“ reiškia, kad mirsiu. Bet aš asmeniškai galvoju, jog jis 
niekam tikęs. 

Po Neatpažino Vyro skrodimo Rojus Greisas sugrįžo į Kriminali- 
nį skyrių. Kol vairavo, naudodamasis laisvųjų rankų įranga mobiliuoju 
šnekėjosi su Kristina Morgan, vadovaujančia ir su potencialių donorų 
šeimomis ryšius mezgančia medicinos seserimi iš Sasekso apygardos 
Karališkosios ligoninės. Greisas stengėsi gauti kuo daugiau informacijos 
apie transplantacijos procesus, ypač apie organų tiekimo ir. aukojimo 
procedūras. 

Ryšį jis nutraukė įsukęs į automobilių aikštelę, plytinčią priešais 
Sasekso policijos Kriminalinio skyriaus valdybą. Apvažiavo kūgį, žen- 
klinantį svečiams rezervuotą plotą, ir pastatė ratus įprastoje vietoje. Iš- 
jungęs variklį paniro į apmąstymus, laužydamas galvą dėl mirusio jau- 
nuolio tapatybės, mintydamas, kas vaikiui galėjo nutikti. Į stogą barbeno 
ir stiklus plovė lietaus lašai, todėl priešais stūksanti balta siena pamažu 
virto raibuliuojančia, išskydusia mozaika. 

Patologė manė, kad organus išpjovė profesionalas. Dingo širdis, 
plaučiai, inkstai ir kepenys, bet ne skrandis, žarnynas ir šlapimo pūslė. 
Morge ne kartą donorų lavonus skrodusi Kleo patvirtino, kad velionių 
šeimos dažnai sutikdavo perleisti kaip tik šiuos vidaus organus, bet pa- 
geidaudavo palikti akis ir odą. 

Prie standartinių chirurginių procedūrų visiškai nesiderino tai, 
kad Neatpažintas Vyras valgė patiekalą likus vos kelioms valandoms iki 
mirties. Daugiausiai šešioms, kaip teigė patologė. Anot Kristinos Mor- 
gan, net ir tuo atveju, kai netikėtai žūdavo į Nacionalinį organų donorų 
registrą įtrauktas, donoro kortelę turintis asmuo, veik neįtikima, kad 
taip operatyviai pašalintų organus. Visų pirma artimieji privalo pasira- 

šyti dokumentus. Duomenų bazėje būtina rasti tinkamus recipientus. Iš 
įvairių ligoninių, kuriose teks atlikti transplantaciją, reikia iškviesti chi- 
rurgų specialistų komandas. Net jeigu aukos smegenys mirdavo, kūno 
paprastai neatjungdavo nuo gyvybės palaikymo sistemos, idant kraujas, 
deguonis ir maistingosios medžiagos išliktų organuose, kol juos pagaliau 
išims — taip praeidavo nemažai valandų, kartais netgi kelios dienos. 

Mažas laiko tarpas nėra neįmanomas, pripažino Morgan, bet ji pati 
nė sykio nebuvo susidūrusi su tokia žaibiška įvykių eiga, o šis jaunuolis 
garantuotai negulėjo jos ligoninėje. 

Nuo keleivio sėdynės Greisas paėmė mėlyną A4 formato užrašų 
knygą, įrėmė ją į vairą ir brūkštelėjo: AUSTRIJA? ISPANIJA? ŠALYS, KUR 
DONORAIS TAMPAMA AUTOMATIŠKAI? Nejau Neatpažintas Vyras — jū- 
roje palaidotas austrų arba ispanų kilmės donoras? Austriją iš visų pusių 
supa sausuma. O jeigu vaikinas anksčiau gyveno Ispanijoje, kaip per ke- 
lias dienas lavonas sugebėjo nuplaukti daugiau kaip šimtą mylių? 

Tikimybė tokia menka, kad dabartinėje tyrimo stadijoje ją galima 
atmesti. 

Staiga pajutęs pilvą raižantį alkį, vyresnysis detektyvas nukreipė 
žvilgsnį į prietaisų skydelio laikrodį. Jau be penkiolikos minučių pusė 
trečios. Šiaip skrodimai apetito paprastai nesužadindavo, bet nuo anks- 
tyvo ryto, kai jis sukirto dubenį košės, praėjo daug valandų. 

Pasikėlęs lietpalčio apykaklę Greisas nuskuodė per gatvę, perlipo 
žemą, bet vis dėlto nepatogiai įveikiamą mūrinę sienelę, bėgte leido- 
si purvinu taku ir smuko pro spragą gyvatvorėje — pasirinko tradicinį 
trumpiausią kelią, vedantį link ASDA prekybos centro, kuris Sasekso po- 
licijos Kriminalinio skyriaus darbuotojams neoficialiai atstojo bufetą. 


Po dešimties minučių, jau sėdėdamas prie rašomojo stalo, jis iš- 
vyniojo nemaloniai sveikai atrodantį sumuštinį su lašiša ir agurkėliais. 
Neseniai Kleo ėmė domėtis, kuo Rojus minta, kai būna ne su ja, nes 
puikiai žinojo, kad darbe mylimasis linkęs sotintis šlamštmaisčiu, o pas- 
taruosius devynerius metus gyvavo namuose kimšdamas gatavus, mi- 
krobangų krosnelėje šildomus patiekalus. 

Bent jau šįvakar Greisas galės pažiūrėti Kleo į akis ir paskelbti, esą 

dieną jis valgė sveiką sumuštinį. Tik „pamirš“ užsiminti apie kokakolą, 
„KitKat“ šokoladinį batonėlį ir karamelinę spurgą. 

Jis skubiai patikrino šūsnį korespondencijos, kurią ant stalo suvertė 
asistentė Eleanora Hodgson. Viršuje gulėjo policijos kompiuterių tink- 
lo skyriaus atsiųstas atsakymas į prašymą patikrinti rytą matyto „Mer- 
cedes“ numerį GX57 CKL. Automobilis priklausė kažkokiam Džozefui 
Ričardui Beikeriui, sprendžiant iš adreso, gyvenančiam daugiaaukštyje, 
kuris stovėjo netoli pajūrio, už „Metropolio“ viešbučio. Pavardė lyg ir 
girdėta, bet su jokių konkrečių asmenų veidais nesisiejo. Transporto 
priemonė niekaip nepaženklinta. Šešėliniame Braitono pasaulyje nuo 
seno sukiojasi toks Džo Beikeris, valdantis saunas ir masažo salonus. 
Nieko keista, jeigu jis važinėja prašmatniais ratais ir iki išnaktų bastosi 
po miestą. 

Greisas susitelkė į elektronines žinutes, įsidėmėjo kelias, kurių au- 
toriams derėjo nedelsiant atsakyti, galiausiai prisijungė prie sistemos 
ir atsidarė incidentų sąrašą. Peržvelgė įvykius, paskaitė apie kasdienius 
šeimyninius konfliktus, apiplėšimus, įsilaužimus, mopedų vagystes, 
avarijas, bet neaptiko jokių sunkių nusikaltimų, atsikando sumuštinio 
apgailestaudamas, kad nenusipirko tririekio užkandžio su kiaušinių, 
kumpio ir dešrelių įdaru. Kol bandė atkimšti kolos buteliuką, prisiminė, 
ką vakar žadėjo Argus reporteriui. Pasukęs „Rolodex“ kartoteką, aptiko 
žurnalisto kortelę ir surinko jo mobiliojo numerį. 

Kevinas Spinela atsiliepė akimoju, ir iš balso atrodė, kad jis pietavo. 

— Daug žinių jums suteikti negalėsiu, — tarė Greisas. — Spaudos 
konferencijos rengti nesiruošiu. Tik išplatinsiu oficialų pareiškimą, to- 
dėl tesėsiu pažadą ir su naujienomis jus supažindinsiu pirmą. 

— Pagirtinas poelgis, vyresnysis detektyve. Esu dėkingas. 

— Manau, apie įvykį žinote beveik viską. Vakar popiet, už dešimties 
jūrmylių nuo Šorehamo uosto, žemsemė „Arco Dee“, dirbusi jai paskirta- 
me sektoriuje, iš vandens iškėlė neidentifikuoto, kaip manoma, šešiolikos 
ar septyniolikos metų vaikino palaikus. Šįryt skrodimą atliko patologė iš 
Vidaus reikalų ministerijos, bet mirties priežastis dar nenustatyta. 

— Ar ne todėl, kad dingę svarbiausi vidaus organai? 

Iš kur, po velnių, sužinojai? Čia jau rimta problema, suvokė Greisas. 
Iš kur Spinela gauna duomenis? Vieną kartą derėtų demaskuoti infor- 
matorių. Kur pastarasis dirba — Kriminalinio skyriaus valdyboje, koro- 

nerio biure, uniformuotųjų pajėgose ar pačiame morge? Klausydamasis 
gan nemalonių, iš ragelio sklindančių žiaumojimo garsų, jis mintyse 
kruopščiai parinko reikiamus žodžius ir tik tada atsakė: 

— Tegaliu patvirtinti, kad velionis neseniai operuotas. 

— Aptikote organų donorą? 

— Savo straipsnyje kol kas šito neminėkite, gerai? 

Po užsitęsusios pauzės Spinela paklausė: 

— Bet aš teisus? 

— Jūs neprasilenksite su tiesa parašydamas, kad mes aptikome ne- 
seniai operuotą asmenį. 

Vėl pakibo tyla. 

— Tebūnie, — nenoriai nusileido žurnalistas. Sukramtęs kąsnį pa- 
siteiravo: — Ką papasakosite apie negyvėlį? 

— Mūsų apskaičiavimais, po vandeniu jis išbuvo ne ilgiau kaip ke- 
lias dienas. 

— Kokia tautybė? 

— Nežinoma. Pirmiausia norėtume nustatyti tapatybę. Jūs labai 
padėtumėte, jeigu laikraštyje, tarkim, išspausdintumėte, kad Sasekso 
policija laukia, kol su ja susisieks žmonės, kurie pasigedo neseniai ope- 
ruoto paauglio. 

— Įtariate žmogžudystę? 

— Visai įmanoma, kad auka mirė ir buvo palaidota jūroje, o srovės 
ją pernešė į kitą vietą. 

— Bet nužudymo galimybės neatmetate? 

Prieš atsakydamas vyresnysis detektyvas vėl padvejojo. Kiekvienas 
pokalbis su šiuo reporteriu prilygo šachmatų partijai. Jei Spinela taip 
aprašytų istoriją, kaip norėtųsi Greisui, ji praverstų, siekiant sukelti vi- 
suomenės reakciją. Bet jeigu žurnalistas sukurps sensacingą straipsnį, 
naujienos viso labo išgąsdins Braitono ir Houvo piliečius. 

— Ar prižadate dar nerašyti apie organus, jei atsakysiu į jūsų klau- 
simą? 

Iš telefono vėl atvilnijo krimsnojimas, po kurio sekė nuplėšiamos 
celofaninės pakuotės šiugždesys. 

— Tiek to, sutarėme. 

— Sasekso policija vertina įvykį kaip įtartinos mirties atvejį. 

— Šaunuolis! Ačiū. 

— Iš manęs išgirsite ir dar vieną žinią, bet jos taip pat prašyčiau 
neįtraukti į straipsnį. Rytoj policijos narai iššukuos teritoriją, kurioje 
aptiktas lavonas. 

— Pranešite apie radinius? 

— Būtinai, — užtikrino Greisas. 

Baigęs pokalbį kibo į maistą. Vos tik papietavo, pilvą ėmė nemalo- 
niai pūsti, ir jis pasigailėjo suvalgęs spurgą. 

Elektroninėje užrašų knygutėje vyresnysis detektyvas rado primi- 
nimą kreiptis į „Cellmark“ teismo ekspertizės tarnybą, privačią Abing- 
dono laboratoriją, kuri atlikdavo Sasekso kriminalinio skyriaus valdy- 
bos užsakytus DNR tyrimus, ir paprašyti, kad specialistai — kaip visad, 
kas šešis mėnesius — patikrintų DNR iš jo neišaiškintų bylų. 

Kol kas nusikaltėliams sekėsi išvengti teisingumo, bet jei per pas- 
tarąjį pusmetį jų tėvai, vaikai, broliai ar seserys prisivirė košės — net 
ir sąlygiškai lengvai, tarkim, vairavo išgėrę, — policija galėjo paimti 
prasižengėlių DNR, kuri tyrėjus būtų atvedusi pas rimtus įstatymų pa- 
žeidėjus. Nors paieškos atimdavo nemažą kasmetinio, ekspertams ski- 
riamo biudžeto dalį, kartais rezultatai pateisindavo išlaidas. Vyresnysis 
detektyvas asistentei nusiuntė elektroninę žinutę, kurioje liepė perduoti 
prašymą laboratorijai. 

Greisas dažnai pagalvodavo, kad detektyvo darbas panašus į žve- 
jybą. Vis užmeti meškerę ir kantriai lauki. Jis dirstelėjo į septynis svarus 
ir šešias uncijas sveriančio margojo upėtakio iškamšą, kurios stiklinė 
vitrina kabėjo ant sienos, nužvelgė gretą pritvirtintą, Kleo neseniai do- 
vanotą didžiulį karpį ir šio apačioje blizgančią žalvarinę plokštelę su iš- 
graviruotu pasibaisėtinu kalambūru: Carpe diem.* Upėtakį protarpiais 
paminėdavo, kai dalydamas nurodymus jauniems, skaistaveidžiams de- 
tektyvams mestelėdavo vis labiau pabostantį sąmojį apie kantrybę, rei- 
kalingą didelei žuviai sugauti. 

Jis vėl sutelkė mintis į Neatpažintą Vyrą ir paskambinęs telefonu su- 
būrė pirminę tyrimo grupę. Podraug spitrijosi į prakeiktas žuvis, šaudyda- 
mas žvilgsniu tai į vieną, tai į kitą. Vanduo. Jos gyveno vandenyje. Jūroje ir 
upėse. Staiga Greisas perprato, kodėl nuo iškamšų neatplėšia akių. 

Prieš keletą metų policija Temzėje rado neidentifikuoto afrikiečio 


*  Carpediem (lot. pažod. — skink dieną) — džiaukis diena; naudokis proga. 

berniuko kūną — be galvos ir be galūnių. Kadangi naujieną ištrimitavo 
Žiniasklaida, vyresnysis detektyvas nesunkiai atsiminė, kad vaikas buvo 
praradęs ir vidaus organus. Kaip paaiškėjo, jam gyvybę atėmė okultinė 
ritualinė žmogžudystė. 

Greisas šią bylą išsaugojo savo kompiuteryje, todėl, ūmai pajutęs 
adrenalino pliūpsnį, subarškino per klaviatūrą ir į sistemą įvedė paieš- 
kos komandą. 


31 


Kai kada Rojui Greisui dingodavosi, kad kompiuteriai turi sielą. Ar 
bent humoro jausmą. Neatpažinto Vyro atvejui jis dar nepriskyrė sun- 
kaus nusikaltimo statuso, tačiau pagal protokolus oficialiai pradėtą tyri- 
mą reikėdavo įvardyti. Užduotį atlikdavo Sasekso policijos Kriminalinio 
skyriaus valdybos kompiuteris, ir jo išrinktas kodinis pavadinimas vy- 
resniajam detektyvui pasirodė stebėtinai taiklus. Operacija „Neptūnas“. 

Prie apvalaus staliuko petys į petį sėdėjo penki žmonės, Greiso 
nuomone, patikimiausi jo kriminalistai. 

Detektyvas konsteblis Nikas Nikolas, trumpaplaukis, trečią dešimtį 
bebaigiąs išstypėlis, uolus seklys ir šaunus centro puolėjas — vyresnysis 
detektyvas ragino jį susidomėti regbiu manydamas, kad vyrukas puikiai 
tiktų policijos komandai, kurios prezidentas buvo pats Greisas. Tačiau, 
neseniai sulaukęs tėvystės džiaugsmų, vargšas slankiodavo apsiblausu- 
siomis akimis ir amžinai stokodavo energijos. 

Naujokė detektyvė konsteblė Ema Džeinė Boutvud, liauna mergi- 
na budria veido išraiška ir ilgais, šviesiais, į kuodą susuktais plaukais, 
vos nežuvo per vieną operaciją, kai ją į sieną įtrėškė pavogtas furgonas. 
Nors oficialiai vis dar sveiko ir turėjo teisę į ilgesnes atostogas, ji išmeldė 
leidimą sugrįžti į darbą ketindama tęsti karjerą, savo vertę sugebėjo įro- 
dyti per ankstesnės bylos tyrimą. 

Detektyvas seržantas Normanas Potingas apšepusiais drabužiais, 
retėjančiais, ant pliktelėjusio viršugalvio užšukuotais plaukais, prasmir- 
dęs tabaku, senosios mokyklos atstovas, garsėjantis politiškai nekorek- 
tiškomis pažiūromis ir storžievio manieromis, visiškai nesidomintis pa- 
aukštinimu — atsakomybės vengė, bet jokio noro nejautė išeiti į pensiją 

penkiasdešimt penkerių, kaip įprasta policijos seržantams, ir, ko gero, 
nė nesiruošė apleisti tarnybos. Jis išmanė savo darbą, mėgo, anot paties 
Potingo, lieti prakaitą ir raustis. Prakaitą liedavo užsiimdamas metodiš- 
ku policijos darbu, o rausdavosi į nusikaltimo gelmes, knisdavosi gilyn, 
kol užtikdavo klodus, parodančius, kur link derėtų nukreipti dėmesį. 
Trijų nenusisekusių santuokų fronto veteranas nūdien turėjo ketvirtą 
žmoną, buvo vedęs jauną tailandietę, kurią rado per internetą, ir tuo 
girdavosi kiekviena pasitaikiusia proga. 

Detektyvė seržantė Bela Moj, simpatiška trisdešimt penkerių metų 
moteris ruda, chna dažytų plaukų kupeta. Netekėjusi — tiksliau, susi- 
tuokusi su policija, kaip dauguma kitų, — prižiūrinti senyvą motiną. 

Penktuoju komandos nariu tapo Glenas Brensonas. 

Be to, pasitarime dalyvavo nusikaltimo vietos tyrėjams vadovau- 
jantis Deividas Braunas ir HOLMES“* analitikė Džuljeta Džouns. 

Suskambo mobilusis, tilindžiuojantis muzikinę „Žalių rankovių“, 
senovinės dainos, temą. Visi apsidairė. Sutrikęs Nikas Nikolas iš kišenės 
ištraukė rimtį pažeidusį aparatą ir jį nutildė. 

Po kelių sekundžių atgijo kitas telefonas. Pasigirdo melodija iš fil- 
mų apie Indianą Džounsą. Potingas sugraibė mobilųjį, pažiūrėjo į ekra- 
ną ir jį užčiaupė. 

Priešais save Greisas pasidėjo A4 formato užrašų knygą, raudoną 
segtuvą byloms, tyrimo strategijos bloknotą ir Eleanoros Hodgson iš- 
spausdintas pastabas. Jis prabilo: 

— Lapkričio 27-oji, ketvirtadienis, pusė penktos vakaro. Tai pir- 
masis pasitarimas dėl operacijos „Neptūnas“. Vakar, lapkričio 26-ąją, 
maždaug už dešimties jūrmylių į pietus nuo Šorehamo uosto žemsemė 
„Arco Dee“ iš Anglų sąsiaurio iškėlė Neatpažinto Vyro lavoną. Jei nepa- 
sikeis aplinkybės, kitus pasitarimus surengsime rytojaus dieną, aštuntą 
trisdešimt ir aštuonioliktą trisdešimt. 

Vyresnysis detektyvas perskaitė iš Nadiuškos De Sančos gautą skro- 
dimo ataskaitą. Vėl ėmė čirškti telefonas. Šįkart į kišenę ranką įgrūdo 
Deividas Braunas, išsitraukė aparatą, užmetė akį į ekranėlį ir jį išjungė. 

Baigęs pasakoti apie autopsiją Greisas tęsė: 


* Didžiosios Britanijos kriminalinės policijos IT sistema (angl. HOLMES — Home Office 
Large Major Enguiry System). 

— Iš pradžių reikia nustatyti jaunuolio tapatybę. Šiuo metu teži- 
nome, kad vaikinui šešiolika septyniolika metų ir jam pašalinti vidaus 
organai, kuriuos, regis, išpjovė profesionalas. Jungtinės Karalystės duo- 
menų bazėje patikrinome pirštų atspaudus, bet atsakymo nesulaukėme. 
Laboratorijos ištirs DNR per tris dienas, bet netrukus sulauksime sa- 
vaitgalio, todėl jų pranešimą gausime tiktai pirmadienį, nors aš abejoju, 
ar ką nors pešime. 

Po pauzės jis kreipėsi į detektyvę seržantę Moj: 

— Bela, imkis dantų nuotraukų. Užduotis pareikalaus daug pa- 
stangų, bet mes pradėsime nuo to, ką turime, ir pažiūrėsime, kur nuves 
tyrimas. 

— Kapavietėms jūroje išskirtas tam tikras sektorius, ar ne, šefe? — 
paklausė Normanas Potingas. 

— Taip, už penkiolikos jūrmylių į rytus nuo Braitono ir Houvo, — 
atsakė Rojus Greisas. — Ten laidojami Sasekso gyventojai. 

— Bet ten vyrauja vakarų vėjai ir srovės, — tęsė detektyvas seržan- 
tas. — Kiek pamenu iš geografijos pamokų mokykloje. 

— Kurią lankei tada, kai Nojus pasistatė laivą? — įsiterpė Bela, ne 
pati didžiausia Potingo gerbėja. 

Greisas ją pervėrė rūsčiu perspėjamu žvilgsniu. 

— Normanas teisus, — prašneko Nikas Nikolas. — Kadaise esu 
šiek tiek buriavęs. 

— Jeigu kūnas buvo nuskandintas svoriais, tokiu dideliu atstumu jį 
galėjo perkelti nebent smarki audra, — tarė Potingas. — Ką tik kalbėjau 
su pakrantės sargybiniu. Asmeniškai įvertinęs svarmenis jis pamėgintų 
nubrėžti judėjimo trajektoriją. 

— Šį darbą jau atlieka Tania Vitlok, — informavo Greisas. — Bet 
mes privalėsime apklausti visus Jungtinės Karalystės organų persodini- 
mo koordinatorius ir išsiaiškinti, ar kuris nors iš jų susijęs su aptiktu 
paaugliu. Normanai, užduotį patikėsiu tau. Beje, Sasekso grafystės Ka- 
rališkoji ligoninė jau pateikė neigiamą atsakymą. 

Detektyvė seržantė linktelėjo ir bloknote užsirašė pastabėlę. 

— Aš tuo pasirūpinsiu, šefe. 

— Negalima atmesti tikimybės, kad velionis kilęs iš kitos grafys- 
tės? — pasiteiravo Bela Moj. 

— Tiesa, — sutiko Greisas. — Arba iš kitos šalies. Kreipkitės į savo 
kolegas, kurie dirba netoli Prancūzijos uostų, įrengtų prie Anglų sąsiau- 
rio. Bet pirmiausia derėtų sutelkti dėmesį į Ispaniją. — Jis paaiškino mo- 
tyvus. 

— Imsiuos darbo nedelsdama. 

— Mes dar nežinome mirties priežasties? — paklausė Nikas Ni- 
kolas. 

— Ne. Išnaršyk Nusikaltimų informacijos biurą, pasistenk suras- 
ti panašaus pobūdžio bylas. Ir peržvelk be žinios dingusiųjų sąrašus, į 
kuriuos įtraukti asmenys iš Sasekso, Kento ir Hampšyro — galbūt rasi 
mūsiškį Neatpažintą Vyrą. 

Greisas žinojo, kad detektyvui konstebliui kliuvo itin sunki užduo- 
tis. Vien Sasekse kasmet dingdavo penki tūkstančiai žmonių, nors dau- 
guma išnykdavo trumpam. 

Jis įteikė raudonąjį segtuvą Emai Džeinei Boutvud. 

— Čia detektyvų pasitarimo užrašai, gauti rugsėjį, per Las Vegase 
suorganizuotą Tarptautinį žmogžudysčių tyrėjų asociacijos simpoziu- 
mą. 2001-aisiais iš Temzės buvo iškeltas berniuko, kaip manoma, ni- 
geriečio, lavonas be galvos, galūnių ir svarbiausių vidaus organų. Nusi- 
kaltimo išaiškinti nepavyko, bet policija veik neabejotinai susidūrė su 
ritualiniu nužudymu. Pasigilink į informaciją, patikrink, ar nėra kitokių 
panašumų į mūsų atvejį. 

— Ar kas nors jau šukavo žemsemės veiklos teritoriją, mėginda- 
mas rasti įkalčių? 

— Išaušus į vandenį ners žmonės iš Specialiosios paieškos sky- 
riaus. Jiems draugiją palaikys Glenas. — Vyresnysis detektyvas atsisuko 
į kolegą. 

Brensono veidą perkreipė grimasa. 

— Po galais, šefe, juk rytą minėjau, kad laivuose jaučiuosi prastai. 
Supranti, jie neturi nieko bendra su man patogia aplinka. Paskutinį kar- 
tą, kai keltu plaukiau per Anglų sąsiaurį, teko vemti. Anuomet jūroje 
tvyrojo visiškas štilis. O rytojaus prognozės žada sumautą orą. 

— Manau, mūsų biudžeto nenuskurdins išlaidos už vaistus nuo 
jūrligės, — nerūpestingai atšovė Greisas. 

Mesk iš galvos tą jūrligę, paliepė Glenas Brensonas. Skrandį traukė 
vien nuo greičio ribojimo kauburių, kurių nestigo pietiniu Šorehamo 
uosto perimetru nutiestame kelyje. Blogumo pojūtis, smarkių pagirių 
ir barnio su žmona derinys šį penktadienio rytą pakurstė toli gražu ne 
pakilią nuotaiką. Veikiau niūrią kaip pilkos, slogios, anapus priekinio 
stiklo pakibusios dausos. 

Kairėje plytėjo ilgas apleistas žvirgždėtas paplūdimys, dešinėje 
riogsojo didžiulės šlykščios pramoninės struktūros, sandėliai, pastovai, 
krūvos konteinerių, konvejeriai, spygliuotos vielos tvoros, elektrinės, 
laivo kuro cisternos, komercinio jūrų uosto saugyklos. 

— Velniai rautų, aš gi dirbu, — tarė jis į mobilųjį, prijungtą prie 
laisvųjų rankų įrangos. 

— Trečią dienos privalau nuvykti į apmokymus, — atsiliepė žmo- 
na. — Ar galėtum parvežti vaikus ir su jais pasėdėti, kol grįšiu namo? 

— Are, mane išsiuntė į operaciją. 

— Pats amžinai skundies, kad tau neleidžiu matytis su vaikais, bet 
vos tik paprašau kelias valandas juos prižiūrėti, tu puoli sapalioti, kad esi 
užsiėmęs. Pagaliau apsispręsk, kuo nori būti: tėvu ar policininku? 

— Po velnių, taip nesąžininga. 

— Dar ir kaip sąžininga, Glenai. Mūsų santuoka tokia buvo pas- 
taruosius penkerius metus. Kiekvieną sykį, kai noriu pasirūpinti savo 
gyvenimu ir į tave kreipiuosi pagalbos, išgirstu: „Negaliu, turiu darbo“ 
arba „Dalyvauju svarbioje operacijoje“, arba „Keliauju susitikti su pra- 
keiktu vyresniuoju detektyvu Roju Greisu“. 

— Are, meldžiu, paklausyk sveiko proto balso. Juk pati skatinai 
mane įstoti į policiją. Nesuprantu, kodėl nuolat dėl to siunti. 

— Nes už tavęs ištekėjau. Kai tuokėmės, vyliausi, kad mudu gyven- 
sime drauge. Bet taip nėra. 

— Ko tu iš manęs nori? Kad vėl tapčiau klubo apsauginiu? 

— Anais laikais mes buvome laimingai. 

Jis įjungė posūkio signalą, palaukė, kol priešinga kryptimi nubil- 
dės sunkvežimis su cemento maišykle, mąstydamas, kaip paprasta būtų 
kaktomuša susidurti su sunkiasvore transporto priemone ir atsikratyti 
visų problemų. 

Iš telefono atsklido spragtelėjimas. Toji kalė nutraukė ryšį. 

— Šūdas, — iškošė Brensonas. — Kad tu nusprogtum! 

Detektyvas seržantas įvažiavo į medienos sandėliavimo aikštelę, nu- 
slinko tarp ilgų storų, į aukštas rietuves sukrautų lentų, priešakyje pamatė 
Arlingtono įlankos prieplauką. Pristabdęs automobilį, dabar judėjo vėžlio 
žingsniu ir vėl surinko namų numerį. Bet į skambutį atsiliepė atsakiklis. 

— Susimildama, Are, — murmtelėjo išjungdamas telefoną. 

Glenui iš dešinės stovėjo pažįstamas didelis geltonas furgonas, ant 
kurio šono puikavosi Sasekso policijos emblema ir mėlynomis raidėmis 
užrašyti Žodžiai: SPECIALIOSIOS PAIEŠKOS SKYRIUS. 

Pastatęs savo ratus už furgono, detektyvas seržantas dar sykį pa- 
bandė susisiekti su žmona, tačiau vietoj jos balso vėl išgirdo atsakiklį. 
Kelias sekundes sustingo prie vairo, pirštus įspaudęs į smilkinius, mė- 
gindamas numalšinti skausmą, traiškantį kaukolę tarsi spaustuvai. 

Jis suvokė, kad elgėsi kvailai. Vakar turėjo anksčiau gultis į lovą, bet 
jau ištisą amžinybę, nuo tada, kai apleido namus, niekaip neįstengdavo 
užmigti. Vienišas ir susigraudinęs Rojaus Greiso svetainėje prasėdėjo iki 
išnaktų, kiūtojo ant grindų, tyrinėjo muzikinę draugo kolekciją, maukė 
Rojaus viskio butelį — vėliau reikėtų atpirkti, — klausėsi dainų, kurios 
žadino prisiminimus apie ankstesnį gyvenimą su Are. Apie senus, vel- 
niškai gerus laikus. Ak, kaip jiedu mylėjo vienas kitą. Glenas ilgėjosi 
vaikų, Semio ir Remės. Klaikiai ilgėjosi. Be jų jautėsi visiškai sutrikęs. 

Jis atidarė dureles ir žengė į šaltą vėjuotą darganą; liūdesys spau- 
dė ašaras, bet detektyvas seržantas žinojo privaląs sutelkti jėgas ir iš- 
gyventi iki vakaro, kaip tekdavo daryti kiekvieną dieną. Glenas giliai į 
plaučius įtraukė jūros, mazuto ir ką tik supjaustytos medienos kvapais 
atsiduodančio oro. Suklykė kiras, plasnodamas sparnais priešinio vėjo 
gūsiuose, todėl tartum kybojo erdvėje. Tania Vitlok su komandos na- 
riais — visi užsimaukšlinę juodas beisbolo kepuraites su ryškiaspalviu 
užrašu POLICIJA, apsivilkę raudonas neperšlampamas vėjastriukes, juo- 
domis kelnėmis ir juodais guminiais batais — nešiojo savo reikmenis į 
„Scoob-Eee“, prie krantinės prišvartuotą, giluminei žūklei pritaikytą ne 
pirmos jaunystės botą. 

Net ir saugioje įlankėlėje „Scoob-Eee“ sūpavo bangos. Tolimojoje 
uosto pusėje spietėsi baltos degalų cisternos. Už jų kilo status, žolėtas 
šlaitas, kuris vedė gatvės ir virtinės namų link. 

Detektyvas seržantas, dėvintis rusvai gelsvą eilutę ir kreminį liet- 
paltį, apsiavęs lengvus batelius guminiais padais, nukulniavo komandos 
pusėn. Jis pažinojo visus iki vieno. Kai reikėdavo tirti sunkius nusikalti- 
mus, būrys glaudžiai bendradarbiaudavo su Kriminaliniu skyriumi, nes 
jie užsiimdavo specifinėmis paieškomis, ypač neprieinamose vietose, 
tokiose kaip kanalizacijos vamzdžiai, rūsiai, paupiai ar net sudegę au- 
tomobiliai. 

— Sveiki, bičiuliai! — pasilabino Glenas. 

Į jį atsigręžė devynios galvos. 

— Ooo, lordas Brensonas! — nuskambėjo balsas. — Sveikas atvy- 
kęs, mielas drauge. Kiek pagalvėlių tau reikės ant lovos? 

— Labas, Glenai, — maloniai atsiliepė Tania, nepaisydama kolegos, 
vilkdama storą ritinį su geltonai dryžuota oro tiekimo žarna ir ryšio laidu, 
nuo prieplaukos krašto atiduodama jį laive stovinčiam komandos nariui. 

— Kur susiruošei taip išsipustęs? — paklausė Džonas Leliotas. — Į 
kruizą „Oueen Mary“ laineriu? 

Leliotą, liekną ir raumeningą tipą kone plikai nugremžtu viršugalviu, 
pravardžiavo PB, kas reiškė Pusgalvį Buriuotoją. Perlenktą, „Jeyes Fluid“ 
dezinfekcine priemone dvokiantį lavonmaišį jis įteikė Arfui, penktą de- 
šimtį įpusėjusiam vyrui berniokiškais veido bruožais ir per anksti praži- 
lusiais plaukais. Šis paėmė maišą ir tvarkingai padėjo greta kitų daiktų. 

— Aha, esu užsirezervavęs pirmosios klasės kajutę, keliausiu su 
nuosavu liokajumi, — išsišiepė Glenas Brensonas ir smakru kinktelėjo į 
žvejybinį laivą. — Jei neklystu, į vietą mane nugabens jūsiškis tenderis? 

— Pasvajok. 

— Galėčiau kuo nors pagelbėti? 

Arfas atkišo storą raudoną striukę su gobtuvu. 

— Tau prireiks šitos. Ten, kur plauksime, bus šlapia ir banguos. 

— Dėkui, man ir taip gerai. 

Arfas, vyriausias ir daugiausiai patirties turintis grupės narys, su- 
glumo. 

— Įsitikinęs? Tau praverstų taip pat ir rimtesni batai. 

Glenas iškėlė koją pademonstruodamas elegantišką geltoną kojinę. 

— Mano apavas pritaikytas keliauti laivais, — atsakė. — Ant denių 
neslysčioja. 

— Dėl slidinėjimo galvą skaudės mažiausiai, — užtikrino Leliotas. 

Detektyvas seržantas parodė dantis ir atraitojęs lietpalčio rankovę 
apnuogino riešą. 7 

— Arfai, matai, kokia odos spalva? Juoda, teisingai? Mano protė- 
viai per Atlantą kėlėsi vergų laivais, aišku? Jūra jaugusi man į kraują! 


Pernešę reikmenis į botą, jie susibūrė krantinėje išklausyti instruk- 
cijų, kurias Tania Vitlok skaitė iš savo užrašų, pritvirtintų prie segtuvo 
su gnybtuku. 

— Plauksime dešimt jūrmylių į pietryčius nuo Šorehamo uosto, 
informuosime pakrantės sargybą, kad ten nardysime. Vertinant rizikos 
faktorių, na, mes nuklysime į pagrindines laivybos magistrales, taigi tu- 
rėsime neprarasti budrumo ir pranešti kranto apsaugai apie bet kokius 
per daug priartėjusius laivus. Tam tikruose Anglų sąsiaurio sektoriuose 
kai kurie didieji tanklaiviai ir konteinervežiai slenka vos per kelias pėdas 
atsiplėšę nuo jūros dugno, todėl narams jie kelia didelę grėsmę. 

Seržantei nutilus, kolegos supratingai palinkčiojo. 

— Vykdydami užduotį vargu ar susidursime su kitokiais rimtais 
pavojais, — tęsė ji. 

O, taip, pamanė Stivas Hargreivas. Neskaitant galimybės paskęsti, 
nukentėti nuo dekompresijos arba po vandeniu kur nors įsipainioti. 

— Leisimės apytikriai į šešiasdešimt penkių pėdų gylį, matomu- 
mas bus prastas, bet mes tikrinsime žemsemės darbo zoną, todėl są- 
siaurio dugnas vilnys, ir mums netrukdys jokios povandeninės kliūtys. 
Šįryt „Arco Dee“ siurbia žemes kitame plote. Vakar hidrolokatoriumi 
išzondavę sektorių aptikome ir plūdurais pažymėjome dvi anomalijas. 
Tyrimą pradėsime nuo jų. Dėl potvynio srovės teks atsisakyti plaukme- 
nų ir avėti batus, kad išstovėtume ant jūros dugno. Klausimų turėsite? 

— Manai, tos anomalijos — lavonai? — pasidomėjo Glenas. 

— Nece, tik pora pirmosios klasės keleivių, kurie mielai taikstosi su 
prastomis kruizo sąlygomis, — pašmaikštavo Rodas Volkeris, žinomas 
Jonos pravarde. 

Nekreipdama dėmesio į krizenimą, Tania Vitlok tarė: 


AR 


PB rūpinsis Arfas. Anomalijas ištirsime, nufilmuosime ir, jei prisireiks, 

iškelsime į paviršių, tuomet nuspręsime, kaip elgtis toliau: vėl nerti ar 
šonaru peržvelgti didesnius plotus. Norite ko nors paklausti? 

Dar po kelių minučių Li Simsas, kadaise jūrų pėstininkų gretose 
tarnavęs žaliūkas, už rankos sugriebė Gleną Brensoną, kuris nuo kranti- 
nės šoko ant slidaus aplyto denio. 

Detektyvas seržantas akimoju pajuto sūpavimą. Šnerves nutvilkė 
sušvinkusios žuvies ir lako tvaikas. Žvilgsnis užkliuvo už tinklų, poros 
omarų gaudyklių ir kibirų. Atgijus dyzeliniam kriokiančiam varikliui, 
ėmė vibruoti denis. Jis giliai įkvėpė išmetamųjų dujų smarvės. 

Jie tolo nuo kranto rūškanoje ryto šviesoje, pliaupiant lietui, ir nie- 
kas, išskyrus Gleną, nepastebėjo blausiai sužioravusių žiūronų, kuriuos 
kažkoks žmogus, tūnantis kitoje uosto pusėje, už tolimiausios degalų 
cisternos, nukreipė į laivą. Jis vėl įtempė akis, bet prieblandoje nieko 
nebeįžvelgė. Nejau pasivaideno? 


Vladas Kosmesku vilkėjo tamsiai mėlyną darbininko kombinezo- 
ną, avėjo sunkius batus, o viršugalvį slėpė po megzta kutuota kepure. 
Nuo žvarbos puikiai apsaugojo šiltos naujausio modelio apatinės kelnės. 
Tik gaila, kad plonos odinės pirštinės neturėjo pamušalo; pirštai visai 
sugrubo. 

Į uostą jis atvyko ketvirtą ryto. Tamsoje iš tolumos stebėjo Džimą 
Tauersą, liesą, bet raumeningą, barzdotą seną jūrų vilką, iš kurio policija 
išsinuomojo laivą. Matė, kaip „Scoob-Eee“ šeimininkas pripildė kuro 
baką ir vandens rezervuarus, paskui išjudėjo iš Sasekso jachtklubo ir pa- 
suko į Arlingtono įlanką. Vykdydamas nurodydamas prišvartavo botą 
nurodytoje vietoje ir jį paliko. Specialiosios paieškos skyrius dar vakar 
gavo atsarginius uždegimo ir spintelių raktelius. 

Šiuo metų laiku netrūko laisvų užsakomųjų laivų, todėl ironiška, 
kad policija pasirinko tą, kuriuo naudojosi jis pats, pagalvojo Kosmes- 
ku. Su sąlyga, kad tokią įvykių eigą galima priskirti atsitiktinurmui.. Jam 
niekada nepatiko prielaidos. Vladas teikė pirmenybę nepaneigiamiems 
faktas ir matematinėms tikimybėms. 

Jūroje bendraujant su Džimu Tauersu, pavyko išsiaiškinti, kad prieš 
pradėdamas organizuoti žvejybines iškylas „Scoob-Eee“ savininkas dir- 

bo privačiu detektyvu. Didžiuma privačių detektyvų buvo tarnavę po- 
licijoje ar bent turėjo galybę draugų teisėtvarkos pajėgose. Kosmesku 
sumokėjo Tauersui krūvas šlamančiųjų. Už vieną reisą paklojo daugiau 
nei jis būtų uždirbęs per visus metus. Bet vos po kelių dienų savo botą 
škiperis užleido farams! 

Nuojauta tikino, jog čia kažkas ne taip. 

Jis visada laikėsi senos patarlės: Laikyk draugus arti savęs, o prie- 
šus — dar arčiau. 

Vargu ar dabar Džimas Tauersas galėjo būti arčiau. Jis tysojo nedi- 
delio balto furgono gale taip standžiai supančiotas lipniąja juosta, kad 
priminė egiptietišką mumiją. Ratai registruoti neegzistuojančios, jokios 
veiklos nevykdančios statybinės firmos vardu, ir Kosmesku juos slėpda- 
vo saugiame garaže, atokiau nuo svetimų akių. 

Nūnai automobilis stovėjo skersgatvyje, nuo pagrindinio kelio ati- 
tolęs vos per kelis šimtus jardų. 

Visai greta. 


Po dvidešimties minučių, lėtai įveikęs šliuzą, laivas apleido uosto 
molų prieglobstį ir išplaukė į atvirą jūrą. Vanduo veik iš karto suskato 
vilnyti smarkiau, ir stiprėjančio, nuo kranto tvoskiančio vėjo gūsiuose 
mažasis botas ėmė linguoti ant bangų. 

Glenas sėdėjo ant kėdutės ir glaudėsi atviroje kabinoje, kurios sto- 
gelis panėšėjo į paprasčiausią tentą, čia pat įsitaisęs Jona gniaužė šturva- 
lą. Detektyvas seržantas rankose spaudė kompasą su žiūronais ir, tols- 
tant uostui bei kranto linijai, kas porą minučių tikrino, ar į mobilųjį Arė 
atsiuntė žinutę. Bet ekranėlis išliko tamsus. Po pusvalandžio detektyvas 
seržantas pajuto kylantį šleikštulį. 

Įgula jį erzino be perstojo. 

— Glenai, ar prieš išplaukdamas tu visada taip apsirengi? — pa- 
klausė Krisas Diksas, pravarde Klaidas. 

— Aha. Nes dažniausiai įsikuriu privačioje kajutėje su balkonu. 

— Kriminaliniame skyriuje neblogai moka, ar ne? 

Boto korpusą drebino vibracijos ir jis siaubingai krypavo. Glenas 
stengėsi giliai alsuoti, sulig kiekvienu kvėptelėjimu užuosdavo išmeta- 
mųjų garų, lako, pašvinkusios žuvies smarvę, o šią retsykiais papildy- 

davo „Jeyes Fluid“ dezinfekcinės priemonės tvaikas, kuris kiekvienam 
policijos pareigūnui siejosi su mirtimi. Jam sukosi galva. Jūros vaizdas 
pamažu išskydo. 

— Tikiuosi, vakarinius drabužius pasiėmei, — tarė PB. — Tau jų 
prireiks, jei ketini vakarieniauti prie kapitono stalo. 

— Taip, žinoma, — atsakė Brensonas. Tardamas žodžius turėjo pa- 
sitelkti vis daugiau jėgų. Kūną stingdė šaltis. 

— Glenai, jei tau bloga, nukreipk akis į horizontą, — geraširdiškai 
patarė Tania. 

Detektyvas seržantas bandė paklausyti patarimo, bet nepajėgė 
įžiūrėti, kur konkrečiai pilkas dangus susilieja su banguojančia tokio pat 
atspalvio jūra. Skrandis padūko. Smegenys ne itin sėkmingai mėgino jį 
apraminti. 

Nuo škiperio Jonos, įsitaisiusio ant paminkštintos sėdynės, įsiki- 
busio į didžiulį apvalų vairaratį, Gleną skyrė „Humminbird“ šoninio 
skenavimo hidrolokatoriaus ekranas. 

— Čia tos dvi vakar užfiksuotos anomalijos, — pasakė Tania Vitlok. 

Mėlyname ekranėlyje ji parodė vaizdo įrašą. Per vidurį driekėsi li- 
nija, kurią nubrėžė įkandin laivo velkamas sonaras. Seržantė dūrė pirštu 
į porą juodų, vos įžiūrimų šešėlių. 

— Nenustebčiau, jei aptikome lavonus. 

Glenas nelabai suprato, ką prieš save matė. Dėmelės atrodė mažu- 
tės kaip skruzdėlės. 

— Kalbi apie šituos? — pasitikslino. 

— Taip. Iki tikslo nusigausime per valandą. Kavos? 

Detektyvas seržantas krestelėjo galvą. Dar valanda, pagalvojo. Šūdas. 
Dar visa valanda kankynių. Jis abejojo, ar galėtų ką nors nuryti. Žvilgsniu 
vėl paieškojo horizonto, tačiau blogumo pojūtis tiktai sustiprėjo. 

— Ačiū, bet ne. 

— Tikrai? Tu išblyškęs. 

— Gyvenime nesijaučiau taip gerai! — patikino Glenas. 

Po dešimties sekundžių jis pašoko nuo kėdutės, nusvyravo prie lai- 
vo borto ir įniko lupti ožius. Iš skrandžio pašalino mikrobangų krosne- 
lėje šildytą lazaniją ir kibirą viskio. Taip pat rytą sukramtytą skrebutį. 

Tiek jo paties, tiek šalimais esančių žmonių laimei, detektyvas ser- 
žantas vėmė pavėjui. 

Po kurio laiko Gleną prižadino inkaro grandinės barškėjimas. Varik- 
lis nutyko, o denis staiga liovėsi vibravęs. Laivas suposi ant bangų, privers- 
damas jį linguoti aukštyn žemyn ir į šonus. Sugirgždėjo lynas. Cyptelėjo 
gervė. Nuo atidaromos gėrimo skardinės atsklido burbuliukų šnypštimas. 
Ausis pasiekė statiniai radijo stotelės trikdžiai. Ir Tanios balsas. 

— „Herbas Uniforma Oskaras Oskaras“. Saspolas Saspolas iš mo- 
torlaivio „Scoob-Eee“ kviečia Solento pakrantės sargybą. 

„Saspolas“ buvo jūrinis Sasekso policijos šaukinys. 

Glenas išgirdo traškantį atsakymą: 

— Solento pakrantės sargyba. Solento pakrantės sargyba. Šešiasde- 
šimt septintas kanalas. Baigiau. 

Vėl prabilo Tania: 

— Čia Saspolas. Laive yra dešimt žmonių. Esame už dešimties jūr- 
mylių į pietryčius nuo Šorehamo uosto. — Ji perdavė tikslias koordina- 
tes. — Netrukus nersime. 

— Saspolai, kiek narų su jumis plaukia? — sutrekšėjo radijo stote- 
lė. — Ir kiek iš jų šoks į vandenį? 

— Devyni narai. Į jūrą pasiners du. 

Detektyvas seržantas miglotai juto, kad jį dengia antklodė arba 
brezentas, ir kūnas nebešiurpo nuo žvarbos. Tačiau svaigulys neatlėgo. 
Jam magėjo būti bet kur, tik ne šioje vietoje. Bloguojantį kolegą nužvelgė 
akiratyje išdygęs Arfas. 

— Kaip jautiesi, Glenai? 

— Nekaip, — atsakė detektyvas seržantas bekūniu, lyg ir jam pri- 
klausančiu balsu. 

„Jeyes Fluid“ dezinfekcinės medžiagos smarvė netikėtai sustiprėjo. 

Arfas buvo mielo globėjiško veido, kurį šiuo metu temdė juodos 
beisbolo kepurės snapelis. Abipus galvos apdangalo tarsi medvilniniai 
siūlai plaikstėsi žilų plaukų sruogos. 

— Ar žinojai, kad jūrligė būna dviejų rūšių? 

Glenas vangiai pakratė galvą. 

— Susirgęs pirmąja bijai, jog neišvengsi mirties. 

Detektyvas seržantas nuo jo nenuleido išplėstų akių. 

— Kai tave kamuoja antroji, išsigąsti, kad nemirsi. 

Aplinkui nuskambėjo juokas. 
Egzistuoja ir trečia rūšis, kuri užklupo mane, pagalvojo Glenas. Kai 
miršti, bet nesugebi apleisti fizinio pavidalo. 


Užsitempusi naro kostiumą Tania karpė kampučius nuo baltų, į 
gelmes keliausiančių lavonmaišių — kad iš jų išbėgtų vanduo, jei vis dėl- 
to į paviršių tektų iškelti palaikus. Kaip daugumą kitų policijos reikme- 
nų, maišus reikėjo pritaikyti darbui jūros gilumoje. 

Ji prijungė kabelį prie viršuje liksiančių deguonies ir komunikaci- 
neprasisunkia vanduo, kruopščiai apžiūrėjo trišerdį kabelį su oro tieki- 
mo žarnele ir ryšio laidu. Procedūrų rezultatai tenkino juos abu. Tania 
dirstelėjo į rankinį laikrodį. 

Kvalifikuoti narai puikiai suprato, kad jų darbe gyvybiškai svarbu 
atsižvelgti į slėgio mažėjimo ir kesoninės ligos grėsmes. Pastarąją nu- 
lemdavo kraujotakoje didėjantis azoto kiekis. Ji kurstydavo siaubingą 
skausmą, kartais užsibaigdavo mirtimi, todėl kylant nuo jūros dugno 
reikėdavo dažnai stabtelėti, o sustojimų trukmė priklausė nuo gelmių ir 
vandenyje praleisto laiko, kuris būdavo pradedamas skaičiuoti, vos tik 
naras nerdavo į jūrą. 

Seržantė dar sykį žvilgsniu patyrinėjo kabelį, nukreipė akis į rožinį 
plūdurą, pūpsantį už poros jardų, atbula šoko iš motorlaivio ir prasme- 
go bangose. 

Tanią, grimztančią burbuliukų sūkuryje, užliejo nuostabi po van- 
deniu viešpataujanti ramybė. Ir visiška tyla, kurią trikdė tik duslaus ai- 
dinčio jos alsavimo šniokštimas. Staiga išnirusi, aplink save prasklai- 
džiusi vilnis, būrio vadė atsisuko į Gonzą ir parodė nykštį. 

Ji nardė begalę kartų — ir dirbdama, ir per atostogas, kiekviena pa- 
sitaikiusia proga, — tačiau niurktelėjus organizmą kaskart užtvindyda- 
vo adrenalino srautas. Dviejų vienodų panirimų nebūdavo. Tu niekada 
nežinodavai, ką povandeninėje stichijoje rasi arba patirsi. Tania vis dar 
negalėjo patikėti, kad jai pasisekė gauti tokį darbą, patekti į šitą skyrių, 
kuris suteikdavo galimybę beveik kas savaitę naršyti gelmes. 

Be abejo, ieškoti negyvėlių drumzlinuose, išmestų šaldytuvų, sodo 
įrankių, vielos ringių, parduotuvių vežimėlių ir vogtų automobilių pil- 


148 PETER JAMES * MIRTIS UŽKLUPS RYTOJ 


nuose pratakuose anaiptol ne taip malonu, kaip Maldyvuose grožėtis 
tropinėmis žuvimis ir kita jūros fauna. 

Seržantė pasidairė rausvojo plūduro, trumpam pranykusio už ban- 
gos, keliais nerangiais grybšniais iki jo nusigavo, įsikibo į storą lyną, kurį 
ištempė gale pritvirtintas svoris, ir nugrimzdo negiliai po vandeniu. 

Aplinkui kaipmat stojo ramuma. Ji nepaprastai mėgo tą akimirką, 
kai persikeldavo į visiškai kitą pasaulį, bangas ir vėją palikdama viršuje. 
Nūnai pamažu slinko gilyn, sykiu gurgė seiles, kad ausyse išsilygintų 
slėgis, leidosi ranka apsivijusi trosą; matomumas sparčiai prastėjo, kol ją 
pagaliau apsupo aklina tamsa. 

Nusigavusi iki dugno ir įsispyrusi į smėlį, Tania išvis nieko nebe- 
pajėgė įžiūrėti. Giedromis dienomis Anglų sąsiauryje vyraudavo pa- 
kenčiamas regimumas. Bet šiandieną srovės suplakė nuosėdas į debesį, 
juodą kaip anglių rūsys. Jungti vaizdo kameros ir prožektoriaus nebuvo 
prasmės, užduotį teks atlikti apčiuopomis. 

Ji pašnairavo į fosforinį, prie riešo prisegtą gilumos matuoklį, 
įtempė akis, idant ciferblate išskaitytų rodmenis. Šešiasdešimt septynios 
pėdos. Po vandeniu praleistos jau dvi minutės. Per ryšio įrenginį Tania 
informavo paviršiuje likusius kolegas: 

— Naras pasiekė dugną. Imasi darbo. 

Taip tarusi, pamėgino apgraibomis surasti lejerį. 

Vakar, kai skeneris gelmėse aptiko dvi anomalijas, narai pažymėjo 
jų vietas plūdurais ir lejeriais — lynais, kuriems pakilti aukštyn neleido 
švinuoti svoriai. Ji privalės iššukuoti jūros dugną, po pažastimi spausda- 
ma lavonmaišius — kairiąja ranka laikysis už troso, dešiniąją ties prie- 
šais save ir mostaguos puslankiu, kol pirštai užklius už ieškomo objekto. 
Jeigu nukaks iki svarmens, stumtelės jį per kelias pėdas į dešinę ir nu- 
plauks atgal. Pradiniame taške perkels tenykštį svarmenį per dvi pėdas į 
dešinę ir pakartos procesą. 

Ne itin modernus skeneris viso labo sugebėjo pateikti apytikrius 
duomenis apie anomalijų pavidalus ir dydžius. Kiekviena buvo apie še- 
šių pėdų ilgio ir dviejų pėdų pločio. Savo forma atrodė panašios į žmo- 
gaus kūnus. Nors tai dar nereiškė, kad jūroje skendėjo lavonai. Gal ten 
kokios įrangos dalys, iš laivo išmestos šiukšlės, nesprogusios, nuo karo 
užsilikusios torpedos, sudužusio lėktuvo nuolaužos arba įvairiausi ki- 

tokie dalykai. Slankiojant po vandeniu ir visiškoje tamsoje, didžiausią 
pavojų kėlė aštriabriauniai objektai. 

Kažkas dunkstelėjo į kaukę ir pranyko. Matyt, giluminė žuvis — 
jūrų liežuvis, plekšnė ar net ungurys. 

Kairės rankos pirštais gniauždama lyną, ji lėtai ėmė skverbtis pro 
rašalines tamsybes. Dešinioji ranka švytavo į priekį atgal nelyginant au- 
tomobilio valytuvas. 

Kai prisireikdavo leistis į tokias paieškas, sąmonė kaskart užsigeis- 
davo krėsti šunybes, sužadindama atsiminimus apie visus matytus siau- 
bo filmus. Monstrus ir demonus, galbūt jos tykančius jūros dugne. 

Bet Tania nardė ir atgrasesnėse vietose negu atvira jūra. Pavyzdžiui, 
pratake, iš kurio iškėlė dešimtmečio berniuko kūną. Vandens saugyklo- 
se, grioviuose ir duburiuose. Seržantė manė, kad čia nebuvo nieko, kas 
galėtų jai pakenkti. Tiktai anomalija. 

Staiga ranka kažką palietė. 

Atrodo, žmogaus veidą, slypintį po plastiko plėve. 

Kad ir kokia savitvarda ji pasižymėjo, širdis vos neiššoko iš krūti- 
nės. Mažai trūko, kad sukrėsta Tania būtų paleidusi kandiklį. 

Kraujagyslėse tarsi ištiško ledinis vanduo. 

Šūdas šūdas šūdas. 

Sutuoktinis, „British Airways“ pilotas, nemėgo nardyti. Ji ne sykį 
bandė paaiškinti, koks jaudulys ir adrenalino pliūpsnis užplūsdavo po 
vandeniu. Tačiau vyras atsakydavo, esą džiaugsmingų akimirkų su kaupu 
patiria „Boeing 747“ lakūno kabinoje, kur sausa, šilta, apstu karštų gėrimų 
ir maisto, tiekiamo iš pirmosios klasės virtuvės. Ir dabar Tania jį suprato. 

Seržantė pirštais perbraukė veidą. Galvą. Apčiupinėjo standžią 
plastikinę dangą. Pečius. Nugarą. Sėdimąją. Šlaunis. Blauzdas. Pėdas. 

— Koks mielas šunelis! — sušuko moteris. — Kokios veislės? — ji 
kalbėjo užsienietės tartimi. 

Na, ir kvailas klausimas. Taip paklausti galėjo tiktai į Bukareštą at- 
vykęs svetimšalis. Klūpėdamas piktžolėse, kurios vešėjo prie gruntke- 
lio, Romeo maitino šunėką. Berniukas nė nenutuokė, kokios jis veislės. 

Greičiausiai priklausė mišrūnų padermei, kaip tūkstančiai kitų, po vi- 
sus sostinės rajonus klaidžiojančių ciuckių. Dvidešimt devyniais metais 
anksčiau nei Romeo gimė, rumunų buržuazijos atstovai turėjo paklusti 
vienam iš pirmųjų prezidento Čaušesku įsakų ir apleisti savo namus. Di- 
džiuma paliko šunis, kurie nuo tada ėmė šlaistytis po miestą ir poruotis 
su kuo papuola. 

Tie padarai buvo protingi ir sugebėjo perprasti, kad elgdamiesi 
piktai tesulauks spyrių ir svaidomų akmenų, o už geras manieras gaus 
maisto. Per daugelį metų beglobiai šunys ir gatvėse gyvenantys žmonės 
užmezgė bičiuliškus santykius. Pirmieji saugojo benamius, o pastarieji 
duodavo jiems paėsti. 

— Sakyčiau, pusiau šnauceris, — pakomentavo moteris. 

Ji nužiūrėjo simpatišką murziną vaiko veidą, apvalias mėlynas akis, 
netvarkingai apkirptus, kaip degutas juodus plaukus, sudžiūvusią kai- 
riąją ranką. Atkreipė dėmesį į drabužius — nutrintus džinsus, skylėtą 
palaidinę su gobtuvu, sudėvėtus sportbačius, — perverdama berniu- 
ką atidžiu, bemaž tiriančiu žvilgsniu. Bet gerai žinodama, kokį žmogų 
prieš save matė, kokiame pasaulyje tas sukiojosi. Ir, tai svarbiausia, kaip 
jį palenkti savo pusėn. 

Romeo nusprendė, kad moters veidas malonus. Ji buvo daili, švie- 
siais, vėjo šuoruose besiplaikstančiais plaukais, vilkėjo kasdieniškus, bet, 
regis, brangiai kainuojančius rūbus. Tamsus vilnonis megztinis aukšta 
apykakle, blizganti odinė elegantiškai prie kūno prigludusi striukė, sąsa- 
gomis nusėti, į juodus zomšinius batus sukišti džinsai, juvelyriniai dir- 
biniai ir juodos odinės pirštinės bylojo, kad šiame rajone atėjūnei — ne 
vieta. Panašias moteris jis regėdavo lipančias iš limuzinų priešais ištai- 
gingus viešbučius, apsikrovusias pirkinių krepšeliais, arba greta prašma- 
tnių restoranų, į kuriuos jos traukdavo blizgėdamos papuošalais. Tokios 
rūšies tipai neturėjo nieko bendra su jo pasauliu. 

— Čia Arturas, — pasakė Romeo. 

— Gražus vardas. — Ji šyptelėjo ir garsiai ištarė: — Arturas. Artu- 
ras. Taip, labai gražus vardas. Jam tinka! 

Iš plastikinio maišelio berniukas ištraukė pasenusių inkstų gaba- 
lėlius ir įniko juos kimšti Arturui į nasrus. Šuo godžiai suėdė maistą. 
Romeo vėl panaršė maišiuką. Geraširdis už kampo dirbantis mėsininkas 
kas dieną jam duodavo mėsgalių, plaučkepenių ir kaulų. 

— Kuo pats esi vardu? — pasiteiravo nepažįstamoji. 

— Romeo. 

Vaikas ją įvertino įdėmiu žvilgsniu. Iš pažiūros, atvykėlė turtinga. 
Žadanti gausų grobį! Jis ištraukė papuvusią kiaulės koją, ir šuo suleido 
iltis į savo mitalą. 

Moteris vėl nusišypsojo. 

— Gyveni netoliese? — paklausė, nors puikiai žinojo, kur konkre- 
čiai jis nakvodavo. 

Romeo palinksėjo neatplėšdamas akių nuo jos rankinės — odinės, 
su rauktiniais apvadais, grandinėlėmis, sąvaromis ir masyvia žalvarinė 
sagtimi. Mintyse spėliojo, ką joje rastų. Piniginę sū grynaisiais, mobilų- 
jį. Kitus dalykėlius, tokius kaip „iPod“ grotuvas. Viską galėtų parduoti. 
Berniukas apsidairė, bet palydovų neišvydo. Nematė jokio elegantiško 
automobilio, iš kurio salono atėjūnė galbūt išniro. 

Jis galėtų čiupti rankinę ir paraityti kulnus! 

Tarsi suvokdama, kad gatvėse derėtų saugotis, nepažįstamoji užsi- 
metė dirželį ant peties, kairįjį dilbį apvijo grandinėle ir įsistvėrė į ranki- 
nuko viršų. Ką gi, jos dėmesį reikės išblaškyti. 

— Iš kur tu? — pasiteiravo Romeo. 

— Iš Vokietijos. Miinchen. Miuncheno. Kada nors buvai Vokietijoje? 

— Ne. 

— Norėtum ten nukakti? 

Jis gūžtelėjo pečiais. 

— Kokioje šalyje norėtum apsilankyti? 

Vaikas vėl patraukė pečiais. 

— Gal Anglijoje. 

Jos akys suapvalėjo. 

— Kodėl Anglijoje? 

Šuo veik baigė graužti stambią kiaulės koją ir su viltimi įsispoksojo 
į berniuką. 

— Ten duoda darbo. Anglijoje galima praturtėti. Ir įsigyti gražų 
butą. 

— Tikrai? — neva nustebo ji. 

— Aš taip girdėjau. 

Romeo patikrino, ar maišelis galutinai ištuštėjo, ir metė jį šalin. 
Plastikas nupleveno vėjo gūsiuose. Įkandin bemat puolė kitas šuo, ap- 

lamdytas, rudomis ir baltomis dėmėmis išmargintas padaras, kuris me- 
tėsi ant maišiuko ir ėmė jį draskyti. 

Moteris tvirtai tebespaudė odinę rankinę. 

— Norėtum nuskristi į Angliją? Jei tau iš tiesų knieti ją pamatyti, aš 
parūpinsiu lėktuvo bilietą. Netgi rasiu darbą. 

Jųdviejų žvilgsniai susikirto. Atvykėlės akys buvo nuostabios, mels- 
vos kaip plienas. Ji šypsojosi. Rodos, nuoširdžiai. Romeo vėl dirstelėjo į 
rankinuką. Moteris jo nepaleido iš savo gniaužtų lyg numanydama, apie 
ką vaikis galvoja. 

— Kokį darbą? 

— O kokio pageidautum? Ką moki daryti? 

Pro šalį, visai greta kelkraščio, nubildėjo sunkvežimis. Romeo pa- 
žiopsojo į milžiniškus purvinus ratus, juodą rūdijančią apačią, išmeta- 
mųjų dujų kamuolius. Dabar pats tinkamiausias metas įgyvendinti savo 
sumanymą. Stumk ją, griebk rankinuką, dėk į kojas! 

Bet jį netikėtai sudomino nepažįstamosios žodžiai. Ką moki dary- 
ti? Vienas šiluminėje trasoje neseniai nakvojęs vaikis pasakojo apie savo 
brolį, kuris Londone dirbo kokteilių padavėju ir gaudavo keturis šimtus 
lėjų per dieną. Krūvą šlamančiųjų! Nors Romeo, aišku, neįsivaizdavo, 
kaip maišyti kokteilius. Kažkas kitas minėjo, esą tokius pinigus galima 
užsikalti ir Londone tvarkant viešbučių kambarius. 

— Gaminti kokteilius — atsakė jis. — Ir esu geras valytojas. 

— Ar Londone turi draugų? 

Arturas suinkštė lyg prašydamas dar ėdesio. 

Moteris atsisegė rankinę, sužvejojo storą piniginę ir iš jos ištraukė 
banknotą. Šimto lėjų vertės. Ji įteikė kupiūrą berniukui. 

— Nupirk maisto Arturui, gerai? 

Romeo pakėlė akis ir rimtai linktelėjo. 

Ji atkišo dar vieną banknotą. Šįkart penkių šimtų lėjų. 

— O čia tau. Pirk, ką tik užsimanysi. 

Vaikas įsistebeilijo į pinigus, po akimirkos vėl atsisuko į moterį. 
Tuomet, lyg išsigandęs, kad nepažįstamoji panūs atsiimti grynuosius, 
skubiai juos sugrūdo į kelnių kišenę. 

— Tu gera, — pasakė. 

— Tik noriu tau pagelbėti. 

— Koks tavo vardas? 

— Marlena. 

Nors moteris maloniai šypsojosi ir pasirodė besanti dosni, berniu- 
kui ji kurstė įtarumą. Iš kitų, su kuriais teko šnekėtis, Romeo žinojo, kad 
benamiams pagalbos ranką tiesia tam tikros organizacijos, tačiau pats 
niekada nemėgino jų ieškoti. Buvo įspėtas, kad patraukęs susitikti su 
tokių agentūrų atstovais galėjai atsidurti valstybinėje prieglaudoje. Bet 
rasi šita moteris tikrai padės nukakti į Angliją. 

— Tu iš labdaros? — paklausė jis. — Dirbi labdaros įstaigoje? 

Marlena sekundėlę padvejojo. Galop prašiepė lūpas, energingai su- 
kinkavo galvą ir atsakė: 

— Taip, iš labdaros. Žinoma. Iš labdaros! 

Į Braitono ir Houvo morgą pristatė du juodus plastikinius lavon- 
maišius su kūnais, rytą iškeltais iš Anglų sąsiaurio, bet taip džiugiai nu- 
siteikęs kaip šiandieną Rojus Greisas nesijautė jau daugelį metų. 

Vyresnysis detektyvas nė kiek nesinervino dėl to, kad jau be pen- 
kiolikos trečia, o skrodimai, kurių imsis nežinia kada atvyksianti Na- 
diuška De Sanča, veikiausiai sužlugdys penktadienio vakaro planus. 
Greisas skrajojo padebesiais. 

Jis taps tėvu! Apie nieką kita nė nepajėgė galvoti. Beje, vakar prie 
pokerio stalo laimėjo penkis šimtus penkiasdešimt svarų, didžiausią 
sumą, kokią buvo išlošęs, kiek save atminė! 

Neskaitant bičiuliškos atmosferos ir progos atsipalaiduoti tarp 
draugų bei kolegų, pokeris jam labiausiai patiko dėl psichologinių as- 
pektų. Jei prie stalo įsitaisydavai prislėgtas, egzistavo labai didelė tiki- 
mybė, kad nemažai prakiši. Jeigu sėsdavaisi apimtas pakilios nuotaikos, 
užkrečiantis entuziazmas padėdavo siekti pergalių, net ir gavus viduti- 
niškas kortas. Bet vakar Greisui kliuvo visas kombinacijų komplektas. 
Sykį pasitaikė keturios dešimtakes, nesuskaičiuojamą daugybę kartų jis 
laikė trejetukus — tris vienos rūšies kortas, — vieną „pilną namą“ po 
kito ir aukšto rango spalvas. 

Kelias minutes likęs su Kleo vienui vienas nedideliame morgo ka- 


154 PETER JAMES * MIRTIS UŽKLUPS RYTOJ 


binete, kuriame šnypštė beužverdantis elektrinis virdulys, Greisas ją ap- 
kabino ir pabučiavo. 

— Aš tave myliu, — tarė. į 

— Tikrai? — jos veidą nutvieskė šypsena. — Garbės žodis? — Kleo, 
vilkinti mediko darbo drabužius, pakėlė rankas. — Net ir tokią? 

— Be galo, be krašto. Dėl tavęs apeičiau Žemę. 

Jis kalbėjo nuoširdžiai. Baigęs lošti pokerį užsuko į jos namus ir 
grynaisiais apipylė lovą. Paskui išsitiesė greta, bet gulėjo atsimerkęs, 
pernelyg įsiaudrinęs, kad užmigtų, ir mąstė apie savo gyvenimą. Apie 
Sendę. Apie Kleo. Pastarąją troško vesti, ir dėl to nė trupučio neabejojo. 
Jautėsi tikras kaip niekad. Rytą apsisprendė pradėti per ilgai atidėliotą 
procedūrą, po kurios Sendė bus teisiškai pripažinta mirusia. 

Neketindamas vilkinti proceso, Greisas paskambino advokatei iš 
Braitono Siuzanai Ansel, kurią jam rekomendavo, ir susitarė susitikti. 

Kleo jam pakštelėjo. 

— Tiktai Žemę? 

Greisas išsišiepė, pašnairavęs į duris įsitikino, kad niekas neateina, 
ir ją apdovanojo antru bučiniu. 

— Visata tiktų? 

— Jau geriau. 

Kleo iškėlė delnus ir pakrutino pirštus, ragindama ką nors pridurti. 

— Ir bet kokias kitas mūsų aptiktas visatas. 

— Taip dar šauniau! — Ji vėl pabučiavo Greisą. 

Vyresnysis detektyvas sustingo ūmai pajutęs, kaip kūną nupurtė 
šiurpas, ir pasigailėjęs, jog išsirinko tokią analogiją. Sendė dievino „Ke-. 
liautojo kosmostopu vadovą po galaktiką“ ir ypač mėgo antrąją serijos 
knygą „Restoranas visatos gale“. Po velnių, kodėl ant visko krisdavo bu- 
vusios žmonos šešėlis, kuris aptemdydavo džiaugsmingiausias jo aki- 
mirkas? Kartais Greisas galvodavo, kad jį persekioja vaiduoklis. 

— Gerai jautiesi? — paklausė Kleo. 

— Nuostabiai. 

— Sekundėlę mintimis kažkur nuklydai. 

— Mane pribloškė tavo grožis, 

Ji nusišypsojo. 

— Tuesi puikus melagis, ar ne? 

Greisas atsakė vypsniu. 

— Aš neskiedžiau. 

— Juk amžinai tardai nusikaltėlius, sugebančius įtikinamai pūsti 
miglą. Tik nepasakok, kad iš jų nieko neišmokai! 

Jis tvirtai, bet švelniai suėmė Kleo už pečių ir pažiūrėjo į akis. 

— Tau nė už ką nemeluočiau, — ištarė. — Man niekada gyvenime 
nekiltų toks noras. 

— Ką gi, mus sieja abipusiai jausmai. 

Kurį laiką jiedu stovėjo apsupti jaukios tylos. Elektrinis virtuvas 
suburbuliavo užvirdamas ir išsijungė. Trumpam išsiblaškęs Rojus nu- 
kreipė žvilgsnį jai už nugaros, dirstelėjo į L forma išrikiuotas kėdes ir 
užgriozdintą rašomąjį stalą. Ant kampinio staliuko stovėjo eglutė, pa- 
puošta blizgučiais ir tviskančiais rutuliais. Dar chaotiškiau nei stalviršis 
atrodančias sienas dengė įrėminti pažymėjimai, kalendorius, per saulė- 
lydį fotografuoto Braitono tilto nuotrauka, ant kabliukų sukabinti seg- 
tuvai, prie kurių prignybtuose dokumentuose buvo surašyti duomenys 
apie nelaimėlius, apsistojusius lavoninės šaldytuvuose. Ant kėdės gulėjo 
Argus laikraštis. 

Kevino Spinelos informaciją apie Neatpažintą Vyrą išspausdino 
penktame puslapyje. Trumpame straipsnelyje autorius išdėstė Greiso 
pateiktus faktus ir viešą vyresniojo detektyvo kreipimąsi. Dideliam jo 
palengvėjimui, žurnalistas tesėjo žodį ir neužsiminė apie dingusius vi- 
daus organus. 

Šaižiai suzvimbė durų skambutis. 

Kleo atsigręžė į stebėjimo kameros monitorių, pritvirtintą prie sie- 
nos, ir pranešė: 

— Atvyko tavo draugužis. 

Jis pasisuko į ekraną ir išvydo detektyvo seržanto Brensono veidą. 
Kolega džiaugsmu netryško. 

— Aš įleisiu Gleną. 

Taip taręs, nužingsniavo trumpu koridoriumi, apėjo persirengimo 
kambarį ir pradarė duris. Priešais atsivėrė sukrečiantis vaizdas. Papras- 
tai Glenas puikuodavosi nepriekaištingai tvarkinga išvaizda. Šiandieną 
lietuje stovintis detektyvas seržantas priminė visišką nevalą. Gelsvai 
rudi batai išmirkę, balti marškiniai nusėti juoduliais, šilkinis kaklaraiš- 
tis kažkuo aptaškytas, kreminis paltas, o, varge, virtęs rūdžių bei alyvos 
spalvos dėmių ir, regis, blizgančių žvynų durstiniu. 

— Kur, po paraliais, trankeisi? — paklausė Greisas. — Skerdykloje 
užsiėmei kikboksu? Dalyvavai imtynėse purve, kurios rengiamos žuvų 
turgavietėje? 

— Labai juokinga, senučiuk. Kitąsyk, kai mane pasiųsi į kruizinę 
kelionę, bilietus rezervuosiu pats. 

Vyresnysis detektyvas atšlijo nuo slenksčio ir leido jam įeiti. 

— Nadiuška dar neatvyko? — pasiteiravo Brensonas. 

— Ką tik skambino. Bus po dešimties minučių. Jei neapsirinku, 
sakei, kad važiuosi persirengti? 

— Aba, taip ir padariau. Grįžau į tavo namus, o ten manęs laukė 
du sumauti laiškai. 

“ — Savo korespondenciją gali nevaržomai nukreipti mano adresu. 

Brensonas pažvelgė į draugą nesuvokdamas, ar jis kalba nuošir- 
džiai, ar sarkastiškai. Atsakymo neišmąstė, todėl nutarė nerizikuoti ir į 
šią temą nesigilino. 

— Vieną atsiuntė Arės advokatė — tokią pompastišką rašliavą. Ji 
pranešė, kad atstovauja Arei, kuri ketina kelti skyrybų bylą, todėl man 
derėtų prašyti juristo pagalbos. Įsivaizduoji, aiškina, kaip elgtis, tarytum 
į miestą būčiau atvažiavęs sunkvežimio gale ir nieko neišmanyčiau apie 
įstatymus. 

Greisas užtrenkė duris. 

— Mano nuomone, tu turėtum nusisamdyti teisininką negaišda- 
mas laiko. 

— Lenkiu tave vienu žingsniu. Jau nusisamdžiau. 

— Jis gina vien valkatas, ar ne? 

— Jei tiksliau, ji. 

— Išmintingas manevras. Moterys gali būti gerokai žiauresnės už 
vyrus. 

Glenas netikėtai susvyravo ir įrėmė ranką į sieną, kad atgautų pu- 
siausvyrą. Negi jis gėrė, savęs paklausė Greisas. 

— Žemė iki šiol siūbuoja. Į sausumą parsigavau prieš dvi valandas, 
bet ji tebejuda po kojomis! 

— Kaipgi tavo protėviai iš vergų laivo? Jūrinis gyvenimas tau į 
kraują neįsigėręs? Jo nėra tavo genuose? 

— Kas tau pasakojo apie vergų laivą? 

— Gandai apie tavo, kaip jūreivio, reputaciją jau spėjo plačiai pa- 
sklisti. 

— Ar esi matęs filmą „Komandoras: tolimoji pasaulio pusė“? 

Greisas susiraukė. 

— Su Raselu Krou. 

Jis palinksėjo. 

— Aha. Mačiau. 

— Štai kaip aš jaučiuosi. Lyg vienas iš įgulos narių, kuriam į pilvą 
tėškės patrankos sviedinys. 

— Klausyk, bičiuli. Net jeigu Arei knieti tavęs nusikratyti, tai nesu- 
teikia jai teisės suknisti tavo gyvenimo. 

— Klysti. Velnias, ar pameni „Kramer prieš Kramerį? 

— Su Merile Stryp? 

Gleno Brensono veide šmėstelėjo šypsenėlė. 

— Opa! Aš sužavėtas. Matei du iš eilės paminėtus filmus! Aha, su 
Merile Stryp ir Dastinu Hofmanu. Mano padėtis identiška. 

— Bėda ta, kad nesi toks patrauklus kaip Dastinas Hofmanas. 

— O tu moki spardyti parkritusį žmogų. 

— Reikia kirsti į pautus. Tik ten. 

Brensonas nusiplėšė viršutinį apdarą 

— Žodžiu, kitas laiškas — iš teismo. Ištuokos prašymas. Seni, ne- 
patikėsi, ko ji pripliurpė! 

Detektyvas seržantas užsimetė lietpaltį ant rankos ir lenkdamas 
pirštus ėmė vardyti visus punktus. 

— Pasak Arės, mūsų santykiai galutinai žlugo. Supranti? Neva dėl 
nepateisinamo mano elgesio. Ji tvirtina, kad nebesidomiu seksu. Ir pikt- 
naudžiauju alkoholiu — aha, čia tai tiesa, juk pati, velniai rautų, verčia 
mane gerti. Dar užsimena apie švelnių jausmų stygių. 

Iš lietpalčio kišenės Glenas ištraukė kelis perlenktus susegtus po- 
pieriaus lapus. Ėmė skaityti viršutinį. 

— Ji rašo, kad nuolat atsisakau dalyvauti šeimos veikloje. Amžinai 
šaukiu, kai mudu esame automobilyje. Neduodu pinigų... apsišik sta- 
čias! Taigi jai nupirkau suknistą žirgą! Tik paklausyk, aš nevertinu to, 
kaip Arė auklėja mūsų vaikus. — Jis palingavo galvą. — Nieko sau, tiesa? 
Ir ką man daryti? Visiems sakyti: atleiskit, žinau, kad mes tiriame žmog- 
žudystę, bet man reikia važiuoti namo ir vonioje išmaudyti Remę? 

Besiklausant draugo, Rojų Greisą nukratė šiurpas. Jis nelauktai sup- 
rato, kad gimus vaikui, susidurs su tapačiomis problemomis. Į Krimi- 
nalinį skyrių neretai atsibelsdavo septintą ryto arba anksčiau. O namo 
dažnai keliaudavo aštuntą vakaro ar net vėliau. Kai pasaulį išvys kūdikis, 
ar Greisas įstengs pakeisti dienotvarkę? 

Ne, antraip nukentės karjera. 

Vyresnysis detektyvas pažiūrėjo į klausiamas Gleno akis. Ir suvo- 
kė, kad atsakymas detektyvui seržantui nepatiks. Geras policininkas, 
galima sakyti, susituokęs su teisėtvarka. Ištisus trisdešimt metų, po ku- 
rių išeidavai į pensiją, arba ilgiau, jei panorėdavai, daugiausiai dėmesio 
skirdavai darbui. Jei pasisekdavo, tavo pati, vyras ar šiaip antroji pusė su 
tuo susitaikydavo. Bet jų ratui nepriklausė katastrofiška galybė žmonių, 
tarp jų Arė. 

— Žinai, kur problemos esmė? — prabilo Greisas. 

Brensonas papurtė galvą. 

— Ji greičiausiai teisi. Kiek netaktiška, bet iš principo teisi. Tu pri- 
valai apsispręsti, ko trokšti: sėkmingos karjeros ar sėkmingo šeimyninio 
gyvenimo. Suderinti vieną su kitu įmanoma, bet tokiu atveju privalai 
rasti itin tolerantišką ir supratingą partnerę. 

— Alba, tačiau aš atėjau į policiją, kad vaikai manimi didžiuotųsi. 
Argi ne ironiška? 

— Jie ir turėtų didžiuotis. 

— Net jeigu atsisakyčiau pareigų? 

— Ir vėl taptum naktinio klubo tvarkdariu? Arba apsauginiu Gat- 
viko oro uoste? Akcentuoti reikia ne tavo darbą, o asmenybę. Gali būti 
labai žmogiškas tvarkdarys. Nepaprastai akylas apsauginis. Ir sumautas 
faras. Svarbiausia, kas slypi tavyje, o ne kas parašyta ant tavo ženkliuko 
ar asmens pažymėjime. 

— Taip, taip, be abejo. Bet tau aišku, apie ką kalbu. 

— Klausyk, kaip jau minėjau, mano paties gyvenimas virtęs tikru 
jovalu, todėl nesu tas žmogus, į kurį derėtų kreiptis patarimo dėl vedy- 
binių santykių. Vis dėlto... žinai, ką galvoju? Arė ištvertų nemalonumus, 
jeigu tave mylėtų iš visos širdies. Vargu ar ji išvis tau ką nors jaučia — 
kaltina tave įvairiomis nuodėmėmis, bando įvelti į teisinius procesus. 
Manau, jeigu atsisakytum darbo policijoje, kad įtiktum žmonai, toji vė- 
liau vėl ko nors užsigeistų. Ji liks nepatenkinta, kad ir ko imtumeis. Arė 

tiesiog nenustygsta vietoje. Nuolaidžiavimas tėra trumpalaikė išeitis. 
Todėl tavim dėtas rinkčiaus karjerą. 

Brensonas niūriai linktelėjo. 

— Žinai, ką Vinstonas Čerčilis sakė apie nuolaidžiavimą? — pa- 
klausė Rojus. 

— Ne. Ką? 

— Nuolaidžiautojas — tai žmogus, kuris maitina krokodilą vilda- 
masis, kad šis jį suės paskutinį. 


36 


Abu negyvėlius išmetė į jūrą kaip ir Neatpažintą Vyrą: įvyniotus 
į plastiką, aprištus mėlyna virve, su šlakbetoniais, kurie nugramzdino 
skenduolius į gelmes. 

Tuodu atvežė į skrodimą supakuotus į dvigubą sluoksnį — baltuo- 
se, policijos narų naudojamuose lavonmaišiuose ir juoduose, patvaraus 
plastiko maišuose, kuriuose jie liko, kol buvo įkelti į laivą ir nugabenti 
į morgą. 

Pirmasis varginamai lėtai išvyniotas kūnas priklausė paaugliui, 
Nadiuškos vertinimu, galbūt keleriais metais vyresniam už ankstesnįjį 
jaunuolį. Prastesnės išvaizdos, kumpanosiam, baisiai spuoguotam Neat- 
pažintam Vyrui Nr. 2 irgi trūko širdies, plaučių, inkstų bei kepenų. Juos 
kruopščiai išpjovė chirurgo ranka. 

Patologė suskato tyrinėti kokių šešiolikos septyniolikos metų mer- 
giną. Greiso nuomone, mirtis iš veido bruožų atimdavo individualumą, 
ir kai prieš save regėdavai bejausmes kaukes, sunkiai sekdavosi įsivaiz- 
duoti, kaip tie žmonės atrodė gyvi. Tiesa, net ir žvelgdamas į blyškią, 
vaško atspalvio odą, ilgus rudus susivėlusius plaukus, jis matė, kad pa- 
auglė buvo gana simpatiška, nors ir per liesa. 

Nadiuškos įsitikinimu, jiedu praleido vandenyje tiek pat laiko, kiek ir 
Neatpažintas Vyras. Na, nereikia būti raketų mokslininku, sau tarė Greisas, 
norint suprasti, kad trijulė, ko gero, nugrimzdo į vandenį vienu metu. 

Pirmąjį rastą kūną papildė dar pora, todėl pradiniai statymai kaip rei- 
kiant išaugo. Vyresnysis detektyvas atmetė bet kokią tikimybę, kad srovės 
išplukdė lavonus iš oficialios kapavietės jūroje. Kas šitie trys paaugliai? Iš 

kur atsirado? Kas tėvai? Kas jų pasigedo? Ar visų atsikratė vienas iš tuzinų 
užsienyje registruotų prekinių laivų, kiauromis paromis kursuojančių An- 
glų kanalu, atklystančių kone iš kiekvienos pasaulio šalies? 

Ant Neatpažinto Vyro Nr. 2 nepavyko aptikti jokių ženklų, bylo- 
jančių, kad gyvybę prarado per nelaimingą atsitikimą arba nuo smūgio 
į galvą. Kaip ir pirmojo negyvėlio, antrojo oda irgi buvo subadyta, anot 
Nadiuškos, per operaciją, kurios metu buvo pašalinti persodinti reika- 
lingi organai. 

Greiso galvoje sukosi slogios mintys. Didžiąją laiko dalį jis pralei- 
do koridoriuje, vedančiame į sausakimšą skrodimo kambarį, ir iš rankų 
nepaleido mobiliojo. Susisiekė su savo asistente Eleanora Hodgson, lie- 
pė pasirūpinti, kad artimiausiomis dienomis jo darbotvarkės netrikdytų 
pašaliniai reikalai. Nors vylėsi, kad porą visgi įstengs sutvarkyti. Tarkim, 
šįvakar Vaithoke ketino su kolega nuvykti į „Crew Club“ jaunimo cent- 
ro stadioną ir pažiūrėti futbolo rungtynes. Planą įgyvendintų, jei 18.30 
įvyksiančiam pasitarimui nurodytų vadovauti detektyvei inspektorei 
Mentl. 

Aišku, reikėtų nepamiršti ir rytoj organizuojamo Kriminalinio 
skyriaus pobūvio — šokių vakaro, kuris, sugužėjus keturiems šimtams 
penkiasdešimt dalyvių, virs tikra puota. Metai buvo sunkūs, todėl Grei- 
sui, nebeslepiančiam savo santykių su Kleo, knietėjo ją nusivesti į po- 
kylį, atsipalaiduoti prieš kolegas ir... ir gal pagerinti nekokį įspūdį, kurį 
trečiadienį turbūt padarė naujajam policijos viršininkui. 

Kleo ištisas savaites nervinosi svarstydama, kaip rengtis, ir už naują 
suknelę paklojo pinigų sumą, tolygią Afrikos valstybės BVP, todėl rimtai 
nusiviltų, jeigu jie ten nenuvažiuotų. 

Išsprendęs darbotvarkės klausimus, Greisas skambtelėjo įvairiems 
kolegoms, ir pradinė iš šešių asmenų sudaryta jo tyrimo komanda vei- 
kiai išaugo iki dvidešimt dviejų žmonių. Dabar, šnekėdamas su Toniu 
Keisu, Sasekso policijos Kriminalinio skyriaus valdyboje atsakingu už 
pagalbinį personalą, ir prašydamas naujajam jo būriui paruošti vieną iš 
dviejų pastate įrengtų nusikaltimų tyrimo kabinetų, vyresnysis detek- 
tyvas stebėjo, kaip Nadiuška juostele skrupulingai apklijavo tamprias 
šlakbetonių virves — patologė vylėsi rasti jas rišusio žmogaus odos ląs- 
telę arba pirštinės skaidulą. Kiekvieną atlipintą juostą kišo į maišelį, kad 
vėliau ją ištirtų mikroskopu. 


PETER JAMES * MIRTIS UŽKLUPS RYTOJ 161 


Šalia stoviniavo koroneris Maiklas Formanas, nenuleidžiantis 
akių nuo Nadiuškos, retsykiais užsirašantis pastabas arba nukreipiantis 
žvilgsnį į „Blackberry“ mobiliojo ekraną. Skrodimą stebėjo ir nusikalti- 
mo vietos tyrėjams vadovaujantis Deividas Braunas kartu su dviem pa- 
valdiniais. Vienas jų, fotografas Džeimsas Gartrelas, spragsėjo aparatu, 
įamžindamas visus autopsijos etapus, kitas tvarkė plastikinius maišus, 
kuriuose buvo pristatyti lavonai. Prie gretimo stalo Kleo ir Darenas siu- 
vo pjūvį, vagojantį Neatpažinto Vyro Nr. 2 kūną. 

Nauja siaubą kelianti staigmena tave užklupdavo kaskart, kai įtikė- 
davai, kad matei viską, ką įmanoma išvysti, mąstė Rojus Greisas. Jis skaitė 
apie žmones, kurie Turkijos arba Pietų Amerikos baruose užkalbindavo 
gražias moteris, ir šios po kelių valandų atsipeikėdavo ledukų pilnose vo- 
niose — susiūtu šonu ir be inksto. Iki šiol panašias istorijas laikė miesto 
legendomis. Ir žinojo, kad niekada nevalia daryti skubotų išvadų. 

Bet trys iš jūros dugno iškelti jaunuoliai, kuriems kažkas profesio- 
naliai pašalino svarbiausius organus... 

Žiniasklaida nepraleis progos pasismaginti. Kai pasklis naujienos, 
Braitono ir Houvo piliečiai rimtai supanikuos; Kevinas Spinela, Argus 
reporteris, jau spėjo į telefoną atsiųsti dvi žinutes — vyresnysis detekty- 
vas kol kas jas ignoravo, — raginančias kuo skubiau jam paskambinti. 
Greisas privalės taip manipuliuoti spauda, kad mėgindamas nustatyti 
mirusiųjų tapatybę, iš visuomenės reakcijos išpeštų maksimalią naudą, 
bet per daug neišgąsdintų žmonių. Antra vertus, miestiečių dėmesį ge- 
riausiai patrauktų sensacinga antraštė. 

Į spaudos konferencijas savaitgaliais niekas nesiverždavo, taigi jis 
turėjo laiko iki pirmadienio. Spinelai teks mestelėti kelias pikantiškas 
naujienas, nes Argus, gan dideliu tiražu leidžiamas vietinis laikraštis, su- 
teiktų rimtą pagalbą, kuri praverstų bent jau artimiausiomis dienomis. 

Ką žurnalistui atskleisti? Ir, tai dar svarbiau, ko neminėti? Tirdamas 
žmogžudystę jis visada nutylėdavo tam tikrą, vien nusikaltėliui žinomą 
informaciją. Seniai taikomas metodas padėdavo atsijoti laiko gaišintojų 
skambučius. 

Greisas pasistengė užmiršti žiniasklaidą ir susitelkė į tai, ką būtų 
galima sužinoti iš trijų lavonų. Užrašų knygelėje brūkštelėjo „Ritualiniai 
nužudymai?*“ ir apibraukė žodžius. 

Taip, visai įmanoma. 

Gal čia tikrai organų donorai, norėję, kad juos palaidotų jūroje? 
Ne, dabartinėje tyrimo stadijoje šis variantas pernelyg neįtikimas. 

Serijinis žudikas? Bet kam jis (arba ji) išpjovęs organus vargintųsi 
siūti pjūvį? Kad suklaidintų policiją? Tikriausiai. Tokios galimybės at- 
mesti nevertėtų. 

Prekyba organais? 

Į galvą nelauktai atėjo viena mintis, ir Greisas parašė: „Okamo 
skustuvas.“ Okamas, keturioliktame amžiuje gyvenęs filosofas vienuo- 
lis, metaforiškai tvirtino, esą it skustuvas aštriais ašmenimis reikia su- 
pjaustyti viską, išskyrus elementariausią paaiškinimą, kuriame, brolio 
Okamo įsitikinimu, slypėdavo tiesa. Vyresnysis detektyvas buvo linkęs 
jam pritarti. 

Greiso pamėgtas literatūrinis veikėjas Šerlokas Holmsas nuolat 
kartodavo: Kai atmeti tai, kas neįmanoma, lieka tiesa, kad ir kokia ne- 
įtikima ji būtų. 

Jis atsigręžė į kampe stovintį, mobiliuoju kalbantį Brensoną, pama- 
tė bičiulio veide atsispindintį nerimą. Vyrukui nepakenktų iššūkis. Kas 
nors, į ką Glenas suleistų dantis ir trumpam atitoltų nuo košmariškų 
teisinių problemų, nuo skyrybų su Are, kuri Greisui asmeniškai niekuo- 
met nepatiko. 

Vyresnysis detektyvas žengė prie kolegos, luktelėjo, kol tas baigs 
šnekėti telefonu, ir pasakė: 

— Noriu, kad atliktum vieną užduotį. Gauk kuo daugiau duomenų 
apie prekybą žmonių organais. 

— Senučiuk, tau prireikė naujų kepenų? Nė kiek nesistebiu. 

— Cha cha, mirštu iš juoko. Pagalbos kreipkis į Normaną Potingą. 
Jis moka raustis po miglotus informacijos šaltinius. 

— „Purvini gražūs dalykai“. Matei tą filmą? 

Greisas pakratė galvą. 

— Apie nelegalius emigrantus, parduodančius inkstus aptriušusia- 
me Londono viešbutyje. 

Brensono žodžiai privertė jį suklusti. 

— Tikrai? Papasakok išsamiau. 

— Rojau! — sušuko Nadiuška. — Pažiūrėk! Aptikau kai ką įdomaus! 

Sekdamas paskui detektyvą seržantą, Greisas prisiartino prie lavo- 
no ir nužvelgė mažutėlę tatuiruotę, kurią rodė patologė. 

— Kas čia? 

— Nežinau, — atsakė Nadiuška. 

Jis pasisuko į Gleną Brensoną. Detektyvas seržantas trūktelėjo pe- 
čiais ir konstatuodamas akivaizdų faktą tarė: 

— Parašyta ne angliškai. 

Romeo nusikabarojo plieninėmis kopėčiomis, po pažastimi su- 
spaudęs milžinišką maisto prekių maišą. Valerija sėdėjo ant seno čiu- 
žinio atšlijusi į sieną, sūpuodama snaudžiantį kūdikį. Treisė Čepman 
dainavo „Greitą automobilį“. Dar kartą. Vėl ir vėl. Prakeikta daina jau 
varė iš proto. 

Į priešingą sieną rėmėsi trys nepažįstami kokių šešiolikos septynio- 
likos metų vaikinai. Sudribę, aiškiai apsvaigę nuo „Aurolac“ dažų. Ant 
grindų jis pamatė drūtą plastikinį butelį nulaužta balta plomba, raudo- 
na ir geltona etikete, ant kurios įskaitė užrašą: LAC bronzinė sidabrinė 
spalva. Kaip įprastai šiluminė trasa atsidavė bjauria smarve, kuri dabar, 
lyginant su vėjuotu, lietingu lauke vyraujančiu oru, ypač stipriai rietė 
šnerves — pelėsių, nešvarių kūnų, purvinų drabužių kvapas ir išmatų 
tvaikas, sklindantis nuo pritriestų kūdikio vystyklų. 

— Valgis! — linksmu balsu paskelbė Romeo. — Aš gavau pinigų ir 
nupirkau daug skanaus maisto! 

Į naujieną sureagavo vienintelė Valerija. Dvi didelės liūdnos akys 
pakrypo atvykėlio pusėn tarsi iš inercijos riedantys, vis lėčiau judantys 
stiklo rutuliukai. 

— Iš kur gavai? 

— Iš labdaros. Tenykščiai juos dalija benamiams! 

Ji abejingai patraukė pečiais. 

— Šlamančiuosius duodantys žmonės visada kažko iš tavęs nori. 

Romeo energingai pakratė galvą. 

— Tik ne ta moteris. Ji buvo graži, supranti? Graži savo vidumi! — 
Berniukas žengė artyn ir praskleidė maišą, leisdamas Valerijai apžiūrėti 
turinį. — Matai, ko atnešiau tavo mažyliui? 

Vaiko motina įkišo ranką vidun ir išgriebė sutirštinto pieno skardinę. 

— Man neramu dėl Simonos, — pratarė apvertusi tarą, skaitydama 
etiketę. — Kiaurą dieną ji nė nekrustelėjo. Ir be paliovos verkia. 

Romeo prisigretino prie mergaitės, atsitūpė ir ją apkabino. 

— Aš nupirkau šokoladą, — pasakė. — Tavo mėgstamiausią. Juodą! 

Kelias sekundes ji tylėjo, galiausiai sušniurkštė: 

— Kodėl? 

— Kodėl? 

Simona neatsiliepė. 

Berniukas ištraukė plytelę ir kyštelėjo jai panosėn. 

— Todėl, kad užsimaniau tave pradžiuginti. 

— Aš noriu mirti. Va, kas man suteiktų džiaugsmo. 

— Vakar sakei, kad tau maga keliauti į Angliją. Argi ten nebūtų 
smagiau? 

— Čia tik svajonė, — atsiliepė ji, bereikšmiu žvilgsniu spoksodama 
į tuštumą. — Tokių kaip mes svajonės neišsipildo. 

— Šiandieną susipažinau su viena moterimi, kuri gali mus nuvežti 
į Angliją. Norėtum su ja pasimatyti? 

— Kodėl? Kodėl ji turėtų mums pagelbėti? 

— Nes dirba labdaroje! Padeda gatviniams. Jai pasakojau apie mus. 
Ta moteriškė mums ras darbo Anglijoje! 

— Aha, erotinių šokėjų? 

— Gali parūpinti įvairiausio darbo. Baruose. Viešbučiuose, kur va- 
lytume kambarius. Bet kokio! 

— Ji tokia kaip vyras, su kuriuo susitikau geležinkelio stotyje? 

— Ne, toji ponia labai miela. Geraširdė. 

Simona nieko neatsakė. Jos skruostais pasruvo ašaros. 

— Mums negalima čia likti. Nejau tau knieti taip gyventi iki mirties? 

— Aš nenoriu, kad mane vėl skaudintų. 

— Simona, negi manimi nepasitiki? 

— O kas yra pasitikėjimas? 
čiuose. Tai gera šalis. Įsigytume ten butą! Pradėtume naują gyvenimą! 

Mergaitė pravirko. 

— Aš nebenoriu naujo gyvenimo. Tiktai mirties. Pabaigos. Taip 
būtų kur kas lengviau. 

— Ji ateis rytoj. Ar su ja pasimatytum? Šnektelėtum? 

— Romeo, kurių galų kiti turėtų mums padėti? Juk mes esame tuš- 
čia vieta. 

— Nes pasaulyje yra gerų žmonių. 

— Tikrai tuo tiki? — niūriai paklausė Simona. 

— Taip. 

Berniukas nuvyniojo popierėlį nuo šokolado plytelės, atlaužė ga- 
balėlį ir jai ištiesė. 

— Žiūrėk. Ta moteris davė grynųjų maistui, gardėsiams. Argi ji ne 
miela? 

— Aširgi mielu laikiau vyrą iš geležinkelio stoties. 

— Ar įsivaizduoji mus Anglijoje? Londone? Ten susirastume būstą. 
Užsikaltume pinigų! Pabėgtume nuo šito mėšlo. Gal pamatytume roko 
žvaigždes. Girdėjau, daug iš jų gyvena Londone. 

— Visas pasaulis tėra mėšlo krūva. 

— Meldžiu, einam su manimi, rytoj pakalbėk su ja. 

Simona pakėlė ranką ir paėmė šokoladą. 

— Ar nori vėl žiemoti po žeme? — pasiteiravo jis. 

— Čia bent jau šilta. 

— Atsisakytum važiuoti į Londoną, nes čia šilta? Nieko sau! Galbūt 
nesušaltum ir Londone. 

— Užsikrušk! 

Romeo plačiai nusišypsojo. Mergaitė pamažu atkuto. 

— Valerija irgi prisidėtų. 

— Su kūdikiu? 

— Žinoma, kodėl gi ne? 

— Toji ponia pasirodys rytoj? 

— Taip. 

Simona atkando vieną plytelės kvadratėlį. Skanu. Tiesą sakant, 
buvo taip gardu, kad ji sukirto visą šokoladą. 

Rojus Greisas stovėjo prie užribio linijos, po akinančia prožekto- 
rių šviesa, plikas rankas sugrūdęs giliai į lietpalčio kišenes, sudrebėda- 
mas kaskart, kai Vaithoko aukštybes peršniodavo žvarbaus vėjo gūsis. 

Laimė, lyti nustojo ir virš galvos atsiskleidė giedras žvaigždėtas dangus. 
Oras taip atvėso, kad žemę veikiausiai aptrauks šarma. 

Šįvakar penktadieninėse futbolo lygos rungtynėse dalyvavo paaug- 
liai iš „Crew Club“ jaunimo centro ir policijos komanda. Jis atvyko iki 
varžybų pabaigos likus dešimčiai minučių ir spėjo pamatyti, kad parei- 
gūnai triuškinami rezultatu 3:0. 

Braitonas ir Houvas driekėsi ant kelių žemų kalvų, o Vaithokas ply- 
tėjo ant aukščiausios. Socialinių būstų virtinių, sublokuotų namų, įvai- 
raus aukščio lūšnynus trečiame dešimtmetyje pakeitusių daugiabučių 
rajonas nuo seno liūdnai — ir ne visai pagrįstai — garsėjo smurtautojais 
ir įstatymų laužytojais. Viename kitame labirinte gatvelių, iš daugumos 
kurių atsiverdavo nuostabios miesto ir jūros panoramos, gyveno visame 
mieste nuožmiausios nusikaltėlių šeimos, ir Vaithoko reputacijai paken- 
kė būtent jos. 

Tačiau per porą praėjusių metų padėtį iš esmės pakeitė vietinės 
bendruomenės parodyta, Sasekso policijos paremta iniciatyva. Vidu- 
ryje rajono ėmė veikti du milijonus svarų kainavęs, čionykščių pra- 
monininkų finansuotas „Crew Club“ jaunimo centras. Prašmatniame, 
ultrašiuolaikiškame įmantrios išvaizdos komplekse, kokį būtų galėjęs 
suprojektuoti garsus architektas, kad ir Le Korbiuzjė, įsikūrė vaikams 
skirti muzikos įrašų bei kino meno studijos, puikiai įrengtas kompiute- 
rių kambarys, erdvi vakarėlių salė, susitikimų patalpos, o statinį apsupo 
įvairios sporto aikštelės. 

Centro idėją pavyko sėkmingai įgyvendinti, nes ja užsiėmė entuzi- 
astai, o ne biurokratai. Vietinis jaunimas mėgo čia lankytis. Ši vieta buvo: 
tikrai šauni. „Crew Club“ pradininkais tapo Vaithoke apsistojusi pora 
Darenas ir Loreina Snou, pagal kurių viziją jaunimo centras užgimė ir 
kurių energija skatino jį gyvuoti. 

Įsimuturiavę į apsiaustus, po kepurėmis ir šalikais kone aklinai pa- 
slėpę veidus, abudu stypsojo Rojui Greisui iš šonų, kartu su būreliu tėvų ir 
keliais teisėtvarkos pareigūnais. Vyresnysis detektyvas į stadioną užsuko 
pirmą kartą ir dabar, kaip policijos regbio komandos prezidentas, svarstė, 
gal vertėtų su jaunuoliais pažaisti regbį. Vaikinai pasirodę esą tvirti bei 
kibūs, ir Greisą pralinksmino tai, kad jie vertė policininkus prakaituoti. 

Pro šalį pradundėjo susigrūdusi, švokščianti, besikeikianti grupelė, 
į užribį nusirito kamuolys. Bemat pasigirdo teisėjo švilpukas. 

Bet Greisas vėl sutelkė dėmesį į vakarykštį ir šiandieninius skrodi- 
mus, į neatidėliotinas užduotis. Iš kišenės iškrapštė pastabų bloknotą ir 
sugrubusiais pirštais gniauždamas tušinuką brūkštelėjo kelias mintis. 

Staiga nugriaudėjo nedarnūs džiaugsmo šūksniai, ir jis suglumęs 
pakėlė galvą. Kažkas įmušė įvartį. Tačiau kas? 

Sprendžiant ir aplodismentų ir komentarų, į vartus kamuolį įspyrė 
„Crew Club“ žaidėjai. Rezultatas tapo 4:0. 

Greisas nusišypsojo. Sasekso policijos komandą treniravo jau į 
pensiją išėjęs vyriausiasis detektyvas Deivas Geiloras. Akredituodas fut- 
bolo teisėjas ir geras draugas. Kai baigsis rungtynės, bičiulis, supranta- 
ma, neišvengs jo pašaipų. 

Akims trumpam nukrypus į žvaigždes, galvoje tvykstelėjo atsimi- 
nimai apie vaikystę. Tėvas turėjo nedidelį, ant stovo užkeliamą telesko- 
pą, juo dažnai tyrinėdavo dangų ir nuolat ragindavo Rojų priglausti akį 
prie okuliaro. Greisas labiausiai mėgdavo žiūrėti į Saturno žiedus, kadai- 
se net sugebėdavo atskirti žvaigždynus, bet šiuo metu lengvai atpažino 
tik Didžiuosius Grįžulo Ratus. Jis nusprendė iš naujo pasigilinti į astro- 
nomiją, idant vieną dieną tas pačias žinias ir užsidegimą perleistų savo 
vaikui. Bet ar nenutiks taip, kad bėgant laikui jos vėl nugrims į užmarštį, 
ironiškai pagalvojo. 

Vyresnysis detektyvas mintimis grįžo prie tyrimo. Prie Neatpažin- 
tų Vyrų Nr. 1 bei Nr. 2 ir Neatpažintos Moters. 

Trys lavonai. Kiekvienas praradęs gyvybiškai svarbius organus. 
Tiktai paaugliai. Vos viena užuomina į jų tapatybės: negyvos merginos 
žaste prastai ištatuiruotas žodis. Turbūt vardas... skambantis beprasmiš- 
kai, tačiau, Greiso manymu, galintis atskleisti, kas jie tokie. 

Ar trijulė kilusi iš Braitono? Jei ne, tuomet iš kur? Jis pakeverzojo 
bloknote: Pakrantės sargybos pranešimas. Jie atplukdyti? 

Bet srovės neįstengtų toli pernešti lavonų su svarmenimis. Vyres- 
niojo detektyvo įsitikinimu, dėl menko atstumo, kuris juos skyrė nuo 
Braitono, egzistavo didelė tikimybė, kad paaugliai mirė Anglijoje. . 

Kas gi nutiko? Koks pabaisa šlaistėsi po Braitoną, žudė žmones ir 
grobė jų organus? 

Patyręs chirurgas, užsirašė Greisas, atkartodamas Nadiuškos nuo- 
monę. 

Man 4 


met nužvelgė prožektoriais apšviestą aikštę. Tanios Vitlok vadovaujamas 
Specialiosios paieškos skyrius iššukavo apylinkes, bet daugiau lavonų 
nerado. Kol kas. 

Tiesa, Anglų sąsiaurio plotas didžiulis. 

— Džimai, — prabilo Vladas Kosmesku, — Anglų sąsiauris užima 
milžinišką plotą, ar ne? 

Nuo galvos iki kojų, įskaitant ir burną, apklijuotas lipniąja juosta 
Džimas Tauersas su pagrobėju tepajėgė bendrauti akimis. „Scoob-Eee“ 
savininkas gulėjo pirmagalio kajutėje, išsitiesęs ant stiklo pluošto denio, ir 
nuo pašalinių stebėtojų, kurie stovėdami prieplaukoje galėjo užmesti akį į 
laivą, jį pridengė brezentas, nežymiai atsiduodantis kažkieno išvamomis. 

Rumunas aukštais guminiais batais pasuko „Scoob-Eee“ link Šo- 
rehamo uosto žiočių, ketindamas išplaukti į atvirus vandenis, truputėlį 
nerimaudamas dėl bangavimo. Šiaurys pūtė stipriau nei jam iš pradžių 
rodėsi, o jūra kaip reikiant vilnijo. Kosmesku sėdėjo ant plastikinės kė- 
dės, įjungęs navigacines šviesas, pasirūpinęs, kad pakrantės sargybai ar 
bet kokiems kitiems žiūrovams susidarytų įspūdis, tarsi jie mato kokį 
nors į naktinę žūklę išsiruošusį botą. 

Kai vėjas atnešė išmetamųjų dujų tvaiką, jis suraukė nosį. Stebė- 
damas apšviestą, savo gaubte siūbuojantį kompasą, stengėsi nenukrypti 
nuo 160 laipsnių kurso, vedančio į vidurinę sąsiaurio dalį, atokiau nuo 
žemsemių darbo sektoriaus, kurio koordinates, išskaitytas jūrlapyje, 
Kosmesku pasirūpino įsiminti. 

Ausis pasiekė slopios mobiliojo trelės. Sekundę kitą rumunui din- 
gojosi, kad garsas sklinda iš po denio, bet netrukus jis suprato, jog tele- 
fonas slypi vienoje iš buvusio privataus detektyvo kišenių. Keletą kartų 
pačirškęs aparatas nuščiuvo. 

Savo įkalintoją Tauersas viso labo varstė sustingusiomis į krantą 
išmestos žuvies akimis. 

— Dabar turbūt kalbėti galima, — tarė Kosmesku. — Aplinkui 
nėra daug žmonių, kurie jus išgirstų. 

Jis pridarė droselio sklendę, žengė į kajutę ir atplėšė lipniąją juostą 
"nuo vyriškio lūpų. 

Iš skausmo Tauersas aiktelėjo. Rodės, lyg jam nudrėskė pusę veido. 

— Klausykit, — prabilo, — šiandieną — mano vestuvių metinės. 

— Jums derėjo mane informuoti anksčiau. Būčiau padovanojęs at- 
viruką. — Kosmesku balse pasigirdo nežymi užuomina į bandymą pa- 
juokauti. Jis skubiai nužirgliojo prie šturvalo. 

— Kodėl man nesuteikėte progos jus įspėti? Žmona neras sau vie- 
tos. Nes laukė manęs sugrįžtančio. Turbūt jau susisiekė su kranto apsau- 
ga arba policija. Prisiskambinti, be abejo, mėgino ji. 

Tarsi sureagavęs į signalą mobilusis dviem pyptelėjimais pranešė 
apie gautą žinutę. 

— Nejaugi? — guviai atšovė rumunas, pasistengdamas neišsiduoti, 
kad naujiena sužadino nerimą. Nukreipė žvilgsnį į tolėliau vandenyje 
siūbuojančio žvejybinio boto šviesas, padėbsojo į rytų kryptimi slen- 
kančio didžiulio laivo žiburius ir pridūrė: — Tokiu atveju negaiškime 
laiko. Sakykite, ką norėjote. 

— Aš suklydau. Padariau klaidą, aišku? Susimoviau. 

— Klaidą? 

Panaršęs kišenes Kosmesku susirado „Silk Cut“ pakelį. Abiem del- 
nais apgaubė auksinį žiebtuvėlį, prisidegė cigaretę, giliai įtraukė dūmą ir 
jį išpūtė į Tauersą. 

Buvusį privatų detektyvą sugundė malonus kvapas. 

— Gal pavaišintumėt? 

Kosmesku pakratė galvą. 

— Tabakas kenkia sveikatai. — Jis dar kartą užsitraukė cigaretę. — 
Anglijoje galioja įstatymas, draudžiantis rūkyti darbovietėje, teisingai? 
Argi čia ne jūsų darbo vieta? 

Rumunas vėl pūstelėjo dūmą supančioto žmogaus link. 

— Pone Beikeri, esu tikras, kad mes galėtume išspręsti kilusius 
nes-klandumus... atitaisyti skriaudą, kurią jums padariau. 

— O, taip. — Laivui skrodžiant didelę bangą, Kosmesku tvirčiau 
suspaudė vairaratį. — Visiškai su jumis sutinku. 

Jis pažiūrėjo į vandens lygio matuoklę. Toji rodė šešiasdešimties 
pėdų gylį. Per seklu. Kurį laiką jie plaukė tylėdami. 

— Pone Tauersai, jums sumokėjau dvidešimt tūkstančių svarų. Ne- 

mažai. Atvirai kalbant, tikėjausi, kad mudu užmezgėme puikius verslo 
santykius. 

— Taip, atlygis nepaprastai dosnus. 

— Bet vis tiek per menkas? 

— Anaiptol! 

— Vargu ar šnekate nuoširdžiai. Esate patyręs jūreivis ir gerai pažįs- 
tate šiuos vandenis. Pone Tauersai, žinot, ką galvoju? Jūs sąmoningai mane 
nugabenote ten, kur dirba žemsemės. Vylėtės, kad tuos kūnus suras. 

— Ne, klystate! 

Kosmesku tęsė nepaisydamas protestų: 

— Aš mėgstu azartinius žaidimus. Lošiu pagal procentines gali- 
mybes. Taigi Anglų sąsiaurio plotas yra dvidešimt devyni tūkstančiai 
kvadratinių mylių. Pasamdžiau jus, kad mane nuplukdytumėte į tokią 
vietą, kurioje negyvėlių niekada neaptiktų. Bet jūs nukakote į žemsemių 
teritoriją, išplitusią vos per šimtą kvadratinių mylių. Pone Tauersai, pats 
paskaičiuokite. 

— Jūs privalote manimi patikėti! 

Rumunas linktelėjo. 

— Taip, taip. Aš asmeniškai skaičiuoti moku. Žemsemė darbuojasi 
tik ten, kur giluma siekia daugiausiai šimtą pėdų. Mums būtų pakakę 
šimto trisdešimties pėdų gylio, kad lavonų niekas nebūtų radęs. Negi 
jūs, patyręs jūrininkas, šito nežinojote? Nejau tvirtinsite, jog tiek metų 
Šorehamo uoste nuomodamas laivą nė karto nematėte jūrlapiuose pažy- 
mėtos žemsemių veiklos zonos? 

— Aš padariau navigacinę klaidą, prisiekiu! 

Kosmesku parūkė netardamas nė žodžio, galop vėl prakalbo: 

— Pone Tauersai, jau minėjau, kad esu lošėjas. Kaip ir jūs, kiek 
suprantu. Nusprendėte pristatyti mane į žemsemių darbo sektorių, ir 
jūsų rizika pasiteisino. Manėte, kūnus iškels, ir tada, pasitelkęs šantažą, 
galėsite iš manęs išpešti daug pinigų, kad laikytumėte liežuvį už dantų. 

— Tikrai ne! 

— Jei mudu, pone Tauersai, sietų artimesni tarpusavio ryšiai, jūs 
žinotumėt, kad lošdamas visada kliaujuos procentais. Tokiu būdu daug 
nelaimėsite, bet žaidime išliksite ilgiau. 

Jis baigė dūmyti, nuorūką sviedė per bortą, stebėdamas raudoną 
galiuką, kuris grakščiai nuskriejęs pranyko juodame vandenyje. 

— Mes tikrai sumąstysime kokią išeitį — ką nors, kas jus tenkins. 

— Matot, pone Tauersai, rizikuot privalau ir dabar. Jeigu jus nužu- 
dysiu, mane galbūt suims. Deja, palikęs jus gyvą vis tiek galiu pakliūti 
policijai į rankas. Nemalonu jums pranešti, bet labiau tikėtinas yra an- 
trasis variantas. 

Iš vėjastriukės kišenės Kosmesku išgriebė lipniosios juostos riti- 
nį ir peilį kauliniu kotu, su kuriuo niekuomet nesiskirdavo. Per daugelį 
metų šie ašmenys įgavo jo pasitikėjimą. Nuspaudus šoninį mygtuką ir 
mostelėjus riešu, iššokdavo ir savo vietoje užsifiksuodavo geležtė. Pa- 
kankamai tvirta, kad nelūžtų įsmigusi į žmogaus kaulą. Rumunas nuolat 
aštriai galąsdavo peilį ir sykį, kai į vieną iš savo kelionių užmiršo pasiim- 
ti skustuvą, visai neblogai juo nusigremžė barzdaplaukius. 

— Manau, vienas kitam pasakėme viską, ar ne? 

— Prašau... klausykit... aš galėčiau... 

Džimas Tauersas nieko nebespėjo pridurti, nes pagrobėjas vėl už- 
klijavo jo burną. 


Braitono ir Houvo žiburiai akiratyje sublizgėdavo net ir po ketu- 
riasdešimties minučių, bet sulig kiekviena sekunde jie vis dažniau pasi- 
slėpdavo už juodų bangų. Baigęs rūkyti antrą cigaretę jis išjungė variklį 
ir navigacines šviesas. Laivas plūduriavo virš padorios šimto penkiasde- 
šimties pėdų gelmės. Vieta ideali. 

Kosmesku tebejuto apmaudą dėl telefono skambučio, kurio sulau- 
kė prieš dvi dienas, kai lankėsi lošimo namuose. Algos mokėtojas be jo- 
kių užuolankų pareiškė, kad samdinys prisidirbo. Ir buvo teisus. Jis pa- 
žeidė taisyklę niekuomet į savo veiklą nevelti pašalinių asmenų, nebent 
neliktų iš ko rinktis. Turėjo išsinuomoti laivą ir pats išgabenti lavonus į 
atvirą jūrą. Valdyti šturvalą ir užsiimti navigacija lengviau negu lengva 
— su darbu susidorotų net keturmetis vaikas. 

Tačiau jo elgesį nulėmė svari priežastis, bent taip rodėsi anuomet. 
Šaltais žiemos mėnesiais botą nuolat išsinuomojantis, vienui vienas į 
sąsiaurį traukiantis vyrukas pakurstytų įtarimus. Pakrantės sargyba fik- 
suodavo kiekvieną laivą, kursuojantį iš uosto į jūrą ir atgal, o įtartinus 
sekdavo. Bet pareigūnų nedomino vietiniai, užsakomaisiais reisais plau- 
kiojantys žvejai, kad ir kaip dažnai jie keliaudavo į plačiuosius vandenis. 

Šiuo momentu jį stebėjo tiktai žvaigždės ir nebylios „Scoob-Eee“ 
šeimininko akys. Kosmesku atšovė spaustukus, kilstelėjo denio dalį ir 
į kingstonus nukreipė žibinto spindulį. Atidarius vieną vožtuvą, vidun 
akimoju plūstelėjo ledinis užbortinis vanduo. Puiku. Savo botą Tauersas 

Jis nužygiavo į laivagalį, išvyniojo pilką pripučiamąją, vakar įsigytą 
„Zodiac“ valtį, iš jos vidaus iškėlė greta irklo padėtus deguonies balioną, 
degalų baką ir pakabinamą „Yamaha“ variklį. 

Prireikė dešimties minučių, kol nuo fizinių pastangų prakaituojan- 
tis rumunas perkėlė valtį į vandenį ir pririšo prie borto. Valtis laisvąja 
eiga urzgiančiu varikliu pavojingai siūbavo vilnyse, tačiau ji, be abejo, 
aprims, kai dugną prislėgs žmogaus svoris. 

Pro du atvertus kingstonus nepaliaujamai pliaupiantis vanduo jau 
spėjo užlieti denį. Ir beveik pasiekė Džimo Tauerso smakrą. Kaip gerai, 
kad apsiaviau guminius batus, pasidžiaugė Kosmesku, prožektoriumi 
apšviesdamas vyriškio veidą, žiūrėdamas į akis, kurios lyg paklaikusios 
bandė su juo susikalbėti. 

Vanduo pakilo iki „Scoob-Eee“ savininko burnos. Rumunas išjun- 
gė žibintą ir nužvelgė horizontą. Neskaitant Braitono žiburių ir fosfo- 
rescuojančio atspalvio, kuriuo protarpiais sužėruodavo bangos ketera, 
aplinkui tvyrojo tamsa. Kelias sekundes jis klausėsi, kaip į korpusą tek- 
šena vilnelės. Jautė, kad botas spėriai grimzta ir dėl sunkėjančio balasto 
vis silpniau linguoja.. 

Kosmesku vėl įjungė prožektorių ir pamatė, kad Džimas Tauersas 
muistosi apimtas siaubo, mėgindamas iškelti galvą virš vandens, kuris 
apsėmė jo lūpas. 

— Pone Tauersai, kiek anksčiau nei šnervės panirs į vandenį, labai 
giliai įkvėpkite. Taip pratęsite gyvenimą dar viena minute. Per šešias- 
dešimt sekundžių žmogus pajėgus atlikti begalę dalykų. O gal net per 
devyniasdešimt sekundžių, jeigu esate puikios fizinės formos. 

Tiesą sakant, jis abejojo, ar suvystytas vyras ką nors girdėjo. Mažai 
tikėtina, nes jūroje pranyko ir žmogaus veidas. 

O valtelė jau plūduriavo lygiagrečiai su denio turėklais. 

Kaip iš vadovėlio! Skęstantis laivas apleidžiamas tik tada, kai ga- 
lima įžengti į gelbėjimo valtį. Po pusantros minutės taip ir padaręs, 
Kosmesku atsišvartavo ir nuslinko į tamsybes. Lėtai pasisukiojo aplink, 

luktelėjo, kol po vandeniu dings juodas siluetas, kurį palydėjo burbulų 
pykšėjimas — vieną kitą išgirsti nesutrukdė net pakabinamojo variklio 
burzgimas. 

Jis pasuko droselio rankeną, ir šovęs į priekį, pirmagalį iškėlęs „Zo- 
diac“ su trenksmu šoko per bangą. Veidą aptaškė purslai. Priešingoje 
vandens kalno pusėje valtelės nosis smigo žemyn, ir netrukus ji įsirėžė į 
antrą volą. Kūną perliejo sūrus ledinis vanduo. Guminė valtis staigiai pa- 
krypo kairėn, po akimirkos metėsi į dešinę. Širdį nutvilkė paniška baimė, 
kad iš sąsiaurio nepavyks išsikapstyti, nes guminukė garantuotai apvirs. 
Tačiau jis įveikė bangos keterą, ir išskydusios Braitono šviesos, kurios at- 
sivėrė priešais druskos graužiamas akis, pasirodė mažumėlę ryškesnės. 

Artėjant krantui, jūra galų gale aprimo. Rumunas plaukė link ap- 
šviesto tilto ir šio rytuose plytinčio Prieplaukos rajono. Už pastarojo 
driekėsi po uolėtais skardžiais nusitęsęs takas. Šaltą, gūsingą lapkričio 
vakarą žmonės ten turbūt nevaikštinės. Ko gero, nė gyvos dvasios nebus 
ir paplūdimiuose. 

Problema buvo tai, kad šiandieną Džimas ketino paminėti vestu- 
vių metines. Galimas daiktas, Kosmesku susimovė antrą kartą. Nebent 
„Scoob-Eee“ savininkas melavo. Bet kas, jei vyrioko žmona susisiekė su 
policija? Arba pakrantės apsauga? O jeigu apie Tauerso dingimą parašys 
vietiniame laikraštyje? Teks įdėmiai sekti, ką išspausdins žurnalistai, ir 
pagalvoti, kaip išvengti nemalonumų. 

Po dvidešimties minučių, kai Prieplaukos rajonas saugiu atstumu 
nutolo kairėn, o priešais išaugo uolų siluetai, Kosmesku pasistengė val- 
timi išspausti didžiausią greitį ir po keliolikos sekundžių išjungė variklį. 
Atsuko dvi sparnuotąsias veržles, kurios prie tranco laikė penkių arklio 
galių agregatą, ir jį ištrenkė už borto. 

„Zodiac“ iš inercijos tebeslydo pirmyn. Skardžių priedangoje jo 
nestabdė jokie vėjo šuorai. Sugniaužęs irklą Kosmesku vairavo valtelę 
gargžduoto kranto pusėn ir klausėsi garsėjančios mūšos, kol netikėtai 
sustojo. 

Drabužius kiaurai permerkė laivagalį apgožusi banga. 

Nusikeikęs jis šoko į vandenį, tačiau neįvertino šalčio ir gylio. 
Niurktelėjo iki pečių. Banga įniko traukti kūną atgal į jūrą, ir rumunas 
akimirką supanikavo. Iš po kojų išslydo žvirgždas. Jis ryžtingai pasviro 
pirmyn, tempdamas valtį už lyno. Galų gale parpuolė ant akmenėlių. 

Į valtį vėl smogė banga, ir šįsyk pirmagalys vožė per pakaušį. Kos- 
mesku antrą kartą paleido gerklę. Nerangiai pabandė atsistoti, bet vėl 
sudribo ant kelių. Šiaip taip pakilo sunkiai išsilaikydamas ant beprotiš- 
kai biraus gargždo. Kai per porą žingsnių pasistūmėjo į priekį, įkandin 
sekanti valtis ūmai virto sunkia našta. 

Jis nuvilko „Zodiac“ į paplūdimį, atidžiai apsidairė ir gerai įsiklau- 
sė. Tamsoje neįžvelgė jokių žmonių. Tegirdėjo mūšos griausmą ir į jūrą 
plaunamo žvirgždo čežėjimą. 

Iš abiejų valties šonų Kosmesku iškrapštė guminius kaištukus ir 
ėmė lėtai ją vynioti išleisdamas orą. Vėliau peiliu įniko raižyti subliūšku- 
sią, į gigantišką šlapimo pūslę panašią valtelę ir minkyti juostas į ryšulį. 

“ Sulinkęs tempdamas šlapią sunkenybę jis nusiūbavo taku. Pakeliui 
į aptiktas šiukšliadėžes išmesdamas supjaustytos valties atraižas, rumu- 
nas vilko kojas link Prieplaukos rajone veikiančio ASDA prekybos cen- 
tro, kurio automobilių aikštelėje paliko savo furgoną. 

Laikrodis rodė be poros minučių vidurnaktį. Norint apsiraminti, 
nepakenktų išgerti, užsukti į „Pasimatymo“ lošimo namus ir porą valan- 
dų praleisti prie ruletės stalo. Bet Kosmesku, kuris jautėsi nusiplūkęs ir 
susitaršęs, žinojo, kad taip elgtis būtų neišmintinga. 


40 


Viršutiniame Sasekso policijos Kriminalinio skyriaus valdybos 
aukšte, aplink du iš trijų bendrų stalų, stovinčių nusikaltimų tyrimo ka- 
binete Nr. 1, įskaitant Rojų Greisą, susibūrė dvidešimt du detektyvai ir 
pagalbinio personalo atstovai. 

Sunkių nusikaltimų ir nelaimingų atsitikimų skyrius, į kurį mėgi- 
nant nusigauti reikėdavo įveikti kreminiu atspalviu nudažytų koridorių 
labirintą, užėmė trečdalį aukšto. Jį sudarė du erdvūs kabinetai — Nr. 1 
dydžiu pranoko Nr. 2, — du liudininkų apklausos kambariai, spaudos 
konferencijų salė, teismo ekspertų laboratorijos ir kelios patalpos vyres- 
niesiems kriminalistams, per rimtus tyrimus atsikraustantiems iš savo 
buveinių. 

Kabinetas Nr. 1 buvo šviesus ir šiuolaikiškai įrengtas. Aukštai įstik- 
linti langeliai slėpėsi už vertikalių žaliuzių. Jos dengė ir matinę stikli- 

nę lubų plokštę, į kurią tekšeno lietaus lašai. Apdailos nepapildė jokios 
puošmenos, idant jos neatitrauktų darbuotojų dėmesio nuo pagrindinio 
tikslo — būtinybės išaiškinti sunkius, žiaurius nusikaltimus. 

Ant sienų kabojo baltos lentos su prisegtomis trijų aukų nuotrau- 
komis. Pirmasis jaunuolis įamžintas plastikiniame maiše, kuris įstrigo 
„Arco Dee“ žemsiurbio antgalio šliaužiklyje, ir įvairiomis skrodimo sta- 
dijomis. Kitose fotografijose buvo antro ir trečio negyvėlių lavonmaišiai, 
paguldyti ant „Scoob-Eee“, žvejybinio boto, denio ir tųdviejų kūnų au- 
topsijos. Viename smarkiai išdidintame kadre buvo matyti moters žas- 
tas, ant jo ištatuiruotas žodis ir liniuotė, padedanti suvokti mastelį. 

Po užrašu Operacija „Neptūnas“ kabėjo prie lentos prignybtas, 
nuotaiką skaidrinantis „The Beatles“ albumo „Geltono povandeninio 
laivo“ atvaizdas. Iliustruoti operacijų pavadinimus tapo tradicija. Šitą 
fotografiją pakabino koks nors šmaikštuolis iš tyrimo komandos — tur- 
būt Gajus Bečeloras, spėjo vyresnysis detektyvas. 

Ant šviesaus, iš ąžuolo imitacijos pagaminto stalviršio, greta tyri- 
mo strategijos bloknoto, kurį Greisas jau spėjo atsiversti, ir jo asistentės 
paruoštų išspausdintų užrašų gulėjo šiandieninio Argus egzempliorius. 
Antraštė skelbė: ANGLŲ SĄSIAURYJE RASTI DAR DU KŪNAI. 

Įvykiai susiklostė gana neblogai. Kevinas Spinela sau nebūdinga 
santūria maniera aprašė daugmaž tai, ką jam išklojo Greisas, ir pranešė, 
esą policija įtaria, kad palaikai išmesti iš plaukiančio laivo. Tiek infor- 
macijos užteko, jog vietinė bendruomenė susimąstytų apie pažįstamus 
neseniai operuotus ir vėliau dingusius paauglius, bet nepultų į paniką. 

Byla turbūt padarys reikšmingą įtaką paties Greiso ateičiai. Vos 
prieš kelias savaites darbą pradėjusio naujojo policijos viršininko terito- 
rijoje įvykdyta triguba žmogžudystė. Jo pavaduotoja, bjaurybė Alisona 
Vosper, be abejo, jau išsakė Tomui Martinsonui, ką mananti apie vyres- 
nijį detektyvą, kurio apgailėtini mėginimai su policijos viršininku už- 
megzti pokalbį per Džimo Vilkinsono pobūvį tik patvirtino jos nuomo- 
nę. Greisas norėjo pašnekinti Martinsoną per šokių vakarą ir užtikrinti, 
kad bylos tyrimas atsidūrė patikimose rankose. 

— Lapkričio dvidešimt devintoji, šeštadienis, pusė devintos ryto, — 
paskelbė Rojus Greisas. Jis buvo apsirengęs kasdieniškai — ant baltų 
trumparankovių marškinėlių ir tamsiai mėlyno nertinio apsivilkęs juodą 
odinį švarką, su džinsais ir sportukais. — Tai ketvirtasis pasitarimas dėl 

operacijos „Neptūnas“. Mes tiriame trijų asmenų, įvardytų Neatpažintais 
Vyrais Nr. 1 ir Nr. 2 ir Neatpažinta Moterimi, mirtis. Operacijai vado- 
vausiu pats, bet tuo atveju, jei turėsiu išvykti, mane pakeis detektyvė ins- 
pektorė Mentl. 

Greisas mostu parodė ją tiems, kurie nepažinojo detektyvės inspek- 
torės. Kitaip nei didžiuma komandos narių, vilkinčių kasdienius drabu- 
žius, Liza Mentl dėvėjo sau įprastą vyriško stiliaus kostiumą, šįkart rudą 
su baltas dryželiais, o vienintele jos nuolaida savaitgaliui tapo rusvas 
megztinis aukšta apykakle, pakeitęs oficialesnės išvaizdos palaidinukę. 

— Dalis jūsų šiandieną atvažiuos į Kriminalinio skyriaus organi- 
zuojamą šokių vakarą. Daugumos žmonių, su kuriais privalome pasi- 
kalbėti, savaitgalį nerasime, todėl kai kam iš čia susirinkusių leisiu se- 
kmadienį atsipūsti. Liksiančius dirbti informuoju, kad kitą pasitarimą 
rengsime rytoj per pietus, sulaukę, kol išsipagirios pobūvio dalyviai. — 
Jis plačiai nusišypsojo. — Pirmadienį grįšime prie senos darbotvarkės ir 
kaip visada pasimatysime pusę devintos ryto. 

Laimė, suprasdama, kad detektyvo darbo valandos dažnai esti ilgos 
ir socialiai nepriimtinos, Kleo jį palaikydavo, su palengvėjimu pagalvojo 
Greisas. Ir šiuo požiūriu mylimoji visiškai skyrėsi nuo Sendės, buvusios 
žmonos, kuri nuolat niršdavo, jei vyrui tekdavo plušėti savaitgaliais. 

Jis žvilgtelėjo į užrašus. 

— Patologo atlikta toksikologinė analizė galbūt padės nustatyti 
mirties priežastį, bet rezultatus gausime tiktai pirmadienį. Dabar išklau- 
sysime ataskaitas apie Neatpažintą Vyrą Nr. 1. 

Vyresnysis detektyvas atsisuko į Belą Moj, prieš save tradiciškai pa- 
sidėjusią atidarytą „Maltesers“ dėžutę. Moteris ištraukė vieną saldainį, 
lyg tas būtų vaistų piliulė, ir įsimetė į burną. 

— Bela, ką sužinojai iš įrašų apie dantis? 

Liežuviu vartydama šokoladinį rutuliuką detektyvė seržantė atsakė: 

— Neatpažinto Vyro Nr. 1 atveju ne kažin ką, bet, manau, išsiaiški- 
nau kitą svarbų dalyką. Pora odontologų, su kuriais konsultavausi, pa- 
stebėjo, esą jaunuolio dantys — nekokios būklės. Greičiausiai dėl pras- 
tos mitybos, silpnos sveikatos ir, galimas daiktas, narkotikų vartojimo. 
Todėl tikėtina, kad jis kilęs iš skurdžių sluoksnio. 

— Ar specialistai pastebėjo kokius nors dantų gydymo požymius, pa- 
gal kuriuos įmanoma nustatyti asmens tautybę? — pasiteiravo Liza Mentl. 

— Ne. Nepavyko aptikti jokių ženklų, kad dantys išvis kada gydyti. 
Jeigu jis niekada nesilankė pas odontologą, tokiu būdu tapatybės neiš- 
siaiškinsime. 

— Pirmadienį turėsi duomenis apie visų trijų asmenų dantis, — 
tarė Greisas. — Tau bus lengviau. 

— Jei prie manęs prisidėtų dar pora pareigūnų, mes sparčiai apei- 
tume visus dantistus. 

— Tvarka. Po susitikimo patikrinsiu mūsų žmonių resursus. 

Vyresnysis detektyvas pasižymėjo pastabą ir atsigręžė į Normaną 
Potingą. 

— Normanai, tau reikėjo pasišnekėti su organų persodinimo koor- 
dinatoriais. Kaip sekasi? 

— Bandau susisiekti su visais, kurie dirba šimto mylių spinduliu 
veikiančiose ligoninėse, — atsakė detektyvas seržantas. — Kol kas nieko 
gero. Bet aš vis dėlto sužinojau šį tą įdomaus! — šūktelėjo išsišiepęs ir 
staiga trumpam prikando liežuvį. 

— Pasidalysi naujienomis su mumis? — erzinančią pauzę nutraukė 
Greisas. 

Detektyvas seržantas vilkėjo suglamžytą švarką, kurio, regis, nepa- 
miršdavo tiek vasaros, tiek žiemos savaitgaliais — su epoletais ir didelė- 
mis kišenėmis. Į vieną lėtai įkišo ranką, tartum ketindamas iškrapštyti 
kažkokią reikšmingą smulkmeną. Tačiau prabilo viso labo nemaloniai 
subarškinęs raktais ir palaidomis monetomis. 

— Žmonių organų baisiai stinga, — pareiškė. Tuomet sučiaupė lūpas 
ir giliamintiškai sulinksėjo. — Ypač kepenų ir inkstų. Ar žinot kodėl? 

— Ne, bet esu tikra, kad netrukus mus apšviesi, — dirgliai atsiliepė 
Bela Moj ir į burną įsimetė dar vieną „Maltesers“ šokoladinį rutuliuką. 

— Dėl automobilių saugos diržų! — triumfuodamas tarė Potin- 
gas. — Geriausi donorai yra mirštantys nuo galvos traumų, kurios ne- 
pakenkia likusioms kūno dalims. Šiandien vis daugiau žmonių užsisega 
diržus, o žuvusieji per avarijas būna visai išdarkyti arba virsta pelenais. 
Ironiška, tiesa? Senais laikais vairuotojai ir jų keleiviai išleisdavo kvapą, 
kakta tėškęsi į priekinį stiklą. Šiuo metu dėl galvos sužalojimų gyvybę 
praranda iš esmės vien motociklininkai. 

— Ačiū, Normanai, — tarė Greisas. 

— Dar kai kas, — pridūrė Potingas. — Manila, Filipinų sostinė, 
praminta „Inksto sala“. 

Bela ciniškai palingavo galvą. 

— Susimildamas. Juk čia miesto legenda! 

Ją įspėdamas Greisas kilstelėjo ranką. 

— Normanai, ką nori tuo pasakyti? 

— Maniloje turtingi vakariečiai iš skurdžių perka inkstus. Tenykš- 
čiai gauna „gabalą“ — visai padorią sumą, pagal jų standartus. Organo 
įsigijimas ir transplantacija atsieina nuo keturiasdešimties iki šešiasde- 
šimties tūkstančių. 

— Nuo keturiasdešimties iki šešiasdešimties tūkstančių? — pri- 
blokštas pakartojo vyresnysis detektyvas. 

— Kepenys gali kainuoti penkis arba šešis kartus daugiau, — at- 
sakė Potingas. — Ne vienus metus laukiančiųjų sąraše praleidę žmonės 
griebiasi žūtbūtinių priemonių. 

— Bet mes radome ne filipiniečius, — tarė Bela. 

— Aš dar sykį pašnekėjau su vyruku iš kranto apsaugos. — Potin- 
gas nuleido jos repliką negirdom. — Pasakiau, kiek svėrė šlakbetoniai, į 
dugną nugramzdinę pirmąją auką. Jo manymu, aną savaitę vyravo per- 
nelyg ramus oras, kad srovės būtų įstengusios išjudinti kūną iš vietos. 
Didžiuma jų teka palei jūros paviršių. Nuplukdyti lavoną galėjo nebent 
cunamis. 

— Ačiū. Tavo duomenys naudingi. — Greisas juos užsirašė. — Nikai? 

Ranką pakėlė Glenas Brensonas, kuris iš pirmo žvilgsnio tebeatro- 
dė suvargęs. 

— Atleisk, kad įsiterpiu, Rojau. Tik norėčiau išsakyti vieną mintį. 
Trijulę galbūt nužudė kitoje šalyje ar net laive ir išmetė į Anglų sąsiaurį. 
Juk taip pasakojai Argus reporteriui? 

— Teisingai. Nuo kranto atitolę dar per kelias mylias, jie taptų 
nebe mūsų problema. Tačiau kūnai aptikti teritoriniuose Jungtinės Ka- 
ralystės vandenyse. Pora tyrėjų jau kaupia duomenis apie laivus, per 
pastarąsias septynias dienas plaukusius sąsiauriu. Tik neįsivaizduoju, 
kaip rasti išteklių, kurių prisireiktų nagrinėjant šią informaciją. Ir, jei 
atvirai, nežinau, ar verta į ją gilintis. 

— Lavonai iškelti iš šešiasdešimt penkių pėdų gelmės, — tęsė Bren- 
sonas. — Jei tų trijų neatplukdė srovės, vadinasi, juos išmetė iš laivo, 

lėktuvo arba sraigtasparnio. Stambesniems konteinervežiams arba mil- 
žiniškiems tanklaiviams, kursuojantiems Anglų kanalu, būtina dides- 
nė gramzda, taigi nemažai laivų iš karto atkris. Beje, mano nuomone, 
kiekvienas škiperis iš Britanijos admiraliteto jūrlapių atsektų, kokiame 
sektoriuje dirba žemsemės, ir nuo jo laikytųsi atokiau, jeigu nenorėtų, 
kad užtiktų kūnus. Sraigtasparnio arba privataus lėktuvo pilotas galbūt 
reikėtų apsilankyti vietiniuose oro uostuose, ypač Šorehame, pasidomė- 
ti, kokie orlaiviai skraidė aną savaitę, ir juos patikrinti. 

— Pritariu, — sutiko detektyvė inspektorė Mentl. — Glenas tei- 
sus. — Bėda ta, kad nežinome, kas galėjo pakilti iš privataus aerodromo 
nepateikęs skrydžio plano. Jeigu lengvojo lėktuvo lakūnas ruošėsi lavo- 
nų atsikratymo misijai, jis veikiausiai pasistengė išsisukti nuo oficialių 
procedūrų. 

— Arba atskrido iš užjūrio, — pridūrė Nikas Nikolas. 

— Abejoju, — atsiliepė Greisas. — Bet kuris užsieniečių orlaivis, 
tarkim, iš Prancūzijos, nuo sausumos nutoltų geriausiu atveju per kelias 
mylias ir į britų oro erdvę nesibrautų. 

Brensonas papurtė galvą. 

— Atleisk, šefe, bet aš nesutinku. Kas, jeigu nusikaltėliai taip pasi- 
elgė sąmoningai? 

— Kaip tai sąmoningai? — nesuprato detektyvė inspektorė Mentl. 

— Na, lyg organizuodami dvigubą blefą. Žinodami, kad negyvėlius 
rasime ir pamanysime, jog jie iš Anglijos. 

Greisas šyptelėjo. 

— Turbūt, Glenai, per daug filmų prisižiūrėjai. Jei kas nors iš už- 
sienio mestų kūnus į jūrą, jie nė už ką nenorėtų, kad lavonus aptiktume, 
ir nesiartintų prie Anglijos krantų. — Vyresnysis detektyvas brūkštelė- 
jo pastabą. — Bet mes privalome patikrinti kiekvieną vietinį oro uostą, 
aviacijos klubą ir skrydžių dispečerius. Savaitgalį jie dirba, todėl užduotį 
atliksime nedelsdami. 

Ranką pakėlė nusikaltimo vietos tyrėjams vadovaujantis Deividas 
Braunas. Vos įkopęs į penktą dešimtmetį, jis lengvai galėjo būti straz- 
danotu, rausvaplaukiu aktoriaus Danielio Kreigo broliu. Kolegos nuolat 
juokaudavo, esą prieš keletą metų, rinkdamasi pagrindinį aktorių nauja- 
jam filmui apie Džeimsą Bondą, kino kompanija pasiuntė kontraktą ne 

tam žmogui. Marškinėlius atvira apykakle pridengęs striuke su multino 
pamušalu, užsitempęs džinsus ir apsiavęs sportinius batelius, plačiapetis 
vyras trumpai kirptais plaukais priminė kovingą, energija trykštantį vei- 
kėją. Bet išorė nieko bendra neturėjo su jo darbu nusikaltimo vietose, o 
nenuilstamas dėmesys detalėms padėjo Braunui užkopti NVT karjeros 
laiptais ir šioje srityje užimti kone aukščiausią postą. 

— Visi trys kūnai įvynioti į standų polivinilchlorido plastiką, kurio 
galima nusipirkti bet kurioje ūkinių prekių arba „pasidaryk pats“ tipo 
parduotuvėje. Surišti tampria, taip pat lengvai įsigyjama virve. Manau, 
nusikaltėlis tikrai nesiekė, kad aptiktume lavonus. Jis veikiausiai neabe- 
jojo idealiai atlikęs darbą. 

— Ar mums pavyktų sužinoti, iš kur tie daiktai? — paklausė Greisas. 

— Jų kiekiai nedideli, — atsakė Braunas. — Per maži, kad tokias 
prekes kas nors atsimintų. Jos parduodamos šimtuose vietų. Bet čionykš- 
čius tiekėjus vertėtų apklausti. Dauguma nepoilsiauja net ir savaitgalį. 

Išteklių sąraše vyresnysis detektyvas užsirašė dar kelis žodžius. Ir 
vėl atsisuko į detektyvą konsteblį Nikolą. 

— Nikai? 

— Aš pasidomėjau pražuvėliais. Pagal išvaizdą nemaža dalis din- 
gusių paauglių sutampa su mūsiškiais. Manęs paprašė aukų fotografijų. 

— Krisas Hyveris gavo trijulės nuotraukas ir jas atitinkamai apdo- 
ros, kad pirmadienį jas galėtume pateikti spaudai. Nusiųsk ir į Dingu- 
siųjų biurą. 

Pareigūnas Krisas Hyveris dirbo Veido identifikavimo skyriuje. 

— Be to, nuotraukas išplatinsime pietryčių policijos nuovadose 
ir galbūt įbruksime „Nusikaltimų stebėjimo“ rengėjams, jei tik iki arti- 
miausios jų laidos negausime atsakymų. Ar kas žino, kada ją rodys? 

— Po savaitės, antradienį, — atsakė Bela. — Aš pasitikrinau. 

Greisas nusivylęs susiraukė. Laukti tektų ilgai. Jis kreipėsi į jaunąją 
detektyvę konsteblę Emą Džeinę Boutvud: 

— Ema? 

— Ką gi, — prabilo ji manieringu, uždarųjų privilegijuotų mokyklų 
auklėtiniams įprastu balsu, — kaip ir prašei, pasidomėjau 2001 -aisiais 
iš Temzės iškelto, galvą ir galūnės praradusio berniuko byla. Vargšelio 
tapatybė liko neatskleista, tad policija jį praminė Adamu. Iš žarnyne ras- 

tų mikroskopinių augalų granulių pasisekė nustatyti, kad vaikas kilęs iš 
Nigerijos. Analizę atliko daktarė Heizelė Vilkinson iš Kju soduose įsikū- 
rusios Džodrelo laboratorijos. 

Deividas Braunas, NVT vadovas, vėl kilstelėjo ranką. 

— Rojau, mes pažįstame Heizelę — bendradarbiavome ne viename 


bylos tyrime. 
— Gerai, — tarė Greisas. — Ema, pasirūpinsi, kad iš Nadiuškos ji 
gautų viską, ko reikia? 


— Taip. Beje, dar vienas dalykas. Apie tai skaičiau gulėdama ligo- 
ninėje. — Ji blausiai nusišypsojo ir patraukė pečiais. — Tiesiog norėjau 
deramai išnaudoti laisvą laiką. Viena iš mūsiškių ekspertų laboratorijų, 
kurioje tiriame DNR, „Cellmark“ teismo ekspertizės tarnyba, priklau- 
so Jungtinių Valstijų „Orchid Cellmark“ kompanijai. Aš kalbėjausi su 
paslaugiu laboratorijos darbuotoju Metu Grinhalgu, teismo eksper- 
tų direktoriumi. Jis užsiminė, kad kolegos iš JAV pasistūmėjo į priekį 
analizuodami DNR enzimų izotopus. Pasak Meto, jie išsiaiškino, kad 
maistui — ypač sudedamiesiems mineralams, — būdinga tam tikra lo- 
kalizacija, todėl įmanoma nustatyti jo kilmės regioną, o kartais net šalį. 
Laboratoriniai Neatpažinto Vyro Nr. 1 pavyzdžiai jau išsiųsti, rezultatus 
sužinosime savaitės pradžioje. 

— Puiku. Ačiū, Ema. — Greisas minutėlę svarstė, ar iš tyrimo ką 
nors peš — šiandien maisto produktai gabenami po visą pasaulį. Bet 
informacija gali praversti. Jis atsiplėšė nuo kėdės, žengė prie vienos iš 
baltų lentų ir pamojo į stambiu planu nufotografuotą moters žastą. — 
Matot? 

Kabinete susibūrę žmonės palinkčiojo galvomis. Vyresnysis detek- 
tyvas rodė į negrabiai ištatuiruotą, vos colio ilgio žodį: RARIS. 

— Raris? — pakartojo Normanas Potingas. — Gal tai „raras“, ple- 
pio sinonimas, tik kažkas įvėlė klaidą? Juk panelė taip mėgsta malti lie- 
žuviu! — jis prunkštelėjo iš savo sąmojo. 

— Manau, čia vardas, — nekreipdamas dėmesio į repliką pasakė 
Greisas. — Labiausiai tikėtina, jog paauglė ant rankos išsitatuiravo my- 
limo vaikino vardą. Iš pirmo žvilgsnio, su adata darbavosi pati. Ar kas 
esate tokį girdėjęs? 

Niekas neatsiliepė. 

— Normanai ir Ema, išsiaiškinkite, kokioje valstybėje vardas papli- 
tęs, ar toks išvis egzistuoja, o jeigu ne, ką reiškia žodis. 

Jis atsigręžė į detektyvę inspektorę Mentl. 

— Liza, žinau, kad kelias dienas buvai skyrusi mokslams, todėl ati- 
trūkai nuo reikalų. Ar tau reikės kokių papildomų duomenų? 

— Ne, Rojau, aš jau susipažinau su visomis aplinkybėmis. 

— Gerai. 

Tebestovėdamas Greisas apsidairė ir įsmeigė akis į HOLMES siste- 
mos specialistę Džuljetą Džouns, tamsiaplaukę moterį, dėvinčią palai- 
dinukę rudais dryželiais. 

— Per savaitgalį surengsime zondavimo operaciją — iššukuosime 
visą Jungtinę Karalystę tikrindami, ar kitų grafysčių policija užfiksavo 
bent ką nors panašaus. Mes negalime remtis prielaida, kad organus išpjo- 
vė persodinti. Tai akivaizdžiausia tyrimo kryptis, bet atmesti nederėtų 
ir tikimybės, jog prie aukų nagus prikišo pusprotis vienišius. Nadiuškos 
įsitikinimu, nusikaltėliui netrūksta chirurgo įgūdžių. Iš Vidaus reikalų 
ministerijos privalome gauti informaciją apie chirurgus ar šią profesiją 
išmanančius daktarus, kuriuos per pastaruosius keletą metų paleido iš 
kalėjimo arba psichiatrijos ligoninės. — Pagalvojęs jis pridūrė: — Ir apie 
chirurgus, netekusius teisės verstis gydytojo praktika, galbūt dėl to grie- 
žiančius dantį. — Greisas pasižymėjo tyrėjams skirtą nurodymą. 

— Rojau, o kaip internetas? — paklausė Deividas Braunas. — Kiek 
pamenu, prieš porą metų „eBay“ tinklalapyje kažkas siūlėsi parduoti 
inkstą. Manau, tuo vertėtų pasidomėti. 

— Nebloga mintis. — Vyresnysis detektyvas pažvelgė į Lizą 
Mentl. — Perduosi instrukcijas Pažangių technologijų nusikaltimų sky- 
riui? Pažiūrėk, gal kas reklamuoja prekybą organais. 

— Rojau, nejau išties manai, kad kas nors taip elgtųsi? — į jį krei- 
pėsi Bela. — Žudytų žmones ir pardavinėtų jų organus? 

Kadaise Greisui ir pačiam kildavo abejonių dėl žmogaus polinkio 
į piktadarybes, bet tie laikai seniai jau praeityje. Kai kurių asmenų iš- 
krypimo nė iš tolo neatspindėtų netgi dešimt kartų baisesni dalykai už 
šiurpiausius košmarus, kuriuos sugebėdavai įsivaizduoti. 

— Deja, taip, — atsakė jis. 

Dar tik pusė trečios, o lauke jau temo. Linė stovėjo prie virtuvės 
lango ir stebeilijosi laukan laukdama, kol išsijungs mikrobangų krosne- 
lė, kuri džeržgė it metaliniame šiukšlių konteineryje atgijęs grandininis 
pjūklas. Žemę merkė lietus, ir užpakalinio kiemo sodelis, su pasididžia- 
vimu prižiūrimas didžiąją metų dalį, atrodė siaubingai apleistas. 

Suvytusias rudenines rožes būtina išrauti, lapų kilimu prislėgtą 
žolę vėl reikėjo nupjauti, nors jau lapkričio pabaiga — ačiū tau, pasau- 
linis atšilime, dingtelėjo į galvą. Rasi kitą savaitgalį ji turės užtektinai 
energijos ir entuziazmo. Su sąlyga... 

Su labai didele sąlyga. 

Su sąlyga, kad pavyks prislopinti baimę dėl Keitlinos, protą paraly- 
žiuojantį siaubą, kuris neleisdavo susitelkti į jokią veiklą, netgi į laikraš- 
čių skaitymą. 

Sekmadienio popiečių ji nemėgo, kiek save atminė. Nuotaiką ga- 
dindavo slogios mintys, kad savaitgalis artėja į pabaigą ir rytojaus dieną 
teks grįžti į realybę. Tiesa, dabar širdį stingdė ne vien dienos niauruma. 
Linė klaikiai bijojo dėl dukters, jautėsi apimta bejėgiškumo, kuris kėlė 
pyktį. Motiną iš vidaus graužė įbaugintos, paskutines kelias dienas li- 
goninėje gulinčios Keitlinos veidas ir suvokimas, kad dukrai ji negali 
pasiūlyti nieko, išskyrus paguodos žodžius, kelis jaunimo žurnalus ir 
kompaktines plokšteles. 

Ką ne ką, o pagelbėti žmonėms Linė sugebėdavo. Būdama šešioli- 
kos septyniolikos, porą metų globojo jaunesnę seserį Loreiną, prikaus- 
tytą prie lovos po avarijos, per kurią ją, važiuojančią dviračiu, partrenkė 
sunkvežimis. Padėjo sesei atsistoti ant kojų ir vėl išmokti vaikščioti. Prieš 
penkerius metus jaunėlei vėl ištiesė pagalbos ranką — palaikė Loreiną 
per ištuokos procesą ir nesėkmingai užsibaigusią kovą su krūties vėžiu. 

Kai su vyru skyrėsi pati Linė, tvirta jos atrama tapo motina, bet 
pastaroji seno ir, nors sveikata nesiskundė, kada nors ateityje, be abejo, 
taip pat atguls į kapą. Praradusi Keitliną ji liktų vienui viena, ir tokia 
egoistiška mintis gąsdino neką mažiau negu skausmas, kurį žadino duk- 
ters patiriamos kančios. 

Pietų Londono Karališkojoje ligoninėje praleistos dienos virto tik- 
ru pragaru. Gelbėjimo armijos apmokymų centre, kitapus gatvės nuo 

Keitlinos palatos, medikai trims naktims parūpino jai kambarį, bet 
Linė ten veik nekėlė kojos, nes nenorėjo pražiopsoti patikrinimų ir su 
transplantantų tinkamumu susijusių tyrimų, kuriais dukrą kamuodavo 
bemaž kiauromis paromis. Todėl miegodavo įsitaisiusi ant kėdės, šalia 
Keitlinos lovos. 

Linė pametė skaičių žmonių, bendravusių su jos dukra. Tarpusa- 
vyje nuolat mainėsi įvairūs persodinimo komandos nariai, socialiniai 
darbuotojai, seselės, gydytojas stažuotojas, hepatologas konsultantas, 
chirurgas konsultantas, anesteziologas. O kur dar skenavimai, kraujo ty- 
rimai, pirminiai sveikatos įvertinimai, tomografijos, plaučių funkcijos, 
širdies būklės tikrinimai ir pasikartojančios, regis, begalinės klinikinės 
apžiūros. 

— Aš tapau eksponatu, — kažkuriuo momentu beviltiškai paste- 
bėjo Keitlina. 

Daktaras Abidas Sadlas, vienintelis asmuo, į kurį mergaitė rea- 
guodavo palankiai, šįryt abi užtikrino, esą persodinti tinkamą organą 
pavyks gauti netrukus. Nors Keitlinos kraujo grupė reta, tikėtina, kad 
paieškos nesitęs ilgiau kaip porą dienų, tvirtino gydytojas. 

Linę jis visada veikė raminamai. Jai patiko to žmogaus energija, 
skleidžiama šiluma, nuoširdus rūpinimasis. Akivaizdu, jog daktaro Sad- 
lo darbo diena tęsdavosi labai ilgai ir dėl Keitlinos jis stengėsi kaip įma- 
nydamas, tačiau faktų nepaneigsi: persodinti reikalingų kepenų stigo, 
mergaitės kraujo grupė reta. Nereikėtų užmiršti ir dar vienos proble- 
mos. Kaip gydytojas minėjo, Linės dukra sirgo chroniška kepenų liga, o 
pirmenybė teikiama ūminėms. 

Daktaras aiškino, kad transplantacijai tinka organai, paimti iš do- 
norų su dažniau pasitaikančia kraujo grupe, taigi dėl to neverta jaudin- 
tis. Keitlina pasveiks, tikino jis. Geri Abido Sadlo ketinimai Linei nekėlė 
jokių abejonių. 

Tačiau ji žinojo, kad gydytojas priklauso sistemai. Pats tebuvo gau- 
sios, persidirbusios, amžinai nusiplūkusios, bet rūpestingos komandos 
narys. Nors Lukas kurstė baimę, pasinerti į interneto platybes vaikinas 
privertė netgi ją. Nustatyti, kiek tiksliai žmonių Jungtinėje Karalystė- 
je laukė kepenų persodinimo operacijos, sekėsi sunkiai. Daktaras Sa- 
dlas kalbėdamas akis į akį pripažino, kad Pietų Londono Karališkojoje 
ligoninėje devyniolika procentų nelaimėlių miršta anksčiau nei jiems 

randamas tinkamas organas. Linės manymu, jis sakė ne visą tiesą. Per 
pasitarimus, vykstančius kiekvieną trečiadienį, prioritetai nuolat kisda- 
vo. Globodama dukrą ji ne sykį šnekėjo su pacientais, kuriuos iš sąrašo 
viršaus vis nutrenkdavo žemyn prastesnės būklės asmenys. 

Čia loterija. 

Ji jautėsi velniškai bejėgė. 

Stalą slėgė stora „Observer“ laikraščio ir jo priedų stirta; viena iš 
pirmojo puslapio antraščių prognozavo, kad ekonominis nuosmukis tę- 
sis, nekilnojamojo turto vertė kris, bankrotų daugės. Rytoj grįžus į darbą 
teks susidurti su žmogiškomis šitų reiškinių pasekmėmis. 

Linė gailėjosi beveik kiekvieno, su kuriuo bendraudavo darbo rei- 
kalais. Užjautė padorius paprastus piliečius, prasmegusius finansiniame 
liūne. Tokia Ana Florens, panašaus amžiaus kaip ji, irgi slaugė sergančią 
paauglę dukrą. Nemalonumai prasidėjo prieš keletą metų, kai moteris 
už penkiolika tūkstančių svarų išsimokėtinai pirko automobilį, bet ne- 
bepajėgė atsiskaityti už draudimą, o ratus netikėtai pavogė. Vargšei neli- 
ko nieko, vien tik įsipareigojimai kredito kompanijai. 

Stokodama finansų kitam automobiliui, ji pasinaudojo kreditine 
kortele. Ir nuo tada turėdavo išsiimti naujas, kad jomis apmokėtų senųjų 
skolas. 

Jau ilgiau nei metus Linė kone kas savaitę iš naujo tardavosi dėl 
penkių tūkstančių svarų, kuriuos Ana Florens prasiskolino vienai korte- 
lių bendrovei, Linės firmos klientei, kiekvieną sykį leisdama atsiskaityti 
vis mažesnėmis kasmėnesinėmis įmokomis. Blogiausia, kad moteriškė 
nebeišgalėjo mokėti ir būsto paskolos. Kada ji praras namą ir kitką, buvo 
tik laiko klausimas. 

O, kaip Linė troško burtininko lazdelės, kad pagelbėtų Anai Florens 
ir tuzinams tokių pat bėdžių, su kuriais bendraudavo kasdieną — su užuo- 
jauta, bet tvirtai. Deja, ji daug geriau mokėjo užjausti, negu elgtis tvirtai. 

Į kojas pasitrynė Maksas, rainas katinas. Priklaupusi Linė jį paglos- 
tė, ir švelnaus vėsaus kailio pojūtis padėjo mažumėlę aprimti. 

— Kaip tau gerai, Maksai. Tu nė nenutuoki, koks mėšlinas būna 
žmonių gyvenimas. 

Net jeigu kniauklys žinojo, jis neišsidavė. Paprasčiausiai sumurkė. 

Ji stvėrė telefoną ir pabandė prisiskambinti Sju Šekelton, geriausiai 
draugei, iš kurios visada sulaukdavo optimistiško palaikymo. Bet ryšį 

užmezgė tiktai su balso paštu. O, taip, naujas mylimasis, rodos, savait- 
galiui išsivežė Sju į Romą. Linė paliko žinutę ir apimta nevilties išjungė 
mobilųjį. į 

Dzingtelėjo mikrobangų krosnelė. Palūkuriavusi minutę ji atidarė 
dureles ir ištraukė picą. Supjausčiusi į dalis, perkėlė ant padėklo ir nu- 
nešė į svetainę. 

Pravėrus kambario duris, ausis užgulė televizoriaus griausmas. 
Ekrane sukinėjosi pora veikėjų iš „Lagūnos aistrų“, realybės šou, į kurį 
duktė buvo įjunkusi. Keitlina tysojo ant sofos, priglaudusi galvą Lukui 
prie krūtinės, basa, surietusi kojų pirštus. Ant stiklinio žurnalinio staliu- 
ko stovėjo dvi atšautos kokakolos skardinės. Motina įbedė akis į dukters 
veidą, pamatė, kad toji šypsosi visiškai susitelkusi į serialą, ir sekundėlę 
Linę perliejo emocijų pliūpsnis. Ji užsigeidė pasūpuoti Keitliną glėbyje. 

Dieve, kaip mergaitei reikėjo paguodos — duktė jos nusipelnė. Ir 
buvo verta geresnio žmogaus nei greta ant sofos sėdintis avigalvis idio- 
tiška kreivašone šukuosena, atrištais sportbačiais, skylėtais džinsais ir 
palaidine su gobtuvu. 

Linė tebeniršo ant Luko, kad tas išgąsdino Keitliną — ir ją pačią 
— statistiniais duomenimis apie transplantantų laukiančius žmones ir 
jų mirštamumą. 

— Pica! — džiugiau nei jautėsi paskelbė ji. 

Lukas dirstelėjo iš po nuožulniai krentančių kirpčiukų ir pakėlė 
ranką tartum eismo reguliuotojas. 

— Jėgelė! Pica man patinka. 

Manau, dar labiau patiktų, jeigu ją užsimaukšlintum kaip kepurę, 
pagalvojo Linė. Mielai būtų nutėškusi maistą jam ant galvos. Vis dėlto 
savitvardos neprarado — tiesiog nuleido padėklą ant stalo, išėjo iš kam- 
bario ir grįžo į virtuvę. Numetusi į šoną sekmadieninį laikraštį, pasiėmė 
Valos Makdermid kriminalinį romaną, kurį skaitė pastarąsias porą die- 
nų. Vylėsi galėsianti valandėlę pasinerti į kitokį pasaulį. 

Knygoje vyriškis įkišo auką į viduramžiško stiliaus kankinimo 
įrenginį, ir Linė netikėtai pagalvojo, kaip būtų malonu sugrūsti Luką į 
tokį įrenginį. 

Ji padėjo tomelį ir pravirko. 

Siuzana Kuper pervargo. Nė nebepajėgė suskaičiuoti, kiek dienų 
prabėgo po avarijos. Nuo ano trečiadienio iš esmės gyveno Intensyvio- 
sios terapijos skyriuje, o namo parlėkdavo tik išsimaudyti duše ir persi- 
rengti. Atverstas ant kelių Daily Mail rodo, kad jau pirmadienis. 

Laikraštyje mirgėte mirgėjo reklamos, išspausdintos šalia linksmų, 
šventiškų, bugienio šakelėmis apipintų straipsnių ir patarimų. Kaip iš- 
vengti kalėdinių pagirių! Kaip per šventes nepriaugti svorio! Kaip namų 
gamybos šlamštu papuošti eglutę! Šimtas nuostabių pasiūlymų, ką do- 
vanoti per Kalėdas! Kaip savo vyrui nupirkti dovaną, kurios jis niekuo- 
met nepamirš! 

O gal geriau „Kaip padėti savo vyrui iki Kalėdų išlikti gyvam“?“, 
— niūriai pamanė ji. Arba „Kaip padėti vyrui išgyventi tiek, kad jis pa- 
matytų savo kūdikį“? 

Padėtis nesikeitė jau penkias dienas. Penkias ilgiausias dienas jos 
gyvenime. Penkias dienas, praleistas ant kėdės prie Nato gulto mėlyno- 
je intensyviosios terapijos palatoje. Šita spalva jau vemt vertė. Siuzanai 
iki gyvo kaulo įgriso blyškus sienų melsvumas, nūnai aplink sutuokti- 
nio lovą užtrauktų užuolaidų žydrynė, pakeliamųjų žaliuzių, gydytojų 
ir slaugytojų aprangos mėlis. Akys užkliūdavo už kitos spalvos tik tuo 
atveju, jei nukrypdavo į jam atsiųstus atvirukus. Siuzana gėles perleido 
gretimai palatai, nes čia joms nebuvo vietos. 

Ji pasvarstė, gal įkišti nosį į užuolaidomis aptvertą zoną, bet dabar 
ten grūdosi medikai. Staiga atgijo pavojaus signalas — PYP PYP PONG, 
— bet po sekundėlės jis nutilo. Siuzana tiems garsams jautė vis stiprė- 
jančią neapykantą. Jie įvarydavo baimę kiekvieną kartą, velniai rautų. 
Vėl pasigirdo pypsėjimas, atsklidęs iš tolimosios palatos pusės. Apsi- 
sprendusi padaryti pertraukėlę, ji padėjo laikraštį ir atsistojo. 

Prie Nato gulto antrąsyk nuskambėjo signalas, ir Siuzana paklausė 
savęs, gal vertėtų patikrinti, kas vykta anapus užuolaidų. Bet ji medikus 
tardė be paliovos ir žinojo, kad juos varo iš proto. Ne, bus geriau, jeigu 
pakeis aplinką, — trumpam dings iš palatos. 

Ji praslinko pro keletą lovų, ant kurių gulėjo intubuojami arba ne- 
bylūs, miegantys ar į tuštumą spoksantys ligoniai, sustingo prie išėjimo, 

greta kurio kabojo dalytuvas, ant delnų pareigingai purkštelėjo lipnios 
higieninės priemonės, šią įsitrynė į rankas, pirštu dūrė į žalią mygtuką, 
kad atsirakintų durys, pastūmė jas ir žengė per slenkstį. Koridoriumi 
vilko kojas lyg zombis, prasiūbuodama pro kairėje pusėje įrengtą poilsio 
kambarį, palei dešinėje esančias duris, kurios vedė į erdvesnį, bet neką 
pakiliau nuteikiantį laukiamąjį, ir abstraktų paveikslą, tarytum vaizduo- 
jantį dviejų įvairiaspalvėmis sepijomis prikimštų vilkikų susidūrimą. Už 
lifto koridorius užsibaigė ties langu. 

Ties Siuzanos langu į išorinį pasaulį. 

Pro jį tarsi atsiverdavo vaizdas į alternatyvią tikrovę. Į namų stogus, 
aukštybėse sklandančius kirus, tyvuliuojantį Anglų sąsiaurį. Į normalų, 
ramybės sklidiną pasaulį. Kuriame Natui nieko blogo nenutiko. Kuria- 
me buvo matyti pelenų spalvos laivai, plaukiantys lygiagrečiai su pilku 
horizontu. Kuriame vakar ji regėjo tolimas baltabures jachtas, besivar- 
žančias tarpusavyje, manevruojančias aplink plūdurus, dalyvaujančias 
žiemos lenktynių „Bujerių“ etape. Siuzana viską apie jas žinojo, nes porą 
metų, sekmadienio rytais, vienoje iš tų jachtų Natas darbuodavosi suk- 
tuvais. Jis mėgaudavosi tiek grynu oru, tiek galimybe, kaip ir žaidžiant 
sieninį, trumpam pabėgti nuo įtampos ligoninėje. 

Bet vėliau vyras nusipirko „Honda Fireblade“ ir laisvus sekmadie- 
nio rytus praleisdavo užmiestyje lakiodamas kartu su grupele kitų atgi- 
musių baikerių. Kaip ji nekentė to motociklo. 

O šūdas. Šūdas, šūdas, šūdas. 

Lyg pajutęs, kad motina prislėgta, pilve sukrutėjo kūdikis. 

— Sveikas, Gumbiuk, — pasilabino Siuzana ir išsitraukė mobilųjį. 

Aštuoni praleisti skambučiai. Daugybė naujų žinučių. Nuo Nato 
brolio. Kolegų buriuotojų. Sieninio partnerio. Sesers. Džeinės, geriau- 
sios jos bičiulės, ir dar dviejų draugių. 

Už nugaros ji išgirdo žingsnius. Tylius, girgždinančius linoleumą. 
Ir nepažįstamą moterišką balsą. 

— Ponia Kuper? 

Atsigręžusi Siuzana išvydo simpatišką moterį, rankose laikančią 
segtuvą su šūsnimi prignybtų blankų. Beveik keturiasdešimties, ilgais, 
šviesiai rudais, į kuodą surištais plaukais, dėvinti rudomis ir kremi- 
nėmis juostelėmis dryžuota palaidinuke, juodomis kelnėmis ir avinti 

minkštais juodais bateliais. Ant krūtinės segėjo ženklelį su užrašu slau- 
gytoja specialistė. 

— Aš esu Krisė Džekson. — Moteris užjaučiamai nusišypsojo. — 
Kaip jūs laikotės? 

Siuzana patraukė pečiais ir atsakė blankiu vypsniu. 

— Tiesą sakant, nekaip. 

Stojo trumpa dvejonės pauzė, ir ją apėmė bloga nuojauta. 

— Ponia Kuper, ar mes galėtume pašnekėti? — vėl prabilo slaugy- 
toja. — Jei tik jums netrukdau. 

— Taip, žinoma. 

— Gal užeitume į poilsio kambarį? Atnešti arbatos puodelį? 

— Ačiū. 

— Kaip ją geriate? 

— Su pienu, be cukraus. 

Po kelių minučių Siuzana jau sėdėjo belangėje patalpoje, susme- 
gusi žaliame krėsle mediniais ranktūriais. Virš kampinio staliuko, re- 
gis, stiebėsi naktinis šviestuvas, pridengtas kutuotu gaubtu. Ant vienos 
sienos kabėjo veidrodėlis, ant kitos — nykaus peizažo atspaudas. Į akis 
krito ir nedidelis, šiuo metu išjungtas ventiliatorius. Patalpoje vyravo 
slogi atmosfera. 

Krisė Džekson grįžo nešina dviem arbatos puodeliais ir įsitaisė 
priešais. Maloniai, bet nejaukiai šyptelėjo. 

— Ar galėčiau į jus kreiptis vardu? 

Ji palinksėjo galva. 

— Atleiskit, Siuzana, bet ateitis nieko gero nežada. — Slaugytoja 
pamaišė savo arbatą. — Dėl jūsų vyro padarėme, ką sugebėjome. Ži- 
nodami, koks asmuo sužalotas ir kaip personalas prie jo prisirišęs, visi 
įdėjo daugiau pastangų nei įprastai. Per penkias dienas iš jo neišgavome 
jokios reakcijos, ir, deja, šįryt kai kas atsitiko. 

— Kas? 

— Dažnai tikrindami vyzdžius pastebėjome, kad smegenys neiš- 
vengė pokyčių, kurie byloja apie išaugusį spaudimą. 

— Akies lėliukės išsiplėtė? 

Krisės Džekson lūpas perkreipė niaurus šypsnys. 

— O, taip, atsižvelgiant į jūsų išsilavinimą, nieko keista, kad mane 
supratote teisingai. 

— Ir suprantu, kaip rimtai nukentėjo vyro smegenys. Kiek dar lai- 
ko... na, hmm... — ji ėmė springti žodžiais, — ... Natas išbus su mumis? 

— Mes turėsime atlikti pakartotinius tyrimus, bet jau dabar matyti, 
kad rezultatai nebus džiuginantys. Gal pageidaujate su kuo nors susi- 
siekti? Su šeimos nariais, kurie atvyktų į ligoninę, tartų jam sudie ir jus 
paremtų? 

Puodelį su lėkštute Siuzana padėjo ant stalo, rankinėje sugraibė 
nosinaitę, šios kampeliu pasišluostė akis ir linktelėjo. 

— Brolis... jau važiuoja iš Londono... prisistatys netrukus. Aš... 
aš... — ji palingavo galva, sušniurkštė, giliai įkvėpė ir grumdamasi su 
ašaromis pasistengė aprimti. — Ar jūs tikra dėl įvykių eigos? 

*— Jūsų sutuoktinio kraujospūdis pakilo iki 220/110 mm Hg. Pas- 
kui smigo iki 90/40 mm Hg. Ar suvokiate, ką tai reiškia? 

— Taip. — Jos akys patvino ašaromis lyg pralaužusios užtvanką. — 
Natas faktiškai miręs. Tiesa? 

— Deja, taip, — tylutėliai atsakė Krisė Džekson. 

Siuzana kinktelėjo galva, paeiliui prie akių spausdama nosinę. Ne- 
ilgai trukus, slaugytojai kantriai lūkuriuojant, ji nurijo arbatos gurkšnį. 

— Ponia Kuper, mudviem reikėtų šį tą aptarti. Jūsų vyras guli ligo- 
ninėje, ir jo kūnas beveik netraumuotas, tad jei paaukotumėte svarbiau- 
sius organus, galėtumėt išgelbėti kitų žmonių gyvybę. 

Krisė patylėjo laukdama reakcijos. Siuzana nudūrė žvilgsnį į puo- 
duką. 

— Daugumą guodžia mintis, kad mylimųjų mirtis leidžia išgyventi 
kitiems. Tokiu atveju jūsų sutuoktinio baigtis nenueitų perniek. 

— Aš nėščia. Manyje auga Nato vaikas. Tačiau vyras jo nepamatys, 
ar ne? 

— Jo dalelę išlaikys bent jau jūsų kūdikis. 

Siuzana vėl įsispoksojo į arbatos puodelį. Jautėsi taip, lyg jos stemp- 
lę veržtų plieninis žiedas. 

— Kaip... tai yra, jeigu aš... Natas... paaukos organus, ar jūs... na, 
žinote... jo kūną sudarkysite? 

— Medikai juo rūpinsis kaip gyvu pacientu. Ne, jūsų vyro nedefor- 
muosime. Ant krūtinės teišliks vieno pjūvio žymė. 

Siuzana prabilo po užsitęsusios tylos pauzės: 

— Jis visada palaikė organų aukojimo idėją. 

— Bet donoro kortelės neturėjo? Niekur nesiregistravo? 

— Laikui bėgant, manau, būtų ją įsigijęs. — Siuzana patrūkčiojo 
pečiais ir vėl įniko šluostytis akis. — Vargu ar tikėjosi taip anksti... 

Slaugytoja linktelėjo, gailestingai neleisdama užbaigti sakinio. 

— Kaip ir dauguma žmonių, — pridūrė. 

Siuzana karčiai nusijuokė. 

— Tas suknistas motociklas. Aš nenorėjau, kad Natas jį pirktų. Jei 
tik būčiau ryžtingai pasipriešinusi... 

— Tvirtavalius asmenis sunku perkalbėti. Niekuomet savęs dėl to 
nekaltinkite. 

Ir vėl įsitvyrojo tyla. 

— Jeigu aš sutiksiu aukoti, — galiausiai pratarė Siuzana, — ar jam 
suleisite anestetiko? 

— Jei tik norite. Bet tai nebūtina. Jūsų vyras nieko nejaučia. 

— Kurias kūno dalis paimsite? 

— Dėl kurių neprieštarausite. 

— Norėčiau, kad paliktumėte akis. 

— Gerai, aš jus suprantu. — Ūmai supypsėjo pranešimų gaviklis. 
Krisė Džekson patikrino prietaisą ir jį grąžino atgal į dėklą. — Išgersite 
antrą puodelį? 

Siuzana gūžtelėjo pečiais. 

— Aš užkaisiu dar arbatos ir pasirūpinsiu sutikimo formomis. 
Tuomet peržvelgsime jo ligų istoriją. 

— Ar žinote, kam atiteks organai? 

— Ne, dar nežinome. Inkstai, širdis, kepenys, plaučiai, kasa, plono- 
ji žarna įtraukiami į nacionalinę duomenų bazę, o eilėje laukia aštuoni 
su viršum tūkstančių žmonių. Jūsų vyro organus išskirstys pagal tinka- 
mumo ir pirmenybės principus. Kitaip sakant, reikės surasti recipientus, 
kurie turės geriausius šansus pagyti. Jums raštu pranešime, kam konkre- 
čiai padėjo aukos. 

Siuzana užsimerkė slopindama ašaras. 

— Neškit tas formas, — pasakė. — Neškit tas prakeiktas formas, 
kol nepersigalvojau. 

„Denarų“ skolų išieškojimo agentūra, Linės Beket darbovietė, 
buvo įsikūrusi dviejuose biurų statinio aukštuose, viename iš naujausių 
Braitono ir Houvo administracinių pastatų, netoli geležinkelio stoties, 
ultramadingame Naujosios Anglijos kvartale. 

Pagal senovės Romos monetas pavadinta tarnyba teikė paslaugas 
įvairiausioms vartojimo paskolas teikiančioms bendrovėms — bankams, 
namų statybos kredito įmonėms, kompanijoms, kurios leisdavo paštu 
užsakomų gaminių katalogus, parduotuvėms, klientams siūlančioms 
kreditines korteles, išsimokėtinai prekes parduodančioms firmoms, 
— 'ir prastėjančio ekonominio klimato sąlygomis verslas klestėjo. Dalį 
veiklos sudarė konkrečių klientų prašymai atgauti beviltiškas skolas. Bet 
dažniausiai agentūra rizikuodavo ir įsigydavo visą paketą skolų, nors 
tiksliai nežinodavo, kiek jų išpeš. 

Pirmadienio popietę, be penkiolikos minučių pusę šeštos, Linė sė- 
dėjo prie dešimčiai žmonių skirto darbo stalo. Jos komanda vadinosi 
„Širšės siaubikės“. Kiekviena bendradarbių grupė buvo pasivadinusi tam 
tikru vardu, ir šis buvo užrašytas ant lentelės, kabančios palubėje. Kiti 
energingi varžovai, triūsiantys milžiniškoje atviro išplanavimo kontoro- 
je, buvo pasivadinę „Sidabriniais rykliais“, „Šuoliuojančiais leopardais“ 
ir „Denarų demonais“. Tolimojoje biuro pusėje, po „Gudragalvių teisės 
erelių“ ženklu, plušėjo bylinėjimosi specialistai, o už jų buvo įsitaisę sko- 
lų rinkėjų skambučių kontrolieriai. 

Šiaip jau Linei patiko čia dirbti. Ją gerai nuteikdavo draugiški san- 
tykiai su kolegomis ir bičiuliška konkurencija. Pastarąją kurstydavo gi- 
gantiški plokščiaekraniai monitoriai, nuo sienų rodantys premijas, pra- 
dedant šokoladinių saldainių dėžutėmis, baigiant vakariene prašmat- 
niame restorane arba bilietais į kurtų lenktynes. Jos akiratyje kabantis 
ekranas vaizdavo atgijusį, verdantį, auksinių monetų kupiną puodą 
kartu su žodžiais: SUKAUPTAS PREMIJINIS FONDAS — 673 svarai. Linę 
neretai apimdavo jausmas, kad darbovietėje viešpatavo lošimo namams 
būdinga atmosfera. 

Iki savaitės pabaigos suma išaugs, ir ją namo parsineš kažkuri iš 
„Širšių siaubikių“ arba kas nors iš konkurentų komandos agentų. Premi- 

ja praverstų, pamanė Linė suprasdama, kad ją dar galėtų laimėti. Nors 
trukdžių buvo, darbas sekėsi neblogai. 

Dieve, kaip man reikėtų tų pinigų! Jų užtektų automobilio remon- 
tui, dovanėlėms Keitlinai ir kas mėnesį augančiam įsiskolinimui už at- 
siskaitymus kreditine kortele. 

Žiemiškoje tamsoje iš biuro atsiverdavo nuostabi Braitono panora- 
ma, tačiau dirbdama ji taip susikaupdavo, kad neturėdavo laiko grožė- 
tis vaizdu. Dabar, užsidėjusi telefono ausines, priešais save pasistačiusi 
vėstančios arbatos puodelį, Linė kaip įmanoma dėmesingiau tyrinėjo 
numerių sąrašą. 

Ji kilstelėjo akis — taip elgdavosi kas porą minučių — ir skaudama 
širdimi pažiūrėjo į Keitlinos nuotrauką, prisegtą prie raudonos pertva- 
ros sienelės, virš kompiuterio ekrano. Duktė rėmėsi į kalkėmis nubalintą 
Šarm el Šeiche stovintį namą, atrodė įdegusi, buvo apsirengusi trumpa- 
rankoviais marškinėliais ir šortukais, nosį pabalnojusi madingais tam- 
sintais akiniais, prieš fotografę — motiną — nutaisiusi komiškai rūgščią 
supermodelio miną. 

Vėl nukreipdama žvilgsnį į sąrašą Linė surinko numerį ir išgirdo 
šiurkštų vyrišką toną. 

— Ko reik? — škotiška tartimi paklausė atsiliepęs žmogus. 

— Laba diena, — mandagiai pasisveikino ji. — Ar čia ponas Ernes- 
tas Murhausas? 

— Hmm... kas kalba? — vyro balse staiga pasigirdo įtarumo gaidos. 

— Aš esu Linė Beket. Ar šneku su ponu Murhausu? 

— Na, galbūt. 

— Skambinu iš „Denarų“ skolų išieškojimo agentūros. Neseniai 
jums siuntėme laišką dėl aštuonių šimtų septyniasdešimt dviejų svarų, 
„HomeFixlt“ ūkinių prekių parduotuvės kortelėje likusio įsiskolinimo. 
Nieko prieš, jei patikrinčiau jūsų asmens tapatybę? 

Sekundėlę stojo tyla. 

— Oi, atleiskit, ne taip jus supratau, — pagaliau atsakė jis. — Aš 
nesu ponas Murhausas. Matyt, suklydote rinkdama numerį. 

Ryšys nutrūko. 

Linė nedelsdama vėl jam paskambino. 

— Pone Murhausai? Čia Linė Beket iš „Denarų“. Man rodos, mus 
išjungė. 


194 PETER JAMES * MIRTIS UŽKLUPS RYTOJ 


— Ei, juk ką tik sakiau, kad nesu ponas Murhausas. Atstok nuo 
mano galvos, antraip atlėksiu į Naujosios Anglijos kvartalą ir sukišiu 
telefoną tau į subinę. 

— Ar mano laišką skaitėte? — grasinimas nė kiek jos nesutrikdė. 

Vyriškio balsas šoktelėjo per porą oktavų aukštyn ir pagarsėjo ke- 
liolika decibelų. 

— Vištagalve, kurios sakinio „Aš nesu suknistas ponas Murhau- 
sas“ dalies tu nesupratai? 

— Kaip sužinojote, kad skambinu iš Naujosios Anglijos kvartalo, 
jei negavote mano laiško? — ramiai ir mandagiai pasiteiravo ji. 

Linė turėjo nusitraukti ausines, nes iš jų paplūdo keiksmų srau- 
į ekranėlį. Išvydo užrašą „numeris nerodomas“ ir paspaudusi mygtuką 
atmetė skambutį. 

— Pone Murhausai, — prabilo, kai burnotojas užsičiaupė, — pri- 
valau jus įspėti, kad mokymų ir priežiūros tikslais mūsų telefoniniai po- 
kalbiai įrašomi. 

— Tikrai? Ką gi, įspėsiu ir tave, poniute Bakit. Liaukis skambinėju- 
si tokiu laiku ir pliurpusi apie pinigus. Aišku? 

— Koks dienos metas jums būtų parankiausias? 

— JOKS, NUOPEZA. JOKS PAROS METAS. AR AIŠKU? 

— Manau, mums derėtų pasitarti dėl sumos, kurią per savaitę išga- 
lėtumėt skirti skolai apmokėti. 

Ausines vėl teko nusiplėšti. 

— Aš nieko neišgaliu, velniai tave griebtų! Nes praradau sumautą 
darbą! Man į kišenę nagus sukišo tas šūdžius Gordonas Braunas. Nuok- 
rušos antstoliai beldžiasi į mano duris dėl gerokai didesnių skolų. Todėl 
atšok ir nebeskambink. AR TAU AIŠKU, SUTRAUKA? 

Linė giliai įkvėpė. 

— Kas, jei pradėtumėt mokėti po dešimt svarų per savaitę? Mes 
nenorėtume jūsų spausti. Parengtume jums tinkamą skolos padengimo 
planą. 

— IDIOTE, GAL TU KURČIA? 

Ryšis vėl nutrūko. Beveik iš karto pyptelėjo mobilusis, informuo- 
damas apie gautą žinutę. 

Ji užsirašė pastabą Ernesto Murhauso dosjė. Vėliau jam nusiųs 

antrą laišką ir kitą savaitę pakartotinai skambtelės. Jei nieko neišdegs, 
o panašu, kad taip ir bus, skolininko dokumentus perleis bylinėjimosi 
skyriui. 

Linė vogčiomis priglaudė prie ausies telefoną — į asmeninius 
skambučius valdžia visada šnairuodavo, — ir išklausė pranešimą. 

Balso pašto dėžutėje žinią paliko Pietų Londono Karališkojoje li- 
goninėje dirbanti persodinimo operacijos koordinatorė, kuri prašė kuo 
skubiau jai paskambinti. 

Savaitgalį įtartinai numirė dar vienas žmogus, policijai gerai žino- 
mas keturiasdešimtmetis narkotikų prekeivis, pajūryje iškritęs pro savo 
buto langą, kurį nuo žemės skyrė septyni aukštai. Visi požymiai bylojo 
apie savižudybę, bet daryti ankstyvų išvadų nesiryžo nei koroneris, nei 
detektyvai. Šituo atveju užsiimančiai tyrėjų grupelei skyrė trečiąjį, ka- 
binete Nr. 1 stovintį darbo stalą, todėl, nenorėdamas kliudyti kolegoms 
ir siekdamas, kad gausėjantis jo paties būrys jaustųsi patogiau, Greisas 
vieną kitą iš kasdieninių pasitarimų organizuodavo priešingoje korido- 
riaus pusėje įrengtame spaudos konferencijų kambaryje. 

Vyresniojo detektyvo komanda išaugo iki dvidešimt keturių žmo- 
nių, nūnai susispietusių aplink stačiakampį stalą ir prie jo pritraukusių 
raudonas kėdes. Viename patalpos gale, Rojui Greisui už nugaros, ka- 
bėjo išlenkta dviejų mėlynos spalvos atspalvių lenta, demonstruojanti 
Sasekso policijos tinklalapio adresą, meniškai pavaizduotus penkis po- 
licijos ženklelius ir jų apačioje aiškiai regimus Kovos su nusikaltimais 
organizacijos pavadinimą bei telefono numerį. Ant priešingos sienos 
kabėjo plazminis vaizdo ekranas. 

Greisas juto didesnį spaudimą nei įprastai. Šeštadienį, per šokių 
vakarą, jis antrąsyk užkalbino naująjį policijos viršininką ir nustebo iš- 
girdęs, kiek daug Tonis Martinsonas žino apie bylos nagrinėjimą.: Re- 
gis, kiekvieną jo žingsnį stebėjo ne vien viršininko pavaduotoja Alisona 
Vosper, bet ir pats Martinsonas. Trys aptikti lavonai skatino naciona- 
lines visuomenės informavimo priemones nukreipti atidesnį žvilgsnį į 
Braitono ir Houvo miestą, jei konkrečiau, sutelkti dėmesį į Sasekso kri- 

minalinio skyriaus kompetenciją. Kol kas reporteriai nenušvietė įvykio 
plačiau, nes kaimelyje, esančiame netoli Halo, iš namų dingo dvi maža- 
metės mergaitės, kurių nepavyko rasti ilgiau nei savaitę, taigi didžioji 
dalis žiniasklaidos labiau domėjosi prapuolusia porele ir jų artimaisiais. 

— Gruodžio pirmoji, pirmadienis, pusė septintos vakaro, — pareiš- 
kė Greisas. — Čia aštuntasis operacijos „Neptūnas“ pasitarimas, vyksta 
trijų neatpažintų asmenų mirties tyrimas. — Jis nurijo kavos gurkšnelį 
ir tęsė: — Rytą dalyvavau itin nemalonioje spaudos konferencijoje. Kaž- 
kas žurnalistams prasitarė apie išpjautus organus. 

Vyresnysis detektyvas paeiliui nužvelgė patikimiausius kolegas 
— Lizą Mentl, Gleną Brensoną, kuris vilkėjo žalsvai melsvą eilutę, lyg 
pasirengęs linksmintis mieste, Belą Moj, Emą Džeinę Boutvud, Norma- 
ną Potingą, Niką Nikolą, detektyvą seržantą Gajų Bečelorą — įsitiki- 
nęs, kad žinių nenutekino nė vienas iš jų. Tiesą sakant, buvo tikras, jog 
liežuvį už dantų laikė visi, susirinkusieji kambaryje. Taip pat ir morgo 
kolektyvas. Arba spaudos skyriaus darbuotojai. Gal kas iš policijos dis- 
pečerinės... Kada nors, turėdamas laisvo laiko, jis demaskuos informa- 
torių, sau prižadėjo Greisas. 

Bela pakėlė Londono Evening Standard ir Argus leidinius. Standard 
antraštė skelbė: ANGLŲ SĄSIAURYJE RASTI LAVONAI. MĮSLINGA JŲ ORGA- 
NŲ VAGYSTĖ. Argus pranešė: Iš ANGLŲ SĄSIAURIO IŠKELTI KŪNAI BE GY- 
VYBIŠKAI SVARBIŲ ORGANŲ. 

— Guldau galvą, kad rytojaus laikraščiai pateiks gerokai daugiau 
naujienų, — tarė jis. — Šorehamo uostą jau naršo dvi televizijos žinių 
komandos, mūsų viešųjų ryšių pareigūnui kiaurą popietę skambino iš: 
radijo stočių. 

Greisas linktelėjo į Denį Pondsą, kurio paprašė ateiti į pasitarimą. 

Buvęs žurnalistas, dabar viešųjų ryšių atstovas, labiau priminė bir- 
žos verteivą iš Londono Sičio nei laikraštininką. Keturiasdešimties su 
viršum metų, juodais, pakaušio link sulaižytais plaukais, tankiais, tary- 
tum mutaciją patyrusiais antakiais, mėgstantis elegantiškus kostiumus, 
jis atliko nepavydėtiną tarpininko vaidmenį amžinai trapių policijos ir 
visuomenės santykių srityje. Dažnai atsidurdavo beviltiškoje padėtyje, o 
pareigūnai, įtariai žvelgiantys į kiekvieną, kaip nors susijusį su spauda, jį 
pravardžiavo Pondziumi. 

— Tikiuosi, nušviesdama įvykius žiniasklaida sukels visuomenės 

reakciją, — tarė Pondsas. — Pataisytas trijų aukų nuotraukas išsiunčiau 
visiems laikraščiams, televizijų žinių laidoms ir internetiniams naujienų 
portalams. 

— Ar „Vien Braitono TV“ yra tavo sąraše? — paklausė Nikas Ni- 
kolas, kuris turėjo omeny miesto naujienoms skirtą, sąlygiškai neseniai 
veikti pradėjusį internetinį kanalą. 

— Ne vien! — Pondsas išsišiepė, lyg didžiuodamasis savo šmaikš- 
tumu. 

Greisas nudūrė akis į užrašus. 

— Prieš jums pateikiant ataskaitas, norėčiau pakalbėti apie gana 
įdomų nutikimą, — prabilo. — Gal ir nereikšmingą, bet vertą tyrimo. — 
Vyresnysis detektyvas atsisuko į Gleną Brensoną. — Žodį perleidžiu tau, 
kaip jūreivystės specialistui. 

Replika pakurstė krizenimą. 

— Veikiau šaunamojo vėmimo ekspertui, — prunkštelėjo Norma- 
nas Potingas. 

Nepaisydamas detektyvo seržanto, Greisas tęsė: 

— Policijai pranešė, kad nuo penktadienio vakaro į uostą negrįžo 
žvejybinis botas „Scoob-Eee“, kuris bazuojasi Šorehame. Jo dingimas 
galbūt neturi nieko bendra su byla, tačiau mums reikėtų patikrinti kie- 
kvieną neįprastą, netoli kranto užfiksuotą incidentą. 

— Rojau, sakei „Scoob-Eee“? — pasitikslino Brensonas. 

— Taip. 

— Juk... čia tas pats laivas, kuriuo penktadienį plaukiau drauge su 
kompanija iš Specialiosios paieškos skyriaus. 

— Po šimts, Glenai, tu neminėjai, kad jį nuskandinai, — pajuokavo 
Gajus Bečeloras. 

Sukrėstas, paniręs į apmąstymus, Glenas praleido jo žodžius pro 
ausis. Jeigu žvejybinis botas tikrai dingo, jis pateko į vagių rankas ar nu- 
grimzdo į jūros dugną? 

Detektyvas seržantas kreipėsi į Greisą: 

— Turi daugiau informacijos? 

— Ne. Pasigilink į šitą atvejį. 

Brensonas sulinksėjo ir atsisėdo, tik iš dalies sutelkęs dėmesį į pa- 
sitarimą. 

— Gal pasidarbavo plėšikai? — spėjo Normanas Potingas. 

Greisas jį apdovanojo klausiamu žvilgsniu. 

— Pameni, ką Noelis Kovardas* sakė apie Braitoną? Ten pilna jūros 
tiltų, pedikų ir plėšikų. Taikliai apibendrinta, ar ne? 

Į Potingą piktai dėbtelėjo Bela. 

— Kuris iš jų esi tu? 

— Normanai, nemanai, kad tavo komentarai gali užgauti kai ku- 
riuos žmones? — papriekaištavo Greisas. 

Detektyvas seržantas jau žiojosi protestuoti, bet po akimirkos per- 
sigalvojo. 

— Taip, šefe. Supratau. Tik mėginau paaiškinti, kad radome tris 
išskrostus lavonas, todėl nenustebčiau, jei susidūrėme su organų grobi- 
kais. 

— Savo mintį išplėtosi? 

— Filo Teiloro ir Rėjaus Pekemo iš Pažangių technologijų nusi- 
kaltimų skyriaus paprašiau pasirausti po internetą. Aš pats kurį laiką 
naršiau įvairius tinklalapius... ir taip, prekyba organais plačiai paplitusi. 

— Kokios sąsajos su Jungtine Karalyste? 

— Kol kas jokių. Į paieškas pasistengsiu įtraukti Interpolą ir ypač 
Europolą. Bet vargu ar iš jų greitai sulauksime atsakymų. 

Greisas jam pritarė. Iš patirties žinojo, kad Interpolo darbuotojams 
nesvetimas siutinantis lėtapėdiškumas — o kartais ir arogancija. 

— Bet aš užėjau kai ką įdomaus, — pridūrė Potingas. Sunkiai pa- 
kilo nuo kėdės, žengė prie baltos lentos, pirštu bedė į prisegtą paauglės 
žasto su tatuiruote nuotrauką ir balsu perskaitė: — Raris. 

Bela sutarškino „Maltesers“ dėžutę ir ištraukė vieną šokoladinį ru- 
tuliuką. 

— Aš patyrinėjau informacijos šaltinius, daugiausia internete, — 
tęsė detektyvas seržantas. — Čia rumuno vyro vardas. 

— Išties? Ir jis niekur kitur nepaplitęs? — paklausė Greisas. 

— Ne, būdingas tik rumunams, — atsakė Potingas. — Aišku, tai 
nereiškia, kad mūsų Raris tikrai kilęs iš Rumunijos. Bet vardą galime 
vertinti kaip rodiklį. 

Vyresnysis detektyvas užsirašė duomenis bloknote. 


*  Noėl Coward (1899-1973) — garsus anglų dramaturgas, kompozitorius, režisierius, ak- 
torius, dainininkas. 

— Gerai, Normanai, tu labai padėjai. 

Potingas atsirūgo ir Bela piktai smeigė į jį akimis. 

— Oi, atsiprašau. — Detektyvas seržantas paplekšnojo sau per pil- 
vą. — Beje, dar vienas, mano nuomone, svarbus dalykas. Jungtinės Tau- 
tos skelbia sąrašą pavojingų valstybių, susijusių su prekyba žmonėmis, 
kurių organai naudojami transplantacijoms. Aš tikrinau registrą. — Po- 
tingas niūriai vyptelėjo. — Rumunija jame figūruoja — užima aukštą 
poziciją. 

Ligoninė pasiūlė atsiųsti greitosios pagalbos automobilį, bet ponia 
Beket atsisakė, be to, neabejojo, kad važiuoti greituke nenorėtų ir Keitli- 
na. Ji nusprendė rizikuoti ir sėstis prie pežo vairo. 

Skambutis Malkui kaipmat buvo nukreiptas į balso pašto dėžutę, 
vadinasi, Keitlinos tėtis plaukiojo jūroje. Linė parašė elektroninį laiškelį 
žinodama, kad šis adresatą pasieks. 


Medikai rado persodinti tinkamas kepenis. Ją operuos rytoj, 
6 ryto. Paskambink, kai galėsi. Linė. 


Bent kartą automobilyje duktė paliko mobilųjį ramybėje ir jokių 
žinučių nerašė. Tik išgąstingai spaudė motinai ranką, kuria toji per- 
jungdavo pavaras, gniaužė silpnais, šaltais ir drėgnais pirštais; gatvės ir 
automobilių žibintų šviesoje gelsvas paauglės veidas mirgėjo nelyginant 
gintarinio atspalvio šmėkla. 

Per „BBC pietinių grafysčių“ radijo stotį transliuotą dainą pakei- 
tė žinių laida. Pasak trečio pranešimo, Sasekse tariamai veikia žmonių 
organus grobianti gauja. Energingu, griežtu balsu prakalbo policinin- 
kas, kažkoks vyresnysis detektyvas Rojus Greisas: „Dabartinėje bylos 
nagrinėjimo stadijoje kelti prielaidas yra per anksti, ir mes pirmiausia 
bandome nustatyti, ar kūnais neatsikratė Anglų sąsiauriu plaukęs laivas. 
Užtikrinu visuomenę, kad incidentą manome esant pavienį ir...“ 

Nutildžiusi radiją Linė skubiai įjungė kompaktinių plokštelių gro- 
tuvą. 


200 PETER JAMES * MIRTIS UŽKLUPS RYTOJ 


Keitlina vėl spustelėjo motinai ranką. 

— Mama, žinai kur šiuo metu labiausiai norėčiau būti? 

— Kur, mieloji? 

— Namuose. 

— Man apsukti automobilį? — priblokšta paklausė Linė. 

Duktė papurtė galvą. 

— Ne, grįžti nereikia. Aš norėčiau namo. 

Linė sumirkčiojo, kad užgniaužtų ašaras. Keitlina šnekėjo apie Žie- 
mos kotedžą, kuriame Beketai apsigyveno susituokę ir kur Keitlina augo 
iki tėvų skyrybų. 

— Ten buvo šaunu, ar ne angelėli? 

— Tikra palaima. Anuomet jaučiausi laiminga. 

Žiemos kotedžas. Emocijas sužadindavo vien pavadinimas. Linė 
puikiai prisiminė vasaros dieną, kai drauge su Malku pirmą sykį apžiū- 
rėjo namą. Ji jau šeštą mėnesį laukėsi. Tąkart teko ilgai važiuoti šunkeliu, 
kol užnugaryje liko ferma, ir jie pagaliau nusigavo iki mažučio sukiu- 
žusio, gebenėmis apžėlusio kotedžo — greta spietėsi nutriušę priestatai, 
dunksojo šiltnamis išdužusiais stiklais, tačiau aplinkui driekėsi nuosta- 
bus gamtovaizdis, o netoliese stovėjo apgriuvęs žaidimų namelis, kurį 
Malkas kruopščiai, su meile, atstatė Keitlinai. 

Pirmąją dieną ji atminė kuo aiškiausiai. Pelėsių tvaiką, voratink- 
lius, trūnijančius sienojus, neapsakomai seną viryklę. Pasakišką švel- 
niai vilnijančių kreidinių Pietų Daunso aukštumų vaizdą. Stipria ranka 
apkabinęs jos pečius vyras aiškino, ką, žmonai padedant, įstengtų su- 
remontuoti. Tai rimtas projektas, bet svarbiausia, kad jy projektas. Jų 
namai. Rojaus kampelis. 

Besiklausant Malko, jos vaizduotė nesunkiai nupiešė žiemos metą, 
stingdančią kvapnią žvarbą, degančias malkas, pūvančius lapus, šlapią 
žolę. Šioji vieta atrodė tokia saugi, tokia patikima... 

Taip. Taip. Taip. 

Linę apimdavo liūdesys kiekvienąkart, kai atžala prabildavo apie 
senąjį būstą. Širdgėlą kurstė ir žinojimas, kad iš ten jiedvi išsikraustė 
prieš septynerius metus, kai Keitlinai tebuvo aštuoneri, bet namais duk- 
tė tebelaikė Žiemos kotedžą — ir ypač žaidimų namelį, — o ne dabarti- 
nę jų buveinę. Tai skaudino. 

Tačiau priežastis akivaizdi. Aštuonerius metus, praleistus Žiemos 
kotedže, Keitlina jautėsi sveika. Džiaugėsi nerūpestingu gyvenimu. Pasi- 
ligojo sulaukusi devynerių, ir anuolaik Linė svarstydavo, ar tik esminiu 
sveikatos problemų faktoriumi netapo per tėvų ištuoką patirtas stresas. 
Ji suvokė, kad tokių minčių niekada neatsikratys. 

Pežo vėl burzgė palei IKEA. Linei vis dažniau dingojosi, kad preky- 
bos centro kaminai tapo jos būvio simboliu. Arba savotišku riboženkliu. 
Į pietus nuo jų pasiliko senas, įprastas gyvenimas. Šiaurėje laukė naujas, 
keistas, paslaptingas, žadantis atgimimą. 

Iš kompaktinių plokštelių grotuvo atsklido Džastino Timberleiko 
balsas, dainuojantis „Viskas sukasi ratu“. 

— Klausyk, mama. — Sprendžiant iš tono, Keitlina atkuto. — Ma- 
nai, jis teisus? 

— Apie ką tu kalbi? 

— Apie „Viskas sukasi ratu“. Ar tuo tiki? 

— Klausi, ar tikiu karma? 

Dukra trumpam susimąstė. 

— Aš juk... na, pasinaudosiu žuvusiuoju. Ar taip elgtis teisinga? 

Iš ligoninės pranešė, esą donoras gyvybę prarado per motociklo 
avariją, tačiau Linė nepasakojo smulkmenų Keitlinai, būgštaudama, kad 
duktė ims graužtis. 

— Gal tau derėtų įvertinti padėtį kitaip? Velionio artimuosius tur- 
būt guodžia supratimas, kad jo mirtis nenueis perniek. 

— Bet kaip keista, tiesa? Mes nė nenutuokiame, kas jis toks. Įdomu, 
ar aš kada galėčiau... susitikti... su to žmogaus šeima? 

— O norėtum? 

— Gal. Dabar sunku pasakyti, — po pauzės atsiliepė Keitlina. 

Porą minučių abi nepratarė nė žodžio. 

— Žinai, ką pasakojo Lukas? 

Linė giliai įkvėpė, idant susitrvardytų ir neatšautų: Ne, man nerūpi, 
ką pliurpė nelemtas prietranka. Prašneko sukandusi dantis, linksmiau 
nei jautėsi, demonstruodama apsimestinį susidomėjimą. 

— Ką? 

— Jis pasakojo, kad ligoniai, kuriems persodinami organai, kai ką 
paveldi iš donorų. Konkrečias ypatybes... ar polinkius. Žodžiu, jei dono- 


(4 


ras kraustėsi iš proto dėl „Mars“ šokoladukų, tu irgi gali juos pamėgti. 

Pradėti klausytis sau neįprastos muzikos. Arba gerai žaisti futbolą. Per- 
imti dalykus, kurie slypėjo jų genuose. 

— Iš kur Lukas traukė tokius žinių perlus? 

— Iš interneto. Ten pilna informacijos. Mudu peržvelgėme vieną 
kitą tinklalapį. Beje, iš mirusiųjų įmanoma paveldėti ir jų antipatijas. 

— Nejaugi? — sukluso Linė. Rasi medikai išpjovė kepenis iš as- 
mens, kuris nepakentė mulkių idiotiškomis šukuosenomis. 

— Tam tikros istorijos patvirtintos. — Keitlinos veidas nepaliauja- 
mai šviesėjo. — Ne, rimtai! Va, klausyk: žinai, kad bijau aukščio? 

— Mm-hmm. 

— Aš skaičiau apie amerikietę, taip pat šiurpusią nuo aukštumų, bet, 
kai moteriškei persodino alpinisto plaučius, ji tapo užkietėjusia kalnakope. 

— Ne todėl, kad turėdama sveikus plaučius pasijuto geriau? 

— Ne. 

— Skamba nuostabiai. 

Trokšdama, kad dukters entuziazmas neatslūgtų, Linė stengėsi ne- 
rodyti skeptiško požiūrio. 

— Štai dar vienas atvejis. Vyrukas iš Los Andželo gavo moters 
širdį. Anksčiau nekentė apsipirkinėjimų, o dabar nuolat vaikštinėja po 
parduotuves! 

Motina šyptelėjo. 

— Kokios savybės labiausiai pageidautum? 

— Apie tai jau galvojau! Aš velniškai prastai paišau. Gal man per- 
sodins dailininko kepenis! 

Linė nusijuokė. 

— Aba, pliusų netrūksta! Tu būtinai pasveiksi. 

Keitlina sulinkčiojo galva. 

— Taip, taip, tik manyje tūnos lavono kepenys. Gyvensiu kaip nau- 
jakepenė. 

Linė vėl prajuko, apsidžiaugė dukters veide pamačiusi šypseną ir stip- 
riai suspaudė jai ranką. Kelias minutes abi važiavo malonioje, draugiškoje 
atmosferoje, klausėsi muzikos ir išmetamojo vamzdžio barškėjimo. 

Nutykus juokui, jos viduje tarsi įniko veržtis šaltas plieninis žiedas. 
Transplantacija neatsiejama nuo pavojų, kuriuos išvardijo medikai. Įvy- 
kiai galėjo pakrypti nenumatyta eiga, ir taip išties atsitikdavo. Egzistavo 
nemenka tikimybė, kad Keitlina numirs ant operacinės stalo. 

Tačiau be persodinimo dukra gyvens ne ilgiau kaip kelis mėnesius. 

Linė niekuomet nevaikščiojo į bažnyčią, bet nuo jaunų dienų kas 
vakarą melsdavosi. Prieš penkerius metus, beveik iš karto po sesers mir- 
ties, liovėsi tai dariusi. Neseniai, Keitlinai sunkiai pasiligojus, vėl įniko 
melstis, tegul ir be didelio užsidegimo. Kai kada gailėdavosi nepajėgianti 
įtikėti Viešpatį ir savo rūpesčius perleisti Jam. Tuomet viskas būtų daug 
paprasčiau. 

Motina dar sykį sugniaužė mergaitei ranką. Gyvą, žavingą ranką, 
Linės ir Malko sukurtą pagal Dievo atvaizdą — arba ne. Svarbiausia, 
kad Keitlina buvo jos atspindys. Viešpats gali rodyti, ką sugeba, bet ar- 
timiausias valandas prie dukters budės mama, ir jei Aukščiausiasis už- 
sigeis įsijausti į gerojo samariečio vaidmenį, pagalbą Linė mielai priims. 
Bet jeigu Dievuliui magės jaukti jos protą bei emocijas ir suknisti atžalos 
gyvenimą, verčiau jis nešdinasi velniop. 

Vis dėlto prie kito šviesoforo ji užsimerkė ir mintyse sukalbėjo 
maldelę. 


46 


Rojų Greisą užvaldė panika. Jis dūmė per žolę, skuodė link uolos 
krašto, po kuriuo atsivėrė tūkstančio pėdų praraja, jautė, kaip veidą gai- 
rina šaižaus vėjo gūsiai, tapę kone neįveikiama užtvara, verčiantys lėkti 
vietoje. 

"Tuo metu prie skardžio artinosi vyriškis, nešinas kūdikiu. Jo vaiku. 

Greisas metėsi pirmyn, kaip regbininkas stvėrė žmogų už liemens 
ir jį pargriovė. Tačiau vyrukas išsivadavo iš gniaužtų ir ryžtingai nu- 
sirideno uolos pakraščio link, laikydamas mažylį kaip kamuolį, kurio 
niekam nesiruošė atiduoti. 

Vyresnysis detektyvas griebė bėglį už kulkšnių ir trūktelėjo į save. 
Staiga pasigirdo griausmingas traškėjimas, ir nuo skardžio viršaus, lyg 
trapus sužiedėjusio pyrago gabalas, atskilo žemės luitas, o Greisas drauge 
su kitu vyru ir savo kūdikiu smigo žemyn, nuskriejo link dantytų uolie- 
nos luitų ir putojančios jūros. 

— Rojau! Brangusis! Rojau! Brangusis! 

Kleo. 

Kleo balsas. 

— Rojau, viskas gerai, brangusis. Viskas gerai! 

Jis atsimerkė. Išvydo šviesą. Pajuto, kad krūtinėje daužosi širdis. 
Suvokė esąs šlapias nuo prakaito — atrodė, tartum būtų gulėjęs upelyje. 

— Velnias, — sukuždėjo. — Atleisk. 

— Vėl kritai? — švelniai paklausė Kleo, į jį įbedusi nerimastingą 
žvilgsnį. 

— Nuo Byči Hedo kyšulio. 

Tas pats sapnas kartojosi ištisas savaites. Per miegus Greisas regė- 
davo ne vien incidentą, į kurį buvo įsivėlęs, bet ir prieš kelis mėnesius 
suimtą pabaisą. 

Iškrypėlį, nudobusį dvi moteris, sykiu mėginusį sudoroti ir Kleo. 
Tas monstras sėdėjo už grotų, ir teismas nesutiko jo paleisti už užstatą, 
tačiau vyresnįjį detektyvą nelauktai apėmė baimė. Nepaisydamas širdies 
dunksėjimo ir trankaus, ausis varstančio pulsavimo, jis įsiklausė į nak- 
tinio miesto tylą. 

Radijo laikrodyje plieskė skaičiai 03.10. 

Namuose buvo ramu. Už lango lijo. 

Jo kūdikio besilaukianti mylimoji atrodė kaip niekad pažeidžia- 
ma. Greisas jau senokai domėjosi, kaip laikosi žudikas, nors pastaruoju 
metu tvarkė ikiteisminius reikalus. Jis priminė sau, kad paskambintų 
kam reikia ir įsitikintų, jog kardomojo įkalinimo nenutraukė koks ap- 
dujėlis teisėjas, prisidedantis prie bendrų pastangų šiek tiek aptuštinti 
perpildytus Anglijos kalėjimus. 

Kleo paglostė jam kaktą. Veidą sušildė savo kvapu — saldžiu, vos 
vos atsiduodančiu mėtomis, tarsi ji ką tik būtų išsivaliusi dantis. 

— Atleisk. — Greisas prabilo kone šnabždėdamas, lyg nenorėda- 
mas trikdyti tylos. 

— Vargšeli. Tave nuolat kankina košmarai, ar ne? 

Jis gulėjo jausdamas, kaip nuo prakaito permirko ir atšalo paklodė. 
Kleo teisi. Baisūs sapnai kamavo mažiausiai porą kartų per savaitę. 

— Kodėl nustojai lankytis pas psichologą? — paklausė ji ir abi 
Greiso akis apdovanojo švelniais bučiniais. 

— Todėl... — jis gūžtelėjo pečiais. — Terapija neskatino manęs rū- 
pintis tolesniu savo gyvenimu. — Mažumėlę atsiplėšęs nuo lovos pasi- 
dairė aplinkui. 

Greisui patiko kambarys, kurį Kleo dekoravo beveik vien baltai — 
antai storas baltas kilimas, dengiantis ąžuolines grindis, baltos lininės 
užuolaidos, baltos sienos ir keletas elegantiškų juodų baldų, įskaitant 
per antpuolį, kurį prieš ją surengė nusikaltėlis, apgadintą lakuotą tuale- 
tinį staliuką. 

— Ar žinai, kad esi vienintelė, padėjusi man judėti į priekį? 

Jos lūpų kampučiai pakrypo aukštyn. 

— Geriausiai gydo laikas. 

— Ne laikas, o tu. Aš beprotiškai tave myliu. Nė nesitikėjau, kad 
kada nors vėl sugebėsiu taip karštai pamilti kitą žmogų. 

Porą sekundžių ji žiūrėjo į Greisą šypsodamasi, lėtai mirksėdama. 

— Ir aš tave myliu. Dar karščiau. 

— Neįmanoma! 

Kleo veidą iškreipė grimasa. 

— Vadini mane melage? 

Greisas ją pabučiavo. 

Glenas Brensonas atsimerkęs tysojo vyresniojo detektyvo buveinė- 
je, tapusioje antraisiais jo namais — jei tiksliau, pagrindine rezidencija. 

Kiekvienas vakaras klostydavosi vienodai. Jis smarkiai gerdavo, 
siekdamas prisiliuobti iki sąmonės netekimo, bet organizmo nepaveik- 
davo nei alkoholis, nei gydytojo prirašytos piliulės. Be kita ko, pamažu 
ėmė glebti raumenys, kuriuos Glenas nepaliaujamai mankštindavo na- 
mie arba treniruoklių salėje. 

Velniai rautų, netrukus galutinai palūšiu, į galvą dingtelėjo niūri 
mintis. 

Svečių kambario, kaip ir likusios būsto dalies, apstatymu pasirūpi- 
no Sendė, pirmenybę teikusi dzenbudizmo paveiktam minimalistiniam 
stiliui. Žema futono stiliaus lova turėjo aukštą nepatogią galvūgalio len- 
tą, į kurią jis amžinai atsitrenkdavo pakaušiu, mėgindamas išsitiesti taip, 
kad pėdos nekyšotų virš priešingo galo. Čiužinys buvo kietas it betonas, 
ir, jam sukrutėjus, kaskart pagirgždėdavo grėsmingai klibantis rėmas. 
Glenas vis baudėsi suveržti varžtus, tačiau po darbo jausdavosi toks 

prislėgtas, kad nebenorėdavo niekuo užsiimti. Pusę rūbų, vis dar ne- 
ištrauktų iš plastikinių apdangalų, buvo numetęs ant fotelio mažajame 
kambaryje — prie kai kurių nesilietė savaitėmis ir iki šiol neprisiruošė 
jų sukabinti beveik tuščioje drabužių spintoje. 

Rojus neklydo teigdamas, kad jo namai virsta sąvartynu. 

Laikrodis rodė 03.50 nakties. Mobilusis gulėjo šalia lovos, nes 
Glenas, kaip ir kiekvieną dieną, vylėsi, kad Arė netikėtai paskambins ir 
praneš, esą viską apmąstė, suvokė nuoširdžiai jį tebemylinti ir nori rasti 
būdą, kaip sutvirtinti santuoką. 

Bet telefonas tylėjo. Kaip visada. 

Vakare jiedu vėl riejosi. Rytoj popiet žmona rengėsi keliauti į Lon- 
doną ir dalyvauti kažkokioje paskaitoje, todėl pyko, kad jis negalės pa- 
imti vaikų iš mokyklos. Aiškinimai pakurstė įtarumą, privertė atgyti 
pavojaus varpus. Į jokias paskaitas Londone ji nevažinėdavo. Nejau su- 
sitikinėjo su kitu vyru? 

Užmezgė naujus santykius? 

Blogai vien tai, kad dabar tenka gyventi atskirai nuo Arės. O min- 
tis, jog ji galbūt turi romaną, palaiko artimus ryšius su svetimu asmeniu, 
kurį pristatys jo vaikams, tiesiog buvo nepakeliama. 

Negana to, Glenui reikėjo galvoti apie darbą. Reikėjo į ką nors su- 
sikoncentruoti. 

Lauke žviegė dvi besipešančios katės. Tolumoje sustūgo sirena. 
Turbūt lėkė greitojo reagavimo būrys iš Braitono ir Houvo padalinio. 
Arba sanitarinis automobilis. 

Jis apsivertė, ūmai užsigeidęs žmonos kūno. Apimtas pagundos jai 
skambtelėti. Gal Arė... 

Ką „gal“? 

Viešpatie švenčiausias, kaip jie mylėjo vienas kitą. 

Glenas pabandė nukreipti mintis į darbinius reikalus. Į vakarykštį 
telefoninį pokalbį su dingusio „Scoob-Eee“ škiperio žmona. Iš nerimo 
vietos nerandančia Džaneta Tauers. Penktadienį jie ketino atšvęsti dvi- 
dešimt penktąsias vestuvių metines, todėl užsisakė staliuką Houvo „Pie- 
vų“ restorane. Bet sutuoktinis namo negrįžo. Ir nuo to laiko iš vyro ji 
nesulaukė jokių žinių. 

Moteriškei nekilo nė menkiausių abejonių, kad kažkas atsitiko. 

Šeštadienio rytą ji susisiekė su pakrantės sargyba, kuri informavo, 
€są penktadienį, devintą vakaro, „Scoob-Eee“ pastebėjo Šorehamo uosto 
šliuze, plaukiantį įkandin Alžyre registruoto krovininio laivo. Vietiniai 
žvejybiniai botai neretai sekdavo paskui komercinius krovinvežius, idant 
išvengtų šliuzo mokesčio. Tąkart į prielipą niekas neatkreipė dėmesio. 

Vėliau laivas ir Džimas Tauersas išgaravo. 

Pasak kranto apsaugos, jūroje nelaimių neužfiksuota. Bet Džimas 
su botu lyg skradžiai žemę prasmego. 

Nemigos kamuojamas Glenas staiga kai ką prisiminė. Gal ir nieko 
ypatingo, tačiau... Rojus Greisas jam negailėdavo pamokymų, kaip tapti 
geru detektyvų, ir vienas iš jų dabar sukosi galvoje. Žiūrėk sau po kojomis. 

Detektyvas seržantas mintimis grįžo į penktadienio rytą, kai stovė- 
damas Arlingtono įlankos krantinėje laukė, kol galės lipti į „Scoob-Eee“. 
Ir laivui atsišvartuojant tolimojoje uosto pusėje, už degalų cisternų, pa- 
matė žybsėjimą. 


Pusę septintos ryto Glenas sustabdė jokiais skiriamaisiais ženklais 
nepažymėtą policijos „Hyundai Getz“ priešais virtinę namų, dviem 
ratais užvažiuodamas ant Kingsvėjaus gatvės šaligatvio. Išniro laukan 
į dulksną ir aušros prieblandą, perlipo žemą sienelę ir, rankoje spaus- 
damas žibintuvėlį, pusiau čiuoždamas, nubėgo žolėtu, link baltų kuro 
cisternų vedančiu šlaitu. Stabtelėjęs apačioje, kitapus tamsiai pilkos įlan- 
kuriais blizgėjo žemsemė „Arco Dee“, atsikratanti gargždo ir smėlio 
krovinio. Ausis pasiekė konvejerio ir krentančio žvirgždo barškėjimas. 

Detektyvas seržantas akimis aptiko greta medienos aptvaro plytin- 
čią vietą, iš kur drauge su policijos narais įlipo į „Scoob-Eee“ ir tarp ke- 
tvirto bei penkto degalų rezervuarų įžvelgė žioravimą. Ten ir patraukė. 

Krantinės pusėn artėjo žvejybinis botas įjungtomis navigacinėmis 
šviesomis, variklio pukšėjimu drumsdamas ryto tylą. Virš denio klyka- 
vo kirai. 

Šnerves užtvindė uosto kvapai — pūvančių jūros dumblių, alyvos, 
rūdžių, pjautinės medienos ir kaip ugnis karšto bitumo. Prožektoriaus 
spindulį jis nukreipė tiesiai sau po kojomis. Paskui trumpam apšvietė 

baltus cilindrinius rezervuarų šonus. Penktadienį, į cisternas žvelgus iš 
toli, jos atrodė gerokai mažesnės. 

Glenas užmetė akį į rankinį laikrodį. Norėdamas spėti į rytinį pasi- 
tarimą, išvykti privalės ne vėliau kaip po pusantros valandos. Jis vėl pa- 
švietė į šlapią žolę. Įniko dairytis pėdsako, užsilikusio nuo penktadienio. 
Ar bet kokios kitos smulkmenos. 

Žvilgsnis nelauktai užkliuvo už nuorūkos. Galimas daiktas, ji nie- 
kuo nereikšminga. Tačiau Rojaus Greiso raginimas tebezvimbė galvoje 
lyg mantra. 

Žiūrėk sau po kojomis. 

Detektyvas seržantas pritūpė ir ją pakėlė, dėl visa ko radinį suim- 
damas įkalčių maišeliu. Perskaitė purpurinius, aplink cigaretės galiuką 
išspausdintus žodžius: „Silk Cut“. 

Dar po sekundės aptiko antrą. Tokios pat rūšies. 

Numesti vieną nuorūką galėjo praeivis. Bet dvi liudijo, kad čia kaž- 
kas lūkuriavo. 

Ko? 

Jei sėkmė nenusigręš, informacijos suteiks DNR analizė. 

Jis naršė apylinkę ištisą pusvalandį. Nieko daugiau nebeužėjo, ta- 
čiau į rytinį pasitarimą nuvažiavo šlapiais batais ir įsitikinęs, kad nuvei- 
kė šį tą naudingo. 

— Pasakykit, kad juokaujate, — maldingai paprašė Linė. 

Po bemiegės nakties, praleistos ant kėdės greta Keitlinos lovos, 
stovinčios mažutėje, klaustrofobiškoje kepenų skyriaus palatoje, ji jau- 
tėsi visiškai išsekusi. Nedidukas, prastai sureguliuotas, ant teleskopinio 
stipino pritvirtintas televizorius, kabantis virš gulto, be garso rodė ani- 
macinį filmuką. Į kriauklę iš čiaupo tiško lašai. Patalpa trenkė dezinfek- 
cinių priemonių, silpnos kavos ir nuo pusryčių padėklų sklindančiais 
virtų kiaušinių kvapais. 

Panašią įtampos ir nevilties kupiną naktį turbūt privalo iškęsti ir 
kalinys, laukiantis ryto, kai jam bus įvykdyta egzekucija, besiviliantis, 
kad paskutinę akimirką mirties bausmę atidės, dingtelėjo jai. 

Šviesos užsižiebdavo ir aptemdavo. Medikai pas mergaitę užsukda- 
vo nuolat. Tikrindavo jos sveikatos būklę, suleisdavo vaistus, duodavo 
piliulių, imdavo kraujo ir skysčių mėginius. Virš lovos kadarojo pavo- 
jaus signalo virvelė. Šalia styrojo tuščios lašelinės stovas ir deguonies 
tiekimo įrenginys, kurio jai nereikėjo. 

Suirzusi, užmigti nepajėgianti Keitlina kartojo, kad jai baisu, niežti 
kūną ir norisi važiuoti namo, o Linė nepaliaudama guodė dukrą. Tikino, 
jog rytą padėtis būtinai pagerės. Ir po trijų savaičių ji atsisveikins su ligo- 
nine turėdama naujas kepenis. Jei nekils jokių nesklandumų, namo grįš 
dar prieš Kalėdas — ne į Žiemos kotedžą, aišku, o į dabartinį būstą. 

Šių metų Kalėdos taps smagiausiomis iš visų! 

Tačiau dabar palatoje stovėjo toji moteris. Persodinimo operaci- 
jos koordinatorė. Širlė Linsel rausvais anglų gražuolės skruostais, ilgais 
plaukais, kairėje akyje įtrūkusia kraujagysle. Buvo apsitaisiusi baltais 
marškinėliais, rausva trikotažine palaidinuke ir juodomis kelnėmis — 
lygiai taip pat, kaip prieš savaitę, nors Linei rodės, kad nuo anos dienos 
prabėgo milijonas metų. 

Pakito tik jos manieros. Per pirmąjį susitikimą moteris elgėsi drau- 
giškai ir tryško optimizmu. Nūnai, septintą ryto, koordinatorė stypsojo 
nutaisiusi atsiprašančią išraišką, bet kalbėjo oficialiai ir šaltai. Iš savo 
vietos pašokusi Linė ją varstė tūžmingu žvilgsniu. 

— Man neapsakomai gaila, — tarė Širlė Linsel. — Deja, kartais taip 
įvyksta. 

— Gaila? Vakar jūs skambinote ketindama pranešti, kad radote 
idealias kepenis, o šiandien aiškinate klydusi? 

— Mus informavo apie transplantantą, kuris tikrai būtų tikęs jūsų 
dukrai. 

— Kas nutiko? 

Koordinatorė kreipėsi į Linę, bet po kelių sekundžių atsisuko ir į 
Keitliną: 

— Pasak gautų duomenų, kepenis buvo įmanoma suskaidyti. De- 
šiniąją dalį ruošėmės atiduoti suaugusiam žmogui, kairiąją norėjome 
persodinti tau, Keitlina. Mūsų konsultantas su komanda nuvažiavo į 
ligoninę paimti organo, kurį įvertino kaip sveiką ir tinkamą naudoti. 
Kepenų apimtis mes lyginame su kūno svoriu. Bet rytą vyresnysis chi- 
rurgas konsultantas, kuris turėjo vadovauti operacijai, įdėmiau ištyrė 

kepenis ir rado daugiau nei trisdešimt procentų riebalų. Atlikęs biopsiją 
nusprendė, kad tau tokios netinka. 

— Nieko nesuprantu, — prisipažino Linė. — Organą jūs išmesite? 

— Ne, — atsakė Širlė Linsel. — Dėl riebalų kiekio egzistuoja pavo- 
jus, kad jo funkcionalumas atsistatys tiktai po kelių savaičių. Keitlinai 
būtinos kepenys, kurios iš karto imtų veikti kaip pridera. Ji labai nesvei- 
ka, todėl rizikuoti nevalia. Organą perleisime septintą dešimtį pradėju- 
siam, kepenų vėžiu sergančiam vyriškiui. Tikėkimės, šiam žmogui jis 
keleriais metais prailgins gyvenimą. 

— Čia tai bent! Numojate ranka į mano dukrą dėl kažkokio senio? 
Kas jis toks? Suknistas alkoholikas? 

— Aš negaliu su jumis šnekėtis apie kitą pacientą. 

— Darir kaip galite, velniai griebtų! — pakeltu balsu atkirto Linė. — 
Keitlina važiuos namo ir ten išleis kvapą, kad prakeiktas girtuoklis, kaip 
futbolininkas Džordžas Bestas, pratemptų dar porą mėnesių? 

— Susimildama, ponia Beket... Line... viskas ne taip, kaip jums at- 


rodo. 

— Išties? O kaip? 

— Mama! — sušuko Keitlina. — Išklausyk jos. 

— Aš klausausi, mieloji. Įtempusi ausis. Tik man nepatinka, ką 
girdžiu. 


— Kiekvienas iš personalo trokšta, kad Keitlina pagytų. Ir ne todėl, 
jog toks yra mūsų darbas — tai asmeniško pobūdžio reikalas. Ponia Be- 
ket, mes norime jai persodinti sveikas kepenis, suteikti šansą normaliai 
gyventi. Nėra jokios prasmės transplantuoti organo, kuris liks nefunk- 
cionalus arba po metų kitų sustreikuos, ir ji antrą kartą turės ištverti 
kankinančius išbandymus. Patikėkit manimi, padėti Keitlinai siekia visa 
komanda. Mes nuoširdžiai ją pamėgome. 

— Ką gi, kada gausite sveikas kepenis? 

— Negaliu atsakyti — iš pradžių reikia rasti tinkamą donorą. 

— Žodžiu, grįžtame į pradinį tašką? 

— Hmm... taip. 

Ilgam įsivyravo tyla. 

— Ar mano dukra atsidurs laukiančiųjų sąrašo viršuje? — griežtai 
paklausė Linė. 

— Sąrašas — labai sudėtingas. Jam įtaką daro gausybė faktorių. 

Motina energingai papurtė galvą. 

— Ne, Širle... sesele Linsel. Mano požiūriu, ne gausybė, o tiktai vie- 
nas. Duktė. Ją būtina kuo skubiau operuoti, teisingai? 

— Taip. Ir mes stengiamės Keitlinai pagelbėti. Bet ji tėra viena iš 
daugybės pacientų. 

— Tik ne man. 

Moteris linktelėjo. 

— Line, aš puikiai jus suprantu. 

— Tikrai? Koks nuošimtis ligonių iš sąrašo miršta nesulaukęs nau- 
jų kepenų? 

— Mama, liaukis taip priešiškai šnekėjusi! 

Linė prisėdo ant lovos krašto ir delnais suėmė Keitlinos galvą. 

— Brangioji, leisk šituos reikalus tvarkyti man. 

— "Tu kalbi apie mane, lyg būčiau dvokla. Aš prislėgta! Nejau ne- 
matai? Esu nusiminusi ne mažiau už tave — gal net labiau, — bet pyktis 
čia nepadės. 

— Ar bent suvoki, ką toji kalė sako? — pratrūko motina. — Ji siun- 
čia tave namo numirti. 

— Baik dramatizuoti! 

— AŠ NEDRAMATIZUOJU! — Linė atsigręžė į koordinatorę. — 
Kada gausite kitas kepenis? 

— Nurodydama laiką arba datą, jus viso labo klaidinčiau. 

— Po dvidešimt keturių valandų? Savaitės? Mėnesio? 

Širlė Linsel patraukė pečiais ir blausiai vyptelėjo. 

— Jeigu atvirai, nežinau. Galvojome, kad mums pasisekė — kepe- 
nis aptikome greitai, vos per savaitę, ir iš visų tinkamų recipientų Keitli- 
na buvo pirmoji eilėje. Donoras, trisdešimties su viršum metų vyriškis, 
iš pradžių atrodė sveikas, bet, kaip paaiškėjo, jis per daug gėrė arba valgė 
nesveiko maisto. 

— Ir tokia mėšlina nesąmonė gali pasikartoti, ar ne? 

Koordinatorė nusišypsojo, mėgindama nuraminti Linę ir paguosti 
Keitliną. 2 

— Mūsų ligoninė garsėja itin gerais statistiniais duomenimis. Esu 
tikra, kad jūsų duktė pasveiks. 

— Kokiais duomenimis? Ką čia tauškiat? 

— Baik, mama! — įniko melsti Keitlina. 

Nekreipdama į ją dėmesio, Linė toliau šaukė: 

— Jie geri, lyginant su valstybės vidurkiu? Pas jus vidutiniškai 
miršta devyniolika procentų naujų kepenų nesulaukusių pacientų, o ne 
dvidešimt, kaip likusioje šalies dalyje? Aš puikiai susipažinusi su Naci- 
onalinės sveikatos priežiūros tarnybos ataskaitomis ir nelemta statisti- 
ka. — Ji pravirko. — Jūs rizikuojate mano dukters gyvybe, senam alko- 
holikui leisdami pagyventi kelis papildomus mėnesius, kad galėtumėte 
paukščiukais sužymėti reikiamus statistinių faktų langelius. Ar taip? 

— Ponia Beket, mes nebandome įsijausti į Dievo vaidmenį. Nega- 
lime pasakyti, kad dėl amžiaus arba nesirūpinimo savo sveikata vienas 
žmogus turi daugiau teisių gyventi negu kitas. Nieko nesmerkiame. Tik 
kaip įmanydami mėginame visiems padėti. Bet retsykiais tenka priimti 
sunkius sprendimus. 

Linė sužaibavo akimis. Šitai moteriškei užsiplieskė neapykanta, ko- 
kios ligi šiol nebuvo pakurstęs nė vienas žmogus. Kas ten žino, ar sakė ji 
tiesą, ar muilino akis. Gal koks turtingas oligarchas ligoninei paaukojo 
didelę sumą pinigų, idant medikai nusispjautų į Keitliną ir išgelbėtų jo 
sergantį vaiką? Arba kas nors čia susimovė, o Širlė Linsel paprasčiausiai 
dengia saviškius? 

— Nejaugi? — nusivaipė mergaitės motina. — Sunkius sprendimus? 
Įdomu, ar dėl sunkaus sprendimo bent kartą negalėjote naktį užmigti? 

Koordinatorė išliko rami, jos balsas skambėjo švelniai. 

— Ponia Beket, man rūpi kiekvienas pacientas. Nuo jų problemų 
neatsiriboju net ir grįžusi namo. 

Linė matė, kad pašnekovė nemeluoja. 

— Tebūnie, atsakykite man — ką tik minėjote, kad Keitlina būtų 
gavusi kepenis kaip tinkama, pirma eilėje esanti recipientė. Bet pirme- 
nybė gali pakisti, ar ne? Bet kada? 

— Dėl laukiančiųjų eiliškumo tariamės kiekvieną savaitę, — atsakė 
Širlė Linsel. 

— Ir per kitą posėdį, visai įmanoma, ji smuktelės iš sąrašo viršaus? 
Jeigu atsiras žmogus, kuriam, jūsų vertinimu, operacijos reikia labiau 
nei Keitlinai? 

— Deja, tokia yra mūsų sistema. 

— Puikumėlis. — Linei vėl užvirė kraujas. — Tikra sušaudymo 
komanda! Kas savaitę renkatės ir sprendžiate, kas gyvens, o kas turės 

padėti galvą. Rodos, lyg nuleistukus spaudžiate visi, bet kažkuris iš bū- 
rio pliekia tuščiais šoviniais. Ir dėl mirštančių pacientų nė vienas iš jūsų 
neprivalo prisiimti kaltės. 

Simona gulėjo ant kušetės vilkėdama vien chalatą. Daktaras Niko- 
lau, rimtas, malonios išvaizdos, apytikriai keturiasdešimties metų vyriš- 
kis, ranką apvyniojo juosta, užspaudė lipdukus, į ausis įsistatė stetosko- 
pą ir ėmė spusčioti guminę kriaušelę, kol rankovė suveržė žastą. Tuomet 

Po kelių sekundžių jis atsegė rankovę ir linktelėjo tarsi patenkintas 
rezultatu. 

Vokietė, prisistačiusi Marlenos vardu, stoviniavo šalia. Kokia ji graži, 
pamanė Simona. Moteris dėvėjo šviesiai rausvą palaidinę ir juodą zomšinį 
paltą su kailio apvadais, mūvėjo prašmatnius džinsus ir buvo apsiavusi 
juodus odinius batus. Aplink pečius kaskadomis krito šviesūs, elegantiš- 
kai sušiaušti plaukai, nuo kūno vilnijo nuostabių kvepalų aromatas. 

Simonai vokietė kėlė simpatiją ir pasitikėjimą. Romeo dėl jos ne- 
klydo. Tai gera, švelni, savimi pasikliaujanti moteris. Mergaitė nepaži- 
nojo savo gimdytojos, bet galėdama ją pasirinkti norėtų, kad motina 
primintų Marleną. 

— Aš paimsiu lašelį kraujo, — prabilo gydytojas, nuplėšęs kraujos- 
pūdžio matuoklio rankovę ir sugraibęs švirkštą. 

Į adatą spoksanti Simona susigūžė iš baimės. 

— Nesijaudink, — tarė Marlena. 

— Ką jūs darote? — išspaudė ji. 

— Atliekame visapusišką medicininę apžiūrą, nes reikia įsitikinti, 
jog niekuo nesergi. Tam, kad išsiųstume tave į Angliją, privalome daug 
investuoti. Pavyzdžiui, gauti tau pasą — sunkumų neišvengsime, nes 
neturi jokių dokumentų. Ir ten niekas tavęs nepriims į darbą, jei nebūsi 
sveika. 

Mergaitė atšlijo nuo artėjančio švirkšto. 

— Ne! — aiktelėjo. — NE! 

— Širdele, viskas gerai. 

— Kur Romeo? 

— Gretimame kambaryje. Tavo draugą irgi apžiūri daktaras. Man 
jį pakviesti? 

Simona linktelėjo. 

Moteris atidarė duris. Kai vidun žengęs Romeo pamatė draugę vien 
su ligoninės drabužiais, didžiulės jo akys suapvalėjo dar labiau. 

— Ką jie daro? 

— Nesibaimink, — nuramino berniukas. — Tavęs niekas nenu- 
skriaus. Mus tikrina, ar esame sveiki. 

Pajutusi adatos dilgsnį, Simona suspigo. Kurį laiką apimta siaubo 
stebėjo, kaip gydytojas į save traukia stūmoklį, o plastikinį korpusą iš 
vidaus pamažu nudažo tamsiai raudonas jos kraujas. 

— Jei norime patekti į Angliją, mums prireiks sveikatos pažymėji- 
mų, — pasakė Romeo. 

— Man skauda. 

Daktaras netrukus pripildė švirkštą, padėjo jį ant stalo ir prie dū- 
rio vietos priglaudė antiseptinį tamponą. Po sekundės kitos šį pakeitė 
pleistro kvadratėliu. 

— Baigta! — paskelbė. 

— Ar jau galiu eiti? — paklausė Simona. 

— Eik, — leido moteris. — Grįši į savo būstą? 

— Taip, — už abu atsakė Romeo. 

— Jeigu sveikatos patikrinimas mus tenkins, aš atvyksiu ir tave su- 
siieškosiu. Gali apsirengti. Simona, tu tikra dėl Anglijos? Įsitikinusi, kad 
nori ten keliauti, mano Liebling?* 

— Jūs rasite man darbo, ar ne? Man su Romeo? Ir butą Londone? 

— Gerą darbą ir mielą butelį. Tau jis patiks. 

Mergaitė atsisuko į Romeo, žvilgsniu prašydama patvirtinti jos žo- 
džius. Tas gūžtelėjo pečiais ir sulinksėjo. 

— Taip, — atsiliepė Simona. — Įsitikinusi. 

— Gerai. — Marlena pabučiavo ją į kaktą. 

— Kaip manote, kada mes išvažiuosime? — paklausė Romeo. 

— Greitai, jei nekils jokių nesklandumų dėl medicininės apžiūros 
rezultatų. 


* Brangioji (vok.) 

— Kaip greitai? 

— Kada pačiam norisi leistis į kelią? 

Jis vėl patrūkčiojo pečiais. 

— Ar Valerija irgi važiuos? 

— Mergina su kūdikiu? 

— Taip. 

— Dabar dar neįmanoma. Gal pasirūpinsime ja vėliau, kai įsikur- 
site naujoje vietoje. 

— Ji nori kartu su mumis, — tarė Simona. 

— Neįmanoma, — pakartojo vokietė. — Tik ne dabar. Jeigu jums 
mieliau likti su ja Bukarešte, taip ir sakykite. 

Simona kategoriškai papurtė galvą. 

— Ne. 

Lygiai taip pat energingai galvą krestelėjo ir Romeo, tartum išsi- 
gandęs, kad Marlena persigalvos dėl jo ir Simonos. 

— Ne. 


Marlenai Hartman parvykus atgal į Berlyną, iš Bukarešto jai pa- 
skambino daktaras Nikolau. Ištirtos mergaitės kraujas buvo AB rezus 
neigiamas. Vokietė šyptelėjo ir užsirašė duomenis — retos kraujo gru- 
pės visada praversdavo. Ji neabejojo, kad Simonos organams labai grei- 
tai ras naujus namus. 

Antradienį, po rytinio pasitarimo dėl operacijos „Neptūnas“, Rojus 
Greisas sėdo į automobilį ir per dvidešimt minučių nukako į Sasekso 
policijos vyriausiąją valdybą Alisonai Vosper perduoti naujausios infor- 
macijos. 

Nors baigiantis metams ją pakeis vyriausiasis detektyvas Piteris 
Rigas iš Jorkšyro, apie kurį jis nedaug ką žinojo, policijos viršininko pa- 
vaduotoja ketino dar kelias savaites plušėti iš peties ir, kaip įprastai, dėl 
kiekvieno sunkaus, Rojaus tiriamo nusikaltimo pageidaudavo kassavai- 
tinės akistatos. Didelei Greiso nuostabai ir palengvėjimui, šiandieną ji 

atrodė keistai prislopusi. Vyresnysis detektyvas laukė, kol šefė pradės 
siautėti, bet nieko panašaus nenutiko. Alisona Vosper tylėdama išklausė 
žinias ir po kelių minučių jam tarė sudie. 

Grįžęs į savo kabinetą, kompiuterio ekrane tikrindamas begalinį 
elektroninių laiškelių srautą, Greisas įtemptai mąstė apie įvairias tyrimo 
kryptis, kai pasigirdo beldimas į duris ir vidun įžengė Normanas Potin- 
gas, atsiduodantis stipriu tabako dvoku — akivaizdu, ką tik parlėkė iš 
lauko, kur šiek tiek padūmijo pypkę. 

— Rojau, turėsi laisvą minutėlę? — sau būdingu kaimišku grebla- 
vimu pasiteiravo jis. 

Greisas mostu pasiūlė prisėsti. 

Įsitaisydamas ant kėdės, stovinčios priešais rašomąjį stalą, sykiu su- 
stenėdamas ir išpūsdamas česnaku trenkiantį kvapą, Potingas paklausė: 

— Ar mudu galėtume šnektelėti apie Rumuniją? Turiu minčių, ku- 
riomis, manau, nederėjo dalytis per pasitarimą. 

— Be abejo. — Greisas į jį pažvelgė susidomėjęs. 

— Galimas daiktas, tam tikrus darbus man pavyktų atlikti be di- 
delės gaišaties. Trijų aukų pirštų atspaudus, įrašus apie dantis, DNR pa- 
vyzdžius išsiuntei Interpolui, bet mes abu žinome, kiek laiko užtrunka 
kanceliarijos žiurkės, kol gauna kokius nors rezultatus. 

Vyresnysis detektyvas nusišypsojo. Interpolas buvo puiki organi- 
zacija, tačiau jos valdyboje išties netrūko kėdes trinančių pareigūnų, 
kurie bendradarbiaudavo su užsienio policija ir retai kada pajėgdavo 
sutrumpinti konkrečioms užduotims skirtą laiką. 

— Laukti atsakymo tektų mažiausiai tris savaites, — tęsė Potingas. — 
Aš panaršiau internetą. Bukarešte gyvena tūkstančiai benamių. Jei — čia 
tik spėjimas — trijulę sudaro gatvės vaikai, tokiu atveju vargu ar jie kada 
lankėsi pas dantistą. Ir mes neaptiksime nei sutampančių pirštų atspaudų, 
nei informacijos apie DNR, jeigu visi trys nė karto nebuvo suimti. 

Greisas pritardamas linktelėjo. 

— Kitados Hendone dalyvavau jaunesniųjų detektyvų apmoky- 
mų kursuose, kur susipažinau su vienu vyruku, Janu Tilingu. Anuolaik 
abu dirbome detektyvais konstebliais. Mes tapome bičiuliais ir nuo tada 
visuomet palaikydavome ryšį. Jis ėmė dirbti Londono policijoje, o po 
kelerių metų buvo perkeltas į Kentą. Pakilo iki inspektoriaus pareigų. 
Tai štai, prieš septyniolika metų jo sūnus žuvo per motociklo avariją. 

Jano gyvenimas subyrėjo, santuoka žlugo ir jis pirma laiko išėjo į pen- 
siją. Paskui apsisprendė užsiimti visiškai kitokia veikla — juk esi gir- 
dėjęs apie tokį sindromą, — pabandė susivokti, kas nutiko, ir nuveikti 
ką nors naudinga. Jis persikraustė į Rumuniją, kur ėmė dirbti su gatvės 
vaikais. Paskutinį kartą kalbėjomės prieš penkerius metus, kai išsisky- 
riau su trečiąja žmona. — Potingo lūpas perkreipė liūdnas, ilgesingas 
vypsnis. — Žinai, kaip būna: nusitašęs griebi adresų knygelę ir puoli 
skambinti seniems bendrams. 

Rojus Greisas niekada taip nesielgė, bet vis tiek palinksėjo. 

— Už jaunųjų benamių globą Janą apdovanojo Britanijos imperi- 
jos penktojo laipsnio ordinu, kuriuo jis velniškai didžiavosi. Tau leidus, 
norėčiau su draugu susisiekti. Dėl sėkmės labai abejoju, bet galbūt — tik 
galbūt — jis įstengs mums padėti. 

Vyresnysis detektyvas susimąstė. Per pastaruosius keletą metų po- 
licijoje suvešėjo biurokratija, bemaž kiekvieną pareigūnų žingsnį varžė 
direktyvos. Pagal jas derėjo ir bendradarbiauti su Interpolu. Nesilaiky- 
damas instrukcijų jis labai rizikuotų — garantuotai įsiveltų į konfliktą 
su naujuoju policijos viršininku. Antra vertus, Normanas Potingas tei- 
sus — Interpolo atsakymo, veikiausiai neigiamo, jie lūkuriuotų ne vieną 
savaitę. Kiek dar lavonų per tą laiką aptiktų? 

Be kita ko, Greisą ramino mintis, kad Janas Tilingas anksčiau tar- 
navo policijoje, taigi tikrai nebuvo ekscentriškas apdujėlis. 

— Normanai, tavo siūlymo į tyrimo strategiją neįtrauksiu. Jausčiaus 
ramiau, jeigu šitą reikalą tvarkytum neoficialiai. Ačiū už iniciatyvą. 

Potingas nušvito. 

— Tvarkelė, viršininke! Senasis šmikis nustebs sulaukęs mano 
skambučio. — Jis pusiau atsistojo, sustingo ir vėl atsisėdo. — Rojau, nie- 
ko prieš, jei tavęs paklausčiau vieno dalyko... hmm... kaip vyras vyro. 

Greisas nukreipė akis į galybę naujų, ekrane pasirodžiusių elektro- 
ninių žinučių. 

— Rėžk. 

— Norėjau pakalbėti apie savo žmoną. 

— Apie Li? Toks jos vardas? 

Detektyvas seržantas palinksėjo galva. 

— Iš Tailando? 

— Aha, iš ten. 

— Susiradai ją per internetą, taip? 

— Panašiai. Per internetinę pažinčių agentūrą. — Potingas nagais 
gremžtelėjo pakaušį, striukais nešvariais pirštais patikrino, ar neišsitaršė 
ant plikės užšukuoti plaukai. — Ar kada svarstei... hmm, galimybę taip 
ieškotis antrosios pusės? 

— Ne. — Greisas pašnairavo į kompiuterio ekraną nekantrauda- 
mas, suvokdamas, kad tuoj pristigs laisvo laiko. — Ko norėjai? 

Potingas ūmai apniuko. 

— Tiesą sakant, patarimo. — Jis įgrūdo rankas į švarko kišenes ir 
suskato šias naršyti, tarsi mėgindamas kažką surasti. — Rojau, sekundė- 
Ig pamėgink save įsivaizduoti mano vietoje. Keletą mėnesių santykiai su 
Li klostėsi puikiai, bet visai neseniai ji apipylė mane reikalavimais. 

Detektyvas seržantas nuščiuvo. 

— Kokiais? — pasitikslino Greisas apimtas siaubo, kad jį užlies 
vaizdingomis smulkmenomis iš seksualinio Normano Potingo gyve- 
nimo. 

— Prašo kiekvieną savaitę siųsti pinigų jos skurstančiai šeimai. Iš 
tų pinigų, kuriuos taupiausi pensijai. 

— Kodėl privalai taip elgtis? 

Akimirką pašnekovas atrodė taip, lyg niekuomet nebūtų sau patei- 
kęs tokio klausimo. 

— Kodėl? — pakartojo. — Li sako, kad nuoširdžiai ją mylėdamas 
norėčiau pagelbėti ir jos artimiesiems. 

Greisą pribloškė kolegos naivumas. 

— Tikrai tuo tiki? 

— Ji mylisi su manimi tik tada, kai įsitikina, kad pasirūpinau ban- 
kiniu pervedimu — beje, finansines operacijas atlieku internetu, — pri- 
dūrė Potingas tarsi didžiuodamasis gebėjimu naudotis technologijo- 
mis. — Aš suprantu, kad Tailandas yra sąlygiškai varginga šalis, ir te- 
nykščiai mano, jog esu turtuolis. Bet... — jis patraukė pečiais. 

— Normanai, tu iš tiesų nori žinoti, ką galvoju? 

— Rojau, tavo nuomonę labai vertinu. 

Greisas įdėmiai nužvelgė bendradarbio veidą. Potingas atrodė su- 
trikęs, nelaimingas. Aiškiai neperprato, kas vyksta. 

— Dėl Dievo meilės, Normanai, juk esi policininkas, prakeiktas 

"detektyvas — ir neblogas! Negi nesuvoki esmės? Ji iš tavęs juokiasi. Ver- 

čia klausyti ne proto, o pimpalo balso. Išsunks tave iki paskutinio cento 
ir dės į kojas. Man teko skaityti apie tokias merginas. 

— Ne, Li kitokia. 

— Ką tu sakai! Ir kuo gi? 

— Ašją myliu. Nieko negaliu sau padaryti. Aš ją myliu. 

Suzirzė Rojaus mobilusis. Jis atsiliepė į skambutį kone apsidžiaugęs 
dėl trikdžio. | 

Paskambino sumanus pareigūnas, kuriam Greisas puoselėjo didelę 
simpatiją. Robas Litas, inspektorius iš rytinio Braitono sektoriaus. 

— Rojau, gal ir be reikalo trukdau, bet žinodamas, kad ėmeisi tri- 
jų iš Anglų sąsiaurio išgriebtų lavonų bylos, nutariau, jog informacija 
tave sudomins. Vienas mano komandos narių ką tik nulėkė į paplūdimį, 
esantį rytuose nuo Prieplaukos rajono. Per atoslūgį kažkoks vyrukas ten 
vedžiojo šunį ir uolėtame duburyje rado naujutėlaitį pakabinamąjį val- 
ties variklį. 

Greitai mintydamas Greisas atsakė: 

— Taip, naujiena įdomi. Žiūrėk, kad niekas radinio neliestų. Jei 
gali, įkišk jį į teismo ekspertų maišą ir atvežk. 

— Bus padaryta. 

Vyresnysis detektyvas padėkojo ir išjungė telefoną. Pakėlė pirštą 
atsiprašydamas Normano Potingo ir susisiekė su Vaizdo gavimo skyriu- 
mi aukštu žemiau. Po dviejų pyptelėjimų pasigirdo balsas: 

— Maikas Blumfildas. 

— Maikai, čia Rojus Greisas. Ar drauge su savo vyručiais įstengsi 
paimti pirštų atspaudus nuo jūroje skendėjusio pakabinamojo valties 
variklio? 

— Įdomu, kad su prašymu kreipeisi būtent šįryt. Mums ką tik at- 
siuntė naują įrangos komplektą, kurį netrukus išbandysime. Kainuoja 
šimtą dvylika tūkstančių svarų. Padeda rasti atspaudus ant plastiko, ilgai 
mirkusio vandenyje. 

— Nuostabu. Manau, jūs sulaukėte pirmos užduoties. 

Normanas Potingas pakilo nuo kėdės, be garso tarstelėjo, esą už- 

suks vėliau, ir mažumėlę kūprindamasis, nukoręs pečius lėtai nuslinko 
durų link. Greisui dėl jo netikėtai suskaudo širdį. 

Prisistatęs į Gatviko oro uostą, rankose gniauždamas lapą su už- 
rašu, Vladas Kosmesku stovėjo atvykimo terminale kartu su tradiciniu 
giminaičių, vairuotojų ir turų operatorių kontingentu. Lėktuvas iš Buka- 
rešto nusileido prieš valandą, bet merginos akiratyje dar nesušmėžavo. 

Gerai. 

Iš etikečių, prisegtų prie krepšių, kuriuos tempėsi pro muitinę 
nuolatiniu srautu plūstantys žmonės, jis suprato, kad laukan išėjo visi, 
skridę tuo reisu. Išvydęs „Al Italia“ žymeles, nutarė šias priklausant at- 
kakusiems iš Turino — jų orlaivis nutūpė pusvalandžiu vėliau. „Easyjet“ 
bagažo kortelės, matyt, bylojo apie reisą iš Nicos. Galop tarpusavyje ėmė 
maišytis SAS ir KLM oro linijų etiketės. 

Žvilgtelėjęs į rankinį laikrodį pamatė, kad iki vidurdienio liko dvi- 
dešimt penkios minutės. Kosmesku į burną įsimetė „Nicorette“ gumos 
ir ėmė ją kramtyti. Abi panelės, kurias jis turėjo pasitikti, išklausė griež- 
tas instrukcijas, kaip elgtis pasų zonoje, ir, regis, nurodymus vykdė. 

Joms buvo liepta sukiotis nuošaliau, išlaukti, kol atskris kiti lėktu- 
vai, ir tik tuomet įsilieti į eiles pasų tikrinimo sektoriuje. Nors Rumunija 
neseniai tapo Europos Sąjungos nare, Vladas žinojo, kad tarptautinėje 
arenoje ją laiko vienu iš prekybos žmonėmis židinių. Rumuniški pasai 
Pasienio ir imigracijos agentūrai akimoju sukeldavo įtarimą. 

Štai kodėl asmenys, kuriuos jis sutikdavo kartą per savaitę ar net 
dažniau, privalėdavo suplėšyti savo dokumentus, išmesti juos į orlaivių 
klozetus ir nuleisti vandenį, paskui, išlipę iš lėktuvo, luktelėti valandė- 
lę, nusigauti į kontrolės punktą ir pateikti prieš kelionę gautus itališkus 
pasus. Kai merginos galiausiai pasirodydavo, keleivius iš Rumunijos ste- 
binčių pareigūnų dėmesys jau būdavo atslūgęs. 

Priešakyje išdygo dvi jauniklės — iš paauglystės amžiaus veik išau- 
gusios gražuolės pigiais apdarais ir beverčiais lagaminais. Turbūt jos. Kos- 
mesku pakėlė lapą su nekrentančiais į akis žodžiais: DŽEKSONO GRUPĖ. 

Ranka mostelėjo viena iš panelių — nepaprastai seksuali, liekna, 
- ilgais tamsiais plaukais. 

— Kaip skrydis? — rumuniškai pasiteiravo jis. 

— Viskas puiku, — atsakė mergina. 

— Sveikos atvykusios į Angliją. 

— Aha, puiku, — pakartojo ji. 

— Puiku! — pridūrė bendražygė. 

Abiejų veiduose atsispindėjo akivaizdus palengvėjimas. 


Po dvidešimties minučių Kosmesku jau sėdėjo rudame nuzulin- 
tame E klasės mersedese, įsitaisęs prie vairuotojo Grigorijaus, mažylio 
nevalos atsikišusiais priekiniais dantimis. Pastarasis nebuvo kuprius, bet 
iš išvaizdos jį priminė. Kiurksodamas prie vairo, apsirengęs viena iš savo 
pigių smėlio spalvos eilučių, kumpanosis riebaluotais plaukais dažniau 
žiūrėdavo į veidrodėlį negu į kelią — geidulingu žvilgsniu vis šaudė į 
porelę, sutūpusią ant užpakalinės sėdynės. 

Kosmesku su Grigorijumi bendradarbiavo penkerius metus, bet 
iki šiol beveik nieko nežinojo apie tą keistą žemaūgį padarą. Vyrukas 
visuomet atkakdavo laiku, nuveždavo ir išleisdavo kur reikia, bet liežuvį 
paprastai laikydavo prikąstą — dėl to viršininkas tiktai džiaugėsi. Įsi- 
vėlus į pokalbį, kuriuo nors momentu tekdavo prabilti ir apie save. Bet 
jis nenorėjo niekam pasakoti, kas esąs. Taip elgtis neišmintinga. Kuo 
menkiau aplinkiniai tave pažįsta, tuo geriau. Beveidiškumas užtikrina 
saugumą. Tokius principus jam įdiegė sef. 

Grigorijus turėjo auksines rankas. Sugebėdavo pasirūpinti beveik 
bet kuo, pradedant santechnika, baigiant elektros įranga ir apsauga nuo 
drėgmės, tai yra kuopdavo visą mėšlą, tvarkydavo varvančius vamz- 
džius, užsikimšusius klozetus, atsiknojusias grindlentes, sugedusius ža- 
liuzių mechanizmus ir kitokius dalykus, kurie išeidavo iš rikiuotės ke- 
turiuose miesto viešnamiuose. Todėl jų prižiūrėtojas Vladas Kosmesku 
nesibaimindavo, kad paskalas ims skleisti samdomi meistrai. Sykį per 
savaitę leisdavo Grigorijui valandai pasirinkti bet kurią merginą. Kūniš- 
kų malonumų ir dosnaus piniginio atlygio pakako užsitikrinti begalinę 
neūžaugos ištikimybę. 

Bent tiek gerai, kad nuolatinis darbuotojas padėjo atsikratyti pa- 

pildomų galvos skausmų. Kosmesku vis mąstė apie lavonus. Apie savo 
pridirbtą jovalą. Apie Džimą Tauersą. Kad nužudė, iškrėtė tikrą kvailys- 
tę. Bet būtų dar kvailiau, jeigu policijai besimeilinantį, kompromituo- 
jančios informacijos turintį škiperį būtų palikęs gyvą. Tauersas kažką 
rezgė — galbūt „Scoob-Eee“ savininką užgraužė sąžinė, o gal jis planavo 
griebtis šantažo. Šiuo atveju, kaip ir lošiant azartinius žaidimus, reikėjo 
įvertinti rizikos faktorius. Rimtesnį atsverti menkesniu. 

Kosmesku atsigręžė į merginas. Kairėje sėdinčios Ankos išorė pri- 
kaustydavo akį. Bendražygės, Nušos, veidas buvo atšiauresnis, nosis at- 
rodė kiek per stambi. Bet abiem — ne daugiau kaip septyniolika aštuo- 
niolika metų. Mergužėlės visai neblogos, jųdviejų reikalai klostytis kuo 
puikiausiai. Jis nė vienos neišspirtų iš lovos. 

Ir net nesiruošė. 


Jam pasinaudojus asmeniniu raktu, liftas pakilo iš požeminės au- 
tomobilių aikštelės ir niekur nestodamas šovė į daugiabutį, stovintį už 
„Metropolio“ viešbučio. Merginos su pigiais lagaminais mindžikavo 
greta ir nepratarė nė žodžio. 

Staiga Anka paklausė: 

— Kada pradėsime dirbti? 

— Tuoj pat. 

Ji dūrė pirštu aukštyn. 

— Bare? 

Kosmesku nužvelgė žioruojantį Ankos vėrinį. Į šnerves įtraukė 
malonaus jos parfumerijos aromato ir dar gardesnio nuo bičiulės sklin- 
dančio kvapo. Paspoksojo į gilią iškirptę. Šaunūs papai, nutarė. Iškilesnis 
draugės biustas kompensavo jos veido bruožus. Savo kišenėje rumunas 
surado rūkalų pakelį bemaž įsitikinęs, kad cigarečių jos neatsisakys. Ir 
buvo teisus. Abi paėmė po vieną. 

Jam nespėjus spragtelėti žiebtuvėliu — kaip įprastai idealiai apskai- 
čiavus laiką, — liftas sustojo ir atsidarė durys. 

Dabar merginos bus susitelkusios į nepridegtas cigaretes. Erzin- 
damas jas, Kosmesku žengė į savo butą ir prilaikydamas duris luktelėjo, 
kol porelė atvilks lagaminus, kuriuose, be abejo, tilpo per visą gyvenimą 
sukauptas turtas. 

Atvykėles jis palydėjo į atskirus kambarius. Skaldyk ir valdyk. To- 
kia strategija visada pasiteisindavo. Kosmesku užsuko į Ankos miega- 
mąjį ir stvėrė plastikinę jos rankinę. 

— Eli, ei! 

Nuleidęs šūksnį negirdom, jis iškrapštė pasą ir grynuosius. 

— Kąjūs darot? — piktai užriko Anka. 

Rumunas sugraibė žiebtuvėlį ir pagaliau pridegė cigaretę. 

— Ar žinai, kiek esi skolinga? Kiek tūkstančių paklota už tavo ke- 
lionę ir dokumentus? Pasą susigrąžinsi, kai atsimokėsi mano bosui. 

Jis išėjo ir pakartojo procedūrą Nušos kambaryje. 


Po kelių minučių rūškana porelė įslinko į erdvią, šiuolaikiškai 
įrengtą svetainę. Pro kambario langą atsivėrė nuostabus vaizdas į Rūmų 
tiltą, pajuodusias Vakarinio tilto liekanas, rytuose nusidriekusį Prie- 
plaukos rajoną ir tolumoje tyvuliuojantį Anglų sąsiaurį. 

Vladas Kosmesku numanė, kad nieko panašaus į tokią vietą joms 
dar neteko regėti. Žinojo, kokia tų merginų kilmė. O Marlena, aišku, 
pasirūpino panelių higiena, ruošdama jas naujam gyvenimui. 

Visos atvykdavo prasiskolinusios, tai yra Rumunijoje paėmusios 
milžinišką paskolą, — nors grynųjų taip ir neišvydusios, — sutikusios 
Anglijoje atidirbti už vienpusį bilietą į laisvę, kaip pačios manė. Karjerą 
pradėdavo Braitone. Čia ir likdavo, jeigu susitaikydavo su padėtimi. Bet 
viešnamius kai kada pakratydavo budrūs Braitono ir Houvo policinin- 
kai bei socialinės rūpybos atstovai, kurie šnekindavo merginas, bandy- 
davo rasti laikomas prieš savo valią. 

Jei kuri nors iš atvykėlių išsiduos norinti policijos pagalbos, mer- 
gužėlę reikės perkelti į Londono viešnamį, kur aplinkiniai mažiau ja do- 
mėsis. 

— Į barą eisime šiandieną? — prabilo Anka. 

— Nusimeskite drabužius. Abi. 

Jos nustebusios susižvalgė. 

— Drabužius? 

— Noriu pamatyti jus nuogas. 

— Mudvi... atskridome ne tam, kad dirbtume striptizo šokėjo- 
mis, — išsižiojo Nuša. 

— Striptizo šokėjomis jūs nebūsite, — atsakė Kosmesku. — Savo 
kūnais tenkinsite vyrų įgeidžius. 

— Ne! Mes taip nesitarėme! — suskato protestuoti Anka. 

— Ar bent įsivaizduojate, kiek atsiėjo jūsų kelionė? — šiurkščiai 
paklausė jis. — Užsigeidėte namo? Rytoj jus nuvešiu į oro uostą. Bet 
ponas Bodžinas neapsidžiaugs judvi pamatęs. Ir pareikalaus grąžinti 
pinigus. O gal skambtelėti į policiją? Šioje šalyje už suklastotus pasus 
griežtai baudžiama. 

Merginos neatsiliepė. 

— Na, sakykit, ko norit? Skambinti ponui Bodžinui? 

Anka, regis, apimta siaubo, papurtė galvą. Išblyškusi Nuša savąją 
nukorė. 

— Gerai. — Iš kišenės jis išsitraukė mobilųjį ir nuspaudė vieną 
mygtuką. — Apie jus pranešiu policijai. 

— Ne! — sušuko Anka. — Nereikia policijos! 

Kosmesku įsikišo telefoną atgal į kišenę. 

— Tuomet meskit apdarus šalin. Pamokysiu jus, kaip Anglijoje su- 
teikti malonumą vyrui. 

Niūriai dėbsodamos į kilimą, juodą kaip naujasis jų gyvenimas, 
merginos ėmė nusirenginėti. 

Plokščiaekraniame monitoriuje, kuris kabojo aukštai ant sienos, 
visai netoli jos rašomojo stalo, Linė perskaitė auksinėmis didžiosiomis 
raidėmis užrašytus žodžius — DĖL PREMIJOS KOVOJANČIŲ DARBUOTOJŲ 
DEŠIMTUKAS — ir žemiau pateiktą pavardžių sąrašą. Kol kas pirma vieta 
priklausė Endžiui O'Konorui iš konkurentų grupės „Sidabriniai rykliai“. 
Ekranas informavo, kad per šią savaitę Endis surinko skolų jau už 9987 
svarus. Ir jeigu išliktų viršutinėje pozicijoje, gautų aštuonių šimtų septy- 
niasdešimt vieno svaro vertės premiją. 

Dieve, kaip tie pinigai dabar praverstų! 

Ji pavydžiai peržvelgė kitas devynias pavardes. Apatinėje vietoje 
atsidūrė bičiulė ir komandos narė Keitė Bil, išieškojusi 3337 svarus. 

Linei toli šaukė iki dešimtuko. Bet jos pasiūlytam planui ką tik pri- 
tarė vienas neblogas klientas. Norėdamas atsiskaityti už „MasterCard“ 
kortelės kreditą ir išmokėti 4769 svarų skolą, jis įneš pradinę penkių šim- 
tų svarų įmoką, o vėliau kas mėnesį atseikės po penkias dešimtis. Tačiau 
pridėjus penkis šimtus, su sąlyga, kad skolininkas tesės žodį, per savaitę 
gauta jos suma tesieks tūkstantį šešis šimtus penkiasdešimt svarų. Taip 
atsilikdama nuo pirmaujančiųjų, vargu ar Linė įstengs juos pasivyti. 

Gal šiandien pasėdėti darbe iki vėlumos ir atsigriebti už prarastas va- 
landas? Kai rytą jos grįžo iš ligoninės, į svečius užėjo Lukas, taigi Keitlina 
turės su kuo pabendrauti. Tačiau ji nenorėjo ilgam pamesti dukros iš akių. 

Staiga dzingtelėjo ekranas, pranešantis apie gautą elektroninę ži- 
nutę. Laiškelį atsiuntė Liva Tomas, komandos vadovė, prašanti dar kartą 
išbandyti laimę su vienu iš antipatiškiausių jos klientų. 

Linė nebyliai sudejavo. Kompanijoje galiojo auksinė taisyklė, skel- 
bianti, kad darbuotojai niekada vienudu nesimato su klientais, kaip jie buvo 
vadinami. Ir ničnieko apie save nepasakoja. Bet ji mintyse visuomet nusi- 
piešdavo kiekvieno pašnekovo portretą. Vaizduotės sukurtas Rego Okumo 
paveikslas priminė Roberto Mugabės ir Hanibalo Lekterio hibridą. 

„Bradford Credit“ bankui jis skolingas 37 870 svarų ir yra vienas iš 
stambiausių debitorių Linės klientų sąraše, kuriame pirmaujantis asmuo 
nepajėgė kreditoriams atiduoti milžiniškos 48 906 svarų sumos. 

Prieš kelias savaites ji prarado viltį, kad iš Okumos sugebės atgauti 
bent centą, ir jo skolą perleido bylinėjimosi skyriui. Kita vertus, jei pa- 
vyktų perkalbėti tą žmogų, fantastiški darbo rezultatai pastūmėtų ją į 
dešimtuką, besivaržantį dėl savaitinės premijos. 

Linė surinko jo telefono numerį. 

Po pirmojo pyptelėjimo atsiliepė skambus bosas. 

— Pone Okuma? 

— Ak, jei neapsirinku, čia gera mano draugė Linė Beket iš „Denarų'? 

— Teisingai. 

— Ir kuo galėčiau tau pagelbėti tokią šaunią dieną? 

Šaunią nebent tavo smegeninėje, pagalvojo Linė, nes maniškėjeir už 
lango pliaupia lietus. Prisilaikydama seniai naudojamo, per mokymus 
iškalto scenarijaus, ji tęsė: 

— Manau, mums vertėtų aptarti naujus skolos apmokėjimo būdus, 
kad išvengtume nemalonaus bylinėjimosi. 

Okumos tonas tryško pasitikėjimu savimi ir meilingumu. 

— Line, tau rūpi mano gerovė, tiesa? 

— Veikiau jūsų ateitis. $ 

— O aš niekaip neatsiginu minčių apie tavo nuogą kūną. 

— Jumis dėta, jas sutelkčiau kitur. 

— Man standėja, vien apie tave pagalvojus. 

Linė akimirką patylėjo, sykiu išplūdo save, kad leidosi įtraukiama 
į paviršutinišką pokalbį. 

— Ketinau jums pasiūlyti atsiskaitymo planą. Kaip manote, kiek 
išgalėtumėte mokėti per savaitę arba per mėnesį? 

— Kodėl mudviem nesusitikus? Akis į akį? 

— Suorganizuosiu jums pasimatymą su mūsų bendrovės atstovu. 

— Žinai, mano pimpalas įspūdingas. Mielai tau jį parodyčiau. 

— Perduosiu jūsų žinią kolegoms. 

— Jos tokios pat žavios kaip ir tu? 

Linės kūną nukratė drebulys. 

— Ar tavo kolegė turi ilgus rudus plaukus? Ir dukrą, kuriai reika- 
linga kepenų transplantacija? 

Persigandusi ji nutraukė ryšį. Iš kur klientas gavo šią informaciją? 

Po kelių sekundžių suzirzė mobilusis. Linė staigiai atsiliepė išspjau- 
dama žodį „Taip““, įsitikinusi, kad Regas Okuma kažkaip išsiaiškino jos 
asmeninį numerį. 

Tačiau skambino Keitlina. Sprendžiant iš balso, duktė jautėsi klaikiai. 

Retsykiais Janas Tilingas ilgėdavosi Britanijos policijos. Nors iš 
ankstesnio gyvenimo liko daug skaudžių atsiminimų, gan dažnai pasi- 
ilgdavo ir Anglijos. Ypač tada, kai penkiasdešimt aštuonerių metų kūne 
kiekvieną kaulą varstydavo stingdantis Bukarešto žiemos šaltis. Ir tuo- 
met, kai nepakeliamai prislėgdavo chaotiškas niaurumas, vyraujantis 
6-ajame miesto sektoriuje, biurokratija, korupcija bei kietaširdiškumas, 
viešpataujantys valstybėje, į kurią jis atsikraustė. 

Pabjurus nuotaikai, Tilingas kaskart mintyse atkurdavo prieš sep- 
tyniolika metų nutikusį įvykį, tą siaubingą vakarą, kai namuose apsi- 

lankiusi pora kolegų pranešė, kad motociklo avarijoje žuvo jo sūnus 
Džonas. 

Tačiau jis išmoko numalšinti širdgėlą. Tokiais atvejais atsitrauk- 
davo nuo stalo, pasišalindavo iš skurdaus, dovanotais baldais apstatyto 
kabineto — patalpa dalijosi su trimis socialinėmis darbuotojomis — ir 
pasisukiodavo po bendrabutį, jo pastangomis įkurtą prieglobstį, kuria- 
me tilpdavo penkiasdešimt benamių iš šito negailestingo miesto. Pasi- 
džiaugdavo vietinių gyventojų veidus nušviečiančiomis šypsenomis. 

Pramankštinti kojas nutarė ir dabar. 

1965-aisiais į valdžią atėjęs Čaušesku sumanė paversti Rumuniją di- 
džiausia pramonine Europos šalimi. Siekiant įvykdyti planą, reikėjo dar- 
bo jėgos, todėl teko gerokai padidinti piliečių skaičių. Pagal vieną iš pir- 
mųjų jo potvarkių, visos moterys nuo keturiolikos metų privalėdavo kas 
mėnesį tikrintis dėl nėštumo. Pastojusioms drausdavo darytis abortą. 

Per keletą metų šeimos drastiškai išaugo, ir jų atžalos buvo pra- 
mintos „dekreto vaikais“. Daugybė jų, perleistų valstybinėms globos 
institucijoms, užaugo milžiniškose bedvasėse prieglaudose, kur patyrė 
smurtą ir seksualinę prievartą. Dievai žino kiek paspruko į laisvę ir ap- 
sistojo gatvėse. Nemažai vargo Bukarešte, radę namus lūšnose, suręstose 
prie vamzdynų, kurie skersai išilgai raizgė priemiesčius, arba po žeme, 
pačiose šiluminėse trasose. Vamzdžių atšakos ėjo į kiekvieną miesto 
daugiabutį, nuo rudens iki pavasario juos aprūpindamos centriniu šil- 
dymu. 

Kai po tragiškos Džono mirties žlugo Tilingo santuoka, jis nebe- 
įstengė susitelkti į policininko darbą, todėl atsisakė pareigų, persikėlė 
į butą, dienas ėmė leisti gerdamas iki sąmonės praradimo ir be palio- 
apie sunkią beglobių jaunų rumunų būklę, ir vaizdai jį smarkiai paveikė. 
Tilingas suvokė privaląs kažkaip pakeisti savo gyvenimą. Sūnaus nesu- 
sigrąžinsi, bet galbūt įstengtų pagelbėti mažiesiems, kuriems likimas 
nesuteikė tokių galimybių kaip Džonui arba didžiumai Anglijos vaikų. 
Kitą rytą paskambino į Rumunijos ambasadą. 

Jis puikiai atminė, kaip svečioje šalyje pirmąsyk užsuko į valstybinę 
prieglaudą. Kaip įžengęs į bendrabutį pamatė penkiasdešimt grotuotų 
lovų, kuriose tysantys neįgalūs mažyliai — nuo devynerių iki dvylikos 

metų — bereikšmiais žvilgsniais stebeilijosi priešais save arba į lubas. Jie 
neturėjo žaislų. Jokių knygų. Nieko, kuo galėtų užsiimti. 

Tilingas pripirko maišus niekučių ir šiuos padalijo vaikams, tačiau 
šie į dovanas beveik nereagavo, ir tai žmogų tiesiog pribloškė. Į savo 
žaisliuką kiekvienas spiginosi bejausmėmis akimis, ir tuo momentu jis 
susigaudė, kad prieglaudos globotiniai nežino, ką su gautais daiktais 
veikti. Ne todėl, kad buvo protiškai atsilikę — nė vienas anksčiau nebu- 
vo matęs žaislų, todėl neišmanė, ką su jais daryti. Vargšelių niekas nieko 
nemokė. Netgi kaip žaisti su prakeiktomis lėlėmis. 

Kaip tik tada jis apsisprendė padėti beglobiams berniukams ir 
mergaitėms. 

Iš pradžių Tilingas Rumunijoje ketino paviešėti tik porą mėnesių. 
Nė nesitikėjo, kad šioje šalyje išbus septyniolika metų, per tą laikotarpį 
ves mylimą moterį, rumunę, vardu Kristina, ir jausis kaip niekad lai- 
mingas. 

Tvirtas, geros fizinės formos, nors ties juosmeniu priaugęs daugiau 
nei kelis papildomus svarus, jis vaikštinėdavo išdidžiai kaip energijos 
proveržį tramdantis faras. Raukšlėtame veide buvo matyti išgyventi 
metai, ūsai priminė dantų šepetėlio šerius, viršugalvyje stirksojo žili, 
trumpai kirpti plaukai. Šiandieną dėl oro sąlygų vilkėjo mėlyną palaidi- 
nę atvira apykakle, mūvėjo dukslias, gelsvai rudas kelnes ir avėjo senus 
raštuotos odos batus. | 

Janas Tilingas žengė į koridorių ir nusišypsojo rūpybos organizaci- 
jos atsiųstų, ant aptriušusios sofos ir foteliuose įsitaisiusių naujokų gru-. 
pelei. Keturiems jauniems, tamsaus gymio romams, aštuonmečiui ber- 
niukui nailoninėmis treningo kelnėmis, keturiolikmečiui apsmukusia 
palaidine ir juodomis sportinėmis, jam per trumpomis kelnėmis, porai 
mergaičių — ilgaplaukei dvylikametei, kuri dėvėjo dviejų, tarpusavyje 
nederančių dalių treningą, ir penkiolikmetei su džinsais bei skylėtu ner- 
tiniu. Kiekvienas džiugiai laikė po šventinį helio pripildytą balioną. 

Nepakėlusi skurdo šeima atidavė ketvertuką į vaikų namus. Prieš 
dvejus metus iš ten pasprukę jie šlaistėsi po gatves, ir nūnai visų veiduo- 
se tvieskė šypsniai — panašią išraišką teko regėti begalę sykių, bet ją iš- 
vydus kaskart suskausdavo širdį. Taip šypsodavosi žmonės, ilgai gyvenę 
neviltyje ir dabar negalintys patikėti, kad juos aplankė sėkmė. 

— Kaip sekasi? Gerai? — rumuniškai paklausė jis. 

Vaikai švytėjo ir už virvelių trūkčiojo balionus. Tilingas neįsivaiz- 
davo, iš kur pastarieji atsirado, bet dėl vieno dalyko buvo tikras. Neskai- 
tant kūnus dengiančių drabužių, ryškiaspalviai burbulai buvo vienintelė 
jų nuosavybė. 

Casa Ioana, arba Joanos name, glaudėsi įvairaus amžiaus bedaliai 
iki aštuoniasdešimt dvejų metų senolės, iš kurios gyvenimo santaupas 
ir būstą išviliojo vienas iš gausybės monstrų, besinaudojančių spragų 
pilnais Rumunijos įstatymais. Šalyje neegzistavo benamių aprūpinimo 
sistema ir beveik nebuvo nakvynės namų. Senutei pasisekė, kad ją įkur- 
dino bendrabučio kambaryje drauge su trimis kitomis pagyvenusiomis 
tokio pat likimo moterimis. 

— Pone Janai? 

Jis atsisuko į Andrėją, irgi išnirusią į koridorių, liekną, dailią, pa- 
vasarį susituoksiančią dvidešimt aštuonerių metų socialinę darbuotoją, 
nuo kurios sklido šiluma, užuojauta ir begalinė energija. Tilingui ji ne- 
apsakomai patiko. 

— Jums skambina iš Anglijos. 

— Iš Anglijos? — truputį nustebo jis. Pastaruoju metu su tėvynai- 
niais veik nebendravo. Kas savaitė šnekėdavo tiktai su Braitone gyve- 
nančia motina. 

— Policininkas. Prisistatė senu draugu? — ne tiek teigdama, kiek 
klausdama tarė Andrėja. — Nomunas Patingas. 

— Nomunas Patingas? — Tilingas susiraukė. Staiga jo akys pra- 
šviesėjo. — Normanas Potingas? 

Bendradarbė linktelėjo. 

Jis tučtuojau nuskubėjo atgal į kabinetą. 

Užpakalinio vaizdo veidrodėlyje išvydusi du greičio matuoklio 
žybsnius, Linė nusikeikė. Pro nelemtą, priešais Prestono parką sumon- 
tuotą fotoaparatą visada važiuodavo lėtai, bet šiandieną dūmė kaip pa- 

klaikusi. Tetroško parlėkti namo, ir niekas kitas jai nerūpėjo. Prie da- 
bartinių finansinių sunkumų prisidės piniginė bauda ir trys taškai vai- 
ruotojo pažymėjime, tačiau ji rūko nemažindama greičio, kuris siekė 
penkiasdešimt penkias mylias per valandą — ir dvidešimt penkiomis 
viršijo leistiną greitį, — pasiryžusi bet kam, kad tik kuo skubiau grįžtų 
pas Keitliną. 

Po penkių minučių Linė sustabdė pežo greta namo, šoko laukan, 
įgrūdo raktą į spyną ir stumtelėjusi atlapojo paradines duris. Koridoriuje 
stoviniavo Lukas kreivai nutįsusiais, vieną akį dengiančiais plaukais, ap- 
dribusia palaidine ir kelnėmis, regis, iškrapštytomis iš pantomimų arklio 
pasturgalio. Jis stypsojo prasižiojęs, nutaisęs idiotiškesnę miną nei įpras- 
tai, tartum Žmogus, kuris iš perono stebi nutolstantį vakarinį traukinį, 
žino, kad šiandien kito nebesulauks, ir nenutuokia, kokių veiksmų im- 
tis. Vaikinas kilstelėjo rankas lyg pasisveikindamas su namų šeimininke 
ir vėl jas nukorė. 

— Kur ji? 

— Kas... hmm... o... Keitlina? 

Kas dar, velniai tave rauty? Budika?* Kleopatra? Hilarė Klinton? 
Linė ūmai pamatė dukrą laiptatakio viršuje vienais naktiniais ir chalatu. 
Paauglė siūbavo kaip girta. 

Motina sviedė rankinę ant grindų ir metėsi aukštyn, tuo metu Keit- 
lina žengė į priekį, nepataikė nuleisti kojos ant viršutinio laiptelio ir griu- 
vo. Linė ją pagavo — viena ranka griebė prakaulų kūną, kita įsistvėrė į 
turėklą ir kabindamasi į savo brangiausią turtą kažkaip sugebėjo nenu- 
siristi žemyn. 

Nužvelgdama Keitlinos veidą, atsidūrusį vos už kelių colių, ji pa- 
matė, kaip dukra užvertė akis. 

— Brangioji? Brangioji? Ar gerai jautiesi? 

Paauglė išvogravo neaiškų atsakymą. 

Sutelkusi visas jėgas, Linė užvilko ją atgal į antrą aukštą. Keitlina 
svyrinėdama rėmėsi į sieną. Lukas nusekė iš paskos, bet vidury laipta- 
takio sustingo. 

— Jūs vartojote narkotikus? — užrėkė motina. 

— Ne, ką jūs! — nuoširdžiai priblokštas užprotestavo vaikinas. 


+ 


Budika — britų icėnų genties karalienė, 60-61-aisiais vadovavusi sukilimui prieš oku- 
pantus iš Romos imperijos. 

Keitlina suvapėjo nukąsdama žodžius: 

— Aš kaip... aš... aš kaip... 

Linė padėjo jai grįžti į kambarį. Duktė pusiau susmego, pusiau dri- 
bo aukštielninka ant lovos. Prisėdusi šalia motina apkabino jos pečius. 

— Mieloji, kas yra? 

Keitlinos akių obuoliai vėl šastelėjo aukštyn. 

Vieną siaubingą akimirką Linė įtikėjo, kad ji miršta. 

— Lukai, jeigu jai ko nors davei, aš tave nudobsiu. Prisiekiu. Iš- 
draskysiu sušiktas tavo akis! 

— Nieko aš nedaviau. Garbės žodis. Nieko. Nieko. Prie kvaišalų 
nesiliečiu. Ir nė už ką jų nebrukčiau Keitlinai. 

Ji priglaudė nosį prie dukters burnos, mėgindama užuosti alkoholį, 
bet į šnerves įtraukė tiktai šilto gaižoko kvapo. 

— Kas atsitiko, brangioji? 

— Man svaigsta galva. Aplinkui viskas sukasi. Kur aš? 

— Namuose. Viskas gerai. Tu esi namuose. 

Keitlina apžiūrėjo miegamąjį abejingai, tarsi jo neatpažindama, lyg 
būtų atsidūrusi svetimoje vietoje. Linė žvilgsniu sekė jos akis, kurios nu- 
krypo į smiginio lentą ir purpurinį, ant taikinio pakibusį šaliką, tuomet 
pašnairavo į roko žvaigždės — jo vardą motina trumpam pamiršo, — 
nuotrauką, lyg pirmą kartą ją regėdamos. 

— Aš... nežinau, kur esu. 

Linė pakilo apimta siaubingos panikos. 

— Lukai, pabūk su ja, — paliepė. 

Nulėkusi į pirmą aukštą, čiupo rankinuką ir įpuolė į virtuvę. Išsi- 
traukė adresų knygelę ir telefone surinko persodinimo operacijos koor- 
dinatorės iš Pietų Londono Karališkosios ligoninės mobiliojo numerį. 

Meldžiu, Dieve, kad tik ji atsilieptų. 

Dideliam palengvėjimui, užmegzti ryšį pavyko po trečio pyptelėji- 
mo. Linė nupasakojo jai Keitlinos simptomus. 

— Panašu į encefalopatiją, — spėjo Širlė Linsel. — Luktelėkite, tuoj 
pašnekėsiu su gydytoju konsultantu. Netrukus aš arba jis su jumis susi- 
sieks. 

— Dukters būklė baisiai prasta. Sakot, encefalopatija? Kaip užra- 
šyti žodį? 

Koordinatorė jį ištarė paraidžiui ir prižadėjo netrukus paskambinti. 

Linė užbėgo į antrą aukštą nešina belaidžiu telefonu. 

— Lukai, ar gali internete paieškoti, ką reiškia „encefalopatija“? — 
Ji paaiškino, kaip rašyti terminą. 

Vaikinas įsitaisė prie Keitlinos tualetinio staliuko, pakėlė nešioja- 
mojo kompiuterio ekraną ir įniko taukšėti per klavišus. 

Širlė Linsel atskambino po penkių minučių. 

— Keitlina privalo išsituštinti. Atgabensite ją į ligoninę? 

— Arjau radote naujas kepenis? 

Pašnekovės dvejonė Linei nė kiek nepatiko. 

— Ne, bet aš manau, kad jums vertėtų atvežti dukterį. 

— Ar ilgam? 

— Kol stabilizuosime jos būklę. 

— Kada gausite kepenis? 

— Kaip minėjau rytą, į šitą klausimą atsakyti negaliu. Beje, jei no- 
rite, slaugykite ją namuose. 

— Ką man daryti? 

— Reikėtų klizmos. Dabartinėmis aplinkybėmis išsituštinusi ji 
greičiau atsigautų. 

— Kokios klizmos? Kur ją gauti? 

— Bet kurioje vaistinėje. 

— Nuostabu, — sumurmėjo Linė. 

— Kodėl gi jums nepabandžius? Po valandos kitos patikrinkite, 
kaip ji laikosi, ir susisiekite su manimi. Ligoninėje visuomet kas nors 
budi, ir Keitlina gali atvykti bet kada. 

— Taip, gerai. Aš pasirūpinsiu dukra. 

Ji nutraukė ryšį. 

Keitlina gulėjo ant lovos tai užsimerkdama, tai praskirdama blaks- 
tienas. 

— Atrodo, aptikau, ko ieškote! — pareiškė Lukas. 

Linė dirstelėjo jam virš peties. Užuodė nešvarių plaukų kvapą. 

Vyrukas balsu perskaitė eilutes iš tinklalapio: 

— Encefalopatija yra neuropsichiatrinis sindromas, būdingas ser- 
gantiems progresuojančia kepenų liga. Simptomai svyruoja nuo sumiši- 
mo ir mieguistumo iki asmenybės pakitimų ir netgi komos. 

— Nusišaut, kaip nuostabu. 

Linė atsigręžė į Keitliną, kuri tysojo nuleidusi akių vokus, ūmai 
persigando, kad duktė galbūt grimzta į komą, ir ją papurtė. 

— Mieloji? Nemiegok. 

Keitlina atsimerkė. 

— Žinai, ką? — sušvebeldžiavo. — Kepenų liga — nieko baisaus. 

— Nieko baisaus? — apstulbo motina. 

— Aha, kodėl gi ne? — įsiterpė Lukas. 

— Kaip nieko baisaus? — Linė klausiamai pažiūrėjo į vaikiną, tar- 
tum paikame jo veide būtų pajėgusi įžvelgti atsakymą. 

— Tas sąrašas žmonių, kurie laukia persodinimo... 

— Ir ką? 

— Jį galima apeiti. 

— Kaip? 

— Aš panaršiau internetą. Kepenis įmanoma nusipirkti. 

— Nusipirkti? 

— Aha, skamba beprotiškai. 

— Ką? Atleisk, nesuprantu — nesu iš tavo planetos. Kaip perkamos 
kepenys? 

— Per tarpininkus. 

— Per ką? 

— Iš prekeivių organais. 

Linė sekundėlę spoksojo į Luką spėliodama, ar tik jis nemėgina 
demonstruoti savito humoro jausmo. Tačiau vyrutis šnekėjo kuo rim- 
čiausiai. Pirmą kartą atrodė pagyvėjęs — nors ir nežymiai. 

— Kokių dar prekeivių organais? 

— Žmonių, kurie parduos bet kokį jums reikiamą organą. Interne- 
te jie siūlo įvairiausius transplantantus. Širdis, plaučius, akies ragenas, 
odą, ausų dalis, inkstus... ir kepenis. 

Kelias akimirkas Linė nebyliai į jį stebeilijosi. 

— Rimtai? — pagaliau atsiliepė. — Internetu galima įsigyti kepenis? 

— Tinklalapių — kaip šieno, — tęsė Lukas. — Beje, šitai jus sudo- 
mins. Radau forumą apie pacientus, įtrauktus į sąrašus. Ten rašo, kad 
kai kuriose valstybėse padėtis dar prastesnė negu Jungtinėje Karalystėje. 
Pavyzdžiui, JAV kvapą išleidžia apytikriai devyniasdešimt nuošimčių 
žmonių, negavusių naujų kepenų. Mūsiškiai dvidešimt procentų nė iš 
tolo neprilygsta tokiems skaičiams. 

Nebent viena iš dvidešimt procentų yra tavo dukra, pagalvojo Linė, 
atšiauriai žvelgdama į vaikiną. Per dieną JK miršta vienas iš trijų, lau- 
kiančių persodinimo operacijos. 

Ją graužė blogulį keliantis nerimas, iš įniršio persisuko viduriai. 
Galvoje kirbėjo mintys. Apie Širlę Linsel. Ir koordinatorės manieras, 
nuo moters vilnijusią šilumą, kurią netikėtai pakeitė šaltukas. Keitliną ji 
telaikė viena iš ligonių. Po metų ar dvejų nė neprisimins vardo — mer- 
gaitė išliks tiktai kaip statistinis vienetas. 

Linė neketino taip rizikuoti. 

— Aš nuvažiuosiu į vaistinę. Kai grįšiu, parodysi man tinklalapius 
apie prekiautojus organais. 


Pakeliui ji apsilankė spaudos kioske ir pasklaidė Argus, ieškodama 
naujų žinių apie tris aptiktus kūnus. Trečiąjį puslapį užėmė ilgas straips- 
nis, pavadintas: POLICIJĄ TEBEGLUMINA Iš ANGLŲ SĄSIAURIO IŠKELTI 
LAVONAI. Linė nužiūrėjo pakoreguotas trijų negyvų paauglių nuotrau- 
kas. Perskaitė prielaidą, esą jie, galimas daiktas, yra organų donorai. 
Akimis permetė žodžius, kuriuos pasakė kažkoks vyresnysis detektyvas 
Rojus Greisas. 

Širdies gelmes užliejo niūruma. Palikusi laikraštį ant stovo, neno- 
rėdama, kad jį pamatytų duktė, Linė nusipirko „Silk Cut“ rūkalų, par- 
sigavo į automobilį ir vėl susimąstė, drebančiomis rankomis prisidegusi 
vieną iš dešimties pakelio cigarečių. 

Prieš keletą metų tarnaudamas detektyvu seržantu Rojus Greisas 
drauge su kitais pareigūnais žvalgėsi po apiplėštą vyno krautuvėlę, kuri 
veikė Karalienės parko kelyje, netoli hipodromo bei šlykštaus Braitono 
ir Houvo ligoninės pastato. 

Savininką Henrį Batlerį, savotiškai patrauklų, plikai nusiskutusį, 
nepriekaištinga tartimi kalbantį jauną vyriškį, rodos, labiau nuliūdino 
kokybė vynų, kuriuos išsinešė vagys, nei pats įsilaužimas. Kol nusikal- 
timo vietos tyrėjai barstė ir purškė miltelius ieškodami pirštų atspaudų, 

Batleris aimanavo, kad tie konkretūs subjektai iš gausaus Braitono pik- 
tadarių kontingento visiškai neturi skonio. 

Nelemti mulkiai pagrobė keliolika dėžių pigiausio gėralo, nė nepa- 
lietę puikios kokybės vyno, kuriuo, jo nuomone, mėgautis gerokai malo- 
niau. Šeimininkui Greisas iš karto pajuto simpatiją, todėl į jo parduotu- 
vę atklysdavo kaskart, kai ypatingai progai prisireikdavo butelio. 

Antradienį, ketvirtą valandą dienos, po vėlyvos trumpos pietų per- 
traukos, vyresnysis detektyvas sustabdė jokiais skiriamaisiais ženklais 
nepažymėtą „Ford Focus“ ant dviejų geltonų linijų, nudrikusių priešais 
kuklų „Batlerio vyno rūsio“ fasadą, ir nėrė į krautuvėlę. Kaipmat pamatė 
Henrį Batlerį, vis dar plikagalvį, su auksiniu auskaru ir smailia barzdele, 
mūvintį šiurkštaus audinio kelnes ir vilkintį marškinius be apykaklės 
— jis atrodė taip, tarytum laukuose būtų rinkęs vynuoges. 

Užsidarydamos žvangtelėjo durys, ir Rojaus šnerves pakuteno 
rūgštokas pažįstamas vyno aromatas, kuris maišėsi su saldesniu nese- 
niai supjaustytos medienos kvapu, vilnijančiu nuo butelių dėžių. 

— Laba diena, vyresnysis detektyve Greisai! — pasisveikino Batle- 
ris, nuleisdamas The Latest egzempliorių. — Malonu jus matyti. Visi 
nusikaltimai išaiškinti, todėl turite laisvo laiko pasidžiaugti gausiomis 
mano vyno atsargomis? 

— O, kad taip būtų! — nusišypsojo Greisas. — Kaip verslo reikalai? 

Šeimininkas patraukė pečiais ir mostu aprodė parduotuvę. 

— Jums atvykus, jie pagerėjo. Kuo jus sugundyti? 

— Henri, aš noriu išskirtinio šampano. Brangiausio butelio. 

— Nuostabu! Štai ką man patinka girdėti! 

Batleris smuko pro tarpdurį, pranyko ankštame, užgriozdintame 
kabinete ir kažkokiais laiptais nubildėjo apačion. 

Pyptelėjo mobilusis, ir Greisas patikrino gautą pranešimą. Laimė, 
nieko svarbaus nenutiko — žinutė viso labo priminė, kad rytoj jis susi- 
taręs dėl apsilankymo „The Point“ grožio salone, kur, paragintas apsi- 
šaukėlio stiliaus guru Gleno Brensono, ketino trumpai nusirėžti sykį per 
mėnesį kerpamus plaukus. Vyresnysis detektyvas apžiūrėjo dulkėtus, 
ant lentynų paguldytus arba į medines dėžes sudėtus butelius. Pažvelgė į 
Argus antraštę: ANGLIJOJE BRAITONAS VĖL PIRMAUJA PAGAL NARKOMA- 
NŲ MIRTINGUMĄ. 

Gal statistika ir baisi, pagalvojo Greisas, bet šiandieną bauginanti 
statistika pašalino jo bylą iš pirmojo puslapio. 

Po minutės kitos Henris Batleris sugrįžo pagarbiai nešinas drūtu 
buteliu. 

— Gundantis „Krug“. Užteks vieno gurkšnelio — ir žemyn nu- 
smuks bet kurios moters kelnaitės. 

— Kaip jums, sere, suteiksiu dešimties procentų nuolaidą ir ati- 
duosiu jį už du šimtus septyniasdešimt penkis svarus. 

Rojaus šypsena išgaravo it prasmegusi juodojoje skylėje. 

— Velnias... aš neturėjau omeny tokios prabangos. Gal pamiršot, 
kad esu ne rusų oligarchas, o faras? 

Pardavėjas nudelbė klientą ironišku, apsimestinai rūsčiu žvilgsniu. 

— Galiu pasiūlyti aromatingo cava, ispaniško putojančio vyno už 
devynis svarus. Vasarą jį geriame namuose. Skonis fantastiškas. 

— Per pigu. 

— Šaunuolis, pone KS... — Kriminalinio skyriaus santrumpą jis 
ištarė lyg šnypšdamas. — Niekada ir nemaniau, kad esate šykštuolis. Ką 
pasakysite apie ypatingą gėrimą iš šampano gamybos namų už septy- 
niolika svarų? Sodrus sviesto aromatas, ilgai burnoje išliekantis skonis, 
tinka prie biskvitų. Kadaise Sunday Times puslapiuose dėl jo seilėjosi 
Džeinė Makvinti, kuri rašo apie vynus. 

Greisas papurtė galvą. 

— Vis tiek per pigu. Man reikia ko nors nepaprasto, bet aš nenoriu 
įkeisti būsto. 

— Kaip jums skamba šimto svarų suma? 

— Ne taip skausmingai. 

Batleris dingo parduotuvės gilumoje ir netrukus vėl išniro pro 
tarpdurį. 

— Štai tobulybė! 2000-ųjų „Roederer Cristal“. Geriausias dešimt- 
mečio vynuogių derlius. Paskutinis mano turimas butelis. Išpardavimo 
kaina. Nepakartojamas gėrimas! Šiaip jau paimčiau šimtą septyniasde- 
šimt penkis svarus, bet iš jūsų paprašysiu tik šimtinės. 

— Sutarta! 

— Jūs — mano didvyris! — pagyrė krautuvėlės savininkas. 

Greisas išsitraukė piniginę. 

— Kreditinė kortelė tiks? 

Batlerio veidas persimainė, tarsi jam kas būtų spyręs į paslėpsnius. 

— Ojjūs mokate spustelėti ant menčių pargriautą žmogų... gerai, 
tebūnie. — Jis patrūkčiojo pečiais. — Proga ypatinga? 

— Labai. 

— Padovanokite saviškei „Roederer Cristal“, ir ji mylės jus amžinai. 

Rojus nusišypsojo. 

— To ir tikiuosi. 

Linė sėdėjo ant dukters lovos, įsispitrijusi į Keitlinos nešiojamąjį 
kompiuterį. Ant kėdutės, priešais apšnerkštą tualetinį staliuką, kūpri- 
nosi Lukas, kuris barbeno per klaviatūrą, caksėdamas vienu pirštu ir, 
matyt, viena akimi žiūrėdamas į ekraną. 

Chalatą užsimetusi Keitlina didžiąją valandos dalį kursavo į tuale- 
tą ir atgal. Laimė, mažumėlę atsigaivelėjo, tik vėl ėmė kasytis. Gremžė 
rankas taip įnirtingai, lyg jas būtų sukandžioję vabzdžiai. Šiuo momen- 
tu per ausines klausėsi „iPod“ grotuvo, podraug dirsčiojo į televizorių, 
nebyliai rodantį seną „Oranžo apygardos“ seriją, ir į purpurinį mobilųjį, 
kuriuo susitelkusi, raukydama antakius, į kojūgalio lentą trindama pa- 
dus kažkam rašė žinutę. 

Kone valandą per klavišus stuksenantis Lukas naudojosi „Google“ 
ir kitomis paieškų sistemomis, į kurias įvesdavo frazių ir sakinių deri- 
nius su žodžiais „organai“, „įsigyti, „žmonės“, „donorai“, „kepenys“. 

Viename tinklalapyje jis rado Europos tarybos parlamentinės 
asamblėjos surengtus debatus apie nelegalią prekybą žmonių organais, 
kitame užėjo istoriją apie chirurgą iš Harlio gatvės Reimondą Kroketą, 
1990-aisiais išbrauktą iš registruotų praktikuojančių gydytojų sąrašo už 
tai, kad keturiems pacientams Turkijoje nupirko inkstus. Ir aibę disku- 
sijų apie galimybę be jokių leidimų išimti mirusiojo organus, jei prieš 
savąją baigtį minėtas asmuo neuždraudė jais naudotis. 

Bet aptikti prekiautojų organais nepavyko. 

— Lukai, tu įsitikinęs, kad čia ne miesto legenda? 

— Žinau internetinę svetainę, kurioje rašoma, kad viena Manilos 


238 PETER JAMES + MIRTIS UŽKLUPS RYTOJ 


dalis praminta Inksto sala, — atsakė jis. — Ten inkstą galima gauti už 
keturiasdešimt tūkstančių svarų — operacija įtraukta į kainą. Tinklala- 
pyje pasakojama ir apie tarpininkus... 

Vaikinas netikėtai nutilo. 

Ekrane užsižiebė steriliai balti, juodame fone išryškėję žodžiai: 
TRANSPLANTATION-ZENTRALE GMBH. 

Viršuje driekėsi juostelė su įvairių kalbų parinktimis. Lukas pa- 
spaudė Jungtinės Karalystės vėliavą, ir po kelių sekundžių nušvito nau- 
jas užrašas: 


Sveiki atvykę į 
TRANSPLANTATION-ZENTRALE GMBH 
stambiausią tarpininką, 
tiekiantį persodinti reikalingus žmogaus organus 
Diskretiškas paslaugų tiekimas visame pasaulyje, privatumo 
garantijos 
Skambinkite telefonu, rašykite elektroniniu paštu 
arba susitarę atvykite į Miuncheno biurą 


Linę, įdėmiu žvilgsniu varstančią kompiuterio ekraną, apėmė svai- 
gus, kūną drebinantis jaudulys. Ir grėsmės nuojauta. 

Galbūt Širlės Linsel ir jos komandos tironijai tikrai egzistavo atsva- 
ra, kuri išgelbėtų dukters gyvybę? 

Lukas atsigręžė į Keitliną. 

— Ei... rodos, kai ką atkapstėme. 

— Jėga! 

Po sekundėlės Linė pajuto, kaip pečius apsivijo dukters rankos, o 
sprandą sušildė burnos kvapas. 

— Čia tai bent! — šūktelėjo Keitlina. — Kaip manot, ar ten bus... 
hmm, kainų sąrašas? Kaip internetinėje „Tesco“ parduotuvėje? 

Motina sukikeno apsidžiaugusi, kad jos būklė iš dalies vėl tapo 
normali, net jei ir laikinai. 

Lukas patyrinėjo tinklalapį, bet, išskyrus skaitytą informaciją, be- 
veik nieko daugiau nerado. Nebuvo nei telefono, nei tradicinio adreso, 
tiktai elektroninio pašto adresas: postūtransplantation-zentrale.de. 

— Ką gi, — tarė Linė. — Pasiųskime jiems laiškelį. 

Sveiki, mano dukrai, penkiolikmetei mergaitei, nedelsiant būtina 
kepenų persodinimo operacija. Mes gyvename Anglijos pietuose. Ar 
galite mums padėti? Jei taip, praneškite, kokias paslaugas teikiate ir 
kokių mūsų duomenų prireiks. Su pagarba, 

Linė Beket 


Perskaičiusi žinutę, Linė atsisuko į Keitliną. 

— Bus gerai, angelėli? 

Duktė ilgesingai šyptelėjo ir patraukė pečiais. 

— Aba, kaip pasakysi. 

Lukas išsiuntė laišką. 

Visi trys tylėdami įsmeigė akis į elektroninio pašto dėžutę. 

— Gal reikėjo pridėti telefono numerį? — prisiminė Keitlina. — 
Arba namų adresą? 

Linė akimirką pamąstė jausdama, kad jos mintys susijaukė. 

— Taip. Turbūt. Nežinau. 

— Blogiau nebus, tiesa? 

— Ne, nebus, — sutiko motina. 

Antrame elektroniniame laiškelyje Lukas parašė Linės mobiliojo 
numerį ir Anglijos kodą. 


Po dešimties minučių, virtuvėje kaičiant arbatą ir visiems trims ga- 
minant valgyti, suzirzė telefonas. 

Ekranas skelbė: numeris nerodomas. 

Ji tučtuojau atsakė į skambutį. 

Iš aparato atsklido tylus šnypštimas ir traškėjimas. Po sekundėlės 
gomuriniu, dalykiškai, bet sykiu draugiškai skambančiu balsu prabilo 
moteris, kuri žodžius tarė laužyta anglų kalba. 

— Ar galėčiau šnekėti su ponia Line Beket? 

— Čia aš! 

— Esu Marlena Hartman. Mano bendrovei ką tik atsiuntėte elek- 
troninį laišką? 

Virpėdama Linė pasitikslino: 

— „Transplantation-Zentrale“ kompanijai? 

— Teisingai. Taip jau nutiko, kad rytoj viešėsiu Anglijoje, Sasekso 
grafystėje. Jeigu jums tinka laikas, galbūt pasimatome? 

— Taip, taip! — Linė stačiai spirgėjo. — Taip, prašau! 

— Arjūs žinote dukters kraujo grupę? 

— AB rezus neigiamas. 

— AB rezus neigiamas? 

— Taip. 

Vokietė atsiliepė po trumpos pauzės. 

— Gerai. Tiesiog puiku. 

— Gruodžio antroji, antradienis, pusė septintos vakaro, — tarė Ro- 
jus Greisas. — Tai dešimtasis „Neptūno“ operacijos pasitarimas. Tiria- 
mos trijų neatpažintų asmenų mirtys. 

Vienmarškinis, atlaisvinęs mazgą, jis sėdėjo Sasekso policijos Kri- 
minalinio skyriaus valdybos posėdžių kambaryje. Lauke viešpatavo 
bjaurios nakties juodymė. Vyresnysis detektyvas kelias sekundes padėb- 
sojo į tamsą, išplitusią už langų, kuriais vinguriavo lietaus lašai. Viduje 
tvyrojo vėsuma, patalpą traukė skersvėjai, o didžiąją dalį šilumos skleidė 
sparčiai gausėjančios komandos, dvidešimt aštuonių už stalo susigrūdu- 
sių žmonių, kūnai. 

Greisas šalia savęs buvo pasidėjęs vandens butelį, stirtą laikraščių, 
bloknotą ir išspausdintą darbotvarkę. Prieš išeidamas iš pastato privalė- 
jo atlikti daugybę užduočių, bet žinojo, kad vėliau imsis gerokai malo- 
nesnės veiklos. Susijusios su velniškai brangaus šampano buteliu, kuris 
gulėjo jo automobilio bagažinėje. 

Ant baltos, prie sienos pritvirtintos lentos kabojo trijų aukų pirštų 
atspaudai ir kompiuteriu pakoreguotos nuotraukos. Greisas dirstelėjo į 
jas. Kolega detektyvas inspektorius Džeisonas Tinglis, dirbantis Infor- 
macijos analizės padalinyje, kartą užsiminė, esą tokiose fotografijose 
kiekvienas primena poną Beždžionėlę iš animacinio filmuko, ir Rojus 
iki šiol neįstengė nusikratyti vaizdinio. Dabar žiūrėjo į tris ant sienos 
pakabintas Beždžionėles. 

Negyvas. 
Nugalabytas. 


Priklausomas nuo jo pastangų sugauti žudikus. 

Nuo pastangų pasirūpinti, kad jų giminaičiai išsiaiškintų, kas tiks- 
liai įvyko. 

Greisas atsivertė viršutinį laikraštį Independent. Trečiame puslapyje 
akis rėžė antraštė — BRAITONAS VĖL TAPO ANGLIJOS NUSIKALTIMŲ SOS- 
TINE, — užuomina į 1934-uosius, kai mieste siautėjo skustuvais apsigin- 
klavusios gaujos, ir per trumpą laikotarpį geležinkelio stotyje paliktuose 
lagaminuose buvo rasti du supjaustyti kūnai. Taip Braitonas užsitarnavo 
nepageidaujamą „Anglijos nusikaltimų sostinės“ vardą. 

— Naujasis policijos viršininkas nesužavėtas, — ištarė Rojus Grei- 
sas. — Nori, kad kuo greičiau išnarpliotume žmogžudystes. 

Jis nukreipė žvilgsnį į Eleanoros parengtus užrašus. 

— Patologai atsiuntė patvirtinimą, kad aukos išskrostos operacinė- 
je. Negyvuose audiniuose aptikta „Propofol“ ir „Ketamine“ anestetikų. 

Vyresnysis detektyvas nutilo, leisdamas klausytojams įsisąmoninti 
žodžių prasmę. 

— Rojau, aš truputėlį pamąsčiau apie organų prekybą, — prabi- 
lo Gajus Bečeloras. — Jungtinės Karalystės įstatymai draudžia pirkti ir 
parduoti žmonių organus. Bet dėl jų stygiaus pasitaiko atvejų, kad į ei- 
les įrašyti žmonės miršta taip ir nesulaukę širdies, plaučio arba kepenų. 
Netrūksta ir tokių, kurie kančiose gyvena ne vienerius metus, laukdami 
naujo inksto. Kaip sekasi ieškoti dantį griežiančio transplantacijų chi- 
rurgo? 

— Prastai, — atsiliepė detektyvė inspektorė Mentl. 

— Įtariamaisiais, ko gero, vertėtų laikyti kiekvieną mediką, atlie- 
kantį persodinimo operacijas, — įsiterpė Nikas Nikolas. — Jų negali 
būti labai daug. 

— O kaip chirurgai, praradę teisę dirbti? — paklausė Liza Mentl. — 
Manau, pirmiausia dėmesį reikia atkreipti į juos. Į asmenis, kurie niršta 
ir geidžia pasipriešinti sistemai. 

— Jau atkreipiau, — pasakė Sara Šenston, viena iš informacijos 
rinkėjų. — Rytoj, tikiuosi, turėsiu visą sąrašą. Jų yra apsčiai. 

— Gerai. Ačiū, Sara. — Greisas pasižymėjo dar vieną pastabą. — 
Man regis, mums derėtų surinkti duomenis apie visas Jungtinėje Ka- 

ralystėje veikiančias organų persodinimo įstaigas ir jose apsilankyti. — 
Vyresnysis detektyvas atsisuko į Bečelorą. — Pasidomėkime organų tie- 
kimo grandine. Nustatykime, kaip donoro organas patenka pas ligonį. 
Ar gali egzistuoti nelegalūs tiekėjai? 

Bečeloras linktelėjo. 

— Aš tuo užsiimsiu. 

— Manau, turėtume apsvarstyti hipotezę, kad aukas kažkas sieja 
su Braitonu arba Saseksu, — pasakė Greisas. — Ji tikėtina, nes lavonai 
nuskandinti netoli pakrantės. Visi sutinkate? 

Komanda pritardama pakinkavo galvomis. 

— Svarbią galvosūkio dalį sudaro negyvėlių tapatybės. Jas būtina 
išsiaiškinti — šiuo atveju mes darome pažangą. — Jis vėl nudūrė akis 
į užrašus. — „Cellmark“ teismo ekspertizės tarnyba, kur nusiuntėme 
aukų DNR pavyzdžius, perdavė įdomią informaciją. Jų kolegos iš JAV 
laboratorijos „Orchid Cellmark“, tirdami lavonų DNR, atliko enzimų ir 
mineralų analizę. Rezultatai liudija, kad visi trys valgė pietryčių Europai 
įprastą maistą. 

Greisas iš butelio atsigėrė vandens ir tęsė: 

— Gauti duomenys dera prie toksikologinės patologanatomų 
ataskaitos. Trijulės kraujotakos sistemoje užtikti nežymūs „Aurolac“, 
Rumunijoje gaminamų metalo dažų, pėdsakai. Anot patologų, tos me- 
džiagos garais kvėpuoja gatvėje gyvenantys rumunai vaikai, ir ji veikia 
panašiai kaip uostomi klijai. Prielaidą patvirtino Nadiuška, vakar grįžu- 
si į morgą, nuodugniau ištyrusi aukas ir jų šnervėse radusi metalo dažų 
pasakosi apie Rumuniją? 

Potingas, kuris atrodė patenkintas kaip saldainį gavęs vaikas, at- 
statė krūtinę. 

— Aš nusiunčiau prašymą į Interpolą, bet tenykštės kanceliarijos 
žiurkės kaip visada niekur neskuba. Atsakymo lauktume kokias tris sa- 
vaites — įsiterpia Kalėdos, todėl netgi ilgiau. — Jis dvejodamas pažvelgė 
į Rojų Greisą. — Ar galiu paminėti Janą Tilingą iš Bukarešto? 

Greisas linktelėjo. 

— Rumunijoje Normanas pažįsta buvusį policininką iš Jungtinės 
Karalystės — jis vadovauja labdaros organizacijai ir rūpinasi benamių 


PETER JAMES + MIRTIS UŽKLUPS RYTOJ 243 


prieglobsčiu. Atsižvelgdamas į poreikį kuo skubiau išnagrinėti bylą, lei- 
dau detektyvui seržantui Potingui ieškoti informacijos apeinant Inter- 
polą. Na, Normanai, kas naujesnio? 

— Jano paprašiau pasidairyti žmogaus, vardu Raris, kuris galėjo 
neseniai iškeliauti į Angliją. Mudu bendravome vos prieš kelias valan- 
das, bet jis prižadėjo tučtuojau imtis bylos, ir aš tikiuosi, kad rytoj gau- 
siu pirmą ataskaitą. Deja, nieko daugiau nepapasakosiu. 

Vyresnysis detektyvas atsisuko į Belą Moj. 

— Kaip sekasi apklausti dantistus? 

— Nekaip. — Ji pakėlė keletą popieriaus lapų. — Kol kas kalbėjausi 
tik su šitais. Visi kartoja tą patį. Sprendžiant iš požymių, aukos blogai 
maitinosi ir greičiausiai vartojo narkotikus, bet nematyti jokių ženklų, 
kad joms kada nors taisė dantis. Rojau, tikrinti odontologų nėra pras- 
mės. Vargu ar kam nors iš trijulės teko lankytis pas dantistą — bent jau 
Jungtinėje Karalystėje. 

— Taip, tyrimas, rodos, niekur nenuves. Gali jį nutraukti. — Grei- 
sas atsigrįžo į detektyvą inspektorių Niką Nikolą. — Ką praneši apie din- 
gusius be žinios? 

— Nieko, šefe. 

Nikolas bendrais bruožais nusakė, ką pavyko padaryti. Nuotraukas 
išplatino tiek Sasekse, tiek aplinkinėse grafystėse, bet iš to jokios nau- 
dos. Iš laikraščių irgi nieko nepešė. Žinoma, galima kreiptis ir į televizi- 
nę „Nusikaltimų stebėjimo“ laidą, tačiau ją rodys tiktai kitą savaitę. 

Greisas vėl nuleido akis į savo užrašus. 

— Kai ką mums pasakyti norėtų Rėjus Pekemas iš Pažangių tech- 
nologijų nusikaltimų skyriaus. 

Priešingoje stalo pusėje sėdintis kompiuterinių sistemų analitikas 
nė iš tolo nepriminė tradiciškai vaizduojamo apkiautėlio moksliuko. 
Veikiau panėšėjo į pirmąjį aktorių, vaidinusį „O“ veikėją filmuose apie 
Džeimsą Bondą. Keturiasdešimties su viršum metų, aštraus proto, vi- 
suomet trykštantis entuziazmu, kurio nenuslopino net atgrasus darbo 
pobūdis — daug laiko, dažnai ištisas dienas, jis praleisdavo konfiskuo- 
tuose kompiuteriuose tirdamas siaubingas tvirkinamų vaikų nuotrau- 
kas. Pirmą kartą susitikęs su Pekemu, išvydęs pilką kostiumą ir kakla- 
raištį, bet kuris asmuo galėjo jį palaikyti globėjišku senamadišku banko 
valdytoju. 

— Taip, mes tikrinome valstybes, sietinas su pasauline prekyba or- 
ganais, ir Rumunija išties joms priklauso, — atsiliepė Pekemas. — De- 
tektyvo seržanto Potingo žodžiai pasitvirtino. Tyrimą tęsiame. 

Greisas jam padėkojo. 

— Šiandien po pietų kalbėjausi su vienos komandos nariais, ku- 
rie dalyvauja operacijoje „Pentametras“ — gilinasi į prekybą žmonė- 
mis, — tęsė vyresnysis detektyvas. — Džekas Skeritas iš Kriminalinio 
skyriaus valdybos, detektyvas inspektorius Polas Fernelis ir detektyvas 
seržantas Džastinas Hamblokas iš Braitono nuovados pateikė man są- 
rašą žmonių, turinčių sąsajų su pietryčių Europa, įskaitant ir Rumuniją. 
Braitono viešnamiuose darbuojasi nemažai rumunių. Reikia pas visas 
užsukti ir paklausti, ar joms matytas kuris nors iš trijų paauglių. Ir, gali- 
mas daiktas, iš merginų sugebėtume išgauti informacijos apie jų pažintis 
Rumunijoje arba vietiniuose kraštuose. — Greisas paklausė detektyvo 
seržanto Brensono: — Glenai, ką tu praneši? 

— Apie dingusį žvejybinį botą — jokių žinių. Su „Scoob-Eee“ savi- 
ninko žmona sutariau pasimatyti šįvakar. Kaip ir nusprendėme per ryti- 
nį pasitarimą, Mokslinės pagalbos skyriaus paprašiau, kad DNR analizei 
būtų pasiųstos nuorūkos, kurias atvežiau iš Šorehamo uosto. 

Vyresnysis detektyvas kinktelėjo galva ir vėl pasitikrino užrašus: 

— Galbūt tai neturi nieko bendra su mūsų reikalu, bet šiandieną 
per atoslūgį prie Juodosios Uolos dykvietės — tarp Prieplaukos rajono 
ir Rotingdino kaimelio, — buvo aptiktas naujutėlis pakabinamasis val- 
ties variklis, penkių arklio galių „Yamaha“. Jį tyrė pažangiausiomis pirštų 
atspaudų paieškos technologijomis, kurias išbando mūsų laboratorijos. 
Glenai, sudaryk sąrašą čionykščių prekeivių „Yamaha“ varikliais ir nu- 
statyk, kas neseniai vieną jų pardavė. 

— Rojau, kur dabar jis yra? 

— Įkalčių saugykloje. 

— Aišku. | 

Akimirką sau leisdamas maloniai prasiblaškyti, Greisas vogčiomis 
žvilgtelėjo į rankinį laikrodį. Kaip sakė mylimajai, namo vylėsi grįžti 
prieš aštuntą. Nūnai jis vėl turėjo grįžti į pasitarimą. 

— Kol manęs neįtikino galvoti kitaip, esu linkęs manyti, kad su- 
sidūrėme su prekyba žmonėmis. Anot detektyvo inspektoriaus Ferne- 
lio, iki šiol policija žinojo tiktai apie nelegaliai pristatomas prostitutes. 

Į Braitoną atvežtas merginas valdo įvairūs ponai Galingieji iš šešėlinio 
pasaulio. Kai kuriuos stebi jo komanda, bet Fernelis tikras, kad yra ir 
nepatekusių į jo akiratį. Mums svarbiausia apklausti Braitono viešna- 
myje dirbančias paneles ir pažiūrėti, ar sugebėsime praplėsti Galingųjų 
sąrašus. 

Sekso verslas klestėjo kiekviename mieste, ir tai suvokdama Brai- 
tono policija siekė, kad merginos bent nesišlaistytų gatvėmis — iš esmės 
dėl jų pačių saugumo. Be to, viešnamiuose lengviau susekti parduotas 
nepilnametes. 

— Bela ir Nikai, judu geriausiai sugebėsite jas prakalbinti. — Grei- 
sui atrodė, kad moters akivaizdoje prostitutės jausis ramiau, o Nikas Ni- 
kolas, beprotiškai savo kūdikį mylintis tėvas, vargu ar susigundys lytinė- 
mis vilionėmis — priešingai nei, pavyzdžiui, Normanas Potingas. 

— Kai buvau uniformuotoji, kurį laiką teko prižiūrėti viešna- 
mius, — tarė Bela. 

Nikas Nikolas nuraudo. 

— Hmm... gerai, bet kas nors paaiškinkite mano žmonai, ką veik- 
siu tokiose vietose. 

— Apsivaikavusios moterys praranda seksualinį potraukį, — įsiter- 
pė Potingas. — Patikėk manimi. Neilgai trukus tau prireiks sukti į šoną. 

— Normanai! — įspėjo Greisas. 

— Atsiprašau, šefe. Čia tik pastebėjimas. 

Rūsčiai dėbsodamas į detektyvą seržantą, apgailestaudamas, kad 
jis nepajėgia užsičiaupti ir susitelkti į veiklą, kurią puikiai išmanė, Grei- 
sas tęsė: 

— Bela ir Nikai, apklauskite tiek merginų, kiek tik įstengsite. Dau- 
gybė gerai uždirba, ir toks gyvenimas jas visiškai tenkina. Bet pasitaiko 
ir prasiskolinusių. 

— Ką reiškia „prasiskolinusių“? — pasitikslino Gajus Bečeloras. 

— Nuo skurdo jas gelbėja šunsnukiai, suokiantys apie nuostabų 
naują gyvenimą Jungtinėje Karalystėje. Jie žada pasą, vizą, darbą, būs- 
tą ir visa tai įkainoja suma, kurios jos niekuomet nepajėgs sumokėti. Į 
Angliją vykstančias merginas slegia dešimtis tūkstančių svarų siekian- 
čios skolos. Koks nors ponas Galingasis, laižantis gleivėtas savo lūpas, 
įkurdina jas viešnamyje — netgi trylikametes, — ir paaiškina, neva atsi- 

skaityti už kredito palūkanas įmanoma tik taip. Nepaklusnioms grasina 
nuskriausti šeimas arba artimuosius. Beje, tie Galingieji prikišę nagus 
ir kitur. Jie sukiojasi narkotikų rinkoje, o vienas kitas galbūt užsiima ir 
prekyba žmonių organais. 

Greisui pavyko atkreipti visų dėmesį. 

— Labai tikėtina, kad jis yra pagrindinis mūsų įtariamasis. Vietinis 
ponas Galingasis. 


58 


Juodą „Hyundai“ vairuojantis Glenas Brensonas stabtelėjo prie žie- 
do ir trumpam pakėlė akis į riestą jo mėgstamo šiuolaikinio pastato fa- 
sadą, į Šorehamo „Ropetackle“ menų centrą. Pasirinkęs pirmąjį posūkį 
išriedėjo į plačią gatvę, apsuptą parduotuvėmis, restoranais, užeigomis, 
tviskančią kalėdinėmis lemputėmis ir girliandomis. Nors buvo lietingas 
antradienis ir laikrodis rodė pusę devintos vakaro, rajonas kunkuliavo 
nuo žmonių antplūdžio. Įsibėgėjo šventinis sezonas, per kurį biurų dar- 
buotojai rengdavo vakarėlius. Tiesa, pastarieji visiškai jo nedomino. 

Glenas jautėsi klaikiai. 

Grėsmingai artinosi Kalėdos. Bet Arė nė nesileido į kalbas. Negi jas 
teks praleisti vienam Rojaus Greiso svetainėje? 

Mobilusis informavo apie tris per pasitarimą praleistus Arės skam- 
bučius. Tačiau mėginant prisiskambinti sutuoktinei, ragelį pakėlė vyras. 

Kažkoks vyras iš Brensonų namų pranešė, kad jo žmona išėjusi. 

Kai Glenas pasiteiravo, su kuo kalba, velniai rautų, tas tipas šleikš- 
čiu arogantišku tonu pareiškė prižiūrįs mažylius, nes Arė turėjo išvykti į 
anglų literatūros paskaitą. 

Vyriškos giminės vaikų auklė? 

Paaugliškas balsas, be abejo, nekurstytų jokio nerimo, bet telefonu 
akivaizdžiai bendravo suaugęs, į ketvirtą dešimtį įkopęs žmogus. Kas tas 
šmikis? Kai Glenas pateikė klausimą, nelemtas suskis kandžiai atkirto 
esąs draugas. 

Kaip Arė galėjo palikti atžalas, Semį ir Remę, individui, apie kurį 
tėvas nieko nežinojo? Jėzau, jis galėjo būti pedofilas. Galėjo būti bet kas. 

Glenas apsisprendė po susitikimo su ponia Tauers iš karto nulėkti namo 
ir savo akimis įvertinti nepažįstamąjį. Ir išspirti šūdžių laukan. 

Pagal įsimintas nuorodas netrukus reikės sukti į šalutinį kelią. De- 
tektyvas seržantas pristabdė automobilį, įjungė kairįjį posūkio signalą 
ir įvažiavo į siaurą gyvenamojo kvartalo gatvę. Nedidindamas greičio 
nuslinko palei sausakimšą, žuvimi su skrudintomis bulvytėmis prekiau- 
jančią užkandinę ir įtempė akis, kad įžvelgtų sujungtų namų numerius. 
Galiausiai išvydo Nr. 64. Už penkiasdešimties jardų, tarp dviejų stovin- 
čių automobilių, atsivėrė laisvas plotelis. Jis įspraudė mažąjį „Hyundai“ į 
tarpą, kartą prisiliesdamas prie užnugaryje pastatyto automobilio bufe- 
rio, ir išniro iš salono. Nuskuodė per lietų pasikėlęs kreminio lietpalčio 
apykaklę ir pirštu bedė į durų skambutį. 

Tarpduryje pasirodė aukšta, apkūni, šeštą dešimtmetį įpusėjusi 
moteris su rusvokų, iš pažiūros šiandien grožio salone sušukuotų plaukų 
kupeta. Įsispyrusi į gumines klumpių pavidalo šlepetes, vilkinti džinsus 
ir pilką palaidinę. Apie jos širdgėlą bylojo tamsūs akis supantys ratilai ir 
nutekėjęs blakstienų tušas. 

— Ponia Džaneta Tauers? — paklausė jis, kilstelėdamas policinin- 
ko pažymėjimą. 

— Taip. 

— Detektyvas seržantas Brensonas. 

— Ačiū, kad atvykote. — Žengusi į šoną ji leido svečiui praeiti ir 
staiga viltingai pasiteiravo: — Turite kokių naujienų? 

— Deja, ne. Atleiskit. 

Prasmukęs pro namų šeimininkę Glenas atsidūrė siaurame kori- 
doriuje, išpuoštame antikvariniais jūriniais Braitono fotoatspaudais. 
Viduje buvo karšta ir tvanku, ore vilnijo cigarečių ir šlapio šuns kvapai. 
Jis iš patirties žinojo, kad sukrėsti arba gedintys žmonės linkę užtraukti 
užuolaidas ir gerokai prikaitinti patalpas. 

Ponia Tauers nusivedė pareigūną į ankštą troškią svetainę. Didžiu- 
mą erdvės užėmė minkšti, rudu veliūru apmušti baldai — trijų dalių 
komplektas, — juos papildė milžiniškas televizorius, žurnalinis, štur- 
valo formos staliukas, peleninė su lūpdažiu ištepliotomis nuorūkomis 
ir kelios įstiklintos spintelės, pilnos įvairaus dydžio butelių su laivais. 
Netikrų angliukų pilname ugniakure plieskė senamadiškas trijų strypų 

šildytuvas. Ant židinio atbrailos rikiavosi šeimos nuotraukos ir stiebėsi 
didelis sveikinimo atvirukas. 

— Jus kuo nors pavaišinti, detektyve... hmm... sakėt, esate detekty- 
vas seržantas Brensonas? Ričardo Brensono, „Virgin“ kompanijos savi- 
ninko, bendrapavardis? 

— Taip, tik ne toks turtingas kaip jis. Kavos neatsisakyčiau. 

— Kaip ją geriate? 

— Drumstą, be cukraus. 

— Drumstą? 

— Stiprią, su šlakeliu pieno. 

Jai pasišalinus iš svetainės, Glenas išnaudojo progą ir nužvelgė fo- 
tografijas. Vienoje pamatė porelę, stovinčią priešais maldos namus — 
Visų Šventųjų bažnyčią Pečeme, kur tuokėsi ir jiedu su Are. Vyras, ma- 
tyt, Džimas, vilkėjo siauro kirpimo kostiumą ir marškinius, kurie jam 
atrodė per dideli, puikavosi išpūsta garbanota šukuosena ir ironiškai 
vypsojo. Jaunosios, gerokai lieknesnės Džanetos plaukai vyturais krito 
ant pečių, ji pati buvo pasidabinusi nėriniuota suknele su ilgu šleifu. 

Tėvų atvaizdą supo dviejų skirtingose brendimo stadijose užfik- 
suotų vaikų nuotraukos, o viena įamžino drovų jaunuolį su kvadratine 
absolvento kepure ir mantija. 

Mokslų baigimas, į galvą atėjo niūrios mintys. Įdomu, ar kuriai 
nors iš atžalų atsisveikinant su mokymo įstaiga Glenas dalyvaus diplo- 
mų įteikimo ceremonijoje? O gal šliundra žmona nebeprileis tėvo prie 
Semio ir Remės? 

Glenas išsikrapštė mobilųjį ir užmetė akį į ekranėlį. Dėl visa ko. 

Dėl visa ko? Ką čia paistai? Detektyvas seržantas įdėjo telefoną at- 
gal į kišenę ir vėl įniko spėlioti, koks ten tipas atsiliepė į skambutį. Kas 
ten toks liko vienas su jo vaikais? 

Ar tas nuokruša dulkins Arę, kai ji grįš namo? 

Išgirdęs šnopavimą Glenas atsisuko ir prie durų išvydo seną nutu- 
kusį, į jį žiopsantį auksaspalvį retriverį. 

— Sveikas, — pasilabino mostelėdamas ranka. 

Ant kilimo nuvarvinęs blizgančią seilių giją, šuo atkrypavo prie 
svečio. Glenas priklaupė ir paplekšnojo per kailį. Retriveris beveik aki- 
moju apsivertė ant nugaros. 

— Ai, koks geras sarginis amsius. O, tu, pasirodo, kalė! Ir tikra kek- 
šė, rodanti savo papus! 

Kelias sekundės jis glostė šuns pilvą, galop atsistojo ir paėmė per- 
lenktą sveikinimo atviruką. 

Iš išorės auksu tviskėjo spausdinti žodžiai: MANO BRANGIAJAI. 

Vidinėje dalyje Glenas perskaitė: Džanetai, mano gyvenimo meilei. 
Aš tave dievinu ir, kai mudu nesame kartu, ilgiuosi tavęs kiekvieną sekun- 
dę. Ačiū už laimingiausius dvidešimt penkerius gyvenimo metus. Myliu iš 
visos širdies. Džimas XXXXXXXX 

— Tikiuosi, kava bus užtektinai stipri. 

Detektyvas seržantas užvertė sveikinimą. 

— Žavus atvirukas. 

— Jis — labai geras žmogus. 

— Matyti iš užrašo. 

Padėklą su dviem puodeliais ir lėkšte šokoladinių trupininių pyra- 
gaičių moteris nuleido ant staliuko. Šuo įbedė snukį į lėkštę. 

— Fui, Aukse! — griežtai tarė Džaneta Tauers. 

Retriveris nenoriai nulingavo šalin. Glenas įsitaisė toliausiai nuo 
ugniavietės stovinčiame fotelyje ir ūmai suvokė esąs alkanas. Bet nu- 
sprendė, kad dabar, kai vargšę moteriškę prislėgė tokie sunkumai, elgtų- 
si nemandagiai puldamas prie maisto. 

— Nieko prieš, jei vakarykštį telefoninį pokalbį pratęsiu keliais 
klausimais? — prabilo jis. 

— Aš apimta nevilties. Teiraukitės, ko tik norite. 

Glenas atsigręžė į židinio atbrailą. 

— Čia jūsų vaikai? Kiek jiems metų? — jis įsispitrijo poniai Tauers 
į akis. 

— Taip, mūsų. Džeimiui dvidešimt ketveri, Klojai dvidešimt dveji. 
O ką? 

Užuot atsakęs, detektyvas nukreipė pašnekesį kita tema: 

— Kiek suprantu, kol kas žinių iš vyro nesulaukėte? 

Rojus Greisas jį išmokė, kaip iš akių judesių atpažinti, kada žmo- 
gus meluoja. Pirmiausia jis aiškino, kad individo smegenys padalytos į 
du pusrutulius. Ir nors kolegos pamokos neatskleidė visų šios neurolin- 
gvistinio programavimo srities subtilybių, Glenas suvokė, kad už deši- 
niarankių kūrybingumą — už vaizdinius, — atsakinga kairioji smegenų 

pusė, o ilgalaikės atminties informaciją sergėja dešinioji. Pateikus klau- 
simą, žmonių akys krypdavo vaizduotės pusrutulio arba atsiminimų 
saugyklos link, tai priklausydavo nuo to, pūsdavo jie miglą ar ne. 

Stebint namų šeimininkę jau pavyko nustatyti, kad ji dešiniarankė. 
Taigi Džaneta Tauers meluos, jeigu pažvelgs kairėn, bet į dešinę šovusios 
akys liudys, jog moteris sako tiesą. 

Jos žvilgsnis šastelėjo dešinėn. 

— Nė žodžio. Meldžiu, patikėkite, jam kažkas atsitiko. 

Glenas išsitraukė bloknotą ir tušinuką. 

— Jūsų sutuoktinis dingęs nuo penktadienio vakaro? 

Moters akys vėl pakrypo į dešinę pusę. 

— Taip. | 

— Ar anksčiau buvo pasitaikę, kad Džimas išnyktų tokiam ilgam 
laikui? 

— Ne, niekada. 

Ponia Tauers, regis, kalbėjo kuo nuoširdžiausiai. Glenas užsirašė 
pastabą, nurijo gurkšnį kavos — ji buvo per karšta, todėl teko grąžinti 
puodelį ant stalo. 

— Atleiskit, jeigu pasirodysiu nejautrus, bet ar su vyru kivirčijotės, 
prieš jam... prapuolant? 

— Ne, ką jūs! Mudu ruošėmės atšvęsti dvidešimt penktąsias san- 
tuokos metines. Dieną prieš jis pasakė norįs, kad atnaujintume vestuvių 
įžadus. Mes buvome... esame neapsakomai laimingi. 

— Aišku. — Detektyvas seržantas ilgesingai dirstelėjo į pyragaitį, 
bet atsispyrė vilionėms. — Ar jums pasakodavo apie savo klientus? 

— Nuolat, ypač jeigu pasitaikydavo įdomių arba keistų veikėjų. 

— Keistų? 

— Vasarą vienas vyrutis užsigeidė pasidžiaugti gilumine žūkle ir 
su Džimu išplaukė į atvirą jūrą. O ten paaiškėjo, kad jis mėgsta žvejoti 
nuogas. — Jai pavyko šyptelėti. 

— Mano laivas — mano taisyklės, bet klientas gali elgtis kaip tin- 
kamas... — šypsodamasis atsakė Glenas. 

Stojo nejaukios tylos pauzė, ir detektyvas sumetė pasirinkęs ne pa- 
čią geriausią analogiją. 

— Kokių veiksmų ėmėsi policija — kaip bando rasti Džimą? — pa- 
galiau prabilo Džaneta Tauers. | 

— Darome viską, ką galime. — Dėl netaktiškos replikos jam svilo 
skruostai. — Kranto apsauga subūrė gausią oro ir jūros gelbėjimo ko- 
mandą, į pagalbą pasitelkė Karališkąsias oro pajėgas. Šįvakar paieškas 
jau nutraukė, bet sulig aušra vėl kibs į darbą. Perspėjimo signalai išsiųs- 
ti kiekvienam Jungtinės Karalystės ir kitapus Anglų sąsiaurio įrengtam 
uostui. Prekybos laivynui nurodyta akylai dairytis „Scoob-Eee“, bet ligi 
šiol jo niekas nepastebėjo. 

— Penktadienio vakarui, aštuntai valandai, mes užsisakėme sta- 
liuką restorane. Tądien botą išsinuomojo policijos narai, Džimas pri- 
žadėjo būti namuose apie šeštą, nes, grįžus pareigūnams, jam tereikėjo 
nuplukdyti „Scoob-Eee“ į švartavimosi vietą. — Moteris gūžtelėjo pe- 
čiais. — Bet devintą vakaro laivą matė plaukiantį Šorehamo uosto šliu- 
zu, traukiantį į atvirą jūrą. Man nesueina galai. 

— Galbūt paskutinę minutę jį kas nors nusamdė? 

Ji energingai krestelėjo galva. 

— Džimas labai romantiškas, metinių vakarą planavo ištisas savai- 
tes, netgi mėnesius. Tą vakarą nė už ką nebūtų nuomojęs laivo. 

Pasidavęs pagundai Glenas paėmė trupininį pyragaitį. 

— Nepykit, jei mano žodžiai nuskambės įžeidžiamai, — čiaumoda- 
mas kąsnį prašneko, — bet mieste apstu kontrabandos. Kalbu tiek apie 
slapta atplukdomus žmones, tiek apie narkotikus. Ar jūsų vyras galėjo 
būti susijęs su tokia veikla? 

Džaneta Tauers vėl kategoriškai papurtė galvą. 

— Ne, tik ne Džimas. 

Apsidžiaugęs, kad ji nemelavo, Glenas paklausė: 

— Ar Džimas turi priešų? 

— Ne. Bent aš apie juos nieko nežinau. 

— Ką norite tuo pasakyti? 

— Jūs neprieštarausite, jei užsirūkysiu? 

— Prašom. 

Namų šeimininkė rankinuke susirado „Marlboro Lites“ pakelį, iš- 
kratė cigaretę ir ją prisidegė. 

— Džimą mėgsta visi, — tarė moteris. — Toks jau jis žmogus. 

— Priešų neįsigijo net dirbdamas privačiu detektyvu? 

— Hmm... gal ir įsigijo. Aš nuolat pagalvoju apie senus klientus. 

Taip, nenustebčiau, jeigu vieną kitą vyras sunervino. Bet iš šito žaidimo 
pasitraukė prieš dešimtmetį. 

— Gal laisvę atgavo koks nusikaltėlis, kurį jis padėjo nutrenkti už 
grotų? 

— Ne, į kalėjimą žmonių nesodindavo. Tik... na, žinote... stebėda- 
vo neištikimus sutuoktinius, kai kada užsiimdavo pramoniniu šnipinė- 
jimu. Ieškodavo informacijos, sekiodavo žmones ir panašiai. 

Glenas brūkštelėjo antrą pastabą. 

— Jūsų vyras turi mobilųjį? 

— Taip. 

— Telefono čia nėra? 

„— Ne, Džimas visada jį pasiima. 

— Galiu sužinoti numerį? 

Ponia Tauers padiktavo skaičius, ir Glenas juos užsirašė. 

— Kas ryšio tiekėjas? 

— „O2“. 

— Kada paskutinį kartą su juo šnekėjotės? 

— Penktadienį, maždaug penkiolika po penktos. Iš policijos narų 
atsiėmęs laivą Džimas plaukė į stovėjimo vietą. Ketino apkuopti „Scoob- 
Eee“ ir parvažiuoti namo. 

— Ir tai buvo paskutinis jūsų pokalbis? 

— Taip. 

Ji ėmė kūkčioti, 

Kantriai lūkuriuodamas Glenas pagurkšnojo kavos. Kai moteris 
aprimo, paklausė: 

— Jūs, be abejo, vėliau bandėte prisiskambinti vyrui? 

— Kas penkias minutes. Bet nieko nepešdavau. Mane iš karto su- 
jungdavo su balso paštu. 

Detektyvas seržantas bloknote pasižymėjo jos žodžius. Kai nukrei- 
pė akis į Džanetą Tauers, jam suskaudo širdį. 

Staiga Glenas atsiminė žmogų, iš Brensonų namų atsiliepusį į tele- 
fono skambutį. Vyriškį, prižiūrintį jo sūnų ir dukrą. 

Nepažįstamąjį, kuriam jis užsiliepsnojo neapykanta — nė nenu- 
tuokė, kad įmanoma taip nekęsti kito asmens. 

Jei miegi su Are, sukirbėjo mintis, tuomet tepadeda tau Dievas. Aš 
plikais pirštais nuplėšiu tavo sėklides. 


PETER JAMES + MIRTIS UŽKLUPS RYTOJ 253 


Jis prisivertė nusišypsoti ir Džanetai Tauers įteikė savo vizitinę kor- 
telę. 

— Paskambinkit man, jei ką sužinosite. Mes rasime jūsų vyrą. Ne- 
sijaudinkite. Būtinai rasime. 

Verksmingą moters balsą ūmai atmiešė pyktis. 

— Po velnių, tikiuosi, aptiksite jį anksčiau už mane. 

Ponia Tauers vėl pratrūko gokčioti. 


59 


Rankoje tvirtai gniauždamas brangiausią šampano butelį iš visų, 
kokius gyvenime buvo pirkęs, Rojus Greisas žengė prie aptverto sublo- 
kuoto Kleo namo durų ir įkišo raktą į spyną. 

Tuo pat metu suskambo mobilusis. 

Jis nusikeikė ir kišenėje sugraibė aparatą. 

— Vyresnysis detektyvas Greisas. 

Skambino policijos viršininko pavaduotoja Alisona Vosper, su kuria 
mažiausiai norėjo bendrauti. Be to, ji prabilo sau būdingu irzliu tonu. 

— Kur tu? 

— Ką tik parsigavau namo, — atsakė tikėdamasis, kad vėlyvas me- 
tas, po devintos vakaro, padarys šefei įspūdį. 

— Iš pat ryto užsuk pas mane. Viršininkui teko kalbėtis su Brai- 
tono ir Houvo municipaliteto tarybos pirmininku, nes dėl tavo bylos 
spaudoje pilna blogų atsiliepimų apie Braitoną. 

“ — Žinoma. — Greisas pasistengė nuslėpti nepasitenkinimą. 

— Septintą valandą. 

Jis mintyse sudejavo. 

— Gerai! 

— Viliuosi, tyrimas pasistūmėjo į priekį, — pridūrė Alisona Vos- 
per prieš nutraukdama ryšį. 

Linkiu maloniai pavakaroti, mintyse palinkėjo Greisas. Ir pravėrė 
duris. 

Kleo sudriskusiais džinsais ir vyriškais marškiniais klūpėjo, viso- 
mis keturiomis įsirėmusi į medines grindis, ir sau Hamfriu žaidė „Kam 

atiteks puskojinė“. Šuo niurnėjo, urzgė, inkštė ir taip įnirtingai tampė 
kojinaitę, tarsi nuo šios būtų priklausiusi jo gyvybė. 

— Labas, mieloji! 

Ji pažvelgė į atvykėlį, vis dar įsitraukusi į grumtynes, nepastebėda- 
ma atkišto butelio. 

— Sveikas! Hamfri, žiūrėk, kas atėjo. Vyresnysis detektyvas Greisas! 

Rojus atsiklaupė ir ją pabučiavo. 

Į šunį susitelkusi Kleo viso labo pakštelėjo jam į lūpas. 

— Šampanas! Kaip žavu! — Šnairuodama į juodą kiauksintį pūkų 
kamuolį tarė: — Ką pasakysi, Hamfri? Vyresnysis detektyvas Greisas at- 
nešė mums šampano! Negi siūlo taikytis? 

.— Atleisk, kad grįžau taip vėlai — po pasitarimo mane užlaikė darbe. 

Kleo trūktelėjo puskojinę į save. Hamfrio letenos paslydo ant nu- 
blizgintų ąžuolinių grindlenčių, ir jis nučiuožė šeimininkės link. Pra- 
skyręs nasrus paleido kojinaitę, bet po akimirkos vėl ją sukando. 

— Paruošiau tau gardžiausią martinį, kokį esi gėręs per visą gy- 
venimą. Parduotuvėje užėjau fantastišką naują degtinę „Kalashnikov“. 
Taurė šaldytuve. — O paskui pridūrė: — Prakeiktas laimės kūdikis! Iš- 
gersi už mus abu! — Ji atsigręžė į šunį. — Sekasi gi jam, ar ne, Hamfri? 
Atsibeldžia valanda vėliau nei žadėjo, bet vis tiek gauna skanų gėrimą. O 
mudu turėsime tenkintis vandeniu. Nieko sau, tiesa? 

Greisas pasijuto nejaukiai. Regis, Kleo nusiteikusi šaltokai. 

— Martinis puikiai pravers laukiant, kol atvės šampanas, — tarste- 
lėjo jis, norėdamas apraminti mylimąją. Ir parodė butelį. 

Tebeerzindama Hamfrį, Kleo perskaitė etiketę. 

— Vyresnysis detektyve, šįvakar mano atžvilgiu rezgi šelmiškus 
planus? 

— Labai šelmiškus. 

— Juk žinai, kad man nederėtų gerti. 

— Internete skaičiau, kad egzistuoja naujas požiūris: nėščioji sau 
nepakenkia, jeigu retsykiais išlenkia kokią taurę. 

— Ojei dvi? 

— Taip dar geriau. Viena bus tau, antra — Gumbiukui. 

Ji išsišiepė ir patapšnojo sau per pilvą. 

— Koks dėmesingas tėtukas, — nusišaipė. 

Greisas sviedė švarką su kaklaraiščiu ant kanapos, įkišo butelį į šal- 

diklį, atidarė šaldytuvo duris, ant lentynėlės pamatė sklidiną taurę ir į ją 
įmerktą, pagaliuku persmeigtą alyvuogę. Išėmęs taurę grįžo į svetainę, 
nurijo didelį gurkšnį ir atsisėdo ant sofos krašto. Alkoholis suveikė kaip 
raketinis kuras iš karto pakėlė nuotaiką. 

Hamfris paliko kojinaitę ramybėje ir atliuoksėjo prie jo. 

— Sveikutis. — Greisas pasilenkė ir paglostė šunį, o tas akimirks- 
niu sureagavęs žaismingai krimstelėjo žmogui į ranką. — Oi! — Rojus 
atitraukė pirštus. 

Hamfris paspoksojo, šoko aukštyn ir vėl įkando. 

— Bičiuli, tavo iltys aštrios! — sušuko Greisas laikydamas taurę 
taip, kad šuo jos nepasiektų. — Man skauda! 

— Žinai, ką mano tėvas sako apie martinius? — paklausė Kleo. 

Hamfris metėsi atgal, išplėšė puskojinę iš šeimininkės pirštų ir sus- 
kato tūžmingai ją kratyti tarsi mėgindamas nudobti. 

— Ne. Ką? 

— Pasisaugokit, damos, sausų martinių, negerkite jų daugiau nei 
poros, nes nuo trijų po stalu nugriūsit. Nuo keturių — į svetimą lovą! 

Greisas plačiai nusišypsojo. 

— O kokia jo nuomonė apie išlaikytą šampaną? 

— Jokia. Nuo martinių paprastai nusitašo anksčiau nei į rankas 
pakliūva šampano taurė. 

— Nekantrauju susipažinti su tavo tėvu. 

— Tau jis patiks. 

— Nė kiek neabejoju, — atsakė vyresnysis detektyvas, nors nenu- 
manė, kaip tėvelis iš aukštuomenės sluoksnio reaguos į kuklų farą. 

Greisas gurkštelėjo iš taurės, ir šįsyk alkoholis kaip reikiant trenkė 
į galvą. Vėl suzirzė mobilusis. Atsiprašydamas jis linktelėjo Kleo ir iš 
kišenės iškrapštė telefoną. 

— Rojus Greisas. 

— Sveikas, senučiuk! — pasigirdo Gleno Brensono šūksnis. 

— Labas. Ko nori? 

— Laisvą minutę turi? 

— Ne. Kas nutiko? 

— Nieko. Tik norėjau su tavimi pakalbėti apie Arę. 

— Nepalauktum iki ryto? 

— Taip, suprantama. Nesijaudink. 

— Tikrai? 

— Rytojus tiks. 

Iš balso susidarė įspūdis, kad Gleno būsena klaiki. 

— Pasakok. 

— Ne, pašnekėsime rytoj. Smagaus vakaro! 

— Kalbėti aš galiu. 

— Ne, negali. Kaip sakiau, pašnekėsime rytoj. 

— Klausyk, bičiuli, kas yra? 

Ryšys nutrūko. 

Mėginimai susisiekti su draugu baigėsi tuo, kad įsijungė balso paš- 
tas. Greisas paskambino į savo namus tikėdamasis, jog Glenas ten grįžo, 
bet.po aštuonių pyptelėjimų atsiliepė atsakiklis. Jis įspraudė mobilųjį at- 
gal į kelnių kišenę. 

Kleo keletą minučių šėliojo su Hamfriu, beveik nekreipdama dė- 
mesio į mylimąjį. Galiausiai, kai žaidimas įkyrėjo, kojinaitę paleido. Šuo 
nusitempė ją ant polistireno pagalvėlės, atstojančios jam guolį. Urgzda- 
mas ir viauksėdamas purtė audinį tarsi padvėsusią žiurkę. 

— Užkąsi? — prabilo Kleo. — Pagaminau tavo mėgstamą patieka- 
lą. Tam atvejui, jeigu teiksies pasirodyti. 

Beveik identiškus žodžius rinkdavosi ir Sendė, kuri nuolat pykda- 
vo dėl ilgų jo darbo valandų ir ypač niršdavo, kai vyrą iškviesdavo jiems 
valgant. 

— Ei! Ką reiškia „tam atvejui, jeigu teiksies pasirodyti ? 

— Tuesi viršininkas. Panorėjęs galėtum namo grįžti laiku, ar ne? 

— Pati žinai, kad esi neteisi. Susimildama, nesivelkime į ginčus. Aš 
narplioju trijų nužudytų paauglių bylą, o žmonės reikalauja atsakymų. 
Vaikus matei, o man rūpi išsiaiškinti, kas kaltas dėl jų mirties, ir žudiką 
būtina rasti kuo greičiau, kol neatsirado daugiau lavonų. Beje, pateikti 
atsakymus privalau dar prieš Kalėdas — ir man ramybės neduodančiai 
miniai, ir sau pačiam. Todėl tenka nertis iš kailio. 

— Į morgą lavonų pristato kas dieną. Aš verčiuosi per galvą tiek 
dėl velionių, tiek dėl jų artimųjų. Bet grįžusi namo sugebu nuo darbo 
atsiriboti. O tu, Rojau, juo gyveni. 

Jausdamas, kad lekia per beribę tamsią tuštumą, Greisas paprieš- 
taravo: 

— Kartais, kai budi, ir tave gali iškviesti bet kuriuo paros metu, tiesa? 


PETER JAMES * MIRTIS UŽKLUPS RYTOJ 257 


— Tai visai kas kita. — Kleo gūžtelėjo pečiais ir keistai jį nužvelgė. 

Vyresnijį detektyvą netikėtai pervėrė panikos dūris. Jis sriūbtelėjo 
iš taurės, bet alkoholis liovėsi veikęs. Nuo tada, kai jiedu ėmė susitiki- 
nėti, mylimoji pirmąsyk atrodė susvetimėjusi, ir Greisas išsigando, kad 
ją praras. 

— Taip bus visada, ar ne, Rojau? 

— Kas bus? 

— Man amžinai reikės tavęs laukti. Tu įsimylėjęs savo darbą. 

— Aš myliu tave. 

— Kaip ir aš tave. Bet nesu kvaila ir suvokiu, kad tavęs nepakeisiu. 
Taip elgtis nė nebandyčiau. Tu geras žmogus. Tačiau... — ji patraukė pe- 
čiais. — Galimybė nešioti tavo... mūsų vaiką kelia man pasididžiavimą. 
Tik neramu dėl to, kokiu tėvu tapsi. 

— Policijoje dirbo ir maniškis, kuriuo visada didžiuodavausi, — 
pastebėjo Greisas. — Jis buvo nuostabus tėtis. 

— Bet tarnavo seržantu? 

— Ką bandai tuo pasakyti? 

— Velnias, man praverstų išgerti. Kada galėsime atšauti butelį? 

— Po kokių dešimties minučių? 

— Per tą laiką pašildysiu vakarienę. Palydėsi Hamfrį į vidinį kie- 
mą? Jam derėtų atlikti savo reikaliukus. 

Greisas paklusniai nusivedė šunį į sodelį ir dešimt minučių paslan- 
kiojo ratais, bet amsius, užuot daręs ką reikia, tik dar kelis kartus įkando 
jam į ranką. Pargintas vidun Hamfris nubidzeno laiptais žemyn, svetai- 
nėje paleido čiurkšlę, tūptelėjo ir išdidžiai pritriedė ant balto kilimo. 

Kol jis kuopė jovalą, „Roederer Cristal“ spėjo idealiai atvėsti. Ant 
virtuvės staliuko išsirikiavo pora dubenėlių krevečių ir lėkštės kubeliais 
pjaustytų avokadų bei gražgarščių salotų. Iš spintutės Greisas paėmė dvi 
pailgas krištolines taures, atsargiai, lyg prižiūrėdamas kūdikį, atkimšo 
butelį ir papilstė šampano. 

Jiedu susidaužė taurėmis. 

Prie stalo sėdinti Kleo atrodė pribloškiamai. Tokia žavi, tokia pa- 
žeidžiama. Tiesiog galvoje netilpo, kad toji gražuolė nešioja jųdviejų kū- 
dikį. Nedrąsiai paragavusi gurkšnelį, ji užsimerkė. Kai praskyrė blakstie- 
nas, akys žiburiavo kaip putojantis gėrimas. 

— Oho! Nuostabu! 

Greisas pažvelgė jai į akis. 

— Klausyk, — prabilo, — su tavo tėvu dar nesu susipažinęs, o ta- 
vajame pasaulyje reikia laikytis tam tikrų protokolų, bet... Kleo... ar tu 
tekėsi už manęs? 

Stojo ilga, kankinanti pauzė, per kurią Kleo jį varstė neįskaitomu 
žvilgsniu. Galų gale išlenkė antrą, šįkart didelį, mauką ir atsakė: 

— Rojau, mielasis, nenoriu, kad mano žodžiai nuskambėtų... — ji 
padvejojo, — ... keistai, supranti? 

Vyresnysis detektyvas gūžtelėjo nenumanydamas, ko tikėtis. 

Kleo pasukiojo taurę rankoje. 

— Žinai, visuomet sau tvirtindavau, kad jeigu tu piršies, nes aš 
pastojau, nė už ką su tavimi nesituoksiu. — Jos veide nušvito bejėgio, 
sutrikusio vaiko išraiška. — Tokio gyvenimo nelinkėčiau nė vienam iš 
mūsų. 

Šįsyk tyla užsitęsė dar ilgiau. 

— Nėštumas su tuo neturi nieko bendra, — galiausiai prašneko 
Greisas. — Jis tėra papildomas didelis pliusas. Kleo, aš tave myliu. Tu 
esi tiek išore, tiek vidumi nuostabiausias žmogus, kokį man pasisekė 
sutikti. Myliu tave visa širdimi ir siela. Be galo, be krašto. Ir dar labiau. 
Trokštu likti su tavimi iki gyvenimo pabaigos. 

Nusišypsojusi ji mąsliai linktelėjo. 

— Neblogai, — tarė ir pajudino ranką. — Ką dar pridursi? 

— Aš dievinu tavo nosį. Akis. Humoro jausmą. Pasaulėžiūrą. Pro- 
tą. Gerumą, kurį rodai kitiems. 

— Ir nepaminėsi, kad su manimi smagu barškintis? — apsimesti- 
nai nusivylusi paklausė Kleo. 

— Nepaprastai. 

Vėl gurkštelėjusi ji įrėmė alkūnes į stalą, abiejų rankų pirštais suė- 
mė taurę ir per šios viršų įsispigino į Greisą. 

— Na, tu irgi neprastai dulkinies. 

— Kekšė! 

Kleo suraukė nosį. 

— Rujojantis šunsnukis. 

— Tau patinka seksas! 

Ji pasipūtė. 

— Nieko panašaus. Man tik maga tave patenkinti. 

— Netikiu. 


Kol jiedu mylėjosi, Hamfris tupėjo miegamajame, amčiojo ir unkš- 
tė, bet galiausiai, kai atsibodo loti, patraukė nusnūsti. 

Kai abudu išsitiesė vienas kito glėbyje, Kleo pabučiavo Rojui į nosį, 
įakis ir į lūpas. 

— "Tu esi neapsakomai šaunus meilužis. Stulbinamai nesavanau- 
diškas. 

— Dauguma vyrų egoistiški? 

Ji kinktelėjo galva. Po akimirkos nusišypsojo. 

— Kalbu, be abejo, iš patirties, įgytos iš šimtų meilužių... kurių ne- 
turėjau! 

— Tavo žodžius vertinsiu kaip specialistės komplimentą. 

Kleo apdovanojo jį niuksu. 

— Man prie širdies dar viena tavo savybė, vyresnysis detektyve — 
su tavimi jaučiuosi saugi. 

— O tu mane įaudrini. 

Jos rankos nuslydo raumeningu vyrišku kūnu. Ir netikėtai sustingo. 

— Po šimts, nori dar? 

— Oar mes ką tik mylėjomės? 

— Prieš kokias penkias minutes. 

— Matyt, pirma laiko atsirado Alzheimerio ligos simptomų. Aš 
maniau, jog tai... na, žinai... įžanga! 

Kleo veidą nutvieskė plati šypsena. 

— Iš visų vyrų, kuriuos pažinojau, tave sujaudinti lengviausia! 

— Mano geismą kurstai tu, — atsakė Greisas ir pakštelėjo jai į lū- 
pas. Bučiniais nusėjo kaklą, pečius, kiekvieną rankų, šlaunų, blauzdų, 
kulkšnių ir kojų pirštų colį. Jie vėl ėmė mylėtis. 


Gerokai vėliau, mirgančioje veik sudegusios žvakės šviesoje, drėg- 
na nuo prakaito Kleo apsivijo jį rankomis. 

— Aš pasiduodu. Tekėsiu už tavęs. 

— Tikrai? 

— Taip. Noriu to labiau už viską pasaulyje. Bet ar mums nekils 
keblumų? 

— Kokių? 

— Žmoną jau turi. 

— Ką tik pradėjau teisinį procesą, per kurį, remdamiesi septynerių 
metų taisykle, ją pripažins mirusia. Sesuo seniai bando mane įtikinti 
imtis šių procedūrų. 

— Kleo Greis, — sumurmėjo ji. — Mmm... skamba neblogai. — 
Dar sykį pabučiavo Greisą ir prie jo prisispaudusi užmigo. 

Glenas Brensonas kiūtojo prie juodo „Hyundai“ vairo ir sielvartin- 
gai stebeilijosi į savo būstą. Iš vietos nesijudino jau penkias valandas. 

Nedidukas sublokuotas dvidešimto amžiaus septinto dešimtmečio 
namas stovėjo stačiašlaitėje Soldino kaimelio gatvėje, atokiau nuo viršu- 
kalnės, vėjų kiaurai perpučiamame rajone. Nūnai automobilį čaižė stip- 
rūs gūsiai, nuo kurių jis nepaliaujamai siūbavo, o kėbulą pliekė lietus. 

Detektyvo seržanto skruostais sruvo ašaros. Jis nekreipė dėmesio 
į stingdantį šaltį, alkį, poreikį nusišlapinti. Viso labo spitrijosi į namelį 
geltonomis paradinėmis durimis. Žvelgė į fasadą, atskyrusį jį nuo seno- 
jo gyvenimo tarsi Berlyno siena. Aplinkui pakibo sumauta migla. Akis 
temdė ašaros. Automobilio langus — lietaus šuorai. O protą — meilė, 
pyktis, širdperša. 

Arė grįžo po dešimtos, bet „Hyundai“ salone sėdinčio sutuoktinio 
nepastebėjo. Glėnas bergždžiai lūkuriavo, kol pro duris išeis Brensonų 
atžalas sergėjęs tipas, — kad ir kas būtų tas arogantiškas šunkara. Laik- 
rodis jau rodė be dešimties minučių pusę trečios nakties, tačiau laukan 
niekas neišniro. Prieš dvi valandas pirmame aukšte pasidarė tamsu, ir 
neilgai trukus lempų šviesa atsklido iš miegamojo. Po kurio laiko užgeso 
ir ji. Be abejo, Arė su vaikų prižiūrėtoju griuvo į lovą. Su prakeiktu išpera 
krušosi jy namuose. 

Ar Remėir Semis rytą kaip visada atlėks į miegamąjį džiugiai šauk- 
dami: „Mamyte! Tėveli!“, bet lovoje pamatys svetimą vyrą? O gal mažy- 


PETER JAMES + MIRTIS UŽKLUPS RYTOJ 261 


liai liovėsi bėgioję? Kaip pasikeitė jo šeimos lizdas per pastarąsias kelias 
savaites? 

Tie klausimai skrodė sielą it peilio ašmenys. 

Glenas pažiūrėjo į automobilio laikroduką — 02.42. Dirstelėjo į 
savąjį tarsi vildamasis, kad prietaisų skydelis meluoja. Bet rankiniame 
laikrodyje pamatė skaičius 02.43. 

Šaligatviu nuriedėjo plastikinis šiukšliadėžės dangtis. Veidrodį ne- 
tikėtai nušvietė melsvi žybsniai, ir po kelių sekundžių pro šalį prašvil- 
pė švyturėliais mirksintis, tačiau sirenos neįsijungęs patrulinis policijos 
automobilis. Kelio gale jis pasuko dešinėn ir pranyko iš akiračio. Parei- 
gūnus turbūt iškvietė dėl šeimos kivirčo, avarijos, įsilaužimo — ar bet 
kokio kito incidento. Detektyvas seržantas dvejojo, ar reikėtų paskam- 
binti ir pasiteirauti, nes baiminosi būti iškviestas. Tačiau policijos ratai, 
kuriais šiąnakt važinėjosi, įpareigojo jį budėti. Nors asmeniniame gyve- 
nime nestigo problemų, Glenas jautėsi dėkingas teisėtvarkos pajėgoms 
už visas suteiktas galimybes. 

Mobiliuoju jis susisiekė su Pietinio personalo centro dispečerine. 

— Čia Glenas Brensonas, budintis detektyvas seržantas iš Sunkių 
nusikaltimų poskyrio. Soldine pro mane pralėkė vyrukai įjungtais švy- 
turėliais — atsiras darbo ir mums? 

— Ne, jie nuvažiavo į autoavarijos vietą. 

Pajutęs palengvėjimą, detektyvas seržantas nutraukė ryšį. Po aki- 
mirkos vėl susitelkė į pastatą. Širdį graužė nenumaldomai stiprėjantis 
pyktis. Dabar jam terūpėjo, kas vyksta namuose. 

Galiausiai Brensonas prarado savitvardą. Išlipo iš automobilio, nu- 
drožė į kitą kelio pusę, žengė prie laukujų durų — artinosi slapukiškai, tar- 
tum neturėdamas teisės žingsniuoti taku, vedančiu nuosavo būsto link. 

Detektyvas seržantas įkišo raktą į spyną ir pabandė atrakinti duris. 
klaidą nepasiėmė rakto nuo Rojaus Greiso namų. Bet ne, rankoje laikė 
tą, kurio reikėjo. Vėl įgrūdo į užrakto skylę, tačiau neįstengė jo pasukti. 

Staiga Glenas suprato, kas atsitiko. Arė pakeitė spyną! 

O, šūdas! To jau per daug, poniute! 

Sąmonėje šmėstelėjo šimtai kino kadrų, kuriuose sutuoktiniai 
pjaudavosi tarpusavyje. Užsiplieskęs įniršiu Glenas numygo durų skam- 
butį ir iš vidaus atsklido erzinantis, dešimt sekundžių užsitęsęs dzingsė- 

jimas. Raudoną pykčio miglą pervėrė mintis, kad jis pirmą kartą gyve- 
nime mėgina prisiskambinti į savo namus. Nesulaukęs reakcijos įniko 
kumščiu talžyti duris. i 

Pajuto, kaip viršuje užsidegė šviesa, ir kilstelėjo akis. Pamatė Arę 
miegamajame prie praskirtų užuolaidų. Žmona atidarė langą ir pažvel- 
gė apačion; juodi ištiesinti plaukai kaip įprastai atrodė nepriekaištingai, 
tarsi ji ką tik būtų apsilankiusi grožio salone. Beje, glotnios sruogos ne- 
sitaršė netgi tada, kai jie plaukiojo upės slenksčiais. 

— Glenai? Ką, po galais, išdarinėji? Prižadinsi vaikus! 

— Tu pakeitei suknistas spynas! 

— Aš pamečiau raktus! — teisindamasi sušuko ji. 

— Įleisk mane! 

— Ne! 

— Kad tu nusprogtum, čia ir mano namai! 

— Juk mudu nusprendėme kurį laiką pagyventi atskirai. 

— Bet nesitarėme, kad čia vesies svetimus vyrus ir su jais dulkinsies. 

— Pakalbėsime rytą, gerai? 

— Ne, tu mane įleisi, ir mudu šnektelėsime dabar pat! 

— Aš durų neatversiu. 

— Jei tau labai maga, išdaušiu prakeiktą langą. 

— Tokiu atveju paskambinsiu policijai. 

— Gal pamiršai, kad pats esu policininkas? 

— Elkis kaip tinkamas. Tu visada darei, ką norėjai! 

Moteris užtrenkė langą. Glenas atšlijo nuo durų, norėdamas geriau 
įsižiūrėti į miegamąjį, bet Arė užtraukė užuolaidas ir išjungė šviesą. 

Brensonas suspaudė kumščius, po sekundės juos atgniaužė jaus- 
damas, kad galvoje kunkuliuoja verpetas. Paėjo gatve kelis jardus. Ap- 
sigręžė ir numynė atgal. Pro šalį praburzgė nedidukas, pagal užsakymą 
išgražintas automobilis; iš salono garsiakalbių griaudėjo repo daina, 
drebinanti orą, kuris ir taip buvo pritvinkęs vibracijų. 

Jis vėl nukreipė žvilgsnį į namą. Sekundę svarstė, gal vis dėlto ver- 
tėtų iškulti langą, įsigauti vidun ir sušiktam vaikų prižiūrėtojui nusukti 
sprandą. Bėda ta, kad įsibrovęs į namą būtent taip ir pasielgtų. 

Glenas nenoriai apsisuko, sėdo į „Hyundai“ ir nuriedėjo pajūrio 
magistralės link. Sustojo prie „T“ formos sankryžos ir parodė dešiniojo 

posūkio signalą. Jau ruošėsi spausti akceleratorių, kai tolumoje, niūriose 
tamsybėse, pastebėjo šviesos taškelį. Jūroje slenkantį laivą. 

Staiga į galvą šovė mintis, trumpam užgniaužusi įtūžį. Jis plėtojo 
ją traukdamas vėjo talžomu keliu, važiuodamas pro Rotingdiną, Kemp- 
tauną ir palei Braitono krantinę. 

Rojaus namuose Brensonas prisipylė stiklą viskio, atsisėdo į fotelį 
ir vėl susimąstė. Iš pykčio, kurį sukėlė Arė, tebevirpėjo. 

Tačiau mintis sąmonės neapleido. Tebekirbėjo ir po trijų valandų, 
kai jis pabudo. 

Daugumą mokykloje dėstytų dalykų detektyvas seržantas išmoko 
prastai, nes tėvukas, kuris girtaudavo arba svaigindavosi narkotikais ir 
mušdavo motiną, aiškindavo, esą jis niekam tikęs, tą patį kartodavo ir 
kitiems dviem sūnums bei dukroms. Glenas juo tikėjo. Vaikystėje nuolat 
kraustydavosi iš vienų globos namų į kitus. Iš visų disciplinų mėgo tiktai 
geometriją. Ir dabar atsiminė tam tikrą jos temą, kuri nedavė ramybės 
kiaurą naktį. 

Atsiminė trianguliaciją. 

Devintą ryto įsitaisęs Casa Ioana prieglaudos kabinete, Janas Tilin- 
gas su užsidegimu skaitė ilgą elektroninį laišką ir tyrinėjo nuotraukas, 
atspaudus, kompiuteriu pakoreguotas dviejų jaunų vyrų bei merginos 
fotografijas ir dar keletą kadrų, iš kurių labiausiai sudomino primityviai 
ištatuiruoto vardo „Raris“ atvaizdas. 

Vėl pasinėręs į detektyvo veiklą jis jautėsi puikiai! Maža to, netru- 
kus turėjo prasidėti pasitarimas — viskas kaip senais gerais laikais! 

Tilingas sriūbtelėjo „Twinings“ angliškos pusryčių arbatos — jos 
drauge su „Marmite“ užtepu ir „Wilkin 8 Sons“ kompanijos „Tiptree“ 
vidutiniškai pjaustytų apelsinų marmeladu iš Braitono reguliariai at- 
siųsdavo senyva motina, aprūpindama sūnų vienintelėmis angliškomis 
smulkmenomis, kurių jis ilgėjosi ir kurių sunkiai gaudavo Bukarešte. 

Priešais rašomąjį stalą ant medinių kėdžių sėdėjo dvi socialinės 
darbuotojos — Dorina, dvidešimt trejų metų aukštaūgė moteris juoda 

trumpa ševeliūra, kartu su vyru atsikėlusi į Rumuniją iš Moldavijos, ir 
patrauklioji Andrėja ilgais rusvais plaukais, mūvinti džinsus, dėvinti 
dryžuotus marškinėlius ir ant jų apsivilkusi rudą palaidinę „V“ formos 
iškirpte. 

Andrėja prabilo pirma. Ji pritarė bendrai nuomonei, kad vardas 
„Raris“ skamba gana prašmatniai ir nėra įprastas tarp gatvės vaikų. Sy- 
kiu pareiškė mananti, kad velionė pati jį išsitatuiravo, taigi mergaitė vei- 
kiausiai kilusi iš romų — tai yra čigonų. Nors romų merginos itin retai 
megzdavo artimus santykius su kitų tautų atstovais. 

— Pranešimą kartu su nuotraukomis prisekime prie pagrindinės 
skelbimų lentos, — pasiūlė Dorina. — Galbūt kas nors iš benamių mūsų 
klientų žinos, kas tie jaunuoliai. 

— Gera mintis, — pagyrė Tilingas. — Susisiek su visomis labdarin- 
gomis prieglaudomis. Andrėja, paskambink į FARA* namus. 

Dveji FARA namai veikė mieste, o vieni buvo fermoje — šias įstai- 
gas įkūrė anglų pora, Maiklas ir Džeinė Nikolsonai, prižiūrintys beglo- 
bius vaikus. 

— Gerai, atliksiu darbą iki pietų. 

Tilingas jai padėkojo ir žvilgtelėjo į rankinį laikrodį. 

— Pusę dešimtos privalau užsukti į vietinę policijos nuovadą. Ar 
judvi galėtumėte kreiptis į globos centrus iš visų šešių miesto sektorių? 

— Į vieną jau kreipiausi, — tarė Dorina. — Bet nesėkmingai. Ten 
nesutiko padėti. Sakė neturintys teisės atskleisti konfidencialių duome- 
nų ir pridūrė, kad tyrimais derėtų užsiimti policijai, o ne labdaros orga- 
nizacijos direktoriui. 

Nusivylęs Tilingas kumščiu tvojo per stalą. 

— Prakeikimas! Juk kiekvienas puikiai žino, kokia nauda iš su- 
mautos policijos! 

Dorina sulinksėjo. Taip, ji žinojo. Kaip ir kiti. 

Janas Tilingas parašė žinutę, elektroniniu paštu nusiuntė ją Nor- 
manui Potingui, išėjo iš kabineto ir nužingsniavo į netoliese esančią po- 
licijos nuovadą Nr. 15. Pas vienintelį pareigūną, kuris galbūt neatsisakys 
ištiesti pagalbos rankos. Bet optimizmu jis netryško. 


*  FARA — labdaringa, beglobiu jaunimu besirūpinanti organizacija. 

Nors naktis nualino, Glenas Brensonas jautėsi budrus ir įsitempęs. 
Jis stovėjo koridoriuje šalia posėdžių kambario, vienoje rankoje laikė 
kavos puodelį, kitoje spaudė sotų sumuštinį su kiaušiniu, kumpiu ir 
dešrele. Pro tarpdurį vieni paskui kitus į rytinį trečiadienio pasitarimą 
rinkosi komandos nariai. 

Gleną apeidama Bela Moj ironiškai vyptelėjo. 

— Labas rytas, pone sveiko maisto gerbėjau! 

Detektyvas seržantas pilna burna išmurmėjo nerišlų atsakymą. 

Ūmai suzvimbė Belos mobilusis. Ji nudūrė akis į ekraną, žengė į 
šoną ir atsiliepė į skambutį. 

Po kelių sekundžių akiratyje išdygo žmogus, kurio Glenas laukė, 
Rėjus Pekemas iš Pažangių technologijų nusikaltimų skyriaus. 

— Rėjau, kaip laikaisi? 

— Aš nusiplūkęs. Žmonai buvo prasta naktis. 

— Užjaučiu. 

— Dženę kamuoja diabetas. Vakar lankėmės kinų restorane. Rytą 
paaiškėjo, kad jos cukraus kiekis smarkiai viršija normą. 

— Cukraligė — tikra kančia. 

— Gyva bėda su tomis kinų užeigomis, nes niekada nežinai, ko 
jose prideda į maistą. O kaip tavo kraštuose? Viskas gerai? 

— Mano žmona irgi turi problemų dėl sveikatos. 

— Žiūrėk tu man! Kaip nesmagu. 

— Supranti, pastaruoju metu keliu jai alergiją. 

Kitapus storų akinių lęšių sužioravo Pekemo akys. Jis kilstelėjo 
pirštą. 

— Aš pažįstu vieną vyruką! Duosiu jo numerį. Tai geriausias aler- 
gologas visoje šalyje! 

Glenas nusišypsojo. 

— Mane labiau sudomintum aukščiausios klasės skyrybų advoka- 
tu. Kol neprasidėjo posėdis, norėčiau tau pateikti techninį klausimėlį. 

— Pilk! Skyrybos? Vaje, kaip nemalonu. 

— Kalbėtum kitaip, jei susitiktum su mano žmona. Tiek to. Su ta- 
vimi privalau pasitarti dėl mobiliųjų. 


266 PETER JAMES * MIRTIS UŽKLUPS RYTOJ 


Pro juos prasispraudė dar keli žmonės. Gajus Bečeloras guviai 
mestelėjo Glenui: „Labas rytas!“ Atsakydamas detektyvas seržantas pa- 
mostagavo sumuštiniu. į 

— Glenai, tu esi ūlmų maniakas, tiesa? — paklausė Pekemas. — Ar 
matei „Telefono būdelę“? 

— Su Kolinu Farelu ir Kiferiu Saterlandu. Aha. Ir ką? 

— Pabaiga niekam tikusi, ar ne? 


Į“ 


— Man ji visai gera. 

Rėjus Pekemas linktelėjo. Jis buvo ne vien grafystėje gerbiamiau- 
sias kompiuterinių nusikaltimų ekspertas, bet ir dar vienas dėl filmų 
pakvaišęs žmogus. 

— Rėjau, man reikia pagalbos, susijusios su mobiliojo ryšio bokš- 
teliais. Juk čia tavo sritis? 

— Bokšteliai? Bazinės stotys? Tu kreipeisi į tinkamą žmogų! Tiesą 
sakant, apie juos išmanau neblogai. Kas konkrečiai tau rūpi? 

— Dingo toks vyrukas kartu su žvejybiniu botu. Jis su mobiliuoju 
nesiskirdavo. Paskutinį kartą jį regėjo penktadienio vakarą išplaukiantį 
iš Šorehamo uosto. Kiek suprantu, kelionės kryptį galima nustatyti pagal 
telefono signalus. Pasitelkus trianguliaciją. Žinau, kad būdas įmanomas 
sausumoje — o jūroje? 

Pro porelę praslinko kiti komandos nariai. 

— Na, daug kas priklauso nuo atstumo ir laivo tipo. 

— Laivo tipo? 

Pradėjęs aiškinti Pekemas atgijo visu kūnu. Atrodė, gyvenime nie- 
kas jam nesuteikdavo tiek džiaugsmo, kiek proga pasidalyti beribėmis į 
galvą sukimštomis žiniomis. 

— Net ir atitolus nuo kranto per dešimt mylių telefonas gali išlikti 
ryšio zonoje, bet viskas pareina nuo laivo struktūros ir mobiliojo padė- 
ties. Jeigu jis tūno plieniniame vamzdyje, signalo stiprumas drastiškai 
susilpnėja. Kur tiksliai buvo aparatas? Ant denio, bent jau langus turin- 
čioje kajutėje? Beje, itin svarbus veiksnys ir bokštelių aukštis. 

Glenas susitelkė, mėgindamas prisiminti išvyką „Scoob-Eee“ botu. 
Priešakinėje laivo dalyje laipteliai vedė apačion į virtuvėlę, tualetą ir 
poilsio kabiną, bet detektyvui seržantui susidarė įspūdis, kad patalpos 
įrengtos žemiau vaterlinijos. Tiesa, įsitaisęs prie šturvalo Džimas Tau- 


PETER JAMES * MIRTIS UŽKLUPS RYTOJ 267 


ersas turėjo sėdėti tik iš dalies pridengtoje vairaračio stoginėje. Ir jeigu 
jis traukė į atvirą jūrą, ryšio negalėjo trikdyti jokios kliūtys. Detektyvas 
seržantas išklojo savo mintis Pekemui. 

— Puikumėlis! Nežinai, ar jis kam skambino? 

— Su žmona susisiekti nebandė. Bet aš nežinau, ar Tauersas šnekė- 
jo su kuo nors kitu. 

— Man reikia duomenų iš mobiliojo skambučių registro. Kadangi 
narpliojate sunkų nusikaltimą, gauti išklotinę nebus sudėtinga. Jei ne- 
klystu, klausimas sietinas su operacija „Neptūnas“? 

— Su viena iš mano tyrimo krypčių. 

— Ką gi, veikdamas parengties režimu, mobilusis maždaug kas 
dvidešimt minučių siunčia signalą į savo tinklą tarsi sakydamas: „Aš čia, 
bičiuliai!“ Jei kada teko palikti telefoną prie automobilio imtuvo, manau, 
esi girdėjęs „Pypipyp pypipyp pyp“ radijo bangų trukdžius? 

Brensonas linktelėjo. 

— Būtent tada aparatas apie savo buvimo vietą informuoja bazinę 
stotį! — Pekemas švytėjo iš pasitenkinimo lyg kalbėdamas apie triuką, 
kurio jis išmokė telefonus. — Žodžiu, iš kokio taško perduotas signalas, 
parodys registras, o paklaida tesieks kelis šimtus jardų. — Jis apsidairė 
staiga suvokęs, kad visi jau įėjo į pasitarimų kambarį. — Mobilusis, ko 
gero, palaikė ryšį su dviem trim pakrantės bokšteliais, ir su kiekvienu iš 
pažįstamo sektoriaus, tarkim, bendravo trečdalį ciklo. — Pekemas vėl 
pasižvalgė į šonus. — Jei šnekėtume glaustai, egzistuoja toks dalykas 
kaip laiko sinchronizavimo poslinkis. Nenagrinėsiu techninių smulk- 
menų, tik noriu pasakyti, kad tarp aparato ir bazinės stoties signalas 
kursuoja šviesos greičiu — įveikia tris šimtus tūkstančių kilometrų per 
sekundę. Atsižvelgiant į ryšio tinklą, laiko sinchronizavimo poslinkis lei- 
džia apskaičiuoti, koks atstumas skiria telefoną nuo bazinių stočių. Dar 
seki mano mintį? 

Glenas sukinksėjo galva. 

— Tokiu būdu išsiaiškiname apytikres koordinates ir, tai dar.svar- 
biau, nuotolius iki bokštelių ir atlikę trianguliaciją nustatome telefono 
padėtį poros šimtų jardų tikslumu. Bet nepamiršk, mobilusis tik nu- 
siuntė signalą į savo tinklą. Per dvidešimt ramybės minučių laivas galėjo 
nusigauti į kitą tašką. 

— Aš bent žinosiu paskutinę jo buvimo vietą ir tikėtiną kelionės 
kryptį? 

— Tiesiai į dešimtuką! . 

— Rėjau, tu esi velniškai puikus profas! — Glenas užsirašė pastabas 
bloknote. — Geriausias iš visų! 

Pusę devintos ryto Gatviko oro uoste prie tuzino atvykėlių, turin- 
čių Europos Sąjungos pasus ir išsirikiavusių vienoje iš eilių, kurios tęsėsi 
šalia imigracijos tarnybos punkto, prisidėjo porelė, pašaliniams žiūro- 
vams primenanti motiną ir sūnų. 

Moteris, keturiasdešimties su viršum metų, it statula išlaki blon- 
dinė elegantiškai šiuolaikiškai sušukuotais, beveik pečius siekiančiais 
plaukais, vilkėjo juodą zomšinę striukę su kailio apvadais, avėjo prie 
viršutinės apdaro dalies priderintus batus ir įkandin savęs tempė ratuotą 
lagaminą. Nuo jos neatsiliko berniukas sutrikusia veido išraiška, liesas 
paauglys juodais pašiauštais, trumpai kirptais plaukais, iš veido bruožų 
šiek tiek panašus į čigoną, apsivilkęs džinsiniu, jam per dideliu švarku, 
užsitempęs gurgždančius mėlynus džinsus, įsispyręs į naujutėlius spor- 
tukus pavymui nudrikusiais nesurištais raišteliais. Vaikis daugiau nie- 
ko neturėjo, tik nedidelį elektroninį žaidimą, kurį jam padovanojo, kad 
būtų kuo užsiimti, ir viltį artimiausiu metu, gal net šįryt, vėl susitikti su 
vieninteliu mylimu žmogumi šiame pasaulyje. 

Blondinė kelis sykius kažkam skambino telefonu, tačiau su pašne- 
kovais bendravo nepažįstama kalba. Tikriausiai vokiečių, nusprendė jis 
nenuleisdamas akių nuo ekrano. Nors žaidimas jau spėjo įkyrėti. Taip 
pat ir kelionė. Paauglys vis dar tikėjosi, kad ji baigsis netrukus. 

Galų gale jiedu sulaukė savo eilės. Priešais stovintis verslininkas 
įteikė pasą indų kilmės imigracijos tarnybos pareigūnei, kuri peržiūrėjo 
dokumentą šiek tiek nuobodžiaudama, lyg prie pabaigos būtų artėjusi 
ilga jos pamaina, ir sugrąžino vyriškiui. 

Marlena Hartman žengė pirmyn spausdama berniukui ranką — 
odinės pirštinės slėpė, kokie šalti ir drėgni jos delnai, — ir atkišo abiejų 
asmens dokumentus. 

Pareigūnė atsivertė blondinės pasą, dirstelėjo į kompiuterio ekra- 
"ną ir jame neradusi moterį kompromituojančios informacijos patikrino 
berniuko popierius. Raris Hartmanas. Jokių duomenų sistema nepatei- 
kė ir apie jį. Imigracijos tarnybos darbuotoja atidavė jiems pasus. 

Atvykimo terminalo salėje tarp galybės vairuotojų, iškėlusių lente- 
lės su spausdintomis arba ranka rašytomis pavardėmis, ir žmonių, kurie 
nerimastingai lūkuriavo giminaičių ir įdėmiai nužvelgdavo praeinan- 
čius pro tarpdurį, Marlena pastebėjo Vladą Kosmesku. 

Jie pasilabino oficialiai spustelėdami rankas. Moteris atsisuko į 
paauglį, pirmąsyk gyvenime ištrūkusį už Bukarešto ribų, nūnai visiškai 
suglumusį. 

— Rari, čia dėdė Vladas. Jis tavimi rūpinsis. 

Kosmesku paspaudė vaikinukui delną, rumuniškai pasveikino jį 
atvykusį į Angliją. Raris sumurmėjo, kad džiaugiasi čia atskridęs, ir vi- 
liasi greitai pasimatyti su savo mylimąja, Ilinka — gal net šį rytą? 

Vyriškis užtikrino, esą mergina jo ilgisi ir nekantriai laukia. Pir- 
miausia reikės kai kur nuvežti frau Hartman, ir tuomet jie keliausią pas 
Ilinką. 

Rario akys sužibo ir jis nusišypsojo — pirmą kartą po labai ilgo 
laiko. 


Po penkių minučių Grigorijus, apskretęs neūžauga atsikišusiais 
priekiniais dantimis, išvairavo rudą mersedesą iš Gatviko oro uosto ir 
pasuko į kelią, vedantį M23 magistralės link. Dar po minutės automobi- 
lis nurūko į pietus, Braitono ir Houvo pusėn. Marlena Hartman įsitaisė 
priešakinėje keleivio vietoje. Raris tyliai sėdėjo gale. Naujo gyvenimo 
pradžia kurstė jaudulį. Bet labiau už viską jis troško susitikti su Ilinka. 

Jie išsiskyrė vos prieš kelias savaites, vienas kitą apipylę bučiniais, 
pažadais ir ašaromis. O nuo tada, kai abu išgelbėjo šitas angelas, Marle- 
na, prabėgo mažiau nei du mėnesiai. 

Paauglys jautėsi kaip sapne. 

Raris Petris Floresku, kaip jį iš tiesų vadino, buvo šešiolikmetis. 
Neilgai trukus po septintojo gimtadienio, nors tikslaus meto nepavyko 
prisiminti, motina su juo pabėgo nuo tėvo, kuris gerdavo ir nuolat ją 
mušdavo. Vėliau gimdytoja susipažino su kitu vyru. Tačiau tas nenorėjo 

šeimos, sūnui liūdnai aiškino mama, todėl Raris turės apsistoti namuo- 
se, kur įsigis daug draugų ir atsidurs jį mylinčių žmonių globoje. 

Po dviejų savaičių berniukas, lydimas nekalbios senos moters at- 
šiauriu, it lygintuvas plokščiu veidu, įveikė keturis akmeninių laiptų 
maršus ir įžengė į sausakimšą, blusų pilną bendrabutį. Motina klydo. 
Niekas čia jo nemylėjo, ir iš pradžių Raris tesulaukė stipresniųjų prie- 
kabių. Galop susibičiuliavo su savo amžiaus vaikais, bet nuo vyresniųjų, 
kurie nuolat jį prikuldavo, stengėsi laikytis atokiau. 

Gyvenimas virto pragaru. Kas rytą vaikų namų globotinius vers- 
davo plėšti tautines giesmes, į kailį kliūdavo kiekvienam, nepajėgian- 
čiam stovėti tiesiai. Dešimties Raris ėmė šlapintis į lovą ir už tai gaudavo 
pylos. Bėgant laikui, jis pramoko vogti iš vyresnių berniukų, kažkaip 
sugebėdavusių prasimanyti daugiau maisto. Vieną dieną buvo sučiuptas 
su dviem nugvelbtais šokoladukais. 

Pabūgęs bausmės Raris spruko iš prieglaudos. Vėliau prisidėjo prie 
draugijos, kuri sukiojosi Gara de Nord, pagrindinėje Bukarešto geležin- 
kelio stotyje, elgetavo ir svaiginosi narkotikais. Jie miegodavo bet kur 
— glausdavosi prieduriuose, ankštose, prie antžeminių šilumos vamz- 
džių suręstose lūšnelėse, po gatvėmis išraustose ertmėse. 

Pirmą sykį jis pasijuto esąs gyvas keturiolikos, kai požeminėje lan- 
dynėje susipažino su pasimetusia mergaite, dailiąja Ilinka, kuri suteikė 
norą gyventi. 

Tunelyje nusitempę patalus po karštu šiluminės trasos vamzdžiu, 
atokiau nuo bičiulių, jiedu mylėdavosi ir svajodavo. 

Svajodavo apie geresnę ateitį. 

Apie nuosavus namus. 

Vieną dieną, ką tik nudžiovęs keletą „Aurolac“ butelių, Raris gat- 
vėje sutiko angelą, kurio pasirodymu visada tikėjo, nors didelių vilčių 
nepuoselėjo. 

Angelą, vardu Marlena. 

Dabar, įsitaisęs ant užpakalinės mersedeso sėdynės, jis žinojo, kad 
veikiai vėl pasimatys su Ilinka. 

Rarį apėmė palaima. 

Automobilis sustojo gyvenamojo kvartalo gatvėje. Aplinka atrodė 
nepaprastai švari. Kaip viename iš turtingesnių Bukarešto sektorių, kur 
jis kartais elgetaudavo. 

— Nuo šiol tave prižiūrės Vladas ir Grigorijus, — atsisukusi tarė 
Marlena. 

— Jie nuveš mane pas Ilinką? 

— O, taip, — patvirtino blondinė ir išnirusi iš salono patraukė prie 
mersedeso galo. 

Atsigręžęs į užpakalinį langą Raris matė, kaip vokietė atidarė baga- 
žinę, po akimirkos ją užtrenkė ir nešina portfeliu nuėjo taku, kuris vedė 
paradinių namo durų link. Paauglys lydėjo Marleną žvilgsniu, laukda- 
mas, kol moteris atsigręš ir pamojuos. Bet ji net galvos nepakreipė. 

Mersedesas staigiai pajudėjo iš vietos, jaunąjį keleivį įspausdamas 
į sėdynės atlošą. 

Rojus Greisas kabinete skaitė pasitarimo užrašus. Nors diena išau- 
šo drėgna ir niūri, jis švytėjo. Tiesą sakant, nė neatsiminė, kada anksčiau 
jautėsi toks laimingas ir taip pozityviai nusiteikęs savo gyvenimo atžvil- 
giu. Ūpo nenumušė ir gižesnė nei įprastai policijos viršininko pavaduo- 
toja Alisona Vosper, su kuria susitiko septintą ryto. 

Popiet vyresnysis detektyvas ketino užsukti pas advokatą ir aptarti 
reikalingas detales, kad Sendė būtų pripažinta esanti mirusi. Greisas ne- 
abejojo atsisveikinęs su praeitimi, sau įkandin uždaręs duris ir pagaliau 
susiruošęs judėti pirmyn. Jis ves Kleo. Jiedu augins vaiką. 

Šįryt kiti dalykai staiga pasirodė visiškai nesvarbūs, nors Greisas 
suprato negalintis sau leisti mėgautis tuo pasakiškai maloniu pojūčiu. 
Prieš akis buvo apsčiai darbo. Jis žinojo privaląs tarnauti visuomenei, 
gaudyti piktadarius, rūpintis, kad Braitono ir Houvo miestas taptų sau- 
gesnis. Manė, kad jei įvykdavo sunkus nusikaltimas, vadinasi, policija ir 
tam tikra prasme jis pats prastai atlikdavo pareigas. Savo nusistatymų 
neįstengė pakeisti. , 

Lavoninės šaldytuvuose tysojo trys negyvi paaugliai, nes pareigū- 
nai nesugebėjo jų apsaugoti. Žalą bent iš dalies pavyktų atitaisyti pri- 
griebus už trijulės mirtį atsakingus žmones, pasodinus juos už grotų ir 
rasi amžiams atėmus galimybę vėl žudyti. 

Ant stalo gulėjo ilgas sąrašas gydytojų, Jungtinėje Karalystėje iš- 
brauktų iš medikų registro. Kai pradėjo gilintis į duomenis, ieškoti as- 
menų, kurie pajėgtų persodinti organą, jį pribloškė pažeidimų įvairovė. 

Nesąžiningi daktarai Greisui žadino beveik tokį pat pasibjaurė- 
jimą kaip ir papirkti farai, kurių, laimė, ne tiek jau daug teko sutikti. 
Jis nepakentė žmonių, dirbančių aptarnavimo sferoje ir dėl korupcinių 
tikslų arba savo nekompentencijos išnaudojančių visuomenės pasiti- 
kėjimą. 

Pirmame sąrašo punkte figūravo toksikologas, praradęs teisę prak- 
tikuoti dėl aplaidumo, kuris nulėmė heroiną vartojusio narkomano mir- 
tį. Ne, kaip kandidatas jis netinkamas. 

Greisas skaitė toliau. Apylinkės gydytojai, vyras ir žmona, įkūrę 
slaugos namus, neteko licencijos dėl itin netinkamų prieglaudos sąlygų 
ir kančių, kurias sukėlė senyviems pacientams. Atmesti derėjo ir juos. 

Per mokymus susikirtusį rezidentą pašalino iš registro, nes vai- 
kinas melavo dėl savo kvalifikacijos, bandydamas gauti gydytojo kon- 
sultanto pareigas. Vyresnysis detektyvas juo susidomėjo. Kaip tik tokio 
tipo asmuo (kad ir ne transplantacijomis užsiimantis chirurgas) galėjo 
prisidėti prie neteisėtų, privačioje klinikoje atliekamų operacijų. Savo 
tyrimo strategijų bloknote Greisas užsirašė vyručio vardą ir pavardę: 
Nojus Oludžimis. 

Staiga į galvą atėjo mintis — keista, kodėl jis nepagalvojo anksčiau. 
Kokios procedūros vykdomos Jungtinės Karalystės ligoninėse ir Nacio- 
naliniame transplantacijos centre, kad į sistemą nepakliūtų nelegaliai 
įgyti organai? Griežtų taisyklių, be abejo, netrūko, bet jis vis tiek brūkš- 
telėjo sau pastabą, kad šį klausimą išnagrinėtų nuodugniau. 

Ir vėl įsikniaubė į sąrašą. 

Apylinkės daktaras, išmestas iš medikų rato, nes į kompiuterį atsi- 
siuntė failus su vaikų pornografija. Ne. 

Dar vienas žmogus patraukė vyresniojo detektyvo dėmesį. Iš ra- 
jono gydytojo atimta teisė praktikuoti, kadangi jis padėjo numirti vė- 
žio aukai. Eutanazijai Greisas pritarė. Puikiai atsiminė, kaip vaikystėje 
lankė mylimą mirštantį senelį, augalotą žaliūką, kuris rėkė iš skausmo, 
prašė pagelbėti, ką nors padaryti, galop pratrūko raudoti, o visi, sto- 
vintieji kambaryje, bejėgiškai žvelgė į ligonį, ir tik Rojaus mama sėdėjo 

prie lovos, laikydama jį už rankos ir melsdamasi. Greisas žinojo niekada 
nepamiršiąs to paskutinio karto, kai matė savo senelį. Ir motinos maldų 
beprasmiškumo. 

Eutanazija, vėl pagalvojo jis. Kai kurie daktarai laužė taisykles, nes 
protestavo prieš sistemą. Jų gretoms turėtų priklausyti ir transplantacijų 
specialistas. Tačiau chirurgų sąrašas, kurį sudarė informacijos ieškojusi 
Sara Šenston, pasirodė esąs gerokai ilgesnis nei buvo galima tikėtis. 

Kas kelias minutes suzyziantis kompiuteris vėl cyptelėjo praneš- 
damas apie gautą elektroninį laiškelį — arba visą jų krūvą. Greisas pa- 
žvairavo į ekraną. Teišvydo kažkokią nesąmonę, vieną iš tokių, kokias 
JK Sveikatos ir saugos vykdomoji įstaiga siųsdavo kiekvienam teisėtvar- 
kos pareigūnui. Pastaraisiais mėnesiais Sveikatai ir saugai jis užsiplies- 
kė stipresne neapykanta negu politinio korektiškumo etosui. Naujausio 
šlamšto pavyzdžiu tapo perspėjimas, kad policininkas galės pakilti nuo 
žemės daugiau nei per šešias pėdas tik tuo atveju, jei turės teisę dirbti 
aukštumose. 

Na, ir skiedalai, pamanė Greisas. Ką, gal nusikaltėlį besivaikantis 
pareigūnas privalės sušukti: Ei! Nekopk aukščiau kaip šešios pėdos, an- 
traip man teks tave paleisti? 

Duris sudrebino beldimas, ir po akimirkos į kabinetą įėjo Glenas 
Brensonas. 

Greisas smakru kryptelėjo į blizgantį draugo kaklaraištį. 

— Tau vertėtų pasikeisti elementus. Jis tvieskia nebe taip ryškiai 
kaip anksčiau. 

— Cha, labai šmaikštu, senučiuk. — Glenas įsižiūrėjo į vyresnįjį 
detektyvą. — Ar tik pats neįsidėjai naujų elementų? Tu švyti! 

— Kavos norėsi? — Greisas mostu paragino jį prisėsti. 

— Ne, ką tik gėriau. — Brensonas įsitaisė ant kėdės, smalsiai nu- 
žvelgė bičiulį ir palinko į priekį, stambiomis rankomis trenksmingai 
prislėgdamas rašomąjį staliuką. — Kaip tokiame jovale sugebi ką nors 
rasti? 

— Paprastai bylas parsivežu namo ir vakarais jas išrūšiuoju. Bet 
buveinę trumpam užleidau devynis šimtus svarų sveriančiai gorilai, kūri 
sūpuojasi ant šviestuvų, blaškosi po kambarius ir juos apverčia aukštyn 
kojomis. 

Detektyvas seržantas mažumėlę susigėdo. 

— Na, hmm, savaitgalį rengiausi apsikuopti kaip per pavasarinius 
valymo darbus. Savo būsto neatpažinsi. 

— Jau dabar neatpažįstu. 

— Aš ketinu sutvarkyti ir kompaktus, nes pusę jų radau ne tuose 
dėkluose. Deja, taviškė kolekcija niekam tikusi. 

— Kaip žmogus, garbinantis Džei-Zi, gali rimta mina tarti tokius 
žodžius? 

— Džei-Zi — jėga! Tikras Dievas! O tu su savo skoniu — lyg iš 
kitos planetos. — Jis išsišiepė. — Sudaužęs automobilį bent jau atsikratei 
siaubingos muzikos rinkinių, kuriuos vežiojaisi salone. 

Greisas atidarė stalčių, sugraibė pajuodusį siuntinių voką ir iš jo 
išpurtė šešias kompaktines plokšteles. 

— Atleisk, bet turėsiu tave nuvilti! 

— Argi „Alfa“ nenulėkė į aštuonių šimtų pėdų gylio prarają? 

— Taip, bet nuo skardžio krito per atoslūgį. Šitas atsiėmiau, kai 
buvo partemptos nuolaužos. 

Brensonas apmaudžiai palingavo galva. 

— Kada gausi naujus ratus? 

— Laukiu draudimo išmokos. Niko Nikolo žmona įsigijo nediduką 
„Yamaha: rodos, „SR 125“, tačiau juo nesinaudoja. Svarstau galimybę jį 
įsigyti. Taip prisidėčiau prie aplinkosaugos. Bet Kleo nedžiugina mano 
sumanymas. 

Detektyvo seržanto veide nušvito vypsnis. 

— Kas tave prajuokino? 

— „Policininkas ir jo harlis“ — matei tą filmą? Apie motociklinin- 
ką farą? 

Staiga suzirzė detektyvo seržanto mobilusis. 

Jis tučtuojau atsakė į skambutį, pašoko nuo kėdės ir žengė toliau 
nuo stalo. 

— Glenas Brensonas. — Atsiprašydamas linktelėjo Greisui ir 
tęsė: — Brajanai, sveikas... taip, esu per koridorių nuo tavęs, Rojaus 
Greiso kabinete. Aha, patikrink abi nuorūkas, nes noriu nustatyti, kas 
traukė cigaretes: du skirtingi asmenys ar vienas žmogus. Antrasis atvejis 
reikštų, kad jis ten praleido nemažai laiko. Taip, nuostabu. Ačiū! 

Detektyvas seržantas atsisėdo ir vėl smalsaudamas pažiūrėjo į vy- 
resnįjį detektyvą. 

— Bičiuli, tu nieko nepajėgsi nuslėpti. 

— Ko nuslėpti? 

— Atrodai kaip grietinėlės prisilaižęs katinas. Kas atsitiko? 

Rojus gūžtelėjo pečiais, tačiau jo lūpų krašteliai savaime pakilo 
aukštyn. 

— Judu su Kleo? 

Jis vėl patrūkčiojo pečiais, bet nusišypsojo dar plačiau. 

— Juk tu ne... ne... ne... — Detektyvo seržanto akys suapvalėjo. — 
Ar man, kaip tavo draugui, derėtų ką nors žinoti? 

Greisas užgniaužė šypseną ir linktelėjo. 

— Regis, vakar mes susižadėjome. 

Brensonas kone peršoko per stalą. Rankomis apsivijo bičiulį ir su- 
spaudė lokio glėbyje. 

— Čia tai bent! Fantastiškos naujienos! Susiradai šaunią damą! Aš 
nuoširdžiai dėl tavęs džiaugiuosi. — Jis paleido Greisą linguodamas gal- 
va, spinduliuodamas pasitenkinimą. — Rimtai sakau... ohoho! 

— Ačiū. 

— Vestuvių datą numatėte? 

— Ne, iš pradžių man reikia susitikti su tėtuku ir oficialiai paprašyti 
jos rankos. Kleo artimieji truputėlį snobiški. 

— Vadinasi, išeisi į pensiją ir padėsi valdyti šeimos turtą. 

— Gal jie ir kilę iš aukštuomenės, bet nėra aptekę pinigais. 

— Vaje, kaip gaila. 

— O kaip tu? Kas vyksta tavo gyvenime? 

Gleno veidas ištįso, jo nuotaika nukrito kaip barometro rodyklė. 

— Verčiau neklausk. Ji su kažkuo dulkinasi. Gal į šią temą nesigi- 
linkime. Norėsiu su tavimi šnektelėti, man prireiks tavo pagalbos, bet 
vėliau. Išgersime atšvęsdami sužieduotuves... galbūt paplepėsime? 

Greisas linktelėjo. 

— Ką veiksi per Kalėdas? 

— Nežinau. Neįsivaizduoju, po velnių. — Jis netikėtai nusigręžė ir 
atsiliepė lūžtančiu balsu: — Aš... negaliu... negaliu jų švęsti be Semio ir 
Remės. 

Rojus suvokė, kad Glenas nusisuko nenorėdamas rodyti ašarų. 

— Tiek to, dar pasimatysime. 

Sušvokštęs Brensonas žengė tarpdurio link. 

— Gal liksi ir mes pakalbėsime? 

— Ne, vėliau. Dėkui. 

Jis uždarė duris sau už nugaros. 

Vyresnysis detektyvas kelias akimirkas sėdėjo nekrutėdamas. Gle- 
nas, be abejo, išgyveno pragarą, kančias kurstė ir metų laikas, niaurūs, 
tamsūs vakarai, artėjančios Kalėdos. Vis dėlto, kaip jis suprato, tokiu 
būdu išspręsti santuokos problemų bičiuliui nebepavyks. Kai Glenas 
susitaikys su esama padėtimi, kad ir kokį skausmą šioji keltų, jis galės 
pamažu judėti pirmyn, užuot leidęs dienas beviltiškoje netikrumo bū- 
senoje. 

Greisas sekundėlę pagalvojo, ar nevertėtų pasivyti bičiulio, kuriam 
akivaizdžiai reikėjo išsišnekėti. Bet ne, dabar būtina kibti į darbą. Ne- 
paisydamas nuo kompiuterio atsklidusio dzingtelėjimo, jis vėl sutelkė 
dėmesį į pasitarimo užrašus. Įbedė akis į pradėtą „Tyrimo kryptimis“ 
pavadintą sąrašą. 

Suskambo vidinio ryšio telefonas. Vyresnysis detektyvas pakėlė ra- 
gelį. 

— Rojus Greisas. 

Su juo susisiekė Rėjus Pekemas iš Pažangių technologijų nusikal- 
timų skyriaus. 

— Rojau, prašei manęs internete paieškoti organų prekeivių? 

— Aha. 

— Radau tave galinčią sudominti informaciją. Miunchene vei- 
kia tokia bendrovė „Transplantation-Zentrale GmbH“. Skelbiasi esanti 
stambiausia žmonių organais užsiimanti tarpininkė. Prieš keletą metų 
mano bosas seržantas Filas Teiloras šiek tiek darbavosi Interpole. Jis pa- 
žįsta vieną vyruką iš Vokietijos skyriaus, todėl tikrindami kompaniją 
daug laiko nesugaišome. Manau, naujienos tau patiks! 

— Taip, klausau? 

— LKA — Landeskriminalamt, bavariškas FTB atitikmuo, — jau 
kurį laiką stebėjo bendrovę, nes įtarė ją prekyba žmonėmis. Va, ir įdo- 
miausia smulkmena. Įmonė palaiko ryšį su įvairiomis valstybėmis, 
įskaitant Rumuniją! 

— Nuostabu, Rėjau! — pagyrė Greisas. — Miuncheno LKA turiu 
labai gerų pažinčių. 

— Ką gi, jei tik sugebėjau pagelbėti... 

Vyresnysis detektyvas jam padėkojo ir grąžino ragelį į vietą. Tuč- 
tuojau pasukęs „Rolodex“ kartoteką išsitraukė kortelę su užrašu: Krimi- 
nalhauptkommisar Marselas Kulenas. 

Su Kulenu draugystė užsimezgė prieš ketverius metus, kai šį pus- 
mečiui komandiravo į Sasekso Kriminalinio skyriaus valdybą. Visai ne- 
seniai Miunchene tariamai buvo pastebėta Sendė, ir Marselas ištiesė pa- 
galbos ranką, bet kelionė į Vokietiją, kur vyresnysis detektyvas praleido 
vieną dieną, pasirodė besanti kvaila užmačia. 

Greisas surinko Kuleno mobiliojo numerį. 

Į skambutį atsiliepė balso paštas, tad jis paliko pranešimą. 


65 


Laukdama svarbios viešnios Linė kaip niekad apgailestavo, kad ne- 
pajėgia dailiau sutvarkyti pirmo namų aukšto. Bent jau šiuolaikinėmis 
žaliuzėmis pakeisti siaubingų raštuotų svetainės užuolaidų ir atsikratyti 
purvino kilimo. 

Rytą, norėdama, kad būstas atrodytų pakenčiamai, ji koridoriuje 
pamerkė gėlių, o svetainėje ant žemo staliuko paskleidė Sussex Life, Ab- 
solute Brighton ir kelis kitus madingus žurnalus — šito triuko išmoko 
iš televizinės namų gražinimo laidos. Pasipuošė ir pati — apsivilko bal- 
tą šiugždančią palaidinukę, apsitaisė tamsiai mėlynu, dėvėtų drabužių 
parduotuvėje įsigytu dviejų dalių kostiumėliu, apsiavė juodus išeiginius 
batelius, gausiai pasipurškė „Escada“ tualetiniu vandeniu, kurį Keitlina 
padovanojo balandį, per gimtadienį, ir kurį ji rūpestingai normavo. 

Slenkant minutėms, stiprėjo baimė, kad vokietė neatvyks. Jau po 
dešimtos penkiolika, o Marlena Hartman vakar tikino atvažiuosianti 
pusę dešimtos. Vokiečiai lyg ir garsėjo punktualumu, ar ne? 

Galbūt vėluoja lėktuvas? 

Velnias. Ją slėgė pragariška įtampa. Naktį Linė veik nesudėjo bluos- 
to ir nerimaudama dėl Keitlinos kas valandą ėjo tikrinti, ar dukrai nieko 
nenutiko. Tūžmingai mąstė apie persodinimo operacijos koordinatorę 
Širlę Linsel ir Pietų Londono Karališkąją ligoninę. Sykiu svarstė, į ką su 
savo atžala įsipainios, kai susitiks su tarpininke. 

Bet argi jai buvo iš ko rinktis? 

Linė paskutinį kartą akimis permetė svetainę ir išsigando paste- 
bėjusi cigaretę, įmygtą į aspidistros vazono žemes. Išgriebė ją niršdama 
ant Luko. Nors gal čia ir Keitlinos darbas. Iš kvapo motina suprasdavo, 
kad duktė retsykiais užtraukdavo dūmą. Rūkyti pradėjo susipažinusi su 
Luku. Paskui netikėtai žvilgsnis užkliuvo už dėmės, bjaurojančios smė- 
lio spalvos kilimą. Linė jau ruošėsi stverti „Vanish“ valiklį ir pašalinti 
nešvarumus, bet lauke trinktelėjo automobilio durelės. 

Jausdama, kaip iš jaudulio spurda širdis, ji pripuolė prie lango. Pro 
dienines užuolaidas pamatė greta namo sustojusį rudą mersedesą tam- 
sintais stiklais. Skubiai atšokusi perėjo kambarį, nėrė į virtuvę, sviedė į 
šiukšliadėžę nuorūką ir patildė televizorių. Ekrane porelė sutuoktinių 
dviem laidos vedėjams aprodė nediduką sublokuotą namą — bent jau 
išoriškai panašų į jos buveinę. 

Linė užlėkė į antrą aukštą ir žengė į Keitlinos miegamąjį. Dukrą 
pažadino anksti, privertė nusiprausti duše ir apsirengti, nes... na, kas 
ten žino, gal vokietė norės atlikti medicininę jos apžiūrą. Dabar Keitlina 
snaudė ant lovos, į ausis įsikišusi „iPod“ grotuvo ausinukus, ir jos oda 
rodėsi kaip niekad gelsva. Mergaitė mūvėjo skylėtus džinsus, vilkėjo bal- 
tus trumparankovius marškinėlius ir žalią palaidinę su gobtuvu, buvo 
užsitempusi pilkas storas vilnones kojines. 

Motina švelniai palietė jai ranką. 

— Mieloji, viešnia atvyko! 

Keitlina atsigręžė nutaisiusi neįskaitomą išraišką, kurioje atsispin- 
dėjo lūkesčių, nevilties ir sumaišties derinys. Bet vyzdžių tamsoje slėpėsi 
senasis įžūlumas. Linė nuoširdžiai tikėjosi, kad duktė niekuomet jo ne- 
praras. 

— Kepenis pristatė? 

Linė nusijuokė, o mergaitė viso labo išspaudė kreivą vypsnį. 

— Man atvesti ją į tavo kambarį, ar tu nusileisi į pirmą aukštą? 

Akimirką kitą Keitlina linksėjo. 

— Kaip rimtai pasiligojusią turėčiau vaizduoti? — galiausiai atsiliepė. 

Sučirškė durų skambutis. 

— Tiesiog elkis natūraliai, — pabučiavusi jai į kaktą tarė motina. 

Keitlina atkragino galvą ir nukorė liežuvį. 

— Hrrrrr, — paskui suurzgė, — mirštu, kaip man reikia naujų ke- 
"penų ir taurės „Chianti“ vyno, kuriuo jas nuplaučiau! 

— Užsičiaupk, Hanibalai Lekteri! 

Linė smuko iš miegamojo, nubildėjo laiptais ir atidarė laukujes duris. 

Elegantiška moters išorė nustebino. Ji nenumanė, ką pamatysianti, 
bet vaizduotėje regėjo oficialią, rūsčią, gal net šiurpoką būtybę. Tikrai 
ne aukštą, kokių keturiasdešimties su viršum metų gražuolę šviesiais, 
banguotais, iki pečių krentančiais plaukais ir juoda zomšine, pribloškia- 
mai dailia, kailio apvadais papuošta striuke. 

— Ponia Linė Beket? — paklausė viešnia žemu jausmingu balsu, 
angliškai tardama žodžius su akivaizdžiu akcentu. 

— Marlena Hartman? 

Namų šeimininkę blondinė apdovanojo nuginkluojančia šypsena, 
kobalto žydrumo akys skleidė šilumą. 

— Atleiskit, kad vėluoju. Miunchene snigo, todėl buvo atidėtas rei- 
sas. Bet aš vis dėlto atvažiavau, ir alles ist in Ordnung, ja?* 

Netikėtai perėjusi prie kitos kalbos, vokietė trumpam išmušė Linę 
iš vėžių. 

— Hmm, taip, taip, — sumurmėjo ji, atšlijo nuo tarpdurio ir para- 
gino moterį užeiti. 

Marlenai Hartman nudrožus koridoriumi, Keitlinos motina ap- 
mo žvilgsnį. 

— Ar galiu paimti jūsų striukę? — atvedusi ją į svetainę paklausė 
Linė. 

Vokietė nusivilko viršutinį apdarą išdidžiai lyg primadona ir ati- 
davė jį nė nesiteikdama atsisukti į šeimininkę, tarsi toji būtų eilinė rū- 
bininkė. 

— Išgersite kavos arba arbatos? 

Linė nemaloniai jautėsi, kad moteris dairosi po kambarį, atkreip- 
dama dėmesį į kiekvieną smulkmeną, visas dėmeles, apsilaupiusius sie- 
nų dažus, pigius baldus, seną televizorių. Geriausia draugė Sju Šekelton, 
kadaise palaikiusi artimus santykius su vokiečių kilmės vyriškiu, per- 
spėjo, kad jie itin skrupulingai renkasi kavos rūšis. Todėl vakar kartu 


* Viskas gerai, taip? (vok.) 

su gėlėmis ji įsigijo ir pakelį šviežiai maltų paskrudintų kolumbietiškų 
pupelių. 

— Turėsite mėtų arbatos? 

— Eee... mėtų? Taip, taip, — atsakė Linė, mėgindama paslėpti nu- 
sivylimą dėl nereikalingo pirkinio. 

Po kelių minučių ji grįžo į svetainę nešina padėklu su arbatos ir 
tirpios kavos puodeliais. Vokietė stovėjo prie židinio atbrailos ir rankoje 
laikė įrėmintą Keitlinos nuotrauką, kurioje mergaitė puikavosi gotiška 
išvaizda — juoda palaidinuke, juodais, stirksančiais plaukais, smakro 
smeige ir nosies auskaru. 

— Čia jūsų duktė? 

— Taip, Keitlina. Fotografuota prieš dvejus metus. 

Marlena Hartman padėjo nuotrauką į vietą ir prisėdo ant sofos, 
greta paguldydama portfelį. 

— Kokia graži jauna panelė. Išraiškingas veidas. Gera kaulų struk- 
tūra. Manau, ateityje galėtų dirbti modeliu, ar ne? 

— Galbūt. — Linė nugurgė seiles ir mintyse pridūrė: Jei išgyvens. — 
Norėtumėte su ja susitikti? 

— Dar ne. Iš pradžių glaustai išdėstykite ligos istoriją. 

Keitlinos motina nuleido padėklą ant staliuko, viešniai įteikė puo- 
duką ir įsitaisė fotelyje. 

— Ką gi... pabandysiu. Iki devynerių metų ji buvo normalus svei- 
kas vaikas. Vėliau kilo problemų dėl tuštinimosi, pilvą retsykiais imdavo 
varstyti stiprus skausmas. Apylinkės gydytojas diagnozavo nedetermi- 
nuotą storosios žarnos uždegimą. Paskui Keitlina du mėnesius viduria- 
vo su krauju ir nuolat jautėsi pavargusi. Daktaras ją nukreipė pas kepenų 
specialistą. 

Linė sriūbtelėjo kavos. 

— Specialistas pranešė, kad padidėjo jos blužnis ir kepenys. Keitli- 
nai išpūtė pilvą ir ėmė kristi svoris. Nuovargio protrūkiai tapo dažnesni. 
Ji nuolat bet kur užmigdavo. Į mokyklą eidavo, bet per dieną turėdavo 
keturis penkis kartus nusnūsti. Galiausiai vidurius ėmė raižyti sopuliai, 
kurie kiaurą naktį nenuslopdavo. Vargšelė siaubingai graužėsi ir vis 
klausdavo: „Kodėl susirgau aš?“ 

Pakėlusi akis Linė išvydo į svetainę įžengiančią dukrą. 

— Sveikos, — pasilabino ji. 

— Angelėli, čia ponia Hartman. 

Keitlina atsargiai paspaudė blondinei ranką. 

— Malonu su jumis susipažinti, — virpančiu balsu pratarė. 

Linė matė, kad vokietė įdėmiu žvilgsniu tyrinėja mergaitę. 

— Jausmas abipusis, Keitlina. 

— Brangioji, aš ką tik pasakojau poniai Hartman apie pilvo skaus- 
mą, dėl kurio naktį nesumerkdavai akių. Gydytojas tau prirašė antibio- 
tikų, ar ne? Ir jie kurį laiką padėjo, teisingai? 

Duktė atsisėdo ant kitos sofos. 

— Lyg ir kažką pamenu. 

— Tu buvai dar mažytė. — Linė atsigrįžo į Marleną Hartman. — 
Galų gale vaistai liovėsi veikę. Kai jai sukako dvylika, Keitlinai diagno- 
zavo PSC — pirminį sklerozuojantį cholangitą. Kone metus ji praleido 
ligoninėse — iš pradžių vietinėje, po to Pietų Londono Karališkojoje 
ligoninėje. Per operaciją chirurgai į jos tulžies kanalus įstatė plėtiklius. 

Linė atsisuko į dukrą laukdama patvirtinimo. 

Keitlina linktelėjo. 

— Ar bent numanote, ką reiškia paauglei veik metus pragulėti pa- 
latoje? 

Marlena Hartman su užuojauta nusišypsojo mergaitei. 

— Galiu įsivaizduoti. 

Motina pakratė galvą. 

— Negalite. Vargu ar žinote, kokios yra angliškos gydymo įstaigos. 
Keitliną paguldė į vieną iš geriausių, į Pietų Londono Karališkąją ligo- 
ninę. Kartą dėl pacientų pertekliaus ją, paauglę, įkurdino mišrioje pala- 
toje. Ten nė nebuvo televizoriaus. Tik nukvakę senukai. Keitlinai teko 
taikstytis su tuo, kad į jos lovą vis mėgindavo įsiropšti kvoštelėję vyrai 
ir moterys. Ji jautėsi klaikiai. Atvykusi sėdėdavau prie dukters lovos, kol 
mane išmesdavo laukan. Naktimis miegodavau laukiamajame arba ko- 
ridoriuje. — Linė vėl pašnairavo į savo atžalą, žvilgsniu prašydama ją 
paremti. — Tiesa, mieloji? 

— Aha, toji palata — menkas džiaugsmas. — Keitlinos veidą.per- 
kreipė liūdnai mąslus šypsnis. 

— Kai ją paleido, mes išmėginome viską. Gydūnus, dvasininkus, 
koloidinį sidabrą, kraujo perpylimą, akupunktūrą, įvairiausius dalykus. 
Niekas nepadėjo. Vargšas angelėlis tada priminė vos kojas velkančią, 

amžinai parpuolančią senutę, ar ne brangioji? Neįsivaizduoju, kas būtų 
nutikę, jei ne apylinkės gydytojas. Mūsų šventasis. Daktaras Rosas Han- 
teris. Jis rado naują specialistą, tas prirašė kitokių vaistų, ir šie bent jau 
kuriam laikui sugrąžino Keitlinai gyvenimą. Ji vėl ėmė eiti į mokyklą, 
plaukioti, žaisti netbolą, netgi lankyti muziką, kurią visada dievino. Pra- 
dėjo groti saksofonu. 

Linė atsigėrė kavos ir suirzo pastebėjusi, kad dukra vėl įniko mo- 
biliuoju rašyti žinutes. 

— Prieš šešis mėnesius įvykiai vėl pakrypo į blogąją pusę. Pučiant 
saksofoną, tau pristigdavo kvapo, ar ne brangute? 

Keitlina pakėlė galvą, linktelėjo ir vėl sutelkė dėmesį į telefono 
ekranėlį. 

— Specialistas teigia, kad jai nedelsiant reikalinga transplantacijos 
operacija. Medikai rado tinkamą donorą, ir prieš porą dienų aš nuve- 
žiau dukrą į Karališkąją ligoninę. Paskutinę minutę jie pranešė, jog kilo 
nesklandumų dėl donoro kepenų, bet nepateikė išsamaus, mane ten- 
kinančio paaiškinimo, kur problemos esmė. Vėliau informavo, tai yra 
mestelėjo akivaizdžią užuominą, kad ji nėra prioritetinė pacientė. Kitaip 
sakant, gali priklausyti dvidešimčiai procentų ligonių, kurie... 

Sudvejojusi Linė nukreipė žvilgsnį į dukterį. Tačiau mergaitė už- 
baigė sakinį. 

— ... kurie miršta nesulaukę kepenų persodinimo, štai ką nori pa- 
sakyti mano motina. 

Marlena Hartman suėmė paauglės ranką ir įsispigino į jos akių 
gelmes. 

— Keitlina, mein Liebling, patikėk manimi. Šiandienos pasaulyje 
joks žmogus nėprivalo mirti todėl, kad negauna atitinkamo organo. 
Pažvelk į mane. — Vokietė patapšnojo sau per krūtinę ir timptelėjo 
lūpą. — Žiūri? 

Keitlina sulinksėjo. 

— Trylikametei, dvejais metais už tave jaunesnei mano dukrai An- 
džei reikėjo persodinti kepenis. Bet jų niekur nepavyko gauti. Andžė 
neišgyveno. Tądien, kai ją palaidojau, sau prisiekiau, kad niekas nemirs 
laukdamas kepenų transplantanto. Nei širdies, nei inkstų. Tuomet ir 
įsteigiau savo agentūrą. 


PETER JAMES * MIRTIS UŽKLUPS RYTOJ 283 


Mergaitė atkišo lūpas, kaip elgdavosi kam nors pritardama, ir kink- 
telėjo galva. 

— Ar jūs galie užtikrinti, kad rasite kepenis Keitlinai? — paklausė 
Linė. 

— Natūrlich! "Toks mano verslas. Aš visada garantuoju, kad per- 
sodinti tinkamą organą gausiu per savaitę. Šioje srityje dirbu jau dešimt 
metų ir dar nė sykio nesulaužiau duoto žodžio. Jei pageidausite išgirsti, 
ką patyrė buvę mano klientai, kai kurie iš jų mielai su jumis susisieks. 

— Per savaitę? Nors jos kraujo grupė yra AB rezus neigiamas? 

— Ponia Beket, dėl kraujo grupės nesijaudinkite. Pasaulio keliuose 
kasdien žūsta po tris su puse tūkstančio žmonių. Pacientui tinkamas 
donoras visuomet atsiras. 

Linę netikėtai užliejo palengvėjimas. Moteris atrodė patikima. Tiek 
metų dirbusi skolų išieškojimo bendrovėje, ji puikiai perprato žmonių 
prigimtį. Ir ypač gerai išmoko atskirti nuoširdžias asmenybes nuo akių 
dūmikų. 

— Kaip konkrečiai ieškosite kepenų mano dukrai? 

— Mūsų tinklas, ponia Beket, aprėpia visą pasaulį. — Ji gurkštelėjo 
arbatos. — Kur nors planetoje rasti auką, kurios organai tiktų Keitlinai, 
nebus sudėtinga. 

Linė pateikė ją labiausiai gąsdinantį klausimą. 

— Kokia jūsų kaina? 

— Į bėndrą paslaugų paketą įtraukiami užmokesčiai vyriausiajam, 
transplantaciją atliekančiam chirurgui, jo pagalbininkui, dviem aneste- 
ziologams ir slaugių personalui, išlaidos pooperacinei, pusmetį trunkan- 
čiai priežiūrai ir vaistų kaina, todėl mano prašoma suma siekia... — ji 
patraukė pečiais lyg puikiai žinodama, kad priblokš pašnekovę, — ... tris 
šimtus tūkstančių eurų. 

— Tris šimtus tūkstančių? — sušvokštė Linė. 

Marlena Hartman linktelėjo. 

— Bet tai... — Linė mintyse skubiai atliko aritmetinius veiks- 
mus, — apytikriai du šimtai penkiasdešimt tūkstančių svarų! 

Į gimdytoją įbestas Keitlinos žvilgsnis bylojo, kad šias užmačias jai 
vertėtų mesti iš galvos. 


* Žinoma (vok.) 


284 PETER JAMES * MIRTIS UŽKLUPS RYTOJ 


Vokietė vėl palinksėjo. 

— Taip, teisingai. 

Linė bejėgiškai iškėlė rankas. 4 

— Kokia... milžiniška suma. Ne, aš niekaip... tiek pinigų papras- 
čiausiai neturiu. 

Ponia Hartman tylėdama nurijo arbatos gurkšnį. 

Motina susižvalgė su dukra ir pamatė, kad jos akyse įsižiebusi viltis 
jau spėjo išblėsti. 

— Aš... aš nė nenumaniau... Ar jūs galite pasiūlyti kokį išsimokė- 
jimo planą? 

Organų prekeivė atsegė portfelį, ištraukė rudą voką ir jį ištiesė 
narių šeimininkei. 

— Čia standartinė sutartis. Pusę sumokate avansu, likusią dalį 
perduodate prieš pat transplantaciją. Ponia Beket, suma nėra didelė. Su 
žmonėmis, kurie nepajėgūs jos mokėti, aš nė nebandau susitikti. 

Linė nusivylusi palingavo galva. 

— Kiek daug... kodėl prašote tiek daug? 

— Jeigu norite, galiu išvardyti įkainius. Privalote suprasti, kad nuo 
kūno ilgiau nei pusvalandį atskirtos kepenys greitai išeina iš rikiuotės, 
todėl donorą teks atgabenti prijungtą prie gyvybės palaikymo aparatū- 
ros. Pati žinote, kad Jungtinėje Karalystėje taip elgtis draudžia įstatymai. 
Medikų komanda labai rizikuos, mes, be abejo, samdome aukščiausios 
klasės specialistus. Sasekse veikia viena privati klinika, bet jų paslaugos 
neapsakomai brangios. Padengusi išlaidas, aš asmeniškai uždirbu labai 
mažai. Galite sutaupyti, dukrą nuskraidinusi į valstybę, kur dėl teisinių 
dalykų nekils keblumų. Pavyzdžiui, apsilankyti Mumbajuje, Indijoje 
arba Bogotoje, Kolumbijoje, ten veikiausiai išleistumėte penkiasdešim- 
čia tūkstančių svarų mažiau. 

— Ir ten turėtume apsistoti? 

— Taip, svečioje šalyje viešėtumėte kelias savaites. Gal net ilgiau, 
jei susidurtumėte su komplikacijomis, tarkim, infekcija. Arba atmetimo 
reakcija. Nepamirškite ir finansų, kurių prireiks pasibaigus šešių mėne- 
sių laikotarpiui — jūsų dukra iki gyvenimo pabaigos vartos atmetimo 
reakciją slopinančius vaistus. 

Apimta visiškos nevilties, Linė vėl papurtė galvą. 

— Aš... aš nenoriu keliauti į nepažįstamus kraštus. Be to, privalau 
* dirbti. Ne, jums sumokėti nepajėgsiu. Tiek pinigų neturiu. 

— Žinot, ką jums derėtų apmąstyti, ponia Beket... ar galiu į jus 
kreiptis vardu? 

Ji linktelėjo ir įniko mirkčioti, kad tik nepravirktų. 

— Jums derėtų apmąstyti alternatyvas. Įvertinti Keitlinos šansus išgy- 
venti, jeigu jai nebus persodintos kepenys. Va, į ką būtina atsižvelgti, tiesa? 

Linė delnais suspaudė smilkinius ir pajuto, kaip skruostais nuvar- 
vėjo ašaros. Pasistengė surikiuoti mintis. Ketvirtis milijono svarų. Ne, 
tai neįmanoma! Ji mintimis nuklydo prie savo klientų, kuriems siūlyda- 
vo skolas išmokėti per keletą metų. Bet ne tokias sumas! 

— Ojei užstatytumėte namą? — paslaugiai patarė Marlena Hartman. 

— Jis jau įkeistas. 

— Kartais mano klientai prašo šeimos arba draugų pagalbos. 

Linė pagalvojo apie motiną. Ši nuomojosi socialinį būstą. Santau- 
pų turėjo, tačiau kokių? O kaip buvęs vyras? Plaukiodamas žemseme 
Malkolmas gerai uždirbdavo, bet anaiptol ne pasakiškai, juolab kad jam 
reikėjo rūpintis naująja šeima. Draugės? Pasiturinčiųjų sluoksniui pri- 
klausė tiktai Sju Šekelton, išsiskyrusi su turtingu vyru, gyvenanti sko- 
ningame name, viename iš prašmatnesnių Braitono rajonų, bet ji augino 
keturis vaikus, lankančius privačią mokyklą, ir Linė nenutuokė, kokia 
bičiulės finansinė padėtis. 

— Vokietijoje bendradarbiaujame su vienu banku, — tęsė Marle- 
na. — Jis yra suteikęs paskolas keliems mūsų klientams. Penkerių metų 
trukmės. Galėčiau jus suvesti. 

— Aš pati sukuosi finansų pasaulyje, — nudelbusi ją niūriu žvilgs- 
niu atsakė Linė. — Tragiškiausioje jų srityje — dirbu skolų išieškotoja, 
todėl žinau, kad tiek pinigų niekas man neskolins. Atleiskit... man siau- 
bingai gaila, bet jūsų skrydis nuėjo perniek. Jaučiuosi tikra kvaiša. Kaina 
reikėjo pasidomėti vakar, kai mudvi šnekėjomės telefonu. Tuo viskas ir 
būtų užsibaigę. | 

Marlena Hartman vėl gurkštelėjo arbatos ir nuleido puodelį ant 
stalo. 

— Ponia Beket, leiskite jums kai ką atskleisti. Per dešimt savo veik- 
los metų aš nė sykio nesu keliavusi tuščiai. Suma atrodo įspūdinga, NES 


286 PETER JAMES * MIRTIS UŽKLUPS RYTOJ 


kol kas neturėjote progos blaiviai išanalizuoti visų aplinkybių. Anglijoje 
viešėsiu dar porą dienų. Noriu jums padėti. Suteikti reikalingas paslau- 
gas. — Ji įteikė savo vizitinę kortelę. — Šiuo numeriu galite man skam- 
binti dvidešimt keturias valandas per parą. 

Linė, kurios akis temdė ašaros, įsispoksojo į kortelę. Spausdinti 
žodžiai rodės miniatiūriniai. Jos viltys surinkti pinigus buvo dar ma- 
žesnės. 


66 


Raris rankose gniaužė elektroninį žaidimą ir pro užpakalinį mer- 
sedeso langą žvelgė į kaimiškas, pro šalį slenkančias Anglijos vietoves. 
Lauke svilino stiprus vėjas, žydrose dausose stumdydamas storus, į pum- 
potaukšlius panašius debesis. Tolumoje vilnijo aukštos žalios kalvos, iš 
dalies primenančios Rumunijos užmiestį, kur jis gyveno keletą metų. 

Įveikęs žiedinę sankryžą automobilis pravažiavo pro kelio ženklą, 
ir vaikinukas be garso ištarė lentelėje perskaitytą pavadinimą: „Steinin- 
gas“. Vairuotojui staiga numygus akceleratorių, jaunąjį keleivį įspaudė 
į sėdynės atlošą. Jis džiūgavo. Neilgai trukus susitiks su Ilinka! Raris 
prisiminė jos šypseną. Švelnią odą. Kaip riešutai rudas viltingas akis. 
Nepriklausomą būdą, savimi pasitikinčio žmogaus charakterį. Tai ji su- 
tiko vokietę, abiem dovanojusią naują ateitį. Štai kuo Ilinka jam patiko 
— savo gebėjimu veikti. Ir pasirūpinti savimi. Negana to, Rariui saldavo 
širdis besiklausant, kaip mylimoji sakydavo, esą, išskyrus jį, per savo gy- 
venimą nebuvo sutikusi jokio kito žmogaus, kuris taip ją globotų. 

Tik gaila, kad jiedu negalėjo skristi drauge. Šiuo atžvilgiu vokie- 
tė išliko nepalaužiama. Pirmiausia Ilinka, paskui Raris. Keliauti kartu 
nevalia dėl tam tikrų rimtų priežasčių, tikino moteris. Ir porelė ja pa- 
sikliovė. 

Galų gale jie atsidūrė Anglijoje! 

Priekyje sėdintys vyrai nepratarė nė žodžio. Na ir kas, juk tuodu 
buvo jo gelbėtojai. Kaip gera skendėti tyloje, turėti laiko apmąstymams, 
tiesiog laukti. 

Abipus susiaurėjusio kelio stiebėsi aukštos žalios gyvatvorės. Iš ra- 

dijo imtuvo sklido muzikos garsai. Pažįstamos muzikantės balsas. Dai- 
navo Faist. 

Jis laisvas! 

Gana greitai jie vėl pasimatys. Uždirbs žadėtus padorius atlygius. 
Gyvens dailiame butelyje, iš kurio galbūt atsivers vaizdas į jūrą. Sulig 
kiekvienu prasilenktu medžiu, tvorele, kelio ženklu Rario širdis daužėsi 
vis sparčiau. 

Mersedesas sumažino greitį ir pasukęs į kairę nuriedėjo pro didin- 
gus, kolonomis apsuptus vartus su užrašu: VISTON GREINDŽO SPA. Įsispi- 
trijęs į pavadinimą berniukas suskato spėlioti, kaip jį reikėtų tarti ir ką 
reiškia tie žodžiai. 

Automobilis pajudėjo siauru degutbetonio keliu pro ženklus su 
perspėjimais, kurių jaunasis rumunas nesugebėjo perskaityti: 


PRIVATI NUOSAVYBĖ 
DRAUDŽIAMA STATYTI TRANSPORTO PRIEMONES 
DRAUDŽIAMA IŠKYLAUTI 
GRIEŽTAI DRAUDŽIAMA STOVYKLAUTI 


Priešakyje dunksojo kalvos. Ant vienos iš keterų vešėjo atžalynas. 
Apvažiavę didžiulį, kairėje pusėje tyvuliuojantį ežerą jie įsuko į tiesią, 
ilgą, medžių šakomis apgaubtą alėją, kurios pakraščius dengė nukritę 
lapai. Mersedesas ėmė slinkti vėžlio žingsniu, persirito per kauburį ir 
padidino greitį. Kairėje Raris matė dailiai nupjautą veją ir jos vidury- 
je kyšančią kartį su vėliavėle. Ant žolės stoviniavo dvi moterys, viena 
rankose laikė metalinę lazdą ir ruošės smogti per baltą kamuoliuką. Jis 
įniko svarstyti, ką porelė veikė. 

Rudas mersedesas dar kartą sumažino greitį, įveikė antrą alėjos ne- 
lygumą ir vėl šovė pirmyn. Pagaliau stabtelėjo greta privažiavimo kelio, 
kuris žiedu rietėsi priešais gigantišką pilko mūro statinį. Vaikinukas nie- 
ko neišmanė apie architektūrą, bet namas atrodė senas ir didingas. 

Aplinkui stovėjo įvairūs elegantiški automobiliai. Gal tai praban- 
gus viešbutis, savęs paklausė Raris. Ir ten dirba Ilinka? O, taip, nuspren- 
dė, matyt, čia darbą gaus ir jis. 

Regis, vietovė nuošali, bet nieko baisaus — svarbiausia, kad jiedu ne- 
šals, turės stogą virš galvos, nestokos maisto ir galės nesibaiminti policijos. 

Mersedesas ūmai nėrė dešinėn, pralėkė pro arką ir sustingo prie 
užpakalinės, ne tokios ištaigingos pastato dalies, prie nediduko balto 
furgono. 

— Ilinka čia? — pasiteiravo Raris. 

— Taip, laukia tavęs, — atsisukęs tarė Kosmesku. — Iš pradžių tau 
greitai patikrins sveikatą, ir tada judu susitiksite. 

— Ačiū. Jūs man labai geras. 

Dėdė Vladas Kosmesku tylėdamas nusigręžė. Grigorijus dirstelėjo 
per petį ir išsišiepęs parodė kelis auksinius dantis. 

Raris paėmė už rankenos, bet durelės neatsivėrė. Dar kartą ją pa- 
klebino ir pajuto panikos dūrį, kuris netikėtai pervėrė širdį. Dėdė Vla- 
das žengė laukan, atlapojo galines dureles ir iš salono išnirusį berniuką 
nusivedė baltų namo durų link. Šias atidarė drūtuolė balta medikės pa- 
laidinuke ir baltomis kelnėmis. Ji buvo kvadratinio griežto veido, turėjo 
plokščią nosį, juodus, vyriškai trumpai kirptus, link pakaušio sulaižytus 
plaukus. Prie krūtinės prisegta kortelė nurodė vardą: Draguta. Kūningo- 
ji moteriškė šaltomis, rūsčiomis akimis nužvelgė vaiką ir vos pastebimai 
nusišypsodama kryptelėjo siaurų parausvintų lūpų kampelius. 

— Sveikas atvykęs, Rari, — rumuniškai prabilo Draguta. — Gera 
buvo kelionė? 

Jis palinksėjo galva. 

Rarį iš šonų supo du vyrai, todėl jam teko žingsniuoti į priekį, 
traukti baltomis plytelėmis išklotu, gydymo įstaiga atsiduodančiu kori- 
doriumi. Staiga berniuką užvaldė nerimas. 

— Ilinka? Kur ji? 

Tamsiose, užkritusiose moters akutėse šmėstelėjo nuostaba, kuri 
akimoju pakurstė jo nuogąstavimus. 

— Čia! — atsakė dėdė Vladas. 

— Noriu ją pamatyti tuojau pat! 

Daugelį metų Raris vertėsi per galvą, kad išgyventų Bukarešto gat- 
vėse. Ir išmoko perprasti veidus. Jam nė kiek nepatiko tai, kaip Draguta 
susižvalgė su abiem vyrais. Vaikinukas staiga apsisuko, nėrė pro Kos- 
mesku rankas ir leidosi tekinas. 

Grigorijus stvėrė už džinsinio švarkelio apykaklės. Raris pabandė 
išsirangyti iš drabužio, tačiau Vladas Kosmesku kirto jam per sprandą, 
ir vaikas praradęs sąmonę dribo ant grindų. 

Suglebusį kūną moteris užsivertė ant peties, kartu su dviem paly- 
dovais nusigavo iki dvivėrių durų, įnešė berniuką į priešoperacinę patal- 
pą ir paguldė ant plieninio ratuoto stalo. 

Jo lūkuriavo jaunas rumunų kilmės anesteziologas Bogdanas Bar- 
bu, kuris prieš penkerius metus baigė medicinos mokyklą ir Bukarešte 
uždirbdavo tris tūkstančius eurų per metus. 

Savo išvaizda — įdegusiu prakauliu veidu, tankiais juodais, į priekį 
šukuojamais plaukais ir madingai neskustais barzdaplaukiais — Bogda- 
nas panėšėjo į profesionalų tenisininką arba aktorių. Rankoje anestezio- 
logas laikė švirkštą su benzodiazepinu. Nelaukdamas nurodymų suleido 
injekciją Rariui į žastą, pasirūpino, kad jis dar porą minučių neatsipei- 
kėtų. 

Pasinaudoję atokvėpiu jie berniuką nurengė, į riešą įstatė intraveni- 
nę kaniulę, kurią sujungė su „Propofol“ varvinančios lašelinės žarnele. 

Vaistai užtikrins, kad Raris neatgautų sąmonės, bet nepakenks ver- 
tingiesiems vidaus organams. 

Gretimame kambaryje, operacinėje, dvylikametį užmigdytą ber- 
niuką, kurio kepenys taip smarkiai streikavo, kad jam beliko gyventi vos 
kelios savaitės, jau pjovė jaunesnysis chirurgas, trisdešimt aštuonerių 
metų kepenų transplantacijos specialistas Razvanas Jonesku. Tėvynėje 
rumunas parnešdavo namo mažiau nei keturis tūkstančius eurų per me- 
tus — gal kiek daugiau, priskaičiavus kyšius. Šioje klinikoje jis gaudavo 
per du šimtus tūkstančių. Apsitaisęs žaliais chirurgo drabužiais, akis 
pridengęs didinamaisiais stiklais, jis ruošėsi pašalinti prastai funkcio- 
nuojantį vaiko organą. 

Razvanui pagelbėjo dvi gnybtus tvirtinančios rumunės seselės, o 
vienas iš garsiausių kepenų transplantacijos chirurgų visoje Jungtinė- 
je Karalystėje stebėjo kiekvieną trijulės žingsnį, atkreipdamas dėmesį į 
menkiausias smulkmenas. 

Žymusis ekspertas dar studijų laikais įsikalė į galvą pagrindinę me- 
dikų taisyklę: Nepakenkti. 

Jis neabejojo, kad priesako nepažeidžia. 

Benamiui rumunui gyvenimas nieko gero nežadėjo. Koks skirtu- 
mas, išleis jis kvapą dabar ar po penkerių metų padauginęs narkotikų. 
Sveikas kepenis gausiantis anglas paauglys — visai kas kita. Jis buvo 
talentingas muzikantas ir jam vėrėsi perspektyvi ateitis. Aišku, gydy- 

tojams nederėtų įsijausti į Dievo vaidmėnį ir spręsti, kuris iš jų turėtų 
mirti, kieno gyvybė vertesnė. Tačiau tikrovė badė akis: vienas iš dviejų 
berniukų pasmerktas. | 

Žinoma, chirurgas niekam nebūtų pripažinęs, kad jo sprendimą 
bent iš dalies paveikdavo neapmokestinama, po kiekvienos atliktos ope- 
racijos į Šveicarijos banko sąskaitą persiunčiama penkiasdešimties tūks- 
tančių svarų sumą. 


67 


Kriminalhauptkommissar Marselas Kulenas atskambino po pusės 
pirmos — Vokietijoje buvo po pusės antros. 

Greisas džiaugėsi galėdamas pabendrauti su senu draugu, kelias 
minutes domėjosi, kaip laikosi komisaro šeima, kaip sekasi darbas, žo- 
džiu, kas naujesnio nutiko nuo tada, kai jie paskutinį sykį matėsi Miun- 
chene, kur, deja, kartu praleido ne tiek jau daug laiko. 

— Apie Sendę naujų žinių nebesulaukei? — pasiteiravo Kulenas. 

— Ne, — atsakė Greisas. 

— Jos nuotraukos tebekabo mūsų policijos nuovadose. Ligi šiol 
nieko nepešėme. Bet mes stengiamės. 

— Manau, metas baigti paieškas. Aš pradėsiu teisinį procesą, po 
kurio ją paskelbs mirusia. 

— Ja, tik... kaip tavo draugas, matęs ją Anglų sode? Gal dar pasi- 
dairom, ką? 

— Marselai, aš ketinu vesti. Man reikia judėti pirmyn. 

— Vesti? Tavo gyvenime yra nauja moteris? 

— Taip! 

— Gerai... džiaugiuosi už tave! Mums nebeieškoti Sendės? 

— Taip. Ačiū už viską, ką dėl manęs padarei. Bet skambinau ne dėl 
šios priežasties. Man reikalinga kitokia pagalba. 

— Ja, klausau. 

— Noriu gauti informaciją apie Miunchene įsikūrusią bendrovę 
„Trasplantation-Zentrale GmbH“. Kiek suprantu, jūsų policijai ji žinoma. 

— Pasakysi žodžius paraidžiui? 

Greisas užtruko keletą minučių, kol padėjo laužyta anglų kalba 
šnekančiam vokiečiui taisyklingai užsirašyti pavadinimą. 

— Tvarka, kompaniją patikrinsiu, — tarė komisaras. — Aš mums 
paskambinsiu, taip? 
— Prašau. Tai skubu. 


Kulenas su juo susisiekė po pusvalandžio. 

— Įdomus dalykas, Rojau. Aš kalbėjausi su savo kolegomis. LKA 
jau keletą mėnesių stebi „Transplantation-Zentrale GmbH“. Tenykš- 
čiams vadovauja moteris, Marlena Hartman. Jie turi sąsajų su kolum- 
biečių mafija, rusijos mafijos grupuotėmis, organizuotais Rumunijos 
nusikaltėliais, Filipinais, Kinija, Indija. 

— Ką LKA žino apie kompaniją? 

— Ji tarptautiniu mastu verčiasi prekyba žmonėmis, jei tiksliau, 
žmonių organais. Bent taip rodosi. 

— Kokių veiksmų prieš ją imatės? 

— Šiuo metu viso labo renkame duomenis ir nenuleidžiame akių 
nuo darbuotojų. Galima sakyti, kad šie atsidūrė LKA akiratyje. Ieškome 
įrodymų, juos siejančių su konkrečiais Vokietijoje įvykdytais nusižengi- 
mais. Gal apie bendrovę turi kokios informacijos, kurią sutiktum per- 
leisti mano kolegoms? 

— Kol kas ne, bet mielai apklausčiau Marleną Hartman. Galbūt 
man atvykti ir su ja šnektelėti? 

Vokietis sudvejojo. 

— Gerai. 

— Dėl to kils problemų? 

— Supranti... sekimo faile pažymėta, kad frau Hartman išnyko iš 
Miuncheno... ji keliauja. 

— Kur? 

— Prieš dvi dienas išskrido į Bukareštą. Nustatėme tik tiek. 

— Bet jai grįžus apie tai sužinosi? 

— Taip. Beje, mes nustatėme, jog toji moteris nuolat lankosi Ang- 
lijoje. 

— Ar dažnai? — Greisą apėmė stiprėjanti bloga nuojauta. 

— Iš Londono į Miuncheną ji skrido prieš savaitę. Ir maždaug prieš 
dvi savaites. 

— Vargu ar todėl, kad nutarė pasidžiaugti žiemos atostogomis. 

— Kodėl? Visai įmanoma, — atsakė vokietis. 

— Marselai, šiuo metų laiku į Angliją nesiveržia joks sveiko proto 
žmogus. 2 

— Galbūt užsigeidė pasigrožėti kalėdiniais žiburiais? 

Greisas nusijuokė. 

— Nepanašu, kad ją domintų tokie dalykai. 

Vyresnysis detektyvas įniko laužyti galvą. Moteris viešėjo Anglijoje 
ir aną, ir užpraeitą savaitę. O per pastarąsias dešimt dienų žuvo ir savo 
organų neteko trys paaugliai. 

— Marselai, ar aš galėčiau gauti Marlenos Hartman telefono išklo- 
tinę? 

— Stacionaro ar portatyvinio? 

Greisas žinojo, kad portatyviniu vokiečiai vadina mobilųjį. 

— Abiejų. 

— Pažiūrėsiu, ką įstengsiu suveikti. Nori visų skambučių registro 
ar tave domina tik ryšiai su Jungtine Karalyste? 

— Kontaktai su Jungtine Karalyste taptų gera pradžia. Ar ketinate 
artimiausiu metu moterį suimti? 

— Ne dabar. Valdžios reikalavimu ją tiesiog stebime. Vokietijoje dar- 
buojasi ir kiti žmonių prekeiviai, su kuriais Marlena Hartman susijusi. 

— Apmaudu. Kaip būtų gerai užmesti akį į jos kompiuterius. 

— Dėl to mes galėtume tau padėti. 

Greisas kone jautė, kaip Kriminalhauptkommissar šypsosi į telefoną. 

— Tikrai? 

— Ermittlungsrichter išdavė orderį dėl jos telefoninių pokalbių ir 
kompiuterio patikrinimo. 

— Kas? 

— Magistratų teismo teisėjas. Orderis... kaip jūs sakote... in camera? 

— Taip, pasirašytas uždarai, nežinant kitai šaliai. 

— Būtent. LKA apsirūpinusi puikiomis technologijomis, kuriomis 
stebime įtariamųjų kompiuterius. Kiek suprantu, turime visos kom- 
piuterinės frau Hartman ir jos kolegų veiklos kopijas, įskaitant nešio- 
jamuosius, už kontoros ribų naudojamus kompiuterius. Mes įdiegėme 
servletą. 

Apie servletus Greisas žinojo iš saviškių, Rėjaus Pekemo ir Filo 
Teiloro, dirbančių Pažangių technologijų nusikaltimų skyriuje. Jie ins- 

taliuojami, įtariamam asmeniui pasiuntus elektroninę žinutę, su sąlyga, 
kad jis arba ji pasidomėjo laiškelio turiniu. Taip policija gaudavo visos 
kompiuterinės įtariamojo veiklos kopijas. 

— Nuostabu! Leisi jas peržiūrėti? 

— Mus sieja Europos Sąjungos bendradarbiavimo sutartis, bet nie- 
kas man nesuteiktų leidimo perduoti tau duomenis — pirmiausia reikė- 
tų ištverti ilgą biurokratinį procesą. 

— Ar kaip nors sugebėtum jį apeiti? 

— Dėl savo draugo Rojaus Greiso? 

— Taip, dėl jo! 

— Jeigu atskrisi į Miuncheną, galbūt kelias kopijas atsitiktinai pa- 
liksiu ant restorano staliuko. Bet čia tėra informacija, aišku? Šaltinio at- 
skleisti nevalia, tu negalėsi jos pasitelkti kaip įrodymo. Sutarėm? 

— Be jokių abejonių, Marselai! 

Džiaugsmingai susijaudinęs Greisas jam padėkojo ir nutraukė ryšį. 

Policijos nuovadoje Nr. 15 komisaro pavaduotojas Radas Konstan- 
tinesku turėjo prašmatnų kabinetą. Prašmatnų pagal rumuniškus stan- 
dartus. Keturių aukštų pastatas iškilo dvidešimto amžiaus trečiame de- 
šimtmetyje, taip buvo išgraviruota ant pritvirtintos prie sienos lentelės, 
ir, kaip rodės, nuo tų laikų nei kas jį valė, nei bandė atnaujinti. Įžengus 
vidun, tekdavo lipti plikais akmeniniais laiptatakiais ir kulniuoti per su- 
eižėjusį grindų linoleumą. Nuo šviesiai žalių sienų laupėsi dažai, jas rai- 
žė įbrėžimai ir vietomis iš plyšių byrėjo tinkas. Janui Tilingui nuovada 
priminė senąją jo mokyklą Meidenhede. 

Milžiniškas, niauriai tamsus Konstantinesku kambarys amžinai 
skendėdavo troškiuose, melsvai pilkšvuose cigarečių dūmuose. Menkai 
apstatytoje patalpoje į akis krito medinis rašomasis stalas — senas, ne- 
išvaizdus, bet didelis kaip jo ego, — ir nenusakomo amžiaus posėdžių 
stalas, apsuptas tarpusavyje nederančiomis kėdėmis. Po nikotino dėmė- 
mis suterštomis lubomis išdidžiai puikavosi medžiokliniai policininko 
trofėjai: lokių, vilkų, lūšių, elnių, kalnų ožkų ir lapių snukiai. Gan menką 
sienos dalį okupavo įrėminti diplomai, nuotraukos, kuriose Konstanti- 

nesku bendravo su aukštus postus užimančiais asmenimis, ir pora foto- 
grafijų iš medžioklių — vienoje jis klūpėjo greta nudobto šerno, kitoje 
laikė raguotą elnio galvą. 

Komisaro pavaduotojas juodomis kelnėmis, spoletais padailin- 
tais baltais marškiniais ir žaliu atleistu kaklaraiščiu sėdėjo už rašomojo 
stalo. Jis prisidegė cigaretę, šios galą įbesdamas į ką tik surūkytą, kurią 
po akimirkos nesėkmingai pabandė užgesinti perpildytoje krištolinėje, 
įspūdingo dydžio peleninėje. Ant grindų bolavo keli sumaigyti, matyt, į 
šiukšliadėžę nepataikyti popieriaus rutulėliai. 

Radas Konstantinesku buvo žemaūgis, liesas, bet raumeningas ke- 
turiasdešimt penkerių metų vyriškis ištįsusiu veidu, kaip derva juodais 
plaukais, skvarbiomis tamsiomis akimis, po kuriomis juodavo ratilai. 
Janas Tilingas su juo susipažino, kai pareigūnas ėmė reguliariai lankytis 
Casa Ioana. 

— Na, mano drauge, pone Janai Tilingai, už pagalbą Rumunijos 
benamiams apdovanotas britų imperijos ordinu! — prabilo komisaro 
pavaduotojas išpūtęs melsvų, šleikščiai salsvų dūmų debesį. — Ar jau 
susitikai su savo karaliene? Ne? 

— Taip, kai man įteikė gongą. 

— Gongą? 

— Tai angliškas žargonas, reiškiantis „medalį“. 

Konstantinesku išplėtė akis. 

— Gongas! — sušuko. — Gongas! Nuostabu. Mums derėtų išgerti! 
Atšvęsti! 

— Apdovanojimą atsiėmiau prieš kelis mėnesius. 

Policininkas nuleido ranką, iš po stalo ištraukė „Famous Grouse“ 
viskio butelį ir du stiklus. Abu pripildė skaidraus skysčio ir vieną padavė 
svečiui. 

— Spaga! — tarė begėdiškai leisdamas suprasti, kad butelį gavo 
kaip kyšį. — Puikus gėrimas, taip? Ypatingas? 

Tilingas nesiruošė griauti jo iliuzijų aiškindamas, kad čia tėra pa- 
prastas maišytas viskis. 

— Tikrai, — sutiko. 

— Už tavo... gongą! 

Nenoriai, tačiau suvokdamas, jog turėtų prisilaikyti protokolo, Ja- 

nas Tilingas išlenkė savo porciją. Kadangi rytą nieko nevalgė, nuo alko- 
holio tuoj pat apsvaigo galva. 

Policininkas nuleido tuščią stiklą ant stalo. 

— Na, ir kuo galėčiau pagelbėti ypatingam savo draugui? Juk dabar 
mums ypač svarbu palaikyti gerus ryšius, nes Rumunija ir Anglija, pri- 
klausydamos Europos Sąjungai, tapo partnerėmis! 

Janas Tilingas ant stalo padėjo kopijas su trimis pirštų atspaudų 
rinkiniais, tris kompiuteriu pakoreguotas nuotraukas ir primityvios, iš 
arti fotografuotos vardo „Raris“ tatuiruotės atvaizdą. 

Įsmeigęs akis į pateiktą medžiagą, Konstantinesku staiga paklausė: 

— Beje, kaip sekasi žaviosioms tavo bendradarbėms? 

— Neblogai. 

— Ar dailioji Andrėja tebedirba su tavimi? 

— Taip, bet po mėnesio ištekės. 

Rumuno veidas apniuko. 

— Ooo... — nusivylęs jis pakėlė galvą. 

Komisaro pavaduotojas vienokia ar kitokia dingstimi vis užsukda- 
vo į Casa Ioana. Bet Tilingas žinojo, kad jam tiesiog knietėjo paplepėti 
su merginomis — Konstantinesku, užkietėjęs mergišius, kaskart ban- 
dydavo kurią nors pakviesti į pasimatymą, tačiau nieko nepešdavo. Jos 
buvo geros diplomatės, todėl elgdavosi mandagiai ir visada palikdavo 
pravirą vilties langelį, idant globos namai neprarastų pareigūno prie- 
lankumo. | 

Mėgindamas nukreipti pokalbį atgal prie reikalo, Janas Tilingas 
dūrė pirštu į nuotraukas bei pirštų atspaudus ir papasakojo apie jų kil- 
mę. Policininko dėmesį porą sykių išblaškė skambučiai vidaus ryšio te- 
lefonu, o kartą mobiliuoju jis pakalbėjo su naujausia savo simpatija. 

— Raris, — tarė Konstantinesku, kai Tilingas baigė šnekėti. — Var- 
das, be abejo, rumuniškas. Pirštų atspaudai persiųsti Interpolui? 

— Padaryk man paslaugą, patikrink juos asmeniškai. Taip bus 
greičiau. 

— Gerai. 

— Dar vienas dalykas. Ar gali nukopijuoti trijulės nuotraukas ir jas 
išplatinti kitose Bukarešto policijos nuovadose? 

Komisaro pavaduotojas prisidegė cigaretę — nuo tada, kai jie su- 

sitiko, jau trečią — ir ūmai užsikosėjo. Nustojęs krenkšti vėl prisipylė 
viskio ir pasiūlė butelį Tilingui, bet šis atsisakė. 

— Žinoma, jokių problemų. | 

Jis vėl pratrūko kriokti, bet galiausiai aprimo, fotografijas su pirštų 
atspaudais įkišo į didelį rudą voką, kurį, pašnekovo apmaudui, įmetė į 
stalčių. 

Tilingas iš patirties žinojo, kad Konstantinesku linkęs greitai viską 
pamiršti. Netgi įtarė, jog pakliuvę į tą stalčių daiktai niekada atgal ne- 
išnirdavo. Antra vertus, komisaro pavaduotojui bent jau rūpėjo kebli 
gatvės vaikų padėtis, net jeigu jį motyvavo noras sugundyti moteris, ku- 
rios globojo benamius. 

Šiaip ar taip, verčiau dokumentai saugiai guli stalčiuje nei suglam- 
žyti skrieja tarp popierių rutuliukų, kurie buvo nukloję grindis. 

Janas Tilingas septyniolika metų praleido mūšiuose su vietine val- 
džia ir per tiek laiko perprato, kad derėtų būti dėkingam net už menkas 
malones. 

Pokalbiai su buvusia žmona džiugiai nenuteikdavo, ir šiuo metu, 
sėdėdamas priešais Linę ramioje Bažnyčios Kelio kavinėje, Malkolmas 
Beketas kaip visada jautėsi nesmagiai, nors juodu saistė naujai užsimez- 
gęs ryšys — sunki dukters būklė. 

Bėdos užgriuvo iš karto po išsiskyrimo, kai jis paliko sutuoktinę. 
dėl Džeinės, tuometinės mylimosios ir dabartinės žmonos. Niekaip neį- 
stengdamas atsikratyti kaltės jausmo ir baimės dėl dvasinės jos pusiaus- 
vyros, kartą per kelis mėnesius pietaudavo su Line. Ir ji nuolat pradėda- 
vo pašnekesį nuo žodžių: „Ar tu laimingas?“ 

Klausimas įvarydavo Malką į kampą, priversdavo suktis iš „ir taip 
blogai, ir taip negerai“ padėties. Nuojauta tvirtino, kad teigiamas atsa- 
kymas būtų dar labiau ją nuliūdinęs. Taigi per pirmuosius susitikimus 
Malkolmas burbtelėdavo, esą ne, iki laimės jam toli. Vėliau Linė tuo pa- 
sidalydavo su geriausiomis draugėmis. Braitonas vienu metu buvo di- 
delis miestas ir mažas kaimas, todėl Džeinę kaipmat pasiekdavo žinia, 
neva bendru gyvenimu vyras nesidžiaugia. 

Jis išmoko atremti klausimą neutraliu „gyvenu normaliai“. Nūnai, 
šaukšteliu nugriebdamas kreminės kapučino putas ir įsidėdamas jas į 
burną, podraug žvelgdamas anapus plastikinio staliuko, Malkas suvokė, 
kad iš šito žaidimo abu išaugo. Jis užjautė Linę, vis dar nesusiradusią 
kito vyro, negana to, apstulbo matydamas, kaip ji sulyso per pastaruo- 
sius du mėnesius. 

Pasimatymai su buvusiu sutuoktiniu slėgdavo ir Linę. Jai atrodė, 
kad mėlyną išblukusį nertinį vilkintis, ant kėdės atlošo storą striukę su 
gobtuvu pasikabinęs Malkas pernelyg nesuseno; tiesą sakant, sulig kiek- 
vienais prabėgančiais metais jo veidas atrodė vis patrauklesnis, šiurkš- 
tesnis, vyriškesnis. Paprašyta grįžti, ji būtų sutikusi be menkiausių dve- 
jonių. Nieko panašaus nenutiks, bet... o, Dieve, kaip Linei jo reikėjo. 

— Malkai, ačiū, kad skyrei man laiko. 

Jis pašnairavo į savo laikrodį. 

— Nėra už ką. Bet lygiai pirmą mums teks atsisveikinti, nes per 
popietės potvynį reikia išplaukti. 

Linė ilgesingai nusišypsojo ir be jokios pagiežos tarė: 

— Vaje, kiek kartų per daugelį metų esu girdėjusi tavo frazę: Reikia 
išplaukti per potvynį. 

Nuoširdaus švelnumo sklidiną akimirką jųdviejų žvilgsniai susi- 
kirto. 

— Gal turėčiau paprašyti, kad ją užrašytų ant mano antkapio? 

— O keblumų nekiltų? Regis, norėjai, kad tave palaidotų jūroje? 

Malkolmas nusijuokė. 

— Aba, taip... — tarė ir prikando liežuvį nebaigęs sakinio. Linė 
nusimintų sužinojusi, kad Džeinė jį įkalbėjo atsisakyti tokio sumanymo. 
Per visus vedybinio gyvenimo metus perkalbėti Malką stengėsi ir buvusi 
žmona, tačiau jos pastangos nueidavo perniek. 

Kavinėje buvo ramu. Laikrodis rodė vos po vidurdienio, pietaujan- 
tieji į užeigą dar neplūdo. Jie luktelėjo padavėjos, kuri netrukus prista- 
tė maistą: priešais Malką nuleido karštą storariekį sumuštinį su sūdyta 
mėsa, Linei įteikė salotas su tunu. 

— Du šimtai penkiasdešimt du tūkstančiai svarų? 

Ji linktelėjo. 

— Žinai, iš jūros mes ištraukėme negyvėlį, užstrigusį siurblio ant- 
galyje, tą patį, apie kurį rašo spaudoje. 

— Aš skaičiau, — atsakė Linė. — Manau, radinys tave rimtai sukrėtė. 

— Tau teko girdėti gandus? 

— Aš turėjau tiek rūpesčių, kad į laikraščius tik užmečiau akį. 

— Kūnas paauglio. Niekas nežino, iš kur vaikis atsirado, bet sklin- 
da kalbos, kad jį nužudė dėl organų. Kažkokia prekeivių gauja. 

Ji patraukė pečiais. 

— Siaubas. Tik kuo čia dėta Keitlina? 

Nuogąstavimus išduodantis Malko veidas Linei kurstė vis stipresnį 
nerimą. 

— Paskui buvo aptikti dar du lavonai. Irgi be vidaus organų. 

Malkolmas aplaižė šaukšteliu pasemtas kapučino putas, panosę iš- 
tepliodamas baltu, kakavos dėmelėmis pamargintu puslankiu. Prieš ke- 
letą metų Linė būtų pasilenkusi į priekį ir apvaliusi viršutinę jo lūpą. 

— Ką turi omeny? 

— Keitlinai ketini pirkti kepenis. Ar žinai, iš kur jos? 

— Taip, jos žmogaus, kuris žuvo užsienio šalyje. Greičiausiai auto- 
mobilio arba motociklo avarijoje, kaip sakė frau Hartman. 

Malkolmas nudūrė akis į sumuštinį, kilstelėjo viršutinę riekę, paė- 
mė plastikinį butelį ir ant mėsos bei agurkėlių išspaudė garstyčių. 

— Tu įsitikinusi, kad kepenys gaunamos teisėtai? 

— Klausyk, Malkai, — jo elgesys Linę suerzino, — man nerūpi jų 
kilmė. Svarbiausia, kad organas būtų sveikas ir tiktų Keitlinai. Aš te- 
noriu išgelbėti savo dukters gyvybę. Atleisk, — pridūrė ji pabrėžtinai 
įsispiginusi į buvusį vyrą. — Mūsų dukters gyvybę. 

Malkolmas pastatė garstyčių butelį ant stalo, duona uždengė raus- 
vą mėsą. Pakėlė sumuštinį, išsižiojo, sekundėlę pasvarstė, ties kuria vieta 
suleisti dantis, ir grąžino jį į lėkštę tarsi nelauktai praradęs apetitą. 

— Velnias, — pratarė krestelėdamas galvą. 

— Aš žinau, kad tavo prioritetai kiti. 

Jis vėl papurtė galvą. 

— Du šimtai penkiasdešimt du tūkstančiai svarų? 

— Taip. Bet prieš valandą suma sumažėjo iki dviejų šimtų dvi- 
dešimt septynių tūkstančių. Statybos kredito bendrovėje motina turi 
sąskaitą, kur laiko sutaupytus dvidešimt penkis tūkstančius. Ji atidavė 
pinigus man. 


PETER JAMES * MIRTIS UŽKLUPS RYTOJ 299 


— Nemažai. Tačiau... du šimtai dvidešimt septyni tūkstančiai? Tiek 
'surinkti neįmanoma! 

— Aš esu skolų išieškotoja. Tokius žodžius girdžiu dvidešimt kartų 
per dieną. Beveik iš kiekvieno kliento: Tai neįmanoma, neįmanoma. Bet 
žinai ką? Viskas priklauso nuo nusistatymo. Nėra padėties be išeities. 
Atėjau čia ne tam, kad klausyčiau, kaip aiškinsi leisiąs Keitlinai numir- 
ti, nes mums nepavyks sukrapštyti nelemtų dviejų šimtų penkiasdešimt 
dviejų tūkstančių. Pagelbėk juos rasti. 

— Net jeigu rasime, ką... na, supranti... ką toji moteris garantuoja? 
Kad persodinimo operacija bus atlikta sėkmingai ir po pusmečio jos ne- 
reikės kartoti? 

— Ničnieko, — tiesiai atsakė Linė. 

Malkolmas į ją spoksojo tylėdamas. 

— Malkai, tave galiu užtikrinti tik dėl vieno dalyko. Jeigu aš... jeigu 
mes nesukaupsime reikiamos sumos, Keitlina mirs dar prieš Kalėdas. 
Arba netrukus po švenčių. 

Jis nukorė plačius pečius. 

— Aš turiu santaupų, — atsiliepė. — Daugiau kaip penkiasdešimt 
tūkstančių. Prieš porą metų iš naujo įkeičiau būstą ir taip gavau grynųjų, 
kuriuos norėjome išleisti namo priestatui. Bet mums kilo sunkumų dėl 
projektavimo. — Malkolmas vos nepridūrė, kad Džeinė pašėls iš pykčio, 
jeigu jis perleis pinigus buvusiai žmonai. — Atiduosiu juos tau, jei tai 
padės. 

Linė šoko per stalą kone nuversdama gėrimus ir negrabiai pabu- 
čiavo Malkui į skruostą. 

Liko šimtas septyniasdešimt penki tūkstančiai, dingtelėjo jai. 

Tiek vietinius gyventojus, tiek svečius nuo senų laikų žavėjo archi- 
tektūrinis Braitono ir Houvo paveldas. Nors jį iš dalies bjaurojo šiuolai- 
kiškos funkcionalios, bet neišvaizdžios struktūros, išdrikusiame miesto 
centre nestigo gatvelių ir keliukų, karaliaus Jurgio, karalienės Viktorijos 
bei karaliaus Eduardo laikais pastatytų atskirų arba sublokuotų ir pui- 
kios bei prastesnės būklės namų. 

Silvudo kelias įkūnijo vieną iš tipiškų, geresnius laikus regėjusių 
brangakmenių. Jei čia užklysdavo architektūra besidominantys atvykė- 
liai, kurie iš nuobodžios prekybinės Vakarinio kelio zonos traukdavo į 
pietus, pajūrio kryptimi, jie stabtelėdavo ir išpūsdavo akis, bet žiūrovus 
sukrėsdavo ne aplinkos išvaizdumas, o tai, kad skliautuoti, nepriekaiš- 
tinga virtine išsirikiavę Viktorijos epochos namai galėjo stūksoti tokioje 
aptriušėlių draugijoje. 

Nekilnojamojo turto agentūrų iškabomis, kurios siūlė nuomo- 
tis būstus, užtvindytos apylinkės nenumaldomai prastėjo, nuosmukio, 
aišku, nepristabdė ir gandai, kad per pastaruosius keletą metų jos tapo 
slapto raudonųjų žibintų rajono dalimi. 

Penktą popiet, lauke jau pakibus aklinai tamsai, Bela Moj kreipėsi 
į vairuojantį Niką Nikolą: 

— Sustok, kur pamatysi tarpą. 

" Detektyvas konsteblis pasuko pilką „Ford Focus“ universalą prie 
šaligatvio, nuspaudė stabdį greta gyventojų stovėjimo vietos ženklo ir 
išjungė variklį. 

— Ar kada teko lankytis viešnamyje? — pasiteiravo ji. 

Visų pirma abu ketino užeiti į „Mažulių buveinę“. 

— Atvirai kalbant, ne, — nuraudęs atsakė Nikas. 

— Juose tvyro specifinis kvapas. 

— Koks konkrečiai? 

— Pats suprasi. Jei mane užrištomis akimis atvestų į viešuosius na- 
mus, aš bemat susigaudyčiau, kur esanti. 

Išlipę iš automobilio jiedu paėjo gatve, kurią plakė vėjo šuorai. Blok- 
notu nešinas detektyvas konsteblis sekė paskui Belą, kol toji stabtelėjo 
prie paradinių vieno statinio durų. Pareigūnei spaudžiant skambutį, jis 
kantriai lūkuriavo po nebylia stebėjimo kameros akimi. Kolegė vilkėjo 
rudą, turbūt vienu numeriu per didelį kelnių kostiumėlį ir avėjo gre- 
mėzdiškus juodus batus. 

— Klausau? — per vidaus ryšio garsiakalbį atvilnijo guvus, Jorkšy- 
ro akcentu žodį ištaręs moteriškas balsas. 

— Detektyvė seržantė Moj ir detektyvas konsteblis Nikolas iš Sa- 
sekso kriminalinio skyriaus. 

Pasigirdo čaižus, ausis rėžiantis telefonspynės zyzimas ir skardus 
spragtelėjimas. Bela pastūmė duris, ir Nikas žengė įkandin, trūkčioda- 

mas šnervėmis, bet teužuosdamas cigarečių dūmų smarvę ir išsinešti 
parduodamo maisto kvapą. 

Niaurų koridorių apšvietė silpna raudona lemputė. Grindys slypėjo 
po rožine nuzulinta kilimine danga, sienos buvo apklijuotos rausvais raš- 
tuotais tapetais. Aukštai iškelto plazminio televizoriaus ekrane juodaodė 
oraliniu būdu tenkino raumeningą baltąjį vyriškį milžinišku peniu — Ni- 
kas Nikolas nė nemanė, kad egzistuoja tokios apimties lytiniai organai. 

Akiratyje pasirodė moteris. Žemaūgė, įpusėjusi šeštą dešimtį, užsi- 
tempusi nailonines treningo kelnes, dėvinti palaidinukę su iškirpte, kuri 
atvėrė įspūdingai didelius tarpkrūčio plotus. Po ilgų rudų plaukų kirp- 
čiukais spindintis veidas, ko gero, atrodė gana dailus, kai šio savininkė 
buvo jaunesnė ir dešimčia stonų* lengvesnė, pamanė Nikas. 

— Detektyve Moj! — mergaitišku balsu sušuko ji. — Džiaugiuosi 
jus matydama! Kaip visada! 

— Labas vakaras, Džoja. Čia mano kolega detektyvas Nikas Niko- 
las, — trumpai ir, bendradarbio nuomone, šiurkštokai atsiliepė Bela. 

— Malonu su jumis susipažinti, detektyve konstebli Nikolai, — pa- 
garbiai tarė moteriškė. — Gražus vardas Nikas. Žinot, savo sūnų irgi 
pavadinau Niku! 

— O, aišku. 

Pareigūnų porelę šeimininkė nuvedė į priimamąjį, kuris kaip rei- 
kiant nustebino Nikolą. Iš aprašymų knygose ir vaizdų filmuose jis tikė- 
josi išvysti paauksuotą, veidrodžių pilną, sunkiomis pliušinėmis užuo- 
laidomis papuoštą svetainę. Bet atsidūrė nusmurgusiame kambaryje su 
dviem išsėdėtomis sofomis ir rašomuoju stalu, ant kurio garavo atviras 
kartoninis makaronų pakelis su plastikine iš jo styrančia šakute, rikiavo- 
si nešvarūs puodeliai ir kelios nuorūkų perpildytos peleninės, riogsojo 
senas telefonas ir ne pirmos jaunystės fakso aparatas. Ant sienos, virš tų 
daiktų, kabėjo kainoraštis. 

— Pageidausite ko nors išgerti? Kavos, arbatos, kokakolos? 

Džoja prisėdo, dirstelėjo į perpus suvalgytus makaronus, bet nuta- 
rėjų neliesti. 

— Ne, ačiū, — šaltai atsiliepė Bela, ir Nikolui, vėl įsistebeilijusiam į 
nešvarius puodukus, nuo širdies nukrito akmuo. 


* Apytikriai 63,5 kg. 

Pagal nerašytą policijos ir miesto viešnamių susitarimą, teisėtvar- 
kos atstovai žiūrėdavo į juos pro pirštus — tik retsykiais be išankstinio 
įspėjimo surengdavo patikrinimus, jeigu savininkai nesinaudodavo į 
vergovę parduotų merginų arba nepilnamečių paslaugomis. Dauguma 
šeimininkų ir valdytojų, įskaitant šią moterį, laikėsi taisyklių, tačiau Bela 
seniai išmoko, kaip reikia su jais elgtis, ir niekam neleisdavo tolerancijos 
painioti su draugiškumu. 

Džojai ji parodė tris kompiuteriu pakoreguotas nuotraukas. 

— Ar kada nors esate regėjusi tuos žmones? 

Įdėmiai nužvelgusi negyvų mergaitės ir dviejų berniukų fotografi- 
jas, moteris papurtė galvą. 

— Ne, niekada. 

— Kiek merginų čia dirba šį vakarą? — paklausė Bela. 

— Kol kas penkios. 

— Naujokių yra? 

— Taip, dvi iš Europos. Anka ir Nuša. 

— Iš kokios šalies? 

— Iš Rumunijos, — atsakė ji. — Bukarešto, — pridūrė lyg demonst- 
ruodama, kad mielai išties pagalbos ranką. 

— Arjos... hmm... laisvos? — subtiliai pasiteiravo detektyvė seržantė. 

— Aš mačiau abiejų asmens pažymėjimus, — sunerimusi patikino 
madam. — Ankai devyniolika, Nušai dvidešimt. 

Svetainę pervėrė šaižus skambučio garsas. Moters akys nukrypo į 
monitorių, pritaisytą prie sienos. Spalvotame prastos kokybės ekrane jie. 

Džoja mirktelėjo pareigūnams ir mažumėlę sutrikusi tarė: 

— Vienas iš nuolatinių klientų. Merginas norėsite pamatyti atskirai 
ar kartu? 

— Atskirai, — atsakė Bela. 

Ji skubiai palydėjo policininkus į koridorių ir pro tarpdurį nuvedė 
į mažutį kambarį. 

— Tuojau jas atvesiu. 

Šeimininkė uždarė duris, ir Nikas Nikolas pagaliau susigaudė, apie 
ką Bela šnekėjo. Patalpoje viešpatavo aštrus dezinfekcijos priemonės 
tvaikas, sumišęs su stipriu muskusiniu, pigumu atsiduodančiu kvapu. 

Priblokštas jis apžvelgė rausvai dažytą kambarėlį. Padėbsojo į dvigulę 
lovą, uždengtą leopardo kailio rašto lovatiese, ir baltą sulankstytą rankš- 
luostį, į televizorių, rodantį pornografinį filmą, į naktinį staliuką su kos- 
metika ir tualetinio popieriaus ritinėliu, į didžiulį veidrodį ant sienos ir 
stirtą erotinių DVD. 

— Kaip neskoninga, — prabilo jis. 

Bela patrūkčiojo pečiais. 

— Įprasta. Dabar tau aišku, kokį kvapą turėjau omeny? 

Nikas linktelėjo, lėtai įtraukdamas jo į šnerves. 

Po minutėlės durys vėl atsivėrė, ir Džoja įstūmė dailią panelę ilgais 
tamsiais plaukais, ant tamsių apatinių užsimetusią rausvus perregimus 
naktinukus. Ji atrodė niūri ir įsitempusi. 

— Tai Anka — aš greitai grįšiu, — be garso sužiopčiojo madam ir 
uždarė duris. 

— Labas, Anka. Prisėsk. — Bela pamojo į lovą. 

Mergina pakluso, akimis šaudydama į detektyvus. Rankose spaudė 
cigarečių pakelį ir žiebtuvėlį, kuriuos laikė taip, lyg jie būtų butaforiniai. 

— Mes esame policininkai, — tęsė Bela. — Ar kalbi angliškai? 

Anka papurtė galvą. 

— Truputį. 

— Mes nepridarysime tau rūpesčių, supranti? 

Į klausimą mergina reagavo bereikšmiu žvilgsniu. 

— Tik norime įsitikinti, kad gerai jautiesi. Ar esi čia laiminga? 

Anka puikiai žinojo, kaip reikia elgtis tokiu atveju. Kosmesku per- 
spėjo apie policiją, kuri galbūt kartais ją patardys. Ir apie neigiamų atsi- 
liepimų pasekmes. 

— Taip, taip, — gomurine tartimi patvirtino ji. 

— Tikrai? Išties nori gyventi šiuose namuose? 

— Taip, nori. 

Bela žvilgtelėjo į kolegą, kuris, regis, nerado sau vietos. 

— Neseniai atvykai iš Rumunijos, taip? 

— Iš Rumunijos. Aš. 

Detektyvė seržantė atkišo tris nuotraukas ir įdėmiai įsispitrijo į 
jaunos moters veidą. 

— Kurį nors atpažįsti? 

Kai mergina peržiūrinėjo fotografijas, jos veidas nė nesuvirpėjo. 
Galų gale Anka papurtė galvą. 

— Ne. 

Iš visko sprendžiant, ji sakė tiesą. 

— Ką gi, mes norėtume išsiaiškinti, kas tave atvežė į Braitoną. 

Rumunės smakras suvirpėjo ir ji pateikė atsakymą, kurį įkalė Kos- 
mesku. 

— Nesuprasti. 

Kantriai, neskubėdama, gestikuliuodama ženklų kalba, Bela pa- 
kartojo klausimą: 

— Kas tave atvežė į Braitoną? 

Anka ryžtingai pakratė galvą. 

Nikas staiga įniko versti savo bloknoto puslapius. Radęs reikiamą 
perskaitė rumuniškai parašytą sakinį: 

— "Turi pažįstamų Anglijoje? 

Mergina apstulbo išgirdusi gimtąją kalbą, kad ir kaip prastai jis iš- 
tarė žodžius. 

Kolega pribloškė ir Belą, kuri nenutuokė, ką Nikas pasakė. 

Anka ir vėl suskato purtyti galvą. 

Detektyvas konsteblis atsivertė kitą lapą, pasitikrino užrašus ir rūs- 
čiu balsu perskaitė rumuniškus sakinius. 

— Jei meluoji, mes tai sužinosime. Ir išsiųsime atgal į Rumuniją. 
Sakyk tiesą! 

Sukrėsta, išgąsdinta devyniolikmetė prisipažino: 

— Vladas. Jo vardas. 

— Kokia pavardė? 

— Koz... Kozma... Kozemek... 

— Kosmesku? — pasufleravo Bela. 

Kelias akimirkas Anka tylėjo, į pareigūnę įbedusi baimės sklidinas 
akis. Galiausiai linktelėjo. 


Po dvidešimties minučių, apklausę abi jaunas moteris, policininkai 
grįžo į automobilį. 
— Gal papasakosi, ką visa tai reiškia? — prabilo Bela. 

— Aš paieškojau informacijos JKPŽC. 

— Kur? 

— Jungtinės Karalystės prekybos žmonėmis centre. Bandžiau nu- 
statyti, iš kur merginos atvyko. Tarp viršutinių sąrašo punktų figūravo 
Rumunija. Apie tą šalį buvo užsiminta ir per mūsų pasitarimus. 

— Todėl per dieną išmokai sklandžiai kalbėti rumuniškai? 

— Ne, išmokau tiktai frazes, kurių, mano nuomone, galėjo prisi- 
reikti. 

Detektyvė seržantė plačiai nusišypsojo. 

— Aš sužavėta. 

— Užtat mano žmona neapsidžiaugs išgirdusi, kur šiandien pra- 
leidau popietę. 

— Juk į viešnamius užsuka visi vyrai, ar ne? 

— Ne! — pasipiktinęs atšovė jis. — Nieko panašaus! 

— Tikrai ten lankeisi pirmą kartą? 

— Taip, Bela, — sarkastiškai nusivaipė Nikas. — Tikrai pirmą. At- 
leisk, jei tave nuvyliau. 

— Ne, man džiugu žinoti, kad vis dar tebėra padorių vyrų. Nors 
pati niekaip nesugebu tokio rasti. 

— Gal todėl, kad mano žmona pasiglemžė vienintelį? 

Detektyvė seržantė nužvelgė pailgą, prakaulų, šypsenos ir gatvės 
žibinto nutviekstą jo veidą. 

— Jai labai pasisekė. 

— Ne, laimės kūdikis esu aš. O kaip tu? Esi patraukli dama. Tau 
turbūt netrūksta galimybių. 

— Veikiau netrūksta nusivylimų. Bet žinai ką? Gyventi gera ir vie- 
nai. Aš globoju mamą, o tada, kai jos neprižiūriu, esu laisva. Man patin- 
ka šis pojūtis. 

— O aš myliu savo vaiką, — tarė Nikas. — Tai nepaprastas jaus- 
mas. Jo neįmanoma apibūdinti. 

— Manau, tu būsi puikus tėvas. 

Jis vėl išsišiepė. 

— Norėčiau. — Gūžtelėjęs pečiais pasakė: — Įsivaizduoji, kokį tėvą 
turėjo Anka? Arba Nuša? 

— Ne. 

— Stačiai galvoje netelpa, kad pigus Braitono viešnamis joms mie- 
lesnis už gyvenimą tėvynėje. 

— O man sunku patikėti, kad varginaisi mokytis jų kalbą. Išvertei 
mane iš koto. 

— Nieko aš nesimokiau — viso labo iškaliau vieną kitą frazę. Tik 
tiek, kad prašnekintume merginas. 

Bela nudūrė akis į savo užrašus. 

— Vladas Kosmesku. 

— Vladas Smeigikas. 

— Kas toks? 

— Transilvanijos imperatorius, grafo Drakulos prototipas. Žavin- 
gas tipas, pamaudavęs priešus ant baslio, kurio smailę suvarydavo į tie- 
siąją Žarną. 

Detektyvė seržantė krūptelėjo. 

— Per daug duomenų, Nikai. 

— Bela, tu policininkė. Mums informacijos niekada nebūna per 
daug. 

Ji šyptelėjo. 

— Vladas Kosmesku, — tarė. 

— Pažįstamas? 

— Iš vardo. Jis suteneris. Aktyviai darbavosi prieš keletą metų, kai 
mane paskyrė stebėti viešnamius. Jis tarsi kontroliavo vartus, pro ku- 
riuos plūdo kontrabanda iš Rumunijos, Albanijos ir kitų Rytų Europos 
valstybių. Narkotikai, piratinės vaizdajuostės, cigaretės, kas tik nori. 
Narkotikų skyriai Vladu domėjosi ne vienerius metus, bet, kiek girdė- 
jau, jis visada sugebėdavo išvengti nemalonumų. Keista, kad tebesisu- 
kioja aplink. — Bela brūkštelėjo pastabą bloknote. — Ką gi! Viename 
jau pasisvečiavome. Liko tik dar dvidešimt aštuoni Braitono viešnamiai. 
Ištvermės užteks? 

Žinodamas, kad namuose laukia kūdikis, kurį kiaurą parą reikia 
maitinti kas dvi valandas, aš, ko gero, turiu daugiau ištvermės negu gyvy- 
bingumo, pagalvojo jis. 

— Be jokių abejonių! 

Bukarešte buvo septinta valanda vakaro, o Janas Tilingas prižadėjo 
Kristinai šiandien anksti grįžti namo. Jie ruošėsi paminėti dešimtąsias 
vestuvių metines, todėl užsisakė staliuką numylėtame, tradicinį rumu- 
nišką maistą tiekiančiame restorane, į kurį, tiesą sakant, užeidavo ne 
taip jau dažnai. 

Bėgant metams, jis sugebėjo pamėgti sunkų, mėsišką naujosios tė- 
vynės valgį. Iki šiol nevirškino tik dviejų firminių, Kristinos dievinamų 
gardėsių — šaltų smegenų bei lašinių kubelių, — ir nemanė, kad kada 
nors jiems pajus prielankumą. 

Tilingas pakėlė akis į laikrodį, kabantį ant didžiulės skelbimo len- 
tos kabliuko, priešais rašomąjį stalą. Ciferblatas puikavosi užrašu LAIKAS 
— PINIGAI, bet neturėjo skaitmenų, todėl dirstelėjęs į rodykles neretai 
susipainiodavai, ir paklaida siekdavo valandą į priekį arba atgal. Gre- 
ta kažkas pakabino išskleistą moterišką vėduoklę, bet taip seniai, kad 
prieglaudos direktorius nebeatsiminė, nei kas ją prismeigė, nei kodėl. 
Kiek žemiau, įspraustas tarp poros propagandinių, benamiams skirtų 
valdžios lankstinukų, buvo matyti popieriaus lapelis su jo mėgstama 
Mahatmos Gandi citata: Iš pradžių tave ignoruoja, vėliau iš tavęs juokia- 
si, paskui su tavimi grumiasi, o tada tu laimi. 

Tie žodžiai apibendrino septyniolika metų, praleistų keistoje, bet 
nuostabioje šalyje. Jis traukė laimėjimų keliu. Žingsnis po žingsnio. Sky- 
nė nežymias pergales. Gelbėdavo ir Casa Ioana apgyvendindavo gatvės 
vaikus, kartais ir suaugusiuosius. Prieš iškeliaudamas namo Tilingas ke- 
tino apeiti bendrabučio kambarėlius, kaip elgdavosi kiekvieną vakarą. 
Prigriebti Normano Potingo atsiųstas trijų paauglių nuotraukas ir patik- 
rinti, ar jų veidus kas nors atpažins. Jis džiaugėsi sulaukęs žinių iš senojo 
šelmio. Ir vėl įsitraukęs į britų policijos tyrimą. Nuostabus pojūtis skati- 
no atlikti užduotį kaip galima geriau. 

Kylant nuo stalo, atsivėrė durys ir per slenkstį žengė besišypsanti 
Andrėja. | 

— Pone Janai, ar turite laisvą minutę? 

— Žinoma. 

— Aš mačiausi su Ilėjana iš Ketvirtojo sektoriaus. 

Ilėjana, buvusi socialinė darbuotoja iš Casa Ioana, nūnai plušėjo 
minėtame sektoriuje „Merlino“ globos centre. 

— Kąji sakė? 

— Sutiko mums pagelbėti, nors būgštauja, kad ją demaskuos. Cent- 
ro vadovybė draudžia bendrauti su pašaliečiais, įskaitant netgi mus. 

— Kodėl? 

— Šalies valdžia nepatenkinta, kad spauda prastai atsiliepia apie 
Rumunijos našlaičių namus. Prieglaudose neleidžiama lankytis ir foto- 
grafuoti. Mudvi turėjome pasimatyti kavinėje. Anot Ilėjanos, viena be- 
globė mergaitė girdėjo gandus, kad jeigu tau nusišypsos sėkmė, Angli- 
joje gausi darbą ir butą. Bet pirmiausia privalai kreiptis į tokią dabitiškai 
apsirengusią moterį. 

— Ar galime su mergaite šnektelėti? Koks jos vardas? 

— Raluka. Penkiolikmetė. Dirba prostitute Gara de Nord stotyje. 
Nežinau, ar ją kontroliuoja suteneris. Ilėjana mielai prie mūsų prisidėtų. 
Net ir šį vakarą. 

— Šįvakar negaliu. O jei rytoj? 

— Ašjos paklausiu. 

Tilingas jai padėkojo ir Normanui Potingui tučtuojau išsiuntė elekt- 
roninį laiškelį, kuriame aprašė naujienas. Tuomet kumščiais subūgnijo 
per stalą. 

Taip, sau tarė. O, taip! Jis vėl balne! Anuos laikus, kai tarnavo poli- 
cijoje, atmindavo su pasitenkinimu ir dabar, prisidėjęs prie tyrimo, jau- 
tėsi velniškai puikiai! 

Linė sėdėjo prie savo stalo „Širšių siaubikių“ sektoriuje suvokda- 
ma, kad jau aštunta vakaro, mėgindama susisiekti su klientais iš savo 
sąrašo, atidirbti už šiandieninę išvyką namolio ir pietus su Malku. 

Kiek anksčiau į namus buvo atvažiavusi jos motina, vėliau pasirodė 
ir Lukas, kurie palaikė Keitlinai draugiją — ir, svarbiausia, ją prižiūrėjo. 
Tokiam darbui tiko netgi avigalvis Lukas. 

Biurą apleido beveik visi kolegos. Prie „Sidabrinių ryklių“, „Šuo- 
liuojančių leopardų“ ir „Denarų demonų“ darbo stalų triūsė tiktai pa- 

vieniai bendradarbiai. sSUKAUPTO PREMIJŲ FONDO ekranas informavo, 
kad prizas siekia jau tūkstantį šimtą penkiasdešimt svarų. Žinant, kaip 
lėtai reikalai juda į priekį, šią savaitę laimėti pinigų niekaip nepavyks. 

Linė nė nebuvo nusiteikusi kovoti dėl pergalės. Ji įbedė akis į Keit- 
linos nuotrauką, prisegtą prie raudonos pertvaros sienelės. Susimąstė. 

Šimtas septyniasdešimt penki tūkstančiai svarų lems, numirs duktė 
ar išgyvens. Suma atrodė milžiniška ir sykiu menkutė. Kiekvieną savaitę 
kontora perkošdavo gerokai didesnius šlamančiųjų srautus. 

Sąmonėje sukirbėjo niūri, atgrasi mintis. Linė išvijo ją iš galvos, 
tačiau mintis sugrįžo belsdamasi tartum ryžtingas, dviejų stiklų paketus 
siūlantis prekeivis. Žmonės nuolat apšvarina darbdavius. 

Kas porą dienų laikraščiuose ji užtikdavo straipsnių apie tarnauto- 
jus, siurbusius pinigus iš savo darboviečių — advokatų biurų, apribotos 
rizikos fondų, bankų ar panašių vietų, kuriose kursuodavo stambios su- 
mos. Jie neretai vogdavo daugelį metų. Pasisavindavo milijonus, ir nie- 
kas to nepastebėdavo. 

Jai tereikėjo sumautų šimto septyniasdešimt penkių tūkstančių 
svarų. Smulkmės, pagal „Denarų“ standartus. 

Bet kaip slapta pasiskolinti pinigų? Juk čia apstu įvairių kontrolės 
priemonių ir procedūrų. 

Akis netikėtai užkliuvo už telefone žybsinčios lemputės. Tiesioginė 
jos ryšio linija. Linė pakėlė ragelį manydama, kad skambina Keitlina. 
Bet dideliam savo apmaudui suprato, kad jai ramybės neduoda atgra- 
siausias klientas iš visų, Regas Okuma. 

— Linė Beket? — pasigirdo rūškanas vyriškas balsas. 

— Taip, — šaltai atsakė ji. 

— Dirbi iki išnaktų, gražuole? Jaučiuosi pagerbtas, jog mane su- 
jungė su tavimi. 

O, dėkoti turėčiau aš, vos neatšovė Linė, bet susiturėjusi tiesiog pa- 
klausė: 

— Kuo galėčiau jums padėti? 

— Na, padėtis štai kokia. Vakar užpildžiau prašymą dėl naujo-au- 
tomobilio įsigijimo. Man reikalingi ratai, nes steigiu kompaniją, kuri iš 
pagrindų pakeis internetą. 

Ji nutylėjo. 

— Ar girdi, ką sakau? 

— Klausausi. 

— Man vis dar knieti su tavimi smagiai pasibarškinti. Norėčiau su 
tavimi mylėtis. Ė 

— Ar jūs suprantate, kad skambutis įrašomas mokymų ir priežiū- 
ros tikslais? 

— Be abejo. 

— Gerai. Jeigu nusprendėte susitarti dėl išmokų plano, aš jus iš- 
klausysiu. Kitu atveju padėsiu ragelį. 

— Ne, palauk minutėlę. Žodžiu, vakar susiruošiau nusipirkti au- 
tomobilį, bet mano prašymą atmetė. Kai pasidomėjau kodėl, sužinojau, 
kad „Experian“ suteikė man žemą kredito reitingą. 

— Naujiena jus nustebino? — atkirto Linė. 

„Experian“ buvo viena iš didžiausių kredito reitingavimo bendrovių 
Jungtinėje Karalystėje. Visi bankai ir kitos finansinės įstaigos naudoda- 
vosi šiomis kompanijos paslaugomis, kai reikėdavo patikrinti klientus. 

— Ei, paklausyk. Aš kalbėjau su „Experian“ — turiu teises, išvar- 
dytas Duomenų apsaugos įstatyme, — ir man pranešė, kad dėl blogo 
vertinimo atsakinga tavo firma. 

— Pone Okuma, išeitis elementari. Susitarkime dėl skolų išmokėji- 
mo plano, ir aš pasirūpinsiu jūsų reitingu. 

— Taip, taip, bet ne viskas taip paprasta. 

— Apsirinkate. Kokių mano žodžių jūs nesupratote? 

— Ar būtina bendrauti taip priešiškai? 

— Aš labai pavargusi, pone Okuma. Kai būsite pasirengęs pasiūlyti, 
kaip apmokėsite skolas, galbūt padėsiu sutvarkyti reikalus su „Experian“. 
O dabar — ačiū už skambutį ir gero vakaro. 

Ji padėjo ragelį. 

Po akimirkos lemputė vėl ėmė mirksėti. Nepaisydama blykčiojimo 
Linė atsistojo ir pasišalino iš biuro. Tačiau pirmame aukšte išnyrant iš 
lifto kabinos, galvoje netikėtai sušmėžavo idėja. 


73 


Rojus Greisas tūnojo savo kabinete, kurio langus plovė lietus ir dre- 
bino stiprėjantis pietvakarių vėjas. Artinasi dar viena audringa naktis, 

pamanė jis atkreipdamas dėmesį į labiau nei įprastai priblėsusią gatvės ir 
ASDA prekybos centro aikštelėje įrengtų žibintų šviesą. Kūną purtė šal- 
tis, tarytum drėgnas skersvėjis būtų prasibrovęs pro sieną ir įsiskverbęs į 
kaulus. Rankinis laikrodis rodė penkias minutes po aštuntos. 

Glenui Brensonui jis leido nedalyvauti vakariniame pasitarime. 
Detektyvo seržanto žmona sutiko, kad vyras pagelbėtų išmaudyti ir su- 
guldyti į lovas vaikus — aišku, įgyvendino advokato patarimą, toptelėjo 
ciniška mintis. 

Vyresnysis detektyvas atidžiai perskaitė pastabas, kurias užsirašė 
per posėdį, paskui metė akį į išspausdintas „Tyrimo kryptis“. Telefono 
aparate sumirgėjo švieselė, bet ne jo ryšio linijos, todėl Greisas nuspren- 
dė, kad ragelį gali pakelti kas nors kitas, jei tik pastate liko darbuotojų, 
išskyrus linksmuolį Dankaną, vieną iš apsauginių, budinčių pirmo aukš- 
to priimamajame. Aplinkui buvo tuščia kaip Marijos Selestės krateryje“, 
nors jis žinojo, kad keletas komandos narių tebepluša Nusikaltimų ty- 
rimo skyriaus kabinete Nr. 1. Tie komandos nariai — tai dvi duomenų 
surinkėjos ir Džuljeta Džouns, HOLMES analitikė. 

Džuljetai teko paplušėti nagrinėjant potencialiai su dabartine byla 
susijusius atskleistus ir neišaiškintus Jungtinėje Karalystėje įvykdytus 
nusikaltimus. Daug pastangų reikalaujanti, tačiau itin svarbi užduotis 
Greisui kartais primindavo žvejybą. Moteris nepaliaujamai barbeno 
per klaviatūrą, į sistemą įvesdama raktinius žodžius ir frazes, ieškoda- 
ma panašių kitose šalies rajonuose aptiktų aukų arba organų vagysčių 
atvejų. Bet kol kas nuo šeštadienio užsitęsusios paieškos nedavė jokių 
rezultatų. 

Per pastaruosius devynerius metus Greisas daugybę valandų pra- 
leido vienas ir dalį laisvo laiko skyrė mokslams — jei konkrečiau, kovos 
su nusikalstamumu bei teismo ekspertizės istorijai. Ypač žavėjosi pran- 
cūzų mediku, daktaru Edmondu Lokaru, gimusiu 1877-aisiais ir išgar- 
sėjusiu kaip prancūziškasis Šerlokas Holmsas. Būtent Lokaras paskelbė 
esminį ekspertizių principą — po kiekvieno sąlyčio lieka pėdsakas. Jis 
buvo pavadintas Lokaro mainų principu. 

Rojus Greisas suskato laužyti galvą, kokio kontakto požymių nepa- 
vyko pastebėti ant trijų lavonų. Kur chirurginiai, kūnus pjaustę instru- 

mentai? Visi, žinoma, jau sterilizuoti. Galbūt užtektų ir mikroskopinių 
juos išduodančių pėdsakų? Bet pirmiausia reikėtų atkapstyti operaci- 
jai galimai naudotus reikmenis. Iš kur? Paauglių organus šalinęs as- 
muo — jei tik policija nesusidūrė su išprotėjusiu vienišiumi, — turėjo 
vilkėti mediko drabužius. Taigi žymių liko ant aprangos ir, suprantama, 
ant guminių pirštinių. Deja, detektyvai nenutuokė, kokias vietas pradėti 
krėsti — juk nepulsi naršyti visų pietinės Anglijos ligoninių bei klinikų 
šiukšliadėžių ir skalbinių vežimėlių, bent jau ne šioje tyrimo stadijoje. 

Jeigu pirštų atspaudų skyrius, pasitelkęs naujausias dabar išbandomas 
technologijas, sugebės nuo pakabinamojo valties variklio paimti atspau- 
dus, gal šiuos pasiseks užeiti ir ant plastiko, į kurį buvo įvynioti kūnai? 

Vyresnysis detektyvas brūkštelėjo dar vieną pastabėlę ir skubiai 
peržvelgė tris „Tyrimo krypčių“ puslapius, kurių kopijas gavo kiekvie- 
nas komandos narys. Dokumentą derėjo atnaujinti reikšmingais papil- 
dymais, tačiau Greisui nedavė ramybės giliai į širdį įsismelkęs ilgesys, 
kurį jis jautė Kleo. Atvirai kalbant, užbaigti darbą galima ne tik šaltame 
vienišame kabinete, bet ir jos namuose. 


Sustabdžius „Focus“ ant geltonos, palei antikvariatą nubrėžtos linijos 
ir išnirus laukan, paaiškėjo, kad oras nenumaldomai šąla, o vėjas traukia 
audringais šuorais. Bėgdamas per gatvę pro lietaus maršką Greisas nugir- 
do gergždžiančius, į natą nepataikančius balsus, kurie netoliese giedojo 
„Dievas jus pradžiugins, ponai“. Kažin, ten ankstyvi kalėdiniai giesminin- 
kai ar įkaušę, vakarėlyje dalyvaujantys tarnautojai, pasvarstė jis. 

Rojus neturėjo laiko galvoti apie neišvengiamai artėjančias Kalė- 
das. Nė nenumanė, ką nupirkti Kleo — neskaitant žiedo, anaiptol ne 
kalėdinės dovanos — bet troško jai įteikti kokį nepaprastą dalyką. 

Nuo tos dienos, kai ieškojo dovanėlės mylimai moteriai, prabėgo 
tiek daug laiko, kad jis jautėsi visiškai sutrikęs. Ką jai įteikti? Rankinu- 
ką? Dar kokį juvelyrinį dirbinį? Matyt, patarimo reikės kreiptis į savo 
praktiškąją seserį, kuri tikrai žinos atsakymą. Kaip, beje, ir detektyvė 
inspektorė Mentl. 

Be dovanų problemos, Greisą kamavo klausimas, kur švęsti Kalė- 
das. Dingus Sendei, jis kasmet vykdavo į sesers namus, bet dabar Kleo 
pasiūlė aplankyti Saryje gyvenančią jos šeimą. Šventinęs atostogas, be 

abejo, norėtųsi praleisti su mylimąja, bėda ta, kad jis dar nepažinojo 
Kleo tėvų. Sesuo apsidžiaugs išgirdusi apie sužieduotuves, juk pati vis 
ragino judėti pirmyn, bet iš pradžių derėjo išspręsti logistinius nesklan- 
dumus. Jei iki tol operacija „Neptūnas“ nebus baigta, jam bet kokiu atve- 
ju nusimatė trumpos Kalėdos. 

Nešdamas sunkų lagaminėlį per akmenimis grįstą kiemą, vyres- 
nysis detektyvas kišenėje sugraibė raktą ir atsirakino laukujes duris. Kai 
žengė į šiltą atviro išplanavimo svetainę ir išvydo plačią, džiaugsmingą 
Kleo šypseną, jam akimoju pasitaisė nuotaika. Kambaryje sklandė gun- 
dantis, česnakais atsiduodantis maisto aromatas ir įkvepianti operinė 
muzika — Žoržo Bizė „Karmen“ uvertiūra, pagalvojo Greisas patenkin- 
tas, kad ją atpažino. Kleo išsikėlė tikslą praplėsti muzikinį mylimo vyro 
akiratį, ir, kas keisčiausia, jis nuoširdžiai pamėgo operą. 

Garsiai vampsėdamas, pavymui tempdamas kelis tualetinio popie- 
riaus jardus, Hamfris nuliuoksėjo prie durų ir įniko strykčioti. 

Rojus priklupo ir paglostė šuneliui snukį. 

— Sveikas, drauguži. 

Šuo, nesiliaudamas šokinėjęs, lyžtelėjo atvykėliui smakrą. 

Kleo gulėjo ant didžiulės sofos susirietusi į kamuoliuką tarp pri- 
rašytų popieriaus lapų, rankose laikydama knygą — be jokių abejonių, 
vieną iš tomų apie filosofiją, kurią studijavo Atvirajame universitete. 

— Žiūrėk, Hamfri! — sucypė kaip šunytis. — Namo grįžo vyres- 
nysis detektyvas Rojus Greisas! Tavo šeimininkas! Rojau, bent kažkas 
nudžiugo tave matydamas! 

— Tik šuo? — apsimestinai nusivylęs jis atsistojo ir drauge su 
Hamfriu, tampančiu kelnių klešnę, nusigavo iki sofos. 

— Šiandieną mūsų berniukas labai gražiai elgėsi! 

— Pirmą kartą! 

— Aš džiaugiuosi dar labiau negu jis! — šūktelėjo Kleo ir nuleido 
„Egzistencializmu ir humanizmu“ pavadintą knygą, kurios keletą pusla- 
pių spėjo apklijuoti geltonais lipniaisiais lapeliais. 

Ji buvo susisegusi plaukus, užsimovusi juodas timpes ir dėvėjo 
rudą palaidą, šlaunis siekiantį nertinį. Sekundėlę Rojus spoksojo į myli- 
mąją užvaldytas begalinio džiugulio. 

Sieloje išsikerojo muzikos garsai, šnerves vėl pakuteno gardūs ga- 
minamo maisto kvapai, ir Greisui žadą atėmė palaima, priklausomybės 

jausmas. Suvokimas, kad po daugybės košmariškų metų galiausiai pasi- 
sekė aptikti vietą — vietą savo gyvenime, — kuri visiškai jį tenkino. 

— Aš tave myliu, — ištarė pasilenkdamas, rankomis apsivydamas 
jos kaklą, geismingai įsisiurbdamas į lūpas. Trumpam atšlijo ir pridū- 
rė: — Labai myliu. 

Antras bučinys tęsėsi dar ilgiau. 

Kai jiedu pagaliau atsitraukė vienas nuo kito, Kleo ištarė: 

— Na, tu man irgi patinki. 

— Tikrai? 

Ji susiraukė, akimirką nutaisė mąslią išraišką, tarytum mintyse 
kažką įtemptai skaičiuodama, galop linktelėjo. 

— Aha. Taip! 

— Šį savaitgalį nupirksiu tau žiedą. 

Kleo išpūtė akis lyg nustebinta, savo kailyje netverianti moksleivė. 
Po sekundės išsišiepė ir palinksėjo galva. 

— Taip, taip, aš noriu didžiulio kieto blizgalo su krūva akmenėlių! 

— Pasistengsiu gauti didžiausią ir kiečiausią blizgalą pasaulyje. Ka- 
ralienė mirtinai užsigrauš, jei kada nors jį pamatys. 

— Jeigu jau prabilome apie kažkokį graužimą, tai noriu pranešti, 
kad aš skrudinu austres. 

Ji ruošė mėgstamą Greiso patiekalą. 

— Tu nepakartojama. 

— Teisingai, — iškėlusi pirštą patvirtino Kleo. — Niekada to ne- 
pamiršk. 

— Ir nepaprastai kukli. 

— Turiu ir tokią savybę. 

Rojus nukreipė žvilgsnį į greta jos ant sofos padėtą veikalą ir pasi- 
domėjo šio autoriumi. Žanas Polis Sartras. 

— Gera knyga? 

— O, taip. Ką tik perskaičiau jo žodžius, kurie būtų tikę mums 
abiem prieš susipažįstant. 

— Mm-hmm? 

Kleo stvėrė tomelį ir atsivertė vieną iš pažymėtų puslapių. 

— Sakyk. 

— Čia rašoma, kad jeigu būdamas vienas jautiesi vienišas, esi pras- 
toje kompanijoje. — Ji pakėlė akis. — Tiesa? 

Greisas kinktelėjo galva. 

— Tiksliai pasakyta. Aš buvau sumautoje kompanijoje! 

— Na, kada mano brangusis sužadėtinis pageidaus valgyti? 

Jis dūrė pirštu į lagaminėlį. 

— Gal prieš vidurnaktį? 

— Mane lyg ir kaitina geidulys. Aš tikėjausi anksčiau griūti į 
lovą... 

— Po pusvalandžio? 

Gundančiai patempusi lūpas Kleo susirado kitą paženklintą puslapį. 

— Ar skaitei pastraipą apie aistros tenkinimą? Jeigu to nedarai, į 
tavo sielą įsibrauna užkratas. — Ji padėjo knygą. — Vyresnysis detekty- 
ve, juk nenorėtum, kad mano siela pasiligotų? 

— Ne, nė kiek nenorėčiau. 

— Kaip puiku, kad mudu suprantame vienas kitą. 

Rojus be didelio entuziazmo pasitraukė nuo jos, mediniais laiptais 
nunešė savo mantą ir užlipo į poilsio kambarėlį, jam atstojantį kabinetą. 
Ant rašomojo stalo išvydo plastikinį „City Books“ knygyno maišelį su 
geltonu prilipdytu lapeliu, ant kurio Kleo pakeverzojo jo vardą. Iš maišo 
išėmęs knygą, viršelyje pamatė lenktyninį ristūną. Ir pavadinimą „Už- 
temimas“. 

Vyresnysis detektyvas atsiminė, kaip Kleo minėjo, esą jos tėvas 
kraustosi iš proto dėl žirgų lenktynių, ir sakė ketinanti jam padovanoti 
šitą knygą. 

Atsargiai padėjęs knygą į šalį, Rojus iš lagaminėlio išsitraukė šūsnį 
dokumentų. Viršutiniame buvo užrašyta SASEKSO POLICIJA. KRIMINALI- 
NIS SKYRIUS. SUNKIŲ NUSIKALTIMŲ POSKYRIS. OPERACIJA „NEPTŪNAS“. 
TYRIMO KRYPTYS. Tuomet išsitraukė raudoną aplanką, STRATEGIJŲ seg- 
tuvą, ir melsvą, A4 formato TYRĖJO bloknotą, kuriame per visus opera- 
cijos „Neptūnas“ pasitarimus, įskaitant šį vakarą, žymėjosi pastabas. 

Po penkių minučių Kleo tyliai įslinko į kambarį, pabučiavo jį į 
sprandą ir ant rašomojo stalo nuleido kokteilių taurę, ligi kraštų pripil- 
dytą martinio su degtine. 

— „Kalašnikov“, — tarė. — Nuo jo užsiliepsnosi. 

— Aš jau degu! Kaip tavo siela? — sukuždėjo Greisas. 

— Kaunasi su užkratu. 

Kleo jam pakštelėjo į tą pačią vietą ir pranyko kitapus durų. 

— Toji knyga, „Užtemimas“... ar per Kalėdas ją turėsiu dovanoti 
tavo tėvui? — įkandin šūktelėjo jis. 

— Aha, — grįžusi atsakė ji. — Taip užsidirbsi maždaug tūkstantį 
taškų. Jokiu kitu lenktyniniu žirgu tėvas taip nesižavėjo kaip Užtemimu. 
Jis nuspręs, kad esi galvotas, nes sugebėjai sužinoti. 

— Verčiau pateik man daugiau informacijos. 

Kleo nusišypsojo. 

— Kodėl gi tau neperskaičius knygos? 

— Vaje! — Rojus delnu plojo sau per kaktą. — Ir kaip anksčiau 
nepagalvojau! — Jis įdėmiau nužvelgė viršelį, pasidomėjo autoriumi. — 
Nikolasas Kli. Garsus žokėjus? 

Ji papurtė galvą. 

— Ne, regis, kadaise žaidė tenisą, bet galiu ir klysti. 

Taip tarusi, vėl dingo iš kambario. 

Vyresnysis detektyvas perskaitė posėdžio užrašus, įsimindamas 
reikšmingiausias naujas aplinkybes, pagal kurias asistentė prieš rytinį 
pasitarimą atnaujins „Tyrimo kryptis“. 

Detektyvų komanda iki šiol nerado įtariamojo. Sprendžiant iš ži- 
nių, kurias pateikė Jungtinės Karalystės prekybos žmonėmis centras, 
nebuvo jokių įrodymų, kad dėl organų į šalį atgabenti kokie nors asme- 
nys, — kol kas duomenis patvirtino ir HOLMES analitikės atliekama 
paieška. 

Prekyba organų „donorais“ tapo viena iš pagrindinių į sąrašą 
įtrauktų tyrimo krypčių. Bet stokodamas faktų, kad minėta veikla iš- 
ties organizuojama Jungtinėje Karalystėje, nors visos užuominos tiesiog. 
badė akis, Greisas baiminosi nukreipti išteklius vien tik į ją. 

Kas, jei čia nagus prikišo žudikas maniakas? 

Turintis gerus chirurgo įgūdžius? 

Bet kodėl nusikaltėlis apsiribojo tiktai keturiais vertingiausiais or- 
ganais? 

Kaip šiuo atveju elgtųsi brolis Okamas? Koks akivaizdžiausias pa- 
aiškinimas? Ką vienuolis, didis filosofas, perskrostų skustuvu? 

Jo mintis perskrodė Kleo. 

— Vakarienė jau ant stalo, — meiliu šūksniu pranešė ji. 


PETER JAMES + MIRTIS UŽKLUPS RYTOJ 317 
74 


Prieš pat devintą grįžusi namo Linė išgirdo svetainėje griaudėjan- 
čią muziką. Uždarė duris apsaugodama būstą nuo ledinio vėjo ir nusiri- 
šo „Cornelia James“ skarelę, prieš porą savaičių įsigytą „eBay“ interneti- 
nėje svetainėje, kur pirkdavo didžiumą savo aksesuarų. 

Nenusimetusi apsiausto ji dirstelėjo pro tarpdurį. Lukas drybsojo 
ant sofos ir iš skardinės gėrė dietinę kokakolą; želė sutepti plaukai, kurių 
smailėjanti sruoga pridengė dešiniąją akį, atrodė kaip niekad kvailai. Bet 
ne taip idiotiškai, kaip dvi lieknos, vaizdo klipe šokančios merginos. 

Apsirengusios vien tik juodomis liemenėlėmis bei kelnaitėmis, ant 
galvų užsimaukšlinusios sidabrines dėžes, jos sukiojosi pagal trenks- 
mingą pasikartojantį ritmą ir judėjo nelyginant robotai. Ant rankų, kojų, 
diafragmos srityje juodavo įvairios frazės, pakeverzotos didžiosiomis 
raidėmis: PIRMYN! DARYK, KĄ REIKIA! DIRBK STROPIAU! VIS GERIAU! 

— „Daft Punk“? — pasiteiravo Linė. 

Lukas linktelėjo. 

— Aha. 

Pirštu bedusi į nuotolinio valdymo pultelį ji pritildė televizorių. 

— Viskas gerai? 

Vaikinas vėl palinksėjo. 

— Keitlina miega. 

Nors pirmą aukštą drebina prakeiktas triukšmas, vos neatrėžė Linė. 
Susivaldžiusi padėkojo už dukters priežiūrą ir paklausė: 

— Kaip ji? 

Lukas patraukė pečiais. 

— Jokių permainų. Tikrinau prieš porą minučių. 

Vis dar su apsiaustu ji užlėkė laiptais į Keitlinos miegamąjį. Mer- 
gaitė gulėjo lovoje užsimerkusi. Blausiai šviečiant stalinei lempai, jos 
oda atrodė gelsvesnė nei bet kada anksčiau. Staiga duktė praskyrė vienos 
akies blakstienas ir įsispigino į motiną. 

— Kaip jautiesi, angelėli? 

Linė pasilenkė, pabučiavo ją, delnu perbraukė plaukus, kurie pasi- 
rodė besą drėgni. 

— Ištroškusi. 

— Atnešti vandens? Sulčių? Kolos? 

— Vandens, — silpnu šaižiu balsu atsiliepė Keitlina. 

Linė nusileido į virtuvę ir iš šaldytuve stovinčio butelio prisipylė 
vandens. Sykiu pastebėjo ir sunerimo, kad ant galinės sienelės sustin- 
go ledas — kaip žinojo iš patirties, tai buvo neabejotinas požymis, kad 
buitinis prietaisas vos gyvas. Ką gi, jai grėsė dar vienos nepakeliamos 
išlaidos. 

Uždarant duris, akiratyje išdygo basas, dukslius džinsus mūvintis, 
nudriskusius marškinėlius ir pilką nertinį vilkintis Lukas. 

— Kaip šiandieną sekėsi, Line? 

— Ieškoti pinigų? 

Jis kinktelėjo galva. 

— Šiek tiek gavau iš motinos. Savo gyvenimo santaupas atidavė 
Keitlinos tėvas. Bet man dar trūksta šimto septyniasdešimt penkių tūks- 
tančių. 

— Aš norėčiau padėti. 

— Hmm, ačiū, — nustebusi padėkojo Linė. — Labai... labai malo- 
nu girdėti. Bet suma nepaprastai didelė. 

— Pinigų turiu. Ar Keitlina jums pasakojo apie tikrąjį mano tėvą — 
ne patėvį? 

Laikydama stiklinę, nekantraudama ją nunešti dukrai, Linė atsakė: 

— Ne. 

— Jį pražudė nelaimingas įvykis darbe. Statybvietėje ant tėvo už- 
virto kranas. Mama gavo stambią kompensaciją, bet didžiumą perleido 
man, nes nenorėjo, kad ji atitektų patėviui — jis įjunkęs į azartinius lo- 
šimus. Mielai pasidalyčiau pinigais. 

— Lukai, koks tu geras. — Pasiūlymas nuoširdžiai ją sujaudino. — 
Bet kokia pagalba man yra labiau nei priimtina. Kokią dalį skirtum? 

— Noriu duoti visus. Šimtą penkiasdešimt tūkstančių. 

Linei iš rankos iškrito stiklinė. 


75 
Kartais žmogų lengvai apima per didelis pasitikėjimas savimi ir 


jis pamiršta netgi elementariausius dalykus, mąstė Rojus Greisas. Todėl 
retsykiais vertėdavo atkurti pagrindus. 

Be penkiolikos septintą ryto įsitaisęs savo kabinete, gerdamas jau 
antrą kavos puodelį, jis ištiesė ranką į knygų lentyną ir paėmė „Žmogžu- 
dysčių tyrimo vadovą“, storą pavyzdinį tomą, kurį Vyresniųjų policijos 
pareigūnų asociacijai sudarė Policininkų įgūdžių tobulinimo centras. 

Nuolat atnaujinamame veikale buvo surašyti visi nužudymo nagri- 
nėjimo aspektai ir procedūros, įskaitant puikiai išdėstytą „Tyrimo mo- 
delį“, kurį jis atsivertė. Trumpame įvade Greisas jau ne sykį skaitė dešimt 
bylos eigos punktų, įsišaknijusių kiekvieno detektyvo galvoje — būtent 
todėl pasitaikydavo atvejų, kai vienas kitas prasprūsdavo pro akis. 

Kaip rekomenduoja sąrašas, pirmiausia derėtų identifikuoti įtaria- 
muosius. Tvarka, šią vietą galima pažymėti varnele. Paieškos vykdomos. 

Antra, būtina naudotis įvairiais informacijos kanalais. Į reikalavimą 
atsižvelgta. Normanas Potingas kreipėsi į Rumunijoje gyvenantį pažįs- 
tamą, jis pats susisiekė su Marselu Kulenu, Kriminalhauptkommissar iš 
Miuncheno, detektyvė seržantė Moj ir detektyvas konsteblis Nikolas žval- 
gėsi po viešnamius, Gajus Bečeloras bandė atsijoti licencijas praradusius 
chirurgus, o HOLMES analitikė visapusiškai gilinosi į prekybą organais. 

Trečia, nusikaltimo vietos ekspertizė. Iš Anglų sąsiaurio dugno 
nepavyko pešti kažin kiek naudos. Daugiausia vilčių teikė plastikas, į 
kurį buvo įvynioti lavonai, pakabinamasis valties variklis, ant kurio pa- 
viršiaus specialistai, pasitelkę naujausias technologijas, ieško pirštų at- 
spaudų, ir galbūt nuorūkos, Gleno nusiųstos į DNR laboratoriją, nors 
menkai tikėtina, kad jos pateiks vertingų žinių. 

Jis sutelkė dėmesį į nusikaltimo vietos įvertinimą. Policija viso labo 
užėjo teritoriją, kurioje nusikaltėliai išmetė lavonus. 

Penkta, liudininkų paieška. Kas matė tuos tris paauglius? Ligoni- 
nės ar klinikos, kur juos operavo, personalas? Geležinkelio stoties, oro 
arba jūros uosto, per kurį trijulė pateko į šalį, keleiviai ir darbuotojai? 
Ką tik atvykusius jaunuolius veikiausiai įamžino stebėjimo kameros, bet 
Greisas nenutuokė, kiek laiko jie praleido Jungtinėje Karalystėje. Kelias 
dienas, savaites, mėnesius? Tektų tikrinti nežmoniškai didelį kiekį fl- 
muotos medžiagos. Po penktuoju punktu jis užsirašė dar vieną pastabą: 
Gal juos pažįsta kas nors iš kitų, čia dirbančių rumunų? Policija išplatino 
kompiuteriu pakoreguotas nuotraukas, jas išspausdino laikraščiai, bet 
liudininkų neatsirado. 

Šešta, informacija apie aukas. Geriausias jos šaltinis buvo detekty- 
vo seržanto Potingo bičiulis iš Rumunijos. Ir turbūt Interpolas, nors iš 
pastarosios įstaigos jis nelaukė naujienų sulaikęs kvapą. 

Ties galimais motyvais, septintuoju sąrašo punktu, vyresnysis de- 
tektyvas ilgai mąstė. Savo komandoms mėgdavo kartoti, esą prielaidos 
yra visų sumautų klaidų versmė. Dar vakar svarstė, ar tik manydami, kad 
dėl trijų nužudymų atsakingi organų pardavėjai, kriminalistai nepaklius 
į aklagatvį? O jeigu kūnus pjaustė iškrypėlis? 

Taip, toks variantas įmanomas, bet tik ne pagal Okamo skustuvo 
principus. Transplantacijoms reikiamų organų baisiai stinga. Pirmas 
faktas. Rumunija priklauso šalims, kuriose dėl įvairių priežasčių, įskai- 
tant ir organų poreikį, vyksta prekyba žmonėmis. Antras faktas. Visos 
trys aukos išskrostos per meistrišką operaciją. Trečias faktas. Hipotezę 
patvirtino duomenys apie garsų britų chirurgą Reimondą Kroketą, ki- 
tados praradusį teisę verstis mediko praktika, nes iš Turkijos jis atvežė 
keturis neteisėtai nupirktus, pacientams skirtus inkstus. Spėjimui prieš- 
taravo tik tai, kad Anglijoje neužfiksuota jokių kitų atvejų, kuriuose fi- 
gūruotų prekyba žmonių organais. 

Tačiau visuomet būna pirmas kartas. 

Daktarą Kroketą vis dėlto nutvėrė už rankos. Chirurgas veikė sa- 
varankiškai ar nuo jo, kaip vieno iš grupės narių, paprasčiausiai nusi- 
gręžė sėkmė? Kas, jeigu Jungtinėje Karalystėje nelegaliai įgytus organus 
persodindavo tuzinai panašių, ligi šiol nedemaskuotų specialistų? Ar 
Kroketas vėl ėmėsi darbo? Siekiant pašalinti daktarą iš įtariamųjų rato, 
reikėtų jį apklausti. 

Aštunta, žiniasklaida. Policija pasistengė kuo geriau ją išnaudoti, deja, 
svarbiausias pagalbos šaltinis, televizijos laida „Nusikaltimų stebėjimas“, 
išeis į eterį tik po savaitės, ir dar neaišku, ar bylai pavyks į ją patekti. 

Devinta, skrodimai. Šiuo metu autopsijos suteiktų žinių užteko. 
Radus chirurginius instrumentus, patologai vėl turėtų ištirti kūnus. Kol 
kas lavonai saugojami morge. 

Vyresnysis detektyvas nusižiovavo mėgindamas atsikratyti nuovar- 
gio ir iš kavos puodelio vėl sriūbtelėjo didelį mauką. Pusę šeštos, kai pa- 
kirdo, smegenys stačiai dūzgė. Jam derėjo pabėgioti lauke, nes lakstant 
galva visada prašviesėdavo, tačiau Greisas jautėsi kaltas, kad vakar neuž- 
baigė darbo, taigi į Kriminalinį skyrių atvyko anksčiau nei įprastai. 

Paskutinis punktas buvo pavadintas „Kiti itin svarbūs veiksmai“. 
Jis kelias sekundes nugrimzdo į apmąstymus, peržvelgė užrašų knyge- 
lėje sudarytą sąrašą ir prie šio pridėjo klausimus: Pakabinamasis valties 
variklis? Dingęs „Scoob-Eee“? 

Rojus Greisas atsilošė krėsle, ir jo atkaltė įsirėmė į sieną. Už lango 
brėško diena. Audra nurimo, rytas išaušo sausas. Bet prognozės nieko 
gero nežadėjo. Tamsiai pilkas padanges varstė raudoni ir rausvi dryžiai. 
Kaip ten skamba senas liaudiškas perspėjimas? Jei naktį dangus paraus- 
ta, jūreiviui širdies nesuskausta. Jeigu dangus raudonas ryte, niekur ne- 
plauki, jūreivi, oi, ne! 

Į kokį perspėjimą turėčiau atkreipti dėmesį? Ko aš nepastebiu, įniko 
svarstyti jis. Kažkas tikrai praslydo pro akis. Tačiau kas? Velniai rautų, kas? 

Greisas nebyliai paspoksojo į puodelį, tartum atsakymas būtų sly- 
pėjęs garuojančioje juodymėje. 

Galvoje nelauktai sušmėžavo mintis. 

Sendė mėgdavo baruose rengiamas viktorinas. Puikiai išmanė ben- 
drųjų žinių sritį — kur kas geriau už jį. Kartą, prieš vienuolika ar dvylika 
metų, abu dalyvavo „Proto mūšyje“, ir vienas iš klausimų skambėjo taip: 
koks Anglų sąsiaurio plotas? Sendė laimėjo teisingai atsakiusi, kad są- 
siauris išplitęs per dvidešimt devynis tūkstančius kvadratinių mylių. 

Vyresnysis detektyvas spragtelėjo pirštais. 

— O, taip! 

— Manau, dairomės ne ten, kur reikia, — savo komandai paskelbė 
Rojus Greisas. — Ir ieškome ne tų žmonių. 

Į viršininką bemat pakrypo dvidešimt aštuonių į pasitarimą su- 
sibūrusių detektyvų ir pagalbinių darbuotojų žvilgsniai. Jis pastukseno 
sau į smilkinį. 

— Dairomės ne ten, — pakartojo, — bet ne geografine, o psicho- 
logine prasme. 

Greisą pervėrė dvidešimt aštuonios poros smalsių akių. 

Jam mintį pakišo ketvirtas punktas iš bylos eigos, įtrauktos į 
„Žmogžudysčių tyrimo vadovą“. 

— Sekundėlę užmirškite tuos dalykus, kuriais dabar domitės, ir su- 
sitelkite į nusikaltimo vietos įvertinimą, gerai? Anksčiau spėjome, kad 
nusikaltėliui tiesiog nepasisekė — lavonai buvo išmesti netinkamoje 
vietoje, arba jis nežinojo visų aplinkybių. Bet jūs pagalvokite. Anglų 54- 
siaurio plotas yra dvidešimt devyni tūkstančiai kvadratinių mylių. Žem- 
semei leidžiama dirbti tiktai šimto kvadratinių mylių sektoriuje. 

Rojus Greisas pažiūrėjo į Gleną, Gajų Bečelorą, Belą, Emą Džeinę 
ir keletą kitų. 

— Kas pasikaustęs matematikoje? 

Ranką iškėlė HOLMES sistemos analitikė. 

— Džuljeta, kokį sąsiaurio nuošimtį sudaro žemsemės veiklos te- 

„ritorija? 

Ji mintyse sparčiai atliko skaičiavimus. 

— Trisdešimt keturias šimtąsias procento, — atsakė. 

— Atsitiktinumo tikimybė menka, — tarė Greisas. — Tik trečda- 
lis procento. Adata šieno kupetoje. Jeigu norėčiau išmesti kūną Anglų 
sąsiauryje, ir negyvėlis nugrimztų žemsemės sektoriuje, pamanyčiau, 
kad nuo manęs nusigręžė sėkmė. Tiesą sakant, galimybė, jog taip nu- 
tiks, būtų labai menka, taigi dėl to nesukčiau galvos. Nebent sąmoningai 
pasirinkčiau negilią vietą. 

Vyresnysis detektyvas nutilo, leisdamas klausytojams suvirškinti jo 
žodžius. 

— Sąmoningai? — paklausė Liza Mentl. 

— Štai kaip aš mąstau. Jei vis dėlto nusprendžiame, kad susidū- 
rėme su tarptautine prekyba žmonėmis — pasaulyje sparčiausiai au- 
gančiu neteisėtu verslu, — vienas dalykas abejonių nekelia: nusikaltėlių 
kalibras. Jeigu tie tipai pakankamai gerai organizuoti — sugebėta įvežti 
paauglius į šalį ir turi įsirengę tikrą medicininę organų persodinimo įs- 
taigą — jie įstengtų profesionaliai atsikratyti lavonų. Vargu ar gumine 
valtimi plauktų į jūrą ir verstų kūnus per bortą. 

Visi pritardami sulinksėjo. 

— Taip, taip, šią temą jau nagrinėjome ir padarėme išvadą, kad 
negyvus jaunuolius išgabeno privačiu laivu, lėktuvu arba sraigtasparniu. 
Sunku pasakyti, kuo konkrečiai nusikaltėliai naudojosi, bet jie privalėjo 
nusisamdyti profesionalų škiperį arba pilotą. Žmogų, kuris turėtų jūr- 
lapius, būtų susipažinęs su Anglų sąsiaurio gelmėmis ir žinotų vietinius 

vandenis kaip savo penkis pirštus. Žemsemės darbo zona gal ir nepa- 
braižyta kiekviename jūrlapyje, bet, šiaip ar taip, ji gana sekli. Ketindami 
nuskandinti lavonus, ieškotumėte gilesnių teritorijų, ar ne? Aš asmeniš- 
kai taip elgčiaus. 

— Rojau, kokią mintį mėgini iškapstyti iš savo proto gilumos? — 
pasitikslino Potingas. 

— Sąsiauryje apstu vietų, kur gylis siekia daugiau nei du šimtus 
pėdų. Kam mesti aukas ten, kur dugną nuo paviršiaus skiria vos šešias- 
dešimt penkios? 

— Norint greičiau sutvarkyti reikalus? — spėjo Brensonas. — Žmo- 
nes, gabenančius lavonus, kai kada apima panika, argi ne taip? 

— Tik ne tokius, kurių ieškome, Glenai, — paprieštaravo vyresny- 
sis detektyvas. 

— Galjjie išties nepasitikrino jūrlapio? — suabejojo Bela Moj. 

Greisas papurtė galvą. 

— Bela, tavo varianto neatmetu, bet dabar šneku apie tai, kad jie 
galbūt tyčia nuleido kūnus ten, kur seklu. 

— Nesuprantu kodėl, Rojau, — tarė detektyvė inspektorė Mentl. 

— Nes tikėjosi, kad negyvėlius suras. 

— Kurių galų? — pasiteiravo Nikas Nikolas. 

— Matyt, kažkam nepatiko jų veiksmai, — atsakė Greisas. — Ir 
paskandino aukas seklesniame sektoriuje vildamasis, kad jas vis dėlto 
aptiks. 

— Jeigu jam nepatiko nusikaltėlių veiksmai, kodėl nepaskambino 
policijai? — paklausė Glenas Brensonas. 

— Priežasčių, manau, nestinga. Aš pirmenybę teikčiau tokiam pa- 
aiškinimui: škiperis arba pilotas džiaugėsi gaunamais pinigais, tačiau 
pats iš esmės buvo doras žmogus. Įskundus žudikus, pajamų šaltinis 
užsivertų. O pasirinkus mano minėtą alternatyvą, pavyko nuraminti 
sąžinę, todėl trijulę jis išvertė ten, kur nesunku darbuotis narams. Jeigu 
žemsemė nebūtų aptikusi paauglių, tas žmogus būtų slapta perdavęs ži- 
nią policijai — bet praėjus labai ilgam laiko tarpui. 

Komandos nariai akimirką sėdėjo tylėdami. 

— Gal aš ir klystu, bet norėčiau pasiūlyti naują tyrimo kryptį — 
mums reikia pertikrinti visus laivus, pradedant nuo Šorehamo uosto. 
Pagalbos sulauksime iš uosto viršininko, šliuzo operatorių ir pakrantės 

apsaugos. Išskirtinai domėsimės greitaeigiais kruiziniais kateriais, žve- 
jybiniais botais ir kitais nuomojamais laivais. Glenai, tu giliniesi į dingu- 
sio žvejybinio boto „Scoob-Eee“ bylą. Turi ką papasakoti? 

Detektyvas seržantas iškėlė rudą voką minkštu pamušalu. 

— Ką tik gavau iš „O2“ telefonų kompanijos. Čia nurodyti mobi- 
liojo ryšio bokšteliai, su kuriais škiperis susisiekė penktadienio vakarą. 
Į kitą sąsiaurio pusę greičiausiai neplaukė, todėl, jei pavyks, atseksime, 
kaip jis judėjo palei pietinę pakrantę. Po pasitarimo mudu su Rėjumi 
Pekemu iš karto kibsime į darbą. 

— Geras sumanymas. Kol kas nesame tikri, kad „Scoob-Eee“ įsivė- 
lęs į nusikaltimą, todėl derėtų tikrinti ir kitus laivus. 

Užduotį skyręs dviem detektyvams konstebliams, Greisas atsisuko 
į Potingą. 

— Ką gi, Normanai, kaip sakiau, mes galbūt ieškome ne tų žmonių. 

Potingas susiraukė. 

— Tavęs prašiau šnektelėti su persodinimo operacijos koordinato- 
riais, paklausti, ar jiems teko matyti trijulę, bet tu nieko nepešei, tiesa? 

— Teisingai, bose. Nors šioje srityje kaip reikiant išplėtėme paieškas. 

— Man šovė geresnės mintis. Ir kodėl anksčiau apie tai nepagalvo- 
jau? Mums reikia atkreipti dėmesį į asmenis, kurie, negavę širdies, plau- 
čių, kepenų arba inkstų transplantantų, pasitraukė iš laukiančiųjų sąrašo. 

— Rojau, nemanai, kad jų poelgio motyvų gali būti įvairių? — pa- 
klausė Potingas. 

Greisas papurtė galvą. 

— Kiek suprantu, naujo inksto arba kepenų laukiantys pacientai 
savaime išgytų tik tuo atveju, jeigu įvyktų stebuklas. Todėl iš sąrašo jie 
iškrenta dėl vienos iš dviejų priežasčių: arba operuojami kitur... arba 
miršta. 

Suzvimbė jo mobilusis. Greisas išsitraukė aparatą iš kišenės ir žvilg- 
telėjo į ekranėlį. Iškart atpažino kodą +49, Vokietijoje renkamą prieš te- 
lefono numerį. Užmegzti ryšį bandė Marselas Kulenas iš Miuncheno. 

Atsiprašydamas jis pakėlė ranką ir pro duris žengė į koridorių. 

— Rojau, — prabilo komisaras, — tu norėjai, kad mums paskam- 
binčiau, kai į Miuncheną grįš organų prekeivė, taip? 

— Taip, ačiū! 

Greisą juokino, kai vokietis nuolat painiodavo „tau“ su „mums“. 

— Ji parskrido vakar, beveik naktį. O rytą tris kartus skambino į 
tavo miestą, į Braitoną. 

— Nuostabu! Gal kartais įvardytum tą numerį? 

— Savo šaltinio niekam neatskleisi? 

— Duodu žodį. 

Kulenas jį perskaitė. 

Be penkiolikos devintą ryto Linė sėdėjo virtuvėje įsijungusi ne- 
šiojamąjį kompiuterį ir tyrinėjo penkias gautas elektronines žinutes. Jai 
draugiją palaikė Lukas, dalį nakties praleidęs su Keitlina, vėliau numigęs 
ant svetainės sofos. Rekomendacinius laiškus parašė „Transplantation- 
Zentrale“ klientai. 

Vienas buvo nuo Fenikse, Arizonos valstijoje, gyvenančios moti- 
nos, kurios trylikamečiui sūnui Marlena Hartman prieš dvejus metus 
parūpino naujas kepenis. Moteris pateikė telefono numerį, kad Linė 
galėtų asmeniškai su ja susisiekti, patikino, esą neapsakomai džiaugiasi 
suteiktomis paslaugomis, ir pridūrė, jog be vokietės pagalbos šiandieną 
sūnaus nebūtų gyvo. 

Antrą laiškelį parašė vyriškis iš Keiptauno, per jos kompaniją vos 
prieš aštuonis mėnesius įsigijęs naują širdį. Jis taip pat išreiškė pasiten- 
kinimą ponios Hartman darbu ir perdavė savo numerį. 

Kita amerikietė, sukurpusi trečią, itin jaudinančią žinutę, išklo- 
jo apie dvidešimtmetę seserį iš Madisono, Viskonsino valstijos, kuriai 
persodino inkstą, ir paragino Linę skambinti bet kokiu metu. Ketvir- 
tąją atsiuntė Stokholme gyvenanti švedė, kurios trisdešimtmečiui vyrui 
transplantavo širdį ir plaučius. Penktoji — iš Mančesterio nuo mote- 
riškės, kurios aštuoniolikmetė dukra maždaug prieš metus gavo naujas 
kepenis. Laišką ji papildė namų telefono ir mobiliojo numeriais. 

Linė, vilkinti chalatą, gurkšnojo arbatą. Naktį taip nervinosi, kad. 
veik nesudėjo bluosto. Kartą Keitlina užsuko į motinos kambarį liedama 
ašaras, nes jai klaikiai skaudėjo nukasytas rankas ir kojas. Apmalšinusi 
sopulius ir nuvedusi dukrą atgal į jos miegamąjį, Linė išsitiesė savo lo- 
voje ir pasistengė apmąstyti padėtį. 

Neišvengiama būtinybė paimti Luko pinigus, taip pat ir juodai die- 
nai kauptas motinos santaupas, slėgė it sunki našta. Malko įnašas dide- 
lio nerimo nekurstė; galų gale Keitlina buvo jo duktė. Bet kas, jei trans- 
plantantas nefunkcionuos kaip pridera? Frau Hartman paliko popierius, 
tačiau, prieš vokietei išvykstant, jos abi peržvelgė sutartį, ir viena iš jos 
sąlygų skelbė, kad už nesėkmingą operacijos baigtį atsakinga „Trans- 
plantation-Zentrale“ bendrovė. Tai yra, jei kūnas atmes naują organą 
arba pastarasis streikuos, kompanija dykai suteiks naujas kepenis. 

Tačiau nėra jokių garantijų, kad transplantantas prigis. 

Net jeigu nekils nesklandumų, Keitlina visą gyvenimą privalės var- 
toti vaistus, slopinančius atmetimo reakciją, todėl per metus teks kaž- 
kaip rasti papildomus keliolika tūkstančių svarų. 

Deja, kitokių alternatyvų nebuvo. Išskyrus variantą, apie kurį nė 
nesinorėjo galvoti. 

Ojei Marlena Hartman tėra apgavikė? Kas, jeigu Linė atiduos vis- 
ką iki paskutinio sukrapštyto penso ir liks tuščiomis rankomis? Tiesa, 
vakar darbe pagal užklaustą kreditinę informaciją ji slapta patikrino 
vokietės įmonę, taigi iškilus reikalui turėtų kur kreiptis. Bet dabar vis 
vien siaubingai bijojo žengti kitą žingsnį — pasirašyti sutartį, ją nusiųsti 
faksu ir į Miuncheną pervesti penkiasdešimt procentų mokesčio, šimtą 
penkiasdešimt tūkstančių eurų. 

Be garso veikiantis televizorius rodė „Pusryčių“ laidą. Vedėjai, vy- 
ras ir moteris, susėdę ant sofos juokėsi ir šnekučiavosi su viešnia. Jauna 
tamsiaplaukė, dvidešimties su viršum metų gražuolė, atrodė kažkur ma- 
tyta ir savo sudėjimu priminė Keitliną. Staiga Linės vaizduotė nupiešė 
dukrą, sėdinčią ant tos sofos, kvatojančią ir plepančią su laidos vedėjais. 
Pasakojančią, kaip vos nemirė, bet sugebėjo įveikti sistemą, o, taaaaaip! 

Rasi Keitlina taps įžymybe. Visai įmanoma. Žmonės pastebėdavo, 
kad mergaitė daili. Ji — stipri asmenybė. Pasveikusi galėtų būti kuo tik 
įsigeistų. | 

Jei tik išgis. 

Linė žvilgtelėjo į rankinį laikrodį ir mintyse atliko matematinius 
veiksmus. 

— Viskonsine laikrodis rodo šešias ar septynias valandas mažiau 
negu Jungtinėje Karalystėje, ar ne? 

Lukas mąsliai sukinkavo galva. 


PETER JAMES + MIRTIS UŽKLUPS RYTOJ 327 


— Panašiai ir Fenikse. 

— Vadinasi, ten — vidurnaktis. Man labiausiai knieti pakalbėti su 
motina iš Arizonos. Paskambinsiu jai popiet. 

— Manau, dabar pavyktų susisiekti su moterimi iš Mančesterio, kuri 
turi maždaug Keitlinos amžiaus dukrą. Pirmiausia pradėkime nuo jos. 

Linė atsigręžė į vaikiną ir ūmai suvokė, kad jam puoselėja kuo šil- 
čiausius, nuovargį ir dirglų jaudulį nustelbusius jausmus. 

— Geras planas, — pagyrė ir surinko moters namų numerį. Po 
šešių pyptelėjimų skambutis buvo nukreiptas į balso paštą. Tuomet ji 
išmėgino mobilųjį. 

Beveik iš karto pasigirdo spragtelėjimas, kurį lydėjo foninis, regis, 
gatvės eismo gausmas. 

— Alio? — akivaizdžia Mančesterio tartimi atsiliepė moteris. 

Prisistačiusi Linė padėkojo už elektroninį laiškelį. 

— Aš išvežioju vaikus. Atskambinsiu po dvidešimties minučių, kai 
grįšiu namo, gerai? 

— Žinoma. 

— Klausykit, mieloji, nesijaudinkite. Marlena Hartman — tikra 
šaunuolė. Galite atvykti pas mus ir susipažinti su Čelse. Ji papasakos, 
kokį košmarą išgyveno dėl Nacionalinės sveikatos priežiūros tarnybos. 
Aš jums parodysiu nuotraukas. Daugiau pakalbėsime po dvidešimties 
minučių, tvarka, mieloji? 

— Be abejo, ačiū! 

Linei padedant telefono ragelį, širdį netikėtai apėmė viltis. 

Glenui Brensonui riedant keliu palei Šorehamo uostą, mažojo 
„Hyundai“ kėbulą talžė stiprus vėjas. Jis pravažiavo spiečių sraigtaspar- 
nių, užmetė akį į mažutį dvimotorį lėktuvą, ketinantį leistis ant tūpimo 
tako žolės. Už angarų galo pasuko dešinėn, nuburzgė link perdaryto, 
tarp tinklinių tvorų stūksančio sandėlio, kuris atstojo Specialiosios 
paieškos skyriaus buveinę. Laikrodis prietaisų skydelyje rodė 12.31. 

Dar po kelių minučių atsidūręs užgriozdintame, valgyklos ir ben- 
dro kabineto funkcijas atliekančiame kambaryje, prieš save pasistatęs 

puodelį kavos, ant didelio stalo detektyvas seržantas atsargiai išskleidė 
jūrlapio fotokopiją, kurią padėjo paruošti Rėjus Pekemas. 

Sienas dengė diagramos, mediniai skydai, balta lenta, kelios įrė- 
mintos komandos narių nuotraukos ir apdovanojimo už narsumą liudi- 
jimas. Pro langą atsivėrė vaizdas į automobilių stovėjimo vietas ir blan- 
kiai pilką, už aikštelės stūksančio sandėlio sieną. Ant palangės riogsojo 
rutulio formos akvariumas su vieniša žuvyte ir žaisliniu naru. 

Smurfė, Jona, Arfas ir PB, Pusgalvis Buriuotojas, jau buvo įsitaisę 
ant kėdžių. Jaunoji seržantė vilkėjo juodą, užtrauktuku užsegamą multi- 
no striukę su Sasekso policijos ženkliuku ir žemiau jo išsiuvinėtu žodžiu 
POLICIJA. Trys vyrai dėvėjo mėlynus trumparankovius marškinėlius su 
antpečiais, ant kurių puikavosi pareigūnų numeriai. 

“| Į patalpą įžengęs, taip pat juoda multino striuke apsivilkęs Gonzas 
atkišo Glenui standų popierinį maišelį. 

— Tam atvejui, jei prireiktų. 

Kiti keturi išsišiepė. 

Detektyvas seržantas suglumo. 

— Kam prireiktų? 

— Na, jei užsimanytum vemti, — paaiškino Gonzas. 

— Oras audringas! — pridūrė Jona. 

— Aha, vėjuotomis dienomis mūsų statinys mažumėlę siūbuo- 
ja, — tarė PB. — Todėl mes pamanėme... na, žinai... prisiminę, ką išgy- 
venai aną kartą, kai su mumis plaukei... 

Kol komandos nariai erzino detektyvą seržantą, Tania jį apdovano- 
jo užuojautos sklidina šypsena. 

— Cha, labai šmaikštu, — atšovė Glenas. 

— Girdėjau, tave perkels į mūsų skyrių, — pasakė Arfas. — Nes tau 
patiko su mumis dirbti. 

— Kaip tik prisiminiau filmą „Maištas Jo Didenybės laive Bounty“. 

— Na, Glenai, kokių žinių mums turėsi? — paklausė Tania Vitlok. 

Jūrlapyje buvo matyti Vortingą nuo Sifordo skirianti pakrantės da- 
lis ir trys raudoni ratilai, pažymėti A, B ir C raidėmis, vieni nuo kitų 
nutolę nemažu atstumu. Nuo Šorehamo uosto į atvirą jūrą driekėsi žalia 
punktyrinė linija, kuri užsibaigė ties vaikiškai nupieštu laiveliu ir greta jo 
užrašytu žodžiu: Das Boot“. Brėžinį papildė didžiulis mėlynas lankas. 


* Laivas (vok.). 

— Ką gi, — prabilo Brensonas. — „Scoob-Eee“ škiperiui, Džimui 
Tauersui, mobiliojo ryšio paslaugas teikia „O2“ tinklas. Trys raudoni 
apskritimai nurodo „O2“ bazines stotis ir bokštelius, aptarnaujančius 
šitą kranto sektorių. Kaip matote iš koordinačių, telefonų kompanija 
mus informavo, iš kokių vietų Tauerso mobilusis penktadienį perdavė 
signalą bazinei stočiai nuo 20.55, kai šliuze jį pastebėjo uosto locmanas 
su valtininku, iki 22.08, kai buvo gautas paskutinis signalas. 

— Kalbi apie užfiksuotus Džimo Tauerso skambučius? — paklausė 
seržantė Vitlok. 

— Ne, Tania. Parengties režimu veikiantis telefonas kas dvidešimt 
minučių susisiekia su bazine stotimi. Išplaukę jūs panašiai užmezgate ryšį 
su pakrantės apsauga ir pranešate kur esantys, — atsakė jis apsidžiaugęs, 
kad sumąstė vykusią analogiją. — Tarsi primenate apie save — skambinate 
namo. Techniškai kalbant, tai vadinama „buvimo vietos priregistravimu“. 

Visi sulinksėjo. 

— Signalą priima artimiausia bazinė stotis. Jeigu toji užimta, jis 
perleidžiamas kitai. Jei netoliese veikia daugiau stotelių, signalą gali už- 
registruoti dvi ar net trys. 

— Vaje, Glenai, — išsižiojo Arfas, — mes nė nenutuokėme, kad tu 
esi ne vien profesionalus jūreivis, bet ir telefonų ekspertas. 

— Neknisk man galvos, — plačiai šypsodamasis atrėžė detektyvas 
seržantas ir po akimirkos tęsė: — Štai kaip klostėsi įvykiai. „Scoob-Eee“ 
apleidus uostą, pirmasis koordinačių priregistravimas pasiekė Šoreha- 
mo ir Vortingo bazines stotis. — Jis bedė pirštu į A ir B ratilus. — Po 
dvidešimties minučių tos dvi užfiksavo ir antrąjį signalą. Bet, praėjus 
daugmaž valandai nuo tada, kai laivas paliko uostą, trečiąjį pagavo Brai- 
tono prieplaukos bokštelis. — Detektyvas seržantas parodė C apskri- 
timą. — Peršasi išvada, kad Tauersas plaukė pietryčių kryptimi — jo 
įveiktą kelią apytikriai, bet kiek įmanoma tiksliau, paženklinome žalia 
punktyrine linija. 

— „Das Boot“ — geras filmas, — pratarė Gonzas. 

— Toliau padėtis tampa dar įdomesnė, — tęsė Glenas, nuleidęs jo 
žodžius negirdom. 

— Nuostabu! — sušuko PB. — Mes nekantravome, kol ji pasidarys 
įdomi, nes ligi šiol nuobodžiavome! 

Detektyvas seržantas kantriai laukė, kol jie nustos juoktis. 

— Atsižvelgiant į konkretų ryšį, laiko sinchronizavimo poslinkis 
svyruoja nuo nulio iki šešiasdešimt trijų sekundžių, — vėl ėmė aiškinti 
Glenas, nekreipdamas dėmesio į replikas. — Jei maksimalus veikimo 
nuotolis siekia dvidešimt mylių, padaliję jas iš šešiasdešimt trijų, nusta- 
tysime koordinates aštuonių šimtų jardu tikslumu. 

— Jei teisingai supratau, — įsiterpė Gonzas, — tu sakai, kad signa- 
lai rodo kelionės kryptį. Ir šitas buvo paskutinis, po kurio laivas dingo 
už ryšio zonos ribų? 

Glenas Brensonas papurtė galvą. 

— Aš nemanau, kad jis dingo už ryšio zonos ribų. 

Detektyvas seržantas pakėlė akis. Klausytojai susiraukė. 
| — Iš tos vietos mobilusis nusiuntė ketvirtąjį signalą — paskutinį 
kartą perdavė atnaujintą informaciją apie savo koordinates. Standarti- 
nės, į jūrą nukreiptos bazinės stotys funkcionuoja dvidešimties mylių 
diapazonu. Bet, kaip man aiškino, mobiliojo ryšio bendrovės, jei tik 
gali, iškelia pakrantės bokštelius kuo aukščiau, kad veikimo spindulys 
padidėtų, ir iš praplaukiančių užsienio laivų kompanijų tinklas perima 
atklystančius brangius skambučius, todėl atstumas kartais išauga net iki 
trisdešimties mylių. 

Gonzas įniko skrebenti bloknote, atlikdamas aritmetinius veiksmus. 

— Jūs gerai pažįstate „Scoob-Eee“, — tarė Glenas. — Žvejybinis 
botas nėra mitrus, išvysto ne didesnį kaip dešimties mazgų — apytiks- 
liai dvylikos mylių per valandą — greitį. Ketvirtasis signalas užfiksuotas 
prabėgus pusantros valandos nuo to momento, kai laivas išjudėjo į jūrą. 
Bet jis plaukė tam tikru kampu, todėl nuo kranto nutolo geriausiu atveju 
per dešimt mylių, tai yra išliko ryšio zonoje. 

Keletą sekundžių visi sėdėjo susimąstę. Pirmoji tylą nutraukė Ta- 
nia Vitlok: 

— Galbūt išsikrovė telefono elementas? 

— Gal ir taip, bet škiperiui netrūko patirties, o laivuose mobilusis 
atlieka gyvybiškai svarbios komunikacijos linijos funkciją. Vargu ar Tau- 
ersas būtų iškeliavęs be įkroviklio arba su nusėdusiu akumuliatoriumi. 

— Kas, jeigu aparatas iškrito už borto? — spėjo Gonzas. 

— Taip, toks variantas tikėtinas, — atsakė Glenas. — Bet labai abe- 
joju, kad patyręs škiperis būtų jį pametęs. 

Gonzas trūktelėjo pečiais. 

— Aha, Tauersas išmanė savo darbą, bet ko tik nepasitaiko. Tavo 
"nuomone, įvykiai pakrypo kitaip? 

— Tarkim, laivas nuskendo? 

— O, dabar viskas aišku! — atsiliepė Arfas. — Tu nori, kad panar- 
šytume jūros dugną ir jį surastume? 

— Jūs, bičiuliai, nepaprastai nuovokūs! 

— „Scoob-Eee“ pastatytas taip, kad atlaikytų stiprų bangavimą, — 
įsiterpė PB. — Nemanau, kad jis galėjo nugrimzti į vandenį. 

— Ojei nelaimingas atsitikimas? — paprieštaravo detektyvas ser- 
žantas. — Susidūrimas su kitu laivu? Gaisras? Sabotažas? Arba dar kas 
nors baisiau? 

— Pavyzdžiui, Glenai? — paklausė Tania. 

— Man nesueina galai, — atsakė Brensonas. — Kalbėjausi su ški- 
perio žmona. Penktadienį jiedu ruošėsi paminėti verstuvių metines. 
Restorane užsisakė staliuką. Tą vakarą boto nebuvo išsinuomoję jokie 
į žvejybą susiruošę klientai. Bet, užuot važiavęs namo, Tauersas sėdo į 
laivą ir patraukė į Anglų sąsiaurį. 

— Puikiai jį suprantu, — vėl trigrašį įkišo Arfas. — Man net klau- 
simas nekiltų, ką rinktis: vakarienę su pačiute ar galimybę vienam pasi- 
bastyti jūroje. 

Visi nusijuokė. Neseniai ištekėjusi Tania šypsojosi ne taip plačiai 
kaip kolegos. 

Gonzas pamojo į langą. 

— Lauke siautėja devynių balų stiprumo vėtra. Ar įsivaizduoji, 
kaip dabar atrodo jūra? 

— Manau, šiek tiek banguota, — Glenas jį pervėrė ironišku žvilgsniu. 

— Biče, jei tau maga, kad išplauktume, tebūnie, mes sutinkame, — 
pareiškė PB. — Bet tu keliausi kartu. 

Užsidėjusi telefono ausines, sėdėdama prie darbo stalo „Širšių siau- 
bikių“ zonoje, Linė nerado sau vietos. Jos akys kryptelėjo į kalendorių, 
prisegtą prie raudonos pertvaros, į dešinę nuo kompiuterio ekrano. 

Iki Kalėdų liko trys savaitės, pagalvojo. Ji pirmąsyk gyvenime jau- 
tėsi tokia nepasiruošusi šventėms, kuriomis, tiesą sakant, nė nebesido- 
mėjo. Nes dabar tetroško vienintelės kalėdinės dovanos. 

Draugė Sju Šekelton pažadėjo galinti mitriai surinkti dešimt tūks- 
tančių svarų. Taigi trūks tiktai penkiolikos tūkstančių svarų. 

Lukas tvarkė reikalus banke, pasirengęs savo pinigus, šimtą pen- 
kiasdešimt tūkstančių eurų, pervesti Marlenai Hartman. Tačiau perlaida 
bus išsiųsta tik tuomet, kai jie patikrins visas rekomendacijas. Kol kas 
pastarosios nuteikė itin džiugiai. Linė bendravo su moterimi iš Mančes- 
terio, prisistačiusia Merlina Frenks. Šios dukrai kepenų transplantaciją 
atliko Sasekso klinikoje, netoli Braitono, ir operacija baigėsi sėkmingai. 
Merlina Frenks nesiliaudama liaupsino Marleną Hartman. 

Pagyrų negailėjo ir vyriškis iš Keiptauno. Iš pradžių jis susidūrė su 
komplikacijomis, bet slauga, kaip pats tvirtino, pasirodė besanti neįtiki- 
mai aukštos klasės. Stokholme gyvenanti švedė, kurios sutuoktiniui per- 
sodino širdį ir plačius, taip pat giedojo ditirambus. Paskutiniais dviem 
atvejais žmonės buvo operuoti vietinėse klinikose. 

Skambinti į Ameriką, žinoma, dar per anksti, bet Linės abejones 
prasklaidė ir pirmi trys pašnekovai. Tiesa, ji jautėsi skolinga Lukui, todėl 
privalėjo užbaigti tikrinimo procedūras. Juolab kad antro šanso neturės. 

Avansą, reikia tikėtis, pavyks išsiųsti šiandieną po pietų arba vė- 
liausiai rytoj. Kitus penkiasdešimt procentų teks grynaisiais atiduoti 
prieš pat operaciją. Tad penkiolikos tūkstančių svarų paieškoms galima 
skirti ne daugiau kaip kelias dienas. 

Linė bandė išklausinėti vokietės, kas nutiktų, jeigu ji pristigtų pi- 
nigų, tačiau Marlena išliko nepalenkiama. Arba viskas, arba nieko. Savo 
sąlygas išsakė nedviprasmiškai. 

Penkiolika tūkstančių. Suma vis tiek labai didelė ir ją sukrapštyti ne- 
lengva — ypač per savaitę ar net greičiau. Maža to, prognozės skelbė, kad, 
lyginant su euru, svaro kursas prastės. Vadinas, trūkumas gali išaugti. 

Laikrodis ims tiksėtis, kai Lukas perves šimtą penkiasdešimt tūks- 
tančių. Vieną iš artimiausių dienų paskambinusi vokietė informuos, kad 
po dviejų valandų atvažiuos automobilis, kuris Linę ir Keitliną pristatys 
į kliniką. Kada įvyks nelaimingas atsitikimas, kurio auka suteiks tinka- 
mą organą, nuspėti neįmanoma, kaip aiškino Marlena. 

Ji apsidairė. Ant darbo stalų gausėjo kalėdinių atvirukų, šen bei 

"ten sužvilgo blizgučiai ir pakibo amalo šakelės. Bendrovėje darbavosi 

nemažai musulmonų, ir valdžia, baimindamasi įžeisti nekrikščionis, už- 

draudė atvirai švęsti Kalėdas. Taigi biuro vėl niekas deramai neišpuoš ir 
kontoroje neįvyks oficialūs šventiniai pietūs. 

Pernai dėl tokio įsako stačiai užvirė kraujas, bet šiemet Linei tai 
buvo nė motais. Nūnai jai rūpėjo vienintelis dalykas. Laikas. Po penkių 
minučių, lygiai pirmą, keletas bendradarbių iš „Širšių siaubikių“ tra- 
diciškai trauks užkąsti. Svarbiausia, kad pasišalins abipus jos sėdintys 
Keitė su Džimu, kurie galėjo girdėti, ką Linė šneka, ir komandos vadovė 
Liva Tomas. i 

Pasak sieninio ekrano, rytą SUKAUPTAS PREMIJŲ FONDAS jau siekė 
tūkstantį keturis šimtus penkiasdešimt svarų. Prasidėjo didysis prieška- 
lėdinis plėšimas, per kurį reikėjo atgauti pinigus, kol klientai nespėjo jų 
išleisti dovanoms ir svaigalams. 

Sukaupusi valios pastangas, kad vėl kibtų į darbą, bet nebesitikėda- 
ma laimėti savaitės prizo, ji surinko kitą numerį iš savo sąrašo. Po kelių 
sekundžių į skambutį atsiliepė žodžius liejantis moteriškas balsas. 

— Ponia Hol? — prabilo Linė. 

— Kas čia? 

— Linė iš „Denarų“ Mes ką tik pastebėjome, jog pirmadienį neį- 
nešėte savaitinės įmokos. 

— Eli, juk artinasi Kalėdos, ar ne? Aš turiu nupirkti įvairių daiktų. 
Ką man iškloti savo vaikams? Kad šiemet jie negaus dovanų, nes priva- 
lau atsiskaityti su „Denarais“? 

— Ponia Hol, mes gi susitarėme... 

— Aha, paaiškinkit mano mažiams, velniai rautų. 

Linė akimirką užsimerkė. Išgirdo gurkštelėjimą, tarytum moteris 
būtų kažką išmaukusi. Ji suvokė neturinti jėgų leistis į diskusijas. 

— Bent pasakykite, kada ruošiatės atnaujinti mokėjimus? 

— Pati ir pasakykit. Gal apie socialinį būstą, a? Arba pašalpų daly- 
tojus? Kodėl nesikreipiate į juos? 

Moteris vis sunkiau vartė liežuvį, ir jos atsakymai skambėjo be- 
prasmiškai. 

— Ponia Hol, verčiau su jumis susisieksiu rytoj. 

Linė išjungė telefoną. 

Jai iš dešinės įsitaisęs Džimas, žemaūgis, liesas, bet raumeningas 
trisdešimtmetis škotas, nusitraukė ausines ir čaižiai iškvėpė orą. 

— Prakeikimas, — tarė. — Kas šiandien žmonėms darosi? 

Ji su užuojauta šyptelėjo. Džimas atsistojo. 

— Keliausiu. Man pravers skysti pietūs. Išgersi? Aš statau. 

— Dėkui, ne. Turiu daug darbo. 

— Kaip nori. 

Linės palengvėjimui, nuo telefono ausinių išsivadavo ir rankinu- 
ką stvėrė Keitė, nedidukė, apkūni, į penktą dešimtmetį įkopusi raudon- 
plaukė. 

— Važiuoju grumtis su parduotuvėmis! — paskelbė. 

— Sėkmės. 

Dar po minutės kitos ji pamatė, kad apsiaustu rengiasi komandos 
vadovė. Laukdama, ko! tie trys dings, Linė apsimetė tikrinanti elektroni- 
nius laiškelius, galiausiai atsidarė klientų failą ir užsirašė numerį. 

Vos tik trijulė pranyko, ji nusiėmė ausines, iš rankinės išgriebė mo- 
bilųjį, pakeitė vieną iš parametrų į „Nerodyti numerio“ ir paskambino 
nekenčiamiausiam klientui. 

Jis atsiliepė po trečiojo pyptelėjimo, prabildamas žemu, lipšniu, ta- 
čiau budriu balsu. 

— Alio? 

— Regas Okuma? 

— Kas kalba? 

— Linė Beket ir „Denarų“, — kone šnibždėdama atsakė jį. 

Okumos tonas kaipmat persimainė. 

— Mano gražioji Linė! Nutarei man pranešti, kad mudu vis dėlto 
galėtume šauniai pasimylėti? 

— Atvirai kalbant, ketinau padėti jums išspręsti bėdas dėl kredi- 
tavimo reitingo. Klientams teikiame ypatingus kalėdinius pasiūlymus. 
„Bradford Credit“ bankui esate skolingas trisdešimt septynis tūkstan- 
čius aštuonis šimtus septyniasdešimt svarų, plius, susikaupusias palū- 
kanas, teisingai? 

— Jei taip sakai. 

— Jeigu nedelsdamas grynaisiais sumokėtumėte penkiolika tūks- 
tančių, manau, likusią skolos dalį mes nurašytume, ir Naujuosius metus 
jūs pradėtumėte nuo švaraus lapo. 

— Tikrai taip padarytumėte? 

— Vien todėl, kad artinasi Kalėdos. Norime pasirūpinti finansinių 
metų pabaigos skaičiais. Mums būtų gerai, jei įstengtume susitarti su 
pagrindiniais klientais. 

— Tavo pasiūlymas nepaprastai įdomus. 

Linė žinojo, kad šlamančiųjų jam nestigo. Regas Okuma jau ilgiau 
nei dešimtmetį vengė mokėti skolas. Pasinerdavo į verslo rūšis, kurio- 
se cirkuliuodavo kupiūros ir monetos — įsigydavo ledų furgonų arba 
užkandžių kioskelių, — gaudavo kreditinių kortelių, išnaudodavo jas, 
kiek tik sugebėdavo, ir paskelbdavo neturįs pinigų. Linės skaičiavimu, 
grynaisiais Okuma sukaupė šimtus tūkstančių svarų, todėl penkiolika 
tūkstančių jam tebus mažmožis, kurį atiduodamas sudarys neblogą san- 
dėrį. 

— Vakar minėjote, kad imsitės naujo verslo, todėl norite nusipirkti 
automobilį, bet jums nesuteikia kredito. 

— Taip. 

— Mano siūlomu būdu problemų atsikratytumėte. 

Jis ilgam nutilo. 

— Pone Okuma, ar mane girdite? 

— Taip, gražuole. Man patinka klausytis tavo alsavimo. Jis pra- 
skaid-rina galvą ir taip mane sujaudina... Taigi, jei, hmm... pasisektų 
rasti tokią sumą... 

— Grynaisiais. 

— Būtinai grynaisiais? 

— Aš jums darau didelę paslaugą. Tiesdama pagalbos ranką rizi- 
kuoju savo kailiu. 

— Dailioji Line, už tai turėčiau tau atlyginti. Galbūt lovoje? 

— Iš pradžių man reikia pamatyti pinigus. 

— Penkiolika tūkstančių tikriausiai... sukrapštysiu. O, taip. Kiek 
laiko duosi? 

— Dvidešimt keturias valandas. 

— Netrukus su tavimi susisieksiu. 

— Skambinkite man į mobilųjį. — Ji padiktavo telefono numerį. 

Kai ryšys nutrūko, Linės kūną ėmė krėsti drebulys. 

Greisas bloknote užsirašė datą — gruodžio 4-oji, ketvirtadienis, 
18.30, — ir permetė akimis ilgą darbotvarkę, kurią asistentė išspausdino 
keturioliktajam operacijos „Neptūnas“ pasitarimui. 

Keletas komandos narių, įskaitant Gajų Bečelorą, Normaną Potin- 
gą ir Gleną Brensoną, rėksmingai diskutavo apie ginčytiną teisėjo spren- 
dimą per svarbias vakarykštes futbolo rungtynes. Vyresnysis detektyvas 
jų nežiūrėjo, nes labiau domėjosi regbiu. 

— Klausykit, — prabilo pakeldamas balsą ir ranką, — atėjo metas 
išspirti kamuolį iš vidurio aikštės. 

— Cha, kaip šmaikštu, — atšovė Brensonas. 

— Užsigeidei geltonos kortelės? 

— Vargu ar drįsi ją rodyti išgirdęs mano rezultatus. Na, gal man 
leisi išspirti kamuolį? 

Rojus Greisas plačiai nusišypsojo. 

— Miklink koją. 

— Taip, taip... — Detektyvas seržantas kilstelėjo pluoštą užrašų, — 
visų pirma Specialiosios paieškos skyrius popiet ištyrė sektorių, kuriame 
paskutinį kartą buvo užfiksuotas „Scoob-Eee“. Nors oras buvo sumautas, 
jūros dugne jie aptiko anomaliją, matmenimis panašią į žvejybinį botą. 
Savo forma ji primena laivą ir skendi nugrimzdusi šimto pėdų gelmėje, 
maždaug už dvylikos jūrmylių į pietus nuo Juodosios Uolos dykvietės. 
Visai įmanoma, kad aptikome senas nuolaužas, bet, jeigu leis oro sąly- 
gos, rytoj narai patikrins, kas ten tūno. 

— Glenai, tu jų paieškoje dalyvausi? — paklausė detektyvė inspek- 
torė Mentl. 

— Na... — jis padvejojo. — Jei man leistų rinktis, aš atsisakyčiau. 

— Manau, tau derėtų tenai būti, — tarė detektyvė inspektorė. — 
Jeigu kartais pavyktų ką nors užeiti. 

— Kokia jiems iš manęs nauda, jeigu drybsosiu ant nugaros ir 
vemsiu? 

— Jei tave pykina, visuomet gulkis ant šono arba pilvo, kad nepa- 
springtum, — perspėjo Potingas. 

— Normanai, ačiū už vertingą patarimą, — atkirto Glenas. — Tu- 
rėsiu galvoje. 

— Man ramybės neduoda žmonių trūkumas, — įsiterpė Greisas. — 
„Scoob-Eee“ buvo naudojamas iš vandens traukiant du lavonus, bet ar 
jo dingimą su mūsų tyrimu sieja tai, dėl ko Glenas vėl turėtų keliauti į 
jūrą? 

Detektyvas seržantas atsakė niūriu balsu, lyg pagelbėdamas savo 
budeliui. 

— Taip. Laboratorija ištyrė nuorūkas, kurias radau Šorehamo uos- 
te, ir atsiuntė DNR tyrimų išvadas. Pameni, sakiau, kaip penktadienio 
rytą man susidarė įspūdis, kad kažkas įdėmiai stebi „Scoob-Eee“? 

Greisas linktelėjo. 

— Birmingamo nacionalinės duomenų bazės darbuotojai pranešė, 
kad DNR nurodo individą, kurį, Interpolo prašymu, jie neseniai įtraukė 
į duomenų bazę. Vyrukas prisistato dviem skirtingais vardais ir pavar- 
dėmis. Anglijoje save vadina Džo Beikeriu, bet iš tikrųjų jis — Vladas 
Kosmesku. Rumunas. 

Vyresnysis detektyvas akimirką susimąstė. Džo Beikeris. Žmogus, 
įsigijęs juodą „Mercedes“, kurį jis pastebėjo bėgiodamas anksti rytą. Čia 
sutapimas ar kas nors rimčiau? 

— Įdomu, — tarė Bela Moj. — Šią pavardę mes išgirdome vakar — 
jis yra dviejų, ne per seniausiai iš Rumunijos atvykusių merginų sąva- 
dautojas. 

— O, mūsų vakaro žvaigždė! — Greisui palenkus rudą voką, iš jo 
išslydo keli dokumentai. — Stebukladariai iš Pirštų atspaudų skyriaus, 
pasitelkę naujas išbandomas technologijas, sugebėjo nuimti atspaudus 
nuo pakabinamojo valties variklio, kuris buvo paniręs į vandenį. Šian- 
dien popiet iš Europolo gavo atsakymą, kam jie priklauso. Spėkit kam? 

— Naujam geriausiam mūsų draugui? — surizikavo iškelti prielai- 
dą detektyvas seržantas Bečeloras. — Vladui Smeigikui? 

— Tiesiai į dešimtuką! — atsakė Greisas. 

— Ar mes jį suimsime? — paklausė Normanas Potingas. — Juk visi 
rumunai — vien piktadariai, ar ne? 

— Kaip rasistiška, — įgėlė Bela. 

— Ne, tai gryna tiesa. 

— Normanai, kokiu pagrindu tau maga jį areštuoti? — pasiteiravo 
Greisas. — Dėl rūkymo? Dėl valties variklio, išmesto į jūrą? Dėl rumu- 
niškos kilmės? 

Potingas nudūrė žvilgsnį ir kažką nerišliai suburbuliavo. 

— Glenai, ar „Scoob-Eee“ turi pakabinamąjį variklį? — paklausė 
Ema Džeinė. 

— Ne, aš jo nemačiau. 

— Ar mes žinome, kur Beikeris/Kosmesku gyvena? 

Šįkart atsakė Bela. 

— Rojau, jis ne vienerius metus sukinėjasi viešnamių aplinkoje. Tą 
žmogų, manau, atseksime be jokio vargo. 

— Nori, kad jį pakalbintume? — paklausė detektyvė inspektorė 
Mentl. 

— Ne, tiesiog užregistruokime kaip susidomėjimą keliantį asmenį. 
Nemanau, kad šiuo metu derėtų su juo bendrauti. Jeigu Kosmesku kur 
nors įsivėlęs, galime jį išgąsdinti. Verčiau neišleiskime jo iš akių. — Grei- 
sas paskaitė savo užrašus. — Ką gi, kaip mums sekasi kiti reikalai? 

— Pora detektyvų konsteblių šnekina visus vietinius plastiko dan- 
gos tiekėjus, bet kol kas bergždžiai, — atsiliepė Deividas Braunas. 

— Mudu su Niku vakar apėjome dvylika viešnamių, — pranešė 
Bela Moj, siekdama eilinio šokoladinio „Maltesers“ rutuliuko. 

— Vaje, Nikai, tu tikriausiai mirtinai užsikrušai, — tarė Normanas 
Potingas. 

Nikolas nuraudo ir be didelio entuziazmo vyptelėjo. Greisas už- 
gniaužė šypseną. Laimė, pastaruoju metu Potingas elgėsi ramiau nei 
įprastai — matyt, dėl santuokinių problemų. Jis buvo geras detektyvas, 
bet per kelis kitų bylų tyrimus, kai jiems teko bendradarbiauti, dėl įžei- 
džių replikų Greisas vos neišspyrė detektyvo seržanto iš komandos. 

Jis pažvelgė į Belą. 

— Kaip sekėsi? 

Pareigūnė dirstelėjo į Niką Nikolą tarsi laukdama jo pritarimo ir 
atsakė: 

— Gavome informacijos tiktai apie Kosmesku. Bet, regis, per prie- 
vartą ten laikomų merginų neradome. 

— Malonu girdėti, kad mūsų viešnamiuose tokia palaima, — sar- 
kastiškai mestelėjo Greisas. 

— Šiandieną tęsime patikrinimą, — atsiliepė Bela. 

Vėl pažvairavęs į užrašus, vyresnysis detektyvas atsisuko į Potingą. 

— Ką porina tavo bičiulis iš Rumunijos? 

— Prieš valandą Janas Tilingas atsiuntė elektroninį laiškelį. Šįvakar 
ketina ištirti tam tikrą informaciją. Daugiau žinių galbūt turėsiu rytą. 

Greisas pasižymėjo jo žodžius. 

— Gerai. Ačiū. O kaip naujų organų laukę, bet iš eilės pasitraukę 
žmonės? 

— Rojau, šia kryptimi plūkiausi kiaurą dieną, — patikino Potin- 
gas. — Bet įtariu, kad mūsų pastangos nueis perniek. Pirmiausia susidu- 
riame su Hipokrato priesaika — senuoju geruoju, su pacientais susijusiu 
konfidencialumu. Antra, problemų kyla dėl pačios sistemos. Tie sąrašai 
nėra stabilūs. Aš kalbėjausi su paslaugiu kepenų persodinimo konsul- 
tantu iš Pietų Londono Karališkosios ligoninės, vienos iš pagrindinių 
gydymo įstaigų, kuriose transplantuojamos kepenys. Jis pasakojo, kad 
trečiadieniais, lygiai vidurdienį, rengiami pasitarimai, kurių dalyviai 
peržiūri sąrašą. Dėl donorų stygiaus ir būtinybės suteikti skubią pagalbą 
prioritetai kinta kas savaitę. O mes šnekame apie visas Jungtinės Kara- 
lystės ligonines. Į teismą privalome kreiptis dėl kiekvieno individo, kad 
gautume jo ligos istoriją. Rojau, žinai, ko reikia mūsų komandai? Savo 
žmogaus tarp medikų. 

— Ko konkrečiai? 

— Paklusnaus transplantacijas atliekančio chirurgo, kuriuo pasiti- 
kėtų kiti gydytojai, — paaiškino Potingas. — Ir kuris daugiau ar mažiau 
išmanytų eiliškumo klausimus. 

— Aš turiu informacijos, galinčios mus sudominti, — įsiterpė Ema 
Džeinė Boutvud. — Internete mėginau rasti nepatenkintus persodini- 
mo operacijų konsultantus arba jomis užsiimančius chirurgus. Viešai 
sistemą kritikavusius asmenis. 

— Kaip kritikavusius? — pasitikslino detektyvė inspektorė Mentl. 

— Kalbu apie chirurgus, nemanančius, kad pirkti žmogaus organus 
yra neetiška, — atsakė jaunoji detektyvė konsteblė. — Kai ką užtikau — 
serą Rodžerį Sirijų. Jo pavardė minima keliolikoje įvairių nuorodų. 

Ema Džeinė nukreipė akis į Greisą, ir tas kinktelėjo galva raginda- 
mas ją tęsti. 

— Apie Sirijų sužinojau daug vertingų dalykų. Ji mokė vienas iš 
kepenų persodinimo operacijų pradininkų Jungtinėje Karalystėje. Kele- 
tą metų Pietų Londono Karališkojoje ligoninėje daktaras ėjo vyresniojo 
konsultanto pareigas. Aktyviai agitavo už permainas organų donorystės 

įstatymuose — pasisakė už apsisprendimą atsisakyti donorystės, kitaip 
tariant, už galimybę automatiškai perimti velionių organus, jeigu prieš 
mirtį jie pareiškė nenorintys tapti donorais. Tokia sistema, tarkim, vei- 
kia Ispanijoje. Dar įdomiau tai, kad po skandalų, kurie kilo dėl jo po- 
žiūrio, Sirijus metė darbą Karališkojoje ligoninėje ir pasirinko ankstyvą 
pensiją. Ir išvyko užsienin. 

Detektyvė konsteblė nutilo, žvilgsniu permetė užrašus. 

— Jis pasirodo tinklalapiuose, kuriuose rašoma apie Kolumbiją, 
garsėjančią žmonių organų prekyba. Rodos, toje šalyje darbavosi. Pas- 
kui išdygsta Rumunijoje. 

— Rumunijoje? — sukluso Greisas. 

Ema Džeinė linktelėjo ir tęsė: 

— Daktaras mėgsta prabangų gyvenimą. Skraido nuosavu sraig- 
tasparniu, važinėja prašmatniais automobiliais, gyvena Sasekse, netoli 
Petvorto, milžiniškame dvare. 

— Sakai, Sasekse? — pratarė detektyvė inspektorė Mentl. — Hmm... 
tikrai įdomu. 

— Prieš ketverius metus patyrė itin nemalonias ir brangiai kaina- 
vusias skyrybas. Vėliau vedė buvusią „Mis Rumuniją“. Tiek žinių. 

Kabinete ilgam pakibo tyla. Pirmasis ją sudrumstė Greisas. 

— Šaunus darbas, Ema. Manau, mums reikėtų su juo pasišneku- 
čiuoti. 

Vyresnysis detektyvas akimirką susimąstė. Iš savo patirties žinojo, 
kad aukščiausios klasės medikai paprastai esti pasipūtę turtuoliai. Toks 
individas kaip seras Rodžeris Sirijus, ko gero, patogiai jaustųsi privačią 
mokyklą lankiusio Gajaus Bečeloro kompanijoje. Negana to, viešnagė 
pas daktarą sutaps su detektyvo seržanto tyrimo kryptimi. 

Greisas atsigręžė į Bečelorą. 

— Gajau, čia tavo veiklos sritis. Važiuosi kartu su Ema. 

— Taip, šefe. 

— Perduokite jam, kad narpliojame bylą, kurioje trimis lavonais, 
mūsų nuomone, atsikratė prekeivių organais gauja, paklauskite, ar seras 
Sirijus sutiktų pasidalyti išmintingomis savo prielaidomis, kur ieškoti 
tokių žmonių. Meilikaukite, glostykite savimeilę, bet akylai stebėkite 
daktarą. Žiūrėkite, kaip jis reaguos. 

Vyresnysis detektyvas vėl susitelkė į užrašus. 

— Telefono numeris, gautas iš Vokietijos... kas jo ėmėsi? 

Ranką pakėlė Džekė Filips, viena iš informacijos rinkėjų. 

— Aš, Rojau. Išsiaiškinau adresą Pečeme, abonento vardą... ir dar 
vieną smulkmeną, kurią atskleidžiau detektyvei inspektorei Mentl. 

Atėjo eilė pasisakyti ir Lizai Mentl. 

— Puikus pastabumas, Džeke. Ji atkreipė dėmesį, kad namo sa- 
vininkės, ponios Linės Beket, tokia pat pavardė kaip įgulos nario, dir- 
bančio „Arco Dee“ žemsemėje, kuri aptiko pirmąjį lavoną. Tenykščių 
parodymus išklausėme mudu su Niku, todėl šiandien popiet grįžome 
į uostą, ten radome krovinį verčiantį laivą ir netrukus nustatėme, kad 
Linė Beket — buvusi vyriausiojo mechaniko, Malkolmo Beketo, žmona. 
Vienas iš kolegų užsiminė, kad šiuo metu jis prislėgtas, nes serga duk- 
tė. Tiksliai pasakyti, kokia liga ją kamuoja, negalėjo, bet tikino, esą kilo 
kažkokių bėdų dėl kepenų. 

— Dėl kepenų? — aidu atsiliepė Greisas. 

Ji linktelėjo. 

— Dar ką nors sužinojai? 

Detektyvė inspektorė papurtė galvą. 

— Ne. Malkolmas Beketas su mumis bendravo labai atsargiai — 
mano nuomone, pernelyg budriai. 

— Kodėl? 

— Spėju, kad jis kažką slepia. 

— Pavyzdžiui? 

— Vis kartojo, neva duktė gyvena su buvusia sutuoktine ir jiedu 
retai matosi, todėl jis nelabai nutuokia, kas mergaitei atsitiko. Man, kaip 
motinai, tuo sunku patikėti. Be kita ko, ponas Beketas susikirto per vy- 
resniojo detektyvo akių testą. 

Greisas nusišypsojo. 

— Rojau, gal vertėtų prisijungti prie jos telefono? — pasiūlė Dei- 
vidas Braunas. 

— Leidimo turbūt negautume, nes mums dar trūksta duomenų. Bet 
jų užtenka, kad galėtume fiksuoti įeinančius ir išeinančius skambučius. 

— Linė Beket, manau, turi ir mobilųjį, — spėjo Gajus Bečeloras. 

— Taip, tegu kas nors kreipiasi į mobiliojo ryšio bendroves ir pa- 
tikrina, ką jos užregistravo ties ta pavarde ir adresu. — Greisas vėl pa- 

žiūrėjo į savo užrašus. — Rytoj skrisiu į Miuncheną, grįšiu vakare, todėl, 
man nesant, bylos nagrinėjimui vadovaus detektyvė inspektorė Mentl. 
Klausimų bus? Ė 

Visi tylėjo, tačiau kai pasitarimas pasibaigė, koridorių labirintu 
žingsniuojantį, savo darbo kabineto link traukiantį Rojų Greisą pasivijo 
Glenas Brensonas. Jiedu sustojo priešais voratinklio formos diagramą; 
ant raudonu veltiniu apmuštos skelbimų lentos bolavo prisegtas popie- 
riaus lapas su užrašu GALIMI NUSIKALTIMŲ MOTYVAI. 

— Ei, senučiuk, — prašneko detektyvas seržantas, — toji kelionė į 
Miuncheną... neturi nieko bendra su Sende? 

Greisas papurtė galvą. 

— O, Dieve, ne. Esu susitaręs pasimatyti su organų prekeive — ap- 
simetu klientu. Kol viešėsiu Vokietijoje, bičiulis iš LKA slaptai kyštelės 
man kelias bylas. 

Už Gleno galvos kabančioje diagramoje vyresnysis detektyvas per- 
skaitė žodžius: TROŠKIMAI, GALIOS SIEKIMAS, NORAS PIRMAUTI, NEAPY- 
KANTA, KERŠTAS. 

Draugas pervėrė Greisą įdėmiu žvilgsniu. 

— Tu įsitikinęs, kad čia vienintelė priežastis, nulėmusi tavo išvy- 
ką? Mudu, hmm... ilgokai nesikalbėjome apie Sendę, o dabar tu ruošiesi 
skristi ten, kur ją pastebėjo. 

— Esu tikras, tai buvo visai kita moteris, Glenai. Žinai, ką manau? 

— Ne, tu niekuomet nepasakoji, ką išties galvoji. Rasi laiko išgerti? 

Greisas nukreipė akis į laikrodį. 

— Man vis vien reikėtų užlėkti namo ir pasiimti drabužius, bet iš 
pradžių pusvalandį padirbėsiu kabinete. Kur susitinkam? 

— Kur įprastai? 

Vyresnysis detektyvas trūktelėjo pečiais. Mieste veikė apsčiai gerų 
girdyklų, ir jis nejautė didelio prielankumo „Juodajam liūtui“, bet toji 
užeiga buvo visai čia pat ir turėjo automobiliams skirtas vietas. 

— Pasimatysime be penkiolikos aštuntą. Bet išlenksime tik po vie- 
ną burnelę. 


Atvykęs dešimčia minučių vėliau nei žadėjo, Greisas pamatė, kad 
Glenas sėdi prie ramaus kampinio staliuko, prieš save pasistatęs pintą 

alaus, į šoną nustūmęs bičiuliui prigriebtą stiklą viskio su ledukais ir 
ąsotėlį vandens. 

— „Glenfiddich“? — paklausė Brensonas. 

— Šaunuolis. 

— Nesuprantu, kodėl jis tau patinka. 

— O man galvoje netelpa, kaip gali maukti „Guinness“ alų. 

— Ne, norėjau pasakyti, kad „Glenfiddich“ nėra gryniausias vien- 
salyklis viskis, teisingai? 

— Užtat geriausias iš visų, kokius ragavau. Ko tu prikibai? 

— Ar esi matęs filmą „Marios viskio“? 

— Apie viskio krovinį gabenusį laivą, kuris sudužo prie Škotijos 
krantų? 

— Aš sužavėtas. Kartais moki padaryti man įspūdį. Kultūroje nesi 
visiškas profanas. Nors nė velnio neišmanai apie muziką ir drabužius. 

— Na, nenorėčiau būti per daug idealus, — išsišiepė Greisas. — 
Kaip sekasi tau? Kas naujesnio apie ponią Brenson? 

— Verčiau nesigilinkime į šią temą. — Glenas palingavo galvą. — 
Jaučiuosi lyg patekęs į traukinio katastrofą, aišku? — Jis pakėlė bokalą, 
išgėrė alaus ir atžagaria ranka nusišluostė putas nuo lūpų. — Man knieti 
išgirsti apie tave, Miuncheną... ir Sendę. 

Kilstelėjęs stiklą Greisas pasūkuriavo ledo kubelius. Per šniaukro- 
jančius užeigos garsiakalbius skambėjo Džonio Kešo „Ugnies žiedas“. 

— Va čia tai muzika. 

Brensonas užvertė akis aukštyn. 

Vyresnysis detektyvas nurijo gurkšnelį ir padėjo stiklą ant stalo. 

— Man rodos, Sendė negyva — mirė labai seniai. Aš kaip kvailys 
kabinausi už vilties šiaudo. Ir praradau nemažai savo gyvenimo metų. — 
Greisas patraukė pečiais. — Visi tie aiškiaregiai... — jis vėl paragavo vis- 
kio. — Žinai, dauguma kartojo, kad nesugeba jos pasiekti — nes atseit 
Sendės nėra dvasių pasaulyje. 

— Kitaip sakant? | 

— Na, mediumų požiūriu, jeigu mano žmonos neįmanoma aptikti 
tarp dvasių, vadinasi, ji gyva. — Greisas išlenkė viskio ir nustebo pama- 
tęs, kad stiklas tuščias. Jį iškėlęs paklausė: — Čia buvo dviguba porcija? 

Glenas linktelėjo. 

— Pasiimsiu antrą, bet ne dvigubą, kad galėčiau sėstis prie vairo. 
Tau nupirkti puspintę? 

— Gerai bus ir pinta. Aš esu stambus vyrukas — alkoholio pakelių 
daugiau už tave! 

Rojus Greisas grįžo nešinas gėrimais, prisėdo ir atkreipė dėmesį, 
kad jam pasišalinus Brensonas ištuštino pirmąjį bokalą. 

— Žodžiu, aiškiaregiai tau nebekelia pasitikėjimo? — prabilo Gle- 
nas. — Nors paranormalių reiškinių niekada nelaikei pramanais? 

— Aš nebežinau, kuo tikėti. Kitąmet sueis dešimt metų nuo tada, 
kai ji dingo. Praėjo daug laiko. Net jeigu Sendė fiziškai neatsisveikino su 
gyvybe, man ji mirusi. Jei per devynerius metus su manimi nesusisiekė, 
vadinasi, to nedarys niekada. — Greisas trumpam nuščiuvo. — Glenai, 
aš nenoriu prarasti Kleo. 

— Ji — karšta pupytė. Nuostabi dama. Šiuo atžvilgiu esu tavo pusėje. 

— Jeigu neatsiribosiu nuo Sendės, neteksiu Kleo. Nieku gyvu ne- 
leisiu įvykiams pakrypti tokia eiga. 

Glenas kumščio krumpliais švelniai palietė draugui veidą. 

— Šaunuolis. Pirmąsyk girdžiu tave taip kalbantį. 

Greisas kinktelėjo galva. 

— Nes pirmą kartą taip jaučiuosi. Savo advokatui nurodžiau pra- 
dėti procedūras, kad Sendę oficialiai pripažintų mirusia. 

— Bičiuli, juk žinai, kad už teisinį procesą svarbesnis yra psichinis? 

— Ką turi omeny? 

Detektyvas seržantas pastukseno sau į smilkinį. 

— Ar tu tuo tiki... štai čia? 

— O, taip. — Greisas kreivai nusišypsojo. — Gali manimi pasi- 
kliauti, juk aš esu faras. 


81 


Kol Linė pirmame aukšte ruošė arbatos puodelį, daktaras Rosas 
Hanteris sėdėjo ant Keitlinos lovos krašto. 

Netvarkingame kambaryje tvyrojo tvankus oras ir gaižus prakai- 
to kvapas. Pro pusmėnulio formos akinių stiklus žvelgdamas į smarkiai 

pagelsvėjusį jos veidą ir juodus, akis supančius ratilus, gydytojas jautė 
nuo mergaitės kūno sklindančią drėgną kaitrą. Keitlinos plaukai buvo 
susitaršę. Ji gulėjo po apklotu, atsirėmusi į pagalvę, ant naktinukų už- 
simetusi rausvą chalatą, ant kaklo pasikabinusi ausines, pūkinę antklo- 
dę prislėgusi baltu „iPod“ grotuvu, knyga plonais viršeliais — modelio 
Džordanos autobiografija, — ir keliais puriakailiais meškiukais. 

— Kaip jautiesi? — paklausė jis. 

— Man atsiuntė blizgutį, — vos girdimu balsu suvebleno Keitlina. 

— Ką tokį? — daktaras susiraukė. 

— Kažkas per feisbuką man perdavė blizgutį, — ne itin rišliai iš- 
spaudė ji. 

— Ką reiškia „blizgutis“? 

— Smulkmeną iš feisbuko. Ją atsiuntė mano draugė Džema. Ir 
mane bakstelėjo Micė. 

— Aišku, — suglumęs atsiliepė Rosas Hanteris. 

— Ir dar, Mičas Saimonsas dovanojo ratus... na, žinote, kad galė- 
čiau lengvai keliauti. 

Daktaras pasidairė žvilgsniu ieškodamas ratų. Pamatė smiginio len- 
tą ir ant jos kybantį purpurinį šaliką, į sieną paremtą saksofono dėklą ir 
žaislinį ratuotą arkliuką, kuris stovėjo tarp batų, išdrabstytų ant kilimo. 

— Anuos ratus? — paklausė. 

Keitlina krustelėjo galvą. 

— Ne, — sumurmėjo ir įniko mostaguoti ranka, tarytum mėgin- 
dama išguiti mintį iš savo sąmonės. — Čia irgi feisbuko dalykėlis. Jie 
virtualūs. 

Mergaitė užsimerkė, lyg ją būtų išsekinusios pastangos kalbėti. 

Rosas Hanteris pasilenkė ir atsidarė mediko lagaminėlį. Tuo pat 
metu į miegamąjį nešina arbata ir lėkštute su trupininiu pyragaičiu įžen- 
gė Linė. 

Jis padėkojo ir vėl sutelkė dėmesį į Keitliną. 

— Aš pamatuosiu tau temperatūrą ir kraujospūdį, gerai? 

Nepraplėšdama blakstienų paauglė sulinksėjo ir pakuždomis atsi- 
liepė: 

— Ai, koks skirtumas. 


346 PETER JAMES + MIRTIS UŽKLUPS RYTOJ 


Po dešimties minučių gydytojas kartu su įkandin sekančia Line nu- 
lipo į pirmą aukštą. Jiedu užsuko į virtuvę ir prisėdo už stalo. Daktaro 
veide regėdama nerimo išraišką, Keitlinos motina sumetė, ką jis pasa- 
kys, anksčiau nei Hanteris prasižiojo. 

— Aš labai susirūpinęs. Ji rimtai serga. 

Linė, kuriai drėko akys, geidė, ne, desperatiškai troško, atsiverti ir 
papasakoti, kokių veiksmų jai teko griebtis. Tačiau kas žino, kokia būtų 
gydytojo reakcija. Kaip principingas, doras žmogus, Hanteris netoleruo- 
tų jos poelgių, net jei ir pritartų šių motyvams. Todėl Linė viso labo 
nebyliai ir niūriai linktelėjo. 

— Taip, — atsakė rydama ašaras, jausdama, kaip krūtinėje daužosi 
širdis. — Žinau. 

— Keitliną reikia nugabenti į ligoninę. Man iškviesti greitąją pa- 
galbą? 

— Rosai... — ištrūko jai. — Klausykit... aš... — Linė palingavo galvą 
ir veidu įsikniaubė į delnus, žūtbūt siekdama surikiuoti mintis. — Vieš- 
patie, Rosai, aš nebenumanau, ką daryti. 

— Line, — švelniai tarė daktaras, — jūs galite dukrą prižiūrėti na- 
muose, bet, neskaitant pavojaus gyvybei, vargšelė susiduria su daugybe 
nepatogumų. Kūnas nukasytas iki žaizdų. Temperatūra aukšta. Keitlina 
sparčiai ritasi į pakalnę. Siaubas, kaip suprastėjo jos būklė nuo tada, kai 
mes paskutinį kartą matėmės. Pasakysiu jums žiaurią tiesą — ji čia neiš- 
gyvens. Ne taip seniai apie mergaitę kalbėjausi su daktaru Greindžeriu. 
Nuo mirties Keitliną išgelbėtų tiktai transplantantas, kurį persodinti rei-. 
kia kuo greičiau, kol ji visiškai nenusilpo. 

— Norite ją nuvežti į Karališkąją ligoninę? 

— Taip. Nedelsiant. Dar šį vakarą. 

— Rosai, ar esate ten buvęs? 

— Prieš keletą metų. 

— Toji vieta košmariška. Aišku, medikai niekuo nekalti. Tarp jų 
yra gerų žmonių. Tai sistema. Nacionalinės sveikatos priežiūros admi- 
nistracija. Šalies valdžia. Nė nežinau, kas dėl to atsakingas, bet Karališ- 
koji prilygsta tikram pragarui. Lengva jums kalbėti, kad ją derėtų nu- 
gabenti į ligoninę. O kas Keitlinos ten laukia? Mišri palata, kvoštelėję 
senukai, kurie vidurnaktį mėgins užsiropšti ant jos lovos? Grumtynės 

dėl vežimėlių? Be to, po pusės devintos vakaro man neleis likti su dukra. 
Kas tuomet ją paguos? 

— Line, vaikų neguldo į suaugusiųjų palatas. 

— Taip jau buvo atsitikę, kai ligoninę perpildė pacientai. 

— Mes pasistengsime, kad tai nepasikartotų. 

— Rosai, man velniškai dėl jos baisu. 

— Ji gaus transplantantą artimiausiu metu. 

— Ar tikrai? Esate įsitikinęs? Ar žinote, kaip veikia sistema? 

— Tuo pasirūpins daktaras Greindžeris. 

Linė papurtė galvą. . 

— Daktaras Greindžeris, be abejo, linki gero, bet apie sumautą sis- 
temą nutuokia ne daugiau už jus. Persodinimo koordinatoriai susitinka 
trečiadieniais ir sprendžia, kam atlikti operaciją — jei tik pavyksta su- 
laukti tinkamų kepenų. Dabar ketvirtadienis, todėl žalią šviesą geriau- 
siu atveju mums uždegs tiktai kitą trečiadienį. Beveik po savaitės. Ar ji 
išgyvens tiek laiko? 

— Tik ne čia, — tiesiai atsakė Hanteris. 

Ji suspaudė daktaro ranką ir paplūdo ašaromis. 

— Klausykit, Keitlina turės geresnius šansus, jei liks namuose. Pa- 
tikėkite manimi. Tik neklauskite kodėl. Meldžiu, nepradėkite manęs 
kvosti, velniai griebtų. 

— Ką norite tuo pasakyti? 

Linė akimirką nutilo. 

— Aš nuvešiu dukrą į Karališkąją ligoninę, vos tik atsiras kepe- 
nys, — pagaliau atsiliepė. — Iki tol slaugysiu ją namuose. Štai ką noriu 
pasakyti. 

— Padarysiu, ką galėsiu. Prižadu. 

— Žinau, kad jūs stengsitės iš visų jėgų. Bet privalote suprasti: aš 
esu jos motina, todėl irgi darysiu, ką galėsiu. 


82 


Lauke krentant stambioms snaigėms, Janas Tilingas sustabdė iškle- 
rusį „Opel Kadett“ tuščioje gatvės atkarpoje, už poros šimtų jardų nuo 


348 PETER JAMES * MIRTIS UŽKLUPS RYTOJ 


įėjimo į Gara de Nord geležinkelio stotį. Kaip visad, išjungus degimą, 
variklis springčiodamas pagargė ir nurimo tik po kelių sekundžių. 

Drauge su Andrėja ir Ilėjana jis išniro iš salono ir ųžtrenkė dure- 
les. Ilėjana jam patiko. Jauna moteris, atsidavusi socialinė darbuotoja, 
versdavosi per galvą, kad pagelbėtų Bukarešto skurdžiams. Žavūs veido 
bruožai traukė akį, ir gražiai išvaizdai nekenkė netgi ereliška, grobuo- 
niškai kumpa nosis, tačiau, lyg sąmoningai siekdama atbaidyti gerbėjus, 
plaukus ji susegdavo į standų kuodą, dėl to priminė orią, solidžią mo- 
teriškę, nešiodavo negražius akinius ir teikdavo pirmenybę ne moteriš- 
kiems, o praktiškiems drabužiams. 

Kai jiedu dirbo kartu, Tilingas vis pagalvodavo, kaip pribloškiamai 
Ilėjana atrodytų pasidailinusi. Sykiu smagindavosi stebėdamas atkaklius 
gašliojo komisaro pavaduotojo Rado Konstantinesku mėginimus pasi- 
kviesti gražuolę išgerti ir meistriškus jos atkirčius. 

Kartais vietinėje gatvėje sukiodavosi prostitutės, bet šiandien, jo 
nusivylimui, aplinkui nebuvo matyti nė vienos. Kaip tik čia trijulė vylėsi 
susitikti su mergina, vardu Raluka. Sekdami paskui Ilėjaną, jausdami, 
kaip odą šiurpina ledinis vakaro oras, jie užlipo laiptais ir žengė į mil- 
žinišką, niauriai blausią pagrindinę Bukarešto geležinkelio stotį. Kairėje 
pusėje Janas beveik iš karto pastebėjo beglobių vaikų šutvę. Dar už kelių 
šimtų jardų, po švyksančiomis natrio lempomis, stoviniavo rūkantys, 
tarpusavyje juokaujantys policininkai. 

— Ten Ralukos draugai, — tyliai prabilo Ilėjana, pirštinės nykščiu 
dūrusi į būrelį benamių vaikų. 

— Ką nors jiems nuneškime. 

Kulniuodamas įkandin merginų, jis patraukė per apleistą salę, pra- 
ėjo pro uždarytą METROPOLIO kavinę ir seną barzdočių megzta kepure, 
suplyšusiais rūbais ir guminiais batais, siurbčiojantį iš svaigalų butelio. 
Jis sėdėjo ant žemės atsirėmęs į sieną — kiek teko regėti, benamis nuolat 
kiurksodavo toje pačioje vietoje ir vilkėdavo tuos pačius skarmalus. Ja- 
nas žengė į šoną, ant monetų, išbarstytų priešais senį, padėjo penkių lėjų 
kupiūrą ir už savo pastangas sulaukė džiugaus mostelėjimo. 

Aidinčią tylą sudrumstė duslus žvangėjimas, kurį skleidė nuo gre- 
timo perono pajudėjusio, greitį didinančio traukinio ratai, ir Tilingas 
automatiškai dirstelėjo į informacinę išvykimo ir atvykimo lentą. Kon- 
diterinių gaminių kioskelis jau buvo beužsidarąs, bet Janas įtikino at- 

šiaurų prekystalio savininką, kad šis leistų nusipirkti glėbį šokoladukų, 
sausainių, traškučių ir nealkoholinių gėrimų, kuriuos, sukimštus į du 
plastikinius maišelius, trijulė nutempė gatvės vaikams. 

Keletą jis pažinojo. Pavyzdžiui, Tavijaną, aukštą prakaulų devynio- 
likmetį, užsimaukšlinusį megztą kepurę nukarusiomis ausinėmis, septy- 
nis drabužių sluoksnius ir vėjastriukę pridengusį kariška maskuojamąja 
striuke. Vaikinas laikė į antklodę suvystytą miegantį kūdikį. Tavijanas 
amžinai šiepdavosi, tik neaišku, kas versdavo jį taip daryti — prigimtis 
ar „Aurolac“ sukeltas svaigulys. Tilingas įtarė, kad arčiau tiesos yra an- 
trasis variantas. 

— Turiu jums dovanų! — rumuniškai paskelbė buvęs anglų poli- 
cininkas. 

Beglobiai stvėrė atkištus maišus, grūsdamiesi įniko tikrinti, kas 
juose slypi, tuomet suskato rausti gardėsius. Nė vienas nepadėkojo. 

Ilėjana atsigręžė į čigoniškos kilmės nenusakomo amžiaus mergai- 
tę, apsirengusią rausva, fluorescuojančia treningo palaidine, mūvinčią 
žalias blizgias sportines kelnes, šaliku apsivyniojusią kaklą. 

— Stefanija, — rumuniškai prabilo. — Kaip laikaisi? 

— Prastai, — atsakė ji atplėšdama traškučių pakelį. — Oras sumau- 
tas. Metas blogas. Žmonės neduoda išmaldos. Kur turistai? Juk tuoj bus 
Kalėdos, ar ne? Niekas neturi pinigų. 

Jaunas niauraveidis ilgšis siaurais ūsiukais, užsismaukęs megztą 
siuvinėtą kepurę, įsisupęs į juodą multino striukę, užsitempęs purvinus 
džinsus, laikė suėmęs už kraštų plastikinį, neabejotinai „Aurolac“ dažų 
pripildytą maišiuką. Jis pratrūko nerišliai dėstyti, kaip bjauriai pastaruo- 
ju metu su jais elgiasi kalakutai — beglobiai taip pravardžiavo polici- 
ninkus. Galų gale įsistebeilijo į Stefanijos praskleistą maišelį ir iš vidaus 
iškrapštė šokolado plytelę. 

— Jie nepalieka mūsų ramybėje. Tiesiog nepalieka ramybėje. 

— Aš ieškau Ralukos, — tarė Ilėjana. — Ar šįvakar kas nors ją 
matė? 

Grupės nariai nebyliai susižvalgė. Visi papurtė galvas, nors akivaiz- 
džiai ją pažinojo. 

— Ne, — atsiliepė Stefanija. — Mes nežinome, apie ką tu šneki. 

— Susimildama, aną savaitę jūs buvote kartu. Aš bendravau ir su 
Raluka, ir su jumis. 

— Kąji iškrėtė? — pasiteiravo kita mergaitė. 

— Ničnieko, — užtikrino Ilėjana. — Mums reikia jos pagalbos. Kai 
kuriems iš jūsų, gatvės vaikų, gresia pavojus. Norime dėl kai ko jus per- 
spėti. 

— Dėl ko? — paklausė ūsuotasis paniurėlis. — Pavojai mums kyla 
nuolat. Mes niekam nerūpime. 

— Ar kam iš jūsų siūlė darbą užsienyje? — prakalbo Janas Tilingas. 

Rūgščiaveidis jaunuolis pašaipiai nusijuokė. 

— Juk mes tebesame čia, ar ne? — Atlaužtą šokolado gabalą su- 
sigrūdo į burną ir jį žiaumodamas pridūrė: — Manai, slankiotume po 
apylinkes, jei mums kas būtų pasiūlęs ištrūkti iš šitų vietų? 

— Kas tas žmogus? — apdujusios, būrelio užnugaryje stovinčios, į 
Tilingą pirštą atstačiusios merginos balse pasigirdo įtarumo gaidos. 

— Geras visų mūsų draugas, — atsakė Ilėjana. 

Iš storos striukės kišenės Andrėja ištraukė trijų negyvų, Braitone 
rastų paauglių nuotraukas. 

— Pažiūrėkite į juos, gal kurį nors atpažinsite. Tai labai svarbu. 

Benamiai peržvelgė fotografijas — vieni spiginosi įdėmiai, kiti už- 
metė akį abejingai. Ilgiausiai atvaizdus tyrinėjusi Stefanija galiausiai pa- 
rodė į mirusios merginos veidą. 

— Ar tik ne Bogdana?.. 

Nuotrauką perėmė kita mergaitė. 

— Ne. Bogdaną aš pažįstu. Mudvi ištisus metus kartu glaudėmės 
po viena pastoge. Čia ne ji. 

Jos grąžino fotografijas Ilėjanai. 

— Ar kam nors teko susidurti su berniuku, vardu Raris? — Janas 
Tilingas iškėlė iš arti nufotografuotos tatuiruotės kadrą. 

Pulkelis vėl papurtė galvas. 

Staiga Stefanija nukreipė žvilgsnį jam už nugaros. Pasisukęs Tilin- 
gas išvydo link jų atžygiuojančią įniršusią penkiolikmetę tamsiais, ilgais, 
susegtais plaukais. Ji buvo apsirengusi iš odos siūtu švarkeliu ir mini 
sijonėliu, avėjo juodais, blizgančiais, kelius siekiančiais batais. Merginai 
prisiartinus, paaiškėjo, kad jos skruostas nubrozdintas, o kitoje veido 
pusėje paakį bjauroja mėlynė. 

— Raluka! — sušuko Ilėjana. 

— Šūdžius! — pareiškė atėjūnė kreipdamasi į visus ir į nieką. — Ži- 
not, ko iš manęs norėjo sunkvežimio vairuotojas? Aš jums nepasakosiu. 
Liepiau vyrukui nešdintis po velnių, ir jis man smogė. Paskui išstūmė į 
gatvę! 

Ilėjana atšlijo nuo būrelio, apsikabino Raluką ir pasivedė į šoną, 
ją nuvežti į ligoninę. Mergina griežtai atsisakė. 

— Raluka, man reikalinga tavo pagalba. 

Tebevirdama pykčiu ji trūktelėjo pečiais. 

— Kokia dar pagalba? O kas padeda man? 

— Išklausyk manęs, — ėmė melsti Ilėjana nuleidusi komentarą 
negirdom. — Prieš kelias savaites sakei, kad girdėjai apie moterį, kuri 
vaikams siūlo darbą užsienyje ir būstą. Taip? 

Raluka vėl pagūžčiojo, bet po sekundės pripažino, kad būtent taip 
ir sakė. 

Socialinė darbuotoja parodė nuotraukas. 

— Ar teko juos regėti? 

Mergina bedė pirštu į vieną iš vaikinų. 

— Veidas matytas, bet aš neįsivaizduoju, kuo jis vardu. 

— Patikėk manim, tai neapsakomai svarbu. Aną savaitę šiuos ru- 
munus aptiko Anglijoje. Nužudytus. Kažkas išpjovė jų vidaus organus. 
Privalai pasakyti, ką žinai apie darbą siūlančią moterį. 


Raluka išbalo. 

— Ašjos nepažįstu, bet... — merginos veidą ūmai perkreipė siau- 
bas. — Žinai Simoną ir Romeo, jos draugą? 

— Ne. 


— Mudvi su Simona prieš porą dienų šnekėjomės. Ji labai džiau- 
gėsi. Pasakojo apie tą moteriškę, kuri prižadėjo darbą Anglijoje. Ruošėsi 
medicininei... — Raluka neužbaigė sakinio. — O, velnias. Turi cigaretę? 

Ilėjana vieną padavė jai, kitą įsikando pati ir iš kišenės išsitraukė 
žiebtuvėlį. 

Pašnekovė įtraukė dūmą ir tuoj pat jį išpūtė. 

— Medicininei... 

— Toji moteris aiškino, kad ji turėtų... na, supranti... pasitikrinti 
sveikatą. Kad gautų kelionės dokumentus. 

— Kur ji? 

— Gyvena su savo vaikinu, Romeo, ir keliais kitais. Įsikūrusi po 
žeme, šiluminėje trasoje. 

— Kur konkrečiai? 

— Tikslios vietos nežinau. Tiktai sektorių. Nieko daugiau ji man 
nesakė. 

— Mes privalome surasti Simoną, — tarė Ilėjana. — Ar prisidėsi 
prie mūsų? 

— Man reikia šlamančiųjų narkotikams. Aš neturiu laiko. 

— Pinigų gausi iš mūsų. Tiek, kiek būtum užsidirbusi šiąnakt. Su- 
tarėm? 

Po kelių minučių ketvertukas paskubomis nužingsniavo Jano Ti- 
lingo automobilio link. 

Artėdamas prie oro uosto „Airbus“ kompanijos lėktuvas pamažu 
leidosi iš giedrų, bet vėjuotų padangių. Ką tik nušvitusios signalinės 
lemputės paragino užsisegti saugos diržus. Greisas patikrino, ar sėdynės 
atlošas stačias, nors per skrydį nė karto nekeitė jo padėties. Visą dėmesį 
buvo sutelkęs į informacijos rinkėjos paruoštus duomenis apie streikuo- 
jančias kepenis ir suko galvą, ką per rytinį susitikimą norėtų išpešti iš 
organais prekiaujančios vokietės. | 

Oro eismo dispečeriai delsė suteikti leidimą pakilti, todėl lėktuvas 
nuo grafiko atsiliko dvidešimt penkiomis minutėmis, taigi brangaus, 
apsilankyti Miunchene skirto laiko pastebimai sumažėjo. Apsnigtas 
kraštas nė kiek nepriminė vasarinio peizažo, kurį jis matė per pastarąją 
kelionę į Vokietiją. Anuomet žvelgė į lygumas, į spalvingus dirbamųjų 
laukų stačiakampius, dabar tematė beribes baltas platybes. Regis, čia ne- 
seniai drėbė sniegas, nes bolavo netgi dauguma medžių. 

Žemė grėsmingai artinosi, pastatai didėjo sulig kiekviena sekunde. 
Greisas išvydo spiečius namukų, kurių stogus slėgė pusnys, keletą retų gi- 
raičių, miestelį. Kitus statinių ir gyvenamųjų namų telkinius. Ryški šviesa 
taip raižė vyzdžius, kad jis akimirką pasigailėjo nepasiėmęs tamsių akinių. 

Keista, kaip laikas viską keičia. Prieš keletą mėnesių skrisdamas į 
Miuncheną jis vylėsi, kad pagaliau aptiks Sendę, nes artimi draugai pra- 

nešė ją pastebėję parke. Dabar bet kokios emocijos buvo išgaravusios. 
Greisas galėjo nuoširdžiai sau pripažinti, kad buvusiai žmonai jokių 
jausmų nebepuoselėja. Pirmą kartą neabejojo bebaigiąs laidoti sudėtin- 
gus, painius savo atsiminimus. Tamsa ir šviesa. 

Kai užsifiksavo iš lėktuvo išnirę ratai, o po kojomis pasigirdo 
dunkstelėjimas, jį netikėtai pervėrė nerimo dūris. Pirmąsyk po labai... 
labai ilgo laiko tarpo Rojus turėjo dėl ko gyventi. Dėl savo brangiosios. 
Sunku patikėti, kad pasaulyje galėtų egzistuoti karštesnė meilė už tą, ku- 
ria jai užsidegė. Kleo įsigėrė į širdį, sielą, odą, kaulus, kraują ir jo neap- 
leido nė akimirką. 

Baisu net pagalvoti, kas būtų, jeigu ją užkluptų negandos. Maža to, 
kiek save atsiminė, Greisas pirmąkart išsigando dėl savo saugumo. Ėmė 
baimintis, kad atsitiks kažkas tokio, kas juodu išskirs. Ir būtent dabar, 
kai jie rado vienas kitą. 

Pavyzdžiui, į katastrofą pateks šitas orlaivis, ir visi keleiviai nugar- 
mės į nebūtį. 

Per skrydžius jis niekada nesinervindavo, bet šiandieną stebėda- 
mas artėjančią žemę neatsigynė minčių apie įvairiausias tikėtinas ne- 
laimes. Kas, jei sulūš važiuoklė? Jei lėktuvas išlėks už oro uosto teritori- 
jos? Jei nučiuoš už savo tako ribų? Jei susidurs su kitu orlaiviu? Arba į 
variklį smigs paukštis? Jei iš rikiuotės išeis elektros sistemos? Akiratyje 
pasirodė tolimi angarai. Kilimo ir tūpimo takas. Slėpiningos jo žymės ir 
pakraščiuose matomi ženklai tarytum slaptas, vien lakūnams žinomas 
kodas. Greisas bemaž nepajuto, kaip ratai palietė žemę. Lėktuvas nutūpė 
idealiai, ir skrydis užleido vietą riedėjimo režimui. Įsijungus atbulinės 
eigos sistemoms, užriaumojo varikliai, prasidėjo stabdymo procesas, ir 
jis iš inercijos įsirėžė į saugos diržus. 

Netrukus per vidaus ryšio sistemą nuskambėjo švelnus, draugiškas 
moteriškas balsas — palydovė gomurine tartimi pasveikino visus atvy- 
kusius į Eranco Jozefo Štrauso tarptautinį oro uostą. 


Atsidarė užpakalinės taksi durelės ir laukan išlipo moteris ele- 
gantiškais tamsiais akiniais, saugančiais akis nuo žiemiško spindesio. Ji 
sumokėjo vairuotojui, davė šiek tiek arbatpinigių ir nusitempė ratuotą 
lagaminėlį į išvykstančiųjų salę skliautuotame terminale. 

Veik keturiasdešimties metų gražuolė vilkėjo šiltą dabitišką kupra- 
nugarių vilnos paltą, kurio apatinė dalis pridengė zomšinius batus, buvo 
apsisiautusi kašmyro šaliku ir užsimovusi odines pirštines. Visai nese- 
niai daugelį metų trumpai kirptiems ir rudai dažytiems plaukams leido 
savaime pašviesėti, ir jie mažne atgavo natūralų, rusvai gelsvą atspalvį. 
Žurnale skaitė, kad moteris, ieškodama naujo vyro, dažnai pasikeičia 
šukuoseną. Ką gi, jos atveju tai tiesa. 

Perėjusi salę ji nusigavo iki „Lufthansa“ avialinijų sektoriaus ir atsi- 
stojo prie eilės žmonių, turinčių ekonominės klasės bilietus, laukiančių, 
kol galės užsiregistruoti skrydžiui į Majamį, miestą, kuriame teko lanky- 
tis prieš penkiolika metų, ankstesniame gyvenime. 

Oro uosto darbuotoja pateikė tradicinius klausimas. Ar ji pati kro- 
vėsi savo daiktus? Ar lagamino nebuvo pametusi iš akių? Galop atidavė 
pasą, bilietą ir dažnai skraidančio asmens kortelę. 

— Ich wiūnsche Ihnen ein guten Flug, frau Loman. 

— Danke.* 

Dabar vokiškai ji šnekėjo sklandžiai. Tam paaukojo nemažai laiko, 
nes, kaip visi teisingai sakė, išmokti šitą kalbą nelengva. Iš paskos vilk- 
dama savo mantą, vadovavosi ženklais, kurie rodė kelią link jai reikalin- 
gų vartų, nors iš patirties žinojo, kad Štrauso tarptautiniame oro uoste 
klaidžios ilgai. 

Kylant eskalatoriumi, atgijo telefonas. Ji ištraukė aparatą iš ranki- 
nės ir priglaudė prie ausies. 

— Ja, hallo? 

Dėl treškesių prastai girdimas balsas buvo kolegos Hanso Jurgeno. 
Valdingerio, skambinančio iš „Mini Cooper“ automobilio, matyt, ne- 
trukus nutolsiančiam už ryšio zonos ribų. Jo tariamus žodžius sunkiai 
sekėsi suprasti. Ji timptelėjo lagaminėlį per eskalatoriaus viršaus kraštą 
ir prabilo garsiau: 

— Hallo? 

Mobilusis netikėtai nuščiuvo. Moteris paėjo į priekį, nenuleisdama 
akių nuo rodyklių į išvykstančiųjų vartus G zonoje, kulniuodama prie 
pirmojo judančio tako, kuris nuves į reikiamą salę. Telefonas vėl suzirzė. 
Ji atsiliepė į skambutį. 


*  — Linkiu malonaus skrydžio. 
— Ačiū (vok.) 

Hansas Jurgenas, kurio balsą kone užgožė trikdžiai, paklausė: 
— Sende? Sende? 


— Ja, Hansai, — atsakė ji ir žengė ant eskalatoriaus. 


Už aštuonių šimtų jardų, G zonoje įrengto atvykstančiųjų sekto- 
riaus pusėje, pasirodė storą portfelį gniaužiantis Rojus Greisas, kuris 
užlipo ant lygiagrečios to paties judančio tako juostos. 

Dideliam Gleno palengvėjimui, jūra nebangavo, bent jau ne taip 
stipriai, kaip įprasta Anglų sąsiauriui. Motorlaivis šokčiojo ir suposi 
netgi skrosdamas romias vilnis. Bet kol kas detektyvas seržantas jautėsi 
neblogai. Belos rekomenduoti pusryčiai — du virti kiaušiniai su skre- 
bučiu, saugiai slypėjo virškinimo sistemoje, užuot tapę dalimi spalvinės 
laivo gamos, o svaigulio priepuoliai, kuriuos išgyveno per aną kelionę, 
jo nekankino. 

Diena išaušo žvarbi, bet nuostabi, dangus atrodė melsvas kaip plie- 
nas, jūra buvo tamsiai žalio atspalvio. Virš galvų, ne itin aukštai, ratus 
suko kiras, kuris bergždžiai vylėsi nusičiupti kokį skanėstą. Glenas į 
šnerves įtraukė aštrių druskos ir lako kvapų, nežymiai atmieštų išme- 
tamosiomis dujomis, pastebėjo pro šalį praslenkančią medūzą, didumo 
sulig traktoriaus padanga, ir apsidžiaugė nesąs vienas iš komandos na- 
rių, nersiančių į vandenį, nors jie ir vilkėdavo apsauginius kostiumus. 
Detektyvas seržantas niekuomet negeidė šokti parašiutu arba tyrinėti 
vandenyno dugno. Senų seniausiai suprato, kad jam mieliau tvirta žemė 
po kojomis. 

Laivas burzgė į atvirą jūrą, įstrižai Braitono kranto, jo ir Rėjaus 
Pekemo sudarytu maršrutu, artėdamas prie raudonos dėmelės. Atstu- 
mui mažėjant, ji įgavo apibrėžtus kontūrus ir virto rausvais, į trikampį 
išdėstytais bakenais, kuriuos vakar čia paliko plūduriuoti Specialiosios 
paieškos skyrius. 

Į šturvalą įsikibęs Stivas Hargreivas — Gonzas — taip staigiai pri- 
stabdė motorlaivį, kad prieš akimirką aštuoniolika mazgų siekęs greitis 


356 PETER JAMES + MIRTIS UŽKLUPS RYTOJ 


nukrito iki penkių keturių. Glenas stvėrėsi už turėklo, nes inercija stum- 
telėjo jį pirmyn. Laivas, trisdešimt penkių pėdų „Sunseeker“ kompani- 
jos produktas, atrodė kur kas prašmatnesnis už „Scoob-Eee“. Iš vietinio 
naktinio klubo savininko paskubomis išsinuomotas prabangos įsikūni- 
jimas turėjo odinius krėslus, paminkštintus paviršius, tikmedžio denį, 
uždarą tiltelį ir ištaigingą kajutę, nors pareigūnai ja naudojosi tik kaip 
savo reikmenų saugykla. 

Arfas, dėvintis SPS uniformą, tai yra užsidėjęs juodą beisbolo ke- 
puraitę su užrašu POLICIJA, apsivilkęs raudoną vėjastriukę, užsitempęs 
juodas kelnes ir apsiavęs juodus guminius batus, nuo radijo svirtelės pa- 
kėlė mikrofoną ir prabilo: 

— „Herbas Uniforma Oskaras Oskaras.“ Saspolas Saspolas iš mo- 
torlaivio „Our Current Sea“ kviečia Solento pakrantės sargybą. 

Jis išgirdo traškantį atsakymą. 

— Solento pakrantės sargyba. Solento pakrantės sargyba. Šešiasde- 
šimt septintas kanalas. Baigiau. 

— Čia Saspolas, — pakartojo Arfas. — Laive yra dešimt žmonių. 
Esame už trylikos jūrmylių į pietryčius nuo Šorehamo uosto. — Nuro- 
dęs tikslias koordinates pridūrė: — Netrukus nersime. 

— Saspolai, kiek narų su jumis plaukia? — sutrekšėjo radijo stote- 
lė. — Ir kiek iš jų šoks į vandenį? 

— Devyni narai. Į jūrą panirs du. 

Gonzas pastūmė sudvejintas droselio svirtis į neutralią padėtį. Ša- 
lia stovinti Tania paderino valdymo prietaisus, esančius į dešinę nuo 
„Humminbird“ sonaro monitoriaus. Glenas žvilgtelėjo į rodmenis, švy- 
tinčius kairėje ekrano pusėje. 98 pėd. 09.52. 3.2 mpv. 

— Žiūrėk, Glenai, tuojau plauksime virš objekto. 

Tania dūrė pirštu į tai, kas priminė juodą tiesų degutbetonio kelią, 
kurį padalijo balta statmena, per ekrano centrą nutįsusi linija. Abipus 
jos driekėsi kažkas panašaus į melsvoką Mėnulio kraštovaizdį. 

— Štai! — džiaugsmingai sušuko seržantė. 

Kairėje tamsaus sektoriaus juostoje Brensonas aiškiai išvydo juodą, 
apytikriai pusės colio ilgio, laivo formos dėmę. 

— Manot, čia „Scoob-Eee“? — paklausė jis. 

— Išsiaiškinti galima vieninteliu būdu, — atsiliepė Arfas. — Nersi 
su mumis? " 

„Pro šalį praslydo drumzlinos išvaizdos pavidalas. Glenas ne iš kar- 
to susigaudė, ką regis: dar vieną medūzą ar plastikinį maišelį. 
— Ne-e, verčiau liksiu ant denio ir stebėsiu, ar nesiartina piratai. 
Bet ačiū už pasiūlymą. 
Arfas pamojo į jūrą. 
— Jei persigalvosi, apačioje vietos netrūksta. 

— Ema, man kažkas sakė, kad tavo tėvas žaidė tenisą Sasekso ko- 
mandoje, — tarė Gajus Bečeloras. — Aš ir pats pamosikuoju rakete... tai 
yra mosikuodavau, bet ne tokiu lygiu. Kuo jis vardu? 

— Naidželas. Žaidė jaunučių komandoje. Bet rimtose rungtynėse 
jau daug metų nedalyvavo. Dabar nebent sugebėtų gerti Sasekso rinkti- 
nėje. Tiksliau, plepėti Sasekso rinktinėje. — Ema Džeinė nusišypsojo. 

— Moka malti liežuviu? 

— Galima ir taip pasakyti. 

Jiedu važiavo vakarų kryptimi, tolyn nuo Storingtono kaimelio, 
palei Pietų Daunso aukštumas, vilnijančias kairėje pusėje. Jaunoji de- 
tektyvė konsteblė patyrinėjo ant kelių išskleistą žemėlapį. 

— Kitas posūkis į dešinę. 

Gana greitai jie įsuko į keliuką, neką platesnį už automobilį ir 
apsuptą aukštomis gyvatvorėmis. Už ketvirčio mylios, Emos Džeinės 
nurodymu, teko rinktis kairėje nusidriekusį dar siauresnį taką. Iš visų 
pasaulyje egzistuojančių transporto priemonių policijos mašinos taps 
paskutinėmis, kurios nebus aprūpintos palydovine navigacine sistema, 
nors kaip tik joms labiausiai reikėtų tokių prietaisų, mąstė Bečeloras. Jau 
žiojosi įgarsinti savo mintis, kai iš radijo stotelės atsklido prislopintas 
šaukinys. Tebevairuodamas pakėlė prie ausies ausinę, bet išgirdo prašy- 
mą suteikti pagalbą kitoje grafystės dalyje, atokiau nuo vietinių kraštų. 

— Neilgai trukus vėl suksime kairėn, — perspėjo Ema Džeinė. 

Jis pristabdė mėlyną, policijos ženklais nepažymėtą „Ford Mon- 
deo“. Po kelių sekundžių abu pamatė įspūdingus plieninius vartus, stūk- 
sančius tarp dviejų kolonų, kurias iš viršaus slėgė akmeniniai rutuliai. 
Ant juodos lentelės tviskėjo auksinis užrašas: TEIKAMO PARKAS. 

Automobilis sustingo priešais užtvarą, po kiklopiška aukštybėse 
pritvirtintos kameros akimi. Ant priešingo stulpo kabėjo geltonas ženk- 
las su išsišiepusiu veideliu ir tradiciniu siūlymu: šyPSOKITĖS, JUS FIL- 
MUOJA VAIZDO STEBĖJIMO KAMERA. 

Ema Džeinė išlipo laukan ir telefonspynės skydelyje paspaudė 
mygtuką. Po akimirkos nuskambėjo moteriškas balsas. 

— Klausau? — laužyta anglų kalba prabilo ji. 

— Čia detektyvas seržantas Bečeloras ir detektyvė konsteblė Bout- 
vud. Mes susitarę susitikti su seru Rodžeriu Sirijumi. 

Telefonspynė čaižiai trakštelėjo, ir vartai po truputį atsidarė. Emai 
Džeinei grįžus į „Ford Mondeo“ saloną, automobilis smuko pro atsivė- 
rūsį tarpą ir nuriedėjo pamažu vingiuojančiu, pusmylį į šlaitą kylančiu 
degutbetonio keliu, aplink kurį vešėjo brandūs medžiai. Staiga akiratyje 
pasirodė milžiniškas, XVII amžiaus pradžioje, karaliaus Jokūbo pirmojo 
laikais, statytas dvaras. Priešais fasadą, privažiavimo tako rato vejoje, 
tyvuliavo lelijų tvenkinys. 

Greta statinio rikiavosi keletas automobilių, įskaitant Gajui pažįs- 
tamą „Aston Martin Vanguish“. Dešinėje buvo matyti didžiulis, neprie- 
kaištingai nupjautoje vejoje išbetonuotas skritulys, virš kurio juodavo 
sraigtasparnis. 

— Rodos, medikai neblogai uždirba, — mestelėjo jis. 

— Jei susitelkia į tinkamą sritį, — atsiliepė Ema Džeinė. 

— Arba netinkamą. 

Detektyvė konsteblė nė nesivargino skaičiuoti langų. Dvaras, ko 
gero, turėjo dvidešimt, trisdešimt ar net daugiau miegamųjų. Ir atrodė 
tarsi senoviniai rūmai. 

— Ar tik mes nesuklydome pasirinkę profesiją? — pratarė ji. 

Bečeloro vairuojamas automobilis lėtai nuurzgė aplink tvenkinį ir 
sustojo beveik prie pat didingų paradinių durų. 

— Nelygu ko nori iš gyvenimo, ar ne? Ir kokiais moralės principais 
vadovaujies. 

— Aha, tikriausiai. 

— Tau kada nors teko susitikti su Džeku Skeritu? 

— Taip, keletą sykių, — atsakė Ema Džeinė. — Bet tik trumpam. 

Džekas Skeritas, Kriminalinės policijos valdybos viršininkas, buvo 
vyriausias iš visų Sasekso detektyvų. Ir labiausiai gerbiamas. 

„ — Kartą mudu gėrėme viename bare, — pradėjo pasakoti Beče- 
loras. — Netoli Braitono nuovados. Prieš keletą metų, kai jis vadovavo 
Braitono ir Houvo pajėgoms. Mes šnekėjomės apie farų uždarbį. Dže- 
kas prisipažino, kad gauna septyniasdešimt tris tūkstančius svarų per 
metus ir dar kelis gabalus priemokomis. Iš pirmo žvilgsnio, suma didelė, 
sakė, bet ji mažesnė už mokyklos direktoriaus algą, o aš esu atsakingas 
už visą Braitono ir Houvo miestą. Tada ištarė žodžius, kurių niekada 
nepamiršiu. 

Detektyvė konsteblė klausiamai pažvelgė į kolegą. 

— Jis pridūrė: Šitoje profesijoje turtą atstoja vidinis pasitenkinimas. 

— Gražiai pasakyta. 

— Ir teisingai. Atlikdamas faro pareigas kiekvieną dieną jaučiuosi 
kaip milijonierius. Nieko kito gyvenime netroškau. 

Jiedu išniro iš automobilio salono ir nuspaudė durų skambutį. 

Po kelių akimirkų masyvias ąžuolines duris pradarė nepretenzin- 
gai atrodantis, maždaug septyniasdešimties metų vyras, smulkaus kūno 
sudėjimo, malonaus paukštiško veido, kreiva nosimi ir plačiomis mė- 
lynomis, smalsumo kupinomis akimis. Viršugalvį dengė retėjantys, be- 
veik balti, tvarkingai sušukuoti plaukai. Jis vilkėjo languotus marškinius 
ir smėlio spalvos nertinį, kaklą juosė turkišku raštu išmarginta skarelė, 
mūvėjo rusvas velvetines kelnes, kurias turbūt dėvėdavo, kai griebda- 
vosi sodininkystės, ir buvo įsispyręs į juodas šlepetes. Apie priklausymą 
turtuoliams liudijo tiktai nežymus, bet aiškiai matomas įdegis. 

— Sveiki, — pasilabino jis linksmu, krištolinio tyrumo balsu, kaip 
aktorius ir šešto dešimtmečio filmo. 

— Seras Rodžeris Sirijus? — pasiteiravo Bečeloras. 

— Taip, tai aš, — vyriškis atkišo liauną plaukuotą ranką ilgais, ma- 
nikiūro procedūrų išpuoselėtais pirštais. 

Detektyvai spustelėjo jam delną, ir Bečeloras ištraukė policininko 
pažymėjimą. Sirijus abejingai, prabėgomis į jį pažvairavo, žengė į šoną 
ir teatrališku mostu pasiūlė atvykėliams užeiti. 

— Prašom vidun. Man įdomu žinoti, kuo galėčiau jums padėti. Aš 
visada jumis, bičiuliai, žavėjausi. Perskaičiau aibę kriminalinių romanų. 
Man patinka „Farų“ serialas. Esate jį matę? 

Abu pareigūnai krestelėjo galvomis. 

— Mėgau ir „Inspektorių Morsą“. Džonas Hana „Rebuse“ manęs 

neįtikino, bet jį pakeitęs Kenas Stotas buvo kur kas geresnis. Teko juos 
žiūrėti? 

— Mes neturime daug laisvo laiko, sere, — atsakė Bečeloras. 

Sekdami įkandin žymiojo transplantacijų specialisto, policininkai 
nuėjo didinga, 4žuolinėmis plokštėmis apkalta mene, kurioje stovėjo 
antikvariniai baldai ir keletas komplektų blizgančių šarvų. Sienas daili- 
no senovinių kardų, šaunamųjų ginklų, aliejiniais dažais tapytų portretų 
ir peizažų mišinys. 

Galų gale visi trys įžengė į pribloškiantį darbo kambarį. Ąžuolinę 
apkalą puošė pažymėjimai, bylojantys apie chirurgo kvalifikaciją. Visur 
kabėjo įrėmintos nuotraukos su gausybe garsių veidų. Vienoje Sirijus 
užfiksuotas kartu su karaliene. Antai kadras iš oficialaus pobūvio, ku- 
riame namų šeimininkas įamžintas princesės Dianos draugijoje. Kitos 
fotografijos jį vaizdavo bendraujantį su seru Ričardu Brensonu, Bilu 
Klintonu, Fransua Miteranu, futbolininku Džordžu Bestu. Bečeloras 
įsispoksojo į pastarąją — visi žinojo, kad Bestui privačioje klinikoje per- 
sodintos kepenys. 

Kai abu detektyvai prisėdo ant raudonos, odinės, sagomis nu- 
sagstytos sofos, jiems kavos atnešė juodaplaukė gražuolė, kurią Sirijus 
pristatė kaip savo žmoną. Sero Rodžerio dėmesį išblaškė „Blackberry“ 
mobiliojo dūzgimas, ir Bečeloras su Ema Džeine pasinaudoję proga su- 
sižvalgė. Chirurgas akivaizdžiai buvo sudėtingo charakterio. Kuklumą 
demonstravo savo išvaizda ir manieromis, bet tiktai ne savimeile ir ne 
polinkiu į moteris. 

— Na, kuo galiu jums pagelbėti? — kai sutuoktinė išėjo iš kamba- 
rio, Sirijus įsitaisė fotelyje, kitapus ąžuolinės skrynios, atliekančios sta- 
liuko funkciją. 

Gajus su Ema Džeine parepetavo apklausą važiuodami. Staiga jis 
užsigeidė cigaretės, nors iš gaivaus patalpos kvapo suvokė, kad rūky- 
mą teks pamiršti. Gal vėliau kur nors vogčiomis supeš dūmą, kaip buvo 
įpratęs elgtis. 

Įdėmiai stebėdamas pašnekovo akis, detektyvas seržantas tarė: 

— Sere Rodžeri, kokie puikūs jūsų namai. Kiek laiko čia gyvenate? 

Chirurgas sekundėlę pamąstė. 

— Dvidešimt septynerius metus. Pastatą įsigijau apverktinos bū- 
klės. Pirmoji žmona jo nepakentė. Dukrai patiko. — Jo akys nelauktai 

sudrėko. — Gaila, kad Keitė nespėjo pamatyti dvaro visiškai suremon- 
tuoto. 

— Užjaučiu, — prabilo Ema Džeinė. 

Sirijus gūžtelėjo. 

— Tie laikai nutolo į praeitį. 

— Spauda nuolat cituoja jūsų nuomonę apie Jungtinėje Karalystėje 
galiojančią organų donorystės sistemą, — tarė Gajus Bečeloras, nuo jo 
neatplėšdamas atidaus žvilgsnio. 

— Taip. — Akimoju atgijęs chirurgas energingai palinksėjo. — Ži- 
noma! 

— Mes manome, kad jūsų pagalba praverstų. 

— Padėsiu kuo galėsiu. 

Daktaras palinko į priekį ir entuziastingai nusišypsojo, dar labiau 
nei anksčiau primindamas paukštį. 

— Ką gi, — tarsi po signalo įsiterpė Ema Džeinė, — ar tiesa, kad 
Jungtinėje Karalystėje trisdešimt procentų pacientų, laukiančių kepenų 
transplantacijos, miršta nespėję gauti naujų organų? 

— Iš kur jūs traukėte tokį skaičių? — raukydamasis paklausė Sirijus. 

— Cituoju jus, sere Rodžeri. Taip rašėte 1998-aisiais, Lancet žurna- 
le išspausdintame straipsnyje. 

Vėl susiraukęs jis ėmė teisintis: 

— Aš nuolat rašau. Sunku viską prisiminti. Ypač mano amžiaus! 
Naujausi oficialūs duomenys skelbia, kad miršta tik devyniolika nuo- 
šimčių ligonių — nors, kaip ir kiekvienu atveju, daug kas pareina nuo 
jūsų kriterijų. — Chirurgas pasviro į priekį ir kilstelėjo sidabrinį ąsotė- 
lį: — Pieno reikės? 

„Sunku viską prisiminti. Ypač mano amžiaus.“ Bet vargu ar jums 
kyla problemų dėl atminties, jeigu turite leidimą pilotuoti nuosavą sraig- 
tasparnį, pamanė Gajus Bečeloras. 

Kai jie išsidalijo kavos puodelius, detektyvė konsteblė paklausė: 

— Sere Rodžeri, ar pamenate Nature straipsnį, kuriame kritikavote 
donorystės sistemą Jungtinėje Karalystėje? 

Jis patrūkčiojo pečiais. 

— Kaip minėjau, rašau nuolat. 

— Beto, esate dirbęs įvairiose vietose, tiesa? — neatlyžo ji. — Įskai- 
tant Kolumbiją ir Rumuniją. 

— Po šimts! — Sirijus, regis, nuoširdžiai nudžiugo. — Kaip matau, 
bičiuliai, jūs nuodugniai susipažinę su mano biografija! 

Bečeloras jam įteikė tris nuotraukas su negyvais paaugliais. 

— Sere, ar kada nors esate regėjęs šiuos tris žmones? 

Sirijus, kurį detektyvas seržantas įdėmiai stebėjo, keletą sekundžių 
tyrinėjo nuotraukas, bet galiausiai papurtė galvą ir jas atidavė. 

— Ne, niekada, — pareiškė. 

Bečeloras grąžino fotografijas į voką. 

— Ar jūsų sprendimą dirbti minėtose šalyse nulėmė atsitiktinai 
susiklosčiusios aplinkybės? Esmė ta, kad jos abi įtrauktos į sąrašą vals- 
tybių, susijusių su prekyba žmonėmis, kurių organai naudojami trans- 
plantacijoms. 

Prieš atsakydamas chirurgas, rodos, pasistengė surikiuoti mintis. 

— Nagrinėdami mano praeitį, namų darbus atlikote neblogai, bet... 
sakykit, ar išsiaiškinote, kad prieš dešimtmetį mano brangiąją dukrą 
Keitę, anuomet vos dvidešimt trejų metų, į kapus nuvarė sustreikavusios 
kepenys? 

Priblokštas detektyvas seržantas atsisuko į Emą Džeinę. Naujiena 
nustebino ir ją. 

— Ne. Atleiskit... labai jus užjaučiu. Mes to nežinojome. 

Ūmai nuliūdęs ir paniuręs Sirijus palinksėjo. 

— Nieko keisto. Deja, ji atsidūrė tarp nelemtų trisdešimties pro- 
centų. Matot, netgi aš negaliu apeiti Jungtinėje Karalystėje veikiančios 
donorų sistemos. Mūsų įstatymai neapsakomai griežti. 

— Sere Rodžeri, — tarė Ema Džeinė, — mes atvykome pas jus, nes 
turime pagrindą manyti, kad kažkas iš jūsų kolegų pažeidžia minėtus 
įstatymus tiekdami organus pacientams, kuriems jų reikia. 

— Galvojate, kad sugebėsiu tuos žmones įvardyti? 

— Bent jau viliamės. 

Jis blausiai nusišypsojo. 

— Kas porą mėnesių internete išplinta naujienos apie kokį vyrutį, 
kuris prisigeria Maskvos bare, o atsipeikėjęs suvokia, kad prarado inks- 
tą. Bet čia tėra miesto legendos. Mūsų šalyje kiekvieną donoro organą 
kontroliuoja Nacionalinis transplantacijos centras. Jokia Jungtinės Ka- 
ralystės ligoninė negautų organo už sistemos ribų ir nepajėgtų jo perso- 
dinti niekam nežinant. Tai visiškai neįmanoma. 

— Bet ne Rumunijoje ir Kolumbijoje? — paprieštaravo Bečeloras. 

— Teisingai. Arba Kinijoje, Taivane, Indijoje. Jeigu jums užtenka 
grynųjų ir noro rizikuoti, vietų, kur galima rasti transplantantų, nestinga. 

— Žodžiu, — tęsė detektyvas seržantas, — jūs netikite, kad mūsų 
valstybėje atsirado žmonių, kurie griebėsi tokios neteisėtos veikos? 

Chirurgas pasišiaušė. 

— Klausykit, vienui vienas organo iš donoro nepašalinsite ir neį- 
kišite į recipientą. Jums prireiks gausios komandos — mažiausiai trijų 
chirurgų, dviejų anesteziologų, trijų seselių, intensyvios priežiūros spe- 
cialistų ir kitokio pagalbinio personalo. Visi privalo turėti medicininį 
išsilavinimą ir neišvengiamai laikyti liežuvį už dantų. Grupę sudarytų 
nuo penkiolikos iki dvidešimties žmonių. Kaip priverstumėte juos neiš- 
siplepėti? Kas per absurdas! 

— Mūsų nuomone, kažkuri šalies klinika būtent tuo ir užsiima, — 
neatlyžo Bečeloras. 

Sirijus papurtė galvą. 

— Žinot ką? Man nuoširdžiai to norėtųsi! Dievas mato, mums pra- 
verstų asmenys, kurie pasipriešintų vietinei sistemai. Tačiau jūsų prielai- 
dos neįtikimos. Beje, ar verta taip rizikuoti Jungtinėje Karalystėje, kai ga- 
lima išvykti užsienin ir ten legaliai įsigyti persodinti reikalingą organą? 

— Atleiskit už nekuklų klausimą, bet kodėl jūs pats neišvežėte duk- 
ters į užsienį? — pasiteiravo Bečeloras. 

— Aš taip ir padariau, — po pauzės atsiliepė Sirijus. Ir staiga už- 
siplieskė pareigūnus sugluminusiu įtūžiu. — Mano vargšelę numarino 
infekcija, kuria ji užsikrėtė Bogotos ligoninėje, sumautoje apskretusioje 
skylėje. — Jis nuožmiai dėbtelėjo į policininkus. — Supratot? 


Po pusvalandžio, detektyvams važiuojant atgal į Braitoną, Ema 
Džeinė Boutvud nutraukė tylą, tvyrojusią nuo tada, kai jie atsisveikino 
su seru Rodžeriu, sėdo į automobilį ir paniro į apmąstymus. 

— Man Sirijus patiko. Sukėlė gailestį. 

— Išties? 

— Taip. Jis aiškiai griežia dantį ant sistemos. Vargšas. Argi ne iro- 
niška, kad vieno iš garsiausių šalyje transplantacijos specialistų, kepenų 
persodinimo chirurgų, dukrą pražudė kepenų liga? 

— Nepasisekė, — atsakė Bečeloras. 

— Baisiai. 

— Užtat jis turi motyvą. 

— Kalbi apie norą pakeisti sistemą? 

— Arba su ja pakovoti. 

— Kodėl taip sakai? 

— Nes nuo jo nenuleidau akių. Peržiūrėjęs nuotraukas Sirijus pa- 
sakė, kad nė vieno iš mirusiųjų nepažįsta. Teisingai? 

— Taip. 

— Jis melavo. 

Atsitiktiniai — o gal ir ne visai — atidūs žmonės akimoju nuspėja, 
ką gyvenime veikia kai kurie vyrai. Griežto stiliaus šukuosena, raume- 
ningas kūnas, prastai pritinkantis kostiumas ir specifinė eisena išduo- 
davo juos esant farus arba civiliniais drabužiais apsirengusius kareivius. 
Vis dėlto, nors Rojus Greisas kirpdavosi plaukus labai trumpai ir turėjo 
kaip reikiant įtrėkštą nosį, jo išorė praktiškai nepateikė jokių užuominų 
apie tikrąją profesiją. 

Vyresnysis detektyvas, vilkintis „Crombie“ paltą, baltus marškinius 
ir tamsiai mėlyną eilutę, pasirišęs neryškių spalvų kaklaraištį, nešinas 
išsipūtusiu portfeliu, panėšėjo į verslo reikalais atskridusį kompanijos 
vadovą arba informacinių technologijų specialistą, į konferenciją vyks- 
tantį eurokratą, gydytoją ar inžinierių. Pašalinis asmuo, dirstelėjęs į su- 
simąsčiusį, judančio tako link artėjantį Greisą, žinoma, būtų pastebėjęs 
valdingą išraišką, kelias nerimo raukšleles ir mažumėlę atokų žvilgsnį. 

Rojus jautėsi keistai įsitempęs. Kelionėje neturėtų kilti jokių ne- 
sklandumų. Senas draugas, kriminalhauptkommissar Marselas Kulenas, 
pasiims jį iš oro uosto ir nuveš tiesiai į organų prekeivės biurą, į kurį 
Greisas užsuks vienas, be palydos. Jei tik elgsis atsargiai ir neprikrės 
kvailysčių, nieko bloga nenutiks. Pasimatys su ta moterimi, pripūs jai 
miglos į akis ir grįš į Angliją. 

Tačiau jam kažkodėl ėmė virpėti kinkos. Į širdį įsismelkė dirglus 
jaudulys, koks apimdavo besiruošiant į pasimatymą su moterimi, ir 

detektyvui niekaip nesisekė suprasti, kas būtent sukėlė emocijas. Rasi 
smegenys priminė lūkesčius, puoselėtus per praėjusią viešnagę Miun- 
chene? Gal kaltas nuovargis? Pastarąsias keletą naktų jis miegojo blogai. 
Per žmogžudysčių tyrimus visuomet sunkiai sudėdavo bluostą, o šitos 
bylos lygtis, rodės, turėjo ypač daug kintamųjų. Negana to, Rojui velniš- 
kai knietėjo padaryti gerą įspūdį naujajam policijos viršininkui. 

Metęs akį į rankinį laikrodį jis paspartino žingsnį ir aplenkė porą 
žmonių, tačiau kelią veikiai užstojo nusiplūkusi motina su vaikišku ve- 
žimėliu ir keturiomis atžalomis. Judančio ruožo galas jau artinosi, to- 
dėl Greisas palaukė minutėlę, jį pasiekęs apėjo šeimą ir nudrožė link 
kitos tako dalies. Dešinėje pusėje išvydo tamsiai raudoną ant pakylos 
pastatytą „Audi TT“ — naujesnio modelio negu Kleo ratai, — kurį supo 
lentelės su vokiškais užrašais. Perskaityti jų neįstengė, bet suprato, kad 
automobilis reklamuojamas kaip prizas. Kaip būtų gerai sudužusį „Alfa“ 
pakeisti tokiu laimėjimu, pagalvojo. Nes tie šunkaros iš draudimo ben- 
drovės neabejotinai atkiš apgailėtiną kompensaciją, kurios užteks ne- 
bent panaudotam mopedui. 

Pro šalį praslydo baras, „Relay“ spaudos kioskas, knygynas, išvy- 
kimo vartai. Kitoje tako dalyje plaukė įvairaus amžiaus žmonės, iš kurių 
pusė kalbėjo mobiliaisiais. 

Rojus pažvairavo į jauną raudonplaukę, pritrenkiančios išvaizdos 
gražuolę. Ji vilkėjo odinį paltą kailio apvadais, nešėsi didelę madingą 
rankinę, tempė ratuotą lagaminą. Matyt, buvo modelis, supermodelis, 
ar kaip jos ten šiandien vadinamos. Vyresnysis detektyvas visuomet 
jautė silpnybę raudonplaukėms, tačiau niekada su jomis nevaikščiojo į 
pasimatymus. 

Keista, pamanė jis. Jei ne santykiai su Kleo, šią merginą būtų paly- 
dėjęs ilgesingu žvilgsniu, bet dabar negeidė nieko, išskyrus Kleo. Dailioji 
esybė raudonais plaukais buvo tik viena iš kelių, kurias Greisas įdėmiau 
nužvelgė per pastaruosius mėnesius. Stovėdamas ant pirmyn judančio 
tako, jis vėl pagalvojo esąs tikras laimės kūdikis, nes pamilo tokią nuos- 
tabią moterį. 

Priešinga kryptimi keliavo keturi į pašnekesį įsitraukę japonų 
verslininkai. Jo nervai dar smarkiau įniko brungzti. Kurtinamai spieg- 
ti. Rojus kone jautė, kaip ore traška statinė elektra. Negi jį taip paveikė 
skrydis? 

Ketvertuką lydėjo pora moteriškų manierų vyrukų, ką tik persi- 
ritusių į trečią dešimtmetį, vilkinčių beveik tapačias odines striukes, 
susiėmusių už rankų. Vienas buvo nusiskutęs plikai, kito viršugalvyje 
stirksojo gelsvi plaukų spygliai. Jis žengė į priekį, ir tuodu veikiai prasly- 
do pro šalį. Greisui kelią vėl užkirto kliūtis, šįsyk grupelė paauglių, ant 
pečių užsivertusių kuprines, akivaizdžiai išsiruošusių ieškoti nuotykių. 

Lygiagrečioje tako juostoje, visai netoliese, jis netikėtai pastebėjo 
moterį, kurios veidas slėpėsi už pagyvenusios, kaip statulos sustingusios 
poros ir kurios rusvai gelsvi plaukai priminė Sendę. 

Regėjimo lauke pašmėžavusios sruogos prilygo smūgiui į paširdžius. 

Greisas nustėro. 

Staiga dzingtelėjo mobilusis, informuojantis apie žinutę. Ir jo akys 
sekundės dalelę pakrypo į telefono ekraną. 


Ryšys su Hansu Jurgenu ūmai nutrūko, tarsi jis būtų įvažiavęs į tu- 
nelį. Ir kodėl nelemtas pusgalvis nuolat skambindavo iš ten, kur mobi- 
lieji blogiausiai priimdavo signalą? Retsykiais jo elgesys varydavo iš pro- 
to. Tiesa, ji mokėjo kontroliuoti siutą, todėl dabar niekas nekurstydavo 
tikro įniršio — ne taip, kaip anksčiau. 

Tarptautinė laisvosios dvasios asociacija pykčio valdymą įtraukė į 
psichinio atgimimo procesą. Scientologai propagavo „apvalymą“ prisi- 
dengdami universaliuoju šūkiu: TILTAS Į VISIŠKĄ LAISVĘ. Organizacija, 
į kurią Sendė juos išmainė, siūlė panašų mentalinį atsinaujinimą, tik 
atliekamą ne tokiomis agresyviomis ir brangiomis procedūromis. 

Ji tebebuvo naujokė, tačiau nulipusi nuo pirmojo judančio tako 
ruožo, pakeliui link antrojo praėjusi batų valyklą ir nedidelį barą, pasi- 
džiaugė, kad Hanso Jurgeno skambučio įžiebta pykčio kibirkštis išblėso 
lyg vėjo užpūsta degtuko liepsna. 

Antai ką, neskaitant kitų dalykų, jai į galvą kalė naujieji mokytojai: 
laisva dvasia įkūnija vėjo plaikstomą, nuo žvakės dagties arba degtuko 
atitrūkusią liepsnelę. Nes jeigu tavo gyvenimui būtinas ramstis, šiam 
dingus, tau lemta pražūti. Užgesti. 

Bet jei išmoksti pliskėti be jokių suvaržymų, tavęs niekas nebegali 
užpūsti. Kiekviena laisva dvasia siekia kada nors tapti liepsna, laisvai 
plevenančia vėjo šuoruose. 

Ji žvelgė į praeivius, slenkančius priešinga tako juosta. Į individus, 
kūriuos kaustė „BlackBerry“ elektroninės žinutės, „iPhone“ klaviatūros, 
lėktuvo išvykimo laikas, finansiniai rūpesčiai, kaltės jausmas. Įvairūs 
niekai. Tie žmonės nesuvokė, kaip visa tai beprasmiška. Ir nė nenuma- 
nė, kad ji buvo viena iš kelių asmenų pasaulyje, žinanti, kaip juos išva- 
duoti. 

Sendė įsižiūrėjo į liūdną vyrišką veidą. Aukštas, besikūprinantis, 
ant plikės kreivai šleivai plaukus sušukavęs žmogus akis slėpė už „Pors- 
che“ tamsių akinių, vilkėjo odinę striukę, papuoštą oranžine apykakle, 
nusėtą automobilių emblemomis, kurios aplinkiniams neva sudarydavo 
įspūdį, kad jie mato šulą iš automobilių sporto pasaulio. 

Aš galėčiau tave išlaisvinti, pagalvojo ji. 

Paskui niauraveidį sekė kuprines nešančių, triukšmingai vieni ki- 
tus erzinančių paauglių būrelis. Jos telefonas vėl suskambo. 

Pirštinėta ranka mėgindama sugraibyti mobilųjį, Sendė išmetė apa- 
ratą ant grindų ir tučtuojau pritūpė jį pakelti. 


Kai Rojus Greisas atplėšė akis nuo ekranėlio, moteris jau buvo pra- 
nykusi. 

Negi man pasivaideno? Vos prieš akimirką jis neabejojo, kad už pa- 
niurusių, sparčiai artėjančių senukų matė plaukus savitai šviesiu, Sendės 
sruogų atspalviu. 

Vyresnysis detektyvas vėl nudūrė žvilgsnį į mobilųjį ir paspaudęs 
mygtuką įsijungė gautą pranešimą: 


Sveiks, senučiuk. Aš jūroje. Dar neapsivėmiau. 
Kaip laikaisi? 


Jis sukurpė atsakymą: 
Manęs irgi nesupykino. 
Apimtas smalsumo, Greisas atsigręžė atgal. Moteris Sendės spalvos 


plaukais, vėl išdygusi akiratyje, stovėjo už senukų poros ir pamažu tolo. 
Paširdžius nudiegė antrąsyk. Jis apsisuko, prasiskverbė pro aukštą 

irzlų vyriškį impregnuotu apsiaustu ir priešinga judančio tako kryptimi 
pusiau bėgte įveikė kelis žingsnius. Prasibrovė pro grupę uniformuotų, 
bagažą velkančių lėktuvo įgulos narių. 

Ir sustojo. 

Koks kvailys! 

Susimildamas! Tvardykis! 

Prieš porą mėnesių Greisas būtų nuskuodęs įkandin. Dėl visa ko... 

Nūnai jis apsisuko ir vėl ėmė spraustis pro orlaivio ekipažą, karto- 
damas keletą žinomų vokiškų žodžių: 

— Entschuldigung. Tschuldigung. Danke.* 

Ketvertukas nemiegojo kiaurą naktį, sušalo, peršlapo ir nuvargo. 
Dėl užsitęsusios abstinencijos Raluka vis labiau netvėrė savame kailyje. 
Ji aiškino privalanti gauti pinigų ir nuvykti pas narkotikų prekeivį. 

Nė viena iš trijų rumunių nesuprato, ką Janas Tilingas turėjo ome- 
nyje, kai prirūkytoje kavinukėje trinktelėjo per stalą ir sušuko išlieda- 
mas apmaudą, akimirką numojęs ranka į Raluką: 

— Mes ieškome adatos šieno kupetoje! 

Tiesa, esmę jos suvokė. 

Visi keturi sėdėjo kavinėje, iš gofruotų skardų suręstoje lūšnoje, 
dunksančioje mėsinės ir krautuvėlės, kitokių prekyviečių virtinėje, kuri 
tęsėsi palei apšnerkštą gruntkelį — Ketvirtajame sektoriuje nusidrie- 
kusią vieną iš pagrindinių priemiestinių Bukarešto magistralių. Gatvių 
šiukšles kuo puikiausiai paslėpė sniegas. 

Tilingas godžiai kramtė didelę sausą bandelę, kimštą neaiškios kil- 
mės mėsa. Įdaras buvo kietas kaip šikšna, tačiau iš jo tikėjosi gauti bal- 
tymų. Nuo kofeino jis jautėsi įsitempęs. Ilėjana, Andrėja, Raluka rūkė 
kone knapsėdamos. Rodos, jie užsibrėžė neįgyvendinamą tikslą. Mieste 
gyvena du milijonai žmonių, ir ne mažiau kaip dešimt tūkstančių iš- 
tremti į visuomenės užribį — daugiausia įtarus ir nenorintis bendrauti 
jaunimas. 

Jų ketvertas jau keturiolika valandų naršė vietines, prie šiluminės 


* Atsiprašau. Atsiprašau. Ačiū. (vok.) 

trasos vamzdžio kėpsančias lūšnas, landžiojo po nesuskaičiuojamą ga- 
lybę kelyje žiojinčių skylių. Bet kol kas pastangos nuėjo vėjais. Simonos 
niekas nepažinojo. Arba tiesiog vengė apie ją kalbėti su svetimais. 

Janas nusižiovavo, ir nuovargis pakurstė atsiminimus. Jis spėjo pamirš- 
ti, kaip nusikamuodavo tarnaudamas policijoje. Kaip ištisas dienas ir naktis 
jėgas palaikydavo vien adrenalinas, kurį sužadindavo sėkmės nuojauta. 

Tai buvo vienas iš maloniausių pojūčių pasaulyje. 

— Pone Janai, man tikrai reikia eiti, — suskato melsti Raluka. 

— Kiek tau duoti? — paklausė Tilingas, iš kišenės išsitraukęs nu- 
zulintą piniginę. 

Nekantriai trindama nykščius, siūbuodama į priekį ir atgal, skvar- 
biu žvilgsniu varstydama piniginę, tarsi šioji galėtų pranykti, jeigu ji nu- 
sigręžtų, mergina atsakė: 

— Šimtą keturiasdešimt lėjų. — Nuo peleninės pakėlė cigaretę ir 
giliai į plaučius įtraukė dūmą. 

Janą nuolat glumindavo pinigų kiekiai, kuriuos heroiną vartojan- 
tys narkomanai išleisdavo dozėms. Juodadarbiai tiek pinigų neužpelny- 
davo net per savaitę. Nieko keista, kad ji vertėsi prostitucija. Neskaitant 
vagysčių arba suktybių, kitaip užsidirbti reikalingų sumų nepavyktų. 

Bemaž praradęs viltį, tačiau išsaugojęs norą padėti, Tilingas per- 
skaičiavo kupiūras ir pakvietė užeigos savininką. Pastarasis, senyvas 
barzdočius, ant kombinezono pasirišęs suskretusią prikyštę, sugebėjo 
išgyventi Čaušesku valdymo laikotarpį, ir dabar, įsižiūrėjus į niūraus 
nuolankumo išraišką, regimą jo veide, buvo matyti, kad vyriškis savo- 
tiškai patenkintas savo likimu. Tilingas paklausė, ar jis pažįsta beglobių 
vaikų. 

Daugybę, atsakė kavinės šeimininkas. O kas jų nepažįsta? Kai ku- 
rie atklysdavo vėlyvą popietę, prieš pat užsidarant kavinei, kaulydavo 
maisto likučių arba sužiedėjusios duonos, kurią jis ketindavo išmesti. 

— Ar kada esate pastebėjęs mergaitę ir vaikinuką? Jam — gal šešio- 
lika, o ji maždaug trylikos, bet abu turbūt atrodo vyresni. — Gyvenan- 
tieji gatvėje sendavo sparčiai. 

Visi atkreipė dėmesį, kad barzdočiaus akys nežymiai sužioravo. 

— Mergaitė vardu Simona, — įsiterpė Raluka. — Berniukas Romeo. 

— Romeo? — jis suraukė antakius. 

Raluka, kurią pinigų vaizdas privertė atkusti, staiga pridūrė: 


370 PETER JAMES * MIRTIS UŽKLUPS RYTOJ 


— Jį nesunku atpažinti. Mėlynos akys, trumpi juodi plaukai, nu- 
džiūvusi ranka. 

Užeigos savininko mina liudijo, kad jis žino, apie ką mergina kalba. 

— O mergaitė... ji ilgais rudais plaukais? Dėvi margaspalvį trenin- 
gą — visada tą patį? 

Raluka linktelėjo. 

— Ir porelė turi šunį? Kartais atsiveda čia. Duodu jam kaulų. 

— Šuo! — Raluka dar labiau atgijo. — Taip, taip, turi šunį! 

— Kai kada jie užsuka į kavinę. 

— Prieš pat užsidarymą? — pasitikslino Tilingas. 

— Įvairiai. — Barzdotasis vyriškis patrūkčiojo pečiais. — Ir vėliau, 
ir-anksčiau. Pasitaiko dienų, kai išvis nepasirodo. Man labiau patinka 
tikri klientai! — nusijuokė iš savo sąmojo. — Oi, atleiskit, visai pamir- 
šau. Mergaitė buvo atėjusi šįryt. Prašė kaulo, labai gero kaulo. Sakė, kad 
išvažiuoja, todėl nori jį įteikti šuniui kaip atsisveikinimo dovaną. 

— Ar minėjo, kur keliaus? — Tilingą užvaldė stiprėjanti panika. 

— Aha, išsiruošė į kruizą po Karibų jūrą. — Kavinės savininkas vėl 
šyptelėjo. — Aš paklausiau, bet ji smulkmenų nepasakojo. Tik pakarto- 
jo, kad išvažiuoja. 

— Ar numanote, kur jiedu apsistoję? 

Jis skėstelėjo rankomis. 

— Netoli. Jei neklystu, kažkur šalia. Gatvėje, po žeme... tiksliai ne- 
žinau. | 

Buvęs britų policininkas nukreipė akis į savo rankinį laikrodį. Die- 
na ką tik persirito į antrą pusę. Raluka artimiausiu metu išeis iš rikiuo- 
tės, jei tik nenusipirks dozės, o jis privalėjo rasti Simoną ir, tai ne mažiau 
svarbu, su mergaite pašnekėti. Romeo ir Simonai, be abejo, didesnį pasi- 
tikėjimą kels draugė, o ne svetimas suaugęs vyras. Tačiau gavusi grynuo- 
sius Raluka galėjo pranykti, apsirūpinti kvaišalais ir kur nors nusmigti. 

— Raluka, aš pristatysiu tave pas prekeivį, sutarėm? Paskui mes 
grįšime ir tęsime paieškas. 

Mergina sudvejojo. Galiausiai pažvelgė pro langą į atšiaurių aps- 
nigtą miestą ir linktelėjo. 

Tilingui apmokėjus sąskaitą, jie išėjo laukan. Per tą trumpą kavi- 
nėje praleistą laiko tarpą temperatūra dar labiau nukrito. Tokiomis oro 
sąlygomis gatvėje mirtinai sušaltum. Jeigu Simona su Romeo išties glau- 

dėsi netoliese, kaip tikino užeigos šeimininkas, jiedu, ko gero, slėpėsi 
šiluminėje trasoje. 

Bet į požeminius benamių prieglobsčius vedė šimtai ertmių. O 
temti pradės ne vėliau kaip po kelių valandų. 

Centrinėje kiekvieno aplankyto miesto dalyje visada būdavo gatvė, 
kuri gerokai išsiskirdavo iš kitų. Rojus Greisas nė nežiūrėdamas į vitri- 
nose šmėžuojančias kainų etiketes — jei tik prekės išvis jas turėdavo, 
— sumesdavo, kad šiose apylinkėse nė už ką neišgalėtų apsipirkti. 

Šiuo metu jis atsidūrė vienoje iš tokių gatvių. 

— Maximilianstrasse, — informavo Marselas Kulenas, kai automo- 
bilis nutrinksėjo per tramvajaus bėgius ir įsuko į platų didingą pros- 
pektą, iš abiejų pusių apstatytą patraukliais neogotikiniais, simetriškų 
linijų pastatais. Vienų fasadus puošė kolonados, kiti puikavosi marmu- 
riniais stulpais, ir pirmuose didžiumos aukštuose, po elegantiškais ten- 
tais, tvieskė parduotuvių vitrinos. Greisui į akis krito keli pavadinimai: 
„Prada“, „Todd“, „Gucci“. 

Prie aplinkos ne visai pritapo ir pilkas senokas, tačiau nepriekaiš- 
tingai tvarkingas vokiečio komisaro BMW, nes kelkraštyje rikiavosi 
limuzinai su vairuotojais, „Porsche“, „Ferrari, „Bentley“, mažieji ma- 
dingai žali „Mini Cooper“, „Fiat Cinguecento“, „Smart“, ir dauguma jų 
blizgėjo, nors lauke telkšojo purvinai pilkšva, kulkšnis siekianti sniego 
pliurzė. 

Įsitaisęs priekinėje keleivio sėdynėje vyresnysis detektyvas ranko- 
se gniaužė šūsnį kriminalhauptkommissar pažadėtų ir įteiktų telefoninių 
ataskaitų. Greisas nekantravo į jas įsikniaubti, tačiau tramdė smalsumą ir 
visą pusvalandį, nuo pat oro uosto, mandagiai bendravo su Kulenu. 

Aukštaūgis išvaizdusis vokietis paporino, kaip sekasi jo žmonai ir 
vaikams, tuomet pranešė — nors Greisas užtikrino nebeieškąs buvųsios 
žmonos, — kad perniek nuėjo visos Landeskriminalamt pastangos ap- 
tikti Sendės pėdsakus. 

Kai užnugaryje liko įspūdingas dešinėje stūksančio „Four Seasons“ 
viešbučio fasadas, jie apsisuko ir sustojo prie senoviškos kavinės, kurios 

vitrinoje buvo matyti pyragėliai, o klientų ratą, regis, sudarė vien mote- 
rys ilgais kailiniais paltais. Kelios jų prisėdusios kolonadoje rūkė. 

Komisaras pamojo į žalvarinę telefonspynės plokštelę marmurinė- 
je kolonoje ir į gretimas duris. į 

— Kompanija įsikūrusi čia, — tarė. — Sėkmės. Aš palauksiu mūsų. 

— Nėra reikalo. Į oro uostą grįšiu taksi. 

— Kol viešėjau Anglijoje, tu labai maloniai su manimi elgeisi. To- 
dėl aš esu... kaip pasakyti... tavo paslaugoms? 

Greisas plačiai nusišypsojo ir paplekšnojo jam per ranką. 

— Dėkui. Aš labai vertinu tavo pagalbą. 

— Galbūt vėliau rasime laiko užkąsti, manau, mums bus apie ką 
pašnekėti. 

— Tikiuosi. 

Kai išlipo laukan į stingdančią žvarbą, Greiso skruostą pakuteno 
šlapdribos lašai. Nuo užpakalinės sėdynės pasiėmęs portfelį, jis nusiga- 
vo iki paradinių durų ir žvilgsniu permetė ant plokštelės surašytus pa- 
vadinimus. „Diederichs Buchs GmbH“, Larsas Šaftas „Krimi“. Trečiasis 
nuo viršaus priklausė „Transplantation-Zentrale“ bendrovei. 

Išėjus iš oro uosto, dirglus nerimas atslūgo, ir dabar vyresnysis 
detektyvas paspaudė mygtuką atsipalaidavęs, nors mažumėlę pavargęs 
— juk šiandieną kėlėsi labai anksti. Veidą tuoj pat nušvietė virš telefons- 
pynės sužibę lęšiukai. Vokietės balsas pasiteiravo, kas jis toks, ir paragi- 
no lipti į ketvirtą aukštą. | 

Po akimirkos, kai suspragsėjo atsirakinanti spyna, Greisas pastū- 
mė duris ir įžengė į siaurą, ištaigingu raudonu kilimu išklotą koridorių. 
Stambus, prie stalo sėdintis apsauginis liepė užsiregistruoti lankytojų 
žurnale. Rojus brūkštelėjo „Rodžeris Teiloras“ ir po pavarde suraitė ne- 
tikrą parašą. Sargybinis parodė į senamadišką grotuotą liftą. Detektyvas 
pakilo į ketvirtą aukštą ir iš kabinos išniro į erdvų, prabangiai apstaty- 
tą priimamąjį, kurio grindys slypėjo po balta kilimine danga. Patalpoje 
degė nemažai baltų kvapniųjų žvakių, ore sklandė malonus vanilės aro- 
matas. 

— Guten Morgen,* her Teilorai, — iš už puošnaus antikvarinio sta- 
lo džiugiai nusišypsojo jauna, madingai apsirengusi moteris trumpais 


* Labas rytas (vok.) 

juodais plakais. — Frau Hartman netrukus su jumis susitiks. Prašom 
sėstis. Galiu jums pasiūlyti ko nors atsigerti? 

— Kavos neatsisakyčiau. 

Greisas atsisėdo ant kietos baltos sofos. Priešais stovėjo kompanijos 
brošiūrų stirta prislėgtas stiklinis staliukas. Gausybė ant sienos kaban- 
čių įrėmintų nuotraukų vaizdavo laimingus įvairaus amžiaus žmones, 
pradedant sūpuoklėse krykštaujančiu vaiku, baigiant senyvu, ligoninės 
lovoje gulinčiu išsišiepusiu vyru. Jokių paaiškinimų nereikėjo. Fotogra- 
fijose, be abejo, įamžinti patenkinti „Tranplantation-Zentrale“ klientai. 

Detektyvas kilstelėjo vieną lankstinuką ketindamas jį paskaityti, 
tačiau už sekretorės atsivėrė durys ir kambaryje išdygo pribloškiamai 
daili, pasitikėjimu trykštanti moteris. Apytikriai keturiasdešimt pen- 
kerių metų, šviesiais išpuoselėtais, pečius siekiančiais plaukais, priglu- 
dusiu juodu kelnių kostiumėliu, žvilgančiais juodais bateliais ir keliais 
brangakmeniais inkrustuotais žiedais, įskaitant vestuvinį. 

— Pone Teilorai? — ji prašneko malonia gomurine tartimi ir ties- 
dama ranką, aplink save paskleisdama kvepalų debesį, nužingsniavo 
prie sofos. — Aš esu Marlena Hartman. 

Spustelėjęs atkištą delną Rojus Greisas pajuto, kaip į odą įsikirto 
žiedų briaunos. 

Vokietė trumpam sustingo, į atvykėlį įbedusi protingas smalsias 
pilkas akis, tarytum mėgindama jį įvertinti. Staiga jos veide nušvito šilta 
ir, rodos, palanki šypsena. 

— Džiaugiuosi, kad atvažiavote su manimi susitikti, — tarė frau 
Hartman. — Prašom užeiti į kabinetą. 

Atvestas į kambarį Greisas pirmą sykį suvokė, kaip panašiai Kleo ir 
Sendė rinkdavosi baldus. Šitą patalpą galėjo dekoruoti bet kuri iš jų. Bal- 
tutėlį kilimo ir sienų foną pajvairino tiktai juodi balto abstraktaus tripti- 
ko rėmai. Ant išlenkto juodo lakuoto stalo stovėjo kompiuterio ekranas 
ir gulėjo keli asmeniniai daiktai; be poros gražių augalų vazonų, šen bei 
ten ant pakylų stūksojo abstrakčios aukštos statulos. Kai kur tviskuliavo 
baltos žvakės, bet vanilės aromatą bemaž nustelbė aštrūs moters kvepa- 
lai. Jam atrodė, kad malonūs, tačiau vyriški. 

Prie stalo stovėjo dvi kėdės aukštomis stačiomis atkaltėmis, prime- 
nančios objektus iš šiuolaikinio meno muziejaus. Nelaukdamas kvietimo 
Rojus ant vienos atsisėdo. Ji buvo tik nežymiai patogesnė negu atrodė. 

Marlena Hartman įsitaisė priešais, kitapus rašomojo stalo, atsivertė 
bloknotą odiniais viršeliais ir pasiėmė juodą plunksnakotį. 

— Pone Teilorai, gal visų pirma pasakytumėte, kaip „Transplantati- 
on-Zentrale“ galėtų jums padėti? Ir, beje, kaip apie mus sužinojote? 

Greisas prabilo apdairiai rinkdamas žodžius, kad neįpultų į aki- 
vaizdžius spąstus. 

— Radau jus per internetą. 

Sprendžiant iš linktelėjimo, atsakymas ją tenkino. 

— Gut* 

— Norėjau su jumis susitikti dėl savo sūnėno, aštuoniolikmečio 
sesers sūnaus. Jaunuoliui sustreikavo kepenys, ir mano sesuo būgštauja, 
kad jis mirs nesulaukęs transplantanto. 

Detektyvas nutilo, nes sekretorė atnešė kavą su ąsotėliu ir baltu 
skysčiu, kurį jis palaikė pienu ir kuris, šliūkštelėtas į puoduką, pasirodė 
besąs grietinėlė. 

— Pone Teilorai, kur jūs gyvenate? 

— Braitone, Sasekso grafystėje. 

— Jūsų šalyje veikia gana... kaip ten angliškai sakoma... depotiška 
sistema? Ne, despotiška. 

— O, taip, — entuziastingai sutiko jis, iš visų jėgų siekdamas įgyti 
moters pasitikėjimą. 

Marlena Hartman pasviro į priekį, alkūnėmis įsirėmė į stalo pavir- 
šių, sunėrė per manikiūro procedūras išdailintus pirštus, ant jų nuleido 
smakrą ir veik gundančiu žvilgsniu įsispigino į svečio akių gelmes. 

— Jūsų sūnėną kamuoja ūminis ar chroniškas kepenų nepakanka-- 
mumas? 

Greisas su.siaubu suvokė nenutuokiąs, ką atsakyti. Prakeikta infor- 
macijos rinkėja nenurodė, kuo skiriasi dvi negalavimo rūšys. Pasirinkti 
turbūt derėtų pirmąjį variantą. Nes žodis „ūminis“ atsidavė skuba. O 
sirgdamas chroniška liga, kaip jis žinojo, gali gyventi daugybę metų. 

— Ūminis, — spėjo. 

Moteris užsirašė pastabą ir vėl dirstelėjo į svečią. 

— Kaip manot, kiek laiko liko jūsų sūnėnui? 

— Gal mėnuo. Vėliau jis nebeturės jėgų ištverti persodinimo ope- 
raciją. 


* Gerai (vok.) 

— Į kokią ligoninę paguldytas? 

— Buvo gydomas Pietų Londono Karališkojoje ligoninėje, bet ga- 
liausiai grįžo namo. 

— Kokia konkrečia liga jaunuolis serga? 

— Autoimuniniu hepatitu, kuris sukėlė cirozę. 

Frau Hartman pasižymėjo ir šitą atsakymą, sykiu įniko raukyti an- 
takius lyg demonstruodama, kad puikiai suvokia padėties rimtumą. 

— Ką gi, — tarė, — netrukus prasidės kalėdinių atostogų laiko- 
tarpis. Paprastai transplantacija ir ligonio reabilitacija organizuojama 
klinikoje, kurią recipientas lengvai gali pasiekti iš savo namų. Jeigu kyla 
problemų dėl finansų, gerokai pigiau įmanoma išsioperuoti Kinijoje, In- 
dijoje ir poroje kitų valstybių. 

— Kiek kepenų transplantantas kainuoja Jungtinėje Karalystėje? 

— Ar žinote sūnėno kraujo grupę? 

— AB rezus neigiamas. 

Jos akys blykstelėjo, kaktoje įsispaudė vos įžiūrima raukšlė. 

— Neitin dažna. 

— Aha. 

— Už kepenis prašome trijų šimtų tūkstančių eurų. Penkiasdešimt 
procentų pervedate avansu, prieš mums pradedant paieškas, likusią dalį 
sumokate prieš pat operaciją. Mes garantuojame, kad gavę pirmąją įmo- 
ką per savaitę surasime tinkamą organą. 

— Net jeigu žmogaus reta kraujo grupė? 

— Net ir tuo atveju, — užtikrintai patvirtino ji. 

— Kur būtų atlikta operacija, jei mano sūnėnas gyvena Braitone, 
Sasekso grafystėje? 

— Braitonas — mielas miestas. 

— Teko lankytis? 

— Ja, taip. Kai drauge su vyru keliavau po Angliją. 

— Vadinas, netoli Braitono turite bazę. 

— Pone Teilorai, savo bazes esame įsirengę įvairiuose pasaulio 
kraštuose. Patikėkite manimi. Vienose persodiname kepenis ir inkstus, 
kitose — širdį ir plaučius, trečiose užsiimame visų keturių rūšių trans- 
plantacijomis. Galiu jums duoti rekomendacijas asmenų, kurie labai 
patenkinti mūsų paslaugomis. Kurie šiandieną nebūtų gyvi, jeigu ne 
mes. Bet aš tai pasakoju neturėdama tikslo jūsų spausti. Jungtinėje Ka- 

ralystėje kasmet miršta tūkstantis žmonių, nepajėgusių gauti gyvybiškai 
reikalingo organo. O visame pasaulyje per tą patį laikotarpį autoavarijos 
pražudo milijoną du šimtus penkiasdešimt tūkstančių. „Transplanta- 
tion-Zentrale“ tėra tarpininkas. Mes apmaldome skausmą šeimų, ku- 
rioms tenka atsisveikinti su netikėtai ir tragiškai žuvusiais artimaisiais, 
jų organais gelbėdami kitų gyvybes. Mylimųjų mirtims tai suteikia sa- 
votišką prasmę. Aišku? 

— Taip. Kokias transplantacijas atliekate Sasekse? 
turite organų donoro kortelę? 

Vyresnysis detektyvas nuraudo. 

— Ne, 

— Nei jūs, nei didžioji pasaulio dalis. Vis dėlto jeigu rytoj, pone 
Teilorai, jums atsisakys kepenys, jūs džiaugsitės, kad kas nors gali jas 
padovanoti. 

— Taikliai pastebėta. Sakykit, ar Braitono apylinkėse gyvena jūsų 
paslaugomis naudojęsi klientai, į kuriuos galėčiau kreiptis? 

— Jūs gi suprantate, kad mus saisto konfidencialumo taisyklės. 

— Be abejo. 

— Aš peržvelgsiu įrašus. Jeigu aptiksiu netoli jūsų įsikūrusį klientą, 
būtinai su juo susisieksiu ir pasidomėsiu, ar jis norėtų su jumis šnektelėti. 

— Ačiū. O į kokią kliniką vežtumėte mano sūnėną? 

Vokietė išsisuko nuo tiesaus atsakymo. 

— Atleiskit, bet viskas priklauso nuo operacinių prieinamumo. 
Sprendimą priimsime vėliau, artėjant transplantacijai. 

— Rinksitės vieną iš privačių ar valstybinių įstaigų? 

— Pone Teilorai, vargu ar pastarosios mielai su mumis bendradar- 
biautų. 

— Nes jūsų veiksmai neteisėti? 

— Jeigu pastangas išgelbėti jūsų sūnėno gyvybę laikote neteisėtomis, 
tuomet taip. Esate teisus. — Jos akys kryptelėjo į rankinį laikrodį. — Ne- 
pykit, bet man tuoj reikės skristi lėktuvu. Jūs atvykote kiek vėliau nei ža- 
dėjote, todėl pokalbį jau teks nutraukti. Siūlau apmąstyti mano žodžius. 
Pasiimkite brošiūrų. Mes niekuomet primygtinai nesisiūlome. Kodėl? 
Atsakymas elementarus. Pasaulyje apstu į neviltį puolusių žmonių... ir 
netrūksta organų. Pone Teilorai, buvo malonu su jumis susipažinti. Jūs 

turite mano elektroninio pašto adresą ir telefono numerį. Rašykite arba 
skambinkite bet kuriuo paros metu. 


Marlenos Hartman laukė limuzinas ir ji nekantravo nusigauti į oro 
uostą — nenorėjo atsilikti nuo įtempto grafiko. Tačiau vokietė lūkuriavo 
prie savo stalo, kol ekrane pamatė, kad Rojus Greisas pasišalino iš pasta- 
to. Tada porą stebėjimo kameros užfiksuotų jo kadrų perkėlė į savo mo- 
bilųjį ir abi nuotraukas išsiuntė Vladui Kosmesku į Braitoną, pridėdama 
žinutę, kuria paprašė kuo skubiau nustatyti šito vyro tapatybę. 

Pone Rodžeri Teilorai, jūs esate melagis, sau tarė. 

Organų prekeive ji dirbo dešimt metų, todėl puikiai išmanė rin- 
ką. Ir žinojo, kaip sistema veikia Jungtinėje Karalystėje. Jeigu pacientą 
užkluptų žminis kepenų nepakankamumas, jį akimoju įtrauktų į sąrašą 
asmenų, laukiančių kepenų transplantanto, ir hospitalizuotų. Likti na- 
muose nė už ką neleistų. 

Rodžeris Teiloras, jei tik šis prisistatė tikruoju vardu ir pavarde — 
bet vargu bau, — neįveikė nė pirmosios kliūties. Kas jis? Kodėl atsibeldė 
su ja pasimatyti? Iš svečio manierų ir klausimų frau Hartman įtarė ži- 
nanti atsakymą. 

Jai atsistojus išeiti, suskambo telefonas, ir diena ūmai subjuro. 

Oras buvo ramus, aplinkui tyvuliavo Anglų sąsiaurio platybės, 
tad geresnių sąlygų narai nė negalėjo tikėtis, nors vandens temperatūra 
buvo kone ledinė. Lyginant su dumblinu ežeru arba prataku, pavojin- 
gai užkimštu parduotuvių vežimėliais, spygliuota viela, rantytais metalo 
luitais, šiandieną, kalbant Specialiosios paieškos skyriaus žargonu, jiems 
teko laimė imtis „Gucci“ tipo darbo. 

Tačiau abiejuose ekranuose, į kuriuos vaizdą perdavė naro kamera, 
viso labo mirgėjo pilka išskydusi dėmė. 

Džonas Leliotas, geriau žinomas kaip PB, ir jam padedantis Krisas 
Diksas, pravardžiuojamas Klaidu, pranešė, kad nuskendo būtent „Scoob- 
Eee“. Pirmagalio kabinoje rastas kūnas, kuris dabar keliamas į paviršių. 

Likę komandos nariai kartu su Glenu Brensonu — detektyvas ser- 
žantas truputėlį svirduliavo, bet jautėsi geriau nei per praeitą kelionę 
jūroje, — persisvėrę virš denio turėklo stebeilijosi į burbuliukus, gausė- 
jančius palei geltoną, mėlyną, raudoną oro tiekimo ir ryšio kabelį bei ke- 
turis plūduro lynus. Neilgai trukus akiratyje pasirodė kaukėta PB galva, 
dar po kelių sekundžių, sukėlęs purslų verpetą, išniro lavonas. 

— O, šūdas! — sušuko Gonzas. 

Brensonas dirstelėjo į negyvėlį ir skubiai nusigręžė, tramdydamas 
skrandžio ketinimą atsikratyti pusryčių. 

Oro pagalvėmis prilaikomą, vandens paviršiuje plūduriuojantį 
kūną PB nustūmė motorlaivio korpuso link. 

Keletas narų, kuriems negrabiai pagelbėjo Glenas Brensonas, įsiki- 
bo į virves, ištraukė sunkų, įmirkusį skenduolį ir pervertė jį per „Sunse- 
eker“ turėklus. 

Laivo projektuotojas greičiausiai tikėjosi, kad užpakalinio atvirojo 
denio puošmenos bus turtingi plevėsos ir žavingos pusnuogės ištvirkė- 
lės. Turbūt nė neįsivaizdavo reginio, atsivėrusio priešais SPS komandos 
ir nelaimingo detektyvo seržanto akis. 

— Vargšelis, — prabilo Arfas. 

— Čia tikrai Džimas Tauersas? — paklausė Tania Vitlok. 

Nors ir užėmė vadovės pareigas, Specialiosios paieškos skyriuje 
seržantė dar nedirbo nė metų, todėl vietinių, uoste šmėžuojančių veidų 
nepažinojo taip gerai kaip kolegos. 

Jis niūriai palinksėjo. 

— Neabejotinai, — patvirtino Gonzas. — Mudu kartu dirbome 
penkerius metus. Tai Džimas. 

Kūną kaustė lipni juosta, apvijusi jį ligi pat kaklo. Galvą pridengė 
vienui viena, per lūpas einanti atraiža. Pančiais nubidzeno mažutis kra- 
bas; Arfas pasilenkė, griebė jį ir sviedė per bortą. 

— Nekenčiu tų išperų. 

Glenas aiškiai matė kodėl. 

Apatinė barzdota veido dalis nenukentėjo. Bet po nugremžtais 
skruostų ir kaktos odos lopiniais, raumenimis bei sausgyslėmis bolavo 
kaukolė. Viena akiduobė buvo visiškai išskobta. Kitoje išliko akies bal- 
tymas, sumažėjęs iki razinos. 

— Kurį laiką, manau, restorane nė nežiūrėsiu į krabų ir avokadų 
'užkandį, — mestelėjo sąmojį Glenas, stengdamasis nerodyti pasibaisė- 
jimo. 

— Gal kam iš jūsų maga būti palaidotam jūroje? — pasiteiravo 
Sulčius. 

Norinčiųjų neatsirado. 

Vladą Kosmesku kankino nerimas. Jis sėdėjo už rašomojo stalo, 
prieš save pasistatęs nešiojamąjį kompiuterį, tačiau Braitono pajūrio 
vaizdais nebesidžiaugė. Daugmaž kas pusvalandį internete tikrindavo 
Argus, vietinio laikraščio, naujienas. 

Rumunas graužėsi nuo tada, kai aną savaitę atsiliepė į telefono 
skambutį. 

Tu susimovei. 

Tarnyba šiame mieste, kuriame jis praleido tiek metų, buvo nuos- 
tabi. Čia nestigo pinigų ir merginų. Grynųjų pakako apmokėti neįgalios, 
patogiuose slaugos namuose įkurdintos sesers išlaikymui. Ir gausios pa- 
jamos leido mėgautis prabangiu, kadaise tiktai svajotu gyvenimo būdu. 

Vladui nepatiko išgirsti, kad jį kaltina susimovus. 

Jis visada buvo liguistai atsargus. Siekė įgyti darbdavių pasitikėji- 
mą. Braitone pamažu plėtė verslo imperiją. Per masažo salonus. Paly- 
dovių agentūras. Su narkotikais susijusius sandėrius. Neseniai užmezgė 
ryšį su Vokietija. Prekyba organais tapo pelningiausia komercinės veik- 
los rūšimi. Po kiekvienos sėkmingos transplantacijos kišenė pasipildy- 
davo dešimtimis tūkstančių svarų, kurie keliaudavo tiesiai į Šveicarijos 
banko sąskaitą. 

Apie naująją savo tėvynę Kosmesku sužinojo bent jau vieną abejo- 
nių nekeliantį dalyką: Jungtinės Karalystės policija daugiausiai dėmesio 
skyrė narkotikams. O kitos sritys pasitraukdavo į antrą planą. Ir labai 
gerai. 

Reikalai klostėsi puikiai. Iki akistatos su Džimu Tauersu. 

Galbūt žvejybinio boto savininkas išties atsitiktinai užklydo į žem- 
semės darbo zoną, kur teko nugramzdinti lavonus? Ne, nieko panašaus. 

Škiperis bandė jį apgauti — kad ir kokius motyvus puoselėjo. Pakluso 
sąžinės balsui? Neatsispyrė pagundai griebtis šantažo? 

Dzingtelėjo mobilusis, informuodamas apie gautą pranešimą. 

Žinutę atsiuntė dosniausias pinigų šaltinis — Miunchene gyvenan- 
ti Marlena Hartman. 

Kaip ir jis pats, vokietė kas savaitę pirkdavo naują mobilųjį su iš- 
ankstine apmokėjimo kortele, kad policijai būtų sunkiau ją atsekti. 

Ar pažįsti šitą žmogų? 

Klausimą papildė du nuotraukų priedai. Kosmesku juos atsidarė. 
Po sekundės stvėrėsi cigaretės. 

Pradėjęs veiklą Braitone, jis pasirūpino įsiminti kiekvieno susi- 
domėjimą keliančio policininko veidą. Padedant Argus laikraščiui, jau 
keletą metų stebėjo, kaip fotografijoje užfiksuotas detektyvas kopė kar- 
jeros laiptais. 

Rumunas surinko Marlenos Hartman numerį. 

— Čia vyresnysis detektyvas inspektorius Rojus Greisas iš Sasekso 
kriminalinio skyriaus, — perdavė jai. 

— Jis apsilankė mano biure. 

— Galbūt prisireikė organo? 

— Nemanau, — rimtai atsakė moteris. — Bet tau derėtų žinoti, kad 
man ką tik skambino seras Rodžeris Sirijus. Šįryt savo namuose bendra- 
vo su policija, kuri atvyko jo apklausti. 

— Dėl ko? 

— Spėju, kad pareigūnai viso labo mėgino išpešti informaciją. Ta- 
čiau mums reikia tučtuojau imtis Pirmosios alternatyvos. Ar ne? 

— Taip. 

Mėgino išpešti informaciją. Tie žodžiai privertė pasijusti nejaukiai. 

— Numatytą datą ketinu atkelti į ankstesnį laiką. Būk pasirengęs. 

— Aš jau pasirengęs. 

Ryšį ji nutraukė netikėtai, kaip visada. 

Kosmesku prisidegė cigaretę ir dirgliai rūkydamas, paniręs į ap- 
mąstymus, mintyse perkratė Pirmosios alternatyvos sąrašą. Policija tą 
pačią dieną aplankė ir chirurgą, ir organų prekeivę — nieko čia gero. 

Jį išblaškė staiga ekrane pasirodžiusi naujiena. 

IŠ ANGLŲ SĄSIAURIO IŠKELTAS KETVIRTAS NEGYVĖLIS, trimitavo 
antraštė. 

Rumunas perskaitė pirmas kelias straipsnio eilutes. Ieškodami din- 
"'gusio Šorehame registruoto žvejybinio boto „Scoob-Eee“, policijos narai 
nuskendusiame laive aptiko lavoną. 

Futu-i, pagalvojo jis. Šūdas, šūdas, šūdas. 

Linei, sėdinčiai darbe prie stalo, iš nerimo sutraukė gerklę. Priešais 
gulėjo truputį prakąstas sumuštinis su tunu ir nepaliestas obuolys. 

Skrandis atsisakė priimti maistą. Kinkos drebėjo, kūnas virto per- 
temptų nervų raizginiu. Šįvakar, po darbo, reikės keliauti į pasimatymą. 
Tiesa, virpulys nieko bendra neturėjo su džiaugsmingu jauduliu, koks 
apimdavo paauglystėje, laukiant susitikimo su mylimu vaikinu. Odą, 
regis, šiurpino merdėjančios skruzdėlės. Ji ruošėsi susitikti su šlykštyne 
Regu Okuma. 

Tiksliau sakant, Linė tikėjosi grynaisiais gauti penkiolika tūkstan- 
čių svarų ir atsisveikinti. 

Bet iš užuominų, išgirstų per rytinį pokalbį telefonu, tapo aišku, 
kad jam norisi šio to daugiau nei išlenkti po kokteilį. 

Ji trumpam užsimerkė. Keitlinos būklė blogėjo sulig kiekviena 
diena. Kartais net rodėsi, tarsi sulig kiekviena valanda. Rytą mergaitei 
draugiją palaikė Linės motina. Grėsmingai artinosi Kalėdos. Marlena 
Hartman garantavo, esą gavusi pirmą įnašą suras kepenis per savaitę, ir 
savo avanso jau sulaukė. Vis dėlto, kad ir ką žadėjo organų prekeivė, kad 
ir ką tikino gerų rekomendacijų negailintys buvę jos pacientai, fakto ne- 
paneigsi: per Kalėdų šventes dauguma įmonių užsidarydavo, o likusios, 
kurios nenutraukdavo veiklos, sulėtindavo tempą. 

Šiandieną paskambinęs Rosas Hanteris meldė nuvežti Keitliną į 
ligoninę. 

Aha, skubu. Kad ji ten mirtų? 

Viena iš kolegių, Nikė Mičel, guvi, draugiška jauna moteris, stabte: 
lėjo šalia jos ir ant stalo padėjo užklijuotą vokelį. 

— Slaptas Kalėdų senelis! — paskelbė. 

— O, ačiū. 

Linė spoksojo į voką spėliodama, kam iš biuro šįmet turės slapta 
nupirkti dovaną. Šiaip jau tokia pramogėlė jai patikdavo, bet dabar ji 
virto dar viena kankyne. 

Prie sienos pritvirtintame didžiajame ekrane mirgėjo žodžiai, ku- 
riuos supo eglutės ir besisukančios auksinės monetos: KALĖDINĖ PREMIJA! 
Suma viršijo tris tūkstančius svarų. Pinigais atsidavė visa kontora. Ji galėjo 
kirsti lažybų, kad pusiau perpjovus bet kurį bendradarbį iš venų plūstelėtų 
ne kraujas, o grynieji. 

Po velnių, kiek daug šlamančiųjų. Milijonai. Dešimtys milijonų. 

Kodėl gi taip sunku rasti paskutinius, vokietei skirtus penkiolika 
tūkstančių? Malkas, motina, Sju Šekelton ir Lukas pasirodė kaip tikri 
šaunuoliai. Bankas demonstravo stebėtiną užuojautą, tačiau valdytojas 
pasakė privaląs atsižvelgti į jos kredito perviršį ir dėl paskolos kreiptis 
į pagrindinę būstinę, kuri greičiausiai nesuteiks palaiminimo. Kaip vie- 
nintelę išeitį pasiūlė už didesnę sumą įkeisti namą, bet užstatymo proce- 
sas gali užtrukti ne vieną savaitę, o tiek laiko ji neturėjo. 

Staiga suzvimbė mobilusis. Ekranėlis numerio nerodė. Linė atsakė 
vogčiomis, nenorėdama sulaukti papeikimų dėl asmeninių skambučių. 

Iš telefono atsklido lakoniškai žodžius tariantis, bet dirglokas Mar- 
lenos Hartman balsas: 

— Ponia Beket, mes aptikome jūsų dukrai tinkamas kepenis. 
Transplantaciją atliksime rytojaus popietę. Iki kito vidurdienio susidė- 
kite daiktus ir abi su Keitlina būkite pasirengusios. Gavote jai reikiamų 
dalykų sąrašą, kurį jums išsiunčiau? 

— Taip, — atsiliepė Linė. — Taip. — Nuo įtampos bei susijaudi- 
nimo perdžiūvo burna, ir pro lūpas teišsprūdo vos girdimas murme- 
sys. — Ar jūs... ar... papasakokite ką nors apie donorą? 

— Organą suteiks jauna moteris, patekusi į autoavariją. Ji prijungta 
prie gyvybės palaikymo įrangos, tačiau smegenys jau mirusios. Nieko 
daugiau negaliu pridurti. 

— Ačiū, — padėkojo Linė. — Ačiū. 

Ji baigė kalbėti mobiliuoju jausdama, kaip svaigsta galva, o skrandį 
traukia jaudulys — ir baimė. 

Tęsti paiešką pėsčiomis buvo per šalta, todėl visi įsitaisė Jano Tilin- 
go opelyje ir, automobiliui slenkant pažliugusiomis gatvėmis, įsispitrijo 
pro rasotuose languose pravalytus stiklo lopinėlius. Laikrodis rodė po 
pusės penktos, danguje kabojo niaurūs, kritulius žadantys debesys, o 
dienos šviesa sparčiai blėso. 

Jie keletą sykių sustojo ir patyrinėjo šalikelėse atsivėrusias ertmes, 
bet šiose nerado nė gyvos dvasios. Grįždami tuo pačiu keliu, prariedėjo 
pro krautuvėlę, kavinę, mėsinę ir pastoliais apdengtą stačiatikių bažnyčią. 
Į regėjimo lauką išniro du masyvūs šunys, draskantys šiukšlių maišą. 

Suvartojusi narkotikų dozę Raluka ramiai kiūtojo ant užpakalinės 
sėdynės, bet staiga ji įsitempė ir palinko į priekį. Po sekundės džiugiai 
sušuko: 

— Pone Janai! Ana ten, žiūrėkit! Stabdykit ratus! 

Toje vietoje, į kurią ji mojo, Tilingas teišvydo platų dykynės ruožą, 
keletą apleistų automobilių, spiečių pilkai rusvų daugiabučių ir tuzinus 
palydovinių lėkščių, tartum polipai marginančių išorines sienas. 

Jam nuspaudus stabdį, opelis bumbtelėjo per provėžą, nučiuožė ir 
sustingo. Iš užnugario atvilnijo tūžmingas signalo kauksmas, ir po aki- 
mirkos pro šalį nuriaumojo prieštvaninis sunkvežimis, tik per plauką 
nekliudęs opelio kėbulo. 

Raluka pirštu dūrė į priekinį stiklą, ir Tilingas pamatė, kaip iš ran- 
tytos skylės betono sluoksnyje išniro trys figūros. Prieblanda ir sniego 
danga trukdė suprasti, kur konkrečiai žiojėjo ertmė — kelio pakrašty- 
je ar šaligatvyje. Greta kiaurymės kėpsojo iš nuvirtusios tvoros dalies 
sumeistrauta būda, kurioje tysojo kažką kramtantis, į oro sąlygas jokio 
dėmesio nekreipiantis šuo. Netoliese juodavo didžiulis, laisvąja eiga vei- 
kiantis mersedesas, o iš jo išmetamųjų vamzdžių plūdo tiršti dūmai. 

Trijulę sudarė aukšta elegantiška moteris su kailine kepure, ilgu 
tamsiu paltu ir odiniais batais, ji už rankos laikė sutrikusią rudaplaukę 
mergaitę megzta kepurėle, skylėtu margaspalviu treningu, „Puffa“ žie- 
mine striuke ir sportukais — tam sezonui visiškai nederančiu apavu. 
Trečiasis asmuo, berniukas, dėvintis palaidinę su gobtuvu, užsitempęs 
džinsus, taip pat apsiavęs sportbačius, tiesiog stoviniavo prie angos ir į 

Moteris vedėsi mergaitę automobilio link. Vargšelė liūdnai, tarsi 
apimta nevilties, kryptelėjo galvą atgal ir pamojavo. Vaikinukas atsakęs 
mostu kažin ką šūktelėjo. Mergaitė atsigręžė į šunį, ranka sumataravo ir 
jam, bet gyvūnas nė nesiteikė į ją pažvelgti. 

Sustiprėjus vėjui, ėmė siausti pūga. 

— Ten ji! — sušuko Raluka. — Ten Simona! 

Janas Tilingas metėsi laukan, ir sniegas nutvilkė veidą it stambūs 
šratai. Keleivio dureles atlapojusi Andrėja irgi išvirto iš salono. Jos pa- 
vyzdžiu pasekė sėdėjusios ant galinės sėdynės. 

Visiems teko stabtelėti, nes pro šalį, pavojingai arti, nugriaudėjo 
kitas sunkvežimis. Galų gale Tilingas leidosi tekinas per pliurzą ir pra- 
trūko šaukti, kiek leido plaučiai: 

— Stokit! Stokit! 

Nepažįstamoji su mergaite, į priekį nutolusi per penkiasdešimt jar- 
dų, beveik prisiartino prie juodojo mersedeso. 

— Stokit! — pakartojo jis. Ir kreipėsi į berniuką: — Sustabdyk jas! 

Išgirdusi balsą moteris pasisuko, skubiai pravėrė užpakalines auto- 
mobilio dureles, vidun įstūmė mergaitę ir pati smuko į saloną. Mersede- 
sas pajudėjo iš vietos anksčiau nei užsidarė durelės. 

Tilingas skuodė dar šimtą jardų, kol visiškai prarado jėgas. Sunkiai 
šnopuodamas jis nudūmė atgal prie savo opelio, sykiu šūktelėjo Ralukai, 
Andrėjai, Ilėjanai sėstis į automobilį. Trumpam sustojęs prie berniuko 
pastebėjo, kad kažkas nutikę vienai jo rankai. 

— Ten Simona? 

Vaikis neatsiliepė. 

— Simona? Ten Simona? 

Tyla. 

— Tu Romeo? 

— Gal. 

— Klausyk, Simonai gresia pavojus. Kur ji keliauja? 

— Toji ponia vežasi ją į Angliją. 

Tilingas nusikeikė, nubėgo iki opelio, sėdo prie vairo ir paspaudęs 
akceleratorių šovė ten, kur link pasuko mersedesas. 

Po kelių minučių suvokė pametęs automobilį iš akių. 

Bet jam į galvą toptelėjo mintis. 

Simona jau ilgėjosi Romeo ir Arturo. Kokią graudžią išraišką nu- 
taisė šuo, kai gavo tą kaulą. Tarsi būtų žinojęs arba nujautęs, kad jie iš- 
siskiria amžiams. 

Ji prisiekė Arturui kada nors sugrįžti. Apkabino nusususį kailį ir 
pabučiavo mišrūną. Šis spoksojo lyg negalėdamas patikėti tuo, kas vyks- 
ta. Tarytum puikiai suprasdamas, kuo skiriasi paprasčiausias „sudie“ ir 
tikras atsisveikinimas. Šuva nė karto neatsisukęs nusinešė kaulą į palai- 
kę būdą. 

Mergaitė tikėjo, kad pajėgs be jo apsieiti. O ir Arturui teko daug 
ką ištverti, tad nieko baisaus ir jam nenutiks. Bet kaip reikės gyventi be 
Romeo? Jos širdį varstė skausmingi ilgesio dūriai. Simona liejo ašaras, 
prie skruostų priglaudusi Gogą, nutrintą dirbtinio kailio juostą, vienin- 
telį savo turtą. 

Tūnodama juodojo limuzino salone, tarp tamsintų stiklų, užuos- 
dama aštrius odinių sėdynių ir vokietės kvepalų aromatus, ji kaip nie- 
kad jautėsi vieniša. Moteris visą laiką kalbėjo mobiliuoju, kartkartėmis 
neramiai pašnairuodavo į galinį langą. Jie pamažu burzgė tižiu, druska 
pabarstytu keliu, slinko tarp gausėjančių, lėtai judančių transporto prie- 
monių. Kas porą minučių Simona įsižiūrėdavo į vairuotojo sprandą. 

Vyriškis buvo labai trumpai apsikirpęs plaukus. Iš po dešiniosios 
baltų marškinių apykaklės pusės šmėsčiojo dvišakį liežuvį iškišusi, tar- 
tum pulti pasiruošusi tatuiruota gyvatė, kurią ji matė porą sykių, kai vo- 
kietė įjungė salono šviesą, norėdama kažką brūkštelėti užrašų knygutėje. 

Mergaitę nukratė drebulys. Tas žmogus kėlė siaubą, nors greta ir 
sėdėjo ją globojanti moteris. 

Būtent tatuiruotasis vežė vyrą, kuris Gara de Nord geležinkelio sto- 
tyje išgelbėjo ją nuo policijos, o vėliau išprievartavo. Pakeliui namo būtent 
tatuiruotasis reikalavo sekso. Ir būtent tatuiruotajam ji skaudžiai įkando. 

Vairuotojas nuolat dėbčiojo per veidrodėlį, niršiu žvilgsniu pri- 
mindamas, kad jiedu turi nebaigtų reikalų, kad jis nepamiršo, kas nuti- 
ko. Simona stengėsi nešnairuoti į veidrodį, tačiau į ją įbestas akis paste- 
bėdavo kiekvieną kartą, kai neatsispirdavo pagundai. 

Gaila, kad nepavyko rimčiau jo sužaloti. Tarkim, visai nukąsti tą 
prakeiktą kotą. 

Pagaliau moteris baigė šnekėti telefonu. 

— Kada atvyks Romeo? — sielvartingai paklausė Simona. 

— Netrukus, meine Liebe*. — Vokietė pirštinėta ranka paplekšnojo 
jai per skruostą. — Jūs greitai susitiksite. Tau patiks Anglija. Ten būsi 
laiminga. Džiaugiesi? 

— Ne. 

— O turėtum. Tik pagalvok — naujas gyvenimas! 

Marlena Hartman mintyse pridūrė: trys nauji gyvenimai. 

Žinoma, apmaudu, kad širdis ir plaučiai nueis perniek, bet šiuo 
metu ji neturėjo klientų, kuriems Jungtinėje Karalystėje būtų prireikę 
minėtų organų, ir neketino rizikuoti laukdama, kol pasirodys tinkami 
recipientai. Tik ne dabar, kai aplinkui ėmė šniukštinėti policija, be to, iš 
kūno išimti organai neatlaikytų kelionės užjūrin. Persodinant kepenis 
geriausia, kad donoras su recipientu atsidurtų kuo arčiau vienas kito, 
o nuo mirties momento iki transplantacijos būtų sugaišta kuo mažiau 
laiko. Mergaitė buvo smulkaus kūno sudėjimo, todėl perpjauti kepenų 
į dvi dalis neišdegs, antra vertus, neblogai užsidirbti įmanoma ir iš jų 
vienų. 

Iš organizmo išimti, bet deramai prižiūrimi inkstai likdavo funkci- 
onalūs iki dvidešimt keturių valandų. Mergaitės inkstus Marlena Hart- 
man ruošėsi nugabenti eilėje išsirikiavusiems pirkėjams iš Vokietijos 
ir Ispanijos. Kitose valstybėse būtų pardavusi ir Simonos akis, odą bei 
kaulus, tačiau eksportuoti pastarųjų iš Anglijos neapsimokėjo dėl menko 
pelno. Realizavus abu inkstus, sąskaita pasipildys šimtu tūkstančių eurų, 
grynosios pajamos už kepenis sieks šimtą trisdešimt tūkstančių eurų. 

Ji jautėsi nepaprastai patenkinta. 


94 
Nagi, nagi, nagi! Prakeikta grūstis! Sušiktas kamštis! 
Janas Tilingas numygo garso signalą, bet nepešė jokios naudos. Per 


vakarinį piko metą Bukarešto centras ir priemiesčiai virsdavo viena di- 
dele spūstimi, kurioje transporto priemonės kone liesdavosi buferiais. 


* Mano brangioji (vok.) 

Šiandieną dėl sniego padėtis tapo dar prastesnė, todėl mašinų antplūdis 
baudėsi užsitęsti iki išnaktų. 

Guodė tik tai, kad automobilių sraute įstrigo ir mersedesas su jame 
sėdinčia Simona. 

Kad tu nusprogtum, tingus šunsnuki, komisaro pavaduotojau Radai 
Konstantinesku, pagalvojo Tilingas, nuo vidinės priešakinio lango pusės 
vėl nušluostydamas rasą, įsmeigęs akis į išskydusią raudoną šviesą, kurią 
tvieskė užpakaliniai prabangaus „Hummer“ žibintai. Ištisas keturiasde- 
šimt minučių stengėsi susisiekti su vieninteliu pažįstamu, įtakingu ru- 
munų teisėsaugos atstovu. Bandė skambinti tiek stacionaraus nuovados 
telefono, tiek mobiliojo numeriu, tačiau buvo priverstas klausytis nenu- 
trūkstamo pypsėjimo, ir net nebuvo įjungtas balso paštas. Negi pareigū- 
nas iškeliavo namo? Gal dalyvavo posėdyje? Tualete siekė rekordo, kaip 
ilgiausiai pasaulyje triedžiantis žmogus? 

Vokietė, be abejo, vežė Simoną į vieną iš dviejų Bukarešto tarptau- 
tinių oro uostų. Iš pradžių jis patikrino didesnį Otopenyje kaip labiau 
tikėtiną variantą, bet jų ten nerado. Nūnai mėgino prasibrauti ligi ant- 
rojo. Tilingui žūtbūt reikėjo pakalbėti su Konstantinesku ir pasirūpinti, 
kad komisaro pavaduotojas jas sulaikytų ar bent neleistų išvykti iš šalies 
— su sąlyga, jog rumunų policininkas teiksis padėti. 

Transporto upė, per colį pasistūmėjusi į priekį, vėl sustingo, ir jis 
koja tėškė per stabdį, kad neįsirėžtų į „Hummer“. Bake seko degalai, 
variklio temperatūros matuoklis pakilo iki grėsmingo lygio. Tilingas dar 
sykį surinko Konstantinesku numerį ir po pirmo pyptelėjimo, kai išgir- 
do gergždžiantį pareigūno balsą, jį apėmė nuostaba bei palengvėjimas. 

— Taip? 

— Čia Janas Tilingas. Kaip laikaisi? 

— Pone Janai Tilingai, mano drauge, už rumunų benamių globą 
apdovanotas Britanijos imperijos ordinu! Kuo galėčiau pagelbėti? 

— Man reikalinga tavo paslauga. 

Buvusio britų detektyvo ausį pasiekė šaižus žįsčiojimas, ir jis spė- 
jo, kas pašnekovas įsikando naują cigaretę, kurią prisidegė nuo ką tik 
surūkytos. Tilingas pasirūpino kuo greičiau ir glausčiau išdėstyti, kas 
vyksta. 

— Vokietės tapatybę žinai? 

— Anglų policija pranešė, kad tai Marlena Hartman. 

— Pavardė man negirdėta. — Staiga jis prapliupo skausmingai 
kriokti. Atslūgus kosulio priepuoliui paklausė: — Kuo vardu mergaitė? 

— Simona. Simona Irimija. Manau, jai lemta prisidėti prie trijulės, 
kuria prašiau pasidomėti. Atsimeni? Aš tikėjausi, kad galbūt nustatysi, 
kas ji tokia. 

— O... 

Dideliam Tilingo nusivylimui, iš telefono atsklido ištraukiamo 
stalčiaus garsai. Kaip jis atsiveria ir užsidaro, teko regėti per pastarąjį ap- 
silankymą komisaro pavaduotojo kabinete. Kaip tik ten buvo nukištos 
nuotraukos ir pirštų atspaudai, kuriuos Konstantinesku turėjo išplatinti 
nuovadose. Regis, prašymą pamiršo, kaip ir didžiumą kitų jam nereikš- 
mingų dalykų. 

— Pone Įžymusis, kaip rašoma „Marlena Hartman“? 

Vokietės vardą ir pavardę Tilingas kantriai ištarė paraidžiui. Tuo- 
met, padedant Ralukai, detaliai apibūdino Simoną. 

— Į oro uostą skambinsiu nedelsdamas, — užtikrino Konstantines- 
ku. — Jas rasime nesunkiai — arba bilietų skyriuje, arba pasų tikrinimo 
punkte. Tenykštės policijos paprašysiu suimti moterį, nes ji įtariama pre- 
kyba žmonėmis, teisingai? Tu jau pakeliui? 

— Taip. 

— Paskambinęs pranešiu, kuo vardu pareigūnas, su kuriuo turėsi 
susisiekti, kai ten nusigausi, gerai? 

— Ačiū, Radai. Aš labai dėkingas. 

— Artimiausiu metu reikėtų išlenkti po burnelę už tavo gongą, taip? 

— Ir ne po vieną! — atsakė Tilingas. 


Mersedesui tolstant nuo miesto, eismas praretėjo. Marlena Hart- 
man dar kartą atsigręžė į užpakalinį langą. Jos palengvėjimui, keturias- 
dešimt minučių įkandin sekusio automobilio šviesos blėso pūgoje. 

Veidu prigludusi prie šalto stiklo, spausdama Gogą prie skruosto, 
Simona pro sniego maršką stebėjo, kaip statiniai pamažu užleidžia vietą 
niūriam, tuščiam, pusskaidriam kraštovaizdžiui. 

Marlena Hartman patogiau įsitaisė sėdynėje, atsivertė nešiojamojo 
kompiuterio ekraną ir ėmė tikrinti elektronines žinutes. Jų laukė ilgas 
naktinis pasivažinėjimas. 

Rojus Greisas grįžo iš Miuncheno prieš pat vakarinį pusės septin- 
tos pasitarimą. 

Jis skubiai įžengė į kambarį, pakeliui skaitydamas darbotvarkę, 
kartu mėgindamas neišlieti iš puodelio kavos. 

— Ar nusisekė kelionė, Rojau? — pasidomėjo Normanas Potin- 
gas. — Sutvarkei reikalus su fricais? Išaiškinai, kas laimėjo karą? 

— Ačiū, Normanai, — atsiliepė vyresnysis detektyvas. — Manau, 
jie ir patys tai žino. 

Potingas kilstelėjo pirštą. 

— O, tie šunsnukiai klastingi. Kaip ir japoškos. Tik pažiūrėk į 
transporto pramonę. Kas antras automobilis vokiškas! 

— NORMANAI, ačiū! — pakėlė balsą Greisas. Po ilgos dienos, kuri 
toli gražu nesibaigė, jautėsi nuvargęs ir suirzęs, be to, prieš visiems susė- 
dant, norėjo susipažinti su darbo klausimais. 

Potingas patraukė pečiais. 

Kolegoms renkantis į patalpą, jis skaitė dokumentą netardamas nė 
žodžio. 

— Ką gi, — galiausiai prabilo, — prasideda šešioliktasis operaci- 
jos „Neptūnas“ pasitarimas. Radome dar vieną lavoną, susijusį — arba 
ne — su tyrimu. — Greisas atsigręžė į Gleną. — Ar mūsų žvejys per 
prievartą papasakotų, kaip klostėsi įvykiai? 

Brensonas niūriai nusišypsojo. 

— Rodos, aptikome vargšelį Džimą Tauersą. Kūnas supančio- 
tas nuo galvos iki kojų, todėl nustatyti, ar jis išoperuotas, neįmanoma. 
Lauksime autopsijos. Šįvakar patologai neturi laiko, tad skrodimą atliks 
rytoj iš ryto. 

— Jį oficialiai atpažino? — paklausė Liza Mentl. 

— Iš auksinės apyrankės ir laikrodžio, — atsakė Brensonas. — Nu- 
sprendėme, kad našlei nederėtų žiūrėti į vyrą. Vaizdas nekoks. Pamenat 
veidą po vandeniu iš „Nasrų“? Fizionomiją su išvirtusiu akies obuoliu? 
Ji pasirodė laivo korpuso skylėje ir mirtingai išgąsdino Ričardą Dreifu- 
są. Mūsų negyvėlis atrodo panašiai. 

— Glenai, kam taip smulkiai! — pasibjaurėjo Bela Moj. Rankoje ji 

laikė šokoladinį „Maltesers“ rutuliuką, bet dabar persigalvojo ir į burną 
gardėsio neįsimetė. 

— Ką šiuo momentu žinome? — paklausė Greisas. 

— Kažkas paskandino žvejybinį botą atidaręs kingstonus — su jo- 
kiomis kliūtimis jis nesusidūrė. 

— Galbūt škiperis nusižudė? 

— Šefe, savo laivą nelengva nugramzdinti į dugną, kai esi lyg mu- 
mija apvyniotas lipnia juosta. Nebent slapta dirbi iliuzionistu, kuris su- 
geba išsivaduoti iš bet kokių pančių. 

Repliką palydėjo krizenimas. 

Nusišypsojo ir vyresnysis detektyvas. 

— Kol kas šitos bylos imsis mūsų komandos žmonės. Jiems vado- 
vaus detektyvė inspektorė Mentl, o mūsų sprendimą, ar atskirti žmog- 
žudysčių tyrimus, nulems skrodimo rezultatai. 

Jis pasisuko į detektyvę inspektorę. 

— Taip, — ištarė Liza Mentl. — Glenai, noriu, kad prisidėtum prie 
grupės, nes tu jau mateisi su Tauerso žmona... našle. 

— Jokių problemų. 

— Ir nepraraskite atsargumo bendraudami su spauda, — perspėjo 
Greisas. — Beje, luktelėkime patologų ataskaitos. 

— Sutinku, — atsiliepė detektyvė inspektorė Mentl. 

— Man vis didesnį nerimą kelia Vladas Kosmesku, — pasakė 
Brensonas. — Ant cigarečių nuorūkų užtiktos DNR tyrimas įrodo, kad 
jis buvo Šorehamo uoste. O dar pakabinamasis variklis... 

— Įrodo, bet ne šimtu procentų, — jį pataisė Rojus Greisas. — Nuo- 
rūkas galėjo numesti ir kas nors kitas. Tu... ir likusieji... — Nutilęs vy- 
resnysis detektyvas apžvelgė komandą. — Jeigu aiškinsite, neva turime 
nepaneigiamų įkalčių, teisme jus gali sutaršyti galvotas advokatas, kuris 
pareikš, esą prisiekusiesiems teikiate klaidingus nurodymus. Todėl var- 
tokite žodį „galimai“. Niekada nesakykite „garantuotai“. Antraip tikrai 
pralaimėsime bylą. 

Beveik visi sulinksėjo. 

— Glenai, ką dar apie jį išklosi? 

— Keliose prekybos žmonėmis ir pinigų plovimo bylose Kosmes- 
ku domisi Europolas ir Interpolas. 

— Bet kaltinimai nepateikti ir jis neteistas? 

— Ne, Rojau. 

— Regis, Anglų sąsiauris — ne itin gera slaptavietė, — tarstelėjo 
Bela Moj. — Jeigu reikia paslėpti lavoną arba variklį, verčiau visa tai 
nutėkšti vidury Čerčilio aikštės. Juos turbūt iš karto nuneštų vagys! 

— Man knieti sulaikyti Vladą Kosmesku ir apklausti, gauti kratos or- 
derį, išversti jo būstą, patikrinti telefoninius pokalbius, — tęsė Brensonas. 

— Dėl poros nuorūkų Šorehamo uoste ir apleisto pakabinamojo 
variklio? — nusišaipė Greisas. 

— Nesjis stebėjo „Scoob-Eee“ pro žiūronus. Kodėl taip elgėsi? Se- 
nas žvejybinis botas niekuo neypatingas... bent jau iki to laiko, kai juo 
nebuvo išplukdyti negyvi paaugliai. Rojau, tas tipas man labai įtartinas. 

— Ar laivą galima iškelti? — paklausė vyresnysis detektyvas. 

— Taip, bet operacija bus stambi ir brangi. Aš aptariau padėtį su 
Tania Vitlok. Vargu ar policijos viršininko pavaduotoja Vosper, išgirdusi 
kainą, suteiks palaiminimą. 

— Jeigu nuojauta tavęs neapgauna, tau prireiks įrodymų, kad Kos- 
mesku lankėsi laive — jį mačiusių liudininkų, teismo ekspertų aptiktų 
įkalčių arba kokių nors jam priklausančių daiktų. 

Brensono veide nušvito mąsli išraiška. 

Greisas irgi sekundėlę pamąstė. 

— Glenai, ar mes nutuokiame, kaip konkrečiai Vladas Kosmesku 
įsipainiojęs į žmogžudystes? 

— Ne, šefė, bet aš įsitikinęs, kada sąsajos egzistuoja. Mano nuomo- 
ne, turėtume kuo greičiau jį pričiupti. 

— Tebūnie, pasirūpink kratos orderiu, bet savo prašymą paremk 
šiokiais tokiais argumentais. Pažiūrėk, gal jis prašneks savo noru — taip 
išgautum daugiau informacijos negu areštavęs įtariamąjį, nes po sulai- 
kymo jį nutildytų advokatas. Keliauk su žmogum, išmanančiu kvotos 
metodus. Su Bela. — Greisas atsisuko į detektyvę inspektorę Mentl. — 
Liza, tu neprieštarauji? 

Detektyvė inspektorė papurtė galva. 

Rojus dirstelėjo į rankinį laikrodį ir mintyse mitriai paskaičiavo. 
Brensonas užpildys prašymą kratos orderiui ir suras magistratą, kuris 
pasirašys dokumentus ne anksčiau kaip dešimtą vakaro. Jis atsiminė re- 
gėjęs pro šalį pralekiantį Kosmesku sportinį mersedesą. 

— Tas žmogus mėgsta naktinėti, todėl spėju, kad lauksite ilgai. 

— Vadinasi, turėsime patogiai įsitaisyti jo buveinėje! — atšovė 
Brensonas. 

— Viešpatie, apsaugok jo kompaktinių plokštelių kolekciją. 

Detektyvui seržantui užteko padorumo nurausti. 

— Kai vis dėlto prigriebsite Kosmesku, — tęsė Greisas, — manau, 
paaiškės, kad jis — kietas riešutėlis. Vietiniame nusikaltėlių pasaulyje 
sukiojasi dešimtmetį, bet nė sykio nebuvo suimtas. Žaidimo taisykles 

Greisas vėl nukreipė akis į darbotvarkę. 

— Vakar sužinojome, kad tokia ponia Linė Beket, kurios telefono 
numerį perdavė pažįstamas iš vokiečių policijos, turi dukrą, sergančią 
kepenų nepakankamumu. — Jis patapšnojo per šūsnį fotokopijų. — Čia 
užfiksuoti telefoniniai pašnekesiai su Vokietijos bendrove „Transplan- 
tation-Zentrale“. Šiandieną viešėjau kompanijos biure. Oficialiai doku- 
mentų negavome, taigi jų atžvilgiu reikės veikti apdairiai. Šiaip ar taip, 
trukdžiai mūsų nesustabdys. 

Jis nurijo kavos gurkšnį ir tęsė: 

— Per pastarąsias tris dienas vokiečiai devynis kartus skambino į 
laidinio ryšio telefoną, esantį Linės Beket namuose, ir patys iš jo sulaukė 
keturių skambučių. Dar du sykius skambinta jai į mobilųjį. 

— Rojau, turi pokalbių įrašus? — pasiteiravo Gajus Bečeloras. 

— Deja, ne. Kaip ir pas mus, Vokietijoje galioja privatumo įsta- 
tymai. Bet tenykščiai pareigūnai tikisi artimiausioje ateityje apsirūpinti 
sankcijomis. 

— Adolfo laikais, ko gero, dirbdavo kitaip, — burbtelėjo Potingas. 

Greisas pervėrė jį rūsčiu žvilgsniu. 

— Šįryt Miunchene mačiausi su Marlena Hartman, organais pre- 
kiaujančios firmos „Transplantation-Zentrale“ vadove. Jos kompanija 
užsiima verslu ir Anglijoje, mūsų panosėje! Privalome kuo greičiau išsi- 
aiškinti, kur tiksliai vokiečiai darbuojasi. Su ponia Beket susijęs bruzde- 
sys liudija, jog kažkas bręsta... 

Netikėtai atgijęs Potingo mobilusis užgrojo teminę „Indianos 
Džounso“ melodiją. Išraudęs jis pažvairavo į ekranėlį, atsistojo ir su- 
murmėjo: 

— Gali būti, kad tai svarbu — skambina iš Rumunijos! — Sulig 
paskutiniu žodžiu nėrė iš kambario. 

— Manau, mėginimams nustatyti, kas vyksta, neturėsime daug lai- 
ko, — tęsė Greisas. — Aš susisiekiau su keliais medikais, bandydamas per- 
prasti, kas būtina laikinai arba nuolatinei organų persodinimo įstaigai. 

— Gausi komanda, Rojau, — įsiterpė Gajus Bečeloras. — Kai kalbė- 
jomės su seru Rodžeriu Sirijumi, jis pasakė, kad prireiktų... — trumpam 
nutilęs detektyvas pervertė kelis bloknoto puslapius, — ... mažiausiai 
trijų chirurgų, dviejų anesteziologų, trijų seselių, kiaurą parą dirbančių 
intensyvios priežiūros ekspertų, įskaitant specialistus, mokančius slau- 
gyti po transplantacijos sveikstančius pacientus. 

— Taip, nuo penkiolikos iki dvidešimties asmenų, — patvirtinto 
Greisas. — Be to, mažiausiai vienos puikiai įrengtos operacinės ir reikia- 
ma įranga aprūpinto Intensyviosios terapijos skyriaus. 

— Žodžiu, privalome ieškoti ligoninės, — prabilo Nikas Niko- 
las. — Valstybinės arba privačios. 

— Valstybinės galime atmesti. Transplantuoti neteisėtą organą 
apeinant sistemą beveik neįmanoma, — įsiterpė detektyvė inspektorė 
Mentl. 

— Ar esame tuo tikri? — paklausė Glenas Brensonas. 

— Visiškai, — atsakė Liza Mentl. — Sistema sandari. Apie ketinimą 
prakišti organą sužinotų daugybė žmonių. Jeigu persodinimo operacijai 
užtektų vieno mediko, tuomet padėtis būtų kitokia. 

Brensonas mąsliai linktelėjo. 

— Man rodos, domėtis turėtume privačiomis ligoninėmis ir kli- 
nikomis, — paskelbė Greisas. — Organų transplantacijos neatsiejamos 
nuo konkrečių vaistų — nustatykime juos, išsiaiškinkime gamintojus ir 
tiekėjus, paskui sutelkime dėmesį į medikamentus pirkusias privačias 
gydymo įstaigas. 

— Užtruksime nemažai laiko, Rojau, — pastebėjo detektyvė ins- 
pektorė Mentl. 

— Vaistų, jų tiekėjų ir vartotojų negali būti tiek jau daug. — Greisas 
kreipėsi į informacijos rinkėją Džekę Filips: — Imsies darbo? Jei reikia, 
skirsiu dar pagalbininkų. 

Į kabinetą grįžo Normanas Potingas. 

— Atsiprašau. Skambino Jano Tilingo, mano pažįstamo iš Buka- 
rešto, kolega. 

Greisas mostu paragino detektyvą seržantą tęsti. 

— Tilingas seka paauglę rumunę Simoną Irimiją, nes mano, kad 
ją siekiama pagrobti ir šįvakar arba rytoj išgabenti į Jungtinę Karalys- 
tę. Ką tik gavau elektroninę žinutę su jos, kaip manoma, fotografijomis, 
darytomis prieš dvejus metus, kai mergaitę suėmė dėl vagystės parduo- 
tuvėje — anuomet ji sakėsi esanti dvylikos. Nuotraukas jau spausdinu. 
Duosi man porą minučių? 

— Pirmyn. 

Potingas vėl dingo iš kambario. 

— Seras Rodžeris Sirijus sukėlė įtarimų detektyvui seržantui Beče- 
lorui ir detektyvei konsteblei Boutvud, tad jeigu jie teisūs, nuo chirurgo 
derėtų nenuleisti akių, — pasiūlė detektyvė inspektorė Mentl. — Galbūt 
jis atves mus iki ligoninės arba klinikos. 

Greisas kinktelėjo galva. 

— Puiki mintis. Ar Informacijos analizės padalinys galėtų mums 
suteikti pagalbą? 

— Jie dalyvauja svarbioje operacijoje, — atsakė Liza Mentl. — Ka- 
žin ar atsiras atliekamų darbuotojų. 

Vykdantis slaptą sekimą, Kriminaliniam skyriui priklausantis In- 
formacijos analizės padalinys iš esmės daugiausia dėmesio skirdavo 
narkotikams, bet pastaruoju metu vis dažniau stebėdavo ir prekybą 
žmonėmis. 

Po kelių minučių į kabinetą atžingsniavęs Potingas išdalijo rumu- 
nų policijos atsiųstų nuotraukų kopijas su Simonos veidu, įamžintu iš 
priekio ir dešiniojo bei kairiojo profilių. 

— Janas Tilingas pranešė, kad šiandieną mergaitę iš jos buveinės . 
pasiėmė vokietė, prižadėjusi naują gyvenimą Anglijoje. Sprendžiant iš 
turimų duomenų, naujas gyvenimas prasidės ne rumunei, o kam nors 
kitam. | 

— Daili mergaitė, — pakomentavo Liza Mentl. 

— Virtusi kanoja, graži nebeatrodys, — leptelėjo Potingas. 

Policijos žargonu „kanoja“ reiškė kūną, iš kurio per skrodimą pa- 
šalinami vidaus organai. 

Greisas iš voko ištraukė keletą Marlenos Hartman kadrų, užfiksuo- 
tų fotoaparatu su teleskopiniu objektyvu, ir perleido juos per rankas. 

— Dar viena dovana nuo draugų iš Miuncheno. Normanai, ar pa- 
tikėtum, kad čia toji vokietė? 

Potingas įdėmiai nužvelgė fotografijas. 

— Kokia gražuolė, Rojau! — pareiškė. — Nieko keisto, kad skridai 
į Miuncheną! “ 

— Netrukus Kalėdos, — nepaisydamas replikos tarė Greisas. — Iš 
patirties žinau, kad žmonės linkę užbaigti darbus gerokai prieš kalėdi- 
nes atostogas. Jeigu mergaitė atkeliaus šįvakar arba rytoj, ir Anglijoje ją 
nužudys dėl organų, galime pagrįstai spėti, kad nuo atvykimo iki mirties 
momento prabėgs nedaug laiko. Privalome rasti papildomų duomenų 
apie Linę Beket. Normano žinių pakaks gauti leidimą prisijungti prie 
jos telefono. 

Pagrindinis kriterijus, pagal kurį valdžia sankcionuodavo slaptą te- 
lefoninių pokalbių pasiklausymą, buvo grėsmė žmogaus gyvybei. Grei- 
sas buvo tikras, kad sugebėtų įrodyti tokio pavojaus tikimybę. 

— Įsakymą privalo pasirašyti einantis VPP pareigas ir vidaus rei- 
kalų ministras arba valstybės sekretorius, — pridūrė detektyvė inspek- 
torė Mentl. 

Vyriausiojo policijos pareigūno, VPP, prievoles paeiliui atlikdavo 
policijos viršininkas, jo atstovas ir du pavaduotojai. 

— Šią savaitę postas atitekęs Alisonai Vosper, — tarė vyresnysis 
detektyvas. — Su problemomis nesusidursime. Ji žino reikalo esmę. 

— Kiek laiko užtruksi, kol priversi valstybės sekretorių sureaguoti 
į prašymą? — paklausė Bela Moj. 

— Pastaruoju metu sistema veikia kur kas sparčiau. Londonas mūsų 
prašymą priims telefonu. — Jis žvilgtelėjo į rankinį laikrodį. — Leidimą 
gausime ir pokalbių telefonu imsime klausytis dar prieš vidurnaktį. 

— Gali būti, kad moteris su mergaite jau Anglijoje, — savo nuo- 
monę išsakė Gajus Bečeloras. 

— Sutinku. Šiaip ar taip, mums reikėtų budriai sekti šalies vartus. 
Labiausiai tikėtina, kad jos atvyks per Gatviką, bet nepamirškime ir 
Hitrou oro uosto, taip pat Anglų sąsiaurio tunelio ir keltų uostų. Pa- 
skambinsiu Bilui Vorneriui į Gatviką, liepsiu stebėti reisus iš Bukarešto 
ir kitų miestų, iš kurių jos galėtų atskristi. — Greisas akimirką nuti- 
lo. — Atleiskit, bet mūsų laukia ilga naktis. Nenoriu rytoj rasti dar vie- 
no lavono. 

Paprastai Linei nepatikdavo žiemos mėnesiai, nes tuomet darbo- 
vietę tekdavo apleisti patamsiais. Bet šįvakar, Regui Okumai sustojus 
prie šaligatvio, ji džiaugėsi, kad aplinkui tvyro tamsa, nors automobilį ir 
apšvietė gatvės žibintas. Nuo ratų vis dar skyrė penkiasdešimties jardų 
atstumas, tačiau ausis pasiekė garso sistemos griausmas ir burbuliavi- 
mas, sklindantis nuo išmetamųjų vamzdžių, kurių angos savo apimtimis 
nenusileido kanalizacijos ertmėms. 

Priešais dunksojo senas, tamsiai rudos mėšlo spalvos, bet, laimė, 
tamsintais langais trečios serijos BMW. Variklis buvo įjungtas, kad veik- 
tų garso stiprintuvas, spėjo ji. 

Atsidarė durelės ir Linė sekundę padvejojo, klausdama savęs, ar 
tik nedaro siaubingos klaidos. Bet jai žūtbūt reikėjo prižadėtų grynųjų. 
Apsidairiusi, patikrinusi, ar niekas iš darbo jos nemato, smuko ant prie- 
kinės keleivio sėdynės ir tuojau pat užtrenkė dureles. 

Salonas šiurpino dar smarkiau negu išorė. Smegenis kone fiziškai 
drebino siaubinga, bosais iš kolonėlių kalanti repo daina. Virpėjo ir pora 
pūkuotų, po veidrodėliu kabančių lošimo kauliukų. Prietaisų skydelio 
paviršiumi driekėsi gija mėlynų; raibuliuojančių švieselių, kurias ji iš 
pradžių palaikė kalėdine dekoracija, bet kurios atsirado — kaip Linė po 
sekundės suprato, — nes Regui Okumai tokia apdaila atrodė prašmatni. 

Sodrus vyriško odekolono tvaikas apkvaitino stipriau nei muzika. 

Maloni staigmena buvo pats vairuotojas. 

Linė visada mėgindavo mintyse nusipiešti klientų portretus, tačiau 
gatvės žibintų ir mėlynų mirguliuojančių lempučių apšviestas, pirmą 
kartą kuo aiškiausiai matomas Regas Okuma nė iš tolo nebuvo panašus 
į susidarytą vaizdinį, Roberto Mugabės ir Hanibalo Lekterio hibridą. 

Beveik keturiasdešimties, patrauklus, trykštantis fizine jėga ir pa- 
sitikėjimu, jis priminė aktorių Denzelį Vašingtoną. Lieknas, bet raume- 
ningas, kone plikai nuskustu viršugalviu, madingai apsirengęs — ant 
juodų marškinėlių užsimetęs juodą striukę. Ant pirštų blizgėjo labai 
daug žiedų, po vienu riešu kadarojo masyvi, iš auksinių grandžių supin- 
ta apyrankė, kitas puikavosi ciferblatu, didumo sulig saulės laikrodžiu. 

— Line! — Regas Okuma plačiai nusišypsojo ir negrabiai pabandė 
pabučiuoti atvykėlę. 

Ji lygiai taip pat nevikriai atšlijo. 

— Kai galvoju apie tave, mano kotas visą dieną stovi stačias. Ar tu 
drėksti mąstydama apie mane? 

— Pinigus pristatėte? — Linė žvilgtelėjo pro langą išsigandusi, kad 
pro šalį eis ir ją pastebės kas nors iš kolegų. 

— Gražuolė, per romantišką pasimatymą šnekėti apie šlamančiuo- 
sius yra vulgaru. 

— Važiuokime iš čia. 

— Ar tau patinka mano ratai? Tai „325 i“. — Jis pabrėžė „i“. — Su 
kuro įpurškimo sistema. Labai greiti. Ne feraris, žinoma. Bet kada nors 
turėsiu ir jį. 

— Džiaugiuosi už jus. Judėsime? 

— Leisk tave apžiūrėti. — Atsigręžęs jis nužvelgė Linę. — O, tikro- 
vėje tu dar dailesnė negu mano svajose! 

Galiausiai, ačiū Dievui, Okuma įjungė pavarą, ir automobilis šovė 
pirmyn. 

Linė pasuko galvą, ant užpakalinės sėdynės išvydo drobinį banko 
maišelį, stvėrė jį ir pasidėjo ant kelių. Po sekundės pajuto, kaip prie šlau- 
nies prigludo tvirta kaulėta vairuotojo ranka. 

— Žavute, šiąnakt mes nuostabiai pasidulkinsime! 

BMV sustojo ilgoje eilėje transporto priemonių, lūkuriuojančių prie 
Naujosios Anglijos kalvos šviesoforo. Ji įsispigino į maišo turinį ir pamatė 
gumele perrištus penkiasdešimtinių pluoštus. Gausybę kupiūrų. 

— Suma visa. Regas Okuma tesi duotą žodį. 

— Man ne visada taip atrodo, — atšovė Linė, kuriai drąsos suteikė 
priešakyje ir užnugaryje stovintys automobiliai. Ji iškrapštė vieną paketą 
ir sparčiai patikrino banknotus: tūkstantis svarų. 

Jo pirštai nuslydo šlaunimi. 

Nepaisydama pamažu viršun slenkančio vyriško delno, Linė su- 
skaičiavo pluoštelius. Jų buvo penkiolika. 

Staiga vairuotojas spustelėjo jai tarpkojį. Linė stipriai suspaudė 
šlaunis ir atstūmė Okumos ranką. Su juo nieku gyvu nesiruošė permie- 
goti. Už jokius penkiolika tūkstančių svarų. Nė už ką. Tenorėjo čiupti 
pinigus ir nešdintis. Vis dėlto, net ir apimta nevilties, žinojo, kad taip 
lengvai jo neatsikratys. 

— Mieloji, mes keliausime į barą. Paskui, degant žvakėms, pava- 
karieniausime prie romantiško staliuko, kurį rezervavau. Vėliau mudu 
fantastiškai pasimylėsime. 

Jo ranka dar atkakliau įniko mygti Linės šakumą. 

Užsižiebus žaliam šviesoforo signalui, BMW pervažiavo sankryžą, 
neilgai trukus pasuko kairėn ir nuburzgė šlaitu aukštyn. Linė ryžtingai 
griebė Okumos pirštus, patraukė nuo savo kojos ir nuleido ant jo šlaunies. 

— Brangute, kaip tu mane jaudini. 


Po dvidešimties minučių jiedu jau sėdėjo „Karmos“ baro terasoje, 
ant lentinio Prieplaukos rajono tako. Virš galvų ryškiai plieskė dujinis 
šildytuvas, tačiau kūną vis tiek stingdė šaltis. Regas Okuma dūmijo storą 
cigarą, o Linė gūžėsi įsisupusi į paltą ir siurbčiojo viskį su citrinos sulti- 
mis, kurį įsiūlė palydovas tikindamas, kad gėrimas jai patiks — skonis iš 
tikrųjų pasirodė neblogas. Nors alkoholis nuteiktų kur kas geriau, jeigu 
jie sėdėtų ne lauke. 

Rūkoriai buvo įsitaisę ir dar prie dviejų staliukų, bet šiaip jau virve 
atitverta terasa buvo tuščia. Apačioje, žvilgančioje Prieplaukos įlankėlės 
tamsoje, žvangėjo ir tarškėjo jachtų takelažas, kurį čaižė žvarbus vėjas. 

— Na, gražuole, — prabilo jis kilstelėjęs prie lūpų stiklą, — papa- 
sakok apie save. 

— Pirmiausia klokite, kaip išsiaiškinote, kad mano duktė serga, — 
šaltai, neprarasdama atsargumo, pareikalavo Linė. 

Regas Okuma supapsėjo cigaru, ir ji užuodė tirštus dūmus. Malo- 
nus kvapas pakurstė atsiminimus apie vaikystę ir drauge su tėvu švęstas 
Kalėdas. 

— Gražioji Line, — sodriu balsu ir priekaištingu tonu atsiliepė 
jis, — atvirai kalbant, Braitonas ir Houvas nėra labai didelis miestas. Aš 
susitikinėjau su mokytoja, dėstančia tavo dukros mokykloje. Vieną va- 
karą ją pasiimdamas iš darbo pastebėjau tave. Nusprendžiau, kad man 
neteko matyti už tave nuostabesnės moters. Saviškės paklausiau, kas tu 
tokia. Ir ji papasakojo. O mano geismas tik sustiprėjo. Kokia tu rūpes- 
tinga. Pasauliui taip trūksta rūpestingų žmonių. 

Kadangi Kipre visi vairavo kairiąja kelio puse, tos šalies rinka buvo 
pasirengusi priglausti vogtas britiškas transporto priemones. Be abejo, 
iškišti ratus įmanoma ir kitose valstybėse, tačiau atsainiausiai į jų pa- 
tikrą žiūrėdavo Kipre. Jokių bėdų nekildavo, jei tik įsigydavai puikias 
dokumentų klastotes, prieš tai nuo važiuoklės bei variklio kruopščiai 
nušlifavęs ir pakeitęs numerius. Iš mieste gyvenančių pažįstamų Vladas 
Kosmesku seniai žinojo, kad jei nori be pėdsakų pragaišinti automobilį, 
geriausia jį pasiųsti į Kiprą. 

Sentimentalumu rumunas nepasižymėjo, bet stovint skaisčių lan- 
kinių lempų nutviekstame Niuheiveno uoste, stebint numylėtą juodą, 
į konteinerį įvairuojamą „SL 55 AMG Mercedes“, širdį nudiegė apgai- 
lestavimas. Įtraukęs paskutinį dūmą, sviedė nuorūką ant žemės. Kranas 
pakelė kitą konteinerį, stūksantį už kelių jardų, ir pernešė jį ant laivo de- 
nio. Garso signalu supypsėjo automobilinis krautuvas, vinguriuojantis 
dėžių, rezervuarų, žmonių ir transporto priemonių chaose. 

Anglija kaip reikiant jam pasitarnavo, ir Braitone praleistas laiko- 
tarpis buvo šaunus. Bet gyvenimas niekuo nesiskiria nuo lošimo — siek- 
damas išvengti bėdų privalai elgtis drausmingai ir pasišalinti, kol dar 
laimi. Dabar, policijai radus nuskandintą „Scoob-Eee“ ir Džimo Tauerso 
lavoną, Vladas Kosmesku pirmavo labai nežymiai. 

Dar viena diena, ir jis atsisveikins su Jungtine Karalyste. Tik atliks 
paskutinį darbą. Rytoj vakare jau skris į Bukareštą. Sukaupęs nemažą 
šūsnį grynųjų neabejojo šviesia, daug žadančia ateitimi. Gal kurį laiką 
pagyvens Europoje, nors mielai paviešėtų ir keliose kitose valstybėse — 
ypač norėjosi nukakti į Braziliją, nes ten, kaip visi tvirtino, nestigo dailių 
merginų, maža to, daugybė jų troško iškeliauti užsienin ir padirbėti sek- 
so paslaugų srityje. Jį viliojo šilti kraštai, kur apstu gražuolių ir lošimo 
namų. 

Anglai turi tam tikrą posakį. Kaip jis ten skamba? Regis, visas pa- 
saulis tau po kojų. Tarsi vandens platybės, tyvuliuojančios aplinkui, kai 
plauki laivu. 

Tiesa, šiuo atveju jūros pavyzdys turbūt ne visai pritiko. 

Vėliau, traukdami link daugiaaukštės automobilių stovėjimo aikš- 
telės, jiedu pasivaikščiojo vėjo šaižomu beveik apleistu lentiniu taku. 
Po trijų stiklų viskio su citrina ir pusbutelio vyno Linė jautėsi maloniai 
apsvaigusi ir sušvelnėjusi. Kartu gailėjosi Okumos. Tėvo jis nepažinojo. 
Narkotikų perdozavusios motinos neteko būdamas septynerių ir atsi- 
dūrė pas globėjus, iškrypėlius, kurie jį tvirkino. Paskui gyveno įvairiose 
prieglaudose. Keturiolikos pritapo prie gatvės gaujos, vienintelių žmo- 
nių, kurie, kaip pats tikino, įkvėpė savivertės pojūtį. 

Okuma užsidirbdavo pinigų vykdydamas vietinio narkotikų pre- 
keivio nurodymus, atlikdamas kurjerio pareigas, galop pateko į nepilna- 
mečių koloniją, iš kurios išėjęs stojo į Braitono politechnikumą ir ėmė 
gilintis į verslo studijas. Kol mokėsi, spėjo susituokti ir tapti trijų vaikų 
tėvu, tačiau, po diplomų įteikimo prabėgus porai mėnesių, žmona pa- 
bėgo pas turtingą nekilnojamojo turto agentą. Ir tada jis nusprendė, kad 
pasiekti kokį nors statusą įmanoma tiktai turint labai daug pinigų. Štai 
kokį tikslą užsibrėžė. Bet kol kas gyvenimas tebuvo serija priešlaikinių 
startų. 

Prieš keletą metų Okuma padarė išvadą, jog teisėtos įmonės nepa- 
dės sparčiai sukaupti įspūdingų sumų, todėl nutarė griebtis suktybių. 

— Verslas — kaip žaidimas, ar ne, Line? 

— Mano nuomone, per skambiai pasakyta. 

— Tikrai? Aš žinau, kaip elgiasi tavo agentūra. Jūs kalate didelius 
pinigus iš jau nurašytų skolų, iš to, ką sugebate atgauti. Argi čia ne Žai- 
dimas? 

— Neapmokėtos skolos žlugdo kompanijas, Regai. Ir iš žmonių ati- 
ma darbą. 

— Tačiau be verslininkų, tokių kaip aš pats, įmonės nė neatsirastų. 

Okumos logika privertė ją nusišypsoti. 

— Klausyk, Line, per romantišką pasimatymą mums nederėtų ple- 
pėti apie profesinius reikalus. 

Nuo alkoholio galvoje pakibo migla, bet Linė išliko visiškai susitel- 
kusi į savo misiją. Rytojaus rytą mokesčio likutį reikės persiųsti į „Trans- 
plantation-Zentrale“ sąskaitą. Trūks plyš. 

Regas Okuma apkabino moters pečius. Staiga sustingo ir pamėgi- 
no ją pabučiuoti. 

— Ne čia! — sušnibždėjo Linė. 

— Važiuosime pas tave? 

— Man šovė geresnė mintis. 

Ji nuleido ranką, priglaudė delną prie Okumos kelnių užtrauktuko 
ir gundančiai spustelėjo pastandėjusį jo kotą. 


Tamsioje, pustuštėje automobilių aikštelėje stovinčio BMW salone 
Linė atsegė kelnių užtrauktuką ir pro tarpelį įkišo pirštus. Su užduotimi 
susidorojo per porą minučių. Popierine servetėle apsivalė mėlyną paltą, 
kurį jis išsiliedamas šen bei ten aptaškė. 

Okuma parvežė ją namo virtęs nuolankiu ėriuku. 

— Neilgai trukus vėl susitiksime, gražuole! — jo ranka nuslydo 
aplink Linės pečius. 

Ji trūktelėjo durų rankenėlę ir prie savęs tvirtai prispaudė drobinį 
maišą. 

— Mes puikiai praleidome laiką. Ačiū už vakarienę. 

— Man rodos, aš tave myliu, — atsiliepė Regas Okuma. 

Nuo sąlygiškai saugaus šaligatvio Linė pasiuntė jam oro bučinį. 
Gerokai įkaušusi, bloguodama, jausdama, kad sąmonėje kunkuliuoja 
painių emocijų verpetas, nuskubėjo namo. Įpuolė į pirmo aukšto tua- 
letą, užtrenkė duris ir priklupo prie klozeto įsitikinusi, kad tuojau apsi- 
vems. Bet po sekundės kitos šleikštulys atlėgo. 

“| Ji užbėgo laiptais į Keitlinos kambarį. Tvanki, lyg pirtis karšta pa- 
talpa atsidavė prakaito dvoku. Duktė snaudė, iš ausų stirksojo „iPod“ 
grotuvo ausinukai, televizorius neveikė. Galbūt čia kalta vaizduotė, o gal 
apšvietimas, bet nuo ryto mergaitės oda, regis, dar labiau pagelsvėjo. 

Linė paliko duris praviras, nuslinko į savo miegamąjį, nusimetė 
paltą, vėl apimta noro ištuštinti skrandį, įgrūdo viršutinį rūbą į chęmi- 
nės valyklos maišą ir nukišo jį į drabužių spintos apačią. 

Nusileidus į svetainę paaiškėjo, kad Lukas kietai miega, o televizo- 
rius rodo kartojamą jau matytą „Drakono irštvos“ realybės šou seriją. 
Ji stvėrė nuotolinio valdymo pultelį, sumažino garsą būgštaudama, kad 

gali prabusti Keitlina, užsuko į virtuvę, į didelę taurę prisipylė „Char- 
donnay“ vyno ir vienu mauku ją išlenkė. Tada grįžo į svetainę. 

Kai Keitlinos mama išdygo tarpduryje, Lukas krūptelėjęs pakirdo. 

— Sveiki! Kaip vakaras? 

Linė, kuriai vynas trenkė per galvą, išraudo. Geras klausimas. Kaip 
vakaras? 

Ji jautėsi purvina. Kalta. Nedora. Bet šiuo momentu dėl to nesijau- 
dino. Nudūrusi akis į banknotų pilną drobinį maišelį, tyliai atsakė: 

— Neblogai. Misija įvykdyta. Kaip Keitlinos savijauta? 

— Prastoka. Manot... 

Linė linktelėjo. 

— Rytoj? 

— Viešpatie, tikiuosi. 

Ji pirmą kartą gyvenime apkabino Luką. Glėbyje laikė tvirtai. Kaip 
gelbėjimosi lyną, kurį, tiesą sakant, vaikinas įkūnijo. 

Ant savo skruostų pajuto nuvarvėjusias jo ašaras. 

Staiga abu išgirdo klaikų iš antro aukšto sklindantį riksmą. 

Netrukus po vidurnakčio atgijo durų skambutis. Linė nulėkė laiptais 
žemyn ir jas atidarė. Ant laiptelio stovėjo daktaras Hanteris, dėvintis kos- 
tiumą, pasirišęs kaklaraištį, apsivilkęs paltą. Gydytojas atrodė pavargęs. 

Ji visai ne laiku paspėliojo, kam prisireikė eilutės — prieš apsilan- 
kymą Hanteris specialiai taip apsirengė ar kiaurą naktį važinėjo pas pa- 
cientus reaguodamas į iškvietimus? 

— Rosai, ačiū Dievui, kad atvykote. Dėkui. Dėkui, kad pasirodėte. 

Linė vos sutramdė norą jį apglėbti. 

— Atleiskit, užtrukau. Kai paskambinote, buvau pas kitą sunkų li- 
gonį. 

— Nieko tokio, nieko tokio. Ačiū, kad atvykote. Aš labai dėkinga. 

— Kaip ji laikosi? 

— Siaubingai. Jai skauda pilvą — vis klykia ir verkia. 

Daktaras dideliais žingsniais užkopė laiptatakiu ir drauge su įkan- 
din sekančia Line įėjo į Keitlinos miegamąjį. Jos ranką gniaužė sutrikęs 

Lukas. Blausioje stalinės lemputės šviesoje buvo matyti, kad mergaitės 
veidu žliaugia prakaitas. Kaklą ir dilbius raižė kasymosi žymės. 

— Labas, Keitlina, — pasisveikino gydytojas. — Kaip tu jautiesi? 

— Žinot, ką? — dusulingu, gergždžiančiu balsu atsiliepė ji. — Ne- 
kaip. 

— Tave varsto stiprus skausmas? 

— Meldžiu... meldžiu, numalšinkite niežulį. Man baisiai skauda. 

— Kur konkrečiai? 

— Aš noriu namo, — sušvokštė Keitlina. 

Rosas Hanteris susiraukė. 

— Namo? — perklausė. Ir švelniai pridūrė: — Juk tu esi namuose. 

Paauglė krustelėjo galvą. 

— Jūs nesuprantate. 

— Ji kalba apie Žiemos kotedžą, kuriame anksčiau gyvenome, — 
paaiškino Linė. 

— Keitlina, kodėl nori ten keliauti? — pasiteiravo daktaras. 

Mergaitė į jį įsistebeilijo, prasižiojo lyg pasirengusi atsakyti, bet se- 
kundę pritrūko oro. 

— Turbūt aš mirštu, — išspaudė, užsimerkė ir šiurpiai pratisai su- 
dejavo. 

Rosas Hanteris griebė jos riešą, patikrino pulsą. Įsižiūrėjo į akis. 

— Ar gali apibūdinti sopulius pilve? 

— Jie pasibaisėtini, — nepraskirdama blakstienų sušvokštė ji. — 
Mane degina. Degina. 

Keitlina ūmai ėmė blaškytis kairėn dešinėn tartum pakvaišęs gy- 
vūnas. 

Motina įjungė palubės lempą. Dukros veidas ir jau praplėštos akys 
buvo įgavę nikotino atspalvį. 

Vidinės liepsnos laižė ir Linę. Jos vidurius tarsi kas susuko į turni- 
ketą. 

— Viskas gerai, brangioji. Angelėli, viskas gerai. 

— Parodyk, kur tiksliai tau skauda. 

Praskleidusi naktinius marškinius mergaitė dūrė pirštu į savo kūno 
lopinėlį. Rosas Hanteris prie jo priglaudė delną ir pakėlė tik po kelių 
sekundžių. Įdėmiai patyrinėjęs Keitlinos akis prižadėjo jai tuojau grįžti, 
tada paėmė Linę už rankos, išsivedė iš kambario ir uždarė duris. 

— Arji atsigaus? — paklausė laiptų aikštelėje stovintis mirtinai iš- 
balęs Lukas. 

Linė linktelėjo ramindama vaikiną, bet pati norėjo minutę pašne- 
kėti su daktaru akis į akį. 

— Lukai, gal atneštum vandens stiklinę? 

— Taip... hmm... taip, žinoma. 

Vaikinas nubildėjo laiptais žemyn ir dingo iš akiračio. 

— Line, — prabilo Rosas Hanteris. — Ją reikia tuoj pat gabenti į 
ligoninę. Man baisiai neramu dėl Keitlinos būklės. 

— Meldžiu, Rosai, palaukime iki rytojaus. Iki rytojaus popietės? 
Kartais ji rodosi išties stipri, bet staiga vėl praranda gyvybingumą. Esu 
tikra, kad dar kurį laiką galėtų pabūti namuose. 

Išpuoselėtais pirštais gydytojas įsikibo moteriai į pečius ir atšiauriu 
žvilgsniu pervėrė jos akis. 

— Taip, retsykiais jūsų duktė atsigaivelėja, bet patarčiau neapsi- 
gauti. Kiekvieną sykį, kai taip nutinka, ji pasitelkia paskutinius jėgų iš- 
teklius. Line, privalote suprasti — be gydomųjų procedūrų, kurių bū- 
tina tučtuojau imtis, Keitlina, galimas daiktas, neišgyvens iki rytojaus 
popietės. Kepenys beveik liovėsi funkcionuoti. Kūną nuodija jos pačios 
toksinai. 

Linės veidu paplūdo ašaros. Galva ėmė suktis, bet svirduliuojančią 
mergaitės motiną prilaikė tvirtos daktaro rankos. Neprarask stiprybės, 
liepė ji sau. Mes tiek visko ištvėrėme. Todėl neprarask stiprybės. Rytoj vi- 
durdienį Keitlinos užvažiuos vokietė. Dar kelios valandos... Tau teks ligi 
tol išsilaikyti. 

— Rosai, šiąnakt negaliu. 

— Kodėl, po galais? Ar išprotėjote? 

— Aš neišleisiu jos į ligoninę numirti. To nebus. Ten Keitlina ne- 
išgyvens. 

— Išgyvens, jei sulauks medikų pagalbos. 

— Bet negavusi naujų kepenų vis tiek mirs, ir aš netikiu, kad jai 
taip greitai ras tinkamą organą. 

— Line, tai vienintelis jos šansas. 

— Tik ne šiąnakt. Gal rytoj popiet. 

— Nesuprantu, kodėl jūs priešinatės. 

Laiptais užlipo vandeniu nešinas Lukas. Ji dėkinga paėmė stiklinę, 
o vaikinas klausydamasis pokalbio stabtelėjo greta jųdviejų. Linė žinojo 
negalinti jo pavaryti. 

— Rosai, duokite jai kokių vaistų. 

— Aš nesu kepenų specialistas. 

— Dėl Dievo meilės, jūs esate suknistas gydytojas, — niršiai atkirto 
ji ir palingavo galvą. — Atleiskit... atleiskit, Rosai. Bet jūs privalote jai ko 
nors duoti. Vaistų, kurie nors šiek tiek atgaivintų kepenis, numalšintų 
skausmą, padėtų jai atkusti... gal suleiskite vitaminų injekciją? 

Daktaras išsitraukė mobilųjį. 

— Kviečiu greitąją pagalbą. 

— NE! 

Jį pribloškė netikėtai aršus Linės šūksnis. Akimirką kitą abu stovė- 
jo spoksodami vienas į kitą, atsidūrę aklavietėje, nes nė vienas nesiruošė 
nusileisti. 

Hanteris įtariai ją nužvelgė. 

— Line, ar čia vyksta kas nors tokio, ko nežinau? Ketinate ją nu- 
skraidinti užsienin? Ruošiatės atlikti persodinimo operaciją Kinijoje? 

Keitlinos motina dėbsojo į gydytoją tylėdama, svarstydama, ar iš- 
drįstų juo pasikliauti. Po sekundės akimis sugavo Luko žvilgsnį ir min- 
tyse įniko melstis, kad tik jis laikytų liežuvį už dantų. 

— Ne, — atsakė. 

— Kelionės ji neišgyventų. 

— Aš... aš nevešiu dukros užsienin. 

— Tuomet kodėl delsiate keliauti į ligoninę? 

— Rosai, tiesiog neklauskite, gerai? 

Jo kaktoje įsirėžė gili raukšlė. 

— Verčiau papasakokite, kas darosi. Susitikinėjate su alternatyvios 
medicinos ekspertu? Su gydūnu? 

— Taip. — Nebeatlaikius įtampos, žodis savaime šovė pro lūpas. — 
Taip... su kai kuo matausi... 

— Tas žmogus galėtų ją aplankyti ligoninėje. 

Linė energingai pakratė galvą. 

— Ar jūs suvokiate, kaip smarkiai rizikuojate dukters gyvybe? 

— O ką dėljos padarė prakeikta jūsų sistema? — užsiplieskęs pyk- 
čiu staiga įsiterpė Lukas. — Ką nuveikė sumauta Nacionalinė sveika- 

tos priežiūros tarnyba? Daktarai daugelį metų tampė ją po ligonines, 
įtraukė į organų laukiančių pacientų sąrašą, įžiebė viltį radę kepenis, bet 
vėliau nusprendė jas perleisti kažkokiam mulkiui alkoholikui, kad dar 
porą metų pratemptų lakdamas svaigalus? Koks jūsų planas — grąžinsi- 
te Keitliną į pragaro skylę, nes ten jai ir vėl prižadės kepenis, kurių taip 
ir nepavyks gauti? 

Jis nusigręžė, kumščių krumpliais šluostydamas akių kampučius. 

Per tylos pauzę Linė su daktaru apsimainė šaltais žvilgsniais. 

— Lukas teisus, — šniurkštelėjo ji. 

— Line, — niūriai pratarė Rosas Hanteris, — suleisiu Keitlinai stip- 
rių antibiotikų dozę ir paliksiu tablečių, kurių duosite kas keturias va- 
„landas. Vaistai apslopins skausmą keliančią infekciją. Jei prirašysiu kliz- 
mą, toji neleis viduriuose susikaupti baltymų pertekliui. Tiesą sakant, 
ją derėtų prijungti prie lašelinės — pasirūpinkite, kad jūsų dukra gertų 
kuo daugiau skysčių. 

— Kokių? 

— Su gliukoze. Ir verskite ją valgyti — kiek įmanoma daugiau 
maisto. 

— Tai padės, ar ne, Rosai? 

— Jeigu vykdysite mano nurodymus, tikiuosi, Keitlina truputėlį 
atsigaus. Bet jūs elgiatės pavojingai ir tokiu būdu laimėsite labai nedaug 
laiko. Supratote? 

Linė kinktelėjo galva. 

— Grįšiu rytoj popiet. Jeigu Keitlinai nepagerės, išsiųsiu ją į ligo- 
ninę. Sutarta? 

Ji apkabino daktarą ir suspaudė glėbyje. 

— Ačiū, — pro ašaras sukuždėjo. — Ačiū. 


100 
Palikęs Belą Moj šiltame nepaženklintame policijos automobilyje, 


Glenas Brensonas įsisupo į paltą, perėjo siaurą gatvę už „Metropolio“ 
viešbučio ir vėl bedė pirštu į skambutį, pažymėtą užrašu: 1202 Dž. Bei- 

keris. Sustingęs prie daugiaaukščio pastato, ledinio vėjo šuoruose laukė, 
kol sureaguos telefonspynė. 

Bet tylos, kaip ir anksčiau, nedrumstė jokie garsai. 

Laikrodis rodė po ketvirtos ryto. Kišenėje detektyvas seržantas tu- 
rėjo kratos orderį, kurį vienuoliktą vakaro pasirašė Džuljeta Smit, vy- 
resnioji magistratė, niekada neatsisakanti ištiesti pagalbos rankos. Šioje 
gatvėje jiedu su Bela budėjo kiaurą naktį ir ją buvo trumpam apleidę 
tiktai du kartus. 

Pirmąsyk detektyvai apsilankė Kosmesku pamėgtoje vietoje, Prie- 
plaukos rajone esančiuose „Pasimatymo“ lošimo namuose, bet tenykštis 
valdytojas mažumėlę apgailestaudamas pranešė, kad ponas Beikeris ne- 
sisvečiavo jau kelias dienas, o tai jam buvo neįprasta. Antrą kartą Bren- 
sonas su kolege nuvažiavo į „Turgaus“ užkandinę, vieną iš nedaugelio 
per naktį veikiančių kavinių, kur įsigijo sumuštinių su kumpiu ir kavos. 

Drebėdamas jis grįžo į automobilį ir su pasitenkinimu užtrenkė 
dureles, saugančias nuo prasto oro. Salone tebetvyrojo riebaluoto kum- 
pio kvapas. 

— Galjau metas žadinti namo prižiūrėtoją? — prabilo Bela, į ben- 
dradarbį nukreipusi pailsusias akis. 

— Aha, mes elgiamės savanaudiškai, vienui vieni mėgaudamiesi 
nuostabia naktimi. 

— Labai savanaudiškai, — sutiko ji. 

Abu išniro laukan, užrakino automobilį ir nužingsniavo atgal prie 
paradinių daugiaaukščio durų. Glenas paspaudė mygtuką „Šveicorius“. 

Jokios reakcijos. Luktelėjęs jis vėl dūrė pirštu į skambutį. Maždaug 
po trisdešimties sekundžių telefonspynė čaižiai sutraškėjo ir pasigirdo 
akivaizdžia airiška tartimi prašnekęs balsas: 

— Taip, kas ten? 

— Policija, — atsiliepė Glenas Brensonas. — Įleiskite mus. Norime 
apieškoti vieną iš jūsų butų — turime kratos orderį. 

Vyriškio toną atmiešė įtarumo gaidos. 

— Sakot, policija? 

— Taip. 

— Šiūds! Minutėlę, tuojau apsirengsiu. 

Gana greitai laukujes duris pravėrė tvirtai sudėtas, plikagalvis, 
kokių šešiasdešimties metų vyras kreiva, kadaise sulaužyta boksininko 

nosimi. Jis vilkėjo sportinį nertinį, buvo užsitempęs dukslias treningo 
kelnes ir įsispyręs į šlepetes. 

— Detektyvas seržantas Brensonas ir detektyvė seržantė Moj, — 
Glenas ištiesė policininko pažymėjimą. | 

Belai pakėlus savąjį, airis įtariai pašnairavo į dokumentus. 

— Kokia jūsų pavardė? — paklausė Bela. 

Šveicorius sukryžiavo rankas užimdamas gynybinę poziciją ir at- 
sakė: 

— Dauleris. Aš esu Oliveris Dauleris. 

Glenas atkišo popieriaus lapą. 

— Kratos orderis išduotas tūkstantis du šimtai antrajam butui. 
Nuo vienuoliktos valandos nakties vis skambiname gyventojui į duris, 
bet jis neatsiliepia. 

— Nagi, nagi... tūkstantis du šimtai antrajam? — susiraukęs pasi- 
tikslino Oliveris Dauleris. Staiga kilstelėjo pirštą ir džiugiai nusišypso- 
jo. — Nesistebiu, kad jums neatsako. Gyventojas vakar atlaisvino butą. 
Jūs pavėlavote. 

Brensonas nusikeikė. 

— Ką reiškia „atlaisvino“? — pasitikslino Bela Moj. 

— Išsikraustė. 

— Žinote kur? — paklausė Glenas. 

— Užjūrin. Jam atsibodo angliškas klimatas. — Šveicorius dūrė sau 
į krūtinę. — Kaip ir man. Po dvejų metų išėjęs į pensiją keliausiu į Fili- 
pinus. | 

— Turite naują jo adresą arba telefono numerį? 

— Ničnieko. Jis sakė, kad palaikysime ryšį. 

Glenas pirštu bedė aukštyn. 

— Užsukime į butą. 

Trijulė liftu užkilo į viršutinį aukštą ir iš kabinos išniro tiesiai į apar- 
tamentus. 

Oliveris Dauleris nesuklydo pareiškęs, kad Kosmesku atlaisvino 
būstą. Patalpose neliko nė vieno baldo. Jokių kilimų, netgi jokių menk- 
niekių. Ant laidų tekabėjo dvi elektros lemputės, ryškiai tvieskė kelios 
lubose įmontuotos lempelės. Oras atsidavė stipriu šviežių dažų kvapu. 

Jie aidinčiais žingsniais apėjo kambarius. Butas, regis, profesiona- 
liai išvalytas. Virtuvėje Glenas atidarė šaldytuvo duris. Vidiniai jų skyre- 

liai buvo tušti. Indaplovė taip pat. Pagalbinėje patalpoje detektyvas ser- 
žantas užmetė akį į skalbimo mašinos ir džiovyklės cilindrus, bet juose 
taip pat nieko nerado. 

Paviršutiniška apžiūra nepateikė nei informacijos apie išsikėlusį 
asmenį, nei užuominų, kad čia išvis kas nors gyveno. Ten, kur galbūt 
kabojo paveikslai arba veidrodžiai, nė šešėlių nebuvo matyti. 

Brensonas pirštu perbraukė šviesiai pilką sieną. Net jeigu ją dengė 
naujas dažų sluoksnis, šis spėjo išdžiūti. 

— Butas priklausė jam? — pasiteiravo Bela Moj. 

— Ne, kambarius jis nuomojosi, — atsakė šveicorius. — Be baldų, 
kas pusę metų pratęsdavo sutartį. 

— Kiek laiko? 

— Daugmaž tiek pat, kiek čia dirbu. Kitą mėnesį bus dešimt 
metų. 

— Baigė galioti nuomos sutartis? — paklausė Glenas Brensonas. 

Dauleris papurtė galvą. 

— Nieko panašaus. Jis sumokėjęs dar už tris mėnesius į priekį. 

Detektyvai raukydamiesi susižvalgė. 

— Jeigu jis skambtelės, praneškite man, — tarė Glenas, įteikdamas 
vizitinę kortelę. — Mes privalome skubiai pašnekėti su tuo žmogumi. 

— Jis žadėjo man parašyti žinutę arba elektroninį laiškelį ir nuro- 
dyti savo adresą, kad turėčiau kur siųsti sąskaitas ir kitus dalykus. 

— Pone Dauleri, gal ką nors apie jį papasakotumėte? — kreipėsi 
Bela. 

Namo prižiūrėtojas vėl pakratė galvą. 

— Per dešimt metų mudu niekada nesikalbėjome. Nė sykio. Šio 
buto gyventojas laikydavosi itin nuošaliai. — Dauleris išsišiepė. — Tie- 
sa, keletą kartų jį pastebėjau žavių damų draugijoje. Moteris rinktis mo- 
kėjo, o, taip. 

— Kaip automobilis? 

— Dingo ir jis. — Oliveris Dauleris nusižiovavo. — Manęs dar rei- 
kės? Gal aš jau eisiu ir leisiu jums atlikti kratą? 

— Taip, galite mus palikti. Vargu ar ilgai užtruksime, — atsakė 
Glenas. 

— Aha, — nusišypsojo šveicorius. — Aš irgi taip manau. 

Jam pranykus, detektyvas seržantas ūmai vyptelėjo. 

— Prisiminiau! 

— Ką? — paklausė Bela. 

— Į ką Dauleris panašus. Į aktorių Julą Brinerį. 

— Julą Brinerį? 

— Iš „Nuostabiojo septintuko“. 

Ji suglumusi tylėjo. 

— Tai vienas iš šauniausių visų laikų filmų. Jame vaidino ir Stivas 
Makvinas, Čarlzas Bronsonas, Džeimsas Kobernas. 

— Nesu mačiusi. 

— Dieve, koks uždaras tavo gyvenimas! 

Iš prislėgto jos veido Glenas suvokė palietęs atvirą žaizdą. 


101 


Specialiosios paieškos skyriaus pastate, ankštame pasitarimų kam- 
baryje, 07.45 ryto seržantė Tania Vitlok instruktavo komandos narius, 
supažindindama su operacija, kuri nė vieno nedžiugino. 

Braitono narkotikų prekeivio, iš aštunto aukšto iškritusio ir užsi- 
mušusio Najalo Fosterio, skrodimas atskleidė, kad dar prieš skrydį apa- 
čion jo smilkinį pašventino sunkus bukas daiktas, taigi dėl mirties kaltas 
ne metalinis turėklas, į kurį jis tėškėsi stačia galva. 

Iš įstrižų, į kaukolę įsispaudusių žymių ir plaukuose aptiktų metalo 
dalelių analizės patologas spėjo, kad nužudymo ginklu tapo senovinė 
žalvarinė stalinė lempa, — būtent ji pranyko iš buto, kaip teigia sielvar- 
taujanti Fosterio mylimoji. 

Priešais save Tania paklojo primityvų žemėlapį su jame pavaiz- 
duotu atviru žemės plotu — Houvo buitinių atliekų tvarkymo centru, 
išplitusiu į pietus nuo Senojo Šorehamo kelio, besiribojančiu su Houvo 
kapinėmis. Ieškodama žmogžudystės įrankio komanda kiaurą šeštadie- 
nį rausis po aštuoniolika tonų žiurkėmis užtvindytų šiukšlių. Pastarą- 
jį kartą jie naršė sąvartyną prieš porą mėnesių, ir anuomet keletą ėmė 
kamuoti ištisas dienas užsitęsęs galvos skausmas, kurį sukėlė pūvančių 
atmatų skleidžiamas metanas. Nė vienas nedegė noru ten sugrįžti. 

Į Šorehamo oro uosto bokštą per radijo stotelę kreipėsi lakūnas, virš 
* SPS statinio brėkštančiame danguje pilotuojantis keturvietį „Cessna“. 

— „Golfas Bravo Eteris Tango Viskis“ skrenda iš Doverio. 

Mažojo oro uosto neapšviesdavo žibintai, todėl jis veikdavo tiktai 
nuo saulėtekio iki saulėlydžio. Šįryt lėktuvas bus vienas iš pirmųjų atvy- 
kėlių. 

— „Golfe Bravo Eteri Tango Viski“, nusileidimo takas numeris trys. 
Kiek keleivių? 

— Nė vieno, — atsakė pilotas. 


Komandos nariai sutelkė dėmesį į kitą seržantės Vitlok rodomą 
sektorių, po kurį teks knistis. Ir jie negirdėjo ratus sukančio, link tako 
Nr. 03 artėjančio lengvojo orlaivio zvimbimo. 

Čia nuolat kursuodavo privatūs lėktuvai ir sraigtasparniai. Šoreha- 
mo uostas nieko bendra neturėjo su tarptautiniais reisais, todėl jam ne- 
reikėjo nei Pasienio kontrolės, nei muitinės. Atskrendantys iš užsienio 
privalėdavo per radiją išsikviesti muitininką su pasieniečiu ir luktelėti 
orlaivyje, kol tuodu suteiks leidimą patekti į šalį. Įprastomis aplinkybė- 
mis laukti reikėdavo ilgai, be to, pasitaikydavo atvejų, kai tarnybų agen- 
tai nė nepasivargindavo atvažiuoti, todėl lakūnai kartais rizikuodavo ir 
išvis jų nesišaukdavo. 

Susisiekti su pareigūnais nesiruošė ir dvimotorio „Cessna“ pilo- 
tas. Pagal vakar užregistruotą skrydžio planą jis atvyko į Šorehamą iš 
asmeninio, netoli Doverio plytinčio aerodromo ir ten ketino sugrįžti. 
Tačiau į dokumentus neįtraukė nedidelio lanksto — trumpos kelionės 
į Prancūzijos Le Tuke aerodromą ir atgal, — kurį padarė išjungęs atsa- 
kiklį. Dėl įspūdingos, už kelionę gautos grynųjų sumos skrydžio plane 
lakūnas mielai nepaminėjo vienos kitos detalės. 

Kol „Cessna“ riedėjo palei trimis eilėmis išrikiuotus orlaivius savo 
vietos link, lakūnas per radiją išgirdo, kad netrukus leisis dar keletas 
lėktuvų, ir nudžiugo, nes šie turėtų nukreipti bokštelyje dirbančių dis- 
pečerių dėmesį. Pilotas įsuko „Cessna“ į nurodytą sektorių, lygiagrečiai 
su kitomis skraidyklėmis, įjungė stovėjimo stabdį ir pridarė droselius. 
Apsidairęs ir įsitikinęs, kad niekas jo lėktuvu nesidomi, nutildė abu va- 
riklius. 


412 PETER JAMES * MIRTIS UŽKLUPS RYTOJ 


Lėtėjant propelerių apsukoms, atslūgo fiuzeliažą drebinančios vib- 
racijos ir prislopo gausmas. Lakūnas nusiėmė ausines, atsisuko į sėdin- 
čią už nugaros dailią šviesiaplaukę vokietę ir paklausė: 

— Tvarka? 

— Sehr gut,* — atsakė ji bandydama atsikratyti saugos diržo. 

Jis perspėjamai iškėlė ranką. 

— Turėsime truputį palūkėti. — Vėl neramiai nukreipė žvilgsnį į 
aerodromą ir po sekundės atsigręžė į pavargusią, už moters susigūžusią, 
į prašmatnų baltą paltą įsisiautusią paauglę. — Patiko skrydis? 

Mergaitė nemokėjo anglų kalbos, bet dirgliai pakinkavo galva, 
esmę supratusi iš tono. Pilotas atsisegė sagtį ir ištiesė ranką, norėdamas 
laukan ir šoko ant žemės, duris palikęs nežymiai pravertas. 

Marlena Hartman su pasitenkinimu įkvėpė šalto ir gaivaus salo- 
ną užplūdusio oro, nors šis atsidavė žibalo tvaiku. Paskui nusižiovavo ir 
vyptelėjo Simonai. Mergaitė atsakė šypsniu. Kokia gražuolė, pamanė vo- 
kietė. Kokioje nors kitoje šalyje ir kitokiomis aplinkybėmis gyvenimas 
jai tikriausiai būtų kur kas maloningesnis. Moteris dar kartą nusižiova- 
vo. Galvoje sukosi mintys apie kavą. Naktis tęsėsi labai ilgai: automobi- 
liu jos pasiekė Belgradą, iš ten nuskrido į Paryžių, ketvirtą ryto sėdusios 
į taksi atvažiavo į Le Tuke. Ir štai — kelionės tikslas. Marlena džiaugėsi 
galėsianti įgyvendinti savo sumanymą. 

Taip, po vakarykštės policininko viešnagės sveikas protas ragino 
keisti planus. Bet tokiu atveju reikėtų atsisakyti puikaus kliento. Vargu 
ar vyresnysis detektyvas įstengs žaibiškai reaguoti. Darbas bus atliktas 
anksčiau nei pareigūnas susigaudys, kas vyksta, ir ji dar šį vakarą grįš į 
Vokietiją. 

Nutūpti rengėsi dar vienas lėktuvas, o lauke stovintis lakūnas iš- 
girdo kelių aviacinių variklių ūžesį, įskaitant sraigtasparnio tarškėjimą, 
ir pamatė tris link pakilimo takų riedančius orlaivius. Bokšto dispeče- 
riams veiklos nestigs. Ankstyvas rytas buvo puikus paros metas — visur 
tebetvyrojo prieblanda, čia dirbančių dėmesį blaškė gausybė smulkme- 
nų, tarp jų ir transporto priemonės, kurios priklausė atvykstantiems oro 
uosto darbuotojams. 


* Labai gerai (vok.) 

Pilotas pažiūrėjo į baltą furgoną, stovintį netoliese už tvoros, kiše- 
-nėje sugraibė nosinaitę ir išsišnypštė. 
Po sutarto signalo prie furgono vairo įsitaisęs pilotą stebintis Vla- 
das Kosmesku užvedė variklį ir įjungė pavarą. 

Po bemiegės nakties Linė Beket kūprinosi virš virtuvės stalo. Prieš 
apsiblaususias akis liejosi vaizdas, krūtinėje daužėsi širdis. Ji vartėsi 
lovoje ištisas valandas, vis purtė pagalves, kad patogiau atsigultų, kas 
dvidešimt minučių keldavosi ir paranojiškai tikrindavo, kaip jaučiasi 
Keitlina, nuvesdavo dukrą į tualetą, sugirdydavo vandenį su gliukoze 
ir antibiotikų tabletes. Daktaro Roso Hanterio išrašytas vaistų derinys 
kartu su injekcija, atrodo, suveikė. Mergaitę raižantys sopuliai atlėgo, 
nebe taip smarkiai niežėjo kūną. 

Atsisveikinę su gydytoju Linė su Luku gana daug laiko praleido 
svetainėje. Abu ištuštino baltojo „Sauvignon“ vyno butelį ir visą pakelį 
„Silk Cut“ — vienas su kitu pasidalijo paskutine cigarete. 

Dabar galva skausmingai pulsavo, nuo dūmų maudė plaučius, ir ji 
pati jautėsi klaikiai. Lukas kietai įmigo atsisėdęs prie Keitlinos lovos. 

Televizorius veikė. Linė užmetė akį į devintos ryto žinias, bet nau- 
jienos nesudomino. Taip pat ir vėliau prasidėjusi laida apie žmonių gel- 
bėjimą sraigtasparniais. Šiuo metu jai nerūpėjo daugiau niekas, tik Mar- 
lenos Hartman skambutis. 

Meldžiu, paskambink. O, Dieve, meldžiu, paskambink. 

Linė nežinojo, ką darys, jeigu vokietė su ja nesusisieks, jei frau 
Hartman viso labo apgaule pasisavino pinigus. „B“ plano Keitlinos mo- 
tina neturėjo. 

Staiga sučirškė stacionarus telefonas. 

Linė stvėrė ragelį ir atsiliepė anksčiau, nei nutyko pirmas pyptelė- 
jimas. 

— Taipalio? 

Pasigirdus Marlenos Hartman balsui, nuo širdies tarsi akmuo nu- 
slinko. 

— Kaip šiandieną jaučiatės, Line? 

— Taipgerai, — sušvokštė ji. 

— Tuomet viskas puiku. Mes jau vietoje. Būsite pasirengusios, kai 
jūsų atvažiuos? 

— Taipbūtinai. 

— Dėl užmokesčio bėdų nekilo? Likusią atlygio dalį turite? 

— Taip, — atsakė Linė ir nugurgė seiles. 

Pirmoji perlaida parūpo banko valdytojui, tad ji sumąsčiusi nevy- 
kusį pasiaiškinimą primelavo, esą visą sumą, per skyrybas gautą iš vyro, 
kuris savo ruožtu pinigus paveldėjo, ketina investuoti ir už juos Vokieti- 
joje įsigyti nekilnojamojo turto. 

— Susitiksime vėliau. Paimsime jus numatytu laiku. 

Vokietė nutraukė ryšį, Linei nė nespėjus padėkoti. 

Automobilis prisistatys vidurdienį. Iki dvyliktos liko mažiau nei 
trys valandos. 

Įtampa, baimė ir jaudulys ją taip įaudrino, kad emocijos trukdė 
blaiviai mąstyti. 

Po pusę devintos ryto surengto pasitarimo Rojus Greisas, likęs 
nusikaltimų tyrimo kabinete Nr. 1, paskambino vienam iš dviejų de- 
tektyvų, maždaug nuo pusiaunakčio stebinčių sero Rodžerio Sirijaus 
buveinę. Naujausiais duomenimis, iš dvaro ligi šiol niekas nepasišalino, 
o sraigtasparnis iš savo aikštelės nepakilo. Vyresnysis detektyvas buvo. 
sudirgęs; kol tęsėsi pašnekesys, kambaryje įniko čirenti kitas telefonas. 
Greisas delnu užspaudė ragelį ir šūktelėjo kam nors atsiliepti į skambutį. 
Kažkas skubiai įvykdė nurodymą. 

Vakar visi valstybės sekretoriai viešėjo užsienyje arba dalyvavo ko- 
kiame nors pobūvyje. Po vidurnakčio leidimą slapta klausytis telefoni- 
nių pokalbių galų gale pasirašė pats vidaus reikalų ministras, dar dvi 
valandos prabėgo, kol policija prisijungė prie Linės Beket mobiliojo ir 
stacionaraus aparato. 

Rojus Greisas tris valandas pamiegojo Kleo namuose ir šeštą grį- 
žo į darbovietę. Jėgas palaikė „Red Bull“ energiniu gėrimu, saujele gu- 
aranos tablečių, kurių davė Kleo, ir kava. Jam ramybės nedavė mintis, 

kad vienintelis siūlo galas tėra seras Rodžeris Sirijus, nors nežinia, ar 
transplantacijų chirurgas išties įsivėlęs į nusikaltimą, ir neaišku, ar iš jo 
pavyks pešti kokios naudos. 

Nerimą kurstė ir Gleno Brensono perduota žinia apie Vlado Kos- 
mesku dingimą. Ar šis sietinas su skrydžiu į Miuncheną ir susitikimu 
su organų prekeive? Ar Marlena Hartman kiaurai permatė svečią? Negi 
jos komanda supanikavo, pakeitė planus ir išsilakstė? Nors visiems uos- 
tams įsakyta budriai žvalgytis tiek vokietės su mergaite, tiek vyriškio, 
atitinkančio Kosmesku apibūdinimą, kol kas paieškos nedavė jokių re- 
zultatų. 

Į tokią salą kaip Didžioji Britanija, turinčią mylių mylias nusidrie- 
kusį pajūrį, gausybę privačių uostų bei tūpimo takų, visuomet bus ne- 
sunku patekti ir iš jos išsigauti. Retsykiais policijai nusišypsodavo sėkmė, 
tačiau ji stokojo finansinių išteklių, kad įstengtų pasidomėti kiekvienu, 
kuris atsibelsdavo į šalį arba iš jos iškeliaudavo. Šiuo atveju nepadė- 
davo ir tai, jog Vidaus reikalų ministerija, entuziastingai paklusdama 
reikalavimams apkarpyti biudžetą, nusprendė nebetikrinti iš Jungtinės 
Karalystės išvykstančių žmonių pasų. Trumpai tariant, JK teisėsauga nė 
nenutuokė, kokie asmenys sukiojasi jos jurisdikcijoje, nebent kas nors 
padėdavo nustatyti ir įrodyti tų žmonių tapatybę. 

Patologai jau ėmėsi Džimo Tauerso skrodimo, todėl Greisas ne- 
kantravo nukakti į morgą išsiaiškinti, ar pagal pirmines autopsijos išva- 
das jūreivio mirtis turi sąsajų su operacija „Neptūnas“, taip pat, be abejo, 
pasimatyti su mylimąja, kuri miegojo ir tada, kai jis grįžo į Kleo namus, 
ir tuomet, kai išlėkė į darbą. 

Rojui Greisui atsistojus, apsivilkus švarką ir kitus komandos narius 
informavus, kur jis išsiruošė, suskato čirkšti dar vienas telefonas. Nejau 
šiandien visi apkurto? O gal per ilgą naktį taip nusiplūkė, kad jiems ne- 
beliko jėgų pakelti ragelio? 

Aparatas nuščiuvo, vos tiktai Greisas pasiekė duris. Jam čiupus už 
rankenos, Liza Mentl šūktelėjo tiesdama ragelį: 

— Rojau! Kviečia tave. 

Vyresnysis detektyvas grįžo prie stalo. Jam skambino Deividas 
Hiksas, vienas iš operatyvininkų, slapta besiklausančių telefoninių po- 
kalbių. 

— Sere, ką tik užfiksavome skambutį poniai Beket. Laidiniu ryšiu. 

— Man kaip ir... dešimtą kaip ir reikia būti darbe, — suvapėjo Lu- 
kas įsvirduliavęs į virtuvę tarsi lunatikas. — Nieko tokio, jei išeisiu? 

— Žinoma, ne, — atsakė ji žiūrėdama į kairiąją, vienintelę matomą 
vaikino akį. — Važiuok. Aš tau paskambinsiu, jei bus naujienų. 

— "Tvarkelė. 

Jis išėjo. 

Linė užlėkė į antrą aukštą. Galvoje sūkuriavo mintys apie milijoną 
reikalų, kuriuos būtina sutvarkyti iki vidurdienio, ir dabar, Lukui prany- 
kus, — telaimina jį Dievas, — apsiblausęs jos protas prašviesėjo. 

Pirmiausia reikia patikrinti sąrašą, kurį davė Marlena Hartman iš 
„Transplantation-Zentrale“. 

Paskui prikelti Keitliną, paraginti dukterį nusiprausti ir sudėti jos 
daiktus. 

Tada susiruošti pačiai. 

Žadinimo procedūra užtruko ilgokai, nes mergaitė kietai miegojo 
išgėrusi daktaro Hanterio vaistų. Linė į vonią prileido vandens ir ėmė 
pakuoti abiejų kelioninius krepšius. 

Staiga ėmė zvimbti durų skambutis. 

Supanikavusi ji pašnairavo į laikrodį. Jau? Argi vokietė neminėjo 
pusiaudienio? Dar tik dešimta valanda. Gal ten paštininkas? 

Linė nubėgo laiptais žemyn ir atidarė laukujes duris. | 

Prieangyje stovėjo moteris ir vyras. Pastarasis buvo apie keturias- 
dešimties metų, šviesiais, trumpai kirptais plaukais, nediduke, kiek sų- 
plota nosimi ir žydromis skvarbiomis akimis. Ant tamsiai mėlynos eilu- 
tės ir baltų marškinių su vienspalviu melsvu kaklaraiščiu buvo apsivil- 
kęs paltą, priešais save laikė mažutį odinį dėklą su kažkokiu spausdintu 
užrašu ir nuotrauka. Maždaug dešimtmečiu jaunesnė, gelsvus plaukus į 
kuodą susisegusi moteris vilkėjo kreminę palaidinukę ir kostiumėlį su 
kelnėmis, o rankoje spaudė panašų juodą įdėklą. 

— Ponia Beket? — kreipėsi nepažįstamasis. 

Ji linktelėjo. 

— Vyresnysis detektyvas Greisas ir detektyvė konsteblė Boutvud iš 
Sasekso kriminalinio skyriaus. Ar galėtume su jumis pašnekėti? 

Į atvykėlius žiopsančiai priblokštai Linei dingojos, tartum ją kas 

nutrenkė į gilų saunos baseiną. Po kojomis susiūbavo grindys. Polici- 
ninkai stovėjo priešais, visai čia pat, taip arti, kad ji kone juto vyresniojo 
detektyvo kvapo šilumą. 

— Dabar tam... hmm... ne pats tinkamiausias laikas. 

Žodžiai, rodėsi, ištarti visai ne jos, sakytum, išsprūdę iš kokio nors 
kito žmogaus lūpų. 

— Atleiskit, bet mes privalome pakalbėti tučtuojau. 

Greisas žengė pirmyn ir jo veidas grėsmingai priartėjo. 

Moteris policininkus nudelbė paklaikusiu žvilgsniu. Kas per vel- 
niava? Galvą netikėtai pervėrė siaubą kelianti mintis — nejau Regas 
Okuma pranešė policijai, kad buvo priverstas jai atiduoti pinigus? 

Linė išgirdo bekūnį, mechaniškai atsiliepusį savo balsą: 

— Taip, prašom užeiti. Lauke šalta, ar ne? Žvarbu, bet nedrėgna. 
Gerai, kad nelyja, tiesa? Gruodį dažnai būna sausa. 

Jaunoji detektyvė konsteblė užjaučiamai į ją pažiūrėjo ir nusišyp- 
sojo. 

Atšlijusi Linė įleido pareigūnus ir užtrenkė duris. Nūnai koridorius 
atrodė kaip niekad siauras, ir stovėdama greta policininkų ji jautėsi lyg 
grūstyje. 

— Ponia Beket, — prabilo vyresnysis detektyvas, — jūs turite duk- 
terį, vardu Keitlina, tiesa? 

Linės akys pakrypo viršun. 

— Taip. — Atsakymas vargais negalais prasibrovė pro gerklėje už- 
strigusį gumulą. — Taip, turiu. 

— Nepykit už tiesmukumą, bet, kiek suprantu, jūsų dukrai, kuri 
serga kepenų nepakankamumu, reikalingas transplantantas? 

Kelias sekundes ji tylėjo, desperatiškai mėgindama surikiuoti min- 
tis. Ko jie atvyko? Ko? 

— Gal pasakytumėte, ką čia veikiate? Ką visa tai reiškia? Ko jūs 
norite? — Jos kūną kratė virpulys. 

— Mes pagrįstai manome, kad savo dukrai bandote nupirkti nau- 
jas kepenis, — atsiliepė Rojus Greisas. 

Jiedu įsispitrijo vienas kitam į akis, ir moters vyzdžiuose jis įžvelgė 
baimę. 

— Ponia Beket, ar žinote, kad šioje šalyje toks elgesys prilyginamas 
kriminaliniam nusikaltimui? 

Linė vėl dirstelėjo aukštyn išsigandusi, kad juos nugirs Keitlina, 
palydėjo atvykėlius į virtuvę ir uždarė duris. 

— Atleiskit, bet aš visiškai nenutuokiu, apie ką jūs šnekate. 

— Gal prisėskime? — tarė Greisas. 

Linė atitraukė kėdę, stovinčią kitapus stalo. Jau ruošėsi pasiūlyti 
detektyvams arbatos, bet persigalvojo — norėjo kuo greičiau abiem at- 
sikratyti. 

Nenusimetęs palto Rojus Greisas įsitaisė priešais ją. 

— Ponia Beket, per pastarąją savaitę į jūsų namų ir mobilųjį tele- 
foną daug kartų skambinta iš Miunchene įsikūrusios „Transplantation- 
Zentrale“ bendrovės. Pati irgi ne sykį esate susisiekusi su minėta kompa- 
nija. Galbūt atskleistumėte jūsų bendravimo priežastis? 

— „Transplantation-Zentrale“? — aidu pakartojo ji. 

— Tarptautinė organų prekybos firma. Organus parduoda žmonėms, 
kuriems prireikia persodinimo operacijos, tokiems kaip jūsų duktė. 

Linė gindamasi trūktelėjo pečiais. 

— Atsiprašau, man neteko apie ją girdėti. Bet, kiek žinau, mano 
dukters draugą labai prislėgė Londono ligoninės personalo elgesys su 
Keitlina. 

— Kas konkrečiai prislėgė? — pasitikslino Greisas. 

— Suknista tvarka, pagal kurią medikai keičia transplantantų lau- 
kiančių pacientų sąrašą. 

— Kaip matau, ji netenkina ir jūsų. 

— Vargu ar pats ja džiaugtumėtės, vyresnysis detektyve Greisai, 
jeigu būtų kalbama apie jūsų dukterį. 

— Ir jums nešovė mintis paieškoti tinkamų kepenų kitose šalyse? 

— Ne, be abejo. 

Truputį patylėjęs Greisas kaip galėdamas švelniau paklausė: 

— Jūs nepripažinsite, kad šįryt, penkios minutės po devintos, be- 
veik prieš valandą, telefonu bendravote su ponia Marlena Hartman, va- 
dovaujančia „Transplantation-Zentrale“ firmai? 

Nors iš visų jėgų stengėsi blaiviai mąstyti, Linė jautė, kad tuojau 
išsikraustys iš proto. Kūnas nesuvaldomai drebėjo. Šūdas, šūdas, šūdas. 
Ji išplėtė akis. 

— Po velnių, slapta prisijungėte prie mano telefono? 

Pasigirdo antrame aukšte iš vonios ištekančio vandens gurgulia- 
vimas. 

Vyresnysis detektyvas iš palto kišenės ištraukė rudą voką. Iš jo at- 
sargiai išėmė fotografiją ir padėjo ant stalo. 

Nuotraukoje buvo įamžinta dvylikos trylikos metų mergaitė. Murzi- 
na, bet žavaus veidelio, rumuniškų bruožų ir gymio, rudais glotniais plau- 
kais, ant skylėtos margaspalvės palaidinės dėvinti mėlyną „Puffa“ liemenę. 

— Ponia Beket, — tęsė jis, — jums veikiausiai garantavo, kad kepe- 
nys bus paimtos iš asmens, žuvusio autoavarijoje. 

Greisas nutilo įdėmiai stebėdamas namų šeimininkės akis. Toji ne- 
atsiliepė. 

— Bet tai netiesa, — tęsė detektyvas. — Jie išpjaus šitos rumunės 
organą. Jos vardas — Simona Irimija. Kiek mes žinome, kol kas mergaitė 
gyva ir sveika. Ją atgabeno į Angliją ir čia nužudys, kad jūsų duktė gautų 
kepenis. 

Linė staiga pajuto, kad jos pasaulis skyla į gabalus. 

Prie kelių priglaudusi Gogą, dirbtinio kailio juostelę, Simona sėdėjo 
ant kauburiuoto čiužinio, patiesto smarkiai linguojančio furgono gale. 
Vingiuotame kelyje, kuriame nestigo staigių posūkių, vairuotojas tai di- 
dindavo greitį, tai mygdavo stabdį. Didžiąją kelionės dalį mergaitė spau- 
dė delnus prie metalinių briaunotų grindų, kad jos neblaškytų į šalis. 

Greta kėpsojo metalinė įrankių dėžė, ratų raktas, mėlynos virvės 
ringė ir plačios juostos ritiniai. Per kiekvieną krestelėjimą tie daiktai su- 
barškėdavo, žvangtelėdavo ir nučiuoždavo į šonus. Nuo tada, kai ji pas- 
kutinį kartą valgė ir gėrė — prieš įlipdama į mažąjį lėktuvą, — prabėgo 
daugybė valandų. Simoną kamavo siaubingas troškulys, o išmetamųjų 
garų tvaikas kėlė šleikštulį. 

Ji apgailestavo, kad kartu nevažiuoja Romeo, nes su juo visada 
jausdavosi saugi, be to, mielai būtų su kuo nors paplepėjusi. Per užsitę- 
susią išvyką vokietė beveik nekreipė dėmesio į bendrakeleivę, nes nuolat 
darbavosi nešiojamuoju kompiuteriu arba šnekėjosi mobiliuoju. Dabar, 
įsitaisiusi priešakyje, rimtu tonu bendravo su furgono vairuotoju, aukš- 

taūgiu rumunu kaip degutas juodais, link pakaušio suglostytais plau- 
kais, kampuotais veido bruožais ir bejausme išraiška, mūvinčiu džinsus, 
užsimetusiu bliuzoną, riešą papuošusiu auksine masyvią apyranke. 

Moteris protarpiais pakeldavo balsą, o vairuotojas užsičiaupdavo 
arba kažką atkirsdavo — kad ir kokia kalba jie dudeno, susidarė įspūdis, 
jog jie kivirčijasi. 

Belangėje automobilio dalyje tūnanti Simona galėjo pamatyti lau- 
ką tik ištiesusi kaklą ir nukreipusi akis į priekinį stiklą, kurį įžvelgė pro 
sėdynių tarpelį. Jų trijulė riedėjo gerai prižiūrimomis užmiesčio vieto- 
vėmis. Į mergaitės akiratį dažniausiai pakliūdavo medžiai, gyvatvorės, 
pavieniai ūkiniai statiniai ir gyvenamieji namai. 

Automobilis žaibiškai sumažino greitį. Po sekundės pasuko tarp 
dviejų aukštų mūrinių kolonų. Po ratais sutarškėjo grotelės, ir furgonas 
nuburzgė ilgu vingiuotu taku. Simona pastebėjo ant stulpų pritvirtintus 
ženklus, bet neįstengė jų perskaityti. 


PRIVATI NUOSAVYBĖ 
DRAUDŽIAMA STATYTI TRANSPORTO PRIEMONES 
DRAUDŽIAMA IŠKYLAUTI 
GRIEŽTAI DRAUDŽIAMA STOVYKLAUTI 


Tolumoje, po pilku dangumi, vilnijo sodriai žalios kalvos. Jie ap- 
važiavo didžiulį ežerą ir kairėje pusėje, už vandens telkinio, plytinčią 
nuostabiai išpuoselėtą, vienur paliktą ilgesnę, kitur trumpiau nupjautą 
veją. Šen bei ten žolėje buvo matyti duobės, regis, pilnos smėlio. Mer-- 
gaitė nesuvokė, ką reginti, bet nedrįso teirautis suaugusiųjų, nenorėjo 
įsiterpti į jų pašnekesį. 

Furgonas įsuko į tiesią, ilgą, medžių šakomis apgaubtą alėją, kurios 
pakraščius dengė nukritę lapai. Staiga ėmė slinkti vėžlio žingsniu. Per- 
sirito per kauburį ir vėl padidino greitį. Kai jis įveikė dar tris iškilumus, 
priešakyje pasirodė milžiniškas pilkas pastatas, kaip pakliūva privažia- 
vimo kelyje sustatyti ir prie namo šono tvarkingai išrikiuoti tviskantys 
automobiliai. Simonos širdis iš jaudulio suspurdėjo. Kokia nuostabi vie- 
ta! Ar ji čia dirbs? 

Mergaitė žiojosi paklausti vokietės, bet toji vėl kalbėjo mobiliuoju 
ir, sprendžiant iš tono, dėl kažko niršo. 

Pralėkęs po arka furgonas sustojo statinio užnugaryje. Vairuotojas 
išjungė variklį ir žengė laukan, o vokietė vis garsėjančiu balsu tęsė ginčą 
telefonu. 

Netrukus vyriškis atlapojo vienas iš užpakalinių kabinos durelių. 
Stvėrė išsiropšti mėginančios Simonos delną ir, didelei jos nuostabai, 
nė nesiruošė jo paleisti — mergaitė tuo įsitikino pabandžiusi išsivaduo- 
ti, — tarytum būgštaudamas, kad keleivė gali pasprukti. 

Ji patrūkčiojo ranką pajutusi apmaudo dūrį, tačiau bejausmį veidą 
nutaisęs vairuotojas spaudė mergaitės pirštus geležiniais gniaužtais. 

Vokietė išlipo, nutraukė ryšį ir užšovė mobiliojo dangtelį. Simona 
dirstelėjo blondinei į akis. Paprastai moteris jai šypsodavosi, bet dabar 
atrodė, kad bendrakeleivės apskritai nemato. Atšiauriu žvilgsniu varstė 
ją kiaurai, lyg Simona nė nebūtų egzistavusi. 

Tikriausiai pyksta dėl skambučio, pamanė mergaitė. 

Pro namo tarpdurį, atsivėrusį greta furgono, išniro slaugė, raume- 
ninga, stambaus sudėjimo moteris trumpu kaklu, šlaunų storio ranko- 
mis, vyriškai trumpai kirptais, žylančiais stirksančiais plaukais. Dručkė 
nužiūrėjo vaiką kaip kokį objektą parduotuvės vitrinoje. Po sekundės 
parausvintas, tokiam mėsingam veidui gerokai per siauras lūpas iškrei- 
pė šykštus vypsnis. 

— Simona, tu eisi su manimi, — rumuniškai pratarė ji šaltu balsu. 
Ir įsikibo atvykėlei į ranką. Vairuotojas galiausiai paleido kitą jos delną. 
Slaugė taip smarkiai trūktelėjo Simoną, kad toji suklupo ir išmetė šir- 
džiai brangų daiktą — kailio atraižą. Šioji taip ir liko gulėti ant žemės, 
nes kūningoji moteriškė nutempė mergaitę į namą. 

— Gogai! — nevilties apimta Simona gręžėsi atgal. — Gogai! — su- 
riko ir pabandė išsilaisvinti. 

Marlena Hartman skubiai nusekė iš paskos ir sau už nugaros už- 
trenkė duris. 

Lauke pasilikusio Vlado Kosmesku akys užkliuvo už nusitrynusio 
kailiuko. Rumunas pasilenkė ir pirštų galiukais jį pakėlė. Neslėpdamas 
pasibjaurėjimo, purviną daiktą sviedė į artimiausią šiukšliadėžę. 

Jis atbulomis nuvairavo furgoną į vieną iš kitapus kiemo esančių 
garažų ir nuleidęs pakeliamąsias duris pradangino automobilį iš akira- 
čio. Dėl visa ko. 

Žūtbūt siekdama neprarasti savitvardos, Linė žiūrėjo į gražios, bet 
nevalyvos mergaitės nuotrauką, kurią policininkas padėjo ant virtuvės 
stalo. 

Mane paprasčiausiai gąsdina, sau tvirtino ji. O, Dieve, meldžiu, kad 
jie tik gąsdintų. 

Marlena Hartman — padori moteris. Ne, negali būti, kad vyresny- 
sis detektyvas sako tiesą. Tai neįmanoma. Neįmanoma. Neįmanoma. 

Rankos taip virpėjo, kad Linė nuleido jas ant kelių. Paslėpė po stalu 
ir suspaudė viena kitą. Neįmanoma. 

Pokalbį reikia kaip nors atlaikyti, o paskui išprašyti tuos žmones iš 
namų ir paskambinti vokietei. Bet nūnai sunkiai sekėsi ką nors pasakyti, 
nes gerklėje tarsi gumulas užstrigo. Ji giliai įkvėpė, bandydama nurimti 
— darbe mokė taip elgtis, jei tekdavo bendrauti su piktais, besiplūstan- 
čiais klientais. 

— Atleiskit, — tarė paeiliui nužvelgdama detektyvus, — bet aš ne- 
suvokiu, ko jūs čia atvažiavote ir ko norite. Pietų Londono Karališkoji 
ligoninė įrašė mano dukrą į sąrašą transplantantų laukiančių pacientų, 
kuriems suteikiama pirmumo teisė. Medikų pastangos mudvi tenkina, 
ir mes esame įsitikinusios, kad naujas kepenis ji neilgai trukus gaus. 
Nėra jokio reikalo kitur ieškoti organo. — Linė nugurgė seiles. — Be to, 
aš... aš net nežinočiau... kur jo ieškoti. 

— Ponia Beket, — Rojus Greisas prašneko ramiai, bet jo akys spin- 
duliavo atšiaurumą, — mūsų valstybėje prekyba žmonėmis laikoma vie- 
nu iš bjauriausių nusikaltimų. Policija ir teisėjai itin rimtai žiūri į šitą 
veiką. Londone už ją nuteistas vyriškis neseniai kreipėsi į apeliacinį teis- 
mą, tačiau tas padidino bausmę iki dvidešimt trejų metų. 

Jis nutilo leisdamas šeimininkei įsisąmoninti žodžių prasmę. Linė 
neabejojo, kad gali bet kuriuo momentu pratrūkti vemti. 

— Prekyba žmonėmis susijusi su daugybe kriminalinių nusikalti- 
mų, — tęsė Greisas. — Tuojau juos išvardysiu: pradėkim nuo nelegalios 
imigracijos, pagrobimo, neteisėto įkalinimo. Ar suprantate? Jungtinėje 
Karalystėje bet kuriam asmeniui, pamėginusiam čia arba užsienyje įsi- 
gyti organą, gresia kaltinimai bendrininkavimu. Už jį, kaip ir už pačią 
prekybą, baudžiama laisvės atėmimu. Ar aišku, ką sakau? 

Linė žliaugė prakaitu. Viršugalvio oda tarsi susitraukė įsitermpda- 
ma ant kaukolės. 

— Visiškai. 

— Ponia Beket, man pakanka informacijos, kad galėčiau jus suim- 
ti. Esate įtariama bandymu neteisėtai nusipirkti žmogaus organą. 

Moteriai svaigo galva. Pareigūnų veidai kone išskydo prieš akis. Ji 
privalėjo kaip nors ištverti pokalbį, nes nuo to priklausė Keitlinos gyvy- 
bė. Vėl įsižiūrėjo į nuotrauką, žūtbūt stengdamasi laimėti laiko ir suri- 
kiuoti mintis. 

— Ar įsivaizduojate, kas nutiktų, jeigu jus areštuočiau? — paklausė 
policininkas. — Kas nutiktų jūsų dukrai? 

— Meldžiu, patikėkit manimi, — desperatiškai išspaudė Linė. 

— Gal mums pakalbėti su jūsų dukra? 

— Ne! Ne! Ji pernelyg... pernelyg ligota, kad su kuo nors galėtų 
kalbėtis. 

Apimta nevilties Linė įsistebeilijo į jaunąją pareigūnę ir šios akyse 
pamatė sušmėžuojant užuojautos žvilgsnį. 

Pakibusią tylą netikėtai nutraukė traškesys iš vyresniojo detektyvo 
radijo stotelės. 

Jis atšlijo nuo stalo, pakėlė prietaisą prie ausies ir atsiliepė: 

— Rojus Greisas. 

Iš garsiakalbio atsklido vyriškas balsas 

— Objektas Nr. 1 pajudėjo iš vietos. 

— Luktelėk pusę minutės. 

Greisas pirštu bedė į detektyvę konsteblę Boutvud ir nukreipė jį į 
duris. Tada atsigręžė į Linę. 

— Gerai apmąstykit, ką jums pasakiau. 

Po sekundės kitos abu detektyvai išėjo, tyčia palikę nuotrauką vir- 
tuvėje. Jiems už nugaros su trenksmu užsidarė laukujės durys. 

Linė susmuko prie stalo ir veidu įsikniaubė į delnus. 

Dar po kelių akimirkų ji pajuto, kaip pečius prislėgė dvi rankos. 

— Aš girdėjau jūsų pokalbį, — prašneko Keitlina. — Viską girdė- 
jau. Ir nė už ką nesutiksiu, kad man persodintų tas kepenis. 

Plieniniai vartai atsilapojo ir tarp akmeninių kolonų sujuodavo 
urzgiantis, dėl siauro regėjimo lauko atsargiai pro tarpą slenkantis „As- 
ton Martin Vanguish“. Paskui staiga užkriokęs išmetamaisiais vamz- 
džiais jis pasuko dešinėn ir dideliu greičiu šovė pirmyn. Vartai kaipmat 
ėmė vertis. 

Miško keliukas atrodė toks pat, kaip kiekvieną dieną, ir vairuotojas 
nieku gyvu nebūtų pastebėjęs pokyčių. Du pareigūnai, išmanantys se- 
kimą kaimo vietovėse, pasislėpė nepriekaištingai. Vienas tūnojo gyvat- 
vorėje, kitas, apsirengęs maskuojamaisiais drabužiais, įsitaisė viduryje 
spygliuočio medžio, o jų automobilis stovėjo už ketvirčio mylios, miški- 
ninkų naudojamame kelyje. 

Gyvatvorėje pasislėpusiam detektyvui seržantui Polui Taneriui nie- 
kas netrukdė stebėti, ir tamsinti automobilio stiklai bei juodas salonas 
nesukliudė įžiūrėti žilų vairuotojo plaukų. 

Su juo ryšį vėl užmezgė Rojus Greisas, stabtelėjęs priešais Linės 
Beket namą. 

— Ką dar gali pranešti? 

— „Indeksas „Romeo Siera Nulis Aštuoni Alfa Maikas Lima“ va- 
žiuoja į rytus. | 

Gajus Bečeloras ir Ema Džeinė Boutvud, apklausę kepenų trans- 
plantacijos specialistą, Greisui pranešė, kad tokį numerį turėjo sero Ro- 
džerio Sirijaus automobilis. Vyresnysis detektyvas žinojo ir tai, jog abie- 
jų sekimo ekspertų iš Informacijos analizės padalinio verkiant reikia 
kitai svarbiai, su narkotikų prekyba susijusiai operacijai, kuri šiandieną 
bus surengta Braitone. Policininkų stygius seniai tapo nuolatine miesto 
problema. 

— Puikiai padirbėjote. Palaukite dar trisdešimt minučių. Jeigu jis 
negrįš, nutraukite stebėjimą. 

— Nutraukti stebėjimą po trisdešimties minučių. Klausau, serę. 

Greisas išjungė radijo stotelę, paskambino į nusikaltimų tyrimo 
kabinetą Nr. 1, liepė saviškiams pasirūpinti, kad automobilio stebėjimą 
perimtų ANAS, ir patikrinti, ar policijos sraigtasparnis šiuo metu ne- 
užimtas kokiais nors reikalais. 

Automatinė numerių atpažinimo sistema aprėpė daugybę Jungti- 
nės Karalystės magistralių. Į ją suvedus konkretaus numerio duomenis, 
teoriškai automobilį buvo galima atsekti kas porą mylių, jei tik jis neiš- 
sukdavo iš pagrindinių kelių. Kai sero Rodžerio Sirijaus ratus užfiksuos 
fotoaparatas arba budrus policininkas, į tą sektorių bus išsiųstas sraig- 
tasparnis, kuris, jeigu nenusigręš sėkmė, nepastebimai skris įkandin 
„Aston Martin“. 

Vyresnysis detektyvas atsigrįžo į detektyvę konsteblę Boutvud ir 
smakru kryptelėjo namo link. 

— Ką pasakysi? 

— Tu teisus, Linė Beket kažką rezga. Sulaikysi ją? 

— Man reikia ne jos, — pakratęs galvą atsiliepė Greisas. — Toji 
moteris tėra epizodinė veikėja. Pažiūrėkime, kokių veiksmų imsis, kur 
mus nuves. 

— Nemanai, kad ji pakeis savo planus? 

— Ne, spėju, jog kai kam paskambins. 

Jis atrakino „Hyundai“ dureles. Prieš lipdamas į saloną nežymiai 
kilstelėjo pirštą — slapta pasisveikino su netoliese stovinčio žalio „Volks- 
wagen Passat“ vairuotoju ir keleiviu. 

— Alio! Ar neskaitai sumautų laikraščių? Motin, gal pastarąsias 
dvi savaites gyvenai kaip atsiskyrėlė? 

Motin? 

Po velnių, kada pastarąjį kartą ji vadino mane motina, nuleidusi 
rankas savęs paklausė Linė. Po detektyvų apsilankymo ją užvaldė pani- 
ka. Košmaras, į kurį nugrimzdo, baisėjo sulig kiekviena sekunde. 

— Dėl prekybos organais kilo rimčiausias skandalas per visą šimt- 
metį, bet tu atseit apie jį nežinai? 

Linė atsistojo, nuo stalo stumtelėdama kėdę, ir pažvelgė į dukrą; 
motiną nustebino ir pradžiugino tai, kad šįryt duktė atrodė tokia gyvy- 
binga. Sykiu į širdį įsiskverbė nerimas, nes Keitlina mažne siautėjo. 

— Teisingai, aš atseit nežinau. Aišku? 

Keitlina papurtė galvą. 

— Nieko man neaišku, supratai? — atrėžė ir suskato įnirtingai ka- 
sytis rankas. 

— Angelėli, policija meluoja. Nėra jokio skandalo, čia tik nepagrįs- 
ta teorija. 

— Tikrai? Iš Anglų sąsiaurio iškeliami trys lavonai be gyvybiškai svar- 
bių organų, o laikraščiai, televizijos žinių ir radijo laidos viską meluoja? 

— Tie negyvėliai nieko bendra neturi su tavo transplantantu. 

— Kurgi ne. Tuomet kodėl pas mus užsuko farai? 

Linė jautėsi sutrikusi. Savo balse nugirdo neviltį, maža to, beveik 
nenoriai pažvairavus į fotografiją, gulinčią ant stalo, galvoje nuskam- 
bėjo riksmas: KAS, JEI VYRESNYSIS DETEKTYVAS ROJUS GREISAS SAKĖ 
TIESĄ? 

| Mergaitės veido atvaizdas įsmigo į smegenis. Kartu įsirėžė į vidinę 
akių vokų pusę, todėl nuotrauką ji išvysdavo net ir sumirksėjusi. 

Ne, negali būti. Taip nesielgtų joks žmogus. Niekas nežudytų ma- 
žamečio dėl... dėl pinigų... dėl kito vaiko... dėl... dėl... 

Dėl Keitlinos? 

O gal?.. 

Ak, kaip norėtųsi, kad šalia būtų Malkolmas! Linei reikėjo žmo- 
gaus, su kuriuo galėtų pasidalyti savo problemomis, nuodugniai jas ap- 
tarti. Siaubas plūdo iš visų pusių. 

Dvidešimt treji metai kalėjime. 

Policija ir teisėjai itin rimtai žiūri į šitą veiką. 

Apie tai ji negalvojo. Siekė apeiti sistemą, taip, pasinaudoti per ne- 
laimingą atsitikimą žuvusios aukos organu, bet tik tiek. Kas čia blogo? 

Nužudyti vaiką? 

Nužudyti tą mergaitę? 

Šlamančiųjų nebeliko. Bent jau pusės sumos. Ar juos pavyktų at- 
gauti? Po velnių, jai reikalingi ne pinigai o prakeiktos kepenys. 

Policininkas neabejotinai melavo. 

Išsiaiškinti tiesą galima labai greitai. Linė čiupo mobilųjį, susirado 
adresų skyrių ir Marlenos Hartman pavardę. Jau ruošėsi spausti jungi- 
mo mygtuką, bet paskutinę sekundę sustingo. 

Nes kai ką suprato. 

Suvokė, kaip idiotiškai pasielgtų. Išgirdusi, kad rimtai parūpo po- 
licijai, prekeivė organais turbūt nutrauks operaciją ir spruks. Ne, taip 


PETER JAMES + MIRTIS UŽKLUPS RYTOJ 427 


rizikuoti nevalia. Daktarui Hanteriui suleidus stimuliuojamųjų vaistų, 
Keitlina atkuto, bet, žinoma, tokia padėtis ilgai nesitęs. Motina laimėjo 
laiko prižadėjusi gydytojui, kad šiandieną popiet leis dukrą išvežti į li- 
goninę. 

Jei tik nenutiks stebuklas, į Karališkąją nusigavusiai Keitlinai atgal 
grįžti nebelemta. Ne, Linė neketino leisti, kad dabar žlugtų visi planai. 

— Alio? Alio? Alio, motin? Mama? Ar kas yra namuose? 

Ji krūptelėjusi atsisuko į dukrą. 

— Ką? 

— Aš klausiau, kodėl pas mus užsuko farai? 

Linė persigando, nes Keitlina ūmai susirietė ir susvirduliavo. Ji spė- 
jo pagauti mergaitę anksčiau, nei toji nuvirto. 

Sekundėlę dukters akyse atsispindėjo visiškas sąmyšis. 

— Brangioji? Angelėli? Gerai jautiesi? 

Keitlinos žvilgsnis plaukiojo. Netikėtos permainos, rodės, ją ap- 
stulbino. 

— Taip, — pašnibždomis atsakė ji. Po nakties oda tapo dar gelsves- 
nė. Duktė vėl sukuždėjo, ir Linei teko prikišti ausį prie jos lūpų: — Ko 
jie čia atėjo? Farai? 

— Nežinau. 

— Mus suims? 

— Ne, — papurtė galvą motina. 

Keitlina prašneko kiek garsiau: 

— Atrodo, jie pasiryžę griebtis bet kokių priemonių. Ant stalo nu- 
metė vaiko nuotrauką... Nebent farai nemelavo. 

Šįkart į motiną įbestos jos akys spinduliavo susitelkimą. 

— Juos veikiausiai spaudžia kuo greičiau išsiaiškinti, iš kur atsira- 
do tie trys kūnai. Bando visokius būdus ir imasi bet ko, kad tik pasiektų 
rezultatų. 

— Aha, mes irgi gana ryžtingai nusiteikusios. 

Nors Linę kankino slogūs jausmai, ji nusišypsojo, apkabino dukrą 
ir kaip niekad stipriai suspaudė savo glėbyje. 

— Mieloji, aš taip tave myliu. Be galo. Tu man — viskas. Rytais ke- 
liuosi tik dėl tavęs. Darbą ištveriu tik dėl tavęs. Tu esi mano gyvenimas. 

— Tau derėtų dažniau bendrauti su kitais žmonėmis. 

Linė nusišypsojo ir pabučiavo mergaitei į skruostą. 

— Kaip baisiai tu su manimi elgiesi. 

— Aha, — Keitlinos veidą irgi nutvieskė šypsnis. — O tu — savi- 
ninkiškai. 

Motina švelniai ją atstūmė. 

— Ar žinai kodėl? 

— Nes aš graži, sumani, protinga ir po mano kojomis gulėtų pa- 
saulis, jeigu ne viena problemėlė. Dievas man įtaisė prastas kepenis. 

Linė pratrūko ašaromis. Džiaugsmo ašaromis. Liūdesio ašaromis. 
Siaubo ašaromis. Dar tvirčiau apglėbė Keitliną ir sušnabždėjo: 

— Jie melavo. Jis melavo. Netikėk juo. Detektyvas melavo. Tikėk 
manimi. Angelėli, brangioji, tikėk manimi. Aš esu tavo mama. Tiesiog 
tikėk manimi. 

Duktė silpnai, kiek leido jėgos, irgi ją spustelėjo. 

— Gerai jau, gerai, tikiu. 

Staiga Keitlina nusigręžė ir sužiaukčiojo. Išsivadavusi iš motinos 
rankų nusvyravo prie čiaupo. Linė pasivijo mergaitę ir stvėrė už dilbio, 
kad ji nepargriūtų. 

Duktė užkriokė išsivemdama. 

Linę apėmė klaikas, kai pamatė, kad kriauklę, plytelėmis išklijuotą 
sieną ir indų džiovyklę aptaškė ne skrandžio turinys, o ryškiai raudonais 
kraujo lašais nusėta tulžis. 

Savo glėbyje sūpuodama liaukojančią, springstančią dukrą, Linė 
suprato, jog kiti dalykai jai nė motais. Nesvarbu, ar vyresnysis detek- 
tyvas sakė tiesą. Nesvarbu, ar mergaitė nuotraukoje turės mirti. Koks 
skirtumas, kam teks išleisti kvapą. Jei prisireiktų, ji plikomis rankomis . 
visus pasmaugtų, kad tik išgelbėtų savo dukrai gyvybę. 

Simona kiūtojo ant kėdės, stovinčios belangiame kambarėlyje, ver- 
kė ir iš stiklinės siurbčiojo kokakolą. Patalpa priminė kalėjimo kamerą, 
kur prieš porą metų drauge su Romeo praleido vieną naktį — už grotų 
pakliuvo dėl vagystės parduotuvėje. Aplinkui tvyrojo toks pat dezinfek- 
cinių medžiagų kvapas. Iš baldų tebuvo spintelės su medicininiais reik- 
menimis. Nuo alkio mergaitei raižė pilvą. 

— Aš noriu Gogo, — sušniurkštė ji. 

Stambioji rumunė, kuri su tokia jėga gniaužė Simonos dilbį, kad šį 
netrukus nusėjo skausmingos mėlynės, stūksojo priešais duris sunėrusi 
rankas ir žvelgė į gurkšnojančią mergaitę. 

— Pamečiau Gogą lauke. 

— Vėliau jį paimsiu, — atsakė slaugė. 

Simona šiek tiek atgijo ir dėkinga linktelėjo. Nukreipė akis į stikli- 
nę, vėl atsigręžė į moterį. 

— Ar galit duoti valgyti? — jau trečią sykį per ketvirtį valandos 
paprašė. — Ko nors? 

— Gerk, — įsakė drūtoji rumunė. 

Mergaitė klusniai nurijo dar porą gurkšnių. Galbūt, kai išlenks ant- 
rą stiklą, gaus užkąsti, ir toji slaugytoja atneš Gogą. 

— Ką aš dirbsiu? — paklausė. 

Moteris susiraukė. 

— Dirbsi? Apie ką čia šneki? 

Simona svajingai nusišypsojo. 

— Mielai darbuočiausi bare. Išmokčiau ruošti gėrimus. Na, žino- 
te, prašmatnius. Kaip jie vadinami? Kokteiliai! Kaip būtų smagu juos 
gaminti ir bendrauti su žmonėmis. Juk šitame viešbutyje yra baras, ar 
ne? — Pamačiusi, kad nuo rumunės kaktos nepranyko raukšlės, ji sku- 
biai pridūrė: — Bet man, aišku, tiktų bet kokios pareigos. Galėčiau tapti 
ir valytoja. Su mielu noru. Aš tik džiaugiuosi čia atvykusi. Būsiu dar 
laimingesnė, kai atskris Romeo! Kaip manot, ar jis pasirodys netrukus? 

— Gerk, — pakartojo moteris. 

Simona ištuštino stiklinę ir nuščiuvo, tuo metu ant krūtinės rankas 
sukryžiavusi slaugė teberėmė duris tartum sargybinė. 

Po kelių minučių mergaitė pasijuto mieguista. Galvą perliejo svai- 
gulys, moters, sienų ir spintelių kontūrai susiliejo. Vaizdai prieš akis ėmė 
suktis — vis sparčiau ir sparčiau. 

Apatiškai spoksanti rumunė palaukė, kol Simona užsimerkė, nu- 
virto nuo kėdės, šonu dunkstelėjo į grindis ir giliai alsuodama nurimo. 

Ji užsimetė vaiką ant peties, koridoriumi įveikė nedidelį atstumą, 
įnešė mergaitę į priešoperacinę patalpą ir paguldė ant plieninio ratuoto 
stalo. Išrengė Simoną ir įniko godžiai tikrinti, ar toji turinti kokių ver- 


430 PETER JAMES * MIRTIS UŽKLUPS RYTOJ 


tingų daiktų. Kai kada gatvės padugnės, tokie kaip ši mažė, vogtas gėry- 
bes grūsdavo į savo kūną vildamiesi Anglijoje už jas gauti grynųjų. 
Slaugytoja užsitempė guminę pirštinę, paskubomis, kol kas nors 
neatslinko į kambarį, pražiodė beglobę, tada patyrinėjo jos makštį ir iš- 
angę. Ničnieko! Iš tos šliundros jokios naudos! 
Vidaus ryšio telefonu moteris skambtelėjo anesteziologui ir su vos 
slepiamu pasibjaurėjimu pranešė, kad mergaitė paruošta. 

ANAS fotoaparatas įamžino „Romeo Siera Nulis Aštuoni Alfa Mai- 
kas Lima“ numerį, Rojui Greisui įžengiant į nusikaltimų tyrimo kabinetą 
Nr. 1. Per radiją išklausęs žinią jis sustojo prie darbo stalo, aplink kurį 
grūdosi bendradarbiai, ir užsirašė duomenis. Sero Rodžerio Sirijaus „As- 
ton Martin“ keliavo į šiaurę, iš Vašingtono žiedo įsukęs į A24 greitkelį. 

Vyresnysis detektyvas tučtuojau susisiekė su Oro operacijų skyriu- 
mi ir paprašė, kad nuo žemės pakiltų H900, policijos sraigtasparnis. Pa- 
šnekovas informavo, kad sraigtasparnis užtruks apie septynias minutes, 
kol nukaks iki žiedo, kuris buvo už keturių mylių nuo Vortingo ir už 
aštuonių mylių nuo jų bazės Šorehamo oro uoste. 

Greisas mintyse veikiai atliko aritmetinius veiksmus. Atsižvelgiant 
į vėjo kryptį, maksimalus H900 greitis siekdavo šimtą trisdešimt mylių 
per valandą. Nūnai A24 magistralėje eismas buvo menkas, bet vargu ar 
Sirijus norėtų, kad policininkai jį sustabdytų už greičio viršijimą. Taigi 
jeigu „Aston Martin“ spidometras rodys aštuoniasdešimt mylių per va- 
landą, sraigtasparnio akiratyje jis sušmėžuos maždaug po penkiolikos 
minučių. . 

Su sąlyga, kad chirurgas neišsuks į šalutinį kelią. 

Rytas išaušo apsiniaukęs, bet debesys kabojo aukštai, todėl pilotui 
prieš akis atsivers puiki panorama. Greisas kilstelėjo ranką, pasilabin- 
damas su keliais, jo dėmesį patraukti mėginančiais komandos nariais, ir 
nuėjo prie baltos lentos, ant kurios kabojo prisegtas Sasekso ir iš dalies 
kaimyninių grafysčių žemėlapis. Linės Beket ir sero Rodžerio Sirijaus 
namus žymėjo raudoni skrituliukai. Privačias ligonines, įskaitant spor- 
tinių traumų gydyklas, diagnostinius centrus ir odos klinikas, ženklino 

daugybė purpurinių apskritimų, tiesa, kaip Greisas žinojo, didžiumą 
derėjo atmesti, nes jų turimos erdvės nepakaktų policijos ieškomai inf- 
rastruktūrai. 

Jis mikliai susirado A24 bei žiedą ir pirštu perbraukęs kelią, kuris 
driekėsi į šiaurę, suprato, kad automobilis gali važiuoti įvairių vietovių 
kryptimi. Tarkim, į Horšamo arba Gilfordo aglomeracijas. Nors Grei- 
sas nujautė, jog privati klinika, apsirūpinusi persodinimams reikalinga 
įranga ir pagalbiniu personalu, greičiausiai slėpsis kur nors užmiestyje. 

Vyresnysis detektyvas pažiūrėjo į savo laikrodį. Jis nekantriai lau- 
kė naujienų iš kito automobilį užfiksuosiančio ANAS fotoaparato arba 
iš sraigtasparnio piloto, tuo pat metu apgailestavo, kad porelei Sirijaus 
vartus stebinčių pareigūnų įsakė likti vietoje, užuot liepęs sekti „Aston 
Martin“. 

Greisas nenutuokė, kiek laiko jiems liko, bet iš perimto skambučio 
tapo aišku, kad Linės Beket ir jos dukters neilgai trukus atvažiuos auto- 
mobilis. Turbūt ne vėliau kaip po kelių valandų. 

Po jo apsilankymo ponia Beket niekam nebeskambino, o tai — blo- 
gas ženklas. Piršosi išvada, kad moteris nesupanikavo ir savo planų ne- 
atsisakė. Visai įmanoma, kad ji turėjo policijos neužregistruotą mobilųjį 
su išankstinio apmokėjimo kortele, bet kodėl juo nesinaudojo anksčiau, 
o skambino laidiniu telefonu? Arba kodėl nepasiskolino telefono iš duk- 
ters, jei tik šioji tokį turėjo? 

Neaišku, kur konkrečiai išsiruošė Linė Beket ir Sirijus— nors jie, 
be abejo, keliavo į tą pačią vietą, — bet Greisas ėmėsi darbo pasiraitęs 
rankoves. Per naktį subūrė automobilius su komandomis, nurodė joms 
budėti parengties režimu. Laimė, rytas Sasekse pasitaikė ramus, tad jis, 
ko gero, žmonių nepristigs. 

— Šefe! — sušuko Džekė Filips, informacijos rinkėja. 

Greisas priėjo prie kolegės. Vakar jai liepė gauti duomenų apie ope- 
racinėms būtinų reikmenų, instrumentų, vaistų gamintojus ir įmones, 
Jungtinėje Karalystėje užsiimančias didmenine prekyba. Kaip dabar pa- 
aiškėjo, sąrašas išėjo įspūdingai ilgas. Į jį gilintis tektų ištisas savaites. 

Į vyresnįjį detektyvą kreipėsi ir Glenas Brensonas. Detektyvas ser- 
žantas sulaukė žinių iš uostų, kuriuose policija išplatino Marlenos Hart- 
man ir Simonos nuotraukas. Per naktį ir ankstyvą rytą buvo pastebėta 
nemažai potencialių kandidačių, įskaitant iš Rumunijos atvykusias mo- 

tiną su dukra — Gatvike pareigūnai jas sulaikė, bet po valandos palei- 
do, — ir iš Vokietijos atvažiavusią porelę su mergaite, kuriuos teisėsau- 
gos atstovai apklausė po to, kai jie išlipo iš „Eurostar“ traukinio. 

— Manau, galime pagrįstai teigti, kad vaikas jau šalyje, — tarė 
Greisas. 

— Man atšaukti visuotinę parengtį uostuose? 

— Dėl visa ko luktelėk dar valandėlę. 

Sutreškėjo radijo stotelė. Sirijų nufotografavo kitas ANAS fotoapara- 
tas. Teberiedantį A24 greitkeliu, palei Horšamą, šiaurės pusėn. Rojus vėl 
dirstelėjo į laikrodį. Transplantacijų chirurgas lėkė kaip vėjas. Jei nesuma- 
žins tempo, gana greitai išsiverš už Sasekso ribų ir atsidurs Sario grafystė- 
je, taigi tenykštę policiją reikės informuoti apie vykdomą persekiojimą. 

Jis susisiekė su sraigtasparniu, perdavė naujienas, paklausė, kur 
konkrečiai šis skrenda. 

— Tuojau pasieks Horšamą, — atsakė stebėtojas. Ryšys nutrūko, 
bet po sekundės radijo stotelė vėl atgijo, ir Greisas išgirdo džiugų jo bal- 
są: — Mes matome objektą! „Romeo Siera Nulis Aštuoni Alfa Maikas 
Lima“ artėja prie kelio darbų zonos, slenka eismo spūstyje. Iš A24 greit- 
kelio neišsuko, vis dar traukia į šiaurę. 

Greisas sugrįžo prie baltos lentos, virš automobilio koordinačių 
taško nubrėžė lanką, aprėpiantį rytinę, vakarinę bei šiaurinę žemėlapio 
dalis. Ir septynis purpurinius klinikų skritulius. 

Po dešimties nerimo sklidinų minučių iš sraigtasparnio perdavė, 
kad „Aston Martin“ kelionės krypties nepakeitė. Jeigu jis laikysis pa- 
sirinkto maršruto, netrukus nusigaus iki M25 žiedinio Londono kelio, 
sudirgęs ir vėl įsižiūrėjęs į žemėlapį pagalvojo Greisas. 

— Kur, velniai griebtų, važiuoji? — balsu ištarė. 

Atsakyti į klausimą negalėjo ir nė vienas iš dvidešimt dviejų ko- 
mandos narių, susikūprinusių priešais kompiuterių ekranus, kalbančių 
mobiliaisiais arba įsikniaubusių į spausdintas dokumentų kopijas. 

Linė kambaryje segė krepšio užtrauktuką, kai į duris kažkas pa- 
skambino. 

Veriantis garsas perskrodė gyslas. Perskrodė sielą. Ji sustingo ap- 
imta akinančios panikos. 

Negi vėl atsibeldė policija? 

Žengusi prie lango Linė atsargiai pažvelgė žemyn. Gatvėje išvydo 
„Streamline“ taksi kompanijos universalą. 

Širdį užliejo palengvėjimas. Ji nesitikėjo taksi, bet dabar, prašviesė- 
jus galvoje, perprato sulaukusi puikaus ženklo. Taksi! Nuostabu! Aišku 
kaip dieną, kad Marlena Hartman neturi ko slėpti. Nesiruošia slapukau- 
ti. Jeigu atsiuntė taksi jų paimti, vadinasi, viskas bus gerai, dėl to neturė- 
tų kilti nė menkiausių abejonių. 

Kad tu nusprogtum, vyresnysis detektyve Rojau Greisai. Prasmek 
skradžiai žemę kartu su gąsdinimais, pamanė ji ir energingai sustukse- 
no į stiklą. Akis aukštyn nukreipė vairuotojas, į penktą dešimtį įkopęs, 
lakūno striukę apsivilkęs vyriškis, kuris stoviniavo greta laukujų durų. 
Linė gestu parodė, kad jos tuojau išeis. Savo ir Keitlinos kelionmaišius 
nunešė į pirmą aukštą jausdama optimizmo antplūdį. Taip, įvykiai klos- 
tysis kaip pridera. Be jokių nesklandumų. Ir duktė galės džiaugtis šau- 
niausiomis visų laikų Kalėdomis. 

— Angelėli, jau metas! — šūksniu paskelbė. 

Keitlina sėdėjo prie virtuvės stalo, ant kelių laikė Maksą ir glostė jo 
kailį, žvilgsnį buvo įsmeigusi į rumunės veidą nuotraukoje. Prie stiklinės 
su gliukozės tirpalu ir antibiotikų piliulių, kurias gavo iš Roso Hanterio, 
nė neprisilietė. 

— Brangioji, ar palikai Maksui lakti ir paėsti? 

Į klausimą Keitlina sureagavo bejausme mina. 

— Mieloji? 

Dėl sąmyšio, atsispindinčio dukters veido išraiškoje, Linės opti- 
mizmas šiek tiek nugaravo. 

— Nesvarbu, aš pati viskuo pasirūpinsiu! 

Į dubenėlį ji šliūkštelėjo vandens, šėryklą pripildė ėdalo, iš Keitli- 
nos rankų švelniai paėmė Maksą, nosimi prigludo prie katino snukio, 
pabučiavo jį ir nuleido ant grindų. 

— Saugok namus, Maksai! Nepamiršk, iš kokios padermės esi kilęs! 

Kai motina taip pareikšdavo, Keitlina dažniausiai nusišypsodavo. 
Bet šiandieną išliko apatiška. Linė atsargiai palietė jos dilbį. 

— Brangioji, išgerk vandenį su vaistais, ir į kelią. 


434 PETER JAMES + MIRTIS UŽKLUPS RYTOJ 


— Aš neištroškusi. 

— Bet tu pasijusi geriau. Šįryt, prieš operaciją, tau negalima valgyti. 

Duktė nenoriai pakluso. Rankoje suspaudė stiklinę, pusiau atsistojo, 
bet po akimirkos dribtelėjo ant kėdės, sykiu išliedama šiek tiek skysčio. 

Į mergaitę žvelgiančią Linę vėl užvaldė stiprėjanti panika. Kol Keit- 
lina gėrė vandenį ir piliules, ji prilaikė stiklinę. Vėliau išbėgo laukan ir 
paprašė vairuotojo pagalbos. 

Dar po dviejų minučių, kai jų manta atsidūrė bagažinėje, Linė įsitaisė 
taksi salone ir vėl suėmė dukrą už rankos. Automobilis pajudėjo iš vietos. 


Iš „Volkswagen Passat“ per radiją pranešė, kad objektas Nr. 2 jau 
iškeliavo, ir įvardijo taksi numerį. 

Nusikaltimų tyrimo kabinete prie rašomojo stalo sėdintis Greisas 
liepė sekti iš paskos ir nepaleisti automobilio iš akių. 


— Kur mes važiuojame? — taksisto paklausė Linė. 

— Paslaptis! 

Veidrodėlyje ji pamatė, kad vairuotojas šypsosi. 

— Kaip turėčiau suprasti? 

— Man nevalia jums sakyti. 

— Ko? 

— Įsivaizduokite, kad leidžiamės į paslaptingus nuotykius. Kaip 
filmuose apie Džeimsą Bondą. 

— „Pasitik mirtį kitą dieną“, — prisimerkusi sumurmėjo Keitlina. 
Ji vis įnirtingiau kasėsi šlaunis. 

Taksi pasuko kairėn, į Kardeno prospektą, gan greit antrą kartą 
nėrė į kairę pusę ir Londono keliu nulėkė į pietus, Braitono centro link. 

Asmens pažymėjime, iškeltame virš prietaisų skydelio, Linė per- 
skaitė jo vardą su pavarde. Markas Takvelas. 

— Ką gi, pone Bondai, ar mūsų kelionė bus ilga? 

— Tik ne šita jos dalis. Man... — Staiga ėmė zirzti mobilusis. Atsilie- 
pęs į skambutį taksistas tarstelėjo: — Aš vairuoju. Vėliau paskambinsiu. 

— Gal pateiksite kokių nors užuominų? — neatlyžo Linė. 

— Atvėsk, moteriške, — išniurnėjo Keitlina. 

Kurį laiką Linė sėdėjo tylėdama, tuo metu taksi nuburzgė link 
Prestono aikštės, prie šviesoforo pasuko į dešinę, užkilo ant Naujosios 
Anglijos kalvos, smuko po viaduku ir šovė į kairę. Įveikęs keterą ėmė 
leistis Braitono stoties kryptimi. Ties sankryža stabtelėjo, vėl nuriedėjo 
pakalnėn ir netikėtai sustojo šalia neseniai sumontuotų betoninių stul- 
pelių, kur buvo draudžiama išlaipinti keleivius. 

Prie taksi pribėgo ir užpakalines dureles pradarė maždaug pen- 
kiasdešimties metų žemaūgis vyriškis pigiu rusvai gelsvu kostiumu, rie- 
baluotais plaukais ir kumpa nosimi. 

— Jūs eiti su manimi, — laužyta anglų kalba prabilo jis. — Grei- 
čiau, greičiau, prašau! Aš esu Grigorijus! — prisistatė ir nuolankiai nusi- 
šypsojo, pademonstruodamas atsikišusius priekinius dantis. 

Priblokšta Linė paklausė: 

— Kur... kur mes eisimę? 

Atsiprašomą vypsnį nutaisęs nepažįstamasis nekantraudamas kone 
vilkte išvilko ją laukan į bjaurią vidurdienio žvarbą. 

Taksistas iš bagažinės iškėlė keleivių krepšius. 

Nė vienas neatkreipė dėmesio į šalimais praslinkusį žalią „Volks- 
wagen Passat“. 


Nusikaltimų tyrimo kabinete supypsėjo vyresniojo detektyvo ra- 
dijo stotelė. 

— Rojus Greisas, — atsiliepė jis. 

— Jos išlipo prie Braitono stoties, — pranešė motiną su dukra se- 
kęs pareigūnas. — Neleistinoje vietoje. 

Rojus visiškai sutriko. Braitono stotis? 

— Kas per šūdas? — garsiai pagalvojo. 

Per vieną valandą į Londoną išjudėdavo keturi traukiniai. „Romeo 
Siera Nulis Aštuoni Alfa Maikas Lima“ artėjo prie M25 magistralės. Štai 
kaip nelauktai žlugo bet kokios teorijos apie privačią ligoninę Sasekse. 
Negi jos vyksta į kokią nors Londono kliniką? 

— Tuos žmones sekite pėsčiomis, — ūmai supanikavęs įsakė Grei- 
sas. — Nepameskite jų. Kad ir ką, po šimts, darytumėte, neišleiskite jų 
iš akių. 

Vienu krepšiu nešinas Grigorijus, o kitu — Linė, kuri tempė dar ir 
tarp jųdviejų klupčiojančią Keitliną, skubiai nužingsniavo per Braitono 
stoties salę. Vyrutis kas porą sekundžių dirgliai žvilgčiojo sau per petį. 

— Sparčiau! — nesiliovė meldęs. — Sparčiau! 

— Aš negaliu, velniai rautų, — išmušta iš vėžių sušvokštė Linė. 

Jie nuskubėjo pro laikrodį, kabantį po stikliniu stogu, pro spaudos 
kioską, palei kavinę, per tolimąjį peroną. 

— Kur mes einame? — paklausė Linė. 

— Greičiau, — atsakė jis. 

— Man reikia prisėsti, — tarė Keitlina. 

— Po minutės tu sėdėti, gerai? 

Trijulė pasiekė išlaipinimo zoną netoli stovėjimo aikštelės išvažia- 
vimo, aplenkė keletą lūkuriuojančių automobilių bei taksi ir nusigavo 
iki rudo dulkėto mersedeso. Kumpanosis atšovė bagažinės dangtį, vidun 
įkėlė krepšius, pravėrė galines dureles ir pagelbėjo mergaitei įsirangyti į 
saloną. Linė įsėdo į mersedesą iš kitos pusės. Grigorijus šoko į vairuoto- 
jo vietą, užvedė variklį ir šastelėjo nuo stoties kaip įkirptas. 


Motiną su dukra sekantis detektyvas konsteblis Piteris Vulfas su 
siaubu akimis palydėjo tolstantį mersedesą. Jausdamas, kaip blėsta pers- 
pektyvos būti paaukštintam tarnyboje, karštligiškai stvėrėsi radijo stote- 
lės, susisiekė su kolega ir liepė jam atlėkti iki išvažiavimo iš automobilių 
aikštelės. 

Bet „Volkswagen Passat“ užstrigo kitapus stoties, įsispraudęs tarp 
vairuotojų, kurie niršdami laukė, kol atbulinį manevrą atliks silpnapro- 
tis, savo sunkvežimiu su priekaba užblokavęs visą gatvę. 

Marlena Hartman sunerimusi vaikštinėjo po kabinetą pirmame 
vakarinio priestato aukšte Viston Greindže, vienoje iš šešių po visą 

pasaulį išsibarsčiusių klinikų, kurias valdė „Transplantation-Zentrale“. 
Dauguma išpaikintų, dėl sveikatingumo paslaugų, operacinių ir nechi- 
rurginių atjauninimo procedūrų atvykstančių klientų nė neįsivaizdavo, 
kas darosi už sandariai uždarytų, ženklu PAŠALINIAMS EITI DRAUDŽIAMA 
pažymėtų flygelio durų. 

Pro kambario langą atsivėrė puikus vaizdas į Daunso reidą, bet ji 
dažniausiai būdavo per daug užsiėmusi, kad grožėtųsi panorama. Kaip, 
pavyzdžiui, šiandieną. 

Vokietė dešimtą kartą žvilgtelėjo į rankinį laikrodį. Kur dingo Siri- 
jus? Kur taip užtruko motina su dukra? 

Linė Beket faksu privalėjo nusiųsti instrukcijas Marlenos bankui, 
kad šis leistų pervesti antrąją atlygio dalį. Įprastomis aplinkybėmis, prieš 
tęsiant darbus, reikėtų sulaukti patvirtinimo, jog pinigai atsidūrė jai pri- 
klausančioje Šveicarijos banko sąskaitoje, bet šįkart teks rizikuoti, nes 
frau Hartman knietėjo kaip įmanoma greičiau iš čia išsinešdinti. 

Saulė leisis 15.55, ir tuomet lėktuvai nebegalės nei pakilti iš Šore- 
hamo uosto, nei jame tūpti. Ten prisistatyti būtina vėliausiai pusę ketvir- 
tos. Drauge keliaus ir Kosmesku, prigriebęs mergaitės liekanas. Kliniko- 
je likę komandos nariai prižiūrės Keitliną. Net jeigu policija aptiks šią 
vietą, operacija bus užbaigta anksčiau nei pareigūnai atlėks, ir siekdami 
rasti įrodymus, jie turės verstis per galvą. Džiaugsmu netrykš, bet Keitli- 
nos, aišku, nepjaustys ir netikrins, ar pacientė įsigijo naują organą. 

Išėjusi iš kabineto ji nudrožė į persirengimo kambarį, kur apsivilko 
chirurginius drabužius, įsispyrė į batus ir užsitempė gumines pirštines. 
Tada atidarė duris, įžengė į operacinę, pasisveikindama linktelėjo Raz- 
vanui Jonesku, rumunų kilmės transplantacijos specialistui, dviem ru- 
munams anesteziologams ir trims rumunėms seselėms. 

Simona nuoga tysojo ant stalo. Be sąmonės gulinčią mergaitę nu- 
tvieskė akinanti šviesa, sklindanti iš dviejų viršuje įrengtų aštuonkojo 
formos šviestuvų. Iš gerklės styrantis kvėpavimo vamzdelis buvo su- 
jungtas su respiratoriumi ir anesteziologine įranga. Iš lašelinės maišelio 
sunkėsi „Propofol“, kurį siurbliukas nepaliaujamai varvino pro intrave- 
ninę į riešą įsmeigtą kaniulę. Dar pora pumpavo skysčius, kad pakanka- 
mai jų gavę organai išliktų aukščiausios kokybės. 

Plokščias šiuolaikiškas, ant sienos pritvirtintas ekranas rodė kraujo 
spaudimą, širdies pulsą ir deguonies įsotinimo lygį. 

— Alles ist in Ordnung?* — pasiteiravo Marlena Hartman. 

Razvanas sureagavo bereikšmiu žvilgsniu. Ji pamiršo, kad chirur- 
gas nešneka vokiškai. 

— Pasirengę? — šįsyk paklausė rumuniškai. 

— Taip. 

Ji vėl nukreipė akis į laikrodį. 

— Gal jau išimsite kepenis? 

Savo srityje patirties nestokojantis Razvanas nenoromis paprieš- 
taravo: 

— Verčiau sulaukime sero Rodžerio. 

— Man neramu dėl laiko. Pradėkite nuo inkstų. Juos užsisakė pora 

"klientų iš Vokietijos ir Ispanijos. 

Staiga pyptelėjo radijo stotelė. Marlena atsiliepė į kvietimą ir aki- 
mirką pasiklausė. Galiausiai ištarė: 

— Gerai, nuostabu! 

Ponia Beket su dukra bus vietoje po dvidešimties minučių. 

Sutrikęs detektyvas konsteblis Vulfas įsijungė radijo stotelę ir pra- 
nešė, kad „Viskis Septyni Devyni Šeši Lima Delta Yla“ pradingo iš regė- 
jimo lauko. Rudasis mersedesas su Line ir Keitlina Beket paspruko. 

Žavinga, pamanė Rojus Greisas, sėdėdamas nusikaltimų tyrimo ka- 
binete Nr. 1 prie daiktais užversto darbo stalo. Apsitriesk, kaip žavinga. 

Dabar jis tegalėjo viltis, kad automobilį užfiksuos ANAS fotoaparatas. 

Telefonas čirškė, bet niekas prie jo nesilietė. Šiuo metu, žiniasklai- 
dai ištrimitavus apie nusikaltimus, tyrėjus užtvindė skambučiai, tačiau 
kambaryje darbavosi dvidešimt du žmonės, ir tik tuzinas jų šnekėjo te- 
lefonais — likusieji skaitė arba vedė duomenis į kompiuterį. 

— Ar kas nors pakels tą prakeiktą ragelį? — suriko vyresnysis de- 
tektyvas. 

Rojus Greisas nudūrė akis į Džimo Tauerso skrodimo ataskaitą, ne- 
seniai atsidūrusią ant jo stalo. Mirties priežastis: uždusimas, kurį sukėlė 


* Viskas parengta? (vok.) 

įkvėptas vanduo. Dėl deguonies trūkumo ir acidozės sustojo širdis. Pas- 
kubomis peržvelgęs Nadiuškos De Sančos terminologine kalba prirašy- 
tus puslapius jis išsiaiškino, kad „Scoob-Eee“ škiperis tiesiog paskendo. 
Vidaus organai neišpjauti. 

Tauersas prarado gyvybę kitaip negu trys iš Anglų sąsiaurio iš- 
traukti paaugliai, tačiau nuojauta Greisą tikino, esą visi mirties atvejai 
tarpusavyje susiję. Jis turės apsispręsti, ar verta atkakliai reikalauti, kad 
žvejybinį botą, oficialiai tapusį nusikaltimo vieta, policija iškeltų į pavir- 
šių. Tiesa, tokiems žygiams kol kas nebuvo laiko. 

Klaviatūroje išbarbenus komandą, kompiuterio ekrane nušvito 
topografinė nuotrauka. Dar po kelių sekundžių pagal borto atsakiklius 
Rojus nustatė sraigtasparnio ir dviejų Sirijaus „Aston Martin“ sekančių 
automobilių koordinates. Jie tebuvo už kelių mylių į pietus nuo M25 
greitkelio. Bent tiek gerai, kad stebėti chirurgą padės galybė tame sekto- 
riuje sumontuotų ANAS fotoaparatų. 

Netrukus jam skambtelėjo iš Valdymo centro. „Viskis Septyni De- 
vyni Šeši Lima Delta Yla“ užtiktas A283 kelyje, į vakarus nuo Braitono. 

Iš jaudulio netverdamas kailyje Greisas pripuolė prie žemėlapio. Ir 
susiraukė. Arčiausiai mersedeso esantys purpuriniai skrituliai ženklino 
Šorehame veikiančią Sautlando ligoninę ir Nacionalinę sveikatos prie- 
žiūros ligoninę, jau atmestas kaip netinkamas, bei sveikatingumo bei 
grožio kliniką, Viston Greindžą, taip pat nepatraukusį policijos dėme- 
sio. Svarbiausia, kad kelias vedė link Vašingtono žiedo, esančio į šiaurę 
nuo Vortingo — link to paties, iš kurio Sirijus įsuko į A24 greitkelį. 

Grįžęs prie darbo stalo jis paskambino Džeisonui Tingliui, Infor- 
macijos analizės padalinio inspektoriui, ir paklausė, ar į Vašingtono ra- 
joną išsiųsta sekimo komanda. „Ne“, atsiprašomu tonu atsakė Tinglis. 

Prabėgo dešimt minučių, bet apie rudąjį mersedesą — jokių žinių. 

Vadinasi, jis klaidingai nustatė kryptį. Kad tik automobilis pakliūtų 
į budinčio patrulio akiratį! 

Vėl ėmė zirzti telefonas. Po velnių, ar kas nors atsilieps į sumautą 
skambutį? 

Pagaliau kažkuris iš bendradarbių pakėlė ragelį. 

Greisui nenumaldomai kriko nervai. Alisona Vosper pageidavo 
naujausių duomenų, o Kevinas Spinela iš Argus laikraščio paliko ketu- 
rias žinutes, kuriose teiravosi, kada įvyks kita spaudos konferencija. 

Kompiuteryje įjungęs Sasekso žemėlapį, dėbsodamas į ekraną, jis 
žūtbūt mėgino susigaudyti, kas praslydo pro akis. 

Staiga ryšį užmezgė pareigūnas, iš sraigtasparnio sekantis objektą 
Nr. 1. „Aston Martin“ užsuko į degalinę. 

Rojus Greisas padėkojo už naujieną. Po sekundės radijo stotelė at- 
gijo — nepaženklintu automobiliu važiuojantys policininkai perdavė, 
kad sustojo prie gretimų kolonėlių ir laukia nurodymų. 

— Būkite šalia, — liepė vyresnysis detektyvas. — Bet nieko neda- 
rykite. Tik prisipilkite degalų arba apsimeskite, kad pilatės. 

— Būti šalia. Supratome. — Po statinių trikdžių pliūpsnio vėl nuskam- 
bėjo balsas: — Sere, objektas Nr. 1 išnyra laukan. Bet, sere, čia ne jis, o ji. 

— Ką? 

— Tai moteris. Ilgais tamsiais plaukais. Penkių pėdų ir dešimties 
colių ūgio, beveik trisdešimties metų. 

— Įsitikinęs? — griežtai paklausė Greisas. 

— Hmm... taip, sere, čia tikrai moteris. 

Greisą ūmai apėmė jausmas, tartum kažkas iš jo vidurių ištraukė 
kištuką. 

— Moteris ilgais rudais plaukais? Bet... prieš pusvalandį ji buvo 
žilaplaukė! 

— Jau nebe, sere. 

— Juokaujate? 

— Deja, ne, sere. 

— Likite su ja. Noriu žinoti, kur toji moteris vyksta. 

Po akimirkos jis liepė sraigtasparniui skristi prie Vašingtono žiedo ir. 
stebėti mersedesą. Paskui nurijo kaip ledas šaltos kavos gurkšnį, trumpam 
užsimerkė ir sukiodamas galvą krumpliais patekšnojo sau į smakrą. 

Moteris iš „Aston Martin“ viso labo išsiruošė į nekaltą kelionę ar 
atliko masalo vaidmenį? Nejau detektyvas seržantas Taneris, patyręs se- 
kimo specialistas, apsiriko? Nevykęs plaukų spalvos nustatymas — labai 
rimta klaida. Automobilis, ko gero, buvo tamsintais langais, tačiau įsta- 
tymas draudė tamsinti priekinius stiklus. 

Po sekundės trekštelėjo radijo stotelė ir jis sulaukė atsakymo. 

Ryšį užmezgė „Aston Martin“ stebintis pareigūnas. 

— Sere, jai nuėjus sumokėti už kurą, užmečiau akį į automobilio 
saloną. Ant keleivio sėdynės guli žilas trumpaplaukis perukas. 

Greisas padėkojo, įsakė važiuoti moteriškei įkandin ir baigė pokalbį. 

Šūdas, nusikeikė mintyse. Šūdas, šūdas, šūdas. 

Jis griebė radiją ir nedelsdamas susisiekė su Polu Taneriu. 

Detektyvas seržantas Taneris atsiprašomu balsu informavo, kad 
„Aston Martin“ pasišalinus jis su kolega liko budėti prie vartų dar tris- 
dešimt minučių, kaip ir buvo nurodyta. O šiuo metu abu lėkė į centrinę 
Braitono dalį, nes skubiai iškvietė į operaciją, per kurią teks sekti narko- 
tikų prekeivius. 

Jiems padėkojęs Greisas atsisuko į Gajų Bečelorą ir paprašė surink- 
ti Sirijaus namų telefono numerį, nes reikėjo patikrinti, ar chirurgas te- 
betūno savo dvare. 

Po dviejų minučių detektyvas seržantas pranešė, kad seras Rodže- 
ris visai neseniai išvyko. 

Rojus Greisas klausėsi žinios paniuręs. Stačiai galvoje netilpo, kad 
leidosi visapusiškai ir taip lengvai apmaunamas. Komanda nieko pana- 
šaus iš viršininko nesitikėjo. Jis nieko panašaus iš savęs nesitikėjo. 

Akivaizdu, kad derėjo išnaudoti pasitaikiusią progą ir dar šiandie- 
ną areštuoti Linę Beket. Taip bent jau būtų suvaldęs padėtį. Kartu, be 
abejo, pakurstęs paniką ir greičiausiai netekęs galimybės sučiupti nusi- 
kaltėlius už rankos. Dieve, kaip lengva kalbėti po laiko! 

Mąstyk, sau liepė. Mąstyk, mąstyk, mąstyk, mąstyk. 

Nuo telefono vėl atvilnijo trelės, kurių niekas nesiteikė nutraukti. 
Nesiliaujantis, velniškai įkyrus garsas trukdė susikaupti. Aparato sky- 
delyje žybčiojo lemputė. Suirzęs jis nuspaudė mygtuką ir pats atsiliepė 
į skambutį. 

Kitame laido gale baimingai prabilo moteris — sprendžiant iš bal- 
so, maždaug trisdešimties, gal keturiasdešimties metų. 

— Ar galėčiau kreiptis į žmogų, kuris užsiima Anglų sąsiauryje, 
hmm... rastų trijų lavonų byla? Čia operacija „Neptūnas“, teisingai? 

Ji veikiausiai tiktai sugaišins laiką, nors ką gali žinoti... Rojus visuo- 
met stengdavosi šnekėti mandagiu tonu ir atidžiai išklausyti pašnekovą. 

— Jūs kalbate su vyresniuoju detektyvu Greisu. Aš vadovauju ope- 
racijai „Neptūnas“. 

— O, taip. Gerai. Atleiskit už trukdymą... bet aš sunerimusi. Iš- 
vis neturėčiau jums skambinti — per pietų pertrauką vogčia išmukau 
iš darbo. 

— Aišku. — Jis paėmė tušinuką ir atsivertė tuščią užrašų knygelės 
puslapį. — Prašau prisistatyti ir pasakyti savo telefono numerį. 

— Bet... bet kovos su nusikaltimais reklama skelbia, kad... kad lei- 
džiama išlikti anonimu. . 

— Taip, jei tik norite. Na, kuo, jūsų manymu, galite mums padėti? 

— Ką gi, — dar baugiau išlemeno moteris, — gal čia niekis, tačiau 
aš skaičiau... na, žinote... ir mačiau per žinių laidą, kad, hmm... policija 
iškėlė prielaidą, jog tuos vargšus jaunuolius atgabeno į šalį dėl jų organų. 


Suprantat, esmė ta... — ji nutyko. 

Greisas tylėdamas laukė tęsinio. Kai nesulaukė, šiek tiek nekantriai 
paragino: 

— Taip? 


— Suprantat, aš dirbu farmacinėje didmenininkų įmonėje, medi- 
kamentų išdavimo skyriuje. Jau gana ilgai tiekiame dviejų rūšių vais- 
tus — be abejo, drauge su kitais, — vakarinėje Sasekso dalyje įsikūrusiai 
plastinių operacijų klinikai. Ir aš niekaip nesuvokiu, kodėl šiai įstaigai 
jų prireikė. 

Vyresnysis detektyvas sukluso. 

— Kokius vaistus? 

— „Tacrolimus“. — Ji ištarė pavadinimą paraidžiui. — Ir „Ciclospo- 
rin“. — Greisas užsirašė ir antrą pavadinimą. — Tai imunodepresantai. 

— Kam konkrečiai jie skirti? 

— Tam, kad žmogaus kūnas neatmestų transplantuotų organų. 

— Ir jie nenaudojami plastinėje chirurgijoje? 

— Išimtis galėtų būti nebent odos persodinimo operacijos, nes po 
jų imunodeprestantai pasitelkiami kaip apsauga nuo atmetimo reakci- 
jos. Bet aš labai abejoju, kad tokių kiekių, kokius klinikai siuntėme pas- 
taruosius dvejus metus, reikėtų vien odos transplantacijoms. Šitą sritį 
išmanau neblogai, nes anksčiau dirbau Ist Grinstedo nudegimų skyriu- 
je, — išdidžiai ir nebe taip baikščiai pareiškė ji. — Beje, minėtai klinikai 
tiekiame dar vieną vaistą. Manau, jis galėtų patraukti jūsų dėmesį. 

— Kokį? 

— „Prednisolone“. — Moteris vėl ištarė pavadinimą paraidžiui. — 
Plačiau vartojamą, bet, tai svarbiausia, kepenų transplantantams reika- 
lingą steroidą. 

— Kepenų? 

— Taip. 

Rojus Greisas pajuto, kad jo organizmą užplūdo adrenalino srautas. 
— Koks klinikos pavadinimas? 

Moteris padvejojo, jos balsas prityko ir vėl tapo baugštus. 

— Viston Greindžas, — kone sušnabždėjo. 

Vairuotojas prastokai šnekėjo angliškai, o tai Linę kuo puikiausiai 
tenkino, nes ji nejautė jokio noro plepėti. Vyriškis prisistatė Grigorijaus 
vardu, ir Keitlinos motina, pažvairuodama į užpakalinio vaizdo veidro- 
dėlį, kaskart išvysdavo į ją įbestas kumpanosio akis, prašieptas lūpas, 
kreivus žvilgančius dantis. Jis porą sykių šnektelėjo mobiliuoju svetima, 
nepažįstama kalba. 

Visą Linės dėmesį buvo prikausčiusi duktė, kuri, dideliam motinos 
palengvėjimui, per kelionę truputį atsigavo — galbūt dėl gliukozės arba 
antibiotikų, o gal dėl jų abiejų poveikio. Nūnai tikru nervų kamuoliu 
virto ne kas kitas, o Linė, ji veik nesidomėjo, kur link jie traukė, tuo 
metu mersedesas, pasukęs A27 greitkeliu į vakarus nuo Braitono, ap- 
važiavo Šorehamo oro uostą ir nuurzgė Steiningo aplinkkeliu. Iš pilko, 
grėsmingai apniukusio, tarsi jos vidinę tamsą atspindinčio dangaus krito 
šlapdriba. Vairuotojas kas porą minučių trumpam įjungdavo valytuvus. 

— Ar tėtis mane aplankys? — kasydamasi pilvą sulemeno Keitlina. 

— Be abejo. Kol grįši namo, vienas iš mūsų visada palaikys tau 
draugiją. 

— Namai, — ilgesingai tarė mergaitė. — Va, kur norėčiau būti. Na- 
muose. 

Linė jau ruošėsi paklausti, kuriuos namus ji turėjo omeny, bet nu- 
sprendė, kad neverta. Atsakymą žinojo. 

— Mama, per operaciją tu neišvažiuosi? — paklausė Keitlina, kuri 
atrodė išsigandusi ir pažeidžiama. 

— Nieku gyvu. Prižadu. — Ji spustelėjo suglebusius dukters siršiūs 
ir pabučiavo į skruostą. — Atsigavusi iš karto pamatysi mane. 

Keitlina kreivai nusišypsojo. 

— Aha, tik manęs negėdink savo drabužiais. 

— Labai tau ačiū! 
— Tikiuosi, siaubingos oranžinės palaidinukės nepasiėmei? 
— Ne, siaubingos oranžinės palaidinukės nepasiėmiau. 


Praėjus kiek daugiau nei pusvalandžiui nuo tada, kai automobilis 
apleido Braitono stoties aikštelę, jie įsuko tarp prašmatnių vartų kolo- 
nų, pravažiavo pro ženklą su užrašu VISTON GREINDŽO SPA, pajudėjo 
degutbetonio keliu, kuris driekėsi kalvotame parke, persirito per keletą 
greitį ribojančių kalvelių. Neilgai trukus kairėje pusėje pasirodė didžiu- 
lis ežeras bei golfo laukas. Priešakyje plytėjo Daunso reidas, ir Linė netgi 
įžvelgė medžius, vešančius ant Čanktonberio Žiedo piliakalnio. 

Keitlina sėdėjo užsimerkusi, per „iPod“ grotuvą klausėsi muzikos 
arba snūduriavo. Į gedulingą tylą nugrimzdusi motina neketino jos ža- 
dinti iki pat paskutinio momento, vildamasi, kad miegas padės dukrai 
išsaugoti šiek tiek jėgų. 

Viešpatie, kad tik būčiau priėmusi tinkamą sprendimą, nebyliai 
meldėsi ji. 

Viskas klostėsi gerai, kol rytą į duris pasibeldė policininkai. Ligi 
tol Linė neabejojo, kad elgiasi teisingai, bet dabar nebenutuokė, kas yra 
„teisinga“. 

Kai mersedesą sukratė kelio kauburėlis, Keitlina praskyrė blakstie- 
nas ir sutrikusi apsidairė. 

— Ko klausaisi, brangioji? — pasiteiravo motina. 

Duktė jos neišgirdo. 

Linė žvelgė į savo atžalą su tokia meile, kad, rodės, jai plyš širdis. 
Žvelgė į tulžingai gelsvą odą ir akis. Iš pažiūros mergaitė buvo velniškai 
trapi ir silpna. | 

Brangioji, išlik stipri. Dar truputėlį. Dar kelios valandos, ir visos ne- 
gandos baigsis. 

Ji dirstelėjo į priekinį langą ir sekundę kitą paspoksojo į milžiniš- 
kus ir bjaurius senovinius dvaro rūmus. Centrinė dalis lyg ir asocijavo- 
si su gotikine karalienės Viktorijos laikų architektūra, tačiau ją papildė 
nemažai neseniai suręstų flygelių — ir panašaus stiliaus, ir šiuolaikiškų 
neišvaizdžių standartinių priestatų. Linė pamatė automobiliais nusėtą, 
stovėjimo aikštelėmis apsuptą žiedinį privažiavimo taką, bet prie ženklo 

su užrašu PRIVATI TERITORIJA vairuotojas išsuko iš pagrindinio kelio, 
nuriedėjo po arka ir veikiai pasiekė erdvų užpakalinį kiemą, kurio vie- 
noje pusėje stūksojo pastatas, kadaise, kaip ji spėjo, buvusios arklides, o 
kitoje rikiavosi šlykštūs garažai su pakeliamaisiais vartais. 

Mersedesas sustingo prie paprastų juodų durų. Prieš Linei išnyrant 
iš salono, per slenkstį žengė moteris, tikras mėsos kalnas, užsitempusi 
baltą slaugės palaidinę ir apsiavusi sportinius batelius. 

Grigorijus aplėkė automobilį, ketindamas atverti Keitlinai dureles, 
bet toji sutelkė jėgas, išslydo laukan pro kitą pusę ir be niekieno pagal- 
bos nusekė įkandin motinos. 

— Ponia Linė Beket, panelė Keitlina Beket? 

Moteris prabilo oficialiu balsu ir svetimšališku akcentu, tad atvykė- 
lės pasijuto tarsi kvočiamos. 

Apkabinusi dukrą Linė nuolankiai palinksėjo ir kortelėje, priseg- 
toje prie baltos palaidinukės, perskaitė nepažįstamosios vardą: Draguta. 
Primena drakoną, pagalvojo Linė. 

— Prašau paskui mane. 

— Aš atnešiu jūsų mantą, — tarė Grigorijus. 

Linė sugniaužė dukters ranką ir jos pajudėjo dezinfekcinėmis prie- 
monėmis trenkiančiu plačiu koridoriumi, kurio sienas dengė baltos ply- 
telės. Praėjusios pro keletą uždarytų kambarių, pagaliau nusigavo iki už- 
rakintų durų. Stambioji palydovė surinko apsaugos kodą ir jas pravėrė. 

Trijulė nužingsniavo kiliminiu taku tarp šviesiai pilkai dažytų, biurui 
pritinkančių sienų. Galų gale Draguta sustojo prie kitų durų ir pasibeldė. 

Anapus slenksčio pasigirdo moteriškas balsas: 

— Reinkommen!* 

Slaugė palydėjo Linę su Keitlina į erdvų ištaigingą kabinetą ir grį- 
žusi į koridorių uždarė duris. Pasitikdama atvykėles, iš už jokiais daik- 
tais neapkrauto rašomojo stalo pakilo Marlena Hartman. Pro langą už 
jos nugaros atsivėrė Daunso reido panorama. 

— Gut! Jūs čia! Tikiuosi, kelionė buvo maloni. Prašau sėstis, — ji 
pamojo į du fotelius, stovinčius priešais stalą. 

— Taip, kelionė įdomi, — atsakė Linė. Jos skrandį ir gerklę veržė 
toks standus mazgas, kad moteris vos išspaudė žodžius. Kojos drebėjo. 


*  Įeikite (vok.) 

— Ja. Mes susidūrėme su problemomis, — rimtai linktelėjusi tarė 
Marlena Hartman. — Bet aš niekada nenuviliu klientų. — Ji nusišypsojo 
mergaitei. — Viskas gerai, mein Liebling? | 

— Ar per operaciją chirurgas galėtų paleisti Faist dainą? — tyliai 
paklausė Keitlina. Atsisėdo ir susikūprinusi įniko kasytis kairiąją kulkšnį. 

— Faist? — moters kaktoje įsispaudė raukšlė. — Kas yra Faist? 

— Gera dainininkė. 

Paauglė ėmė nagais gremžti išsipūtusį pilvą. 

Vokietė patrūkčiojo pečiais. 

— Tvarka. Aš pasidomėsiu. Bet neįsivaizduoju, ką chirurgas atsakys. 

— Noriu sužinoti dar vieną dalyką. 

Linė baimingai ją nužvelgė. Kalbėdama dukra, regis, gaudė orą. 

— Klausau. 

— Mano naujos kepenys... iš kur jas gavote? 

Moteris atsakė be menkiausių dvejonių. 

— Iš vargšės apytikriai tavo amžiaus mergaitės, vakar autoavarijoje 
praradusios gyvybę. 

Motina neramiai pašnairavo į savo atžalą, akimis prašydama nesi- 
gilinti į šią temą. 

— Kur ji žuvo? 

Keitlina nebylių raginimų nepaisė. Jos balsas staiga sustiprėjo. 

— Rumunijoje. Netoli Brasovo miesto. 

— Papasakokite apie ją. 

Šįkart Marlena Hartman gūžtelėjo tarytum gindamasi. 

— Atleisk, bet mane saisto konfidencialumo taisyklės. Suteikti iš- 
samesnės informacijos apie donorę negaliu. Vėliau galbūt parašysi jos 
šeimai, išreikši padėką laiške, kurį būtinai perduosiu. Aš netgi skatin- 
čiau taip pasielgti. 

— Vadinasi, policija ne... 

— Brangioji, — įsiterpė Linė, kuri nujautė, ką duktė pasakys. — 
Frau Hartman teisi. 

Keitlina tylėdama pasidairė, pervėrė kambarį skvarbiu žvilgsniu, 
tarsi jai būtų sunkiai sekęsi įžiūrėti apibrėžtus objektų kontūrus. 

— Prieš... prieš sutikdama paimti kepenis, — silpnu balsu prabi- 
lo, — turiu žinoti tiesą. 

Sukrėsta Linė nuo jos neatplėšė akių. 

Nelauktai atsilapojo durys ir kabinete pasirodė medicinos sesuo, 
vardu Draguta. 

— Mes pasirengę. 

— Keitlina, tu jau eik, — paliepė organų prekeivė. — Mudviem su 
tavo mama reikia užbaigti reikalus. Ji pas tave ateis po kelių minučių. 

— Policininkų rodyta nuotrauka netikra? — neatlyžo Keitlina. 

— Brangioji! Angelėli! — maldingai sušuko Linė. 

Į pašnekoves žiūrinčios Marlenos Hartman veidas sustingo akme- 
nine išraiška. 

— Nuotrauka? 

— Jie melavo! — kone ašarodama sušuko mergaitės motina. — Jie 
melavo! 

— Apie kokią nuotrauką tu kalbi? — pasidomėjo prekeivė. 

— Policija sakė, kad mergaitė dar gyva. Kad ją nužudys dėl manęs. 

Marlena Hartman palingavo galva. Jos lūpos virto tiesia linija, aky- 
se nušvito nuostaba. 

— Keitlina, patikėk, tokiomis priemonėmis savo versle nesinau- 
doju, — labai švelniu tonu tarė vokietė ir šiltai nusišypsojo. — Vargu 
ar jūsų teisėsaugos atstovai džiaugiasi, kai kas nors, — kaip jūs ten sa- 
kot, — kiša pagalius sistemai į ratus. Jų požiūriu, verčiau žmonės miršta, 
negu perka organus. Tau teks manimi pasikliauti. 

Vėl prabilo slaugė: 

— Prašau eiti. 

Linė pabučiavo Keitliną 

— Keliauk su ja, mieloji. Mes pasimatysime po minutės kitos. Man 
reikia sumokėti likusią pinigų dalį. Kol ruošies, nusiųsiu faksą į banką. 

Ji padėjo dukrai atsistoti. 

Svyruodama mergaitė nukreipė apsiblaususias akis į frau Hartman. 

— Faist, — priminė. — Paprašysite chirurgo? 

— Faist, — išsišiepdama pakartojo vokietė. 

Keitlina baugščiai žengtelėjo motinos link. 

— Mama, tu ilgai neužtruksi, ar ne? 

— Pasistengsiu atlėkti kuo greičiau, brangioji. 

— Man baisu, — sukuždėjo ji. 

— Po kelių dienų savęs neatpažinsi! — patikino organų prekeivė. 

Draguta išsivedė pacientę iš kambario ir uždarė duris. Marlena 
Hartman kaipmat įtariai prisimerkė. 

— Apie kokią nuotrauką užsiminė jūsų duktė? | 

Linei nespėjus atsakyti, vokietės dėmesį staiga patraukė žemai 
skrendančio sraigtasparnio čeksėjimas. Moteris pašoko nuo kėdės ir 
prilėkė prie lango. 

— Scheisse!* — nusikeikė. 

Plytelėmis išklotu koridoriumi slaugė palydėjo Keitliną į persiren- 
gimo kambarėlį, kuriame stovėjo metalinės spintelės, o ant vagio kabėjo 
ligoninės marškiniai. 

— Pasikeiti drabužius, — nurodė ji. — Savo rūbus padedi į ketu- 
rioliktąją. Aš lauksiu, — sulig paskutiniu žodžiu užvėrė duris. 

Keitlina dėbtelėjo į spinteles, nugurkė seiles ir suvirpėjo. Iš Nr. 14 
spynos stirksojo raktas su guminiu riešo raiščiu. Visai kaip viešuosiuose 
baseinuose. 

Plaukiojimas kėlė baimę. Jai nėpatiko nejausti žemės po kojomis. 
Kaip dabar. 

Apsvaigusi mergaitė tėškėsi ant medinio suolelio ir pasikasė pilvą. 
Ją kamavo nuovargis, sąmyšis ir šleikštulys. O, kad pagaliau atslūgtų ta 
bjauri savijauta! Niežėjimas! Baimė! 

Keitlina pirmąsyk gyvenime taip stiro iš siaubo. 

Kambarys ją slėgė. Spaudė. Traiškė. Sukosi prieš akis. Mintys at- 
klysdavo į galvą ir vėl pranykdavo. Jei norėjai jas nutverti, reikėjo rea- 
guoti žaibiškai. 

Visi kažką nuo jos slėpė. Visi iki vieno. Netgi motina. Ką konkre- 
čiai? Ir kodėl? Kiti žinojo tai, apie ką Keitlina nieko nenutuokė, tačiau 
ką? Tie žmonės neturėjo teisės taip elgtis. 

Ji atsistojo, nusivilko paltą ir vėl sudribo, nes patalpa ėmė sūku- 
riuoti dar sparčiau. Pilvą nudiegė sopuliai. Rodės, vienu metu odą kan- 
džiojo tūkstantis uodų. 


* Šūdas (vok) 

— Atsiknisk! — pro lūpas netikėtai ištrūko švokštimas. — Atsi- 
knisk, skausme. 

Kovodama su kvaituliu mergaitė vėl pakilo ir atidarė spintelę. Jau 
ketino vidun įkišti paltą, bet sudvejojo, padėjo jį ant suoliuko ir pravėrė 
duris. | 

Koridoriuje nebuvo nė gyvos dvasios. 

Nusvyravusi per slenkstį ji uždarė persirengimo kambario duris, 
budriai apsidairė, nors vaizdas prieš akis mažumėlę liejosi, pasuko de- 
šinėn, įveikė nedidelį atstumą ir kairėje pusėje išvydo kitas duris, ant 
kurių pritvirtintas užrašas informavo: GRIEŽTAI DRAUDŽIAMA ĮEITI BE 
STERILIOS APRANGOS. Užrašą pavyko perskaityti tiktai prisimerkus. 

Keitlina pravėrė duris ir įklupčiojo į siaurą belangę patalpą, iš pir- 
mo žvilgsnio — medicininių reikmenų saugyklą. Priešais stovėjo ra- 
tuotas stalas, į kurį ji atsitrenkė ir susimušė šlaunį, vieną sieną iki pat 
lubų dengė spinta su stiklinėmis durelėmis ir lentynomis, užverstomis 
chirurginiais instrumentais, ant grindų riogsojo deguonies balionai 
— vieną jų netyčia nuvertusi paauglė susikeikė, — ir keletas elektrinių 
kontrolės prietaisų. Ji perėjo kambarį ir pasiekė kitas duris su apvaliu, į 
liuką panašiu langeliu. 

Ir sustojo kaip įbesta. 

Nes kitapus stiklo pamatė įspūdingą šiuolaikišką operacinę, pilną 
žmonių chirurgų rūbais, elastiškomis kepurėlėmis, baltomis kaukėmis 
ir kūno spalvos pirštinėmis. Dauguma jų supo ryškiai apšviestą stalą, 
ant kurio gulėjo nuoga, regis, operacijai paruošta mergaitė. Nemažai 
aparatų, prijungtų prie vaiko, ji atpažino, nes pati apsčiai laiko praleido 
tokius kaip „Daktaras Hausas“ ir „Grei anatomija“. Antai endotrachėji- 
nis kvėpavimo vamzdelis. Nazogastrinis vamzdelis, centriniai veniniai 
kateteriai, kurie užsibaigė į kaklą įbestomis kaniulėmis, prie krūtinės 
priklijuoti lipdukai — širdies elektrodai, arteriniai ir periferiniai katete- 
riai su kaniulėmis, PiCCO širdies stebėjimo monitorius, pulso oksime- 
tras, šlapimo pūslės kateteris. 

Rankoje skalpelį laikantis pagyvenęs vyriškis kalbėjo su jaunesniu 
kolega ir pirštu braukė per nuogą kūną — akivaizdžiai demonstravo, 
kokioje vietoje reikės atlikti pjūvį. 

Nors mergaitės veidas buvo kiek iškreiptas ir bejausmis, Keitlina iš 
karto ją atpažino. 

Čia toji rumunė iš nuotraukos, kurią rytą į namus atnešė pora de- 
tektyvų. Vakar žuvusi autoavarijoje, pasak vokietės. Na, na, pamanė Keit- 
lina, kai vienas iš medikų žengė į šoną, ir į akiratį išniro daugiau vaiko 
kūno. Jeigu patenki į avariją, per kurią išleidi kvapą, ant odos turėtų likti 
kokių nors ženklų, ar ne? Bent jau įbrėžimų, mėlynių, nubrozdinimų. 

Tačiau mergaitė atrodė lyg mieganti. 

Keitlina stipriai užsimerkė, vėl praplėšė vokus ir pabandė geriau 
įsižiūrėti į operacinės stalą. Ne, ant kūno nematyti jokių žymių. 

Mintyse nuskambėjo vyresniojo detektyvo žodžiai. 

Jie išpjaus šitos rumunės organą. Jos vardas — Simona Irimija. Kiek 
mes žinome, kol kas mergaitė gyva ir sveika. Ją atgabeno į Angliją ir čia 
nužudys, kad jūsų duktė gautų kepenis. 

Taigi policininkas sakė tiesą. 

Vokietė melavo. 

Motina melavo. 

Tie daktarai nudobs vaiką. Galbūt jau pribaigė. 

Už nugaros nelauktai pasigirdo niršus balsas. Moteris laužyta anglų 
kalba užriko: 

— Ką tu čia darai? 

Ji atsigręžė ir pamatė artėjančią Dragutą. 

Keitlina karštligiškai suskato stumti duris, bet nieko nepešė. Pa- 
mačiusi rankeną, trūktelėjo ją ir pro atsilapojusias duris nuklypavo į 
kitą kambarį. Širdį varstė pyktis. Pyktis ir neapykanta, kuriuos sukėlė tie 
žmonės. Kaukėti jų veidai. 

— Liaukitės! — išgargė ji prasiverždama pro du arčiausiai stovin- 
čius medikus. Metėsi ant apstulbusio chirurgo, iš jo delno ištraukė skal- 
pelį ir sykiu pajuto, kaip ašmenys įpjovė pirštus. — Tučtuojau liaukitės! 
Jūs pabaisos! 

Sustojusi tarp pagyvenusio ir jaunesnio vyriškių, Keitlina įdėmiai 
nužiūrėjo kiekvieną matomą mergaitės kūno colį. Bet neįžvelgė nė men- 
kiausių traumos požymių. 

— Panele, prašau tuoj pat išeiti, — snobišku, kaukės prislopintu 
balsu pareikalavo vyresnis chirurgas. — Jūs teršiate operacinę. Atiduo- 
kite instrumentą! 

— Ar ji gyva? — suspiegdama Keitlina pasitelkė visus savo jėgų 
likučius. 

Prie sienos pritvirtintame plokščiame ekrane lygiagrečiai vilni- 
jo bereikšmės bangos. Mažesniuose monitoriuose už mergaitės galvos 
mirgėjo simboliai ir skaičiai. 

— Koks, po velnių, jūsų reikalas? — pasiuto daktaras, ir regimi jo 
veido lopiniai nusidažė rausvai rudu atspalviu. 

— O, labai didelis. — Sunkiai šnopuodama Keitlina bedė pirštu sau 
į krūtinę. — Aš turėčiau gauti jos kepenis. 

Patalpoje akimirką stojo bežadė tyla. 

Draguta šūktelėjo jai sugrįžti — paleido gerklę tartum kviesdama 
šunį. 

— "Taip, gyva, — entuziastingai patvirtino jaunesnis chirurgas, tar- 
si įsibrovėlei būtų magėję išgirsti kaip tik tokį atsakymą. 

Ji šoko pirmyn, kairiąja ranka įsikibo į lašelinės žarneles, nusidrie- 
kusias link Simonos dilbio, išrovė jas, tuomet stvėrė prijungtas prie kak- 
lo ir ėmė plėšti lipdukus — širdies elektrodus. 

Pagyvenęs chirurgas griebė ją už pečių. 

— Panelyt, gal išprotėjote? 

Keitlina suleido jam į plaštaką dantis. Vyriškis iš skausmo užstau- 
gė, oji pasimuistė, išsivadavo iš gniaužtų, atsisuko į operacinės koman- 
dą, kuri, sprendžiant iš akių, buvo sukrėsta ir neįsivaizdavo, kaip elgtis 
toliau. Dar po sekundės ji pastebėjo artyn žygiuojančią slaugę. 

Paauglė atkišo skalpelį kaip durklą ir beatodairiškai juo sumostagavo. 

— Nukelkite ją nuo stalo! — lūžtančiu balsu įsakė. — Tučtuojau 
nukelkite! 

Daktarai žiopsojo priblokšti, neįstengdami pakrutėti iš vietos. Tik 
Draguta nesutriko: prastumdė juos į šalis, čiupo Keitliną už rankos, taip 
stipriai patraukė į save, kad ji vos nepargriuvo, ir nutempė durų link. 
Mergaitė sukaupė silpstančias jėgas mėgindama pasipriešinti, bet jos 
sportukai nuslydo grindų plytelėmis. 

— Paleisk mane, prakeikta šlykštyne! 

Slaugė sustojo atidaryti durų ir vėl ją timptelėjo. Keitlinai susipynė 
kojos, virsdama ji instinktyviai mostelėjo ranka ir tuo pat metu pirštais 
tvirtai tebespaudžiamo skalpelio ašmenimis perrėžė moteriai skruosti- 
kaulį, dešiniąją akį ir viršunosę. 

Draguta šiurpiai užkriokė, delnus bemat priplojo prie krauju trykš- 
tančio veido. Ir susverdėjo staugdama nelyginant mirtį pranašaujanti 
banši. Ją krintančią pagavo keletas į pagalbą atskubėjusių komandos 
narių. 

Per kilusį sambrūzdį niekas neatkreipė dėmesio į Keitliną, išsiūba- 
vusią iš operacinės. 

Marlena Hartman susierzinusi dūmė plytelėmis išklotu koridoriu- 
-mi; nuskambėjus riksmams jos savitvardos šarvai virto šipuliais. Galų 
gale pastebėjusi, kad operacinėje įsišėlo tikras chaosas, leidosi tekina. 

Vokietė nurūko pro medicininių reikmenų saugyklą, įpuolė į kitą 
kambarį ir pamatė, kad medikai iš visų jėgų bando nulaikyti kūningąją 
slaugę, kuriai iš veido ant baltos palaidinukės plūdo kraujas. Moteris 
įnirtingai blaškėsi visus terliodama raudonais purslais ir žviegė apimta 
isterijos, o su ja grūmėsi seras Rodžeris Sirijus, du jaunesni chirurgai, 
anesteziologai ir pagalbininkės seselės. Simona be sąmonės tysojo ant 
stalo, laidų bei žarnelių raizginyje. 

— Gottverdammt,* kas atsitiko? 

— Ta panelė išsikraustė iš proto, — švokšdamas atsiliepė Sirijus. 

Nespėjus chirurgui dar ką nors pasakyti, mėsingas Dragutos kumš- 
tis smogė jam į skruostą, nutrenkė atbulą ir pargriovė ant kietų grindų. 

Marlena pribėgo prie sero Rodžerio, pasilenkė ir padėjo atsistoti. 
Transplantacijos specialistas atrodė apsvaigęs. 

— Pas mus atskrido policijos sraigtasparnis! — šūktelėjo vokie- 
tė, — Mes privalome suvaldyti padėtį! Tvardykitės! Aišku? 

Draguta drėbėsi ant grindų, o ant jos užvirto keletas žaliai apsiren- 
gusių medikų. | 

— Aš apakau! — rumuniškai plyšavo moteris. — Dieve, padėk 
man, aš apakau! 

— Suleiskite jai raminamųjų, — liepė Marlena. — Užčiaupkite! 
Greičiau! 


*  Prakeikimas (vok.) 

Jaunesnysis anesteziologas čiupo švirkštą, ant ratuoto staliuko ap- 
graibomis surado ampulę. 

— Dragutą reikia vežti į akių kliniką, — tarė viena iš seselių. 

— Kur anglė mergaitė? Keitlina? Kur ji? 

Į klausimą operacinės personalas sureagavo bereikšmiais apduju- 
siais Žvilgsniais. 

— KUR ANGLĖ MERGAITĖ? — užstaugė Marlena Hartman. 

Galva sukosi vis stipriau. Šiurpdama nuo šalčio, jausdama, kaip veidą 
kutena šlapdriba, Ketlina dunkstelėjo į sieną ir atsistūmė nuo jos. Mažai 
trūko, kad būtų parpuolusi. Kojas vos vos judino. Iš pradžių pavilkdavo 
vieną, paskui kitą. Ji šiaip taip nukako iki fasadinės statinio dalies. Prieša- 
kyje regėjo stovėjimo aikštelę ir ištisas voras transporto priemonių. 

Automobilių kontūrai išskysdavo ir vėl paryškėdavo. 

Nulingavusi tiesiai per gėlių lysvę Keitlina vėl vos nesusmuko. Į kelį 
tekšnojo ant laido pakibęs „iPod“ grotuvas. Kūną siaubingai niežėjo. 

Jie pyks ant manęs. Mama. Lukas. Tėtis, Senelė. Šūdas, visi ant ma- 
nęs pyks. Šūdas. Pyks. Šūdas. Pyks. 

Iš viršaus atsklido griausmingas, ausis raižantis čeksėjimas. 

Ji nukreipė akis aukštyn, įnirtingai kasydamasi krūtinę. Per porą 
šimtų jardų nuo žemės pamatė tamsiai mėlyna ir geltona spalvomis nu- 
dažytą sraigtasparnį, lyg kokį gigantišką vabzdį mutantą. Ant jo šono 
perskaitė užrašą POLICIJA. 

Šūdas. Šūdas. Šūdas. Farai ją areštuos, apkaltindami slaugės suža- 
lojimu. 

Keitlina prisispaudė prie mūro, godžiai rydama orą, grumdamasi 
su savimi dėl kiekvieno kvėptelėjimo. Siena, rodės, ėmė siūbuoti. Ji per 
colį pasislinko į priekį. Išvydo žiedinį privažiavimo kelią. Plačiu lanku 
skriejantis sraigtasparnis nutolo. Į akiratį ūmai pateko taksi žalsvai mels- 
vu ir baltu kėbulu, beveik toks pat automobilis, pristatęs jas į kliniką. 

Į kailinius įsisupusi, šilkine skarele ryšinti moteris sumokėjo tak- 
sistui ir nutempė lagaminėlį paradinių durų link. Vyriškis jau sėdosi į 
automobilį. 

Klupčiodama ir mostaguodama rankomis Keitlina ėmė bėgti. 

— Ei! — sušuko. — Ei! 

Vairuotojas šūksnio neišgirdo. 

— Ei! 

Jis pranyko automobilyje. 

Mergaitė griebė už priekinių keleivio durelių, vėl susvyravo, iš pas- 
kutinių jėgų įsikibusi į rankeną. Galiausia jas atšovė. 

— Prašau... — dusdama išspaudė, — prašau... ar jūs laisvas? 

— Atleisk, brangute, čia ne mano teritorija. Iš šitos vietos imti ke- 
leivių neturiu teisės. 

— Prašau... kur jūs keliaujate? Ar galite mane tiesiog pavėžėti? 

— Kur tau reikia? — paklausė taksistas, žilaplaukis vyras maloniu 
raukšlėtu veidu. — Aš privalau grįžti į Braitoną. 

— Taip. Taip, puiku, ačiū. 

Ji bemaž nuvirto ant priekinės sėdynės. Viduje sklandė stiprus mo- 
teriškų kvepalų aromatas. 

— Brangute, ar gerai jautiesi? Tu kraujuoji. 

— Taip. Tik... durimis prisivėriau ranką. 

— Aš turiu vaistinėlę. Gal tau duoti pleistro? 

Keitlina energingai papurtė galvą. 

— Ne. Ačiū, ne. Nepražūsiu. 

— Buvai atvažiavusi į procedūras? 

Ji linktelėjo, žūtbūt stengdamasi neužsimerkti. 

— Kiek girdėjau, čia brangu. 

— Moka mano motina, — sušnibždėjo Keitlina. 

Vairuotojas pasviro prie keleivės, į save patraukė saugos diržą ir ją 
prisegė. 

Automobiliui pasiekus vartus, ji kone spėjo prarasti sąmonę. 

— Tau tikrai nieko blogo neatsitiko? 

— Ne. Bet tos procedūros... na, žinote, varginančios. 

— Iš kur man žinoti? Mano biudžetas jų nepakeltų. 

— Biudžetas, — silpnu lyg aidas balsu atsiliepė Keitlina ir, sulipus 
akims, pajuto, kad taksi didina greitį. 

— Tu tikrai normaliai jauties? — neatlyžo vyriškis. 

— Taip, tikrai. 

Po penkių minučių priešinga kryptimi nušvilpė trys švyturėliais 

mirgantys, sirenomis kaukiantys policijos automobiliai. Dar po kelių se- 
kundžių jiems pavymui nusekė ketvirtas. 

— Ten kažkas vyksta, — tarstelėjo vairuotojas. 

— Mėšlinų dalykų nuolat atsitinka, — veik snūduriuodama su- 
murmėjo Keitlina. 

— O, taip, tu teisi, — pritarė taksistas. 

Išsigandusi, kad organų prekeivė taip netikėtai, sakytum, panikuo- 
dama, išskubėjo iš kabineto, Linė pribėgo prie lango pažiūrėti, kas kelia 
tą baisų nenutrūkstamą tarškėjimą ir gausmą. Kai prieš akis pasirodė 
policijos sraigtasparnis, jai sutraukė gerklę. 

Skraidyklė suko ratus gana neaukštai, tarsi ieškodama konkretaus 
objekto... arba žmogaus. 

Jos? 

Linę apėmė jausmas, tarsi jai į pilvą kažkas būtų suvertęs bidoną 
ledukų. 

Meldžiu, tik ne tai. Ne, Viešpatie. Tik ne dabar. Tegu operacija nenu- 
trūksta. Vėliau kas bus, tas bus. 

Tegul tik spėja išoperuoti Keitliną. 

Ji stebėjo sraigtasparnį taip įsitempusi, kad iš pradžių nenugirdo 
telefono trelių. Paskui panaršė rankinuką ir susirado mobilųjį. Užrašas 
ekranėlyje skelbė: NUMERIS NERODOMAS. 

Linė spustelėjo sujungimo mygtuką. 

— Ponia Beket? — moters balsas lyg ir pažįstamas, bet Linė nie- 
kaip neprisiminė, kieno jis. 

— Taip. 

— Čia Širlė Linsel iš Pietų Londono Karališkosios ligoninės. 

— O... Sveiki. 

Persodinimo koordinatorės skambutis nustebino. Ko, po velnių, jai 
prireikė? 

— Noriu pranešti gerą naujieną. Mes turime donorą, kurio kepe- 
nys galbūt tiktų Keitlinai. Ar per valandą susiruošite kelionei? 

— Turite kepenis? — suglumo Linė. 


456 PETER JAMES * MIRTIS UŽKLUPS RYTOJ 


— Tiksliau, turime dalį stambaus asmens kepenų. 

— Aha, aišku. — Ji apkvaito. Dalis kepenų. Šiuo momentu nė nesu- 
sigaudė, apie ką Širlė Linsel kalba. 

— Valandos jums užteks? 

— Kam? 

— Netrukus judvi su Keitlina paimtų greitosios pagalbos automo- 
bilis. 

Linę nelauktai perliejo svilinantis karštis ir užvaldė įsitikinimas, 
kad jos galva tuojau sprogs. 

— Atleiskit? 

Širlė Linsel kantriai pakartojo, ką sakė prieš tai. 

Pastėrusi, prie ausies spausdama mobilųjį, Keitlinos motina nepra- 
tarė nė žodžio. 

— Alio? Ponia Beket? 

Jai paralyžiavo smegenis. 

— Ponia Beket? Jūs mane girdite? 


— Taip... taip. 
— Po valandos jūsų atvažiuos greitosios pagalbos automobilis. 
— Supratau. Bėda ta, hmm... — ji nuščiuvo. 


— Alio? Ponia Beket? 

— Aš klausau, — atsakė Linė. 

— Organas puikiai tinka jūsų dukrai. 

— Aha, gerai. 

— Jums kilo rūpesčių, apie kuriuos norėtumėte pasikalbėti? 

Linės protas kaip paklaikęs ieškojo tvirto pagrindo, kuris neišslystų 
iš po kojų. Ką, velniai rautų, daryti? Padėkoti moteriškei ir atsakyti, kad 
problemos jau išspręstos? 

Nors virš galvos sukinėjasi policijos sraigtasparnis? 

Nors Marlena Hartman kaip paklaikusi išbėgo iš kambario? 

Kas, jeigu vokietė, net ir gavusi visą užmokestį, neįvykdys sandėrio 
sąlygų? Nueita labai toli, bet gal vis dėlto būtų protingiau priimti teisėtai 
siūlomą organą? 

Kaip anąsyk, kai joms atsakė kepenis dėl sumauto alkoholiko? 

Jeigu Keitliną vėl apvils, mergaitė neišgyvens. 

— Ponia Beket, ar galime aptarti, kas jums neduoda ramybės? 


PETER JAMES + MIRTIS UŽKLUPS RYTOJ 457 


— Na, hmm, po ano karto... jūsų elgesys gerokai mus prislėgė. Ne- 
noriu, kad duktė vėl patirtų ką nors panašaus. 

— Suprantu. Ir šį kartą nedrįsčiau garantuoti, kad chirurgui kon- 
sultantui nekils keblumų su šiuo organu. Bet kol kas jų nenumatome. 

Linė prisėdo į vieną iš fotelių, stovinčių priešais Marlenos Hartman 
stalą. Jai verkiant reikėjo pamąstyti. 

— Aš jums paskambinsiu. Kiek laiko man duotumėte? 

Moteris nustebo. 

— Dešimt minučių. Paskui, deja, teks perleisti kepenis kitam į sąrašą 
įtrauktam asmeniui. Manau, jei jų atsisakysite, padarysite siaubingą klaidą. 

— Dešimt minučių, ačiū, — padėkojo Linė. — Su jumis susisieksiu 
ne vėliau kaip po dešimties minučių. 

Linė nutraukė ryšį. Pabandė apsvarstyti visus už ir prieš, stengda- 
masi, kad argumentams įtakos nedarytų sumokėti pinigai. 

Garantuotos kepenys šitoje klinikoje ir abejotinos Londone. 

Prisidėti prie sprendimo turėtų ir Keitlina. Ji žvilgtelėjo į laikrodį. 
Liko devynios minutės. 

Linė perbėgo kilimais išklotą sektorių ir iš jo nėrė į plytelėmis iškli- 
juotą koridorių. Priešais pamatė praviras duris, užmetė akį vidun ir sumojo 
atsidūrusi persirengimo kambarėlyje. Ant suoliuko gulėjo dukters paltas. 

Ji kažkur netoliese, pagalvojo motina. Kairėje pusėje pastebėjo dar 
vieną tarpdurį. Kitapus slenksčio išvydo medicininių reikmenų saugy- 
klą, ratuotą stalą ir kambario gale įstatytas duris su apvaliu, liuko formos 
langeliu. 

Nulėkusi prie stiklo Linė įsižiūrėjo į patalpą. Į nuogą, intubuojamą, 
ant operacinės stalo tysančią mergaitę, bet ne Keitliną. Į žalius medikų dra- 
bužius vilkinčius kaukėtus žmones, kurie nuo grindų kėlė stambią, kruviną, 
sąmonę praradusią slaugę. Kol jie svirduliavo, mėgindami nulaikyti drūtą 
moterį, Linė su siaubu suvokė reginti Dragutą, kuri išsivedė Keitliną. 

Gerklę ėmė veržti spazmai. Čia įvyko kažkas siaubinga. Ji pastūmė 
duris ir įėjo į kambarį. 

— Atleiskit! — sušuko. — Atleiskit! Ar kas nors žino, kur mano 
duktė? Keitlina? 

Į ją atsigręžė keletas veidų. 

— Jūsų duktė? — laužyta anglų kalba prabilo jaunuolis. 

— Keitlina. Jai atliks persodinimo operaciją. 

Chirurgas atsisuko į seselę ir vėl pažvelgė į Linę. 

— Abejoju, — tarė. — Tik ne dabar. 

— Kur ji? — veik staugdama, jausdama stiprėjančią baimę pakar- 
tojo Linė. — Kas darosi? Kur ji? — Bedusi pirštu į Dragutą paklausė: — 
Kas jai nutiko? 

— Jūs verčiau pakalbėkite su dukra. 

— Kur ji? Meldžiu, pasakykit, kur ji? 

Jaunuolis patrūkčiojo pečiais. 

— Neįsivaizduoju. 

Linės žvilgsnis nukrypo į rankinį laikrodį. Liko septynios minutės. 

Ji apsisuko ir genama panikos išdūmė atgal į koridorių. 

— Keitlina! Keitlina! Keitlina! — įniko garsiai šaukti. Atlapojo vie- 
nas duris, bet tepamatė skalbinių patalpą. Atšovė kitas, tačiau kambary- 
je nebuvo nieko, išskyrus magnetinio rezonanso tomografą. 

— KEITLINA! — apimta nevilties suklykė. Išrūko į apleistą kiemą ir 
ledinę žvarbą. Karštligiškai apsidairė ir vėl sušuko: — KEITLINA! 

Springdama ašaromis ji grįžo į koridorių ir tekina nusigavo į kabi- 
netų zoną. Pakeliui varstė visas duris iš eilės, bet rado tiktai biuro patal- 
pas ir suglumusius administracijos darbuotojus. Galų gale anapus vieno 
tarpdurio užtiko juodą trumpą laiptatakį. Bėgte nusigavo iki viršaus ir 
sustojo prie durų su užrašu: STERILI APLINKA. BE LEIDIMO ĮEITI GRIEŽ- 
TAI DRAUDŽIAMA. 

Tuoj pat paaiškėjo, kad jos neužrakintos, tad Linė smuko per slenks- 
tį ir pateko į koridorių, iš vaizdo ir kvapo panašų į ligoninės. Nepaisyda- 
ma rankų valiklio įtaiso, kabančio ant tolimosios sienos, atidarė dar vie-- 
nas duris ir įžengė į nedidelę intensyviosios terapijos palatą. Kambaryje 
dunksojo šešios lovos, bet pacientai gulėjo tiktai trijose — ilgaplaukis, į 
penktą dešimtį persiritęs, roko grupės dainininką primenantis vyriškis, 
maždaug Keitlinos amžiaus vaikinukas ir beveik šešiasdešimties metų 
moteris. Visi trys buvo intubuojami endotrachėjiniais bei nazogastri- 
niais vamzdeliais, sykiu prijungti prie lašelinių ir pluošto laidų, kurie 
driekėsi nuo įrenginių, supančių kiekvieną lovą. 

Atvykėlę įtariais žvilgsniais pasitiko trijulė slaugytojų, įsitaisiusių cen- 
triniame punkte, dėvinčių tokias pat baltas uniformas kaip ir Draguta. 

— Aš ieškau savo dukters Keitlinos, — paskelbė Linė. — Ar kas 
nors iš jūsų ją matė? 

— Prašom išeiti, — laužyta anglų kalba atsakė viena sesutė. — Jums 
negalima čia būti. 

Linė skubiai pasišalino, pripuolė prie kitų durų ir jas pravėrė. Ta- 
čiau kelias viso labo vedė į bufetą ir svetainę. Atidarė priešingoje kori- 
doriaus pusėje esančias duris, bet teužėjo tuščią tualetą. Vėl mestelėjo 
akį į laikrodį. 

Mažiau nei penkios minutės. 

Negi medikai jai nesuteiktų daugiau laiko? Keitlina, be jokių abe- 
jonių, kažkur čia. 

Be jokių abejonių. 

Kai pabandė prisiskambinti dukrai į mobilųjį, buvo sujungta su 
balso paštu. Linė nubėgo laiptais žemyn, lėkte įveikė kabinetų zoną, pro 
tarpdurį iššoko į trumpą koridorių, kurio gale stumtelėjo kitas duris ir 
ūmai suvokė patekusi į erdvų SPA vestibiulį marmurinėmis grindimis. 

Visur sukiojosi žmonės. Į juvelyrinių dirbinių vitriną spitrijosi trys 
moterys baltais chalatais ir vienkartinėmis šlepetėmis. Užpildytame blan- 
ke parašą raitė panašiai apsirengęs, į registratūros stalą atsirėmęs vyriškis. 
Netoli jo stoviniavo moteris elegantiškais kailiniais ir šilkine skarele, gre- 
ta pasistačiusi lagaminą su ratukais, rodos, pasirengusi užsiregistruoti. 

Linė per porą sekundžių apžvelgė patalpą. 

Keitlinos — nė ženklo. 

Staiga šnypšdamos prasiskyrė dvi elektrinių durų dalys. Vidun įžy- 
giavo ryžtingai nusiteikę šeši tvirto sudėjimo vyrai — apsaugines lieme- 
nes dėvintys policininkai. 

Ji apsisuko ir leidosi į kojas. 

— Tolimajame gale! — į Grigorijų kreipėsi Marlena Hartman. — 
Tolimajame golfo aikštyno gale, iš karto už aštuntos duobutės, yra kitas 
išėjimas, apie kurį policija nežino. Juo pasieksime taką tarp gyvatvorių. 
Keletą mylių laikysimės atokiau nuo pagrindinio kelio. Mums pavyks 
ištrūkti. Aš tau parodysiu, kur važiuoti. 

Sėdėdama ant užpakalinės rudojo mersedeso sėdynės kraštelio, 
rankomis įsikibusi į keleivio sėdynės atlošą, ji neramiai dairėsi ir minty- 

se plūdo nelemtą Linę Beket su jos šliudra dukra. Plūdo policiją. Plūdo 
panikos apsėstą chirurgą Sirijų. 

Bet labiausiai koneveikė save, kad buvo idiotė ir manė pajėgsianti 
išsisukti. Prakeiktas godumas. Taip elgiasi lošėjai, neįstengiantys laiku 
pasitraukti iš azartinio žaidimo. 

Panašiai mąstė ir priešais sėdintis Vladas Kosmesku, kuris visada 
— na, daugelis atvejų, — žinojo, kada reikėtų pakilti nuo ruletės stalo. 
Eiti šalin. Keliauti namo. 

Ten grįžti reikėjo dar vakar. Tada įvykiai būtų susiklostę kuo pui- 
kiausiai. Derėjo grįžti namo, į Rumuniją. Šitai moteriškei jis nieko ne- 
skolingas. Vokietė juo naudojosi kaip ir visi kiti. Kaip jis pats naudojosi 
daugeliu kitų. Kosmesku požiūriu, gyvenime svarbiausia ne ištikimybė, 
o išlikimas. 

Tad ką jis čia veikė? 

Atsakymas akivaizdus. Vladas pasidavė moters kerams. Įsigeidė ją 
užkariauti, parsigriauti ant lovos. Manė, suviliosiąs vokietę pademons- 
travęs savo narsą. 

Jis tyliai nusikeikė. Uždirbti pinigų ir išvengti policijos sugebėjo 
net dešimt metų. 

Koks aš kvailys, pagalvojo. Koks avigalvis. 

Automobilis pasisuko, bumbtelėjo per kauburį ir, golfo žaidėjų pa- 
sipiktinimui, nuriaumojo per veją, tarp kamuoliukų, kuriuos jie ruošėsi 
mušti į duobutę. Mersedesui šovus stačia nuokalne, jo pakabai susme- 
gus, kėbului pasipurčius, sėdynės atramą spaudžianti Marlena viršugal- 
viu trinktelėjo į stogą. 

— Scheisse! — sušuko, bet ne iš skausmo. Paleisti gerklę privertė 
baltas policijos furgonas, stovintis priešais užpakalinį išėjimą iš Viston 
Greindžo. 

— Suk atgal! — liepė ji Grigorijui. — Išbandysime priekinius vartus. 

— Gal verčiau sprunkam pėsčiomis? — pasiūlė Kosmesku, kai vai- 
ruotojas užgulė stabdį ir automobilis nučiuožė žole. 

— Kai virš mūsų skraido sraigtasparnis? Nieko neišdegs! — per- 
kreipusi kaklą vokietė įsispoksojo pro šoninį langą. 

Grigorijus netikėtai šūktelėjo ir pirštu bedė sau virš peties. Marle- 
na atsigręžė ir, savo siaubui, išvydo švyturėliais žybčiojantį, sparčiai juos 
atsivejantį policijos „Range Rover“. 

— Bėgti? — paklausė Grigorijus. — Aš moku greitai vairuoti. 

— Ne, sustok. Nieko nesakyk. Kalbėsiu aš. Pabandysiu blefuoti. 
Stabdyk ratus. Halten!* 

Grigorijus pakluso. Sekundę kitą trijulė paniro į bežadę tylą. Mar- 
lena įnirtingai laužė galvą. 

Link jų atskubėjo dar vienas policijos automobilis, kuris sustingo 
užtverdamas kelią, priešakiniu buferiu kone liesdamas mersedeso pir- 
magalį. Sirenai nutilus, vokietė įsižiūrėjo į žmones priekinėse sėdynėse 
ir ją apėmė dar stipresnė neviltis. 

Prie vairo sėdėjo juodaodis, anksčiau neregėtas pareigūnas, bet ša- 
lia jo buvo asmuo, su kuriuo ji matėsi Vokietijoje. Savo biure. 

Vakar. 

Vyriškis nėrė laukan ir plevėsuodamas atsegto palto skvernais nu- 
skubėjo prie mersedeso. Jam iš paskos pasirodė iš „Range Rover“ išlindę 
uniformuoti pareigūnai su apsauginėmis liemenėmis. 

— Laba diena, pone Teilorai, — jam atidarius dureles, šaltai pasi- 
sveikino Marlena. — O gal norėtumėt, kad jus vadinčiau vyresniuoju 
detektyvu Greisu? 

Nepaisydamas replikos jis rimtai ištarė: 

— Marlena Eva Hartman, suimu jus, nes esate įtariama prekyba 
transplantacijai skirtais žmonių organais. — Išvardijęs jos teises, nuro- 
dė: — Prašau lipti iš automobilio. 

Kol moteris rangėsi iš salono, detektyvas prilaikė ją už riešo, paskui 
linktelėjo vienam iš uniformuotų pareigūnų, ir šis žengęs pirmyn uždėjo 
vokietei antrankius. 

— Minutėlę palūkėkit, — jis paprašė konsteblio ir atšovęs priekines 
dureles kreipėsi į Kosmesku: — Džozefai Beikeri, dar žinomas kaip Vla- 
das Romanas Kosmesku, jūs areštuojamas, nes esate įtariamas Džimo 
Tauerso nužudymu. — Greisas išvardijo jo teises. 

Policininkui surakinant rumuną, Rojus apėjo mersedesą ir atšovė 
vairuotojo dureles. Vyrukas žiopsojo į jį drebėdamas, išpūtęs akis. 

— Kas jūs toks? 

— Aš? Grigorijus. Vairuotojas. 

— Kokia pavardė? 


* Stok (vok) 

— Ką? 

— Grigorijus... kaip toliau? 

— O. Dinica. Grigorijus Dinica. 

— Jūs vairuotojas, taip? 

— Taip, kaip taksistas. 

— Taksistas? — Greisas nuo veido nubraukė šlapdribos lašelį. Su- 
treškėjo radijo stotelė, bet vyresnysis detektyvas nekreipė į ją dėmesio. 

— Taip, taip. Tiems žmonėms vairuoju taksi. 

— Norite, kad prie kitų kaltinimų pridėčiau ir neteisėtą taksi vai- 
ravimą? 

Grigorijaus akyse atsispindėjo sąmyšis, jo kaktą išmušė prakaitas. 

Greisas liepė Glenui Brensonui sulaikyti vyruką, kaip įtariamą 
bendrininkavusį prekyboje žmonėmis, ir atsisuko į moterį. 

Nespėjus jam prasižioti, Marlena tarė: 

— Vyresnysis detektyve Greisai, kai kitąsyk mėginsite apsimesti 
kokiomis nors paslaugomis susidomėjusiu klientu, siūlyčiau visų pirma 
apsirūpinti išsamesne informacija. 

— Jei pati esate taip gerai informuota, kaip čia nutiko, kad jus suė- 
miau? — atkirto jis. 

— Aš nieko blogo nepadariau, — tvirtai pareiškė vokietė. 

— Puiku. Vadinasi, jums pasisekė. Šiuo metu Anglijos įkalinimo 
įstaigos siaubingai perpildytos. Daugumoje, ypač moterų kalėjimuose, 
viešėti nerekomenduočiau. — Nuo veido nusišluostęs dar kelis šlapdri- 
bos lašus, Greisas paklausė: — Na, frau Hartman, bendradarbiausite ar 
trukdysite? 

— Ką turite omenyje? 

— Po kelių minučių mums pristatys kratos orderį. Galite šias val- 
das aprodyti arba leisti mums patiems susiorientuoti aplinkoje. 

Jis nusišypsojo. 

Marlena Hartman tuo pačiu neatsakė. 

Linė bėgo pro nesibaigiančią virtinę kambarių, gluminančią iška- 
bų ir pavardžių gausą. Į vienas patalpas užsuko, į kitas numojo ranka. 

Veržtis į sauną, garų patalpą, aromaterapijos kabinetą nė nemėgino. Ta- 
čiau įkišo nosį į jogos klasę, Ajurvedos centrą, keletą procedūrinių ir 
atogrąžų miško zoną. 

Kas porą sekundžių žvilgtelėdavo per petį ir pasidairydavo polici- 
ninkų. Bet šie iš paskos nesekė. 

Ji sunkiai šnopavo pasiklydusi nepažįstamoje vietoje. Kūną krėtė 
drėgnas šaltis bei dirglumas, ir nors sąmonę temdė nuovargis, Linė su- 
vokė, kad jos kraujyje labai sumažėjo cukraus kiekis. 

Brangioji. Keitlina, brangioji. Angelėli, kur tu? 

Nelėtindama žingsnio ji trečią sykį surinko dukros mobiliojo nu- 
merį, bet vėl buvo nukreipta į balso paštą. 

Dešimties minučių terminas baigėsi. Linė sustojo, paskambino Šir- 
lei Linsel ir maldavo skirti dar šiek tiek laiko. Atskleidė tik dalį tiesos, 
prasitarė atvežusi Keitliną į SPA centrą, o duktė kažkur nuklydo. Perso- 
dinimo operacijos koordinatorė iš Pietų Londono Karališkosios ligoni- 
nės nenoriai sutiko palūkėti dar dešimt minučių. Bet ne ilgiau. 

Linė puolė jai dėkoti ir po akimirkos sustingo jausdama, kaip krūti- 
nėje trankosi širdis, desperatiškai mąstydama, svaigdama nuo įtampos. 

Meldžiu, Keitlina, pasirodyk. Prašau, prašau, prašau. 

Klinika pasirodė esanti pernelyg didelė. Rasti dukters tikrai nepa- 
vyks, jei kas nors neišties pagalbos rankos. Stengdamasi perprasti, kur 
esanti, ji bėgte leidosi atgal. Stebėjo ženklus, rodančius kelią į vestibiulį, 
ir ten nukako greičiau nei tikėjosi. Prie paradinio įėjimo stovėjo vienas 
jį sergėjantis policininkas. Likusieji buvo dingę. 

Linė metėsi pro duris, pažymėtas užrašu PAŠALINIAMS ĮEITI DRAU- 
DŽIAMA, vėl atsidūrė kabinetų sektoriuje, atidarė Marlenos Hartman 
kambario duris, įpuolė vidun... 

Ir sustingo kaip akmuo. 

Vokietė, priešais save nuleistomis, antrankiais surakintomis ranko- 
mis, buvo niūri, bet laikėsi oriai. Jai už nugaros stypsojo du uniformuoti 
policininkai. Šalia stoviniavo aukštas plikas juodaodis pareigūnas, o prie 
rašomojo stalo dokumentus naršė rytą ją aplankęs vyresnysis detektyvas. 
Pastarasis kryptelėjo galva tarpdurio link ir išplėtė akis atpažinęs Linę. 

— Ponia Beket, prieš operaciją nusprendėte dukrai surengti malo- 
nią iškylą? 

— Jūs privalote padėti ją surasti, — ištrūko Linei. 

— Ar galite pateikti rimtą priežastį, dėl kurios atvykote į Viston 
Greindžą? — rūsčiai atsiliepė Greisas. 

— Rimtą priežastį? — detektyvo elgesys ją ūmai įsiūtino. — Man 
knieti gražiai atrodyti per dukters laidotuves! Ar tokia priežastis jums 
tinka? 

Per stojusią tylos pauzę ji veidu įsikniaubė į delnus ir pravirko. 

— Meldžiu, padėkit man. Aš niekaip nesugebu jos rasti. Pasakykit, 
kur Keitlina? — ašarotas akis motina įsmeigė į vokietę. — Kur mano 
duktė? 

Organų prekeivė patraukė pečiais. 

— Prašau... — kūkčiojo Linė. — Man reikia ją surasti. Keitlina kaž- 
kur dingo. Pietų Londono Karališkojoje ligoninėje jai reikia persodinti 
kepenis. Mes privalome ją surasti. Per dešimt minučių. Turime tik de- 
šimt minučių. DEŠIMT MINUČIŲ! 

Rojus Greisas nužingsniavo prie moters, atkišęs popieriaus lapą, 
nutaisęs griežtą veido išraišką. 

— Ponia Beket, jūs suimama, nes esate įtariama bendrininkavimu 
prekiaujant žmonių organais, kurie skirti transplantacijai, ir bandymu 
įsigyti žmogaus organą. Kalbėti neprivalote, bet jei per apklausą neat- 
skleisite detalių, kurias vėliau paminėsite teisme, tai gali pakenkti jūsų 
gynybai. 

Linė pamatė, kokį dokumentą gniaužia jo pirštai. Neseniai bankui 
išsiųstą faksą, kuriame ji nurodė pervesti pinigus į „Transplantation- 
Zentrale“ sąskaitą. 

Jai pakirto pakinklius. Prie burnos prispaudusi kumščius, Linė 
ėmė isteriškai raudoti. 

— Prašau, prašau... raskite mano dukrą. Aš pripažinsiu bet kokius 
kaltinimus, tik ją raskite. 

Keitlinos motina maldaudama atsisuko į juodaodį pareigūną užuo- 
jautos sklidinu veidu, pažvelgė į šalta statula virtusią vokietę, nukreipė 
akis į vyresnįjį detektyvą. 

— Supraskit, mano mergaitė miršta! Ją reikia rasti per dešimt mi- 
nučių, antraip ligoninė perleis organą kitam pacientui. Negi jums neaiš- 
ku? Ji neišgyvens, jei šiandien nepersodins kepenų! 

— Kur jūs ieškojote? — šaltai paklausė Marlena. 

— Visur. 

— Ir lauke? 

— Ne, — pakratė galvą Linė. — Man... 

— Aš užmegsiu ryšį su sraigtasparniu, — įsiterpė Glenas Brenso- 
nas. — Apibūdinkite savo dukrą. Kaip ji apsirengusi? 

Kai Linė atsakė, detektyvas seržantas prie ausies pakėlė radijo sto- 
telę. Po trumpo pokalbio nuleido aparatą. 

— Tokios išvaizdos mergaitė pastebėta sėdanti į taksi. Prieš pen- 
kiolika minučių. 

Nustėrusi motina sustūgo: 

— Taksi? Kur? Kur jis išvažiavo? 

— Automobilis priklauso Braitono „Streamline“ bendrovei. Mes išsi- 
aiškinsime kelionės tikslą, bet tam prireiks daugiau nei dešimties minučių. 

Išmušta iš pusiausvyros Linė palingavo galva. 

— Prieš ketvirtį valandos? Sėdo į taksi? 

Brensonas linktelėjo. 

Ji susimąstė. 

— Klausykit... klausykit... Keitlina turbūt spruko namo. Leiskit 
man parvažiuoti namo. Aš grįšiu... pažadu, iš karto grįšiu. 

— Ponia Beket, jūs areštuota, — priminė Rojus Greisas. — Ir iš 
Viston Greindžo būsite nugabenta į Braitono kardomąjį kalėjimą. 

— Mano duktė miršta! Ji neišgyvens, jei artimiausiu metu nepateks 
į ligoninę! Aš... privalau būti su ja... aš... 

— Jeigu norite, nusiųsime žmogų pažiūrėti, kaip ji laikosi. 

— Viskas ne taip paprasta. Keitlina privalo patekti į ligoninę. Šian- 
dien. 

— Arja gali pasirūpinti kas nors kitas? 

— Mano vyras... buvęs vyras. 

— Kaip su juo susisiekti? 

— Jis laive... jūroje... žemsemėje. Aš... nepamenu... kokiomis valan- 
domis Malkas dirba... kai parplaukia į uostą. 

Greisas palinksėjo. 

— Duosite telefono numerį? Mes jam paskambinsime. 

— Ar galiu pati su juo šnektelėti? 

— Atleiskit, bet ne. 

— Argi aš neturiu teisės... maniau, kad turiu... į vieną skambutį? 

— Tik po to, kai jus užregistruosime. 

Linė, apimta nevilties, stebeilijosi į abu vyrus. Greisas į moterį žvel- 
gė su užuojauta, bet išliko nepalenkiamas. Ji padiktavo Malko mobiliojo 
numerį. Glenas Brensonas užsirašė skaičius ir tučtuojau juos surinko 
savo telefone. 

Patalpoje tebuvo matyti pora užrašų. Vienas, prisegtas prie žalių 
durų su langeliu, įspėjo: ĮKALINIMO ĮSTAIGOJE NELEIDŽIAMA NAUDO- 
TIS MOBILIAISIAIS TELEFONAIS. KITAS SKELBĖ: KIEKVIENĄ SULAIKYTĄJĮ 
NUODUGNIAI APIEŠKOS KARDOMOJO KALĖJIMO PAREIGŪNAS. JEIGU AT- 
SINEŠĖTE DRAUDŽIAMŲ DAIKTŲ, NEDELSDAMI INFORMUOKITE KARDO- 
MOJO KALĖJIMO ARBA JUS AREŠTAVUSIUS PAREIGŪNUS. 

Linė perskaitė juos abu du tuzinus kartų. Jau ilgiau nei valandą ši- 
tame niauriame kambaryje baltomis, niekuo nepridengtomis sienomis 
ir plikomis rudomis grindimis sėdėjo ant tokio kieto suoliuko, kad jis, 
rodės, buvo iškaltas iš akmens. Jėgas palaikė tik pora gautų cukraus pa- 
kelių. 

Ji niekad gyvenime nesijautė taip siaubingai. Ištuokos sukeltas 
skausmas nė iš tolo neprilygo kančioms, dabar užvaldžiusioms protą ir 
širdį. 

Iš Viston Greindžo ją atlydėjęs jaunas policininkas kas porą mi- 
nučių pažiūrėdavo į sulaikytąją ir bejėgiškai vyptelėdavo. Jiedu neturėjo 
apie ką kalbėtis. Linė ne sykį jam dėstė, ką privalanti daryti, ir pareigū- 
nas ją suprato, bet niekuo negalėjo pagelbėti. 

Staiga įniko pypsėti telefonas. Jaunuolis atsiliepė į skambutį. Po ke- 
lių sekundžių, per kurias teišspaudė vienskiemenius atsakymus, patrau- 
kė mobilųjį nuo ausies ir atsigręžė į moterį. 

— Čia detektyvas seržantas Brensonas — judu matėtės Viston 
Greindže, tiesa? 

Ji kinktelėjo galva. 

— Detektyvas seržantas su buvusiu jūsų sutuoktiniu atvažiavo į na- 
mus. Dukters nerado. 

— Kurji? — nusiminusi paklausė Linė. — Kur? 

Policininkas pažiūrėjo bejėgišku žvilgsniu. 

— Leiskite man kreiptis į Malką... buvusį savo vyrą. 

— Atleiskit, ponia, negaliu. — Pareigūnas vėl priglaudė aparatą 
prie ausies ir pakėlė pirštą. — Jie telefonu šnekasi su „Streamline“ taksi 
kompanijos atstovu. — Akimirką pasiklausęs tarė į mobilųjį: — Luktel- 
kit, sere, tuojau perduosiu. — Jis atsisuko į Linę: — Detektyvas seržantas 
Brensonas ką tik kalbėjosi su vairuotoju, kuris prieš dvi valandas iš Vis- 
ton Greindžo išvežė panelę, atitinkančią jūsų dukters apibūdinimą. Jis 
užsiminė nerimavęs dėl keleivės sveikatos būklės ir norėjęs ją pristatyti 
į ligoninę, bet mergaitė atsisakė. Iš taksi išlipo Vudmankoto fermoje, 
netoli Henfildo. 

Linės kaktoje įsirėžė raukšlė. 

— Kokioje vietoje? 

— Regis, pasiprašė išleidžiama prie kažkokio keliuko. 

Staiga viskas stojo į savo vietas. 

— O, Jėzau! Aš žinau, kur ji. Tiksliai žinau. Pasakykit Malkui... jis 
supras. — Mėgindama užgniaužti ašaras, Linė sušniurkštė, nuo gokčio- 
jimo jos balsas trūkinėjo. — Pasakykit, kad Keitlina iškeliavo namo. 

Netrukus po ketvirtos valandos dienos šviesą taip aptirpdė švini- 
nis, šlapdribos persunktas dangus, kad Malkas turėjo įjungti priešaki- 
nius MG žibintus. Keliuką su giliomis provėžomis, kuris tebuvo titnagu 
nubarstytas gruntkelis, dengė lapai, nukritę nuo aukštų, virš tako stūk- 
sančių medžių, tad jis burzgė lėtai, nenorėdamas išmetamuoju vamz- 
džiu užkabinti žemės ir purvu aptaškyti įkandin riedančio policijos au- 
tomobilio. 

Malkolmas mėgino prisiminti, kiek laiko praėjo nuo tada, kai pas- 
kutinį kartą lankėsi šioje vietoje. Po skyrybų jiedu su Line pardavė nuo- 
savybę, bet dar po dvejų metų jis skelbimuose pastebėjo, kad namas vėl 
parduodamas, ir į buvusias valdas atsivežė Džeinę — vylėsi, kad pavyks 
jas įsigyti. Tačiau sutuoktinė užmetė akį į apylinkes ir kategoriškai at- 
metė sumanymą. Išdrožė, esą vietovė pernelyg nuošali, ir jai būtų baisu 
čia likti vienai. 

Teko sutikti, kad žmona teisi. Arba tau patinka atokumas, arba ne. 

Automobiliai nubarškėjo palei namą, kuriame gyveno senyvas ūki- 
ninkas su pačia, kadaise vieninteliai kaimynai, įveikė dar pusę mylios, 
už savęs palikdami grupelę apgriuvusių daržinių, apardytą traktorių, 
seną priekabą, ir vingiuojančiu keliu patraukė į miško gilumą. 

Jis velniškai nerimavo dėl Keitlinos. Į ką, po šimts, Linė įsivėlė? 
Reikalas, matyt, kažkaip susijęs su organu, kurį ji bandė nupirkti dukrai. 
Malkas iki šiol nepasakojo Džeinei apie pinigus, nors dabar dėl jų ma- 
žiausiai jaudinosi. 

Policija atskleidė tik tiek, kad Keitlina pabėgo, o motina ėjo iš pro- 
to dėl prastėjančios dukters sveikatos ir bijojo, kad nepavyks pasinau- 
doti kepenų transplantantu, nes medikai pagaliau sulauktą, jai tinkamą 
organą perleis kitam ligoniui. 

Artėjant proskynos link, priešakyje subolavo vaiduokliškas pavi- 
dalas. Žiemos kotedžas, kitados jų svajonių namas. Ir kelio pabaiga. 

Malkolmas pakreipė MG priekį, kad šviesos aiškiai nutviekstų 
namelį. Tiesą sakant, po gebenių apdaru slėpėsi bjaurios išvaizdos, iš 
šlakbetonio blokų sumūrytas pastatas — drūta stačiakampė, šešto de- 
šimtmečio pradžioje pigiai suręsta dviejų aukštų konstrukcija, kurioje 
kadaise glaudėsi kerdžius su šeima. Jį atleido iš darbo tuomet, kai kilo 
žemės ūkio krizė, o fermeris, siekdamas gauti daugiau grynųjų, apsi- 
sprendė parduoti statinį, ir kaip tik tada jiedu su Line nusipirko namą. 

Abu paviliojo vieta. Visiška ramuma, fantastiškas pietuose plytin- 
čio Daunso reido vaizdas ir galimybė vos per penkiolika minučių pa- 
siekti Braitono centrą. 

Sprendžiant iš išorės vaizdo, pastatas buvo apleistas. Kiek Malkas 
žinojo, pora jį įsigijusių londoniečių puoselėjo rimtus planus, bet ga- 
liausiai jie emigravo į Australiją, štai kodėl Žiemos kotedžas vėl pateko į 
prekybą. Akivaizdu, kad prie jo daugelį metų niekas nesilietė. Matyt, čia 
nebeužsukdavo žmonės, turintys pinigų arba svajonių. Nes jam apsčiai 
reikėjo ir vieno, ir kito. 

Nuo keleivio sėdynės stvėręs žibintą, palikęs priekines šviesas, 
Malkolmas žengė laukan. Luktelėjo, kol iš savo automobilio išlipę, su 
įjungtais žibintuvėliais prieis policininkai detektyvas seržantas Glenas 
Brensonas ir detektyvė seržantė Bela Moj. 

— Spėju, kad Jehovos liudytojai į vietinius kraštus atklysta nedaž- 
nai, — pajuokavo Brensonas. 

— Tai jau tikrai, — atsakė Malkas. 

Jis nusivedė pareigūnus savo rankomis išgrįstu plytelių taku, ties 
laukujėmis durimis pasuko į šoną, apeidamas kotedžą smuko po bugie- 
nių arka, tokia apžėlusia, kad visi trys turėjo palenkti galvas, kad nesu- 
sibadytų spygliais, ir išniro į užpakalinį kiemą. Takelis driekėsi pro pū- 
vančią kepsninės terasą, palei veją, kadaise jo džiaugsmą ir pasididžiavi- 
kukmedžių gyvatvorėje, pranykdamas Slaptame sode, kaip savo valdas 
vadino Keitlina. 

— Dabar suprantu, sere, kodėl jums prisireikė važiuoti su mu- 
mis, — tarė Bela Moj. 

Malkolmas blausiai nusišypsojo. Žibintuvėliu apšvietęs žaidimų na- 
melį pajuto, kad įsitempė jo gerklė. Stabtelėjo netikėtai susigraudinęs. 

Vyriškis kiek nustebo pamatęs, jog statinys vis dar gyvuoja, ir su- 
vokė dėl to savotiškai apgailestaująs, nes šis namukas pernelyg stipriai 
priminė skausmą, patirtą per skyrybas su Line. 

Rąstų namukas riogsojo ant striukų kampuose sumūrytų atramų. 
Malkas asmeniškai jį rekonstravo ne vien norėdamas pasinerti į mėgs- 
tamą veiklą, bet ir tokiu būdu išreikšdamas savo meilę Keitlinai. Link 
viduryje sienos įstatytų durų vedė laipteliai. Iš abiejų durų pusių buvo 
du stiklų nepraradę langai, bet žibinto spindulys niekaip nepajėgė pra- 
siskverbti pro dulkių sluoksnį ir neleido įžvelgti, kas yra viduje. Malkol- 
mas apsidžiaugė pastebėjęs, kad bitumo stogas nenukentėjo, nors ties 
kraštais ir garankščiavosi. 

Tėvas bandė pašaukti dukrą vardu, bet gerklė taip perdžiūvo, kad jis 
neįstengė išspausti jokio garso. Atsidūręs tarp policininkų galų gale žengė 
pirmyn, nusigavo iki laiptų, suktelėjo klibančią rankeną ir pastūmė duris. 

Širdis krūtinėje įniko džiaugsmingai spurdėti. 

Keitlina, nulindusi į tolimiausią namelio kertę, sėdėjo ant grindų ir 
susikūprinusi tarsi lengvai lankstoma lėlė žvelgė į savo kelius. 

Nuo „iPod“ grotuvo, prigludusio prie jos šlaunies, sklido žalsvas, 
vos matomas blizgesys, tylą nežymiai druinstė priedainis: „Vienas... du... 
trys... keturi...“ 

Jis atpažino Faist, vieną iš Keitlinos šiuo metu mėgstamiausių dai- 
nininkių. Ji patiko ir Eimei. 

— Labas, brangioji. — Malkolmas prabilo ramiai, kad jos neišgąs- 
dintų. 

Bet nesulaukė jokios reakcijos. 

Jo krūtinę nudiegė išgąstis. 

— Mieloji? Viskas gerai, čia tėtis. 

Malkui į petį įsikibo policininko ranka. 

— Sere, — įspėjamu balsu tarė Glenas Brensonas. 

Nepaisydamas pareigūno vyriškis perbėgo kambarį, atsiklaupė ir 
prikišo veidą prie dukters skruosto. 

— Keitlina, brangioji! 

Tėvas delnais suėmė mergaitės skruostus ir apstulbo pajutęs, kad 
jie šalti kaip ledas. 

Jis švelniai pakėlė dukros veidą ir išvydo plačiai atmerktas akis. 

— Ne! — suriko Malkolmas. — Ne! Prašau, ne! Ne! NEEEEEEEEE! 

Glenas Brensonas nukreipė žibintuvėlį į paauglę, įsižiūrėjo į jos 
akis lūkuriuodamas, kol sujudės vyzdžiai, vokai arba blakstienos. Bet 
jokių gyvybės ženklų neįžvelgė. 

Malkas griebėsi paskutinio šiaudo — švelniai paguldė Keitliną ir 
prispaudęs jai prie burnos lūpas ėmė daryti dirbtinį kvėpavimą. Už nuga- 
ros pasigirdo detektyvės balsas, per radiją kviečiantis greitąją pagalbą. 

Tėvas iš visų jėgų stengėsi atgaivinti dukrą net ir po dvidešimties 
minučių, kai pagaliau atvyko paramedikai. 

Praėjus dešimčiai dienų maloni konsteblė drauge su vertėja Hitrou 
oro uosto aikštele lydėjo Simoną į „British Airways“ lėktuvą. 

Mergaitė prie krūtinės spaudė Gogą. Jį rado policininkė, Viston 
Greindže išnaršiusi visas lauke stovėjusias šiukšliadėžes. 

— Na, Simona, ar džiaugiesi, kad grįši namo prieš Kalėdas? — 
linksmai suulbėjo pareigūnė. 

Vertėja pakartojo klausimą rumuniškai. 

Mergaitė trūktelėjo pečiais. Apie Kalėdas žinojo tik tiek, kad gatves 
tuomet užplūsta daug žmonių, šlamančiųjų pilnais rankinukais bei pi- 
niginėmis, ir tas metas puikiai tinka vogti. Ji jautėsi labai sutrikusi. Buvo 

blaškoma po įvairias vietas ir patalpas. Nebenutuokė, kur esanti, ir nė 
kiek netroško čia likti. Dabar nekantravo susitikti su Romeo. 

Simona nudūrė akis į žemę neišmanydama, ką atsakyti. Kalbant jai 
vis dar mausdavo gerklę. Žmonės, kurie ja rūpinosi, aiškino, esą gerklę 
sužalojo alsavimo vamzdelis, ir ramino, kad ji veikiai pasitaisys. 

Mažoji rumunė nesuprato, nei kodėl buvo prijungta prie kvėpavi- 
mo aparato, nei kodėl ją siuntė namo. Vertėja pasakojo, kad blogi žmo- 
nės kėsinosi ją nužudyti ir išpjauti vidaus organus. Bet Simona nežinojo, 
ar verta tuo tikėti. Kas, jei čionykščiai pareigūnai tik prisidengė tokia 
dingstimi, kad galėtų išskraidinti ją atgal į Rumuniją? 

— Dėl ateities nesijaudink! — tarė trapo apačioje paskutinį kartą 
ją apkabinusi konsteblė. — Bukarešto oro uoste susitiksi su Jano Tilingo 
draugu, kuris tave apgyvendins savo bendrabutyje. 

Vertėja pakartojo žodžius. 

— Ar ten bus ir Romeo? — paklausė mergaitė. 

— Romeo tavęs laukia. 

Trapo laipteliais Simona kopė nusiminusi, vis dar abejodama, ar 
tikrai moterys sakė tiesą. 

Viršuje su mergaite džiugiai pasilabinusios dvi stiuardesės patikri- 
no įlaipinimo taloną, nuvedė ją iki reikiamos vietos ir padėjo prisisegti 
diržus. Per skrydį rumunė niūriai tylėjo, dėbsodama į priešakinės sėdy- 
nės atlošą, gniauždama pasą, kurį jai nurodė pateikti oro uoste nusilei- 
dus lėktuvui, nesiliesdama prie maisto padėklo. Galvoje sukosi mintys 
apie Romeo. Galbūt jis tikrai ten laukia. Galbūt, kai Simona jį pamatys, 
viskas vėl bus kaip anksčiau. 

Galbūt jiedu susigalvos naują svajonę. 

Mėgstamiausia Rojaus Greiso pasivaikščiojimo vieta buvo po klin- 
tinėmis uolomis, į rytus nuo Rotingdino vedantis takas. Vaikystėje čia 
lankydavosi kartu su tėvais, ir jų iškylos tapo kone sekmadieniniu ritua- 
lu; pastaruoju metu, bent jau tais sekmadieniais, kai nereikėdavo dirbti, 
šią tradiciją jis tęsė kartu su Kleo. 

Vyresnysis detektyvas dievino dramatiškumo pojūtį, ypač audrin- 


472 PETER JAMES * MIRTIS UŽKLUPS RYTOJ 


gomis dienomis kaip šiandieninė popietė, kai plakdavo vėjo šuorai ir kil- 
davo aukštos bangos, kurioms užliejus paplūdimį, virš žemos akmeninės 
sienelės retsykiais plūstelėdavo purslai ir pažirdavo akmenėliai. Gresian- 
čios nelaimės nuojautą kurstydavo ir ženklai, perspėjantys dėl krentančių 
uolienos luitų pavojaus. Jam be galo patiko specifiniai druskos bei dumb- 
lių kvapai, netgi pūvančios žuvies dvelksmas, kuris protarpiais atvilny- 
davo ir bemat pranykdavo. Žavėdavo ir ties horizontu regimų prekinių 
laivų bei tanklaivių, kartais arčiau pasirodančių jachtų vaizdai. 

Šiandieną, paskutinį sekmadienį prieš Kalėdas, Greisas žinojo, kad 
turėtų jaustis laisvas ir su pasitenkinimu laukti dienų, kurias galės pra- 
leisti drauge su mylima moterimi. Bet širdyje tvyrojo pilkuma, drumsta 
lyg dešinėje pusėje putojantys Anglų sąsiaurio vandenys. 

Jiedu buvo šiltai apsirengę. Kleo žingsniavo patogiai įsikibusi jam 
į parankę, ir Rojus ėmė spėlioti, ar jiedu taip vaikščios ir po penkiasde- 
šimties metų, virtę raukšlėtais senukais. 

Greta bidzeno prie pailginamo saito prisegtas Hamfris, nasruose 
nelyginant trofėjų išdidžiai laikydamas medgalį, kurį užtiko pajūryje. 
Link trijulės viauksėdamas liuoksėjo rudas šuniukas, iš tolėliau augin- 
tinį kvietė šeimininkas. Kleo trumpam atšlijo nuo Greiso ir pritūpė pa- 
glostyti mažylį. Šis dirgliai atšoko, nes Hamfris metė ant žemės pagalį ir 
suurzgė. Ramindama amsių ji žengė artyn, bet šuo vėl stryktelėjo atbu- 
las. Abu nusijuokė. Išgirdęs savo vardą mažius staiga nurūko šalin. 

— Na, didysis detektyve, kaip jautiesi? — paklausė Kleo, vėl įsika- 
binusi į parankę. 

— Nežinau, — nuoširdžiai atsakė Greisas, kuris stebėjo Hamfrį, 
bandantį sukąsti medgalį. 

— Ojei konkrečiau? 

— Ar tik ne Velingtono hercogas sakė, kad už pralaimėjimą mūšyje 
blogiau yra tiktai pergalė? 

Ji linktelėjo. 

— Taip ir jaučiuosi. 

— Aš kai ko nesuvokiu, — prisipažino Kleo. — Kas medikus pri- 
vertė taip ilgai laikyti liežuvį už dantų? 

— Rumunijoje chirurgas uždirba keturis tūkstančius eurų per me- 
tus. Pagalbinis personalas gauna dar mažiau. Štai kas. Viston Greindže 
visi praturtėjo, todėl buvo velniškai patenkinti. 

— Ir nugrūsti į saugų užmiestį. 

— Didžiuma nemoka kalbėti angliškai, todėl neliežuvavo su vieti- 
niais. Planas gudrus. Atsigabenk reikiamus specialistus, leisk užsikalti 
gražaus pinigo ir išsiųsk atgal. Jiems, kaip Europos Sąjungos gyvento- 
jams, negalioja darbo suvaržymo taisyklės, ir tų žmonių niekas nevar- 
gina klausimais. 

— O kas nutildė serą Rodžerį Sirijų? 

— Milžiniškas atlygis. Ir jo paties moralinis pasiteisinimas. 

Kurį laiką jiedu nepratarė nė žodžio. 

— Sakyk, Rojau, jei toji mergaitė, Keitlina... jeigu ji būtų mūsų vai- 
kas? Kokį sprendimą priimtum? — laisvuoju delnu Kleo patapšnojo sau 
per pilvą. — Kas, jei ateityje taip nutiks šitam vaikeliui? 

— Ką turi omeny? 

— Jei susiklostytų tokios pat aplinkybės ir mums teliktų vienintelė 
išeitis — nupirkti kepenis, kad išgelbėtume savo atžalą, — ką pats dary- 
tum? 

Jis patraukė pečiais. 

— Aš esu policininkas. Mano pareiga yra laikytis įstatymo. 

— Va, kuo mane retsykiais gąsdini. 

— Gąsdinu? 

— Aha. Manau, dėl savo vaiko paaukočiau gyvybę. Dėl savo vaiko 
galėčiau nužudyti kitą žmogų. Juk tėvams būdingas toks rūpestis, tiesa? 

— Tavo nuomone, pasielgiau blogai? 

— Ne, turbūt ne. Bet aš suprantu, kas nulėmė motinos veiksmus. 

Greisas linktelėjo. 

— Vienoje filosofijos knygoje, kurią man davei, perskaičiau Aris- 
totelio žodžius: baisiausia dievų suteikta kančia, kai motina pergyvena 
savo vaiką. 

— Teisingai. Ir ką, tavo manymu, dabar jaučia ta moteris? 

— Ar beglobė rumunė mažiau verta gyventi negu Braitono mer- 
gaitė iš viduriniosios klasės? Kleo, mieloji, aš ne Dievas ir nesistengiu Jo 
vaizduoti. Esu faras. 

— Pats kartais nesvarstai, ar ne per daug įsijauti į faro vaidmenį? 

— Apie ką tu šneki? 

— Ar nebandai laikytis įstatymo bet kokia kaina? Žmogaus kaina? 

Gal tave taip varžo policininko pasaulėžiūra, kad nematai, kas slypi už 
jos ribų? 

— Mes išgelbėjome rumunei mergaitei gyvybę. Man tai daug ką 
reiškia. 

— Maždaug „darbas atliktas, metas imtis kito“? 

Greisas papurtė galvą. 

— Anaiptol. Aš niekada taip nedirbu... ir nesijaučiu. 

Kleo tvirčiau į jį įsikibo. 

— "Tu esi geras Žmogus, ar ne? 

Jis ilgesingai nusišypsojo. 

— Sumautame pasaulyje. 

Stabtelėjusi Kleo įdėmiai pažvelgė į Greisą ir apdovanojo šypsena, 
dėl kurios jis galėjo numirti. 

— Tavo pastangomis sumautas pasaulis tampa truputėlį geresnis. 

— O, kad taip būtų. 


EPILOGAS 


Linė stovėjo beveik dvejus su puse metų neliestame Keitlinos kam- 
baryje. Dabar tarp suverstų dukters daiktų atsirado krūvos iš perkraus- 
tymo firmų gautų kartoninių dėžių. 

Ką, po velnių, laikyti ir ko atsikratyti? Naujasis butukas, į kurį ruo- 
šėsi keltis, nebuvo erdvus. 

Jausdama, kaip skruostais teka ašaros, Linė apžvelgė neišpainio- 
jamus rūbų raizginius, minkštus žaislus, kompaktines ir DVD plokšte- 
les, batus, kosmetikos indelius, rausvą taburetę, mobilųjį su mėlynais 
organinio stiklo drugeliais, parduotuvių krepšelius, ilgą purpurinį, ant 
smiginio lentos kabantį šaliką. 

Verkė ji dėl Keitlinos, o ne dėl šios vietos. Nė kiek neapgailestavo, 
kad reikia išvykti. Dukra buvo savaip teisi. Čia būstas, bet ne namai. 

Linė nusigavo į savo miegamąjį. Lovą slėgė iškili drabužinės ir 
spintų turinio šūsnis. Pačiame viršuje gulėjo mėlynas paltas, tebetūnan- 
tis plastikiniame, užtrauktuku užsegamame maiše, kuriame atsidūrė po 
pirmojo „pasimatymo“ su Regu Okuma. Nors ir mėgstamiausias iš visų, 
šitas apdaras rodėsi suterštas, todėl Linė neketino jo dėvėti. Kad ir kaip 
ten būtų, dėl Rego sukti galvos nebereikėjo. Po Keitlinos mirties „Dena- 
rų“ kompanija elgėsi su ja labai maloniai, netgi pasiūlė vadovės pareigas, 
taip suteikdama progą nurašyti Okumos skolą ir kompiuterių sistemoje 
pakoreguoti kreditinį jo reitingą. Užduotis įvykdyta tyliai — nė šuo ne- 
sulojo. 

Ji persimetė paltą per ranką, nusileido į pirmą aukštą, pro laukujes 
duris žengė į nuostabų pavasario rytą. Ir įgrūdo drabužį į šiukšlių kon- 
teinerį. 

Grąžinti pinigus Lukui ir Sju Šekelton bus galima pardavus namą. 
Dalį pinigų teks skirti Malkui ir motinai. Atsikračius skolų, pajamos ge- 
rokai sumenks, bet kam tai rūpėjo. Svarbiausia, kad praeitis ją paliktų 
ramybėje. 

Tam tikra prasme taip ir atsitiko. Bent jau turint omeny teismo 
nuosprendį. Už porą metų lygtinai derėtų padėkoti „Oskaro“ statulėlės 
vertam advokato pasirodymui arba likimui, kuris lėmė širdį turintį tei- 
sėją — arba abiem faktoriams. 

Sielvartas dėl Keitlinos savo ruožtu prilygo bausmei iki gyvos gal- 
vos. Sakoma, esą sunkiausia išgyventi pirmus dvejus metus. Deja, bė- 
gant laikui, jai nė kiek nepagerėjo. Keletą kartų per savaitę Linė naktimis 
atsibusdavo išpilta šalto prakaito, sykiu pratrūkdavo raudoti dėl priimtų 
klaidingų sprendimų ir nuostabiosios mergaitės netekties. 

Moteris tūžmingai save plūsdavo, kad grynai per paniką, grynai iš 
kvailumo prarado teisėtą, Keitlinai skirtą, ranka pasiekiamą transplan- 
tantą. 

Linė nusiramindavo tiktai išgirdusi lovos kojūgalyje susirangiusio 
katino Makso murkimą, prisiminusi dukters šypseną ir nuolat kartoja- 
mus žodžius, kurie motiną taip erzindavo. 

„Atvėsk, moteriške.“ 


PADĖKA 


Šita knyga yra grožinės literatūros veikalas, kaip ir visa serija ro- 
manų apie Rojų Greisą. Tačiau, kad ir kaip liūdna, dėl transplantantų 
stygiaus Jungtinėje Karalystėje iš tikrųjų kasdien miršta po tris asmenis. 
Nemaloni tiesa ir ta, kad Bukarešte gyvena daugiau kaip tūkstantis gatvės 
vaikų — tarp jų pasitaiko net trečios kartos atstovų — ir daugiau nei pen- 
ki tūkstančiai benamių suaugusiųjų, — tai siaubingo Čaušesku režimo 
palikimas. Jaunuosius beglobius išties grobia ir parduoda dėl organų. 

Kol rašiau, man be galo padėjo daugybė žmonių, be kurių neapsa- 
komai širdingos ir kilnios paramos savo kūriniui niekaip nebūčiau įkvė- 
pęs autentiškumo pojūčio. 

Pirmiausia ačiū Martinui Richardsui, Karalienės policijos meda- 
liu apdovanotam Sasekso policijos viršininkui, kuris nepaprastai daug 
prisidėjo prie darbo, pateikė apsčiai vertingų pasiūlymų ir man atvėrė 
aibę durų. 

Gerasis mano draugas, buvęs vyriausiasis detektyvas Davidas Gay- 
loras, kaip įprastai atliko neįkainojamą darbą skaitydamas rankraštį, ne 
vien tikrindamas faktus, bet ir negailėdamas išmintingų, su įvairiais is- 
torijos aspektais susijusių pastabų. Nuoširdžiai galiu pripažinti, kad be 
jo knyga būtų kur kas prastesnė. 

Tokia gausybė pareigūnų skyrė man laiko ir įžvalgų, taikstėsi su tuo, 
kad sukiodavausi aplinkui, ir atsakinėjo į nesibaigiančius klausimus, jog 
faktiškai neįmanoma išvardyti jų visų, bet aš pasistengsiu — ir atleiskit, 
jei netyčia ko nors nepaminėsiu. Dėkoju vyriausiajam detektyvui Kevi- 
nui Moore'ui, vyriausiajam detektyvui Grahamui Bartlettui, vyriausia- 
jam detektyvui Peteriui Collui, vyriausiajam detektyvui Chrisui Amble- 

riui, detektyvui vyresniajam inspektoriui Adamui Hibbertui, detektyvui 
vyresniajam inspektoriui Trevorui Bowlesui, vyriausiajam inspektoriui 
Stephenui Curry'ui, detektyvui vyresniajam inspektoriui Paului Furnel- 
liui, Mokslinių tyrimų skyriaus vadovui Branchui Manageriui, Brianui 
Cookui, Stuartui Leonardui, Tony'ui Case'ui, detektyvui inspektoriui 
Villiamui Warneriui, detektyvui vyresniajam inspektoriui Nickui Sloa- 
nui, detektyvui inspektoriui Jasonui Tingley'ui, vyriausiajam inspekto- 
riui Steve'ui Brookmanui, inspektoriui Andrew Kundertui, inspektoriui 
Roy'ui Apsui, seržantui Philui Taylorui, Ray'ui Packhamui ir Dave'ui Re- 
edui iš Pažangiųjų technologijų nusikaltimų skyriaus, seržantui Jamesui 
Bowesui, konstebliui Georgie Edge'ui, inspektoriui Robui Leetui, ins- 
pektoriui Philui Clarke'ui, seržantui Melui Doyle'ui, konstebliui Tony'ui 
Omotosui, konstebliui Ianui Uppertonui, konstebliui Andrew'ui Kingui, 
seržantui Malcolmui Wauchope'ui, konstebliui Darrenui Balcombe'ui, 
seržantui Seannui McDonaldui, konstebliui Danny'ui Swietlikui, kons- 
tebliui Steve'ui Cheesmanui, konstebliui Andy'ui McMahonui, seržantui 
Justinui Hamblochui, Chrisui Heaveriui, Martinui Bloomfieldui, Ronui 
Kingui, Robinui Woodui, seržantei Lornai Dennison-Wilkins ir Specia- 
liosios paieškos skyriui, Sue Heard — policijos atstovei spaudai ir viešie- 
siems ryšiams, Louise Leonard, Jamesui Gartrellui, Peteriui Wiedeman- 
nui iš Miuncheno Landeskriminalamt. 

Esu labai dėkingas šauniajai Braitono ir Houvo morgo komandai 
— Elsie Sweetman, Victorui Sindonui, Seanui Didcottui. Taip pat dak- 
tarui Nigelui Kirkhamui. 

Du žmonės suteikė man ypač asmeniškų įžvalgų apie kepenų ne- 
pakankamumo ir transplantacijos pasaulį — Zahra Priddle ir Jamesas 
Sarsfieldas Watsonas, kuriems neseniai buvo persodintos naujos kepe- 
nys. Prie knygos labai prisidėjo tiek Zahra, tiek nuostabi Jameso šeima 
— Sėamusas Watsonas, Cathy Sarsfield Watson ir Kathleen Sarsfield 
Vatson. 

Už informaciją apie kepenų ligas ir nuo jų neatsiejamus medici- 
ninius reikalus ačiū gerajam profesoriui serui Roy'ui Yorkui Calnesui, 
daktarui Johnui Ramage'ui, daktarui Nickui Vaughanui, puikiajam dak- 
tarui Abidui Suddle'ui iš Karaliaus koledžo ligoninės, kuris supažindino 
su kebliausiais procedūriniais kepenų ligų ir transplantacijos proceso 
dalykais, daktarui Walidui Farajui, Gillai Wilson, Lindai Selves, dakta- 

rui Duncanui Stewartui, daktarei Jane Somerville, daktarui Jonathanui 
-Pashui, koroneriui daktarui Peteriui Deanui, patologui teismo ekspertui 
daktarui Benjaminui Swiftui, daktarui Benui Sharpui, Christine Elding, 
persodinimo operacijų koordinatorei iš Sasekso grafystės Karališkosios 
ligoninės, Sarah Davies ir daktarei Caroline Thomsett. 

Dėkoju Joanne Dale, teikusiai neapsakomai įžvalgius pastebėjimus 
apie paauglių pasaulį, ir Annabelai Skok už itin išmintingas mintis jau- 
no žmogaus požiūriu. 

Be to, ačiū Peteriui Wingate'ui Saului, Adrianui Briggsui ir Philui 
Homanui, dėkui Peteriui Fauldingui iš Tarptautinės specialistų grupės, 
Julietai Smith, vyriausiajai Braitono ir Houvo magistratei, Paului Gr- 
zegorzekui, Abigailei Bradley, Mattui Greenhalghui, „Orchid Cellmark“ 
teismo ekspertizės skyriaus direktoriui, Timui Moore'ui, Ray'ui Marshal- 
lui ir visai žemsemės „Arco Dee“ įgulai, ypač Samui Janesui, superkokui! 
Melui Johnsonui iš Vaikų išnaudojimo ir internetinės apsaugos centro, 
vadovaujančiam prekybos vaikais tyrėjams, STOP (prekyba žmonėmis) 
JK labdaros organizacijai (www.stop-uk.org), Samanthai Godec iš „City 
Lights“ paramos grupės ir Sally Albeury. Esu itin dėkingas Nicky Mit- 
chell ir Jessicai Butcher iš „Tessera Group PLS“ skolų išieškojimo agen- 
tūros. Ir Grahamui Lewisui, mano garažo specialistui! 

Labai dėkui ir komandai iš Rumunijos — mano agentei Simonai 
Kessler, nuostabiems tenykščiams leidėjams Valentinui ir Angeligue Ni- 
colau, Michaelui ir Janei Nicholsonams iš FARA globos namų, Rupertui 
Wolfe'ui Murray'ui. Už aistringą ir neįkainojamą entuziazmą ačiū Ianui 
Tillingui, Britanijos imperijos 5-ojo laipsnio ordino kavalieriui. Vokieti- 
joje padėką siunčiu Hansui-Jūrgenui Stockerlui ir Anettei Lippert. 

Kaip visuomet dėkoju Chrisui Webbui iš „MacService“ kompa- 
nijos, kuris sugeba palaikyti gyvybę mano kompiuteriui, kad ir kaip 
grubiai su šiuo elgčiaus! Nepaprastai didelę padėką norėčiau išreikšti 
šauniajai Annai-Lisai Lindeblad, „neoficialiai“ redaguojančiai ir ko- 
mentuojančiai visą knygų seriją apie Rojų Greisą, ir Sue Ansell, kurios 
gebėjimas atkreipti dėmesį į smulkmenas išgelbėjo mane nuo gausybės 
gėdingų klaidų. 

Jei kalbėtume apie profesinę sritį, vėl pasikartosiu, kad turiu tikrą 
svajonių komandą: man atstovaujančius puikiąją Carole Blake kartu su 
Oliu Munsonu, nuostabiuosius publicistus, Tony Mullikeną, Amelia 

Knight ir Clairei Barnett iš „Midas PR“ viešųjų ryšių komandos. Čia tie- 
siog neužtektų vietos išsakyti deramą padėką kiekvienam „Macmillan“ 
leidyklos darbuotojui, bet aš privalau paminėti talentingąją naująją savo 
redaktorę Maria Rejt ir tarti nuoširdų ačiū už jos išmintį ir patirtį. Stefa 
Bierwerth stačiai neprilygstama. 

Kaip paprastai Helena, tvirta mano atrama, įkvėpdavo jėgų savo 
neišsemiama šventosios kantrybe ir protingomis pastabomis. 

Išsaugoti blaivų protą man padeda ir bičiuliai šunys. Džiaugiuosi 
galėdamas pranešti, kad jų gretas papildė nuolat linksmai nusiteikusi 
Coco, kuri drauge su Oscaru bei Phoebe tūno po rašomuoju stalu ir 
laukia, kol galės užgriūti bet kokius ant grindų nusileidusius rankraščio 
puslapius bei pareigingai juos sudraskyti... 

Galiausiai ačiū skaitytojams už neįtikimą palaikymą. Rašykite į 
tinklaraštį ir siųskite elektroninius laiškelius! 


Peter James 

Sussex, England 
scaryBpavilion.co.uk 
Wwww.peterjames.com 


Žemsemės „Arco Dee“ įgulą sul 
netoli Sasekso krantų iš jūros dugno iškelti žmogaus palaikai. 
Apžiūrint kūną paaiškėja, kad jame nėra gyvybiškai svarbių 
organų. Netrukus netoliese aptinkami dar du kūnai. 

Sunkia liga sergančiai Braitono gyventojai gydytojų 
prognozės negailestingos: Keitlina mirs, jei artimiausiu metu 
nebus persodintos kepenys. Į paniką puolusi ligonės motina 
internete aptinka tarpininką, kuris už didelius pinigus garan- 
tuoja parūpinti tinkamą organą. 

Tirdama žmogžudystes Braitono policija užeina Rytų 
Europoje veikiančią grupuotę, kuri verčiasi prekyba žmonių 
organais. Vyresniojo detektyvo Rojaus Greiso komandai 
tenka skubiai suktis, kad spėtų išgelbėti nelaimingą benamę, 
o nevilties draskoma motina pasiryžusi bet kam, kad iš 


mirties nagų ištrauktų savo mylimą dukterį... 


www.jotema.lt 
www.facebook.com/jotema 


